
LIOVENŠIOLDŲ 
ŽIEDAS 


Romanas 


Gerai žinau, jog kadaise būta pasaulyje žmonių, kurie vi- 
sai nesuprato, kas yra baimė. Girdėjau pasakojant apie daugy- 
bę tokių drąsuolių, kurie mėgdavo eiti vos per naktį užšalusiu 
ledu arba neapsakomai džiaugdavosi gavę pajodinėti baikš- 
čiais arkliais. Taip, pasitaikydavo netgi tokių, kurie neatsisa- 
kydavo sulošti kortomis su pačiu junkeriu Alegordu, nors pui- 
kiai žinodavo, kad šis suka ir todėl visad laimi. Aš pažįstu net 
keletą tokių bebaimių esybių, kurios drįsta leistis į kelionę penk- 
tadienį arba sėstis prie pietų stalo, padengto trylikai žmonių. 
Bet vis dėlto kažin ar kuris iš jų visų būtų drįsęs užsimauti ant 
piršto baisųjį žiedą, kuris priklausė senajam generolui Lioven- 
šioldui iš Hedebiu. 

Tai buvo tas pats senasis generolas, kuris įgijo Liovenšiol- 
dams ir vardą, ir dvarą, ir grafo titulą, ir kol Liovenšioldų gi- 
minė gyveno Hedebiu, jo paveikslas kabojo didžiojoj svetainėj, 
viršutiniam aukšte, tarp langų. Tai buvo didelis paveikslas, nuo 
grindų iki lubų, ir iš pirmo žvilgsnio atrodydavo, jog ten pats 
Karolis XII su mėlynu švarku, didelėmis zomšinėmis pirštinė- 
mis ir milžiniškais botfortais, tvirtai stovinčiais ant šachmati- 
nių grindų, tačiau priėjus artyn paaiškėdavo, jog tai visai kito- 
kio plauko žmogus. 

Iš švarko apykaklės kyšojo stambus, negrabaus sudėjimo 
valstietiškas veidas. Žmogus, pavaizduotas paveiksle, atrodė 
gimęs visą gyvenimą sekioti paskui žagrę. Tačiau, nors ir labai 

negražus, vis dėlto buvo pažiūrėti protingas, tvirtos valios, šau- 
nus vyras. Jei būtų gyvenęs mūsų laikais, neabejotinai būtų ta- 
pęs prisiekusiuoju tarėju ar municipaliteto pirmininku, o gal 
net patekęs į riksdagą. Bet kadangi gyveno didžiojo didvyrio 
karaliaus laikais, tai į karą išėjo kaip vargšas kareivėlis, o grįžo 
jau kaip garsus generolas Liovenšioldas, atpildo už savo nuo- 
pelnus gavęs iš karaliaus Hedebiu sodybą Bru parapijoje. 

Beje, ilgiau bežiūrėdamas į paveikslą pradedi apsiprasti ir 
su to žmogaus išvaizda. Rodos, imi suvokti, kad šitokie ir buvo 
tie kariai, kurie, valdovo Karolio vadovaujami, praskynė jam 
kelią į Lenkiją ir Rusiją. Jį lydėjo ne tik nuotykių ieškotojai ir 
rūmų kavalieriai, bet ir tokie paprasti ir rimti vyrai kaip šitas 
paveiksle, kurie mylėjo jį ir manė, kad dėl tokio karaliaus verta 
gyventi ir mirti. 

Kai žiūri į senojo generolo portretą, kas nors iš Liovenšioldų 
bemat primena, jog visai ne iš tuštybės generolas nusismaukęs 
kairės rankos pirštinę tiek, kad paveiksle būtų matyti didelis 
žiedas su antspaudu, kurį mūvi ant smiliaus. Tą žiedą jis buvo 
gavęs iš karaliaus, o karalių pripažino tik vieną, ir žiedas buvo 
nupieštas tik todėl, kad Bengtas Liovenšioldas norėjo parodyti 
esąs ištikimas savo karaliui. Juk, be abejo, buvo girdėjęs daug 
piktų žodžių apie valdovą, kai kas net drįso tvirtinti, kad šis 
savo nemokšiškumu ir išlaidumu kone pražudęs valstybę, bet 
generolas vis tiek liko jam ištikimas. Mat karalius Karolis buvo 
toks žmogus, į kurį panašaus neregėjo pasaulis, ir tas, kuris gy- 
veno greta jo, suprato, kad yra gražesnių ir aukštesnių dalykų 
negu šio pasaulio garbė ir laimė ir kad dėl jų verta kovoti. 

Panoręs, jog karališkasis žiedas būtų matyti paveiksle, Beng- 
tas Liovenšioldas lygiai taip pat panoro, kad su tuo žiedu būtų 
ir palaidotas. Tačiau tai irgi nebuvo tuštybė. Jis anaiptol nema- 

nė didžiuotis karaliaus žiedu, stojęs prieš Viešpatį Dievą ir Jo 
archangelus, bet gal vylėsi, kad tada, kai įžengs į salę, kurioje 
sėdi Karolis XII, apsuptas savo „kirtikų“, žiedas jam bus atpa- 
žinimo ženklas, todėl ir po mirties galės būti arti to žmogaus, 
kuriam tarnavo ir kurį garbino visą gyvenimą. 

Taigi, kai generolo grabas buvo nuleistas į mūrinį rūsį, kurį 
jis pats buvo liepęs įrengti Bru kapinėse, karaliaus žiedas tebe- 
spindėjo ant kairės rankos smiliaus. Ir daug kas iš palydinčių- 
jų, kurie tą matė, apgailestavo, jog tokia brangenybė laidojama 
drauge, nes generolo žiedas buvo beveik toks pat žymus ir gar- 
sus kaip jis pats. Buvo pasakojama, kad jame esą tiek aukso, jog 
už jį būtų galima nupirkti visą dvarą, o raudonas karneolis, 
kuriame buvo išgraviruoti karaliaus inicialai, irgi ne menkes- 
nės vertės. Visi manė, jog sūnūs pasielgė labai garbingai, nesi- 
priešindami tėvo norui ir leisdami jam pasilikti brangenybę. 

Jeigu generolo žiedas iš tikrųjų buvo toks, kaip atrodė pa- 
veiksle, tai jis buvo bjaurus ir gremėzdiškas, ir vargu ar kas 
nors dabar jį norėtų mautis ant piršto. Bet prieš porą šimtų me- 
tų žiūrėta kitaip: tada jis buvo didžiai vertinamas. Be to, reikia 
nepamiršti, jog, išskyrus menkas išimtis, visi papuošalai ir in- 
dai iš tauriųjų metalų turėjo būti atiduoti karaliaus iždui, nes 
tada reikėjo kovoti su Giorceno! daleriais ir valstybės bankro- 
tu, ir daugeliui auksas buvo daiktas tik girdėtas, bet niekada 
nematytas. Todėl taip ir atsitiko, kad žmonės neįstengė užmiršti 
auksinio žiedo, kuris be jokios naudos buvo palaidotas kartu su 
grabu. Kai kam net atrodė, jog neteisingai pasielgta, kad jis ten 
guli. Juk jį buvo galima parduoti kur nors svetur už didelius pini- 


'" Karolio XII ministras, ekonominės krizės metais išleidęs į apyvartą beverčių 
pinigų. (Vert. past.) 

gus ir parūpinti duonos daugybei žmonių, kurie mito vien šiau- 
dais ir žieve. 

Tačiau vis dėlto, nors ir daug kas troško turėti savo rankose 
tokią didelę brangenybę, nė vienas iš rimtųjų nemanė ją pasisa- 
vinti. Žiedas gulėjo grabe su priveržiamu dangčiu užmūrytam 
rūsy, po sunkiais akmens luitais, neprieinamas net įžūliausiam 
vagiui, ir buvo manoma, jog ten jis liks iki pasaulio pabaigos. 


II 


Generolas majoras Bengtas Liovenšioldas pasimirė 1741 me- 
tų kovo mėnesį, o tais pačiais metais, praslinkus keliems mėne- 
siams, kruvinoji pakirto rotmistro Jordano Liovenšioldo, vy- 
riausiojo generolo sūnaus, kuris tuo metu gyveno Hedebiu, duk- 
relę. Ji buvo laidojama sekmadienį, tuoj po pamaldų, ir visi, 
kas buvo bažnyčioje, nulydėjo grabelį iki pat Liovenšioldų rū- 
sio, kur du milžiniški kapo akmenys buvo nustumti į šoną. Po 
jais mūrininkas prakirto rūsio skliautą, kad būtų galima pasta- 
tyti numirusio vaiko grabelį šalia senelio. 

Galimas daiktas, kad kai kas, žiūrėdamas laidotuvių ir klau- 
sydamasis gedulingo pamokslo, ir prisiminė karaliaus žiedą ap- 
gailestaudamas, kad šis guli grabe užmirštas ir niekam neteik- 
damas džiaugsmo. Ko gero, gal dar kai kas ir pakuždėjo savo 
kaimynui, jog dabar visai būtų nesunku paimti žiedą, nes rū- 
sys, be abejo, liks neužmūrytas iki rytojaus. 

Tarp daugelio, kuriems graužė galvą šitokios mintys, buvo 
ir vienas valstietis iš Melomstugos vienkiemio Olsbiune, Bor- 
das Bordsonas. Tačiau jis buvo ne iš tų, kurie pražilo rūpinda- 
miesi šiuo žiedu. Atvirkščiai. Kai kas nors prašnekdavo apie žie- 

dą, jis tuoj pridurdavo, jog ir šiaip turįs neblogą sodybą, ko jam 
pavydėti generolui, dėl jo šis galėjęs ir visą gorčių aukso į grabą 
susipilti. 

Dabar, stovėdamas kapinėse, jis, kaip ir daugelis, pagalvo- 
jo, kaip keista, kad rūsys liks atviras. Tačiau nė kiek neapsi- 
džiaugė dėl to. Net susirūpino. „Rotmistras turėtų liepti šian- 
dien pat jį užmūryti, - pagalvojo.- Daug atsiras tokių, kurie įsi- 
geis turėti tą žiedą“. 

Tai, žinoma, buvo ne jo reikalas, bet vis dėlto jį be paliovos 
persekiojo mintis, jog pavojinga nakčiai palikti rūsį atvirą. Bu- 
vo rugpjūčio mėnuo, naktys tamsios, ir jeigu rūsio neužmūrys 
šiandien, ko gero, gali vagis įlįsti ir pasisavinti brangenybę. 

Jį pagavo tokia baimė, kad jau buvo bemanąs eiti pas rot- 
mistrą perspėti, bet žinojo, jog žmonės jį laiko keistuoliu, todėl 
nenorėjo, kad iš jo tyčiotųsi. „Žinoma, kad tavo teisybė, - pagal- 
vojo jis,- bet jeigu persistengsi, tave išjuoks. Rotmistras pats 
yra išmintingas vyras ir tikriausiai jau liepė užmūryti rūsį“. 

Jis taip įsimąstė, jog nepastebėjo, kada baigėsi laidotuvės, 
vis tebestovėjo prie kapo ir gal dar ilgai būtų stovėjęs, bet pri- 
ėjo Žmona ir patempė už rankovės. 

— Kas tau yra? - pasakė ji.- Stovi ir žiūri į vieną daiktą lyg, 
katė į pelės urvą. 

Valstietis krūptelėjo, pakėlė akis ir pamatė, kad jie su žmo- 
na vienu du palikę kapuose. 

— Nieko,- atsakė jis.- Tik stoviu ir galvoju... 

Aišku, mielai būtų pasipasakojęs Žmonai, kas jam neduoda 
ramybės, bet juk žinojo, kad ji daug gudresnė už jį. Tikriausiai 
pripažintų, jog be reikalo rūpinasi. Pasakytų, girdi, ne tavo da- 
lykas, ar užmūrys rūsį, ar neužmūrys,- tesižino rotmistras Lio- 
venšioldas. 

Jie leidosi namų link, ir dabar, nusigręžęs nuo kapų, Bordas 
Bordsonas, rodos, turėjo užmiršti rūsį, bet anaiptol. Žmona kal- 
bėjo apie laidotuves: apie grabą ir nešėjus, apie procesiją ir pa- 
mokslą prie kapo, ir jis taip pat kartais įterpdavo vieną kitą 
žodį, kad pati nepastebėtų, jog jis nieko nežino ir nieko negirdi, 
bet netrukus žmonos balsas pradėjo kažkur tolti. Į galvą ėmė 
lįsti vėl tos pačios mintys. „Aha, šiandien sekmadienis,- sam- 
protavo jis mintyse,- ir gal užtat šventą dieną mūrininkas ne- 
nori darbuotis. Bet tada rotmistras turėtų duoti dalerį duobka- 
siui, kad šis pabudėtų naktį prie kapo. Iš tikrųjų būtų gerai, kad 
jam ateitų tokia mintis!“ 

Kur buvęs, kur nebuvęs, jis ėmė balsiai pats su savim šnekėti: 

— Nieko nepadarysi, matyt, reikės man eiti pas rotmistrą. 
Kas man darbo, tegul žmonės juokiasi iš manęs. 

Jis buvo visai užmiršęs, kad Žmona eina šalimais, ir atsipei- 

— Nieko tokio, pasakė jis.- Čia aš vis apie tą patį, kur pirma 
galvojau. 

Ir vėl jie keliavo toliau, kol galiausiai pasiekė namus. 

Čia jis vylėsi, kad neramios mintys atstos nuo jo, ir, galimas 
daiktas, taip būtų ir įvykę, jei jis būtų galėjęs nusitverti kokio 
darbo, betgi buvo sekmadienis. Pavalgiusi pietus, Melomstu- 
gos šeimyna išsiskirstė kas sau. Jis paliko vienas besėdįs trobo- 
je, ir vėl jį užpuolė tas pats galvasuktis. 

Po valandėlės jis pakilo nuo suolo ir nuėjęs ėmė šukuoti ar- 
klį, ketindamas joti į Hedebiu pasišnekėti su rotmistru. „Jei ne, 
žiedą pavogs dar šiąnakt“, galvojo jis. 

Tačiau nieko doro iš to neišėjo. Jis buvo per drovus. Teva- 
liojo užsukti tiktai į kaimynų sodybą, manydamas pasipasakoti 
šeimininkui, kokį turįs nerimą, bet šį rado ne vieną ir vėl nejįsi- 
drąsino prašnekti. Ir sugrįžo namo, niekam nieko nepasakęs. 

Kai tik saulė nusileido, jis nuėjo gulti ketindamas išmiegoti 
iki ryto. Bet užmigti nepavyko. Vėl užgulė neramumas. Tik 
vartėsi nuo šono ant šono lovoje. 

Žmona, aišku, irgi negalėjo užmigti ir po valandėlės paklau- 
sė, ko jis taip blaškąsis. 

— Nieko tokio,- atsakė vėl kaip paprastai.- Aš čia, matai, dėl 
vieno dalyko suku galvą. 

— Taip, tujau kelis sykius šiandien taip esi sakęs,- tarė žmo- 
na,- bet, man rodos, verčiau prisipažink, dėl ko tu kremtiesi. 
Manau, ne toks jau baisumas, kad negalėtum pasisakyti. 

Išgirdęs iš žmonos tuos žodžius, Bordas pamanė, kad jeigu 
paklausys jos ir pasipasakos, tada galės užmigti. 

— Matai, guliu ir galvoju, ar generolo kapą jau užmūrijo, ar 
jis bus atviras visą naktį, - pasakė jis. 

Žmona nusijuokė. 

— Aš irgi apie tai galvojau,- pasakė,- ir manau, jog visi, kas 
buvo šiandien kapuose, tą patį galvojo. Bet negi dėl to tau verta 
kamuotis be miego. 

Bordas nudžiugo, kad Žmona per daug nesijaudina. Jam pa- 
sidarė smagiau, jis pamanė, kad dabar jau galės užmigti. 

Bet vos tik patogiai atsigulė, neramumas vėl jį apniko. Iš 
visų pusių, iš visų trobų, rodos, ėmė sėlinti šešėliai, ir vis ta 
pačia kryptimi — visi traukė kapinių link, kur buvo atviras 
kapas. 

Jis stengėsi gulėti tyliai, kad žmona užmigtų, bet plyšo galva, 
o kūną pylė prakaitas. Norom nenorom turėjo visą laiką vartytis. 

Žmonai baigėsi kantrybė, ir ji pusiau juokais burbtelėjo: 

— Mielas vyreli, man rodos, iš tikrųjų būtų geriausia, jeigu 


------— 


bar vartaisi ir blaškaisi, nesudedi bluosto. 

Vos tik ji šitaip pasakė, vyras išsirito iš lovos ir ėmė rengtis. 
Jam atrodė, kad žmona teisybę kalba. Nuo Olsbiuno iki Bru 
bažnyčios buvo ne daugiau kaip pusvalandis kelio. Po valan- 
dos jis jau būtų namie ir tada galėtų miegoti visą naktį. 

Bet kai tik šis išėjo pro duris, žmona pagalvojo, kadgi baisu 
bus jos žmogui vienut vienutėliam keliauti į kapus, tada pati 
iššoko iš lovos ir bemat apsirengė. 

Vyrą pasivijo ant kalnelio netoli Olsbiuno. Bordas nusijuokė 
išgirdęs ją ateinant. 

— Bene eini pažiūrėti, ar aš nepavogsiu generolo žiedo?- pa- 
klausė jis. 

- Širdele tu mano! - pasakė žmona.- Aš puikiai žinau, kad 
tu šito nė negalvoji. Tik atėjau tau padėti, jeigu kartais sutik- 
tum kapų dvasią arba arklį vaiduoklį. 

Ir pasileido abu protekiniais. Jau buvo naktis, aplinkui tam- 
su, nors į akį durk, tik vakaruose bolavo siauras šviesos ruože- 
lis, bet kelią jie žinojo labai gerai. Eidami kalbėjosi ir buvo kuo 
puikiausiai nusiteikę. Juk jie tik eina į kapines pasižiūrėti, ar 
kapas atviras, kad Bordui daugiau nebereikėtų atsigulus sukti 
dėl to galvos. 

— Man rodos, tikrai negalimas daiktas, kad Hedebiu žmonės 
būtų tokie drąsūs, jog laikytų žiedą neužmūrytą,- pasakė Bordas. 

— Taigi, netrukus patys įsitikinsim,- pasakė žmona.- Kažin 
ar tik ne kapinių tvora antai netoliese. 

Vyras sustojo. Jis nustebo, kad žmona kalba tokiu smagiu 
balsu. Juk negali būti, kad ji kokiu nors kitokiu tikslu dabar ten 
eina negu jis. 

— Kol dar neįjėjom į kapines,- pasakė Bordas,- reikėtų mud- 
viem susitarti, ką darysim, jeigu kapą rasim atvirą. 

— Mano supratimu, ar jis bus atviras, ar neatviras, nėra mums 
ko daugiau veikti, tik eiti namo ir gultis. 

— Žinoma. Čia jau tavo teisybė - pasakė Bordas ir vėl su- 
kruto eiti. 

— Nėra ko tikėtis, kad kapinių vartai tokiu metu būtų atra- 
kinti,- netrukus pasakė jis. 

— Tikriausiai ne,- pasakė žmona.- Turėsim ropštis per tvo- 
rą, jei norim pasveikinti generolą ir pažiūrėti, kaip jam sekasi. 

Vyras vėl nusistebėjo. Jis išgirdo, kaip sučežėjo pabirę ak- 
menukai, ir netrukus pamatė žmonos šešėlį, dūluojantį dar kiek 
blyškiame vakarų dangyje. Ji jau stovėjo ant tvoros. Nieko čia 
ypatinga, tvora neaukšta, vos poros pėdų aukščio, tiktai keista, 
kad pati, nieko nelaukusi, užsilipo pirma jo. 

— Klausyk! Te ranką, aš tau padėsiu užsikabinti,- pasakė ji. 

Neilgai trukus tvora buvo įveikta, ir jie atsargiai tykino to- 
lyn tarp mažų žemės kauburėlių. 

Vieną kartą Bordas užkliuvo už kauburėlio ir vos neparvir- 
to. Jam pasirodė, kad kažkas tyčia pakišo koją. Jis taip išsigan- 
do, jog net drebėti pradėjo ir balsiai tarė, kad visi numirėliai 
suprastų, jog jis nieko pikta negalvoja: 

— Kaip kažin ką, nebūčiau atėjęs čia, jeigu nebūtų toks rim- 
tas reikalas. 

— Oi, ką tu! - pasakė žmona.- Čia tikrai tavo teisybė. Bet 
žinai, ana jau ir kapas netoli. 
 Pojuodu nakties dangum jis įžvelgė nuverstus kapo akmenis. 

Netrukus jie buvo prie kapo ir rado jį atvirą. Anga kapo 
skliaute nebuvo užmūryta. 

— Tikri apsileidėliai,- pasakė vyras.- Rodos, tyčia taip pada- 
rė norėdami pastūmėti į sunkų nusikaltimą visus, kas žino, ko- 
kia čia brangenybė paslėpta. 

- Jie ramūs, mano, kad niekas nedrįs ką nors padaryti numi- 
rėliui,- pasakė žmona. 

— Be to, ir malonumas menkas lįsti į tokį kapo rūsį, - pasakė 
vyras.- Įšokti dar įšoktum, nesunku, bet paskui ir liktum tupėti 
ten kaip lapė spąstuose. 

— Šįryt aš mačiau, kad jie, lipdami į rūsį, pasistatė kopėtė- 
les,- tarė ŽmMmona,- bet tikriausiai dabar bus išėmę. 

— Dievaži, reikia pažiūrėti,- atsiliepė vyras ir ėmė grabalioti 
aplink rūsio angą.- Ne, tik tu pamanyk! - sušuko jis.- Čia tai 
jau visai be galvos. Kopėtėlės tebestovi. 

— Iš tikrųjų avigalvių darbas,- pritarė žmona.- Bet Žinai, ką 
aš manau: didelio čia daikto, kad kopėtėlės stovi! Juk tasai, kur 
ten gilumoj gyvena, gali pats atsiginti ir neduoti to, kas jam 
priklauso. 

— Taigi kad galėtum žinoti! - pasakė vyras.- Kažin, o gal 
man ištraukti kopėtėles? 

— Man rodos, geriau nieko čia prie kapo neliesti, - pasakė žmo- 
na.- Bus geriau, jeigu duobkasys rytoj rytą ras viską, kaip palikęs. 

Jie stovėjo sutrikę, neryžtingį, įsistebeiliję į juodą kapo angą. 
Rodos, jau galėjo eiti namo, bet kažkokia paslaptinga jėga, kaž- 
kas, apie ką nė vienas nedrįso užsiminti, laikė juos. 

— Galėčiau išties nejudinti kopėtėlių,- galų gale pasakė Bor- 
das,- jeigu tik būčiau tikras, kad generolas turi galios atsiginti 
nuo vagių. 

— O tu pamėgink įlipti į kapą ir tada sužinosi, kokios jis turi 
galios,- pasakė žmona. 

Rodėsi, kad Bordas tiktai ir laukė šitų žmonos žodžių. Jis 
vienu šuoliu atsidūrė prie kopėtėlių ir bemat šmurkštelėjo pro 
kapo angą. 

Tačiau vos tik jis nužengė ant cementinių rūsio grindų, 
tuoj išgirdo girgždant kopėtėles ir pamatė, kad žmona atli- 
pa iš paskos. 

— Aha, ir tu atsekei,- tarė jis. 

— Bijau tave vieną palikti su numirėliu. 

— O, aš nemanau, kad jis būtų labai pavojingas,- pasakė vy- 
ras.- Nejaučiu, kad kokia šalta ranka norėtų mane užsmaugti. 

— Aišku, kad jis mums nieko nedarys,- pasakė žmona.- Juk 
žino, kad mes neketinam vogti žiedo. Suprantama, kas kita būtų, 
jeigu mes imtume tyčia ir pamėgintume atsukti grabo antvožą. 

Vyras bemat ėmė grabalioti generolo grabo antvožą. Tuoj 
surado veržlę, kurios viršuje buvo mažas kryželis. 

— Viskas, rodos, tyčiom pritaikyta vagiui,- pasakė jis, pra- 
dėjęs atsargiai, bet mikliai sukti antvožo veržles. 

— Ar nieko negirdėt? —- paklausė žmona.- Ar nejauti, gal jis 
kruta po antvožu? 

— Čia tylu tarsi kape,- atsakė vyras. 

- Jis turbūt nemano, kad mes kėsinamės atimti iš jo tą, kas 
jam užvis brangiausia,- pasakė žmona.- Kitas dalykas būtų, jei- 
gu mes atvožtume dangtį. 

— Taigi, bet čia jau turėsi man padėti,- pasakė vyras. 

Jie nukėlė antvožą ir dabar jau niekaip neįstengė sutramdyti 
noro kuo greičiau pasiimti brangenybę. Jie numovė žiedą nuo 
sudūlėjusios rankos, vėl uždėjo antvožą ir, netarę nė žodžio, 
išlipo iš kapo. Eidami per kapines atgal, susiėmė rankomis ir 
tik tada, kai perlipo neaukštą mūrinę kapinių tvorą ir atsidūrė 
kelyje, drįso prašnekti. 

— Jau pradedu galvoti, - pasakė žmona,- kad jis to ir norėjo. 
Suprato, kad mirusiam Žmogui nėra reikalo turėti tokį brangų 
daiktą ir todėl gražiuoju mums jį atidavė. 

Vyras nusikvatojo. 

— Oho, tu irgi gera,- pasakė jis.- Ne, tu manęs tai jau nejti- 
kinsi, kad jis atidavė mums žiedą gražiuoju: juk neturėjo jėgos 
pasipriešinti. 

- Žinai ką, - pasakė žmona,- šiąnakt tu buvai tikras vyras. 
Mažai atsirastų tokių, kurie drįstų lipti į generolo kapą. 

— Man visai neatrodo, kad būčiau ką nors negerai padaręs, — 
pasakė vyras.- Iš gyvo žmogaus niekada nesu paėmęs nė skati- 
ko, kas gi čia tokio atimti iš numirėlio tai, ko jam visai nereikia. 

Jie ėjo išdidūs ir patenkinti. Ir tik stebėjosi, kad niekam dau- 
giau neatėjo į galvą tokia mintis. Bordas pasakė žadąs nuva- 
žiuoti į Norvegiją ir parduoti žiedą, kai tik pasitaikys patogi 
proga. Jie manė, jog gaus už žiedą tiek daug pinigų, kad visą 
gyvenimą nebereikės vargo vargti. 

— Bet klausyk,- pasakė Žmona, staiga sustojusi,- ką aš ten 
matau? Argi jau pradeda aušti? Ana kaip šviesu rytuose. 

— Ne, dar neturėtų saulė tekėti, - pasakė valstietis.- Tikriau- 
siai gaisras kur nors. Atrodo, lyg Olsbiuno pusėje. Ar tik ne... 

Bet jo šneką nustelbė žmonos klyksmas. 

- Juk degam mes! - šaukė ji.- Melomstuga dega. Generolas 
ją padegė! 

Pirmadienio rytą duobkasys uždusęs atskubėjo į Hedebiu, 
kuris buvo visai netoli bažnyčios, ir pranešė, kad ir jam, ir mū- 
rininkui, kuris turėjo užmūryti kapo angą, pasirodę, jog gene- 
rolo grabo antvožas persikreipęs, o skydai ir žvaigždutės, ku- 
riomis jis buvo papuoštas, nuslinkę į šoną. 

Bemat buvo viskas ištirta. Tuoj paaiškėjo, kad kape di- 
džiausia netvarka, o grabo veržlės atsuktos. Atkėlus antvo- 
žą, iškart paaiškėjo, kad ant generolo kairės rankos smiliaus 
nebėra žiedo. 

Aš galvoju apie karalių Karolį XII ir stengiuosi suprasti, ko- 
dėl žmonės jį taip mylėjo ir kodėl taip jo bijojo. 

Prisimenu, kaip vieną kartą — tai buvo jau paskutiniais jo 
gyvenimo metais - jis atėjo į Karlstado bažnyčią per pamaldas. 

Į miestą atjojo raitas, vienas ir niekieno nelaukiamas, ir, ka- 
dangi žinojo, kad bažnyčioje pamaldos, paliko arklį prie šven- 
toriaus vartų ir įėjo per priebažnytį kaip eilinis žmogus. 

Vos tik įžengęs pro duris, pamatė, kad pastorius jau sa- 
kykloje, ir, nenorėdamas jam trukdyti, čia pat sustojo. Neieš- 
kojo vietos klauptuose, o atsišliejo nugara į durų staktą ir 
ėmė klausytis. 

Tačiau, nors įėjo nepastebimai ir stovėjo patyliukais prie- 
tamsyje po choru, vis dėlto kai kas iš paskutinių suolų jį paži- 
no. Gal tai buvo senas kareivis, netekęs rankos ar kojos mūšio 
lauke ir todėl parsiųstas namo, dar nepasiekęs Poltavos: jam 
tad ir pasirodė, jog kumpanosis vyriškis aukštyn sušukuotais 
plaukais būsiąs karalius. Ir, vos tik pažino jį, tuoj atsistojo. 

Kaimynai šalia jo turbūt nustebo, kodėl jis taip padarė, ir 
tada jis pakuždėjo jiems, kad karalius esąs bažnyčioje. Ir, be 
abejo, sutartinai pakilo visas suolas, kaip esti, kai skaitomi Die- 
vo žodžiai nuo altoriaus arba iš sakyklos. 

Paskui žinia pasklido iš vieno suolo į kitą, ir visi, jauni ir 
seni, turtingi ir vargšai, tiek ligoti, tiek sveiki, sukilo iš vietų. 

Taip atsitiko, kaip minėjau, vienais iš paskutiniųjų karaliaus 
Karolio gyvenimo metų, kai jau buvo prasidėję vargai ir nesėk- 
mės, ir gal bažnyčioje nebuvo žmogaus, kuris dėl karaliaus kal- 
tės nebūtų netekęs brangaus giminaičio ar praradęs turtų. Jei- 
gu kas nors atsitiktinai ir negalėjo nusiskųsti pats dėl savęs, tai 

turėjo bent prisiminti, kokia nualinta yra visa šalis, kiek praras- 
ta provincijų ir kad visa karalystė apsupta priešų. 

Ir vis dėlto, vis dėlto tereikėjo pašnibždėti, kad tas žmogus, 
kuris tiek daug kartų buvo keiktas, stovi Dievo namuose, ir be- 
mat visi sukilo. 

Ir liko stovėti. Niekas nė nemanė vėl sėstis. Argi taip ga- 
lima? Prie bažnyčios durų stovi karalius, ir, kol jis stovi, rei- 
kia visiems stovėti. Jei kas atsisėstų, tuo parodytų nepagar- 
bą karaliui. 

Net jeigu pamokslas ilgai užtruktų, vis tiek reikia kentėti. 
Negalima įžeisti to, kuris stovi prie durų. 

Apskritai jis buvo kareivių karalius, pratęs, kad kareiviai su 
džiaugsmu eitų už jį mirti. Bet čia, bažnyčioje, jį supo paprasti 
miestiečiai ir amatininkai, eiliniai švedai, vyrai ir moterys, ku- 
rie niekada negirdėjo kariškos komandos. Tačiau, vos tik jis pa- 
sirodė tarp jų, jie pateko jo valdžion. Jie būtų ėję su juo bet kur, 
jie būtų atidavę jam viską, ko jis būtų pareikalavęs, jie tikėjo 
juo, jie garbino jį. Visa bažnyčia dėkojo Dievui už tą nuostabų 
vyrą, kuris buvo Švedijos karalius. 

Kaip sakiau, mėginu gilintis į visa tai, noriu suprasti, kodėl 
meilė karaliui Karoliui taip buvo perėmusi žmonių sielas, taip 
tvirtai buvo įstrigusi net į pačias rūsčiausias ir šiurkščiausias se- 
nas širdis, kad visi tikėjosi, jog toji meilė liks gyva ir po jo mirties. 

Ir todėl, kai paaiškėjo, kad kažkas pavogė generolo žiedą, 
Bru parapija negalėjo atsistebėti, kas išdrįso taip padaryti. Bu- 
vo manoma, kad mylinčias moteris, palaidotas su sužadėtuvių 
žiedais ant pirštų, vagys gali plėšti be jokio pavojaus. Jeigu mo- 
tina atsigula į mirties patalą, sugniaužusi savo vaiko garbaną 
rankose, iš jos galima be baimės tą garbaną išplėšti, arba jeigu 
pastorių paguldo į grabą su Biblija galvūgalyje, drąsiai ją gali- 

ma pagrobti, ir niekas to net nepalaikytų nusikaltimu. Bet nu- 
mauti Karolio XII žiedą nuo piršto mirusiam generolui iš He- 
debiu — tai toks įžūlumas, kuriam vargu ar galėjo ryžtis nors 
vienas moters pagimdytas žmogus. 

Žinoma, buvo dedamos pastangos susekti nusikaltėlį, tačiau 
nieko padaryti nepavyko. Vagis atėjo ir išėjo nakties tamsoje, 
nepalikdamas jokių pėdsakų, kurie būtų galėję užvesti ant ke- 
lio ieškotojus. 

Čia vėl žmonės negalėjo atsistebėti. Juk tiek sklido gandų 
apie vaiduoklius, kurie per naktų naktis neduodą ramybės, no- 
rėdami surasti nusikaltėlį, padariusį kur kas mažesnę žalą. 

Bet kai galų gale paaiškėjo, kad generolas nieku gyvu neno- 
rėjęs atiduoti savo žiedo, kad jis kovojęs už jį taip pat aršiai ir 
negailestingai, kaip kad būtų daręs, jeigu iš jo būtų pavogę žie- 
dą gyvam esant, tada nė vienas žmogus nėmaž nenustebo. Nie- 
kas nesuabejojo nė trupučio, nes to visi ir tikėjosi. 


IV 


Praslinko daugel metų po to, kai dingo generolo žiedas, ir 
vieną gražią dieną atsitiko taip, kad Bru probstas buvo pakvies- 
tas pas neturtingą valstietį, Bordą Bordsoną iš Olsbiuno ganyk- 
lų, kuris gulėjo mirties patale ir, kol gyvas, žūtbūt geidė pats 
pasikalbėti su probstu. Probstas buvo jau senyvas žmogus ir, 
išgirdęs, kad kviečiamas lankyti ligonio, gyvenančio toli miš- 
kuose, kur nėra net kelio, pasiūlė joti savo vikarui, bet mirštan- 
čiojo duktė, atsiųsta pakviesti probsto, griežtai atsisakė: arba 
tevyksta probstas, arba nieko nereikia. Tėvas prašęs pasakyti, 
kad turįs dėl kažko pakalbėti ir to niekas daugiau, išskyrus prob- 
stą, neturįs Žinoti. 

Išgirdęs tai, probstas pradėjo kratyti savo atmintį. Bordas 
Bordsonas buvo geras vyras. Tiesa, gal truputį keistokas, bet 
negi dėl to jis turėjo nerimastauti mirties patale. Taip, žmonių 
akimis žiūrint, probstas negalėjo nepripažinti, kad Bordas Bord- 
sonas buvo iš tų, kuriems yra ko nusiskųsti Viešpačiu Dievu. 
Paskutiniuosius septynetą metų jį persekiojo visokiausios ne- 
laimės ir bėdos. Sudegė sodyba, gyvuliai tai krito nuo ligų, tai 
žvėrys sudraskydavo, pasėlius nuniokodavo šalnos, ir jis galų 
gale paliko varganas kaip pelė. Negana to, visų šitų nelaimių 
nukankinta, jo žmona ėmė ir pasiskandino ežere, Bordas pats 
persikėlė į ganyklas, kurios dabar buvo visas jo turtas. Nuo to 
laiko nei jis pats, nei jo vaikai nesirodė bažnyčioje. Daug kartų 
buvo apie tai kalbėta pastoriaus sodyboje ir sukta galvos, ar jie 
apskritai dar gyvena parapijoje. 

— Jeigu aš gerai pažįstu tavo tėvą, tai jis nėra padaręs di- 
desnio nusikaltimo, kurio negalėtų išpažinti vikarui,- pasa- 
niai šypsodamasis. 

Ji buvo keturiolikos metų mergiotė, bet pagal savo amžių 
didelė ir stipri. Veidas platus, bruožai šiurkštūs. Ji, kaip ir tė- 
vas, atrodė truputį keistoka, bet vaikiška nekaltybė ir nuošir- 
dumas švytėjo jos veide. 

— Gerbiamas pastorius turbūt nebijot Drūtojo Bengto, tai ko- 
dėl gi nenorit pas mus joti? - paklausė ji. 

— Kątu kalbi, vaike? - nustebo probstas.- Kokį Drūtąjį Bengtą 
tu čia mini? | 

— Nagi tą, kuris vis taip padaro, kad mums nesisektų. 

— Aha,- pasakė probstas,- aha, tai jis vadinasi Drūtasis 
Bengtas. 

— Argi nežino gerbiamas pastorius, kad tai jis padegė Me- 
lomstugą? 

— Ne, iki šiol nebuvau girdėjęs apie tai,- pasakė probstas. 

Ir tuojau, atsikėlęs iš savo kėdės, pradėjo ieškoti maldakny- 
gės ir medinės dėžutės su komunija, kurias paprastai gabenda- 
vosi pakviestas į kaimą. 

— Tai jis nuvarė mano motiną į ežerą,- kalbėjo toliau mergiotė. 

— Čia jau pati didžiausia nelaimė,- pasakė probstas.- Ar dar 
gyvas tas Drūtasis Bengtas? Ar tu esi jį mačiusi? 

— Ne, nesu mačiusi,- pasakė mergaitė, bet tikriausiai gy- 
vas. Juk dėl jo mes turėjom išsikraustyti toli į mišką tarp niūrių 
kalnų. Ten jis leido mums ramiai gyventi iki pat praėjusios sa- 
vaitės, kai tėvas persikirto koją. 

— Ir tu manai, kad dėl to taip pat kaltas Drūtasis Bengtas? - 
paklausė probstas kuo ramiausiu balsu, bet tuoj, atidaręs du- 
ris, šūktelėjo bernui, kad balnotų arklį. 

— Tėvas sakė, kad Drūtasis Bengtas užkerėjęs kirvį, nes šiaip 
jis niekada nebūtų įsikirtęs. Ir žaizda buvo visai nepavojinga, 
bet šiandien tėvas pamatė, kad koja pradėjo mėlynuoti. Jis pa- 
sakė, kad dabar jau turėsiąs mirti, nes Drūtasis Bengtas privei- 
kęs jį, dėl to atsiuntė mane čia prašydamas, kad pats probstas 
atvyktų, ir kuo greičiau. 

— Aš ir pasistengsiu kuo greičiau,- pasakė probstas. Kol mer- 
giotė kalbėjo, jis jau buvo spėjęs apsivilkti kelionės apsiaustą ir 
užsidėti skrybėlę.- Bet aš niekaip negaliu suprasti,- pasakė jis, 
kodėl tas Drūtasis Bengtas taip užsirūstino ant tavo tėvo. Ma- 
tyt, Bordas kada nors bus iškrėtęs jam kokią šunystę? 

— Taip, tėvas ir nesigina,- pasakė mergaitė.- Tiktai ką jam 
padarė, niekada nėra prasitaręs nei man, nei mano broliui. 
Ir aš manau, kad tą jis dabar ir nori papasakoti gerbiamam 
pastoriui. 

- Jeigu taip,- pasakė probstas,- tada turim skubėti kaip įma- 
nydami. 

Jis jau buvo užsimovęs jodinėjimo pirštines ir išėjo drauge 
su mergaite sėsti ant arklio. 

Visą kelią iki pat ganyklų probstas nepasakė nė žodžio. Sė- 
dėjo ir vis galvojo apie keistenybes, kurias pasakojo mergiotė. 
Pats tepažinojo tik vieną vyrą, kurį žmonės vadino Drūtuoju 
Bengtu. Bet juk galimas daiktas, kad mergiotė kalbėjo ne apie jį, 
o apie visai kitą asmenį. 

Kai įjojo į kiemą, probstą pasitiko jaunas vaikinukas. Tai bu- 
vo Bordo Bordsono sūnus Ingilbertas. Jis buvo keletu metų vy- 
resnis už savo seserį, augalotas kaip ir ji ir panašių į ją bruožų, 
tik labiau įkritusių akių ir ne tokio atviro ir geraširdiško žvilgs- 
nio kaip ji. 

- Ilga buvo kelionė, gerbiamas pastoriau,- tarė jis, padėda- 
mas nulipti nuo arklio. 

— Taip,- pasakė senukas,- bet daug greičiau atvykom, negu 
buvau manęs. 

— Man priderėjo parkviesti pastorių - pasakė Ingilbertas,- 
bet buvau išėjęs žvejoti iki vėlaus vakaro. Ir nieko nežinojau, 
tik dabar, kai sugrįžau namo, pamačiau, kad tėvo koja pradėju- 
si mėlynuoti, 0 sesuo išsiųsta pas pastorių. 

— Merta tą darbą atliko ne blogiau už vyrą,- pasakė prob- 
stas.- Viskas buvo gerai. O kaip dabar jaučiasi Bordas? 

— Visai blogai, bet jis pasiruošęs. Ir apsidžiaugė, kai pasa- 
kiau, kad pamiškėj jau matyti pastorius beatjojąs. 

Tada probstas įėjo pas Bordą, o brolis su seseria susėdo ant 
plačių akmenų priešais trobą ir ėmė laukti. Jie suprato, kokia 
dabar rimta valanda, ir kalbėjo apie mirštantį tėvą, sakė, kad 
tėvas jiems visada buvo geras. Tačiau niekada nebuvo laimin- 
gas nuo tos dienos, kai sudegė Melomstuga, ir turbūt gerai, kad 
jau atėjo laikas atsisveikinti su šiuo pasauliu. 

Staiga sesuo pasakė, kad tėvui, matyt, kažkas graužia sąžinę. 

— Tėvui? — paklausė brolis.- Kas jam galėtų graužti? Nieka- 
da nemačiau, kad jis būtų pakėlęs ranką prieš gyvulį ar žmogų. 

— Bet vis dėlto apie kažką jis nori papasakoti probstui, ir tik 
jam vienam. 

- Arjis taip sakė? — paklausė Ingilbertas.- Ar sakė, jog apie 
kažką norėtų pasikalbėti su probstu prieš savo mirtų? Aš ma- 
niau, jog kvietė jį tik todėl, kad nori gauti komuniją. 

— Siųsdamas mane šiandien iš namų, jis pasakė, kad prašy- 
čiau atvykti patį probstą. Probstas esą vienintelis žmogus pasau- 
lyje, kuriam jis galįs išpažinti savo didelę ir sunkią nuodėmę. 

Ingilbertas sėdėjo susimąstęs valandėlę. 

— Iš tikrųjų keista,- pasakė jis.- Kažin ar tik nebus sau ką 
nors įsikalbėjęs čia vienas begyvendamas. Kaip ir tas paikybes, 
kurias jis pasakoja apie Drūtąjį Bengtą. Man rodos, kad čia nie- 
ko daugiau nėra, tik jo prasimanymai. 

— Kaip tik apie Drūtąjį Bengtą jis ir norėjo pasikalbėti su prob- 
stu,- pasakė mergiotė. 

— Tada galiu duot galvą nukirst, kad visa tai melas,- pasakė 
Ingilbertas. 

Jis bemat atsistojo ir priėjo prie gryčios sienos, kur buvo ma- 
ža angelė, kad į belangį pastatą įeitų truputis oro ir šviesos. 
Ligonio lova stovėjo taip arti, kad Ingilbertas galėjo girdėti kiek- 
vieną tėvo žodį. Ir jis klausėsi be jokių sąžinės priekaištų. Gal 
niekada nebuvo girdėjęs, jog nevalia klausytis svetimos išpa- 
žinties. Šiaip ar taip, buvo tikras, kad tėvas neturi išpažinti jo- 
kių pavojingų paslapčių. 

Pastovėjęs valandėlę prie angos, jis vėl sugrįžo pas seserį. 

— O ką aš sakiau? — pradėjo jis. Tėvas pasakoja probstui, kad 
jie su motina pavogę karaliaus žiedą iš generolo Liovenšioldo. 

— Dieve gailestingas! - sušuko sesuo.- Gal mums reikia pa- 
sišnekėti su probstu, pasakyti, kad tai melas, kad visa tai jis 
įsikalbėjęs? 

— Dabar mes nieko negalim padaryti,- pasakė Ingilbertas.— 
Dabar tegul jis kalba ką nori. Vėliau pasišnekėsim su probstu. 

Ir jis vėl pritykino prie sienos pasiklausyti. Paskui, neilgai 
trukus, sugrįžo pas seserį. 

— Dabar jis pasakoja, kad tą naktį, kai jie su motina įlindę į 
kapą ir paėmę žiedą, sudegusi Melomstuga. Sako esąs tikras, 
kad generolas padegęs namus. 

— Juk aišku, kad tai prasimanymas,- tarė sesuo.- O mums jis 
šimtą kartų yra tvirtinęs, kad Melomstugą padegęs Drūtasis 
Bengtas. 

Ingilbertas, nebaigęs klausytis jos žodžių, vėl užėmė savo 
postą prie sienos. Ten jis ilgai stovėjo ir klausėsi, o kai vėl sugrį- 
Žo pas seserį, jo veidas buvo kone pilkas. 

— Tėvas pasakoja, kad generolas siuntęs jam visokias nelai- 
mes, norėdamas priversti jį grąžinti žiedą. Girdi, motina išsi- 
gandusi ir kalbinusi eiti pas Hedebiu rotmistrą ir atiduoti jam 
žiedą, ir tėvas esą būtų mielai jos paklausęs, bet bijojo manyda- 
mas, kad jie būsią abu pakarti, jeigu prisipažins, kad apvogė 
numirėlį. Bet tada motina neištvėrusi ilgiau ir nusiskandinusi. 

Iš siaubo ir sesers veidas papilkėjo. 

— Bet,- tarė ji,- tėvas visada sakydavo, kad... 

- Žinoma. Kaip tik dabar jis paaiškino probstui, kad nė vie- 
nam žmogui nedrįsęs pasisakyti, kas jam užtraukę visas tas ne- 
laimes. Tik mums, vaikams, nieko nesuprantantiems, kalbėjęs, 
kad taip darąs Drūtasis Bengtas, persekiojąs mus. Jis pasakė, 
kad kaimiečiai visada vadinę generolą Drūtuoju Bengtu. 

Merta Bordsdoter visai susmuko vietoje. 

— Vadinasi, tai tiesa,- sukuždėjo ji patyliukais, lyg iškvėpda- 
ma paskutinį atodūsį. 

Ji apsižvalgė į visas puses. Trobesiai — ant ežero kranto, o 
aplinkui stūkso aukštos, miškais apaugusios kalnų keteros. Kiek 
akis užmato, niekur nėra žmogaus būsto, pas nieką ji negali 
nubėgti. Čia viešpatauja niūri, bekraštė vienatvė. 

O paunksnėje po medžiais, rodos, stovi pasislėpęs velionis, 
taikydamasis siųsti jiems naujas nelaimes. 

Ji buvo toks dar vaikas, kad negalėjo suvokti kaip reikiant, 
kokią nešlovę ir gėdą užsitraukė tėvai, bet suprato, kad visus 
juos persekiojo šmėkla, negailestinga, visagalė būtybė iš miru- 
siųjų pasaulio. Ji manė, kad štai tuoj ims ir pamatys ją, ir taip 
išsigando, kad net dantim pradėjo kalenti. 

Galvojo, kaip tėvas septynerius metus vaikščiojo su tokia 
pat baime širdyje. Ji dabar buvo keturiolikos metų, o žinojo, 
kad teturėjo tik septynetą, kai sudegė Melomstuga. Tėvas visą 
laiką buvo tikras, kad velionis jį vaikosi. Kaip dabar jam gera, 
kad gali numirti. 

Ingilbertas vėl buvo nuėjęs pasiklausyti ir dabar sugrįžo 
pas ją. 

— Vis dėlto tu, Ingilbertai, turbūt netiki? —- paklausė ji, pas- 
kutinį kartą mėgindama nusikratyti siaubo. 

Bet tada pamatė, kad Ingilberto rankos dreba, o akys pastė- 
rusios iš baimės. Jam buvo lygiai taip pat baisu kaip ir jai. 

— Kuo man tikėti? - sukuždėjo Ingilbertas.- Tėvas sako, kad 
jis daug kartų rengęsis keliauti į Norvegiją ir parduoti žiedą, 
bet niekaip nepasisekę pajudėti iš namų. Vieną kartą pats su- 
sirgęs, kitą kartą arklys nusilaužęs koją, kai tik jis ruošęsis joti 
iš kiemo. 

— Ką sako probstas? - paklausė mergaitė. 

— Jis klausia, kodėl tėvas laikęs žiedą visus tuos metus, jeigu 
jį turėti buvę taip pavojinga. Bet tėvas atsakė manęs, jog rot- 
mistras lieps jį pakarti, jeigu prisipažins, ką padaręs. Jam nebu- 
vę ko pasirinkti, norom nenorom turėjęs laikyti pas save. Bet 
dabar, žinodamas, kad jau mirs, norįs atiduoti žiedą probstui, 
kad šis įdėtų jį generolui į grabą, o mes, vaikai, išsivaduotume 
iš to prakeiksmo ir galėtume sugrįžti atgal į kaimą. 

— Džiaugiuosi, kad pastorius čia,- pasakė mergaitė.- Neži- 
nau, ką darysiu, kai jis išjos. Aš taip bijau. Man atrodo, kad 
generolas antai stovi po eglėmis. Tik pamanyk, juk jis čia vaikš- 
čiojo kasdien ir persekiojo mus! O tėvas gal net yra jį matęs. 

— Esu tikras, kad matė,- pasakė Ingilbertas. 

Jis vėl priėjo prie grytelės pasiklausyti. Kai sugrįžo atgal, jo 
akys jau visai kitaip spindėjo. 

— Aš mačiau žiedą,- pasakė jis.- Tėvas atidavė jį probstui. 
Žaižaruoja kaip liepsna. Raudonas ir iš aukso. Švyti visas. Prob- 
das. Prieik prie angos, tada ir tu jį pamatysi! 

— Greičiau paimčiau angį į ranką, negu sutikčiau žiūrėti į 
tą Žiedą,- pasakė mergaitė.- Juk tu niekaip nepasakysi, kad 
jis gražus. 

Ingilbertas nusuko akis. 

— Tiesa, aš žinau, kad mes nuskurdom dėl jo,- tarė vaiki- 
nas,- bet vis dėlto malonu į jį žiūrėti. 

Tuoj po šių žodžių brolis su seseria išgirdo stiprų ir skardų 
probsto balsą. Iki šiol jis buvo leidęs kalbėti ligoniui. Dabar at- 


ėjo jo eilė. 

Savaime suprantama, probstas negalėjo sutikti su ta naivia 
šneka, jog numirėlis juos persekiojęs. Stengėsi įrodyti valstie- 
čiui, jog ne kas kitas kaip Dievo rykštė kapojusi jį už tai, kad 
padaręs tokį kraupų nusikaltimą - apvogęs lavoną. Probstas 
anaiptol nepripažino, kad generolas turįs galios kelti gaisrus 
arba siųsti ligas žmonėms bei gyvuliams. Ne, nelaimės, ištiku- 
sios Bordą,- tai Dievo ženklas, kad jis turįs atgailauti ir grąžinti 
pavogtą daiktą, kol dar gyvas, kad Dievas jam atleistų nuodė- 
mę ir suteiktų palaimingą mirtį. 

Senasis Bordas Bordsonas gulėjo ramiai ir klausėsi probsto 
kalbos, nė žodžiu neprieštaraudamas. Bet vargu ar juo patikė- 
jo. Per daug buvo patyręs siaubo ir kažin ar galėjo įsisąmoninti, 
jog tai Dievo siųstos bausmės. 

Tačiau brolis su seseria, kurie drebėjo bijodami šmėklų ir 
numirėlių, iškart atkuto. 

— Girdi? - pasakė Ingilbertas ir skaudžiai suspaudė sese- 
riai alkūnę.- Girdi, pastorius sako, kad tai buvęs visai ne 
generolas? 

- Taip,- atsakė sesuo. Ji sėdėjo susinėrusi rankas ir dėjosi 
giliai į širdį kiekvieną probsto žodį. 

Ingilbertas atsistojo. Jis staigiai atsikvėpė, išsitiesė. Baimės 
jau buvo atsikratęs. Ir atrodė visai kaip kitas žmogus. Jis greit 
priėjo prie trobelės durų ir įžengė į vidų. 

— Kas yra? - paklausė probstas. 

— Aš noriu pasakyti tėvui keletą žodžių. 

— Eik sau! Dabar aš kalbu su tavo tėvu,- griežtai pasakė 
probstas. 

Ir vėl atsigręžė į Bordą Bordsoną, vėl ėmė kalbėti čia įtai- 
giai, čia švelniai ir užjaučiamai. 

Ingilbertas atsisėdo ant akmens luito ir užsidengė rankomis 
veidą. Tačiau begalinis nerimas neleido jam nustygti vietoje. Jis 


vėl žengė į trobą ir vėl buvo išvarytas. 


Kai viskas buvo baigta, Ingilbertas turėjo parodyti pastoriui 
kelią atgal per mišką. Iš pradžių kelionė sekėsi, bet po kiek lai- 
ko jiems prireikė joti per pelkę siaura kamša. Probstas niekaip 
negalėjo prisiminti, kad į čia būtų joję tokiom vietom, ir pa- 
klausė Ingilbertą, ar šis nepaklaidinęs jo, bet Ingilbertas atsakė, 
kad būsią daug trumpiau, jeigu perjosią šią pelkę. 
bėjęs, kad šis, kaip ir tėvas, apsėstas aukso troškulio. Ingilber- 
tas juk keletą kartų buvo įėjęs į trobą, tartum norėdamas su- 
trukdyti tėvui atiduoti žiedą. 

— Klausyk, Ingilbertai, čia labai siauras ir pavojingas kelias,- 
tarė jis.— Aš bijau, kad arklys nenusprūstų nuo slidžių rąstų. 

— Aš galiu pavesti arklį, kad gerbiamam probstui nereiktų 
baimintis,- pasakė Ingilbertas ir bemat pačiupo arklio pavadį. 

Kai jie buvo vidury raisto ir aplinkui nesimatė nieko, tik liu- 
lanti kimsynė, Ingilbertas pradėjo kažkodėl varyti pastoriaus 
arklį atbulą. Atrodė, kad nori nustumti jį nuo siauros kamšos. 

Arklys atsistojo piestu, ir probstas, vos begalėdamas išsilaiky- 
ti balne, sušuko vedliui, kad šis dėl Dievo meilės paleistų pavadį. 

Bet Ingilbertas, rodos, nieko negirdėjo, ir probstas matė, kaip 
jis apniukusiu veidu, sukandęs dantis, grumiasi su arkliu, stum- 
damas jį į liūną. Mirtis aiškiai grėsė ir gyvuliui, ir raiteliui. 

Tada probstas įkišo ranką į kišenę ir ištraukė mažytį kapšelį 
iš ševro odos. Ir sviedė jį tiesiai Ingilbertui į veidą. 

Šisai, gaudydamas kapšelį, paleido pavadį, o išgąsdintas ar- 
klys, pajutęs, kad laisvas, pasileido siaura kamša tolyn. Ingil- 
bertas stovėjo vietoje ir jau nebandė jų vytis. 


V 


Nėra ko stebėtis, kad po šitokio įvykio probstui truputį pa- 
simaišė galva, ir tik vakarui brėkštant jis vargais negalais pa- 
siekė namus. Ir, žinoma, visai ne keista, kad jis iš miško išjojo 
ne į Olsbiuno kelią, kuris buvo vienas geriausių ir trumpiau- 
sių, o padarė alkūnę gerokai į pietus ir netrukus atsidūrė ties 
Hedebiu. 

Klaidžiodamas su arkliu po miško tankynę, jis galvojo, kad 
pirmiausia, kai tik sugrįš namo, pasiųs Žinią lensmanui ir pa- 
prašys, kad šis nukeliautų į mišką ir atimtų žiedą iš Ingilberto. 
Bet dabar, jodamas pro Hedebiu, ėmė svarstyti pats sau vienas, 
ar nevertėtų užsukti į sodybą ir papasakoti rotmistrui Lioven- 
šioldui, kas toks drįso įsigauti į kapą ir pavogti karaliaus žiedą. 

Atrodo, ko čia ilgai sukti galvą dėl tokio paprasto dalyko, 
bet probstas delsė, nes žinojo, kad rotmistras nelabai sutarė su 
savo tėvu. Rotmistras buvo toks pat aršus taikos šalininkas, kaip 
jo tėvas — karo. Jis kuo greičiausiai atsisakė karo tarnybos, kai 
tik mes susitaikėm su rusais, paskui visas savo jėgas paskyrė 
atkurti krašto gerovei, kuri galutinai buvo pašlijusi karo me- 
tais. Buvo nusistatęs prieš vienvaldystę ir karo garbę, net piktai 
atsiliepdavo apie Karolį XII, kaip ir apie daug ką kita, ką itin 
vertino tėvas. Ir dar reikia pridurti, kad sūnus uoliai dalyvavo 
riksdago ginčuose, bet visada kaip taikos šalininkų atstovas. 
Taip, juodu su tėvu turėjo užtektinai pagrindo nesutarti. 

Kai prieš septynetą metų buvo pavogtas generolo žiedas, 
probstas ir dar daug kas teigė, kad rotmistras nepadėjo ganėti- 
nai pastangų jam atgauti. Dėl visų šių priežasčių probstas da- 
bar ir galvojo: „Kas iš to, kad aš čia varginsiuos ir lipsiu nuo 
arklio Hedebiu sodyboje. Rotmistras net nepasiteiraus, kas 
dabar ant savo piršto turi karaliaus žiedą - ar tėvas, ar In- 
gilbertas. Verčiau aš tuoj pat pranešiu apie vagystę lensma- 
nui Karelijui“. 

Bet, šitaip tardamasis pats su savim, probstas pamatė, kad 
vartai į Hedebiu kiemą, kurie buvo iki tol uždaryti, pamažėle 
atsivėrė ir paliko atlapi. 

Tikrai keistas dalykas, bet juk daug yra tokių vartų, kurie 
patys šitaip savaime atsiveria, jeigu nėra tvirtai uždaryti, ir pas- 
torius apie tai daugiau nemąstė, tačiau, šiaip ar taip, palaikė tai 
ženklu, jog turi joti į Hedebiu. 

Rotmistras priėmė jį gražiai, kone maloniau, negu prob- 
stas tikėjosi. 

— Labai džiaugiuosi, kad tamsta užsukot pas mus,- pasa- 
kė jis.—- Kaip tik norėjau tamstą pamatyti ir jau keletą kartų 
šiandien kilau eiti į kleboniją pasikalbėti apie vieną gana sa- 
votišką dalyką. 

— Gerbiamas Liovenšioldas būtumėt tuščiai suvaikščiojęs,- 
pasakė probstas.- Šiandien iš pat anksto ryto išjojau pas ligonį 
į Olsbiuno ganyklas ir štai tik dabar grįžtu iš tenai. O kiek per 
šią dieną aš, jau senas žmogus, patyriau visokiausių nuotykių! 

— Tą pat ir aš galiu pasakyti, nors beveik nebuvau atsikėlęs 
iš savo kėdės. Ir tikėkit manimi, nors jau greitai sukaksiu pen- 
kiasdešimt metų ir esu visko matęs tiek žiauriais karo metais, 
tiek vėliau, niekada man nėra atsitikę tokių keistenybių, kokias 
patyriau šiandien. 

— Jeigu jau taip,- tarė probstas,- užleidžiu eilę tamstai, ger- 
biamas Liovenšioldai. Ir aš galiu papasakoti tamstai nepapras- 
tą istoriją. Tik nepasakyčiau, jog tai būtų keisčiausias iš visų 
mano gyvenimo nutikimų. 

— Žinoma,- atsakė rotmistras, galimas daiktas, kad mano is- 
torija tamstai irgi pasirodys niekuo ypatinga. Užtat visų pirma 
norėčiau paklausti: turbūt girdėjot, ką pasakoja apie Gatenjelmą? 

— Ar apie tą baisų jūrų plėšiką, patrakėlį kaperį, kurį kara- 
lius Karolis buvo pakėlęs į admirolus? Kas gi negirdėjo apie jį 
pasakojant? 

- Šiandien,- kalbėjo toliau rotmistras - pietaudami įsišne- 
kom apie senus karo metus. Mano sūnūs ir jų mokytojas pradė- 
jo mane klausinėti, kaip senovėje viskas buvo, nes jaunimas ap- 
skritai mėgsta pasiklausyti apie praeitį. Atkreipki dėmesį, ger- 
biamas tamsta, kad apie tą sunkų ir varganą metą, kurį mums, 
švedams, teko iškentėti po karaliaus Karolio mirties, kada dėl 
karo ir pinigų stokos buvom atsilikę visose srityse, jie niekada 
neklausinėja, tiktai domisi nelemto karo laikotarpiu. Dievaži, 
atrodo, jie laiko visai už nieką tai, kad reikėjo atstatyti sudegin- 
tus miestus, steigti gamyklas ir fabrikus, plėšti dirvonus ir skinti 
miškus. Man dingojasi, gerbiamas tamsta, kad mano sūnūs jau- 
čia gėdą dėl manęs ir mano bendraamžių už tai, kad mes liovė- 
mės ruošę karo žygius ir niokoję svetimus kraštus. Jiems turbūt 
atrodo, kad mes prastesni vyrai už savo tėvus ir nebeturime se- 
nosios švedų galios. 

— Gerbiamas Liovenšioldas visiškai teisus,- pasakė prob- 
stas.- Šitoji jaunuomenės meilė karo dalykams yra stačiai 
apgailėtina. 

— Taigi aš patenkinau jų pageidavimą,- pasakė rotmistras,- 
ir, kadangi jie norėjo išgirsti apie Žymų karo didvyrį, papasa- 

kojau jiems apie Gatenjelmą, apie jo Žiaurų elgesį su pirkliais ir 
taikiais keleiviais, vildamasis, kad šitokiu būdu gal sužadinsiu 
jiems siaubą ir pasišlykštėjimą. Ir, kai man tai vis dėlto pavyko, 
paprašiau juos atkreipti dėmesį, jog tasai Gatenjelmas buvo tik- 
ras karo metų sūnus, ir paklausiau, ar jie norėtų, kad visoj Že- 
mėj gyventų šitokia pragaro veislė. 

Tačiau mano sūnūs dar buvo nespėję atsakyti, o prašneko jų 
mokytojas ir paprašė mane, kad leisčiau jam papasakoti dar 
vieną istoriją apie Gatenjelmą, o kadangi jis dar pridūrė, jog 
tasai nuotykis tiktai patvirtinsiąs mano ką tik pasakytus žodžius 
apie begalinį, nežabotą Gatenjelmo siautėjimą, aš sutikau. 

Jis pradėjo savo pasakojimą nuo to, kad Gatenjelmas miręs 
jaunas ir jo palaikai buvę palaidoti Onsalos bažnyčioje marmu- 
riniam sarkofage, kurį velionis buvo pavogęs iš danų karaliaus. 
Tada bažnyčioje pradėję taip nežmoniškai vaidentis, kad Onsa- 
los parapijiečiai nebegalėję tverti. Jie nebesugalvoję kitos išei- 
ties, kaip išimti lavoną iš grabo ir užkasti jį negyvenamoj saloj 
toli toli jūroje. Nuo to laiko bažnyčioje pasidarę ramu, tačiau 
žvejai, kurie plaukiodami nuklysdavę netoli naujosios Gaten- 
jelmo poilsio vietos, pasakoję, kad ten nuolatos girdėti triukš- 
mas ir sambrūzdis ir kad aukštos bangos be perstojo dūžtan- 
čios į vargšę salelę. Žvejai manę, kad jūreiviai ir pirkliai, ku- 
riuos Gatenjelmas liepęs sumesti į jūrą iš pagrobtų laivų, da- 
bar, palikę savo šlapius kapus, susirenką ten jo pakankinti ir 
paerzinti, ir vengę per arti plaukti į tą pusę. Tačiau vieną tam- 
sią naktį vienas iš jų ėmęs netyčia ir atsidūręs netoli tos baisio- 
sios vietos. Jis pasijutęs vandens verpete, bangų puta tėškusi 
jam į veidą, o griausmingas balsas surikęs: „Eik į Gatos sodybą 
Onsaloj ir pasakyk mano pačiai, kad atsiųstų man septynis glė- 
bius lazdyno rykščių ir dvi kadagines lazdas!“ 


Liovenšioldų žiedas 35 


Probstas iki šiol ramiai ir kantriai klausėsi pasakojimo, bet, 
pamatęs, kad jo kaimynas dėsto paprasčiausias vaiduoklių is- 
torijas, vos susilaikė nemostelėjęs ranka iš nekantrumo. Tačiau 
rotmistras nėmaž neatkreipė į tai dėmesio. 

— Tamsta, be abejo, supranti, kad nebuvo kas daryti, reikėjo 
vykdyti įsakymą. Gatenjelmo Žmona ir įvykdžiusi jį. Buvo pri- 
rinkta liauniausių lazdyno rykščių ir storiausių kadagio lazdų, 
ir vienas bernas iš Onsalos nusiyręs su jomis į jūrą. 

Dabar probstas taip aiškiai parodė norįs pertraukti jį, kad 
rotmistras pastebėjo jo nekantravimą. 

- Žinau, ką tamsta galvoji, - pasakė jis,- tą patį ir aš maniau 
šiandien per pietus, klausydamasis šitos istorijos, bet vis dėlto 
prašau tamstą pakentėti iki galo. Turiu pridurti, kad tasai ber- 
nas iš Onsalos, matyt, buvęs drąsus vyras ir labai atsidavęs 
savo šeimininkui, nes šiaip vargu ar būtų atlikęs tą užduotį. 
Kai jis priplaukęs netoli salos, kur buvęs kapas, ūžtelėjusios 
tokios bangos, lyg būtų audra pakilusi, aplinkui girdėjęsis 
triukšmas ir žvangesys. Tačiau bernas vis tiek priplaukęs kaip 
galėdamas arčiau ir šiaip taip išmetęs į salą rykštes bei lazdas. 
Paskui užgulęs irklus ir kuo greičiausiai nusiyręs nuo tos pa- 
vojingos vietos. 

— Gerbiamas tamsta...- pradėjo probstas, tačiau rotmistras 
nepasidavė. 

— Bet labai toli jis nesiyręs, padėjęs irklus, norėdamas pama- 
tyti, ar dabar neatsitiks kas nors įdomaus. Ir laukęs iš tikrųjų ne 
be reikalo. Nes bemat virš salos pakilusios bangos sulig debe- 
sim, pasigirdęs triukšmas ir dundesys kaip kautynių lauke, per 
„Jūrą nuaidėję baisiausios aimanos. Taip trukę neilgai, paskui 
triukšmas pamažu išblėsęs, ir galiausiai bangos visai paliovu- 
sios dužti į Gatenjelmo kapą. Saloj pasidarę tylu ir ramu kaip 

bet kurioj kitoj saloj. Tada bernas paėmęs irklus keliauti namo, 
bet tuo metu sugriaudėjęs pergalingas balsas: 

„Nueik į Gatos sodybą Onsaloj, nunešk labų dienų mano 
pačiai ir pasakyk, kad Lasia Gatenjelmas nugali savo priešus 
tiek miręs, tiek gyvas!“ 

Probstas sėdėjo ir klausėsi nulenkęs galvą. Dabar, kai is- 
torija buvo baigta, jis pakėlė galvą ir klausiamai pažvelgė į 
rotmistrą. 

— Kai mokytojas ištarė paskutiniuosius žodžius,- tarė rot- 
mistras,- aš aiškiai pastebėjau, kad mano sūnūs prijaučia tam 
apgavikui Gatenjelmui ir su džiaugsmu klausosi pasakojimo 
apie jo narsumą. Todėl pridūriau, kad tas pasakojimas gudriai 
sugalvotas, bet vargu ar jame yra nors kiek tiesos. Nes,- pasa- 
kiau,- jeigu aršusis jūrų plėšikas Gatenjelmas galėjo apsiginti 
net po mirties, kaip tada paaiškinti, kad mano tėvas, kuris bu- 
vo toks pat narsus karys, be to, dar geras ir sąžiningas žmogus, 
leido vagiui įlįsti į kapą ir pagrobti iš jo brangiausią daiktą? 
Vadinasi, jis neturėjo galios nė sutrukdyti ar bent vėliau kaip 
nors atsikeršyti nusikaltėliui? 

Sulig šitais žodžiais probstas neįprastai žvaliai pakilo. 

— Ir aš taip manau,- pasakė jis. 

— Taip, bet klausykitės, kas tada atsitiko! - kalbėjo toliau rot- 
mistras.- Vos tik aš taip pasakiau, už mano kėdės kažkas bal- 
siai suvaitojo. Ir suvaitojo visiškai taip pat, kaip vaitodavo ma- 
no velionis tėvas, kada jį kamavo sunkūs senatvės negalavi- 
mai. Man pasirodė, kad jis už mano nugaros, ir aš pašokau. 
Žinoma, nepamačiau nieko, bet nė kiek neabejojau, kad girdė- 
jaujo balsą, todėl nebenorėjau grįžti prie stalo, sėdėjau visą lai- 
ką čia vienas ir vis galvojau apie tai iki šiol. Ir labai būtų įdomu 
išgirsti, kokia šiuo klausimu tamstos nuomonė. Ar tai iš tiesų 

mano tėvas dūsavo dėl dingusios brangenybės? Jeigu būčiau 
tikras, kad jis vis dar gailisi jos, verčiau keliaučiau iš kiemo į 
kiemą ir ieškočiau, kad tik netektų jam nė akimirkos taip Žiau- 
riai kentėti, kaip liudija štai šitas jo atodūsis. 

- Šiandien man jau antrą kartą tenka atsakyti į klausimą, ar 
velionis generolas dar gailisi savo prarasto žiedo ir ar nori jį 
atgauti,- pasakė probstas.- Pirmiausia, jeigu gerbiamas tams- 
ta man leisi, papasakosiu savo istoriją, o paskui drauge aptar- 
sime viską. 

Papasakojęs, kas jam atsitiko, probstas pamatė, jog be reika- 
lo būgštavo, kad rotmistras per mažai parodys uolumo, rūpin- 
damasis tėvo reikalais. Probstas nemanė, kad šisai taikaus bū- 
do žmogus turi irgi bent kiek Lodbroko? sūnų bruožų. Juk taip 
jau būna, kad dauguma paršelių ima Žviegti sužinoję, kiek iš- 
kentėjo senasis kuilys. Dabar jis matė, kaip rotmistro kaktoje 
ištvinko gyslos ir kaip susigniaužė kumščiai - net krumpliai 
pabalo. Jį suėmė begalinis įniršis. 


Žinoma, probstas nušvietė viską taip, kaip jam pačiam atrodė. 
Jis papasakojo, kaip Dievas užsirūstinęs nubaudė piktadarius, ta- 
čiau niekaip nenorėjo pripažinti, kad čia prisidėjo numirėlis. 

O rotmistras aiškinosi viską, ką girdėjo, savaip. Dabar jis 
suprato, jog tėvas neturėjo ramybės kape todėl, kad nuo jo ran- 
kos buvo numautas žiedas. Rotmistrą kamavo baimė ir sąžinės 
graužimas, kad iki šiol į visa tai žiūrėjo labai lengvabūdiškai. 
Rodės, kažkas skaudžiai varstė jam širdį. 

* Ragnaras Lodbrokas - islandų sagos herojus, Anglijos karaliaus paimtas į ne- 
laisvę ir įmestas į gyvačių urvą. Jo sūnūs atkeršijo už tėvą - nužudė Anglijos 


karalių. (Vert. past.) 

Probstas, matydamas, kaip jis susijaudino, vos drįso pasisa- 
kyti, kad iš jo vėl atėmė žiedą, bet rotmistras išklausė tai su 
kažkokiu niūriu pasitenkinimu. 

— Gerai, kad dar nors vienas gyvas iš tos vagių gaujos ir kad 
jis toks pat niekšas kaip ir anie,- pasakė rotmistras Liovenšiol- 
das.- Generolas nubaudė tėvą, žiauriai nubaudė. Dabar atėjo 
mano eilė. 

Probstas užjuto negailestingą ryžtą jo balse. Jam darėsi vis 
baisiau ir baisiau. Jis bijojo, kad rotmistras nepasmaugtų Ingil- 
berto savo rankomis ar neužkapotų jo mirtinai. 

— Aš laikiau savo pareiga perduoti mirštančiojo žodžius ger- 
biamam Liovenšioldui,- pasakė probstas,- bet turiu vilties, kad 
tamsta nesiimsi kokių nors neapgalvotų veiksmų. Aš manau 
dabar pranešti lensmanui, kad esu apvogtas. 

— Tamstos valia pasielgti taip, kaip nori - pasakė rotmist- 
ras.- Tik turiu pasakyti, jog tai bus nereikalingas vargas, nes aš 
pats rūpinsiuosi viskuo. 

Tada probstas suprato, kad daugiau jis nieko nelaimės He- 
debiu. Ir išjojo iš ten kaip galėdamas greičiau, kad spėtų iki 
vakaro duoti žinią lensmanui. 

O rotmistras Liovenšioldas susišaukė visus savo Žmones, 
papasakojo, kas atsitiko, ir paklausė, ar jie norėtų rytoj rytą drau- 
ge su juo vykti gaudyti vagies. Neatsirado nė vieno, kuris būtų 
atsisakęs padaryti paslaugą jam ir mirusiam generolui, ir jie 
visą vakarą ieškojo visokiausių ginklų - senų muškietų, trum- 
pų iečių meškoms, ilgų špagų, kuokų ir dalgių. 

Ne mažiau kaip penkiolika vyrų lydėjo rotmistrą, kai jis ry- 
tojaus rytą ketvirtą valandą iškeliavo gaudyti vagies. Ir visi bu- 
vo kuo karingiausiai nusiteikę. Tiesa buvo jų, be to, jie galėjo 
pasikliauti generolu. Jeigu jau velionis ėmėsi šito dalyko, tai, be 
abejo, prives jį prie sėkmingos pabaigos. 

Tačiau tikrai gūdi giria prasidėjo tiktai už kokios mylios nuo 
Hedebiu. Kelionės pradžioje jiems teko pereiti platų slėnį, ku- 
ris šen bei ten buvo išdirbtas ir pristatytas smulkių trobesių. O 
kai kur kalvose plytėjo netgi stambūs kaimai. Vienas iš jų buvo 
Olsbiunas, kuriame kadaise stovėjo Bordo Bordsono sodyba, 
kol generolas nebuvo jos sudeginęs. 

O toliau lyg patiestas ant žemės žvėries kailis juodavo tan- 
kus miškas, išvien medis prie medžio. Tačiau vis tiek dar čia 
nebuvo galutinai pasibaigusi žmogaus galia. Miške matėsi siau- 
rų takelių, kurie vedė į vasaros ganyklas ar į anglių duobes. 

Rotmistras ir jo palydovai, patekę į miško tankynę, tartum 
pasikeitė, jų laikysena ir išvaizda atrodė visai kitokia. Jie ir anks- 
čiau užklysdavo čia medžioti stambių Žvėrių, ir juos apėmė me- 
džioklės nuotaika. Jie ėmė akylai žvilgčioti į krūmus, žengė ki- 
tokiu Žingsniu, lengviau, lyg tykodami. 

— Vyrai, susitarkim dėl vieno dalyko,- pasakė rotmistras.- 
Nenorėčiau, kad kas nors iš jūsų nukentėtų dėl to vagies, todėl 
palikite jį man. Tiktai žiūrėkite, kad jisai neištrūktų! 

Tačiau to įsakymo niekas nė nemanė klausyti. Visi tie, kurie 
vakar kuo ramiausiai krovė šieną ant žaginių, šiandien degte 
degė noru kaip reikiant pamokyti tą vagišių Ingilbertą. 

Jie buvo nukeliavę dar visai netoli, tačiau pušys, kurios čia 
stovėjo nuo senų laikų, jau buvo tokios tankios, kad sudarė vir- 
šuje nepermatomą stogą, o po jomis nebeaugo jaunuolynas, že- 

mę dengė tiktai samanos, ir tada jie išvydo priešais tris vyrus, 
nešančius šakų neštuvus, kuriuose gulėjo ketvirtasis. 

Rotmistras su savo palyda nuskubėjo link jų, ir nešėjai, išvy- 
dę tokį būrį žmonių, sustojo. Neštuvuose gulinčio žmogaus vei- 
dą jie buvo uždengę dideliais paparčio lapais, todėl niekas ne- 
galėjo suprasti, kas ten guli, bet Hedebiu vyrai, regis, vis tiek jį 
pažino, ir šiurpas nubėgo jiems per nugaras. 

Jie nematė senojo generolo šalia neštuvų. Anaiptol. Nesivai- 
deno netgi jo šešėlis. Bet vis tiek jie žinojo, kad jis čia. Jis atėjo 
su numirėliu iš miško. Stovėjo ir rodė pirštu į neštuvus. 

Trys vyrai, kurie laikė neštuvus, buvo gerai pažįstami ir do- 
ri žmonės. Tai buvo Erikas Ivarsonas, didelės sodybos šeimi- 
ninkas Olsbiuno kaime, ir jo brolis Ivaras Ivarsonas, iki šiol ne- 
vedęs, gyvenąs pas brolį tėvų sodyboje. Abu jau nebejauni, o 
trečiasis prie jų — dar jaunuolis. Ir jį visi pažino. Vadinosi jis 
Paulis Eliasonas, buvo Ivarsonų augintinis. 

Rotmistras priėjo tiesiai prie Ivarsonų, ir šie padėjo neštu- 
vus ant Žemės pasisveikinti su rotmistru. Tačiau šis, rodės, net 
nematė atkištų jų rankų. Jis negalėjo atplėšti akių nuo paparčio 
lapų, kurie dengė neštuvuose gulinčio žmogaus veidą. 

— Ar čia ne Ingilbertas Bordsonas guli? - paklausė jis kažko- 
kiu keistu, šiurkščiu balsu. Atrodė, kad kalba ne savo noru. 

— Taip,- pasakė Erikas Ivarsonas,- bet iš kur rotmistras galit 
žinoti? Ar iš drabužių atpažinot? 

— Ne,- tarė rotmistras,- ne iš drabužių atpažinau. Penkeri 
metai nesu jo matęs. 

Ir jo paties palydovai, ir anie vyrai nustebę žvilgčiojo į rot- 
mistrą. Jiems visiems atrodė, kad šįryt rotmistras kažkoks sa- 
votiškas, baisus. Ne toks kaip visada. Nebuvo mandagus ir drau- 
giškas kaip iki šiol. 

Rotmistras pradėjo klausinėti Ivarsonus. Ką jie veikę miške 
tokį ankstyvą metą ir kur jie radę Ingilbertą? Ivarsonai buvo 
stambūs ūkininkai, ir jiems nepatiko šitokie kvotinėjimai, bet 
tai, kas svarbiausia, vis tiek rotmistrui pavyko sužinoti. 

Vakar jie nešę savo darbininkams miltų ir kitokio maisto į 
ganyklas, kurios esančios už kelių mylių miške, ir likę ten nak- 
voti. Anksti rytą leidęsi į kelionę atgal, ir Ivaras Ivarsonas ne- 
trukus tolokai palikęs kitus du. Ivaras Ivarsonas - buvęs karei- 
vis, jis mokąs sparčiai žygiuoti, todėl nelengva su juo paspėti. 

Gerą galą nutolęs nuo savo bendrakeleivių, Ivaras Ivar- 
sonas pamatęs priešais takeliu ateinant žmogų. Miškas toj 
vietoj buvęs proretis. Krūmų visai nebuvę, tik stambūs ka- 
mienai, ir žmogų jis pamatęs gana iš toli. Tačiau ne tuojau jį 
pažinęs. Tarp medžių tyvuliavę rūko debesys, o kai pašvies- 
davusi saulė, jie pavirsdavę gelsvais dūmais. Matyti pro juos 
galėjai, bet nelabai aiškiai. 

Ivaras Ivarsonas pastebėjęs, kad keleivis, pro rūką užmatęs 
ji, sustojo ir, baisiausiai persigandęs, ištiesė rankas, tarsi ginda- 
masis. Kai Ivaras žengęs dar kelis žingsnius, jis parklupęs ant 
kelių ir surikęs, kad šis neitų artyn. Atrodę, kad tas žmogus ne 
visai sveiko proto, ir Ivaras Ivarsonas jau norėjęs leistis prie jo 
ir nuraminti jį, bet tada šis atsistojęs ir pasileidęs bėgti į mišką. 
Tačiau tenubėgęs vos keletą žingsnių. Kone tuoj pat parsitiesęs 
ir likęs gulėti nekrusteldamas. Kai Ivaras Ivarsonas priėjęs prie 
jo, jis jau buvęs negyvas. 

Ivaras Ivarsonas tada pažinęs tą žmogų, tai buvo Ingilber- 
tas Bordsonas, sūnus to Bordo Bordsono, kuris kadaise gyve- 
no Olsbiune, bet paskui persikėlė į vasaros ganyklas, kai jo so- 
dyba sudegė, o žmona pasiskandino. Jis niekaip neįstengęs su- 
prasti, kaip Ingilbertas galėjo krisdamas užsimušti mirtinai, jei- 

gu niekas prie jo neprikišo rankos, todėl bandęs jį atgaivinti, 
tačiau niekaip nepavykę. Kai priėję jo draugai, šie irgi pamatę, 
kad jis miręs. O kadangi Bordsonai buvę jų kaimynai Olsbiu- 
ne, tai nenorėję palikti Ingilberto miške, todėl pasidarę neštu- 
vus ir štai jį gabeną. 

Rotmistras paniuręs klausėsi jo pasakojimo. Ir tai buvo labai 
įtikėtina. Ingilbertas gulėjo tartum susiruošęs į ilgą kelionę, su 
kuprine ant nugaros, su batais. Ietis nuo meškų atsiginti, kuri 
gulėjo ant neštuvų, buvo irgi jo. Matyt, jis ketino vykti kur nors 
į svetimą šalį parduoti žiedo, bet, kai miško prieblandoje sutiko 
Ivarą Ivarsoną, pamanė regįs generolo šmėklą. Labai galimas 
daiktas. Be abejo, taip ir buvo. Ivaras Ivarsonas buvo apsiren- 
gęs sena kareiviška uniforma, skrybėlės kraštai buvo atlenkti 
kaip Karolio laikais. Aišku, iš tolo, per rūką ir su nešvaria sąži- 
ne lengva buvo apsirikti. 

Tačiau rotmistras vis tiek buvo nepatenkintas. Jis buvo įnir- 
šęs ir ištroškęs kraujo. Pats savo stipriomis rankomis norėjo su- 
traiškyti Ingilbertą Bordsoną. Norėjo kaip nors išlieti kerštą, o 
dabar nebuvo kur. 

Vis dėlto pats suprato, kad negerai elgiasi, ir, šiaip taip įvei- 
kęs save, papasakojo Ivarsonams, ko jis su savo vyrais iškelia- 
vęs šį rytą į mišką. Ir dar pridūrė, kad norįs apieškoti mirusį ir 
pažiūrėti, ar jis dar tebeturi prie savęs žiedą. 

Jis netgi troško širdyje, kad Olsbiuno vyrai nesutiktų: tada 
jis galėtų kovoti dėl savo teisių. Tačiau šie jo reikalavimą palai- 
kė visai natūraliu ir pasitraukė truputį į šalį, kol pora rotmistro 
vyrų krėtė numirėlio kišenes, batus, kuprinę, kiekvieną jo dra- 
bužių siūlę. 

Rotmistras iš pat pradžių labai atidžiai sekė kratą, bet vieną 
kartą žvilgtelėjo į valstiečius ir jam pasirodė, jog šie su pašaipa 
dėbtelėjo į kits kitą, tarsi būdami tikri, kad jis nieko neras. 

Taip ir buvo. Kratą teko baigti, o žiedo vis tiek nerado. Ta- 
čiau, kai reikalai pakrypo šitaip, rotmistrui, savaime supranta- 
ma, pasirodė įtartini valstiečiai. Taip pat galvojo ir jo palydo- 
vai. Kurgi dingo žiedas? Bėgdamas Ingilbertas, be abejo, buvo 
jį pasiėmęs. Tai kur jisai? | 

Ir dabar niekas nematė generolo, bet suprato, kad jis čia. 
Kad stovi vidury ir rodo į tris Olsbiuno vyrus. Jie turi žiedą. 

Labai galimas daiktas, kad jie iškraustė numirėlio kišenes ir 
rado žiedą. 

Ir taip pat galimas daiktas, kad pasakojimas, kurį jie ką tik 
girdėjo, yra melagingas, kad iš tiesų viskas atsitiko kitaip. Šitie 
vyrai, kurie buvo iš to paties kaimo kaip ir Bordsonai, ko gero, 
žinojo, kad anie turi žiedą. Ir gal išgirdo, kad Bordas numirė, 
todėl, sutikę jo sūnų miške, suprato, kad šis ketina pabėgti su 
žiedu, užpuolė jį ir užmušė, pasigviešę į brangenybę. 

Ant numirėlio kūno nebuvo matyti jokių kraujo žymių, tik- 
tai kakta truputį nubrozdinta. Ivarsonai sakė, kad jis susimu- 
šęs galvą į akmenį, kai kritęs, bet ar negalėjo ta žaizda atsirasti 
nuo šitos storos gumbuotos lazdos, kurią Paulis Eliasonas lai- 
ko rankoje? 

Rotmistras stovėjo ir žiūrėjo į žemę. Jo širdyje virė kova. Iki 
šiol jis niekada nebuvo girdėjęs nieko kito apie šiuos tris vyrus, 
kaip tik gera, todėl sunku jam buvo sutikti su mintim, kad jie 
nužudė ir apvogė Žmogų. 

Visi jo vyrai susirinko aplinkui. Kai kurie jau mosavo gin- 
klais. Nė vienas netikėjo, kad iš čia pajudės be grumtynių. 

Tada Erikas Ivarsonas priėjo prie rotmistro. 

— Mes, abu broliai, taip pat Paulis Eliasonas, mūsų auginti- 
nis, kuris greitai taps mano žentu, suprantame, ką rotmistras ir 


jo vyrai galvoja apie mus. Mes manome, kad nedera mums ši- 

taip išsiskirti, tegul rotmistras taip pat apieško ir mūsų kišenes 
bei drabužius. 

Po šito pasiūlymo šiek tiek atlėgo rotmistro širdis. Jis neno- 
rėjo daryti kratos. Tiek abu Ivarsonai, tiek jų augintinis buvo 
tokie žmonės, kad ant jų negalėjo kristi joks įtarimas. 

Tačiau valstiečiai norėjo užbaigti viską galutinai. Jie patys 
pradėjo kraustyti savo kišenes ir autis batus, ir tada rotmistras 
davė ženklą savo žmonėms, kad šie patenkintų jų norą ir apieš- 
kotų juos. 

Žiedo nebuvo rasta, tačiau tošinukėj, kurią Ivaras Ivarsonas 
nešėsi ant pečių, jie rado kapšelį iš ševro odos. 

— Ar čia jūsų kapšelis? - paklausė rotmistras, iškrėtęs toši- 
nukę ir pamatęs, kad ji tuščia. 

Jeigu Ivaras Ivarsonas dabar būtų atsakęs, jog taip, gal vis- 
kas būtų tuo ir pasibaigę, bet jis, atvirkščiai, kuo ramiausiai pri- 
sipažino: 

— Ne, jis gulėjo ant tako netoli tos vietos, kur parkrito Ingil- 
bertas. Aš paėmiau jį ir įsimečiau į tošinukę, nes atrodė sveikas 
ir beveik nedėvėtas. 

— Bet kaip tik štai šitokiam kapšely ir buvo žiedas, kai prob- 
stas numetė jį Ingilbertui,- pasakė rotmistras, ir vėl jo nuotaika 
bei veidas apsiniaukė.- Ir nebelieka nieko daugiau kaip jums, 
Ivarsonai, eiti su manim pas lensmaną, jeigu nenorit gražiuoju 
man atiduoti žiedo. 

Tada Olsbiuno valstiečių kantrybė išseko. 

— Rotmistras neturit teisės varytis mus į daboklę,- pasakė 
Erikas Ivarsonas. Jis pagriebė tą pačią ietį, kuri gulėjo šalia In- 
gilberto, pasiryžęs prasiskinti ja kelią, o brolis ir augintinis pri- 
sidėjo prie jo. 

Apstulbę Hedebiu vyrai staiga šoko atbuli, kone pargriau- 
dami rotmistrą, o šis nusijuokė iš džiaugsmo, kad galės išlieti 
pagaliau savo įniršį. Jis išsitraukė kardą ir perkirto ietį. 

Tačiau tai buvo vienintelis kovinis žygdarbis šiame kare. Pa- 
tys rotmistro vyrai nutempė jį atbulą ir atėmė iš jo ginklą. 

Atsitiko taip, kad ir lensmanas Karelijus sumanė tą rytą pa- 
sibastyti po mišką. Policininko lydimas, jis kaip tik laiku pasi- 
rodė takelyje. 

Vėl prasidėjo krata ir nauji kamantinėjimai, ir viskas baigėsi 
tuo, kad Erikas Ivarsonas, jo brolis Ivaras ir jų augintinis Paulis 
buvo apsupti sargybos ir nuvesti į daboklę kaip įtariami užmu- 
šę Žmogų ir pasigrobę žiedą. 


VII 


Negaliu nepripažinti, kad tais laikais Vermlande miškai bu- 
vo platūs, o arimai mažyčiai, kiemai erdvūs, bet užtat trobos 
ankštos, keliai siauri, o šlaitai statūs, durys žemos, bet slenks- 
čiai aukšti, bažnyčios neišvaizdžios, o pamaldos ilgos, gyveni- 
mo dienų nedaug, o rūpesčių be galo. Ir vis dėlto vermlandie- 
čiai nebuvo kokie vyvekliai ar niūros. 

Tiesa, kartais šalnos pakąsdavo pasėlius, tiesa, Žvėrys įsi- 
sukdavo į bandą arba nuo kruvinosios krisdavo vaikai, bet jie 
vis tiek niekada neprarasdavo geros nuotaikos. Nes kaipgi jie 
tada būtų gyvenę? 

Už tai turbūt reikia dėkoti paguodai, kuri gyveno kiekvie- 
nam kieme. Ji lankė visus, tiek turčius, tiek vargetas, ji niekada 
neapvildavo ir niekada nepavargdavo. 

Tačiau nemanykit, kad toji paguoda buvo kažkas aukšta ar 
iškilnu, kaip, sakysim, Dievo žodis, sąžinės graužimas ar mei- 
lės laimė! Ir nemanykit, kad kažkas žema ir pavojinga, kaip gir- 
tuokliavimas ar lošimas kauliukais! Anaiptol! Tai buvo visai 
nekaltas ir kasdieniškas daiktas, tai buvo ne kas kita kaip ug- 
nis, liepsnojanti židiniuose žiemos vakarais. 

Viešpatie Dieve, kiek grožio ir jaukumo suteikdavo ji pa- 
čioms menkiausioms lūšnelėms! Ir kaip krėsdavo ištisus vaka- 
rus pokštus su namiškiais! Žiūrėk, traška ir spraga, rodos, sta- 
čiai juokiasi iš jų. Spjaudo ir šnypščia, tarsi mėgdžiotų kokį pa- 
niurėlį ir pikčiurną. Kartais jai nesiseka sudoroti šakotą pliaus- 
ką. Tada prileidžia visą kambarį dūmų ir smalkių, lyg norėtų 
parodyti žmonėms, kad per prastai ją maitina. Kartais nusitai- 
kiusi ima ir subyra į žarijų krūvą, kai žmonėms pats darbo įkarš- 
tis, ir jiems nieko nebelieka, tik susidėti ant kelių rankas ir kva- 
toti, kol ji vėl įsigaus. Ypač ji mėgsta paišdykauti, kada ateina 
šeimininkė su trikoju prikaistuviu ir reikalauja, kad ji virtų val- 
gyti. Kartais ji klusni ir paslaugi, atlieka savo darbą greitai ir 
gerai, bet dažniausiai šoka valandų valandas, lengvai raityda- 
masi aplink košės puodą, ir niekaip nevalioja jo užvirinti. 

O kaip spindi šeimininko akys, kai jis pareina šlapias ir su- 
žvarbęs iš darganos ir ugnis pasitinka jį šiluma ir jaukumu! Ir 
kaip malonu kelyje galvoti apie plazdantį žiburėlį, kuris sping- 
si tamsioj žiemos nakty ir lyg kelrodė žvaigždė šviečia vargšui 
keliautojui arba varo siaubą lūšims ir vilkams! 

Tačiau židinio ugnis gebėjo ne tik šildyti, šviesti ir virti val- 
gi, ne tik kibirkščiuoti, traškėti, spjaudytis ir leisti smalkes,- mo- 
kėjo ir įdomesnių dalykų. Ji galėjo pažadinti linksmybę žmo- 


gaus sieloje. 


Liovenšioldų žiedas 47 


Nes kas gi yra Žmogaus siela, jeigu ne tokia pat žaidžianti 
ugnis? Ji liepsnoja žmoguje, plazda ir glaustosi prie jo lygiai 
taip pat, kaip ugnis kad glamonėja žalias malkas ir šoka aplin- 
kui jas. Kai tie, kurie susirinkdavo žiemos vakarą prie degančio 
židinio, imdavo valandėlę nutilę žiūrėti į ją, tada ugnis pra- 
šnekdavo kiekvienam atskirai sava kalba. 

— Sesele siela,- sakydavo ugnis,- argi tu ne tokia pat liepsna 
kaip aš? Kodėl tu tokia nusiminusi ir suniukusi? 

— Sesute ugnie,- atsakydavo Žmogaus siela,- aš kapojau mal- 
kas ir ruošiausi po namus visą dieną. Nebeturiu daugiau jėgų, 
galiu tik sėdėti ir žiūrėti į tave. 

— Žinau,- atsakydavo ugnis.- Bet dabar atėjo vakaro metas. 
Daryk kaip aš, liepsnok ir šviesk! Linksminkis ir šildyk! 

Ir sielos paklausydavo ugnies ir pradėdavo linksmintis. Jos 
sekdavo pasakas, spėdavo mįsles, džirindavo smuiku, droži- 
nėdavo vingrius raštus ir rožes ant rykų ir padargų. Žaisdavo 
žaidimus ir dainuodavo dainas, pirkdavo fantus ir kartodavo 
senus priežodžius. Ir pamažu atitirpdavo sušalę sąnariai ir at- 
sileisdavo širdis. Žmonės atkusdavo ir pralinksmėdavo. Židi- 
nio liepsna ir žaidimai prie ugnies vėl grąžindavo ūpą gyventi 
tą vargingą ir sunkų gyvenimą. 

Tačiau užvis labiausiai prie židinio klestėjo visokie pasako- 
jimai apie įvairius žygdarbius ir nuotykius. Šitos poringės džiu- 
gino tiek seną, tiek jauną, o jos niekada nesibaigdavo. Nes žyg- 
darbių ir nuotykių, ačiū Dievui, visada buvo pakankamai šia- 
me pasaulyje. 

Tačiau niekada jų nebuvo taip gausu kaip karaliaus Karolio 
laikais. Jis buvo didvyrių didvyris, ir pasakojimų apie jį ir jo 
vyrus buvo nesuskaičiuojama daugybė. Jie neišnyko net išny- 

kus jam pačiam ir pasibaigus jo karalystei, o tebegyveno ir po 
jo mirties: jie buvo geriausias jo palikimas. 

Apie nieką Žmonės taip nemėgo pasakoti, kaip apie patį ka- 
ralių, tačiau ne mažiau jiems patikdavo kalbėti ir apie generolą 
iš Hedebiu, kurį visi buvo matę, su kuriuo visi buvo šnekėjęsi ir 
galėjo jį nusakyti nuo galvos iki kojų. 

Generolas buvo toks stiprus, kad galėdavo lankstyti geležį, 
kaip kiti lanksto skiedras. Kartą jis sužinojo, kad Smedsbiu kai- 
me Svartšio slėnyje gyvenąs kalvis, kuris visoj apylinkėj kaląs 
geriausias pasagas. Generolas nujojo pas Mikelį iš Smedsbiu ir 
paprašė, kad pakaustytų jam arklį. Kai kalvis išėjo iš kalvės su 
gatava pasaga, generolas paklausė, ar jis galįs ją pamatyti. Pasaga 
buvo stipri ir gerai nukalta, bet generolas nusikvatojo pamatęs ją. 

— Tai sakai, kad čia geležis? paklausė jisai ir bemat sulen- 
kęs perlaužė pasagą pusiau. 

Kalvis nusigando, pamanė, kad blogai atliko savo darbą. 

— Matyt, pasaga buvo įskilusi,- pasakė jis ir nuskubėjo atgal 
atsinešti naujos pasagos. 

Bet ir su šita taip atsitiko kaip su pirmąja, tik toks buvo skir- 
tumas, kad generolas perlaužė ją, suspaudęs kaip reples. Bet 
tada Mikeliui kilo įtarimas, kad čia kažkas negerai. 

— Ar tik ne pats karalius Karolis būsi, o gal Drūtasis Bengtas 
iš Hedebiu?- tarė jis generolui. 

— Visai neblogai spėji, Mikeli,- pasakė generolas ir užmokė- 
jo Mikeliui kiek reikiant už visas keturias pasagas ir dar už tas 
dvi, kurias buvo perlaužęs. 

Ir dar daugiau visokių nutikimų buvo pasakojama apie ge- 
nerolą, ir tiems pasakojimams nebuvo galo, visoj apskrity ne- 
būtum radęs žmogaus, kuris jo būtų nepažinojęs, negerbęs ar 
nesižavėjęs juo. Ir jo žiedą visi žinojo, girdėjo, kad su tuo žiedu 

jis palaidotas, bet žmonių gobšumas buvo toks didelis, jog kaž- 
kas ėmę ir pavogę jį. 

Užtat visai suprantama, jog žmones taip sudomino, įdilgino 
ir sujaudino žinia, kad žiedas buvo aptiktas ir vėl pražuvo, kad 
Ingilbertas rastas negyvas miške, kad Olsbiuno vyrai įtariami 
pasigrobę žiedą ir todėl uždaryti daboklėje. Kai sekmadienį po 
pietų žmonės grįždavo iš bažnyčios, namiškiai vos valiodavo 
iškęsti, kol šie nusivilks šventadienius drabužius ir truputį už- 
kąs; jie tuoj turėdavo pasakoti, ką kalbėjo liudininkai, ką prisipa- 
žino kaltinamieji ir kaip mano Žmonės - ar jie bus nuteisti, ar ne. 

Kitokių kalbų ir nebuvo girdėti. Kiekvieną vakarą prie židi- 
nio vyko teismo posėdžiai tiek didelėse, tiek mažose trobose, 
tiek ūkininkų, tiek torparių sodybose. 

Šiurpus tai buvo ir neįprastas dalykas, ne juokas buvo tei- 
singai jį išspręsti. Nelengva buvo padaryti galutinį nuospren- 
dį, nes buvo sunku, beveik neįmanoma patikėti, kad Ivarsonai 
ir jų augintinis galėjo užmušti žmogų dėl žiedo, nors ir koks 
brangus jis būtų. 

Sakysim, kad ir Erikas Ivarsonas. Tai turtingas žmogus, turi 
daug dirbamos Žemės ir ne vienus namus. Vienintelę ydą gali 
jam prikišti, kad jis išdidus ir labai rūpinasi savo garbe. Bet 
užtat stačiai neįmanoma įsivaizduoti, kad dėl kokios nors bran- 
genybės jis ryžtųsi nedorai pasielgti. 

Dar mažiau begalima įtarti jo brolį Ivarą. Tiesa, jis neturtin- 
gas, tačiau gyvena pas brolį ir gauna iš jo viską, ko tik jo širdis 
geidžia. Jis toks geraširdis, kad išdalijo visa, ką turėjo. Kaip ga- 
lėjo tokiam Žmogui ateiti į galvą mintis žudyti ir plėšti? 

O apie Paulį Eliasoną visi žinojo, kad jis didžiai Ivarsonų 
mylimas ir žada vesti Maritą Eriksdoter, vienintelę tėvo turtų 
paveldėtoją. Šiaip jį lengviausia įtarti, nes jis - rusų kilmės, o 

rusai, kaip Žinome, nelaiko vagystės nuodėme. Ivaras Ivarso- 
nas parsivedė jį grįždamas iš Rusijos, iš nelaisvės. Tada jis bu- 
vo trejų metukų, neturėjo tėvų ir būtų iš bado numiręs savo 
krašte. Tiesa, Ivarsonai jį mokė sąžiningumo bei doros, ir jis 
visuomet gražiai elgėsi. Marita Eriksdoter užaugo drauge su 
juo, jie mylėjo vienas kitą, ir stačiai buvo neįtikėtina, kad žmo- 
gus, kurio laukia laimė ir turtai, rizikuotų visu tuo ir ryžtųsi 
pavogti žiedą. 

Tačiau, antra vertus, nedera pamiršti ir generolo, apie 
kurį žmonės nuo mažens girdėjo pasakojant visokias pasa- 
kas, generolo, kurį kiekvienas pažinojo gal ne blogiau už sa- 
vo tėvą, generolo, kuris numirė ir iš kurio buvo pavogtas 
didžiausias turtas. 

Generolas žinojo, kad Ingilbertas Bordsonas bėgdamas tu- 
rėjo prie savęs žiedą, nes kitaip Ingilbertas būtų ramiai galėjęs 
keliauti, kur jam reikia, ir nebūtų žuvęs. Generolas, matyt, taip 
pat žinojo, kad Olsbiuno vyrai paėmė žiedą, nes šiaip jie nebū- 
tų sutikę savo kelyje rotmistro, nebūtų buvę suimti ir uždaryti 
į daboklę. 

Labai buvo sunku atrasti teisybę šitokioj painiavoj, tačiau 
generolu žmonės buvo įtikėję netgi labiau negu pačiu karalium 
Karoliu, ir dauguma svarstymų vargingose lūšnelėse baigėsi 
nuosprendžiu kaltinamiesiems. 

Be abejo, visi labai nustebo, kad apskrities teismas, kurio 
posėdis vyko teismo rūmuose ant Brubiu kalvos, kuo griežčiau- 
siai iškvotęs kaltinamuosius, tačiau neįstengęs nei įrodyti jų kal- 
tės, nei priversti juos prisipažinti, norom nenorom turėjo ištei- 
sinti vyrus, kaltinamus žmogžudyste ir apiplėšimu. 

Tačiau paleisti jų nepaleido, nes apskrities teismo sprendi- 
mą turėjo dar peržiūrėti aukščiausiasis teismas. O aukščiau- 

siasis teismas pripažino, kad Olsbiuno vyrai kalti ir juos reikia 
pakarti. 

Tačiau ir šis nuosprendis nebuvo įvykdytas, nes aukščiau- 
siojo teismo sprendimą turėjo tvirtinti pats karalius. 

O kai buvo padarytas ir paskelbtas karaliaus sprendimas, 
parapijiečiai, grįžę iš bažnyčios, jau savo noru atsisakė pietų, 
kad galėtų kuo greičiau papasakoti apie jį namie likusiems. 

Karaliaus sprendimas, trumpais žodžiais tariant, buvo toks: 
visiškai aišku, kad kažkuris iš kaltinamųjų yra nužudęs ir pasi- 
grobęs žiedą, bet kadangi nė vienas nenori prisipažinti kaltas, 
tai tegul Dievas juos teisia. Per kitą posėdį jie turės teisėjo, tarė- 
jų ir visos parapijos akyse sulošti su kits kitu kauliukais. Tas, 
kuris išmes mažiausiai taškų, bus laikomas kaltu ir už padary- 
tą nusikaltimą bus pakartas, tuo tarpu kiti du be niekur nieko 
bus paleisti ir galės grįžti į savo kasdienį gyvenimą. 

Išmintingas tai buvo sprendimas ir teisingas. Visi Vermlan- 
do slėnių gyventojai buvo juo patenkinti. Argi ne gražu, kad 
senasis karalius, nesistengdamas pasirodyti išmanąs šį painų 
reikalą daugiau už kitus, paliko jį spręsti Visagaliui? Dabar pa- 
galiau nebebuvo abejonių, kad paaiškės tikroji tiesa. 

Be to, šis teismo procesas buvo dar kai kuo ypatingas. Čia 
bylinėjosi ne žmogus su žmogum, nes ieškovas buvo numirė- 
lis, kuris reikalavo grąžinti jam jo nuosavybę. Kitais atvejais gal 
būtų ir suabejota, ar verta pasikliauti burtais, bet tik ne šį sykį. 
Velionis generolas, be abejo, žinojo, kas pasigrobė jo turtą. Tuo 
ir buvo pranašus karaliaus sprendimas, kad teikė generolui pro- 
gos išteisinti ar nubausti. 

Kone galėjai pamanyti, kad karalius Fredrikas nori leisti ge- 
nerolui pačiam galutinai nuspręsti. Gal jis pažinojo jį dar iš 
senų karo laikų ir neabejojo, kad tokiu žmogum verta pasi- 

kliauti. Labai galimas daiktas, kad tas ir turėta galvoj. Ne taip 
lengva buvo atspėti. 

Šiaip ar taip, bet visi norėjo žūtbūt matyti tą teismo posėdį, 
kada bus apskelbta Dievo valia. Visi lig vieno, kas nebuvo per 
senas eiti ar per mažas šliaužti, išsiruošė tą dieną į kelionę. Ši- 
tokio nepaprasto įvykio nebuvo daugelį metų. Niekas jau šį kartą 
nenorėjo išgirsti pavėluotai ir dar iš kito lūpų, kaip ten viskas 
dėjosi. Ne, reikėjo dalyvauti pačiam. 

Tas tiesa, kad sodybų tuomet buvo reta, ir iš tikrųjų taip 
atsitikdavo, kad važiuodamas net kartais per visą mylią nesu- 
tikdavai Žmogaus, bet kai visa apskritis susirinko į vieną aikš- 
tę, Žmonės patys nustebo, kad jų tiek daug. Jie stovėjo susigrū- 
dę keliom eilėm priešais teismo rūmus. Atrodė, lyg juodas ir 
sunkus bičių spiečius vasaros dieną būtų pakibęs virš avilio. 
Dar ir tuo žmonės panėšėjo į spiečiančias bites, kad buvo ne- 
įprastai nusiteikę. Nebuvo tylūs ir rimti, kaip visada bažnyčio- 
je, bet nebuvo nė linksmi ir geraširdžiai kaip mugėse: buvo įtū- 
žę ir susierzinę, pilni neapykantos ir keršto troškimo. 

Ir ko gi čia stebėtis? Piktadario baimę jie buvo įsiurbę su 
motinos pienu. Dar lopšy migdomi, jie girdėjo dainas apie val- 
kataujančius nusikaltėlius. Visi vagys ir žmogžudžiai jiems at- 
rodė velnio veislė, išsigimėliai, jie nebelaikė jų žmonėmis. Jiems 
net į galvą neateidavo, kad šitokių kada reikia gailėtis. 

Jie žinojo, kad šiandien tokiam baisiam gaivalui ir bus pada- 
rytas nuosprendis, ir tuo džiaugėsi. „Ačiū Dievui, pagaliau ši- 
tas kraujo ištroškęs nelabasis bus nugalabytas,- galvojo jie.- Da- 
bar jis jau bent neturės kaip mums pakenkti“. 

Labai gerai, žinoma, kad Dievo teismas vyks ne teismo salė- 
je, o lauke. Bet, aišku, blogai, kad kuopa kareivių lyg statinių 
tvora stovi aikštėje priešais teismo rūmus, idant minia nesi- 

grūstų per daug arti; ir žmonės be paliovos visaip plūdo karei- 
vius, kad šie stovi jiems skersai kelio. Šiaip jie niekada taip ne- 
būtų darę, bet šiandien buvo drąsūs ir įžūlūs. 

Žmonės nuo pat anksto ryto buvo išsiruošę iš namų, kad 
galėtų užsiimti vietą kuo arčiau kareivių tvoros, užtat keletą 
ilgų valandų dabar turėjo stovėti čia ir laukti. Ir per tą laiką 
nelabai kur buvo akį paganyti. Pagaliau iš rūmų išėjo teismo 
tvarkdarys ir vidury aikštės pastatė didžiulį būgną. Tada jau 
pasidarė šiek tiek smagiau, nes buvo matyti, kad anie ten, kur 
susėdę viduje, mano pradėti dar prieš vakarą. Tvarkdarys taip 
pat išnešė kėdę, stalą su rašaline ir plunksnakočiu raštininkui. 
Galiausiai išėjo raštininkas su nedidele taure, kurioje barškėjo 
lošimo kauliukai. Keletą kartų išmetė juos ant būgno odos. Ma- 
tyt, norėjo išmėginti, ar jie tikri ir ar krinta čia vienaip, čia ki- 
taip, kaip ir turi kristi. 

Paskui jis kuo greičiausiai vėl nuskubėjo į vidų, ir tai savai- 
me suprantama, nes, vos tik jis pasirodydavo, žmonės imdavo 
plūsti jį piktais ir pašaipiais žodžiais. Kitu metu jie nebūtų ši- 
taip darę, bet šiandien buvo tarsi apkvaišę. 

Teisėjas ir tarėjai buvo praleisti pro sargybą, ir vieni jų pėsti 
nuėjo, kiti raiti nujojo prie teismo rūmų. Kai tik kuris nors iš jų 
pasirodydavo, minia tuoj pagyvėdavo. Tačiau ne šnibždėjosi ir 
ne kuždėjosi, kaip būtų darę kitu atveju. Toli gražu. Jie sveiki- 
no teisėjus ir kitokias pastabas šūkalojo balsiai. Ir niekas nega- 
lėjo jų sudrausti. Laukiančiųjų pulkavosi daug, ir nelengva bu- 
vo su jais susitarti. Dideli ponai, atvykę į teismą, irgi buvo įleis- 
ti į rūmus. Tai Liovenšioldas iš Hedebiu, probstas iš Bru, fabri- 
kantas iš Ekebiu, kapitonas iš Helgeseterio ir, žinoma, dar daug 
kitų. Ir visi turėjo išklausyti, kaip jiems gera, kad nereikia čia 
stovėti ir grumtis dėl vietos, na ir kitokių pastabų. 

Kai jau nebeliko ko plūsti, minia ėmė koneveikti jauną mer- 
giną, kuri stengėsi laikytis kuo arčiau kareivių užkardos. Ji bu- 
vo smulkutė ir gležnutė, ir tarpais vyrai vis mėgindavo prasi- 
brauti į priekį ir užimti jos vietą, bet kiekvieną sykį kas nors iš 
arti stovinčių sušukdavo, kad ji esanti Eriko Ivarsono iš Olsbiu- 
no duktė, ir po tokio paaiškinimo ją palikdavo ramybėje. 

Bet užtat be paliovos iš jos šaipėsi. Klausinėjo, kaip jai būtų 
geriau, ar kad pakartų tėvą, ar kad sužadėtinį. Ir stebėjosi, ko- 
dėl vagies dukteriai turėtų būti palikta geriausia vieta. 

Tie, kurie buvo atvykę iš tolimų miškų, negalėjo suprasti, 
kaip ji drįsta čia stovėti, bet jiems tuoj buvo viskas išaiškinta ir 
dar daug kas pridurta. Tai toli gražu ne baili mergiotė: ji daly- 
vavo visuose teismo posėdžiuose ir nė vieno karto neverkė, vi- 
sada sėdėjo rami. Ji linkčiodavo ir šypsodavosi kaltinamiesiems, 
lyg būdama tikra, kad rytojaus dieną jie bus laisvi. Ir kaltina- 
mieji, pamatę ją, įgaudavo naujų jėgų. Jie galvojo, kad yra štai 
bent vienas žmogus, kuris žino, jog jie nekalti. Bent vienas, ku- 
ris negali patikėti, kad nelemtas auksinis žiedas sugundė juos 
ir pastūmėjo į nusikaltimą. 

Graži ir drovi, ji kantriai sėdėdavo teismo salėje. Niekada 
nieko nesupykino - atvirkščiai, ir teisėją, ir tarėjus, ir lensmaną 
palenkė savo pusėn. Šito jie, žinoma, nebūtų prisipažinę, bet 
sklido kalbos, kad apskrities teismas nebūtų išteisinęs kaltina- 
mųjų, jeigu ji nebūtų sėdėjusi tenai. Neįmanoma buvo patikėti, 
kad tas, kurį myli Marita Eriksdoter, galėjo ryžtis piktadarybei. 

Ir dabar ji buvo čia, kad suimtieji galėtų ją matyti. Ji stovėjo 
čia, trokšdama sustiprinti jų dvasią ir paguosti. Norėjo melstis už 
juos sunkią išbandymo valandą, pavesti juos Dievo malonei. 

Bet ką gali žinoti? Juk sako, kad obuolys nuo obels netoli 
terieda. O juk iš pažiūros tokia gera ir nekalta. Ir tikriausiai turi 
mylinčią širdį, jeigu gali šitokioj vietoj stovėti. 

Ji, be abejo, girdėjo viską, ką jai šūkalojo žmonės, bet nieko 
neatsakinėjo, neverkė ir net nemanė pasitraukti iš tos vietos. 
Žinojo, kad nelaimingi kaliniai apsidžiaugs ją pamatę. Juk ji vie- 
nintelė, vienintelė visoje minioje, nuoširdžiai juos užjaučianti. 

Šiaip ar taip, ji vis tiek ne be reikalo ten stovėjo. Tarp žmo- 
nių buvo ne vienas, kuris irgi turėjo dukterų, tokių pat kuklių ir 
nekaltų kaip ji, ir širdyje galvojo, kad nelabai norėtų matyti jas 
stovinčias ten, kur stovi Marita. 

Retkarčiais pasigirsdavo čia vienur, čia kitur balsas, kuris 
bandydavo ginti ją ar bent nutildyti pašaipūnus ir rėksnius. 

Ne tik todėl, kad pakyrėjo ilgai laukti, bet ir dėl Maritos Eriks- 
doter žmonės apsidžiaugė, kai pagaliau atsivėrė teismo rūmų 
durys ir prasidėjo ceremonija. Ilga iškilminga virtine susirikia- 
vę, pasirodė pirma teismo tvarkdarys, paskui lensmanas ir kal- 
tinamieji, kurie nebuvo sukaustyti grandinėmis, nors kiekvie- 
ną lydėjo du kareiviai. Iš paskos ėjo vargonininkas, probstas, 
tarėjai, raštininkas ir teisėjas. O jų visų įkandin žengė žymūs 
ponai ir keli ūkininkai, kurie taip buvo gerbiami, kad buvo pra- 
leisti už sargybos. 

Lensmanas ir kaltinamieji sustojo kairėj teismo rūmų pusėj, 
teisėjas ir tarėjai pasuko į dešinę, ponija susispietė vidury. Raš- 
tininkas su savo popieriais atsisėdo prie stalo. Didžiulis būg- 
nas tebestovėjo vienas aikštėje. 

Tą akimirką, kai pasirodė eisena, minia ėmė spaustis ir veržtis 
į priekį. Keli stambūs stiprūs vyrai panoro įsisprausti į pirmąją 
eilę. Ir visų pirma ryžosi nustumti šalin Maritą Eriksdoter. Ta- 
da ši, bijodama, kad jos nenublokštų į tokią vietą, kur nieko 
nebus matyti, pasilenkė ir, būdama mažytė ir plonutė, pralindo 
pro kareivių kojas ir atsidūrė anapus užkardos. 

Tai buvo nustatytos tvarkos pažeidimas, ir lensmanas tuoj 
davė ženklą teismo tvarkdariui grąžinti Maritą Eriksdoter at- 

gal. Tvarkdarys greit priėjo prie jos, uždėjo ranką jai ant peties, 
lyg norėdamas areštuoti, ir nusivedė prie teismo rūmų. O tada, 
kai juodu pateko į žmonių būrį, stoviniuojantį priešais rūmus," 
paleido ją. Jis jau tiek kartų buvo ją matęs, kad gerai žinojo: 
jeigu tik ji gaus stovėti arti suimtųjų, tai niekur nebandys pa- 
bėgti. O jeigu lensmanas norės ją nubausti, lengva bus ją rasti. 

Bet pagaliau kas gi dabar turėjo laiko galvoti apie Maritą 
Eriksdoter? Probstas su vargonininku išėjo į priekį ir atsistojo 
vidury aikštės. Abu nusiėmė nuo galvos skrybėles, vargoninin- 
kas išsitraukė psalmyną ir ėmė giedoti. Ir tie, kurie buvo ana- 
pus užkardos, išgirdę psalmę, suvokė, kad štai stojo svarbi ir 
iškilminga valanda, kad tokio iškilmingo įvykio jiems niekada 
neteko regėti: tai kreipimasis į visagalį, visažinį Dievą, kad šis 
apreikštų savo valią. 

Dar labiau žmonės susikaupė, kai prabilo probstas. Jis mel- 
dė Kristų, Dievo sūnų, kuris pats kadaise stovėjo prieš Piloto 
teismą, pasigailėti kaltinamųjų, kad jų neištiktų neteisingas 
nuosprendis. Prašė taip pat pasigailėti teisėjų, kad šie nebūtų 
priversti pasmerkti myriop nekaltą žmogų. 

Galų gale prašė pasigailėti ir žmonių, kad šiems netektų pa- 
matyti didžios neteisybės, kokią kadaise matė žydai Golgotoje. 

Visi klausėsi probsto vienplaukiai. Jie nebemąstė daugiau 
savo menkų žemiškų minčių. Juos apėmė kitokia nuotaika. Jiems 
atrodė, kad probstas pakvietė į žemę patį Dievą, jautė, kad Die- 
vas čia pat. 

Buvo graži rudens diena, po žydrą dangų plaukiojo balti 
debesėliai, medžiai margavo nuo pageltusių lapų. Keliaujančių 
paukščių virtinės viršum žmonių galvų be paliovos traukė į pie- 
tus. Net keista, kad tiek jų daug matyti šiandien. Visiems atro- 
dė, kad tai turėtų kažką reikšti. Gal tai Dievo ženklas, kad Jis 
pritaria jų sumanymui? 


Liovenšioldų žiedas 57 


Kai probstas baigė, žengė į priekį apskrities teisėjas ir per- 
skaitė karaliaus sprendimą. Jis buvo ilgas, su daugybe įman- 
trių žodžių, kuriuos sunku buvo suvokti. Bet jie suprato, kad 
pasaulietiškoji valdžia paniekino savo skeptrą ir kalaviją, savo 
išmintį ir protą ir panoro atsiduoti Dievo valiai. Ir jie meldėsi, 
meldėsi visi, kad Dievas pagelbėtų jiems ir apšviestų jų protą. 

Paskui lensmanas paėmė kauliukus ir paprašė teisėją ir dar 
kai ką iš dalyvaujančiųjų išmesti juos, kad paaiškėtų, ar jie tik- 
ri. Ir žmonės, keistos baimės apimti, girdėjo, kaip kauliukai kri- 
to ant būgno. Argi šie žaislai, nešą daugeliui vyrų nelaimę, yra 
verti garbės skelbti Dievo valią? 

Kai kauliukai buvo išmėginti, privedė artyn visus tris suim- 
tuosius. Taurė pirmiausia buvo paduota Erikui Ivarsonui, vy- 
riausiam iš visų. Bet lensmanas paaiškino, kad tai dar nebus 
galutinis sprendimas. Pirmiausia kauliukai turį parodyti jų me- 
timo eilę. 

Šis pirmasis bandymas baigėsi tuo, kad Paulis Eliasonas iš- 
metė mažiausia taškų, o Ivaras Ivarsonas daugiausia. Taigi pas- 
tarajam ir teko pradėti. 

Visi trys kaltinamieji buvo apsirengę tais pačiais drabužiais, 
kuriuos dėvėjo tada, kai susitiko rotmistrą, grįždami iš vasaros 
ganyklų, ir tie rūbai dabar buvo sudriskę ir nešvarūs. Ir nė kiek 
ne geriau už drabužius atrodė tie, kurie juos dėvėjo. Tačiau visi 
matė, kad geriausiai laikosi Ivaras Ivarsonas. Turbūt todėl, kad 
jis buvo kadaise kareivis ir patyrė daug kančių kare ir nelaisvė- 
je. Ir dabar jis stovėjo tiesiai, laikėsi narsiai ir drąsiai. 

Kai Ivaras Ivarsonas priėjo prie būgno ir paėmė taurę su 
kauliukais iš lensmano rankų, pastarasis norėjo parodyti jam, 
kaip reikia laikyti taurę ir kaip reikės mesti. Bet tada senio lū- 
pos šyptelėjo. 

— Ne pirmą kartą man tenka lošti kauliukais, lensmane,- pa- 
sakė jis tokiu garsiu balsu, kad visi jį išgirdo.- Mudu su Drū- 
tuoju Bengtu iš Hedebiu daug vakarų linksmai praleidom su | 
jais stepių platybėse. Bet niekada nemaniau, kad būsiu dar kar- 
tą priverstas su juo sulošti. 

Lensmanas norėjo paraginti jį, bet žmonėms patiko jo 
klausytis. Narsus tai vyras, jei gali juokauti laukdamas to- 
kio išbandymo. 

Ivaras sugniaužė abiem rankom taurę, ir visi pamatė, kad 
jis meldžiasi. Sukalbėjęs „Tėve mūsų“, didžiu balsu sušuko: 

— O dabar prašau tave, Jėzau Kristau, kuris Žinai, jog esu 
nekaltas, išklausyti mane ir leisti man išmesti mažiausiai taškų, 
nes aš neturiu nei vaikų, nei mylimosios, kurie mane apverktų. , 

Šitaip pasakęs, jis taip trenkė kauliukus, kad būgnas sudundėjo. 

Ir visi, kurie stovėjo anapus užkardos, tą akimirką troško, 
kad Ivaras Ivarsonas išvengtų bausmės. Jie gėrėjosi juo, nes tai 
buvo drąsus ir geras žmogus. Jie niekaip negalėjo suprasti, kad 
kažkada laikė jį nusikaltėliu. 

Kokia sunki kančia stovėti nuošalyje ir nematyti, kaip krito 
kauliukai! Teisėjas ir lensmanas pasilenkė pažiūrėti, priėjo ar- 
tyn tarėjai ir kiti kilmingieji procedūros dalyviai ir pamatė re- 
zultatą. Visi atrodė nustebę, vienas kitas linktelėjo Ivarui Ivar- 
sonui, vienas kitas paspaudė jam ranką, bet minia nieko nesu- 
žinojo. Žmonės širdo ir murmėjo. 

Tada teisėjas davė ženklą lensmanui, ir šis užkopė ant laip- 
telių priešais teismo rūmus, kad jį geriau visi matytų ir girdėtų. 

— Ivaras Ivarsonas išmetė abi šešiukes, tai didžiausias 
skaičius. 

Buvo aišku, kad Ivaras Ivarsonas pripažintas nekaltu, ir vi- 
si džiaugėsi dėl to, o kai kas net šūktelėjo: „Būk laimingas, Iva- 
rai Ivarsonai!“ | 


Liovenšioldų žiedas 59 


Bet tada atsitiko dalykas, kuris apstulbino visus. Paulis Elia- 
sonas iš džiaugsmo garsiai šūktelėjo, nusiplėšė nuo galvos ke- 
purę ir išmetė ją aukštyn. Tai įvyko taip netikėtai, kad sargybi- 
niai nespėjo jo sulaikyti. Argi ne keistas toks Paulio Eliasono 
poelgis? Tiesa, Ivaras Ivarsonas jam tarsi tėvas, bet juk čia spren- 
džiamas ir jo gyvybės klausimas. Argi jis iš tikrųjų gali džiaug- 
tis, kad kitą pripažino nekaltu? 

Tuoj buvo atstatyta reikiama tvarka. Valdžios atstovai nuė- 
jo į dešinę, kaliniai su sargybiniais į kairę, kiti žiūrovai pasi- 
traukė prie teismo rūmų, todėl būgnas vidury aikštės liko ma- 
tomas iš visų pusių. Dabar atėjo eilė Erikui Ivarsonui lemti sa- 
vo likimą. 

Į priekį klumpančiu, netvirtu žingsniu išėjo palūžęs, senas 
žmogus. Vos galėjai jį pažinti. Argi tai Erikas Ivarsonas, kurio 
žingsnis visada platus ir ryžtingas? Jo žvilgsnis buvo apsiblau- 
sęs, ir daugeliui pasirodė, kad vargu ar jis suvokia, ką darąs. 
Tačiau, paėmęs taurę su kauliukais į rankas, jis sukaupė jėgas, 
atsitiesė ir ištarė keletą žodžių. 

— Aš dėkoju Dievui, kad mano brolis Ivaras pripažintas ne- 
kaltu,- pasakė jis.- Nors ir aš esu nekaltas, bet jis visą laiką 
buvo geresnis už mane. Ir aš prašau Viešpatį Dievą, kad leistų 
man išmesti mažai taškų: tada mano duktė galėtų ištekėti už to, 
kurį myli, ir gyventi su juo laimingai iki savo dienų pabaigos. 

Erikui Ivarsonui atsitiko taip kaip daugeliui senių, kai visa | 
jų ankstesnė jėga susikaupia balse. Ką jis kalbėjo, girdėjo visi ir 
labai sunerimo. Nepaprastai buvo keista girdėti Eriką Ivarsoną 
pripažįstant, jog kažkas yra už jį geresnis ir net jog jis norėtų 
pats numirti, kad tik kitas būtų laimingas. Visoj didžiulėj mi- 
nioj nebeliko žmogaus, kuris būtų laikęs jį plėšiku ir vagim. Žmo- 
nės stovėjo su ašaromis akyse ir meldė Dievą, kad padėtų jam 
išmesti kuo daugiausia taškų. 

Jis beveik nesumaišė kauliukų taurėje, tik apvertė ją dugnu į 
viršų, paskui atgal ir tada metė. Jo akys buvo per senos įžiūrėti, 
kiek taškelių rodo kauliukai, ir jis net nepasuko galvos į tą pu- 
sę, o stovėjo ir žiūrėjo kažkur į tolį. 

Teisėjas ir kiti nuskubėjo prie būgno. Ir šį kartą visi išvydo 
tą pačią nuostabą jų veiduose. 

Atrodė, kad minia anapus užkardos dar gerokai prieš len- 
smanui paskelbiant sprendimą suprato, kas atsitiko. Viena mo- 
teris šūktelėjo: 

— Telaimina tave Dievas, Erikai Ivarsonai! 

O po to pasigirdo daugiabalsis šūksmas: 

— Garbė ir šlovė Viešpačiui Dievui, kad jis padėjo tau, Erikai 
Ivarsonai! 

Paulio Eliasono kepuraitė išlėkė aukštyn kaip ir pirmą kar- 
tą, ir minia vėl nustebo. Argi jis negalvoja, kas laukia jo paties? 

Erikas Ivarsonas stovėjo sustingęs ir abejingas, jo veidas nė 
kiek nepašviesėjo. Žmonės manė, kad jis laukia, kol lensmanas 
paskelbs rezultatus, bet ir tada, kai sužinojo, kad išmetė abi še- | 
šiukes kaip ir brolis, jis vis tiek nesusijaudino. Norėjo kiūtinti 
atgal į savo vietą, bet buvo tiek nusikamavęs, jog teismo tvark- 
darys turėjo prilaikyti jį, kad neparvirstų. 

Dabar buvo Paulio Eliasono eilė žengti prie būgno ir išban- 
dyti laimę, ir visų akys sužiuro į jį. Dar gerokai prieš lošimą 
visi buvo pasidarę išvadą, kad tai, ko gero, ir bus tikrasis nusi- 
kaltėlis. Ir dabar jis, galima sakyti, jau pasmerktas, nes daugiau 
taškų, negu išmetė Ivarsonai, negali surinkti. 

Niekas nebūtų išreiškęs nepasitenkinimo dėl tokios baig- 
ties, bet štai visi pamatė, kaip Marita Eriksdoter prisėlino prie 
Paulio Eliasono. 

Juodu nepuolė kits kitam į glėbį, netgi nepasibučiavo ir ne- 
pasiglamonėjo, ji tik stovėjo greta, prisiglaudusi prie jo, o jis 
laikė ją apkabinęs per liemenį. Niekas nebūtų galėjęs tikrai pa- 
sakyti, ar ilgai jie šitaip išstovėjo, nes visų dėmesį buvo pri- 
kaustęs lošimas. 

Šiaip ar taip, jie stovėjo prigludę prie kits kito, nežinomo 
likimo sujungti draugėn, nepaisydami nei sargybinių, nei bau- 
ginančių valdžios atstovų, nei tūkstančių žiūrovų, nei kraupaus 
žūtbūtinio lošimo, į kurį buvo įpainioti. 

Juos sujungė meilė, ir ta meilė buvo aukštesnė už paprastą 
žemišką meilę. Šitaip jie būtų galėję stovėti prie tvoros lipynės 
vasaros rytą, prašokę visą naktį ir pirmą kartą prisipažinę, kad 
norėtų tapti vyru ir žmona. Šitaip jie būtų galėję stovėti po pir- 
mosios komunijos, kai jų sieloms atleistos visos nuodėmės. Ši- 
taip būtų galėję stovėti, abu perkentę visą mirties siaubą, susiti- 
kę anam pasauly ir supratę, kad jie neatskiriami amžinai. 

Ji stovėjo ir žiūrėjo į jį su nuoširdžia meile, ir kažkas Žmonių 
sielose pakuždėjo, kad kaip tik Paulio Eliasono jie turėtų pasi- 
gailėti. Jis — tarsi jaunas medelis, kuriam nelemta pražysti ir 
duoti vaisių, rugių laukas, kuris bus sutremptas, dar nespėjęs 
niekam padovanoti savo turtų. 

Jis iš lėto nuleido ranką nuo Maritos liemens ir nusekė pas- 
kui lensmaną prie būgno. Nebuvo matyti, kad jis nors truputėlį 
būtų jaudinęsis, kai paėmė į rankas taurę. Netgi nepasakė nė 
kelių žodžių kaip anie du, o atsigręžė į Maritą. 

— Nebijok! - tarė jis.- Dievas Žino, kad aš toks pat nekaltas 
kaip ir jie. 

Tada lyg žaisdamas pakratė kauliukus, kol tie apsivertė 
kelis kartus taurėje, o paskui atriedėjo iki krašto ir iškrito 
ant būgno. 

Jis stovėjo ramiai ir sekė juos žvilgsniu, o kai pagaliau abu 
kauliukai nustojo ritęsi, miniai nebereikėjo laukti, kol lensma- 
nas paskelbs rezultatą. Paulis Eliasonas pats sušuko: 

— Ir aš išmečiau abi šešiukes, Marita! Aš išmečiau abi šešiu- 
kes kaip ir jie. 

Jis dabar net neabejojo, kad bus išteisintas, ir iš džiaugsmo 
negalėjo nustygti vietoje. Pašoko aukštyn, išmetė į viršų kepu- 
rę, apsikabino sargybinį, stovintį šalia, ir pabučiavo jį. 

Tada visi pagalvojo: „Aiškiai matyti, kad rusas. Jeigu būtų 
švedas, nedžiūgautų šitaip pirma laiko“. 

Teisėjas, lensmanas, tarėjai ir kiti ponai ramiai ir oriai priėjo 
prie būgno ir ėmė žiūrėti į kauliukus. Bet šį kartą jie neatrodė 
nudžiugę. Lingavo galvas, ir nė vienas nepasveikino Paulio Elia- 
sono su laime. 

Lensmanas trečią kartą užlipo ant teismo rūmų laiptelių ir 
paskelbė: 

— Paulis Eliasonas irgi išmetė abi šešiukes, tai didžiausias 
taškų skaičius. 

Minia sujudo subruzdo, tačiau niekas nedžiūgavo. Nė vie-' 
nas nepagalvojo, kad čia būta kokios nors apgaulės: tai neįma- 
noma. Visi sunerimo ir nusigando todėl, kad Dievas nieko ne- 
padėjo išaiškinti. 

Ar tai reiškia, kad visi kaltinamieji yra vienodai nekalti? O 
gal tai reiškia, kad jie visi vienodai kalti? 

Žmonės pamatė, kaip rotmistras Liovenšioldas greitai pri- 
bėgo prie teisėjo. Jis, matyt, norėjo pasakyti, kad nieko nepavy- 
ko nuspręsti, bet teisėjas gana rūsčiai nusigręžė nuo jo. 

Teisėjas ir tarėjai nuėjo į rūmus, ir, kol jie tarėsi, niekas ne- 
drįso nei pasijudinti, nei kalbėti, net kuždėti nesiryžo. Netgi 

Paulis Eliasonas stovėjo tyliai. Atrodė, jis suprato, kad Dievo 
valią galima išaiškinti ir vienaip, ir kitaip. 

Po trumpo pasitarimo teismas vėl pasirodė, ir teisėjas pra- 
nešė, kad apskrities teismas linkęs manyti, jog po viso to, kas 
įvyko, visus tris kaltinamuosius reikia pripažinti nekaltais. 

Paulis Eliasonas ištrūko iš sargybinio ir, baisiausiai džiūgau- 
damas, išmetė savo kepurę aukštyn, bet truputėlį pasiskubino, 
nes teisėjas kalbėjo toliau: 

— Tačiau šią apskrities teismo nuomonę teks pranešti kara- 
liui per pasiuntinį, kuris šiandien pat ruošiamas siųsti į Stok- 
holmą, o kaltinamieji turės likti daboklėje, ko! karališkoji dide- 
nybė patvirtins šį apskrities teismo sprendimą. 


VIII 


Vieną rudens dieną, praslinkus maždaug trisdešimčiai me- 
tų po to atmintino kauliukų metimo prie Brubiu teismo rūmų, 
Marita Eriksdoter sėdėjo prie mažytės klėtelės, pastatytos ant 
polių, Olsbiuno kaime, Sturgordeno sodyboje, kur ji dabar gy- 
veno, ir mezgė vaikiškas pirštines. Norėjo numegzti jas gražiai 
išmargintas, su dryželiais ir langeliais, kad vaikas, kuriam keti- 
no jas padovanoti, džiaugtųsi jomis, bet niekaip negalėjo prisi- 
minti jokio rašto. i 

Ilgai ji sėdėjo ant prieklėčio ir braižė virbalu ant laiptelio, 
paskui nuėjo į klėtį ir atsidarė skrynią paieškoti kokio nors dra- 
bužio, pagal kurį galėtų išmegzti raštą. Pačiam skrynios dugne 
rado kepuraitę su kutu, labai gražiai numegztą, su įvairiausiais 
išmarginimais ir dryželiais, ir, valandėlę paabejojusi, paėmė ją 
ir nusinešė ant prieklėčio. 

Marita vartė, žiūrinėjo kepuraitę iš visų pusių, norėdama per- 
prasti mezgimo raštą, ir pastebėjo, kad ji gerokai sukapota kan- 
džių. „Dieve mano, nėra ko stebėtis - pagalvojo.- Juk mažiausiai 
jau trisdešimt metų praėjo nuo to laiko, kai ją kažkas nešiojo. Dar 
gerai, kad aš ją ištraukiau iš skrynios ir pamačiau, kas atsitiko“. 

Kepuraitė buvo papuošta didžiuliu gražiu kutu iš įvai- 
riaspalvių siūlų, ir jame, matyt, kandys turėjo puikiausią ga- 
niavą, nes, kai Marita papurtė jį, siūlai ėmė lakstyti į visas 
puses. Net pats kutas nutrūko ir nukrito jai ant kelių. Ji pa- 
ėmė jį pažiūrėti, ar jis jau taip sugadintas, kad nebeįmano- 
ma vėl prisiūti, ir jai pasidingojo, kad kažkas žybtelėjo tarp 
siūlų. Ji atsargiai praskleidė juos ir pamatė, kad į kuto vidu- 
rį storu lininiu siūlu įsiūtas didelis auksinis žiedas su ant- 
spaudu ir raudonu brangakmeniu. 

Kutas ir kepurė iškrito jai iš rankų. Ji niekada iki tol nebuvo 
ant akmens ir neperskaičiusi įrašo vidinėj žiedo pusėj, žinojo, 
koks tai žiedas ir kieno jis. Ji prisiglaudė prie laiptų turėklų, 
užsimerkė ir sėdėjo tyli, išbalusi, lyg būtų mirtim vadavusis. 
Jai atrodė, kad sprogs širdis. 

Dėl šito žiedo teko jos tėvui Erikui Ivarsonui, jos dėdei Iva- 
rui Ivarsonui ir sužadėtiniui Pauliui Eliasonui atsisveikinti su 
gyvenimu, ir šit jinai rado jį įsiūtą į Paulio kepurės kutą! 

Kaip jis ten pateko? Kada jis ten pateko? Ar Paulis žinojo, 
kad jis tenai? 

Ji prisiminė, kaip jis įsukęs mėtė kepuraitę aukštyn, many- 
damas, kad ir jis, ir seniai Ivarsonai bus pripažinti nekaltais. 

Ji regėte regėjo viską, lyg tai būtų buvę vakar. Didžiulė mi: 
nia, kuri iš pradžių žiūrėjo į ją ir jos artimuosius su panieka ir 
priešiškumu, galų gale įtikėjo, kad jie nekalti. Ji prisiminė nuo- 

stabų, žydrą rudens dangų, paukščius keliauninkus. kurie, iš- 
klydę iš kelio, suko virš teismo aikštės. Paulis matė juos ir vie- 
nu tarpu, kai ji prisiglaudė prie jo, pakuždėjo, kad netrukus ir 
jo siela skraidys aukštai padangėje lyg mažytis paklydęs paukš- 
telis. Ir paklausė, ar jam bus galima atskristi ir suktis lizdelį po 
stogo laštaku Olsbiuno sodyboje. 

Ne, Paulis negalėjo Žinoti, kad vagis paslėpęs savo laimikį 
kepuraitėje, kurią jis mėtė į nuostabų rudens dangų. 

Tai buvo aną dieną. Maritai kiekvieną kartą suspausdavo 
širdį, kai pagalvodavo apie ją, bet dabar ji turėjo viską prisi- 
minti. Iš Stokholmo atėjo pranešimas, jog Dievo teismą reikia 
suprasti taip, kad visi trys suimtieji yra vienodai kalti ir kad 
visi turi būti pakarti. 

Ji buvo tenai, kai buvo vykdomas teismo nuosprendis, kad 
vyrai, tarp jų ir tas, kurį ji mylėjo, žinotų, jog dar yra žmogus, 
kuris tiki jais ir gaili jų. Bet dėl šito ji galėjo ir neiti į bausmės 
vietą. Žmonės jau seniai buvo pakeitę savo nuomonę. Visi tie, 
kurie stovėjo aplinkui ją prie kareivių užkardos, buvo dabar jai 
geri. Jie svarstė viską, aiškinosi ir padarė išvadą, kad Dievo teis- 
mą reikėjo suprasti atvirkščiai: visi trys kaltinamieji yra nekal- 
ti. Senasis generolas leido visiems trims išmesti didžiausią skai- 
čių taškų. Kitaip to ir negalima suprasti. Nė vienas iš jų nepa- 
vogė generolo žiedo. 

Kai visus tris vyrus išvedė, minia sudejavo kaip vienas žmo- 
gus. Moterys verkė, vyrai stovėjo sugniaužę kumščius ir su- 
kandę dantis. Kalbėjo, kad Bru parapija gali žūti taip, kaip Žu- 
vo Jeruzalė, nes čia nužudyti trys nekalti vyrai. Žmonės balsiai 
guodė nuteistuosius ir koneveikė budelius. Ir prakeiksmai griūte 
griuvo ant rotmistro Liovenšioldo galvos. Sklido kalbos, jog jis 
nuvykęs į Stokholmą ir pasirūpinęs, kad Dievo teismas būtų 
išaiškintas kaltinamųjų nenaudai. 

Šiaip ar taip, visi žmonės drauge su ja tikėjo vyrų nekaltu- 
mu ir palaikė ją, ir tas padėjo jai perkęsti tą dieną. Ir ne tik tą 
dieną, bet ir visas kitas dienas iki šiol. Jeigu tie žmonės, su ku- 
riais jai teko susidurti, būtų tikėję, kad ji žudiko duktė, ji nebū- 
tų ištvėrusi tokio gyvenimo. 

Paulis Eliasonas pirmasis užkopė ant siauros lentų pakopė- 
lės po kartuvėmis. Pirma jis parklupo ir pasimeldė Dievui, pas- 
kui atsigręžė į pastorių, kuris stovėjo šalia, ir kažko jį paprašė. 
Paskui Marita matė, kaip pastorius nuėmė jam nuo galvos ke- 
puraitę. Kai viskas buvo baigta, pastorius atidavė kepuraitę Ma- 
ritai su linkėjimais nuo Paulio. Šis atsiuntė kepuraitę jai kaip 
ženklą, kad galvojo apie ją paskutinę savo valandą. 

Kaip ji gali patikėti, kad Paulis, perduodamas jai kepuraitę 
kaip atminimą, žinojo, kad joje paslėpta brangenybė? Ne, nega- 
li būti pasauly tikresnio dalyko: jis nežinojo, kad žiedas, kurį 
mūvėjo numirėlis ant savo piršto, paslėptas kepuraitėje. 

Marita Eriksdoter staigiai pasilenkė, prisikišo kepuraitę prie 
akių ir ėmė ją tyrinėti. „Iš kur Paulis galėjo gauti šitą kepuraitę? — 
pagalvojo ji.- Nei aš, nei kas nors kitas mūsų namuose nėra jam 
tokios mezgę. Gal kartais nusipirko ją turguje, o gal išsimainė 
su kuo nors“. 

Ji dar kartą apsuko ją aplinkui, žiūrinėdama raštą. „Šita ke- 
puraitė tikrai kadaise buvo graži ir puošni,- pagalvojo ji.- Pau- 
lis mėgo papuošalus. Visada būdavo nepatenkintas, kai ausda- 
vom pilką gelumbę. Norėdavo, kad milas būtų kaip nors pa- 
margintas. O kepurės labiausiai patikdavo raudonos su dide- 
liais kutais. Šita jam tikrai turėjo būti prie širdies“. 

Ji padėjo kepuraitę ir vėl atsišliejo į laiptų turėklus, minti- 


mis grįždama į praeitį. 

Ji buvo miške tą rytą, kai Ingilbertas kažko mirtinai nusi- 
gando. Matė, kaip Paulis drauge su tėvu ir dėde stovėjo palin- 
kę prie lavono. Abu vyresnieji nusprendė, kad Ingilbertą reikia 
gabenti į kaimą, ir nuėjo kirsti šakų neštuvams. O Paulis užgai- 
šo valandėlę, įsistebeilijęs į Ingilberto kepuraitę. Ji buvo raštuo- 
ta, numegzta iš raudonų, žydrų ir baltų siūlų, ir jis taip įsigeidė 
ją turėti, kad ėmė nepastebimai ir sukeitė su savąja. Ir nieko 
bloga negalvojo, šitaip darydamas. Gal netgi nemanė jos pasi- 
savinti, o tik palaikyti valandėlę. Jo paties kepuraitė, kurią pali- 
ko Ingilbertui, tikriausiai irgi buvo ne blogesnė, bet ne tokia 
spalvinga ir ne taip gražiai numegzta. 

O Ingilbertas, prieš iškeliaudamas iš namų, buvo įsisiuvęs į 
kepuraitę žiedą. Gal manė, kad jį kas nors ims persekioti, todėl 
norėjo žiedą paslėpti. Ir kai pargriuvo, niekam neatėjo į galvą 
ieškoti žiedo kepuraitėje, o tuo labiau Pauliui Eliasonui. 

Taip, matyt, ir buvo! Ji būtų galėjusi prisiekti, jog taip, bet 
juk niekada negali būti niekuo tikras. 

Marita padėjo žiedą į savo skrynią ir su kepuraite rankoje 
nuėjo prie tvartų pasikalbėti su tarnaite. 

— Ateik čia, į šviesą, Merta,- šūktelėjo ji į tamsią karvidę,- ir 
padėk man išmegzti šitą raštą, man pačiai niekaip nesiseka! 

Kai tarnaitė išėjo, ji padavė jai kepuraitę. 

— Žinau, kad tu labai gera mezgėja, Merta,- pasakė ji.- No- 
riu padaryti šitokius langučius, bet nesusigaudau kaip. Pažiū- 
rėk! Tu geriau už mane išmanai tokį darbą. 

Tarmnaitė paėmė kepuraitę ir žvilgtelėjo į ją. Ji atrodė nustebu- 
si. Paskui paėjo iš šešėlio pasienyje į šviesą ir dar kartą apžiūrėjo. 

— Iš kur tujją gavai? - paklausė ji. 

— Ji daugel metų gulėjo mano skrynioje,- atsakė Marita.- O 
kodėl tu klausi? 

— Todėl, kad šitą kepuraitę aš numezgiau savo broliui Ingil- 
bertui tą paskutinę vasarą, kai jis dar buvo gyvas,- pasakė tar- 
naitė.- Ir nemačiau jos nuo to ryto, kai jis išėjo iš namų. Kaip ji 
galėjo atsidurti šičia? 

— Turbūt ji nukrito jam nuo galvos, kai jis parpuolė,- pasakė 
Marita.- O paskui, ko gero, kas nors iš mūsų bernų rado ją miš- 
ke ir parsinešė namo. Bet, jeigu ji tau prikėlė tokių nemalonių 
atsiminimų, gal nebenorėsi man megzti šito rašto? 

— Paskolink man ją, ir rytojaus rytą raštas bus gatavas,- pa- 
sakė tarnaitė. 

Ji pasiėmė kepuraitę ir sugrįžo atgal į tvartą, bet Marita pa- 
stebėjo, kad ji vos tvardo ašaras. 

— Ne, nereikia, jeigu tau taip spaudžia širdį, - pasakė ji. 

— Niekas nespaudžia, kai galiu tau pasitarnauti, Marta. 

Ir iš tikrųjų ne kas kitas, o Marita prisiminė Mertą Bordsdo- 
ter, kai ši liko viena miške po brolio ir tėvo mirties, ir pasiūlė jai 
eiti už tarnaitę į Sturgordeno sodybą Olsbiuno kaime. Merta 
niekada nepamiršdavo parodyti savo dėkingumo už tai, kad 
galėjo apsigyventi tarp žmonių. 

Marita vėl sugrįžo ant prieklėčio laiptelių, paėmė į rankas 
mezginį, bet darbas nesisekė, tad priglaudė galvą prie turėklų 
kaip pirma ir ėmė rimtai svarstyti, ką jai dabar veikti. 

Jei kas nors iš Olsbiuno būtų Žinojęs, kaip atrodo moterys, 
pasitraukusios iš pasaulietiško gyvenimo ir užsisklendusios vie- 
nuolyne, būtų pasakęs, kad Marita panaši į tokią moterį. Vei- 
das pablyškęs, gelsvas, bet visai be raukšlių. Svetimas net ne- 
būtų galėjęs pasakyti, ar ji jauna, ar sena. Buvo keistai tyli ir 
romi tarsi žmogus, nebeturįs jokių troškimų. Niekas niekada 
jos nematė labai linksmos, nors niekada nematė ir per daug 
susikrimtusios. 

Po ano skaudaus smūgio Marita aiškiai pajuto, kad jai 
gyvenimas baigtas. Po tėvo mirties ji paveldėjo Sturgorde- 
ną, bet puikiai suprato, kad, jeigu norės jį išlaikyti, turės iš- 
tekėti, nes be šeimininko neįmanoma apsieiti. O tekėti neno- 
rėjo, tad visą ūkį perleido vienam savo pusbroliui be jokio 
atlyginimo, tik su sąlyga, kad galės gyventi ir gaus išlaiky- 
mą sodyboje iki pat mirties. 

Ji buvo tuo patenkinta ir niekada nesigailėjo. Niekada nebu- 
vo pavojaus, kad jai prailgs laikas iš neturėjimo ką veikti. Žmo- 
nės labai pasikliovė jos išmintimi ir gerumu ir, kai tik kas su- 
sirgdavo, tuoj ateidavo jos kviesti. Vaikai taip pat didžiai ją my- 
lėjo. Jos klėtelė nuolatos būdavo pilna mažylių. Jie žinojo, kad ji 
visada atras jiems laiko ir padės išsisukti iš jų mažyčių bėdų. 

Taigi Marita sėdėjo ir svarstė, ką jai dabar daryti su tuo žie- 
du, ir staiga ją pagavo didžiausias pyktis. Ji galvojo, kaip leng- 
va buvo jį rasti. Kodėl gi generolas nepadarė taip, kad jis būtų 
surastas? Juk žinojo, kur jis yra,- Maritai tas buvo aišku. Tad 
kodėl nepatvarkė taip, kad Ingilberto kepuraitė būtų apžiūrė- 
ta? Atvirkščiai, leido žūti dėl žiedo trims nekaltiems žmonėms. 
Tam jis turėjo galios, o padaryti, kad atsirastų žiedas, nepajėgė. 

Iš pradžių Marita pagalvojo, kad reikia nueiti pas probstą, 
papasakoti viską ir atiduoti žiedą. Bet ne, šitaip ji nepadarys! 

Juk dabar, kur tik Marita pasirodo, ar bažnyčioje, ar sve- 
čiuose, visi ją sutinka su didžiausia pagarba. Tos neapykantos, 
kuri paprastai slegia nusikaltėlio dukterį, ji niekada nepatyrė. 
Žmonės tvirtai tikėjo, kad buvo padaryta neteisybė, ir todėl troš- 
ko ją atpirkti. Netgi turtuoliai prieidavo prie Maritos, pamatę 
ją šventoriuje, ir persitardavo vienu kitu žodžiu. Netgi Hede- 
biu Žmonės - tiesa, ne pats rotmistras, bet jo žmona ir marti — 
keletą kartų bandė suartėti su Marita. Tačiau prieš tuos ji visa- 


70 Selma Lagerlėf 


da buvo atžariai nusiteikusi. Ir niekam iš tos sodybos nepasakė 
nė žodžio nuo pat teismo dienos. 

Argi ji dabar gali stoti į viešumą ir pripažinti, kad Hedebiu 
šeimininkai iš dalies buvo teisūs? Žiedą buvo iš tiesų pasisavi- 
nę Olsbiuno vyrai. Gal netgi kas nors pasakytų, kad jie Žinojo, 
kur jis yra, kad kentė areštą ir kvotas su viltimi, jog bus išteisin- 
ti ir tada galės jį parduoti. 

Šiaip ar taip, Marita suprato, kad jeigu atiduos žiedą ir pa- 
pasakos, kur jį rado, tai rotmistro ir netgi jo tėvo nešlovė bus 
nuplauta. Tačiau Marita nenorėjo nieko daryti, kas būtų gera ir 
naudinga Liovenšioldų šeimai. 

Rotmistras Liovenšioldas dabar buvo aštuoniasdešimties me- 
tų senis, turtingas ir galingas, įžymus ir gerbiamas. Karalius 
suteikė jam barono titulą, ir iki šiol niekada jokia nelaimė nebu- 
vojo aplankiusi. Sūnūs jo buvo šaunūs, taip pat gyveno pasitu- 
rinčiai, turėjo geras žmonas... 

Bet tasai žmogus atėmė iš Maritos viską, viską, viską. Ji gy- 
vena štai viena, be turto, be vyro, be vaikų, ir visa tai per jį. Ji 
daugel metų laukė, kada likimas jam atkeršys, bet vis nieko ne- 
atsitiko. 

Staiga Marita krūptelėjo ir pakirdo iš savo sunkių minčių. Ji 
išgirdo, kaip kieme trepsi mažos vaikų kojytės, ir suprato, kad 
jie tikriausiai atbėga pas ją. 

Tai buvo du berniukai kokių dešimties, vienuolikos metų. 
Vienas - šeimininko sūnus, Nilsas, o antrojo ji nepažino. Atėjo, 
žinoma, prašyti ją kokios nors pagalbos. 

— Marita,- pasakė Nilsas,- štai čia Adrianas iš Hedebiu. Mes 
buvom nubėgę ant kelio mušti ritinio, bet paskui susipykom ir 
aš perplėšiau Adrianui kepuraitę. 

Marita sėdėjo ir žvelgė į Adrianą. Gražus berniukas, pažiū- 
rėti malonus ir švelnus. Ji susiėmė už širdies. Ji visada pajusda- 
vo skausmą ir baimę, kai išvysdavo ką nors iš Liovenšioldų. 

— Dabar mes vėl susigerinom,- pasakė Nilsas,- ir aš norė- 
jau paprašyti, ar negalėtum sutaisyti Adrianui kepuraitės, kol 
jis eis namo. 

— Gerai,- pasakė Marita,- sutaisysiu. 

Ji paėmė perplėštą kepuraitę, atsikėlė ir nuėjo į klėtį. 

— Čia, matyt, Dievo ženklas,- sumurmėjo ji.- Pažaiskit kie- 
me valandėlę! - pasakė berniukams.- Aš greitai. 

Ji užsidarė klėties duris, atsisėdo viena viduj ir ėmė adyti 
Adriano Liovenšioldo kepuraitės skyles. 


IX 


Vėl praėjo keliolika metų, o apie žiedą vis nebuvo nė ma- 
žiausio garso. Ir atsitiko taip, kad panelė Malvina Spak 1788 
metais atsikraustė į Hedebiu už ekonomę. Ji buvo neturtingo 
pastoriaus duktė iš Siormlando, iki tol niekada neiškėlusi kojos 
už Vermlando ribų, ir ničnieko nenumanė, kas dedasi toj vietoj, 
kur jai reikės tarnauti. 

Tą pačią dieną, kai ji atvyko, baronienė Liovenšiold pasi- 
kvietė ją į savo kambarį ir atskleidė gana keistą paslaptį. 

— Manau, jog bus geriausia,- pasakė namų šeimininkė,- jei- 
gu panelė iš karto viską sužinosit: turiu prisipažinti, kad Hede- 
biu vaidenasi. Būna taip, ir neretai, kad laiptuose ar korido- 
riuose, o kartais netgi kambaryje sutinki augalotą, stambų vy- 
rą, apsiavusį aukštais botfortais, apsivilkusį mėlyna uniformi- 
ne palaidine, kokias dėvėdavo Karolio laikų kariai. Jis pasirodo 

tau visai netikėtai, kai atidarai duris arba išeini į terasą, ir, kol 
spėji suvokti, kas čia yra, ūmai dingsta. Jis nieko nedaro, at- 
virkščiai, tartum net linki mums gero, ir aš prašau panelę nenu- 
sigąsti, jeigu jį sutiktumėt. 

Panelė Spak buvo tada dvidešimt vienerių metų, grakšti 
ir greita, nepaprastai gabi visokiausiems namų darbams ir 
ruošai, išradinga ir atkakli, ir, ko tik ji ėmėsi, viskas virte 
virėjos rankose. Tačiau nežmoniškai bijojo vaiduoklių ir nie- 
ku gyvu nebūtų sutikusi eiti į Hedebiu, jeigu būtų Žinojusi, 
kas ten dedasi. Bet dabar ji jau čia, o be to, vargšei mergaitei 
nevalia niekinti geros vietos. Užtat ji padarė baronienei re- 
veransą, padėkojo už įspėjimą ir prižadėjo, kad nieku gyvu 
nesileis išgąsdinama. 

— Mes netgi nesuprantam, ko jis čia vaikšto,- kalbėjo toliau 
ponia.- Mano dukterys mano, kad jis panašus į mano vyro se- 
nelį, generolą Liovenšioldą, kurį panelė štai matote paveiksle, 
ir paprastai vadina jį Generolu. Tačiau panelė suprantat, kad 
niekas nė nemano teigti, jog čia vaikšto pats generolas, kuris 
buvo, be abejo, puikus žmogus. Šiaip ar taip, reikia pripažinti, 
kad mes patys nieko nesuprantam. Ir jeigu tarnai imtų ką šne- 
kėti, turiu vilties, kad panelė būsite tokia protinga ir nesiklau- 
sysite jų. 

Panelė Spak dar kartą tūptelėjo ir užtikrino, kad ji niekada nė 
iš tolo neleidusi tarnams šmeižti ponų, ir tuo audiencija baigėsi. 

Panelė, žinoma, buvo tik vargšė ekonomė, bet, kadangi bu- 
vo kilusi iš aukštesnio luomo, tai valgė prie ponų stalo kaip ir 
ūkvedys ir guvernantė. Beje, buvo ji dailutė ir meilutė, smul- 
kaus, grakštaus sudėjimo, geltonplaukė ir raudonskruostė ir vi- 
sai negadino vaizdo prie ponų stalo. Visi matė, kad ji geraširdė, 
išmintinga ir gabi daugeliui darbų, ir netrukus labai ją pamilo. 

Gana greitai ji pastebėjo, kad baronienės minėtasis vaiduok- 
lis yra dažna pokalbių tema prie stalo. Čia kuri nors iš jaunųjų 
panelių, čia guvernantė ima ir pareiškia: 

— Šiandien Generolą mačiau aš,- tarsi iš tikrųjų būtų galima 
tuo didžiuotis ir girtis. 

Nebuvo dienos, kad kas nors nepaklaustų, ar ji dar nesuti- 
kusi vaiduoklio, bet ji visą laiką turėjo atsakyti „ne“ ir veikiai 
suprato, kad tai anaiptol ne nuopelnas kitų akyse. Lyg ji būtų 
blogesnė už guvernantę ar ūkvedį, kurie ne kartą buvo matę 
Generolą. 

Tiesą pasakius, panelė Spak iki tol niekada nebuvo taip 
artimai susidūrusi su vaiduokliais. Ir iš pat pradžios nujau- 
tė, jog turi atsitikti kažkas baisaus. Jis pati sau viena galvo- 
jo, kad jeigu tikrai čia rodosi ano pasaulio gyventojas, tai 
jis, be abejo, yra nelaimingas ir jam reikia gyvųjų pagalbos, 
kad galėtų ramiai gulėti savo grabe. Ji buvo ryžtinga mergi- 
na ir, jeigu būtų turėjusi valią, būtų liepusi kuo nuodugniau- 
siai viską ištirti ir sužinoti, kuris čia galas, užuot tenkinusis 
pokalbiais prie pietų stalo. 

Tačiau panelė žinojo, kiek teisių turi ekonomė, ir niekada 
jos lūpos nebūtų ištarusios žodžio, smerkiančio ponų elgesį. Už- 
tat ji vengė drauge su kitais juoktis iš vaiduoklio ir savo blogus 
spėliojimus laikė paslaptyje. 

Panelė Spak visą mėnesį išgyveno Hedebiu ir vis nematė 
vaiduoklio. Tačiau vieną priešpietę, lipdama nuo aukšto, kur 
skaičiavo baltinius žlugtui, ant laiptų netikėtai sutiko vyriškį, 
kuris vikriai pasitraukė į šalį, praleisdamas ją. Tas atsitiko vi- 
dury dienos, ir ji net nepagalvojo, jog tai vaiduoklis. Tik nusi- 
stebėjo, ką svetimas žmogus gali veikti ant aukšto, todėl atsi- 
gręžė paklausti, ko jam reikia. Tačiau laiptuose nebuvo nieko 

matyti. Panelė tekina užbėgo į viršų, apsidairė po aukštą, apžiū- 
rėjo tamsius kampus, sandėliuką, pasiryžusi nutverti vagį už pa- 
karpos. Tačiau niekur nerado nė gyvos dvasios. Staiga ji suprato, 
kas atsitiko. 

— Kokia aš kvailė! - sušuko ji.- Juk tai buvo, be abejo, ne kas 
kitas kaip Generolas. 

Žinoma, žinoma! Vyriškis juk buvo su tokia pat mėlyna pa- 
laidine kaip senasis generolas paveiksle ir tokiais pat didžiu- 
liais botfortais. Veido ji negalėjo gerai įžiūrėti, jis buvo kažkoks 
pilkas, neaiškių bruožų. 

Panelė Spak dar ilgai stovėjo ant aukšto, stengdamasi suim- 
ti save į rankas. Dantys jai kaleno, kojos linko. Jeigu ne pietūs, 
kuriuos reikėjo taisyti, nieku gyvu nebūtų žengusi į laiptus. Nu- 
sprendė niekam nesisakyti, ką matė, kad kiti neturėtų progos iš 
jos šaipytis. 

Tuo tarpu Generolas jai niekaip nėjo iš galvos. Matyt, ir jos 
veidas buvo pasikeitęs, nes, vos tik susėdo prie stalo, šeiminin- 
kų sūnus, devyniolikmetis jaunuolis, ką tik grįžęs iš Upsalos 
Kalėdų atostogų, kreipėsi į ją: 

- Šiandien panelė Spak matė Generolą. 

Ir jinai, šitaip netikėtai užpulta, nebeįstengė išsiginti. 

Panelė Spak iš karto tapo stalo įžymybe. Visi puolė ją klau- 
sinėti, bet ji atsakinėjo kaip įmanydama trumpiau. Nelaimė, 
ji nemokėjo nuslėpti, kad truputį išsigando, ir tada visiems 
pasidarė baisiai smagu. Išsigando Generolo! Kam tas gali 
ateiti į galvą! 

Panelė Spak jau seniai buvo pastebėjusi, kad baronas ir ba- 
ronienė niekada nepritaria jaunimui, kai tas šaiposi iš Genero- 
lo, tik leidžia visiems elgtis, kaip kas nori, netrukdo plepėti. O 
dabar ji dar suprato, kad jaunasis studentas į visa tai žiūri kur 
kas rimčiau negu kiti jaunuoliai. 


Liovenšioldų žiedas 75 


— O aš prisipažinsiu,- tarė jis,- kad pavydžiu visiems, kurie 
turėjo laimės matyti Generolą. Ir mielai jam padėčiau, bet man 
jis niekada nėra pasirodęs. 

Jis tai pasakė su tokiu apgailestavimu ir taip nuoširdžiai, jog 
panelė Spak pradėjo širdyje melsti Dievą, kad jo troškimas kuo 
greičiausiai išsipildytų. Jaunasis baronas tikriausiai pasigailėtų 
vargšo vaiduoklio ir vėl sugrąžintų jam kapo ramybę. 

Netrukus paaiškėjo, kad panelei Spak vaiduoklis daugiau 
skiria dėmesio negu kitiems. Ji taip dažnai jį matė, kad kone 
priprato prie jo. Jis pasirodydavo jai netikėtai ir trumpai, čia 
laiptuose, čia prieškambaryje, čia tamsioje virtuvės kertėje. 

Tačiau niekam nepavyko sužinoti, kodėl jis vaidenasi. Pa- 
nelė lyg truputį įtarė, kad namuose Generolas kažko ieško. Bet 
kadangi jis bemat dingdavo, kai tik į jį dirsteldavo Žmogaus 
akys, ji niekaip negalėjo išsiaiškinti jo kėslų. 

Panelė Spak pastebėjo, kad Hedebiu jaunimas, nepaisyda- 
mas baronienės abejonių, tvirtai įsitikinęs, jog čia vaikšto sena- 
sis generolas Liovenšioldas. 

- Jam sunku pasidarė gulėti grabe,- kalbėjo jaunosios pane- 
lės,- todėl panoro pažiūrėti, ką mes čia veikiam Hedebiu. Mes 
neturim teisės atimti iš jo šito mažo malonumo. 

Panelė Spak po kiekvieno susitikimo su Generolu turėdavo 
bėgti į sandėliuką, kad ten, nematoma šaipių tarnaičių, galėtų 
ramiai atidrebėti ir atkalenti dantimis, todėl mielai būtų suti- 
kusi, kad jis taip labai nesidomėtų Hedebiu. Bet suprato, kad 
visi kiti stačiai pasigestų jo. 

Pavyzdžiui, sykį sėdėjo jos visą ilgą vakarą su rankų darbais — 
vienos verpė, kitos siuvinėjo. Tačiau tarpais, žiūrėk, ir skaity- 
mas nusibosta, ir kalbos pritrūksta. Ir staiga viena panelė kad 
suriks išsigandusi. Ji mačiusi veidą, ne, tikriau sakant, dvi eiles 

žvilgančių dantų už lango. Kuo greičiausiai buvo uždegtas Ži- 
bintas, atidarytos priemenės durys, ir moterys su baroniene prie- 
šakyje išbėgo lauk ieškoti ramybės drumstėjo. Bet, žinoma, nie- 
ko nepavyko rasti. Visos sugrįžo atgal, aklinai užvėrė langines 
ir tik trūkčiojo pečiais sakydamos, kad čia tikrai buvęs Genero- 
las. Ir snaudulys praėjo. Atsiradus kuo stebėtis, rateliai vėl ėmė 
smarkiau dūgzti, pasipylė šnekos. 

Visa šeimyna buvo įsitikinusi, kad vakare, kai tik ištuštėjąs 
valgomasis, kambarį užimąs Generolas ir kad tikrai būtų gali- 
ma jį ten rasti, jeigu kam užtektų drąsos įeiti į kambarį. Ir nie- 
kas neturėjo nieko prieš, kad jis ten gyvena. Panelei Spak atro- 
dė, jog visi netgi patenkinti, kad nenuorama senelis įsikūręs šil- 
tam ir jaukiam kambaryje. 

Generolui patikdavo, kad, atėjęs į valgomąjį, randa kambarį 
iššluotą ir sutvarkytą. Kiekvieną vakarą panelė matydavo, kaip 
baronienė ir dukterys susikrauna savo rankdarbius ir išsineša, 
rateliai ir siuvinėjimo lankeliai taip pat išgabenami į kitą kam- 
barį. Netgi siūlo galo nepalieka ant grindų. 

Panelė Spak miegojo kambarėlyje greta valgomojo. Vieną 
naktį ji staiga pabudo, nes į tą sieną, prie kurios stovėjo jos lo- 
va, trinktelėjo kažkoks kietas daiktas ir nuriedėjo ant grindų. Ji 
nespėjo nė atsipeikėti, kai vėl bilkštelėjo ir vėl nuriedėjo, paskui 
viskas pasikartojo dar du kartus. 

— Viešpatie Dieve, ką gi jis ten daro? - atsiduso ji, supratusi, 
kas tą triukšmą kelia. Iš tikrųjų nelabai maloni kaimynystė. Vi- 
są naktį ji gulėjo šalto prakaito išpilta, bijodama, kad Generolas 
neateitų ir neimtų jos smaugti. 

Rytą, eidama į valgomąjį pasižiūrėti, kas ten atsitiko, ji nusi- 
vedė drauge virėją ir kambarinę. Tačiau niekas nebuvo sudau- 
žyta, netgi niekas nesujaukta, tiktai vidury kambario gulėjo ke- 

turi obuoliai. Ak taip, juk vakar vakare jos prie degančio židi- 
nio valgė obuolius ir keturis užmiršo ant židinio atbrailos. O 
tas, aišku, nepatiko Generolui. Panelė Spak už savo aplaidumą 
turėjo užmokėti bemiege naktim. 

Antra vertus, panelė Spak niekada negalėjo užmiršti, kad 
vieną kartą jis padarė jai tikrai draugišką paslaugą. 

Hedebiu buvo suruoštos didelės vaišės, suvažiavo daugybė 
svečių. Panelė Spak stačiai nuo kojų nusivarė: kepsniai ant ieš- 
mų, Minkšti pyragiukai ir paštetai po krosnim, sultinys katilė- 
liuose, keptuvės su padažu ant ugnies... Ir tai dar ne viskas. 
Panelė dar turėjo pati suktis svetainėje ir žiūrėti, kaip dengiami 
stalai, priimti sidabro rykus, kuriuos baronienė pati jai atskai- 
čiavo, pasirūpinti, kad vynas ir alus būtų atgabenti iš rūsio ir 
kad žvakės tiesiai stovėtų kandeliabruose. O jeigu dar prisi- 
minsim, kad virtuvė Hedebiu buvo įrengta priestate kitame kie- 
mo krašte ir kad ten tokių iškilmių proga buvo kimšte prisi- 
kimšę svetimų ir neprityrusių tarnų, tai suprasime, kad tik la- 
bai sumanus Žmogus galėjo vadovauti tokiai ruošai. 

Bet viskas ėjo lyg patepta, kaip ir derėjo. Taurės švarutėlės, 
nenučiupinėtos, paštetuose nė kruopelės sušvinkusių dūblių, 
alus putojo, sultinyje buvo užtektinai prieskonių ir kava pa- 
kankamai stipri. Panelė Spak turėjo progos parodyti, ką gali, ir 
baronienė pati sakė jai komplimentus: geriau, pasak jos, ir ne- 
galėję būti. 

Bet paskui panelę ištiko baisus smūgis. Kai reikėjo grąžinti 
baronienei sidabro rykus, paaiškėjo, kad trūksta dviejų šaukštų — 
valgomojo ir arbatinio. 

Kilo sąmyšis. Tais laikais būdavo didžiausias skandalas, jei- 
gu dingdavo koks nors sidabrinis daiktas. Hedebiu sodybą išti- 
ko karštligė, visi sunerimo. Niekas nieko neveikė, tik ieškojo. 

Prisiminė, kad pačią vaišių dieną virtuvėje matė čigonę, ir bu- 
vo bevažiuoją į tolimus miškus jos gaudyti. Visi pasidarė įta- 
rūs, visų galvos sukvaišo. Šeimininkė įtarė ūkvedeę, ūkvedė tar- 
naites, tarnaitės viena kitą ir visą pasaulį. Čia viena, čia kita 
pasirodydavo užverktomis akimis, nes manė, kad kiti ją įtaria 
pavogus tuos du šaukštus. 

Šitaip truko keletą dienų, niekas nieko nerado, ir panelė Spak 
jau buvo kone puolusi neviltin. Nuėjo į kiaulidę ir išmaišė kiau- 
lių jovalą manydama, kad ten galėjo patekti šaukštai. Nusiga- 
vo į palėpę, kur buvo tamaičių drabužiai, ir slapčiomis apieš- 
kojo jų skryneles. Viskas veltui. Ji tiesiog nebežinojo, kur dar 
galima ieškoti. Pastebėjo, kad baronienė ir visi namiškiai įtaria 
ją, nes ji - svetima. Aiškiai jautė, kad jai bus atsakyta tarnyba, 
jeigu ji pati neatsisakys. 

Panelė Spak stovėjo prie viryklės ir graudžiai verkė, o aša- 
ros čirškė, nukritusios ant įkaitusios geležies; staiga ji pajuto, 
jog turi atsigręžti. Ji atsisuko ir pamatė, kad prie sienos stovi 
Generolas ir rodo pirštu į lentyną, kuri buvo taip aukštai ir to- 
kioj nepatogioj vietoj, kad ten beveik nieko nedėdavo. 

Generolas dingo kaip paprastai tą pačią akimirką, kai buvo 
pastebėtas, tačiau panelė Spak pakluso jo mostui. Pasiėmė ko- 
pėtėles iš sandėlio, pasistatė prie lentynos, užsilipo, ištiesė ran- 
ką ir apčiuopė seną murziną pašluostę. O toje pašluostėje gulė- 
jo suvynioti abu sidabriniai šaukštai. 

Kaip jie ten pateko? Greičiausiai tai atsitiko be kieno nors 
žinios ar valios. Per neapsakomą subruzdimą didelėse vai- 
šėse visko gali atsitikti. Pašluostę kažkas užmetė, kad nesi- 
painiotų po ranka, o šaukštai nulėkė su ja drauge, ir niekas 


to nepastebėjo. 

Bet dabar jie atsirado, ir panelė Spak, švytėdama iš lai- 
mės, nunešė juos baronienei ir vėl tapo visų dešiniąja ranka 
ir pagalbininke. 

Nėra to blogo, kurs neišeitų į gera. Pavasarį parvažiavęs na- 
mo, jaunasis baronas Adrianas išgirdo pasakojant, kad Gene- 
rolas padaręs panelei Spak nepaprastą malonę, ir tuoj pat ėmė 
skirti jai ypatingą dėmesį. Kur buvęs, kur nebuvęs, žiūrėk, ir 
aplanko ją kambarėlyje prie valgomojo arba virtuvėje. Kartais 
ateidavo ta dingstim, kad jam reikią naujo valo meškerei, o kar- 
tais sakydavo, kad jį priviliojęs gardus ką tik iškeptų bandelių 
kvapas. Ir visada pradėdavo šneką apie antgamtinius dalykus. 
Prašydavo panelę papasakoti apie vaiduoklius stambiuose 
Siormlando dvaruose, tokiuose, kaip Julita ir Eriksbergas, ir no- 
rėdavo sužinoti jos nuomonę. 

Bet dažniausiai nukreipdavo kalbą apie Generolą. Sakyda- 
vo negalįs kalbėtis apie jį su kitais, nes visi linkę tiktai šaipytis. 
Ojam esą gaila vargšo vaiduoklio, ir jis norįs padėti jam atgau- 
ti ramybę. Kad tik žinotų, kaip tą padaryti! 

Tada panelė Spak pasakė, kad, kukliu jos įsitikinimu, na- 
muose kažkas yra, ko Generolas ieško. 

Jaunasis baronas truputį pablyško ir įdėmiai žvilgtelėjo į 
panelę. 

— Ma foi?, panele Spak, labai gali būti! Bet aš jums prisiekiu, 
panele, kad jeigu mes čia, Hedebiu, turėtume ką nors, ko Gene- 
rolas trokšta, tai nė akimirkos nedelsę atiduotume jam. 

Panelė Spak, žinoma, puikiai suprato, kad jaunasis baronas 
lanko ją grynai tik dėl vaiduoklių, bet jis toks malonus vaikinas 
ir toks gražus! O, jeigu kas būtų paklausę jos nuomonės, ji būtų 

pasakiusi —- daugiau negu gražus! Jis vaikščiojo truputį palen- 
kęs į priekį galvą, visa jo išvaizda bylojo apie susimąstymą. Taip, 
daugelio nuomone, jis buvo netgi per rimtas. Bet taip manė tie, 
kurie jo nepažinojo. Kartais jis atmesdavo galvą, imdavo juo- 
kauti ir sugalvodavo išdaigų, dar šmaikštesnių už kitus. Ir ką 
tik jis darydavo, būdavo išties malonu žiūrėti į jo judesius, šyp- 
seną, klausytis jo balso. 

Panelė Spak vieną vasaros sekmadienį buvo bažnyčioje ir 
gųįžti namo pasirinko trumpiausią taką įstrižai pastoriaus lau- 
kų. Kai kas ir daugiau pasuko iš bažnyčios tuo taku, ir panelė 
skubėdama turėjo pralenkti vieną moteriškę, nes ši ėjo daug 
lėčiau. Neilgai trukus panelė priėjo tvorą su lipyne, kurią buvo 
gana sunku perkopti; būdama paslaugi, prisiminė keleivę, kuri 
lėtai ėjo iš paskos, ir sustojo padėti jai perlipti per tvorą. Pada- 
vėjai ranką ir tada pastebėjo, kad moteriškė visai ne tokia sena, 
kaip kad pasirodė iš pradžių. Buvo ji nepaprastai glotnaus ir 
balto veido, ir panelė pagalvojo, kad, ko gero, jai ne daugiau 
kaip penkiasdešimt metų. Nors aiškiai atrodė esanti paprasta 
kaimietė, tačiau laikėsi itin oriai, tarsi būtų patyrusi kažką ypa- 
tinga, kas būtų iškėlę ją aukščiau jos luomo. 

Kai moteriškė su jos pagalba perlipo tvorą, toliau abi žengė 
greta siauru takeliu. 

— Turbūt panelė esate namų ūkio prievaizdė Hedebiu? - ta- 
rė kaimietė. 

— Taip, tiesa,- atsakė panelė Spak. 

— Įdomu, kaip tamstai ten patinka? 

— Kodėl turėtų nepatikti tokioj geroj vietoj? — santūriai atsi- 
liepė panelė. 

— Žmonės kalba, kad ten vaidenasi. 

— Neverta tikėti žmonių plepalais,- atsakė panelė pamoko- 
mu tonu. 

— Aišku, neverta, aš tą puikiai Žinau,- tarė antroji. 

Valandėlę ėjo tylėdamos. Aiškiai buvo matyti, kad moteriš- 
kė kažką Žino, o panelė Spak, tiesą sakant, degte degė smalsu- 
mu išklausinėti ją. Bet juk tai negražu, nemandagu. 

Pirmoji prabilo moteriškė. 

— Man atrodo, kad panelė esi labai gera,- tarė ji,- ir užtat 
norėčiau duoti tamstai nuoširdų patarimą. Neužsibūk per ilgai 
Hedebiu, nes su tuo, kuris ten vaikšto, nebus lengva gražiuoju 
sugyventi. Jis tol nesiliaus, kol gaus tą, ko ieško. 

Panelė Spak iš pradžių norėjo kiek išdidokai padėkoti už 
perspėjimą, bet paskutiniai žodžiai sužadino smalsumą. 

— O ko gijis ten ieško? Ar jūs žinot, ko jam reikia? 

— Argi tamsta nieko negirdėjai? - tarė kaimietė.- O, tada aš 
nieko daugiau nesakysiu. Gal net geriau bus tamstai, kad nieko 
nežinosi. 

Tai tarusi, padavė panelei Spak ranką, pasuko kitu takeliu ir 
netrukus dingo iš akių. 

Panelė Spak nedrįso pasakoti apie šį susitikimą visai šeimy- 
nai prie pietų stalo, tačiau po pietų, kai baronas Adrianas užsu- 
ko pas ją į pieninę, persakė, ką jai kalbėjo nepažįstama moteriš- 
kė. Baronas labai nustebo. 

— Tai, be abejo, buvo Marita Eriksdoter iš Olsbiuno,- tarė 
jis.— Žinokit, panele, jog šiandien ji pirmą kartą per trisdešimt 
metų pasakė malonų žodį žmogui iš Hedebiu. Man ji vieną sy- 
kį taisė kepuraitę, kurią buvo perplėšęs berniokas iš Olsbiuno, 


— Bet ar ji žino, ko Generolas ieško? 

— Ji žino geriau už bet ką kitą, panele Spak. Ir aš žinau. 
Tėvas pasakojo man tą visą istoriją. Tačiau tėvai nenori, kad 
mes ką nors užsimintume seserims. Tada jos ims bijoti vai- 
duoklio ir, ko gero, negalės čia gyventi. Aš netgi ir panelei 
negaliu pasakyti. 

— Gink Dieve! - tarė panelė.- Jeigu baronas yra uždraudęs... 

— Man labai gaila,- tarė baronas Adrianas,- nes manau, kad 
panelė galėtumėt man padėti. 

— Ak, jeigu būtų įmanoma! 

— Nes, kartoju,- tarė baronas Adrianas,- aš noriu padėti 
vargšui vaiduokliui atgauti ramybę. Aš jo nebijau. Ir sekčiau 
paskui jį, kad tik mane pasikviestų. Kodėl jis rodosi visiems, o 
man niekada? 


X 


Adrianą Liovenšioldą, miegantį aukštai mansardoje, paža- 
dino lengvas bruzdesys. Jis atmerkė akis ir, kadangi langinės 
buvo neuždarytos, o vasaros naktis šviesi, aiškiai pamatė, kaip 
iš lėto atsivėrė durys. Jam pasirodė, kad gal tai nuo skersvėjo, 
bet netrukus išvydo tarpduryje tamsią žmogystą, kuri pasilen- 
kusi kažko ieškojo kambaryje. 

Adrianas gana gerai įžiūrėjo senį, apsivilkusį senoviška rai- 
telio uniforma. Pro truputį prasegtą mundurą matėsi briedie- 
nos koletas, batai buvo aukščiau kelių, o ilgą kardą jis prilaikė 
ranka tarsi bijodamas, kad netarškėtų. 

„Kaip kažin ką, čia Generolas,- pagalvojo jaunasis baronas. 
Labai gerai. Dabar jis pamatys tą, kuris jo nebijo“. 

Visi, kam buvo tekę matyti Generolą, sakė, kad jis dingsta 
tuoj pat, kai į jį kas nors įsmeigia akis. Bet šį sykį taip neatsitiko. 
Generolas tebestovėjo tarpduryje gerokai po to, kai Adrianas jį 
pastebėjo. Po kelių minučių, kai, atrodė, įsitikino, jog Adrianas 
jo nenusigąs, jis kilstelėjo ranką ir pamojo, kad prieitų artyn. 

Adrianas bemat atsisėdo lovoje. „Dabar arba niekados,- pa- 
galvojo jis.- Galų gale jam prireikė mano pagalbos, ir aš turiu 
eiti paskui jį". 

Juk baronas Adrianas daug metų laukė šitos valandos. Jis 
ruošėsi jai, stiprino savo dvasią, galvodamas apie ją. Ir žinojo, 
kad šito niekaip neišvengs. 

Jis nenorėjo, kad Generolui tektų laukti, ir, kaip gulėjo, tie- 
siai iš lovos žengė paskui jį. Tiktai pasigriebė paklodę ir apsi- 
vyniojo ja. 

Kai atsidūrė viduryje kambario, jam staiga toptelėjo mintis, 
kad vis dėlto gal pavojinga šitaip atsiduoti kito pasaulio gyven- 
tojo valiai, ir buvo atbulas bežengiąs atgal. Bet tada pamatė, 
kaip Generolas, lyg pagautas nevilties, ištiesė į jį abi rankas, 
tarsi būtų ko maldavęs. 

„Kas čia per kvailystės?— pagalvojo jis.— Negi aš nusigan- 
dau, dar neišėjęs iš kambario?“ 

Jis priėjo prie durų, o Generolas tuo metu jau buvo palėpėje. 
Visą laiką vaiduoklis slinko atbulas, tarsi norėdamas matyti, ar 
jaunuolis seka paskui jį. 

Tačiau kai reikėjo žengti per slenkstį iš kambario į palėpę, 
Adrianui vėl perbėgo per nugarą šiurpas. Kažkas jį tartum ra- 
gino užtrenkti duris ir bėgti atgal į lovą. Jau buvo bemanąs, jog 
pervertino savo jėgas. Matyt, jis ne iš tų, kurie lyg niekur nieko 
gali žvelgti į ano pasaulio paslaptis. 

Vis dėlto dar turėjo truputį drąsos. Pasvarstęs sau vienas, 
nusprendė, kad Generolas, be abejo, nemano nusivilioti jo ten, 
kur grėstų koks nors pavojus. Turbūt nori tik parodyti jam, 
kur yra žiedas. Jeigu jis ištvertų dar keletą minučių, tai laimė- 
tų, ko troško daugelį metų, ir vargšui klajūnui vėl grąžintų am- 
žiną ramybę. 

Generolas sustojo vidury palėpės, laukdamas jo. Čia buvo 
tamsiau, bet Adrianas vis tiek matė tamsią Žmogystą, ištiesusią 
į priekį rankas ir kažko maldaujančią. Sukaupęs jėgas, jis žengė 
per slenkstį, ir abu leidosi tolyn. 

Vaiduoklis pasuko į laiptus ir, įsitikinęs, kad Adrianas nesi- 
lieka nuo jo, ėmė kopti žemyn. Ir visą laiką ėjo atbulas, sustoda- 
mas ant kiekvieno laiptelio ir tartum savo valios jėga tempda- 
mas svyruojantį vaikiną. 

Jie stūmėsi į priekį iš lėto, dažnai sustodami, bet vis dėlto 
slinko tolyn. Adrianas bandė save drąsinti, primindamas sau, 
kiek kartų gyrėsi seserims, jog iš karto sektų paskui Generolą, 
kad tik šis jį pasikviestų. Taip pat prisiminė, kad nuo vaikystės 
turėjo didžiausią užsidegimą tyrinėti visa, kas nežinoma, ir 
skverbtis ten, kur negalima. Ir štai toji didi akimirka atėjo - jis 
žengia paskui vaiduoklį į nežinomybę. Negi nelemtas bailumas 
jam sutrukdys pagaliau tą kažką sužinoti? 

Tokiomis mintimis jis drąsinosi, tačiau per daug arti eiti prie 
vaiduoklio vengė. Juos visą laiką skyrė kelių uolekčių tarpas. 
Kai Adrianas buvo laiptų viduryje, Generolas jau stovėjo apa- 
čioje. Kai Adrianas atsidūrė ant paskutinio laiptelio, Generolas 
jau buvo prieškambaryje. 

Bet čia Adrianas vėl sustojo. Dešinėje pusėje, visai prie pat 
laiptų, buvo durys į tėvų miegamąjį. Jis suėmė durų rankeną, 
bet ne todėl, kad būtų ketinęs jas atidaryti - norėjo tik paglosty- 

ti. Ak, jeigu tėvai Žinotų, su kuo jis čia stovi! Jis tiesiog troško 
pulti į motulės glėbį. Ir manė, kad visiškai paklius Generolo 
valion, jeigu paleis šią rankeną. 

Stovėdamas tenai ir laikydamas rankeną, jis pamatė, kad vie- 
na prieškambario durų pusė atsivėrė ir Generolas žengia per 
slenkstį į lauką. 

Tiek palėpėje, tiek laiptuose buvo prieblanda, tačiau dabar 
pro praviras duris įspindo daugiau šviesos, ir Adrianas pirmą 
kartą pamatė Generolo veidą. 

Kaip jis ir tikėjosi, tai buvo seno žmogaus veidas. Ir pažino 
jį gerai iš paveikslo svetainėje. Tačiau šie bruožai nebuvo pa- 
ženklinti mirusio žmogaus ramybe; atvirkščiai, jie rodė baisų 
gobšumą, o lūpose virpėjo kraupi triumfo ir tikėjimo savo per- 
gale šypsena. 

Bet kaip šiurpu matyti, kad numirėlį kamuoja tos pačios že- 
miškos aistros! Mes linkę vaizduotis, kad mūsų numirėliai gy- 
vena kažkur toli, atitrūkę nuo žmogiškų džiaugsmų ir troški- 
mų. Mes norime matyti juos visiškai nušalintus nuo to, kas že- 
miška, gyvenančius tik dangiškais dalykais. Ši būtybė, tebesi- 
godinti žemiškų turtų, Adrianui atrodė lyg koks gundytojas, 
piktoji dvasia, viliojanti jį pražūtin. 

Jį suėmė išgąstis. Tarsi netekęs proto iš baimės, jis patraukė 
tėvų kambario duris, puolė į vidų ir sukliko: 

— Tėte! Mama! Generolas! 

Ir tą pačią akimirką nualpęs susmuko ant grindų. 


113 
Plunksna krinta man iš rankos. Kažin ar ne be reikalo aš 
stengiuosi visa tai aprašyti? Man šitą istoriją pasakojo sutemo- 
se prie liepsnojančio židinio. Dar ir dabar tebegirdžiu tą įtaigų 

balsą. Mane krečia šiurpas, lyg būčiau šmėklą išvydus, ir kū- 
nas eina pagaugais — ne tik iš baimės, bet ir iš smalsumo, kas 
bus toliau. 

O kaip atidžiai mes klausėmės tos istorijos, manydami, kad 
ji, ko gero, praskleis kraštelį užuolaidos, dengiančios nežino- 
mybę! Nors ir kaip bus baisu, bet gal atsivers durys ir štai pa- 
galiau įžengs kas nors iš tos didžiulės tamsos! 

Ir kiek yra tiesos šioj istorijoj? Viena pasakotoja perėmė ją iš 
kitos, viena šį tą pridėjo, kita truputį atmetė. O gal vis dėlto 
glūdi joje kruopelė tiesos? Argi ji nedaro tokio įspūdžio, kad 
čia atpasakota tai, kas iš tiesų buvo? 

Kas per vienas, iš kur buvo tas vaiduoklis, kuris slankiojo 
po Hedebiu, kuris pasirodydavo vidury dienos, kišosi į namų 
tvarką, kuris padėdavo surasti dingusius daiktus? 

Ar nebūdavo jo pasirodymai kažkokie neįprastai tikslingi ir 
apgalvoti? Ar nesiskiria kažkuo nuo daugelio kitų dvaro vai- 
duoklių? Ar neatrodo, kad panelė Spak iš tikrųjų girdėjo jį mė- 
tant obuolius į valgomojo sieną ir kad jaunasis baronas Adria- 
nas sekė paskui jį palėpėje ir laiptuose? 

Bet tada, tada... gal kas nors iš tų, kurie jau dabar sugeba 
įžvelgti tą pasaulį, kuris slypi už mūsų gyvenamo pasaulio,- 
gal kas nors iš jų galėtų atspėti paslaptį. 


XI 


Jaunasis baronas Adrianas gulėjo plačioje tėvų lovoje, išblyš- 
kęs, bejėgis. Pridėjęs pirštą prie riešo, galėjai užčiuopti, kad krau- 
jas tebeteka gyslomis, tačiau vos juntamai. Jis dar nebuvo atga- 
vęs sąmonės po sunkaus apalpimo, tačiau gyvybė teberuseno. 

Bru parapija visai neturėjo gydytojo, todėl apie ketvirtą va- 
landą ryto bernas išjojo kviesti daktaro iš Karlstado. Kelio bu- 
vo šešios mylios, tad jeigu daktaras bus namie ir sutiks vykti iš 
miesto, buvo galima laukti jo ne anksčiau kaip po dvylikos va- 
landų. Tačiau galėjo praeiti ir diena, ir dvi, kol jis pasirodys. 

Baronienė Liovenšiold sėdėjo prie lovos ir nenuleido akių 
nuo sūnaus veido. Tartum būtų maniusi, kad toji silpna gy- 
vybės kibirkštėlė neužges, jeigu ji čia be perstojo sėdės, bu- 
dės ir sergės. 

Baronas taip pat kartais atsisėsdavo kitoj pusėj lovos, bet 
nevaliodavo nustygti vietoje. Čia paims suglebusią ligonio ran- 
ką ir patikrins pulsą, čia prieis prie lango ir pažvelgs į kelią ar 
išeis iš kambario pasižiūrėti į svetainės laikrodį. Į nekantrius 
klausimus, kuriuos matydavo dukterų ir'guvernantės akyse, jis 
tik papurtydavo galvą ir vėl sugrįždavo į ligonio kambarį. 

Čia niekam daugiau nebuvo leista įžengti, išskyrus panelę Spak. 
Nei dukterims, nei tarnaitėms, tiktai panelei. Ji mokėjo deramai 
apsieiti, mokėjo deramai kalbėti, ji tiko ligonio kambaryje. 

Panelė Spak pabudo naktį nuo Adriano riksmo. Netrukus 
išgirdo kažką sunkiai krintant ir šoko iš lovos. Paskubomis ap- 
sirengė, net pati nežinodama kaip, bet tokia jau buvo viena iš 
jos išmintingų taisyklių, kad niekada nereikia pulti kur nors 
nesirengusiai, nes tada nieko gero nepadarysi. Valgomajame ji 
sutiko baronienę, kuri buvo beeinanti šauktis jos į pagalbą. Ji su 
tėvais įkėlė Adrianą į didelę dvigulę lovą. Iš pradžių jie visi 
trys pamanė, kad jis jau negyvas, bet paskui panelė Spak, su- 
ėmusi riešą, užčiuopė, kad pulsas dar kiek tvinkčioja. 

Jie išmėgino keletą įprastinių gaivinimo būdų, bet gyvybės 
kibirkštėlė vis tiek vos vos ruseno ir, kaip atrodė po visų jų 
pastangų, netgi ėmė silpti. Greitai jie nebeteko vilties kuo nors 

padėti ligoniui ir nesiryžo nieko daugiau daryti. Beliko tik sė- 
dėti ir laukti. 

Baronienė džiaugėsi, kad panelė Spak lankosi šiame kamba- 
ryje, nes ši buvo visiškai rami ir nė kiek neabejojo, kad Adria- 
nas netrukus atsigaus. Ji leidosi panelės globojama, davėsi jai 
sušukuoti plaukus ir apauti kojas. Kai reikėjo vilktis suknelę, 
šiaip taip atsistojo, bet, kol panelė sagstė sagutes ir lygino klos- 
tes, nenuleido akių nuo sūnaus veido. 

Panelė atnešė jai puodelį kavos ir švelniai, bet įsakmiai pri- 
vertė išgerti. 

Baronienei rodėsi, kad panelė visą laiką kambaryje, bet ši 
triūsė ir virtuvėje, kad šeimyna laiku gautų pavalgyti. Ji nieko 
neužmiršo. Buvo išblyškusi lyg numirėlė, bet dirbo savo darbą. 
Ponams irgi laiku buvo paduoti pusryčiai, o piemenukas, gin- 
damas bandą, gavo paviržio. 

Virtuvėje tarnai klausinėjo, kas atsitiko jaunajam baronui, ir 
panelė sakė, jog tiek težinanti, kad jis įpuolęs į tėvų kambarį, 
kažką šaukdamas apie Generolą. Paskui apalpęs, o dabar esą 
neįmanoma jo atgaivinti. 

— Tikriausiai jam pasirodė Generolas,- tarė virėja. 

— Argi ne keista, kad jis taip negražiai pasielgė su saviš- 
kiu? —- pasakė kambarinė. 

- Hm, turbūt jau neteko kantrybės. Juk jie visą laiką iš jo tik 
juokiasi, daugiau nieko. Matyt, norėjo susirasti žiedą. 

— Negi tu manai, kad žiedas yra čia, Hedebiu? - pasakė kam- 
barinė.- Kas jam tada reikštų padegti ir supleškinti viską, kad 
tik jį rastų. 

- Aišku, žiedas čia, užkištas kur nors kampe,- pasakė virė- 


ja,- nes šiaip tai ko jis slankiotų be paliovos po sodybą. 

Panelė Spak tą dieną prasižengė vienai iš savo puikiųjų tai- 
syklių — niekada nesiklausyti, ką tarnai plepa apie ponus. 

— Apie kokį jūs čia žiedą kalbat? - paklausė ji. 

— Argi panelė nežinot, kad Generolas čia ieško savo žiedo su 
antspaudu? - atsakė virėja, nudžiuginta tokio klausimo. 

Ir abi su kambarine ėmė išsijuosusios dėstyti panelei Spak 
istoriją apie kapo apiplėšimą ir Dievo teismą, ir ši, visa tai paty- 
rusi, nė akimirkos nesuabejojo, kad žiedas kokiu nors būdu pa- 
teko į Hedebiu ir yra čia kur nors paslėptas. 

Panelei Spak visas kūnas nuėjo pagaugais, panašiai kaip tuo- 
met, kai ji pirmą sykį sutiko Generolą ant aukšto laiptų. Kaip 
tik šito ji visą laiką ir bijojo. Dabar Žino, koks tas vaiduoklis gali 
būti Žiaurus ir negailestingas. Dabar jai aišku kaip dieną, kad, 
jei Generolas neatgaus žiedo, Adrianas numirs. 

Vos tik padariusi šią išvadą, panelė, būdama labai ryžtinga, 
tuoj sumetė, ką reikia daryti. Jeigu tas baisusis žiedas yra He- 
debiu, tai juk galima kaip nors jį surasti. 

Ji pavaikštinėjo po gyvenamuosius kambarius, dirstelėjo į 
miegamąjį pas ligonį, kur viskas buvo kaip buvę, užbėgo į man- 
sardą ir paklojo lovą Adriano kambaryje, kad jo guolis būtų 
paruoštas, jeigu jam pasidarytų geriau ir galima būtų jį perneš- 
ti tenai. Paskui nuėjo pas paneles ir guvernantę, kurios sėdėjo 
pritrenktos ir neturėjo jėgų ką nors veikti. Papasakojo joms šį 
tą, ką buvo sužinojusi, kad jos suprastų, kas čia dedasi, ir pa- 
klausė, ar nepadėtų jai ieškoti Žiedo. 

Taip, jos bemat sutiko. Panelės ir guvernantė apsiėmė ieško- 
ti viduj, kambariuose ir mansardoje. Pati panelė Spak nuėjo į 
virtuvę ir pristatė prie darbo visas mergas. 

„Generolas ne rečiau pasirodo virtuvėje kaip didžiajam na- 
me,- galvojo ji.- Kažkoks balsas man lyg sako, kad žiedas ten“. 

Buvo apversta aukštyn kojom viskas, kas buvo virtuvėje 
ir sandėlyje, kepykloje ir alaus darykloje. Ieškojo sienų ply- 
šiuose ir pakurose, krėtė prieskonių dėžutes ir šniukštinėjo 
po pelių urvus. 

Tačiau panelė Spak neužmiršdavo retkarčiais perbėgti per 
kiemą ir žvilgelėti į miegamąjį. Vieną kartą nuėjusi pamatė, kad 
baronienė sėdi ir verkia. 

— Jam blogiau,- pasakė ji.- Man rodos, kad tuoj mirs. 

Panelė Spak pasilenkė prie lovos, paėmė bejėgę Adriano ran- 
ką ir užčiuopė pulsą. 

— Oi ne, baroniene,- pasakė ji,- ne blogiau, gal netgi geriau. 

Ponią jai pasisekė nuraminti, tačiau pati jautė didžiausią neri- 
mą. Kas bus, jeigu jaunasis baronas nesulauks, kol ji suras žiedą? 

Iš susijaudinimo nesižinojo ką daranti. Paleisdama švelniai 
paglostė Adriano ranką. Pati to gal nė nepajuto, tačiau baronie- 
nė pastebėjo. 

„Mon Dieu*,- pagalvojo ji,- vargšelė, nejaugi tai tiesa? Gal 
man reiktų jai pasakyti... Bet dabar jau nesvarbu - juk mes vis 
tiek jo nebeturėsim. Generolas pyksta ant jo, o tas, ant kurio 
supyksta Generolas, turi mirti“. 

Sugrįžusi atgal į virtuvę, panelė Spak paklausė tarnaičių, 
ar apylinkėje nėra žmogaus, kuris paprastai kviečiamas ši- 
tokiais nelaimingais atvejais. Argi būtinai reikia laukti, ko! 
atvyks daktaras? 

Taip, visi kiti, kai kas nors sunegaluoja, siunčia kviesti Ma- 
ritos Eriksdoter iš Olsbiuno. Ji moka sustabdyti kraują, įtverti 
išsuktą sąnarį, ir ji, be abejo, prikeltų baroną Adrianą iš mirties 
patalo, bet čia, į Hedebiu, ji tikriausiai neis. 


* Dieve mano (pranc.). 

Tuo metu, kai kambarinė ir panelė šnekėjosi apie Maritą 
Eriksdoter, virėja, užsilipusi ant aukštutinio kopėčių skersinio, 
žvalgėsi po lentyną palubėj, kur kadaise buvo rasti pradingę 
sidabriniai šaukštai. 

— O,- sušuko ji,- štai ką radau! Jau seniai ieškau. Juk čia sena 
barono Adriano kepuraitė su kutu. 

Panelė Spak pasibaisėjo. Matyt, gera tvarka buvo virtuvėje, 
prieš jai ateinant į Hedebiu! Kaip barono Adriano kepuraitė ga- 
lėjo ten patekti? 

— Nieko čia keisto nėra,- pasakė virėja.- Jis ją išaugo ir ati- 
davė man, kad pasidaryčiau puodkėles. Kaip gerai, kad paga- 
liau ją radau. 

Panelė Spak staiga pagriebė iš jos kepuraitę. 

— Gaila karpyti,- tarė ji.- Galima atiduoti kokiam nors 
vargšui. 

Ir, tuoj pat išsinešusi ją į kiemą, ėmė purtyti dulkes. Tuo 
metu iš didžiojo namo išėjo baronas. 

— Atrodo, kad Adrianui blogiau,- pasakė jis. 

— Ar nėra čia kur netoliese žmogaus, kuris mokėtų padėti 
ligoniui? —- kuo nekalčiausiai paklausė panelė.- Tarnaitės minė- 
jo kažkokią Maritą Eriksdoter. 

Baronas nustėro. 

— Žinoma, kai Adriano gyvybei gresia pavojus, aš, nė aki- 
mirkos nedvejodamas, nusiųsčiau ką nors pakviesti mano di- 
džiausio priešo,- pasakė jis.- Bet nebus iš to naudos. Marita 
Eriksdoter neis į Hedebiu. 

Panelė Spak nedrįso prieštarauti, išgirdusi tokį atsakymą. 
Ji krėtė toliau virtuvę, davė patvarkymus dėl pietų, pasirūpi- 
no, kad net baronienė ko nors užkąstų. Žiedo niekaip nesisekė 
rasti, ir panelė Spak be paliovos kartojo sau: „Mes turim rasti 

žiedą. Generolas numarins Adrianą, jeigu mes nesugrąžinsi- 
me jam žiedo“. 

Po pietų panelė Spak iškeliavo į Olsbiuną. Išėjo be niekieno 
žinios. Kai paskutinį kartą aplankė ligonį, pulsas buvo dar sil- 
pnesnis ir retesnis. Ji nebevaliojo ramiai laukti gydytojo iš Karl- 
stado. Nė kiek neabejojo, kad Marita atsisakys eiti, tačiau norė- 
jo išbandyti visa, kas galima. 

Marita Eriksdoter sėdėjo savo pamėgtoje vietoje ant prie- 
klėčio, kai atėjo panelė Spak. Jokio darbo neturėjo rankose, tik 
sėdėjo atsilošusi ir užsimerkusi. Tačiau nemiegojo: kai išgirdo 
panelę ateinant, atmerkė akis ir tuoj ją pažino. 

- Žiūrėkit,- pasakė ji - argi jau iš Hedebiu siunčia manęs 
kviesti? 

— Ar Marita jau girdėjot, kokia mus ištiko bėda? - paklausė 
panelė Spak. 

— Taip, girdėjau,- atsakė Marita,- ir nežadu eiti. 

Panelė Spak nė žodžio nebeištarė. Sunki neviltis prislėgė 
ją. Viskas jai nesiseka, viskas prieš ją,- blogiau jau nebegali 
būti. Štai mato ji ir girdi, kaip džiaugiasi Marita. Sėdi ant 
prieklėčio ir džiaugiasi nelaime, džiaugiasi, kad Adrianas 
Liovenšioldas mirs. 

Iki šiol panelė tvardėsi. Nei šaukė, nei aimanavo, pamačiusi 
Adrianą pasliką ant grindų. Tiktai galvojo, kaip padėti jam ir jo 
artimiesiems. Tačiau Maritos atkaklumas palaužė jos jėgas. Ir ji 
pravirko, graudžiai, nesuvaldomai. Linkstančiomis kojomis nu- 
svyrino prie pilkos priestato sienos, priglaudė kaktą ir verkė 
pasikukčiodama. 

Marita palinko į priekį. Ir ilgai žiūrėjo, neatitraukdama 
akių nuo vargšės merginos. „Nejaugi iš tiesų taip yra?“- pa- 
galvojo ji. 

Ir, šitaip besėdint ir bežiūrint į merginą, liejančią ašaras dėl 
mylimojo, Maritos širdyje kažkas suspurdo. 

Jau prieš keletą valandų ji sužinojo, kad Generolas pasirodė 
Adrianui ir kone mirtinai jį išgąsdino, ir tada tarė sau, kad keršto 
valanda pagaliau atėjo. Daugelį metų ji laukė jos išmušant, bet 
vis tuščiai. Rotmistras Liovenšioldas nužengė į kapą, nesulau- 
kęs bausmės. Tiesa, po to, kai ji nusiuntė į Hedebiu žiedą, ten 
vaidenasi Generolo šmėkla, bet atrodo, kad jis neturi drąsos 
taip Žiauriai persekioti saviškius, kaip buvo pratęs. 

Ir štai, kai nelaimė užgriuvo juos, jie bemat atėjo prašyti jos 
pagalbos! Juk lygiai taip pat galėjo nueiti pas numirėlius kartu- 
vių kalnelyje! 

Ir smagu jai buvo pasakyti: 

— Neisiu! 

Tai buvo jos kerštas. 

Tačiau, pamačiusi, kaip jauna mergina stovi ir verkia, atrė- 
musi galvą į sieną, Marita nejučiom prisiminė senus laikus. „Ši- 
taip ir aš stovėjau ir verkiau, prigludusi prie kietos sienos. Ir 
nebuvo žmogaus, į kurį būčiau galėjusi atsiremti“. ; 

Ir staiga jaunystės meilės versmė ištryško Maritos širdyje ir 
užplūdo ją savo karštų srautu. Ji nustebusi tarė pati sau: „Štai 
šitaip buvo ir man tada. Štai ką reiškia ką nors mylėti. Kaip 
saldžiai daužėsi tada širdis!“ 

Ir jinai lyg regėjo jauną, linksmą, stiprų ir gražų Paulį Elia- 
soną. Atsiminė jo žvilgsnį, jo balsą, kiekvieną jo judesį. Visa jos 
širdis pritvino atsiminimų apie jį. 

Marita manė, kad mylėjo jį visą tą laiką, o juk taip ir buvo. 
Bet kaip jos jausmai neatvėso per šitiek daug metų! Šią akimir- 


ką jos širdis vėl liepsnojo ta pačia ugnim. 

Tačiau, pabųdus širdyje meilei, ji prisiminė ir tą baisų skaus- 
mą, kurį patiria žmogus netekdamas to, kurį myli. 
kė. Dabar Marita žinojo, kaip jai sunku. Dar visai neseniai ją 
stingdė praeitų ilgų metų šaltis. Ji buvo užmiršusi, kaip degina 
ugnis, o dabar prisiminė. Nenorėjo, kad dėl jos kaltės kas nors 
taip kentėtų, kaip ji pati kadaise kentėjo, todėl atsistojo ir žengė 
prie merginos. 

— Eime! Aš einu su jumis,- tarė ji trumpai. 

Taigi panelė Spak sugrįžo į Hedebiu drauge su Marita Eriks- 
doter. Visą kelią Marita nepasakė nė žodžio. Jau vėliau ekono- 
mė suprato, kad eidama ji galvojo, kas reikės daryti, kaip su- 
rasti žiedą. 

Panelė Spak įėjo tiesiai pro didžiąsias duris ir įsivedė Mari- 
tą į miegamąjį. Ten niekas nebuvo pasikeitę. Adrianas gulėjo, 
gražus ir išblyškęs, tačiau ramus lyg numiręs, o baronienė sė- 
dėjo ir budėjo prie jo, net nekrusteldama. Tik tada, kai Marita 
Eriksdoter priėjo prie lovos, ji pakėlė galvą. 

Ir, vos pažinusi moterį, stovinčią ir žiūrinčią į jos sūnų, ji 
puolė ant kelių priešais ją ir įsikniaubė į jos rūbų kraštą. 

— Marita, Marita! - sušuko ji.- Užmiršk, ką tau bloga yra 
padarę Liovenšioldai! Padėk jam, Marita! Padėk jam! 

Valstietė truputį pasitraukė atbula, tačiau vargšė motina ėmė 
šliaužti keliais paskui ją. 

— Tu nežinai, kaip aš bijojau, kai Generolas pradėjo slankioti 
po namus. Visą laiką drebėjau ir laukiau. Žinojau, kad dabar jo 
pyktis atsigręžė į mus. 

Marita stovėjo tylėdama. Ji užsimerkė ir, atrodė, visai užsi- 
darė savyje. Panelė Spak buvo tikra, kad jai patinka klausytis, 
kaip baronienė pasakoja apie savo kančias. 

— Aš norėjau eiti pas tave, Marita, pulti prieš tave ant kelių 
kaip dabar ir prašyti, kad atleistum Liovenšioldams. Bet nedrį- 
sau. Maniau, jog neįmanomas dalykas, kad tu atleistum. 

— Baronienė to nė neprašykit,- pasakė Marita,- nes tai tiesa: 
aš negaliu atleisti. 

— Bet tu vis dėlto čia? 

— Aš atėjau dėl panelės, nes ji mane prašė. 

Taip tarusi, Marita priėjo prie lovos iš kito krašto. Uždėjo 
ranką ant ligonio krūtinės ir sumurmėjo keletą žodžių. Tada 
suraukė kaktą, užvertė akis ir sučiaupė lūpas. Panelei Spak at- 
rodė, kad ji elgiasi taip kaip ir visos užkalbėtojos. 

— Tikrai gyvens,- pasakė Marita.- Bet, baroniene, įsidėmė- 
kit, jog padedu aš jam tik todėl, kad manęs prašė panelė. 

— Taip, Marita,- atsakė baronienė,- šito aš niekada neuž- 
miršiu. 

Panelei Spak pasirodė, kad baronienė norėjo kažką pridurti, 
bet susilaikė ir prikando lūpą. 

— O dabar duokit, baroniene, man valią. 

— Marita, tvarkykis, kaip tau atrodo reikalinga. Barono 
nėra namie. Aš liepiau jam joti pasitikti gydytojo, kad tas 
pasiskubintų. 

Panelė Spak manė, kad Marita Eriksdoter dės kokias nors 
pastangas pažadinti jaunąjį baroną iš alpulio, tačiau, didžiau- 
siam jos nusivylimui, ji nieko panašaus nedarė. 

Vietoj to Marita liepė surinkti visus barono Adriano drabu- 
žius, ir tuos, kur dabar dėvėjo, ir tuos, kuriuos seniau buvo 
nešiojęs,- visus, kuriuos dar galima rasti. Ji norėjo pamatyti vis- 
ką, ką jis kada nors buvo vilkėjęs: ir kojines, ir marškinius, ir 


pirštines, ir kepures. 

Tą dieną Hedebiu niekas daugiau nieko neveikė, tik ieško- 
jo. Panelė Spak dūsavo, kad Marita nieko gudriau nesugalvoja 
kaip paprasčiausia užkalbėtoja, bet vis tiek kuo greičiausiai su- 
nešė iš komodų, palėpių, skrynių ir spintų visa, kas priklausė 
ligoniui. Jaunosios panelės, kurios labai gerai žinojo, ką dėvėjo 
Adrianas, talkininkavo jai, ir ji netrukus sukrovė Maritai visą 
šūsnį drabužių. 

Marita išdėstė rūbus ant virtuvės stalo ir ėmė žiūrinėti kiek- 
vieną atskirai. Į šalį padėjo senus batus, taip pat mažas piršti- 
nytes ir marškinius. Ir vis kartojo monotonišku balsu: 

— Porą kojoms, porą rankoms, vieną kūnui ir vieną galvai. 

— Man reikia dar ko nors galvai,- tarė ji staiga jau ramiu 
balsu.- Kad būtų kas nors šilta ir minkšta. 

Panelė Spak parodė jai skrybėles ir kepures, kurias buvo radusi. 

— Ne, reikia, kad būtų šilta ir minkšta,- pasakė Marita.- Ar 
baronas Adrianas neturėjo kokios nors kepuraitės su kutu kaip 
kiti vaikai? 

Panelė jau buvo beatsakanti, kad nėra mačiusi tokios, tačiau 
virėja užbėgo jai už akių. 

— Juk aš priešpiet ant lentynos radau jo seną kepuraitę su 
kutu, bet panelė paėmėt ją iš manęs. 

Ir panelė Spak turėjo atiduoti kepuraitę, su kuria ketino nie- 
kada nesiskirti: norėjo laikyti ją kaip brangų atminimą iki savo 
gyvenimo pabaigos. 

Gavusi kepuraitę, Marita vėl pradėjo murmėti savo burta- 
žodžius, bet dabar jos balsas jau kitaip skambėjo. Atrodė, lyg 
murkia patenkintas katinas. 

— Dabar,- tarė Marita, ilgai murmėjusi ir kraipiusi kepuraitę 
į visas puses,- dabar daugiau nieko nereikia. Bet visus šituos 
daiktus reikia sudėti Generolui į kapą. 

Išgirdusi tokį įsakymą, panelė Spak visiškai suglumo. 

— Negi, Marita, jūs manot, kad baronas leis atidaryti kapą ir 
ten sukišti šitą seną šlamštą? — pasakė ji. 
rankos ir nusivedė prie lango, tad visi, kas buvo virtuvėje, liko 
joms už nugarų. Tada prikišo jai prie akių Adriano kepuraitę ir 
praskleidė pirštais didžiulio kuto siūlus. 

Ji nepasakė nė žodžio, tylėjo ir panelė Spak, bet ši, kai atsi- 
gręžė, buvo išblyškusi lyg numirėlis, jos rankos drebėjo. 

Marita susuko į ryšulėlį visus atrinktus daiktus ir padavė 
ekonomei. 

— Aš savo darbą padariau,- tarė ji,- o dabar jūs turit pasirū- 
pinti, kad visa tai patektų į kapą. 

Ir išėjo. 

Panelė Spak iškeliavo į kapines tuoj po dešimtos vakare. Ji 
pasiėmė Maritos sutaisytą ryšulėlį, tik nežinojo, ką su juo da- 
rys. Kaip jai pavyks sugrūsti tuos daiktus į Generolo kapą, ne- 
turėjo nė menkiausio supratimo. 

Baronas Liovenšioldas parjojo drauge su gydytoju tuoj 
po to, kai išėjo Marita, ir panelė Spak turėjo vilties, kad gal 
gydytojui pasiseks atgaivinti Adrianą ir jai nieko daugiau 
nereikės daryti. Tačiau daktaras tuoj pat pareiškė, kad nie- 
ko negalįs padėti. Jis pasakė, kad jaunuoliui beliko gyventi 
vos kelios valandos. 

Tada panelė Spak pasikišo ryšulėlį po pažasčia ir leidosi į 
kelią. Žinojo, kad nėra jokios vilties prikalbinti baroną Lioven- 
šioldą duoti įsakymą atkelti kapo akmenis ir prakirsti užmūry- 
tą kapą vien tam, kad ten būtų padėti seni Adriano drabužiai. 

Jeigu ji būtų pasakiusi jam, kas iš tiesų yra ryšulėlyje, tada, ji 
buvo tikra, jis bemat būtų sugrąžinęs žiedą tikrajam jo savinin- 
kui, bet tada ji būtų išdavusi Maritą Eriksdoter. 

Ji nė kiek neabejojo, kad kažkada Marita pati atsiuntė žiedą 
į Hedebiu. Baronas Adrianas vieną kartą minėjo, kad Marita 
taisė jam kepuraitę. Ne, panelė Spak nedrįso atskleisti baronui 
tikrosios padėties. 

Panelė Spak pati vėliau stebėjosi, kaip ji nebijojo tą vakarą. 
Perlipo žemą kapinių tvorą ir leidosi prie Liavenšioldų kapo, 
teturėdama vieną mintį: kaipgi ji įdės ten žiedą? 

Atsisėdo ant kapo akmens ir, susinėrusi rankas, ėmė mels- 
tis. „Jeigu Dievas man nepadės,- galvojo,- tai kapas tikrai atsi- 
vers, bet priims ne žiedą, o tą, kurio aš amžinai gailėsiu“. 

Melsdamasi panelė pastebėjo, kad žolėse ant žemo kaubu- 
rėlio, kur gulėjo kapo akmuo, kažkas kruta. Išlindo maža gal- 
vutė ir tuoj vėl pasislėpė, kai tik panelė krūptelėjo. Nes panelė 
Spak lygiai taip pat bijojo žiurkių kaip ir žiurkės jos. Bet užtat 
panelei staiga šovė į galvą gera mintis. Ji priėjo prie didelio aly- 
vų krūmo, nusilaužė ilgą sausą virbą ir įkišo į žiurkių urvą. 

Iš pradžių kišo tiesiai, bet tuojau virbas į kažką atsirėmė. 
Tada pamėgino grūsti įstrižai, ir virbas toli nulindo kapo pu- 
sėn. Ji net nustebo, kad taip toli jis siekia. Visas virbas dingo. Ji 
staiga ištraukė jį atgal ir išmatavo pagal savo ranką jo ilgį. Vir- 
bas buvo trijų uolekčių - ir visas suėjo į žemę. Jis tikriausiai 
buvo patekęs į kapo vidų. 

Niekada gyvenime panelės Spak protas nebuvo toks blaivus 
ir aiškus. Ji suprato, kad žiurkės, matyt, bus pasidariusios kelią į 
kapą. Gal kartais siena įtrūkusi ar koks nors akmenukas iškritęs. 

Ji atsigulė kniūpsčia ant žemės, išlupo gabalą velėnos, at- 
kapstė palaidą žemę ir įkišo ranką. Ranka lengvai nulindo gi- 
liai žemyn, bet mūro nepasiekė. Buvo per trumpa. 

Tada ji mikliai atnarpliojo ryšulėlį ir išsiėmė kepuraitę. Už- 
movė ją ant virbo ir pamėgino iš lėto kišti į olą. Netrukus kepu- 
raitė dingo iš akių. Vis taip pat iš lėto, atsargiai kišo ji virbą 
tolyn ir tolyn į skylę. Paskui, kai beveik visas virbas jau buvo 
žemėje, staiga pajuto, kad kažkas jį smarkiai trūktelėjo jai iš 
rankų. Virbas šmurkštelėjo į olą ir dingo. 

Labai galimas daiktas, kad jis nukrito stačiai nuo savo pa- 
ties svorio, bet panelė nė kiek neabejojo, kad kažkas jį ištraukė 
jai iš rankų. 

Ir tada ji pagaliau išsigando. Suglemžė visus kitus daiktus, 
kurie buvo ryšulėlyje, sugrūdo į skylę, užžarstė žemėmis, už- 
dėjo dailiai velėną, užlygino kaip mokėdama ir pasileido teki- 
na atgal. Nė akimirkos nesulėtino žingsnio - visą kelią iki He- 
debiu bėgte bėgo. 

Kai įlėkė į kiemą, baronas su baroniene jau stovėjo prie du- 
rų. Pamatę tuoj Žengė jai priešais. 

— Kur panelė buvot? - paklausė ją abu.- Mes stovim čia ir 
laukiam jūsų. 

— Ar baronas Adrianas mirė? - paklausė panelė Spak. 

— Ne, nemirė,- tarė baronas,- bet pirma pasakykit, panele 
Spak, kur jūs buvot! 

Panelė vos galėjo kalbėti — taip buvo uždususi, bet papasa- 
kojo, kokį uždavinį jai buvo davusi Marita, ir pridūrė, kad vie- 
ną daiktą jai tikrai pavykę pro žiurkių landą įgrūsti į kapą. 

— Visa tai labai keista, panele Spak,- tarė baronas,- nes Ad- 
rianui dabar daug geriau. Jis atsipeikėjo prieš valandėlę, ir jo 
pirmieji žodžiai buvo: „Dabar Generolas atsiėmė žiedą“. 

— Širdis vėl plaka kaip plakusi,- tarė baronienė,- ir jis žūtbūt 
nori pasikalbėti su panele. Sako, kad panelė išgelbėjusi jį. 

Jie leido panelei Spak vienai nueiti pas Adrianą. Pamatęs ją, 
jis atsisėdo lovoje ir išskėtė rankas. 

— Aš Žinau, aš jau žinau! — sušuko jis.- Generolas atgavo 
žiedą, ir tai panelės nuopelnas. 

Panelė Spak juokėsi ir verkė jo glėbyje, o jis pabučiavo ją į 
kaktą. 

— Aš dėkingas panelei už savo gyvybę,- tarė jis.- Šią valan- 
dą jau būčiau sustingęs lavonas, jeigu ne panelė. Už tai niekada 
neįstengsiu atsidėkoti. 

Pamačiusi, su kokiu džiaugsmu jaunuolis pasitiko ją, varg- 
šė panelė Spak, matyt, ir užtruko per ilgai Adriano glėbyje. To- 
dėl jis kuo greičiausiai pridūrė: 

- Ir ne tik aš dėkingas panelei - dar kai kas. 

Jis parodė jai medalioną, kurį buvo pasikabinęs ant kaklo. Ir 
panelė Spak lyg pro miglą įžiūrėjo miniatiūrinį jaunos mergai- 
tės portretą. 

— Panelė pirmoji po tėvų sužinojot šią paslaptį,- tarė jis.— 
Kai po kelių savaičių ji atvyks į Hedebiu, pati padėkos panelei 
dar geriau negu aš. 

Ir panelė Spak, atsidėkodama baronui už pasitikėjimą, pa- 
darė reveransą. Ji buvo besakanti jam, kad nežada likti Hede- 
biu ir pasitikti jo sužadėtinės. Tačiau laiku atėjo į protą. Vargšei 
mergaitei nedera būti per daug išrankiai ir niekinti gerą vietą. 


ŠARLOTA 
LIOVENŠIOLD 


Romanas 


PULKININKIENĖ 


I 


Kadaise gyveno Karlstade pulkininkienė, vardu Beata 
Ekenstet. 

Ji buvo kilusi iš Hedebiu Liovenšioldų šeimos, vadinasi, nuo 
mažens turėjo baronaitės titulą. Ir labai buvo šauni, labai sim- 
patinga, labai išprususi, mokėjo net eilėraščius kurti, tokius pat 
šmaikščius kaip ponia Lengren“. 

Buvo ji mažytė, bet protingo veido, ir laikėsi oriai kaip ir 
visi Liovenšioldai. Visiems, su kuo tik susitikdavo, mokėjo pa- 
sakyti gražų, malonų žodį. Visa jos povyza buvo kažkokia ro- 
mantiška, ir kas vieną kartą ją pamatydavo, jau niekada nega- 
lėdavo jos užmiršti. 

Rengdavosi prašmatniai, visada būdavo rūpestingai susišu- 
kavusi, ir, kur tik nueidavo, visada kaip tik jos būdavo gražiau- 
sia sagė, skoningiausia apyrankė, nuostabiausiai tviskantis Žie- 
das. Ir kojytės jos buvo mažos, mažesnių, regis, nė būti negali, 
ir visados, kad ir kokia būtų viešpatavusi mada, ji avėdavo aukš- 
tais kulnais bačiukus, papuoštus auksiniu brokatu. 

Gyveno ji gražiausiam Karlstado name, kuris nebuvo įsi- 
spraudęs į pačią namų tankynę ankštoj gatvelėj, o stovėjo 
ant Klarelveno kranto, ir pro savo mažyčio buduaro langą 
galėjo gėrėtis žvilgančiu upės vandeniu. Ji mėgo pasakoti, 
kad vieną naktį, kai virš upės švietusi skaisti mėnesiena, ma- 


* Ana Marija Lengren (1755-1817) - švedų poetė, satyrinių eilėraščių, epigramų, 
komiškų dainų autorė. (Vert. past.) 

čiusi vandenį, kuris sėdėjęs po pat jos langu ir skambinęs 
auksine arfa. Ir niekas neabejojo, kad tikrai matė. Kodėl gi 
vandenis negalėjo skambinti serenados pulkininkienei Ekens- 
tet kaip ir daugelis kitų? 

Visi kilmingi keleiviai, užklydę į Karlstadą, laikydavo savo 
pareiga padaryti mandagumo vizitą pulkininkienei. Jie iš karto 
didžiai susižavėdavoja ir reikšdavo apgailestavimą, kad jai lem- 
ta skursti tokiame užkampyje. Buvo kalbama, kad vyskupas 
Tegneris parašęs jos garbei eilėraštį, o kronprincas pasakęs, kad 
ji esanti elegantiška lyg tikra prancūzė. Ir netgi generolas fon 
Esenas ir kiti Gustavo III laikų didikai turėjo pripažinti, kad pie- 
tums, kuriuos ruošia pulkininkienė Ekenstet, neprilygsta jokie pie- 
tūs nei valgiais, nei serviruote, nei pokalbiais, kurie ten vyksta. 

Pulkininkienė turėjo dvi dukteris, Evą ir Žaketę. Šias dailias 
ir malonias merginas, jeigu jos būtų gyvenusios kur nors kitur, 
visi būtų mylėję ir gerbę, tačiau Karlstade į jas niekas nekreipė 
dėmesio. Motina buvo visiškai nustūmusi jas į šešėlį. Jeigu jos 
nueidavo kur nors į pobūvį, tai kavalieriai varžydavosi tarpu- 
savy, kuriam šokti su pulkininkiene, o Eva ir Žaketė likdavo 
sėdėti pasieny. Ir, kaip jau sakyta, ne tik vandenis skambinda- 
vo serenadas priešais Ekenstetų namą, tačiau nebuvo atsitiki- 
mo, kad kas nors dainuotų po dukterų langais,- dainavo tiktai 
pulkininkienei. Jauni poetai mielai būtų be paliovos kūrę eiles 
B. E. garbei, tačiau nė vienas nebuvo paskyręs net eilutės E. E. 
arba Ž. E. O pikti žmonės tvirtino, jog kartą vienas jaunesnysis 
leitenantas pasipiršęs Evai Ekenstet, tačiau jam buvę atsakyta, 
nes pulkininkienė pareiškusi, kad jis turįs blogą skonį. 

Pulkininkienė turėjo ir pulkininką, dailų ir gerą vyrą, kuris 
būtų buvęs didžiai vertinamas bet kur, tiktai ne Karlstade. Karl- 
stade jis buvo lyginamas su pulkininkiene ir, kai stovėdavo ša- 

lia savo žmonos, tokios švytinčios, tokios šaunios, tokios išmo- 
ningos, žaismingos ir gyvos, atrodydavo kaip eilinis ūkininkas. 
Svečiai, apsilankę jo namuose, nesiteikdavo net klausytis jo — 
rodės, kad jie nė nemato šeimininko. Aišku, nėra nė kalbos, kad 
pulkininkienė būtų leidusis į kokį nors nepadorų intymumą su 
visais tais, kurie sukosi aplink ją, šiuo atžvilgiu jos elgesys bu- 
vo be priekaištų, tačiau ištraukti vyrą iš šešėlio jai neateidavo 
nė į galvą. Matyt, jai atrodė, kad vyrui labiau dera būti truputį 
nuošaliau. ) 

Tačiau žavioji, visų garbinamoji pulkininkienė turėjo ne tik 
vyrą ir dvi dukteris, ji dar turėjo ir sūnų. Ir mylėjo tą sūnų, 
žavėjosi juo, kiekviena proga stengėsi iškelti jį pirmon vieton. 
Svečias, kuris nenorėjo prarasti vilties būti dar sykį pakviestas 
į Ekenstetų namus, turėjo nepamiršti, kad nevalia niekinti ar 
nepastebėti jo. Ir iš tiesų pulkininkienė turėjo pagrindą didžiuotis 
sūnumi. Jis buvo ir gabus, ir malonaus būdo, ir patrauklios iš- 
vaizdos. Ir nebuvo nei įžūlus, nei įkyrus kaip kiti išpaikinti vai- 
kai. Uoliai lankė mokyklą, nedarė eibių mokytojams. Buvo ro- 
mantiškesnio būdo negu seserys. Dar neturėdamas aštuonerių 
metų, jau rašė tikrai puikius eilėraščius. O kartais net ateidavo 
pas motiną ir papasakodavo, kad girdėjęs vandenį skambinant 
arba matęs miško fėjas šokančias po Voksneso pievas. Jis buvo 
švelnių bruožų ir tamsių akių - visais atžvilgiais tikras savo 
motinos vaikas. 

Nors ir buvo jis pavergęs pulkininkienės širdį, tačiau apkal- 
tinti jos širdies minkštumu niekas negalėjo. Šiaip ar taip, Karlas 
Arturas Ekenstetas turėjo rimtai darbuotis. Ji laikė jį aukščiau- 
sia būtybe Žemėje, todėl iš gimnazijos jis turėjo pareiti ne su bet 
kokiais pažymiais, o tik su pačiais geriausiais. Ir visi pastebėjo, 
kad pulkininkienė niekada nekviesdavo pas save tų mokytojų, 

kurie mokė Karlo Arturo klasę. Ne, niekas neturėjo pagrindo 
pasakyti, jog Karlas Arturas gauna gerus pažymius todėl, kad 
jo motina - pulkininkienė Ekenstet, kelianti tokius puikius pie- 
tus. Toks buvo jos nusistatymas. 

Ir atestate, kurį Karlas Arturas gavo iš Karlstado gimnazi- 
jos, visi pažymiai buvo tik labai geri, kaip kadaise Eriko Gusta- 
vo Gejerio. Ir išlaikyti stojamuosius egzaminus į Upsalos uni- 
versitetą jam buvo vieni juokai kaip ir Gejeriui. Pulkininkienė, 
beje, daugelį kartų buvo mačiusi mažytį, storulį profesorių Ge- 
jerį, netgi ne sykį prie stalo greta jo sėdėjo, ir tikra tiesa, kad tai 
buvo gabus ir įžymus Žmogus, tačiau jai atrodė, kad Karlas Ar- 
turas turi tokią pat gerą galvą ir taip pat kada nors taps garsiu 
profesorium ir iškils taip, kad kronprincas Oskaras, gubernato- 
rius Jerta ir pulkininkienė Silverstolpė bei kiti Upsalos įžymy- 
bės ateis pasiklausyti jo viešų paskaitų. 

Karlas Arturas atvyko į Upsalą 1826 metų rudens semest- 
rui. Ir visą tą semestrą, kaip vėliau ir visą laiką, kol mokėsi 
universitete, kas savaitę parašydavo į namus po laišką. Ir nė 
vienas laiškas nežuvo, pulkininkienė visus juos išsaugojo. Pati 
juos retkarčiais paskaitydavo, o sekmadieniais, kai susirink- 
davo pietų visa giminė, paprastai skaitydavo balsiai paskutinį 
laišką. Bepiga buvo jai skaityti — tokiais laiškais ji turėjo teisę 
didžiuotis. 

Pulkininkienė truputį įtarė, jog giminaičiai mano, kad Kar- 
las Arturas nebus toks pavyzdingas, kai pradės savarankiš- 
kai gyventi. Užtat ji dabar triumfavo skaitydama jiems, jog, 
Karlas Arturas išsinuomojo pigų mebliuotą kambarį, perka 
sviestą ir sūrį turguje, kad galėtų maitintis namuose, keliasi 
penktą valandą ryto ir dirba po dvylika valandų per parą. O 
kiek tuose laiškuose būdavo pagarbių, susižavėjimo pilnų 

žodžių, skirtų motinai! Pulkininkienė nereikalavo jokio at- 
pildo nei iš katedros klebono Šioborgo, vedusio Ekensteto 
seserį, nei iš tarėjo Ekensteto, jos vyro dėdės, nei iš pusbro- 
lio bei pusseserės Stakių, gyvenančių prie aikštės dideliame 
kampiniame name, už tai, kad skaitė jiems Karlo Arturo laiš- 
kus, kuriuose šisai, jau atitrūkęs nuo namų, tebetvirtino, kad 
jo motina būtų galėjusi tapti didele poete, jeigu nebūtų lai- 
kiusi savo pareiga gyventi dėl vyro ir vaikų. Ne, už tai ji 
nereikalavo jokio atpildo - taip ji elgėsi visiškai nesavanau- 
diškai. Ir, nors ir kaip buvo pripratusi, kad visi ją garbintų, 
tačiau negalėdavo be ašarų skaityti šitų žodžių. 

Tačiau pats didžiausias triumfas laukė pulkininkienės prieš 
Kalėdas, kai Karlas Arturas parašė, kad dar nepabaigęs tų pini- 
gų, kuriuos jam davė tėvas, išleisdamas į Upsalą, ir kad beveik 
pusę jų parsivešiąs atgal. Tada ir klebonas, ir tarėjas labai nu- 
stebo, o vienas pusbrolis, ilgšis Stakė, pareiškė, jog šito, dievaž, 
dar niekada nėra buvę ir, be abejo, niekada nebus. Visa giminė 
sutarė, jog Karlas Arturas - tikras stebuklas. 

Žinoma, pulkininkienei buvo liūdna, kad Karlas Arturas tu- 
ri didžiąją metų dalį praleisti universitete, bet jo laiškai tiek ją 
džiugino, kad ji vargu ar būtų panorusi, jog būtų kitaip. Prisi- 
klausęs didžiojo poeto romantiko Aterbumo paskaitų, jis gebė- 
jo be galo įdomiai pasakoti apie filosofiją ir poeziją. Ir, kai atei- 
davo toks laiškas, pulkininkienė tik sėdėdavo ir svajodavo apie 
tą didybę, kurią ateityje pasieks Karlas Arturas. Garsumu jis 
pralenks profesorių Gejerį — kitaip ji nė nemanė. O, ko gero, 
bus toks pat didis kaip Karlas Linėjus. Kodėl gi jis negalėtų tap- 
ti pasaulinio masto garsenybe? 

Arba kodėl negalėtų tapti dideliu poetu? Kodėl negalėtų būti 
antrasis Tegneris? Ak, jokie skanėstai neteikia tokio malonumo 
kaip tie, kuriais mėgaujiesi mintyse. 

Kalėdų ir vasaros atostogų Karlas Arturas visados parva- 
žiuodavo į Karlstadą, ir kiekvieną kartą pulkininkienei jis atro- 
dydavo vyriškesnis ir gražesnis. Tačiau šiaip nebūdavo nė tru- 
pučio pasikeitęs. Vis taip pat dievino savo motiną, tokią pat 
pagarbą rodė tėvui, taip pat pokštaudavo ir išdykaudavo su 
seserimis. 

Kartais pulkininkienei būdavo truputį apmaudu, kad jau tiek 
metų jis mokosi Upsaloje, o iki šiol niekuo ypatingu nepasižy- 
mėjo. Tačiau visi jai aiškino, kad Karlas Arturas ruošiasi laikyti 
sunkius kandidato egzaminus, o tam reikia daug laiko. Girdi, 
tik pagalvokit, ką reiškia išlaikyti egzaminus iš visų dalykų, ku- 
rie dėstomi universitete: ir astronomijos, ir hebrajų kalbos, ir 
geometrijos. Čia ne juokai. Pulkininkienei atrodė, jog tie egza- 
minai pernelyg žiaurūs, ir visi jai pritarė, bet negi kas pakeis 
juos vien dėl Karlo Arturo. 

1829 metais, vėlai rudenį, jau mokydamasis Upsaloje sep- 
tintą semestrą, Karlas Arturas, dideliam motinos džiaugsmui, 
pranešė, jog pasiruošęs rašyti lotynų kalbos rašinį. Tai ne ka- 
žin koks sunkus darbas, rašė jis laiške, bet svarbus, nes tik ta- 
da būsi prileistas prie egzaminų, jei gerai parašysi lotynų kal- 
bos rašinį. 

Karlui Arturui tas rašinys nebuvo koks nors ypatingas įvy- 
kis. Jis tik rašė, jog gera būtų šį darbą vieną kartą atlikti. Juk 
jam, kaip ir kitiems doriems žmonėms, niekada nėra buvę ne- 
malonumų su lotynų kalba, todėl jis manė turįs pagrindą tikė- 
tis, jog viskas baigsis gerai. 

Ir tam pačiam laiške dar pridūrė, jog šį semestrą paskutinį 
kartą rašąs savo mylimiems tėveliams. Kai tik sužinosiąs, kaip 
jam pasisekė rašinys, tuoj pat išvyksiąs į namus. Ir neabejojo, 
kad paskutinę lapkričio dieną galėsiąs apkabinti savo tėvelius 
ir sesutes. 

Ne, Karlas Arturas anaiptol nelaikė lotynų kalbos egzamino 
kažkokiu ypatingu įvykiu ir paskiau netgi džiaugėsi, kad nesi- 
gyrė tuo per daug, nes rašinys nepasisekė. Upsalos profesoriai 
drįso jį sukirsti, nors Karlstado gimnazijos atestate, su kuriuo 
jis atvažiavo į universitetą, visi pažymiai buvo labai geri. 

Karlas Arturas labiau nustebo ir sumišo, negu pasipiktino. 
Jis nė kiek neabejojo mokąs lotynų kalbą taip, kad gali sėkmin- 
gai parašyti rašinį. Žinoma, nesmagu buvo parvažiuoti namo 
patyrus nesėkmę, bet jis tikėjo, kad tėvai ar bent motina supras, 
jog profesoriai tyčia priekabiavo. Matyt, Upsalos dėstytojai no- 
rėjo parodyti, jog reikalauja daugiau negu Karlstado gimnazi- 
jos mokytojai, o gal manė, kad jis per daug pasitiki savimi, nes 
nelanko kai kurių paskaitų. 

Iš Upsalos į Karlstadą reikėjo važiuoti daug dienų, ir jis, ga- 
lima sakyti, buvo jau užmiršęs tą nemalonumą, kai lapkričio 
trisdešimtą, vakarėjant, įvažiavo pro Karlstado rytinę užkardą. 
Buvo patenkintas savimi, kad parvažiavo kaip tik tą dieną, ku- 
rią buvo minėjęs laiške. Sėdėjo ir galvojo, kad motina turbūt 
jau stovi prie svetainės lango ir laukia jo, o seserys tikriausiai 
dengia stalą kavai. 

Šitaip gerai nusiteikęs jis ir važiavo per visą miestą, kol išsi- 
gavo iš ankštų ir vingiuotų gatvelių ir pamatė vakarinę upės 
atšaką, ant kurios kranto stovėjo Ekenstetų namas. 

Dieve mano, kas gi ten dedasi? Visas namas švieste šviečia 
iš tolo lyg bažnyčia Kalėdų rytą. O rogės, prisėdusios kailiniuo- 
tų Žmonių, tik lekia pro šalį ir aiškiai suka visos į jo namus. 

„Matyt, namuose didelės vaišės“ ,- pagalvojo jis ir pasijuto 
nelabai smagiai. Buvo gerokai nuvargęs kelionėje, o štai nė da- 
bar negalės pailsėti: turės persirengti ir ligi vidurnakčio būti 
prie svečių. 

Ir staiga jį suėmė nerimas. „Kad tik mama nebūtų sumaniu- 
si kelti puotos lotynų kalbos rašinio garbei!“ 

Jis paprašė vežėją sustoti prie virtuvės durų, kad nereikėtų 
susidurti su svečiais. 

Veikiai buvo nusiųsta pakviesti pulkininkienės. Gal ji malo- 
nėtų nueiti į ekonomės kambarį pasikalbėti su Karlu Arturu, 
kuris ką tik parvažiavo į namus. 

Pulkininkienė be galo nerimavo, kad Karlas Arturas nespės 
parvykti ligi pietų, užtai dabar nepaprastai apsidžiaugė išgir- 
dusi, kad sūnus jau namie, ir nuskubėjo pas jį. 

Tačiau Karlas Arturas pasitiko ją labai griežta mina. Jis net 
nematė jos išskėstų rankų. Netgi nesiteikė su ja pasisveikinti. 

— Ką jūs čia, mama, sugalvojot? - paklausė jis.- Kodėl visas 
miestas sukviestas kaip tik šiandien? 

Šį kartą nebuvo nė kalbos apie mylimus tėvelius. Jis netgi 
neparodė, jog džiaugiasi ją pamatęs. 

- Bet man atrodė, jog ne pro šalį bus truputį pasilinks- 
minti,- tarė pulkininkienė,- kai tu pagaliau atsikratei to bai- 
saus rašinio. 

— Mama, žinoma, nepagalvojot, kad mane gali sukirsti - pa- 
sakė Karlas Arturas.- O vis dėlto taip atsitiko. 

Šie žodžiai galutinai pritrenkė pulkininkienę. Ne, kad Kar- 
lui Arturui gali nepasisekti, tokia mintis niekada o niekada ne- 
būtų atėjusi jai į galvą. 

- Iš tikrųjų tai visiškai nieko nereiškia, - pasakė Karlas Artu- 
ras.- Bet dabar visas miestas sužinos. Juk mama sukvietėt vi- 
sus šituos Žmones atšvęsti mano triumfo. 

Pulkininkienė tebestovėjo lyg žado netekusi. 

Taip, ji gerai pažinojo Karlstado gyventojus. Aišku, jie pri- 
pažino, jog labai malonu, kai studentas uolus ir taupus, bet to 

jiems buvo per maža. Jie troško išgirsti apie Švedų akademijos 
premijas ir garsiuosius disputus, kai seni profesoriai net išbąla 
iš susijaudinimo. Jie norėjo išgirsti apie genialias improvizaci- 
jas tautinėse šventėse, pasiklausyti apie susitikimus literatūros 
salonuose, pas profesorių Gejerį, pas gubernatorių fon Kremerį 
ir pas pulkininkienę Silverstolpę. Jų supratimu, Karlas Arturas 
visur turėjęs dalyvauti. Tačiau šis kol kas negalėjo pasigirti jo- 
kiais ypatingais laimėjimais, kurie būtų rodę nepaprastus jo ga- 
bumus. Pulkininkienė žinojo, kad karlstadiečiai laukia tų lai- 
mėjimų, todėl dabar, kai Karlas Arturas įveikė vieną mokslo tvir- 
tovę, nusprendė, jog nenusikals ta proga iškeldama puotą ir at- 
švęsdama įvykį. Tačiau jai neatėjo nė į galvą, kad Karlui Arturui 
nepasiseks. 

— Niekas nieko tikro ir nežino,- susimąsčiusi tarė ji.- Nie- 
kas, tik namiškiai. Visi kiti girdėjo vien, kad jų laukia mažytė 
džiugi staigmena. 

— Tada mama ir turėsit sugalvoti tą mažytę džiugią staigme- 
ną,- pasakė Karlas Arturas.- O aš einu į savo kambarį ir vaišė- 
se nedalyvausiu. Nemanau, kad karlstadiečiai labai susikrims- 
tų dėl mano nesėkmės, bet nenoriu klausytis jų užuojautų. 

— Dieve mano, ką gi man sugalvoti? — aimanavo pulki- 
ninkienė. 

— Tai palieku jūsų nuožiūrai, mama,- pasakė Karlas Artu- 
ras.- Lipu viršun į savo kambarį. Svečiams visai nėra reikalo 
žinoti, kad aš parvažiavęs. 

Betgi tai per daug jau skaudu, stačiai nepakenčiama. Kaip ji 
galės sėdėti prie stalo ir linksminti svečius žinodama, kad jis 
ten vienas vaikšto po savo kambarį, piktas, susinervinęs? Jos 
akys negalės džiaugtis, neregėdamos jo. Tai per sunki bausmė 
pulkininkienei. 

— Mielas Karlai Arturai, tu gali ateiti pietų. Aš ką nors sugalvosiu. 

— Ką gi sugalvosi? 

— Nežinau. Oi, jau žinau! Tu būsi visai patenkintas. Niekas 
nesupras, kad pietūs suruošti tavo garbei. Tik prižadėk, kad 
persirengsi ir nulipsi žemyn! 

Pietūs buvo tikrai šaunūs. Iš visų itin nusisekusių, puikių 
švenčių Ekenstetų namuose jie buvo patys įspūdingiausi. 

Valgant kepsnį, kai buvo paduotas šampanas, svečiams tik- 
rai buvo padaryta staigmena. Pulkininkas atsistojo ir paprašė 
visus drauge su juo išgerti už leitenanto Steno Arkerio ir jo duk- 
ters Evos laimę: šiandien jis skelbiąs jų sužadėtuves. 

Visi džiūgavo. 

Leitenantas Arkeris buvo neturtingas vyrukas be jokios vil- 
ties pakilti aukštyn karjeros laiptais. Buvo Žinoma, kad jis se- 
niai dūsauja dėl Evos Ekenstet, o kadangi Ekenstetų dukterys 
mažai teturėjo garbintojų, tai visas miestas susidomėjo tuo. Ta- 
čiau niekas neabejojo, kad pulkininkienė jį atstatys. 

Vėliau iškilo aikštėn, kaip ten buvo su tomis sužadėtuvė- 
mis. Karlstado gyventojai sužinojo, kad pulkininkienė leido 
Evai susižadėti su Arkeriu tik todėl, jog niekas neturėjo su- 
prasti, kad jai nepavyko siurprizas, kurį ji iš pradžių buvo pa- 
ruošusi svečiams. 

Tačiau nebuvo, žinoma, žmogaus, kuris po to būtų mažiau 
besižavėjęs pulkininkiene. Atvirkščiai. Buvo kalbama, jog var- 
gu ar kas kitas taip sugebėtų išsipainioti iš sunkių ir keblių situ- 
acijų kaip pulkininkienė Ekenstet. 

II 


Pulkininkienė Beata Ekenstet turėjo tą ypatybę, jog jeigu kas 
jai nusikalsdavo, ji laukdavo, kad prasižengėlis pats ateitų ir 
paprašytų atleidimo. Kai tik ta ceremonija būdavo atlikta, ji be- 
mat dovanodavo viską kuo nuoširdžiausiai ir tapdavo tokia pat 
maloni ir gera kaip prieš susipykimą. 

Per visas Kalėdų šventes ji vylėsi, jog Karlas Arturas atsi- 
prašys už tai, kad šitaip rūsčiai su ja kalbėjo tą vaišių dieną, kai 
sugrįžo iš Upsalos. Ji gerai žinojo, kad sūnus nesusivaldė įsi- 
karščiavęs, tačiau niekaip negalėjo suprasti, kodėl jis tyli ir net- 
gi nesijaučia nusikaltęs: juk turėjo laiko apsigalvoti. 

Tačiau Kalėdos praėjo, o Karlas Arturas nė vienu žodžiu 
neprasitarė apie savo gailestavimą ar sielvartą. Jis linksminosi 
kaip paprastai vaišėse, važinėjosi rogėmis, buvo atidus ir ma- 
lonus namuose, tačiau nesakė tų žodžių, kurių motina laukė. 
Galimas daiktas, kad to niekas daugiau ir nepastebėjo, kaip tik 
jis ir ji, tačiau tarp jų išaugo nematoma siena, kuri neleido jiems 
artimai bendrauti. Tiesa, jie nešykštėjo vienas kitam nei meilės 
išpažinimų, nei malonių žodžių, tačiau to, kas atsirado tarp jų 
ir juos skyrė, neįstengė nugalėti. 

Sugrįžęs į Upsalą, Karlas Arturas nieko daugiau negalvojo, 
tiktai kaip išlaikyti nepasisekusį egzaminą. Jeigu pulkininkienė 
tikėjosi, kad jis raštu paprašys jos atleidimo, tai klydo. Jis nieko 
kito nerašė, kaip tik apie savo studijas. Dabar pradėjo mokytis 
lotynų kalbos pas du docentus, kiekvieną dieną lankė lotynų 
kalbos paskaitas ir dar įstojo į klubą, kurio nariai lavinosi loty- 
niškai disputuodami ir sakydami kalbas. Darė viską, ką galėjo, 
kad šį kartą egzaminas pavyktų. 

Namo rašė kuo pakiliausius laiškus, ir pulkininkienė atsa- 
kydavo jam tuo pačiu tonu. Tačiau ji būgštavo dėl jo. Jis pasiel- 
gė nemandagiai su savo tikra motina, o atsiprašyti neatsiprašė, 
ir už tai, ko gero, likimas jį nubaus. 

Ne, ji netroško bausmės savo sūnui. Meldė Dievą, kad 
šis nekreiptų dėmesio į tą mažytį nusikaltimą, o viską už- 
mirštų. Stengėsi išaiškinti Viešpačiui Dievui, kad dėl visko 
buvo pati kalta. 

— Juk aš pati per savo kvailumą ir tuštybę norėjau pasigirti 
jo sėkme,- kalbėjo ji.- Ne jis vertas bausmės, o aš. 

Tačiau vis tiek kiekvienam laiške tebeieškojo tų žodžių, ku- 
rie jai buvo svarbiausi. Ir, nerasdama jų, pradėjo vis labiau ne- 
rimauti. Tiesiog jautė, kad nieku gyvu Karlui Arturui nepasi- 
seks egzaminas, jeigu jis negaus jos atleidimo. 

Vieną gražią dieną, jau baigiantis semestrui, pulkininkienė 
pareiškė, jog norinti nuvažiuoti į Upsalą aplankyti savo geros 
draugės Malos Silverstolpės. Jos susipažino praėjusią vasarą 
Kavlose pas Giulenholus ir taip susidraugavo, kad geroji Mala 
pakvietė ją atvažiuoti žiemą į Upsalą ir susipažinti su jos drau- 
gais literatais. 

Visas Karlstadas stebėjosi, kad pulkininkienė sugalvojo leis- 
tis į šitokią kelionę per patį palaidymetį. Buvo tikimasi, kad 
pulkininkas sudraus ją važiuoti, tačiau pulkininkas kaip papras- 
tai neprieštaravo ir pulkininkienė išvyko. Ir sekėsi jai iš tikrųjų 
baisiai blogai, kaip ir spėjo karlstadiečiai. Keletą sykių jos ka- 
rieta buvo įklimpusi purvyne, ir reikėjo traukti ją su kartimis. 
Vieną kartą nulūžo lingė, o kitą kartą grąžulas. Tačiau pulki- 
ninkienė nepasidavė. Ji buvo mažytė ir silpnutė, bet drąsi ir 
linksma, ir tiek nakvynės namų šeimininkai, tiek jų tarnai, tiek 
kalviai ir ūkininkai, su kuriais jai teko susidurti kelyje į Upsalą, 

būtų šokę į ugnį dėl jos. Lyg jie būtų žinoję, kaip svarbu pulki- 
ninkienei nusigauti į Upsalą. 

Poniai Malai Silverstolpei ji, žinoma, pranešė, jog atvyksta, ta- 
čiau Karlui Arturui ne; ir paprašė ponią Silverstolpę, kad nieko 
jam nesakytų. Girdi, būsią labai smagu padaryti jam staigmeną. 

Kai pulkininkienė atsikapstė iki Enčiopingo, vėl teko susto- 
ti. Ligi Upsalos buvo belikę vos keliolika mylių, tačiau nukrito 
ratlankis ir, kol jį taisys, nebuvo ko nė galvoti pajudėti iš vietos. 
Jai pasidarė baisiai neramu. Juk iškeliavo ji jau be galo seniai, o 
egzaminas iš lotynų kalbos rašinio gali įvykti bet kurią dieną. O 
į Upsalą ji važiuoja tik tam, kad Karlas Arturas turėtų progos 
atsiprašyti ją prieš egzaminą. Ji žino, kad jeigu jis to nepadarys, 
tai nepadės joks ruošimasis ar paskaitos. Jį vėl sukirs neabejoti- 
nai, tuo ji tikra. 

Ji negalėjo nustygti kambaryje, kuris buvo jai paskirtas nak- 
vynės namuose. Lipo ir lipo žemyn į kiemą pažiūrėti, ar tekinis 
dar nepargabentas iš kalvės. 

Ir vieną sykį pamatė, kaip į kiemą įsuko dviratė karieta, ku- 
rioje šalia vežėjo sėdėjo studentas. O kai tas studentas iššoko iš 
dviratės, ji pamatė, kad... ne, ji negalėjo patikėti savo akimis... 
kad tai Karlas Arturas! Jis žengė tiesiai prie jos. Neapglėbė, bet 
paėmė ranką, prispaudė prie krūtinės ir gražiomis, svajingo- 
mis vaikiškomis akimis pažvelgė jai į akis. 

— Mama,- pasakė jis,- atleiskit man, kad aš taip blogai 
elgiausi žiemą, kai jūs suruošėt vaišes mano lotynų kalbos 
rašinio proga! 

Kokia didelė, neįtikėtina laimė! 

Pulkininkienė ištraukė ranką, apkabino Karlą Arturą ir pa- 
bučiavo kelis kartus. Ji nesuprato, kaip jis atsirado čia, bet Ži- 
nojo, kad atgavo savo sūnų, ir jautė, jog tai laimingiausia aki- 
mirka jos gyvenime. 

Ji nusivedė jį į nakvynės namus, ir tada viskas paaiškėjo. 

Ne, jis dar nerašęs rašinio. Egzaminas paskirtas rytojaus die- 
nai. Ir vis dėlto jis iškeliavęs į Karlstadą pamatyti jos. 

— Tu tikras pramuštgalvis,- pasakė ji.- Argi manei suvaži- 
nėti ten ir atgal per vieną parą? 

— Ne,- atsakė jis,- aš mečiau viską. Bet Žinojau, kad kitaip ne- 
galiu. Be jūsų atleidimo nėra ko nė pradėti - man negali pasisekti. 

— Bet, mano vaike, juk būtų užtekę nors menkiausio žo- 
delyčio laiške. 

— Man visą semestrą buvo nyku ir neramu,- pasakė jis.- Kaž- 
ko bijojau, nepasitikėjau savim, tačiau nežinojau kodėl. Tiktai 
šiąnakt atsikvošėjau. Aš sužeidžiau širdį, kuri plaka man su 
tokiu atsidavimu. Jaučiau, kad negalėsiu sėkmingai dirbti, kol 
nepaprašysiu motiną atleidimo. 

Pulkininkienė sėdėjo prie stalo. Ji užsidengė viena ranka akis, 
pilnas ašarų, o kitą padavė sūnui. 

—- Kokie nuostabūs tavo žodžiai, Karlai Arturai,- pasakė ji.— 
Kalbėk dar! 

- Tai va,- pradėjo jis.- Tam pačiam bute, kur aš, gyvena 
kitas vermlandietis, Pontus Frimanas. Jisai pietistas, su ki- 
tais studentais nebendrauja, ir aš taip pat nelabai su juo drau- 
gauju. Bet šiandien anksti rytą nuėjau į jo kambarį ir pasisa- 
kiau savo rūpestį. „Aš turiu labai gerą mamą, turbūt niekas 
tokios neturi,- tariau jam.- Bet įžeidžiau ją ir neatsiprašiau. 
Kas man daryti?“ 

- Ir ką jis atsakė? 

— Jis atsakė: „Važiuok tučtuojau pas ją!“ Aš paaiškinau, jog 
tai mano karščiausias troškimas, bet rytojaus dieną turiu rašyti 
pro exercitio“. Mano tėvai bus labai nepatenkinti, jeigu aš pralei- 

siu šį egzaminą. Tačiau Frimanas nieko nenorėjo girdėti. „Va- 
žiuok tučtuojau! - pasakė jis.- Negalvok nieko daugiau, tik kaip 
susitaikyti su savo motina. Dievas tau padės“. 

- Ir išvažiavai? 

— Taip, mama, išvažiavau, nes norėjau pulti jums po kojų. 
Tačiau, vos įsisėdęs į karietą, supratau, kaip be galo kvailai pa- 
sielgiau. Ir man kilo baisus noras apsisukti ir grįžti atgal. Juk 
žinojau, kad jeigu užtruksiu dar kelias dienas Upsaloje, tavo 
meilė atleis man viską, bet vis tiek važiavau toliau. Ir Dievas 
man padėjo. Aš radau jus čia. Nežinau, kaip jūs čia atsidūrėt, 
bet tikriausiai ne be Jo valios. 

Ašaros riedėjo motinos ir sūnaus skruostais. Argi čia ne ste- 
buklas jiems abiem? 

Jie jautė, kad geroji Apvaizda rūpinasi jais. Ir aiškiau negu 
bet kada jautė, kokia stipri juodu jungia meilė. 

Visą valandą išsėdėjo juodu nakvynės namų kambaryje. Pas- 
kui pulkininkienė išsiuntė Karlą Arturą atgal į Upsalą, papra- 
šiusi perduoti labų dienų mielajai Malai Silverstolpei ir pasa- 
kyti, kad motina neatvyks šį kartą jos aplankyti. 

Vadinasi, pulkininkienei visai nerūpėjo patekti į Upsalą. Jos 
kelionės tikslas pasiektas. Dabar ji Žinojo, kad Karlas Arturas 
išlaikys egzaminą. Ji drąsiai gali grįžti į savo namus. 

Visas Karlstadas žinojo, kokia dievobaiminga pulkininkie- 
nė. Ji eidavo į bažnyčią klausytis pamaldų kiekvieną šventą die- 
ną, ne rečiau už patį pastorių, o šiokiom dienom ryte ir vakare 
valandėlę pasimelsdavo drauge su visa šeima. 

Ji turėjo savų pavargėlių, kuriems nepamiršdavo nusiųsti 
dovanų ne tik per Kalėdas, bet ir šiaip kitu metų laiku. Duoda- 
vo pietus daugeliui neturtingų mokinių gimnazijoje, o senutėms 
prieglaudoje kiekvienais metais Beatos dieną suruošdavo ka- 


vutę su vaišėmis. 

Tačiau niekam visam Karlstade, o tuo labiau pulkininkie- 
nei, neateidavo į galvą, jog Dievas gali įsižeisti, jeigu ji, kated- 
ros klebonas, tarėjas ir vyriausias iš pusbrolių Stakių sekma- 
dienį po šeimyninių pietų ramiai paloš bostoną. Ir lygiai taip 
pat niekas nelaikė nuodėme, jeigu jaunos panelės ir kavalie- 
riai, kurie lankydavosi pas Ekenstetus, sušoks keletą šokių di- 
džiojoj svetainėj. 

Nei pulkininkienė, nei kas nors kitas iš Karlstado gyventojų 
negirdėjo, kad nevalia paduoti taurę gero vyno per iškilmingus 
pietus ir, gurkšnojant jį, užtraukti užstalės dainą, dažniausiai 
sukurtą pačios šeimininkės. Nežinojo taip pat, jog Dievas gali 
pasmerkti už romanų skaitymą ar teatro lankymą. 

Pulkininkienė mėgo ruošti šeimyninius spektaklius ir pati 
juose dalyvaudavo. Jai būtų buvusi didelė skriauda atsisakyti 
šito malonumo. Ji buvo tartum sukurta scenai, ir karlstadiečiai 
sakydavo, kad jeigu ponia Torslov nors per pusę taip gerai vai- 
dina kaip pulkininkienė Ekenstet, tai nėra ko stebėtis, kad stok- 
holmiečiai ją taip įsimylėję. 

Tačiau Karlas Arturas išbuvo Upsaloje visą mėnesį po sėk- 
mingai pasibaigusio sunkaus lotynų kalbos rašinio ir per tą lai- 
ką smarkiai susidraugavo su Pontum Frimanu. O gražbylys Fri- 
manas buvo uolus, aršus pietizmo šalininkas, ir neabejotina, 
jog padarė įtakos Karlui Arturui. 

Žinoma, Karlas Arturas dar toli gražu nemanė galutinai at- 
sisakyti savo tikėjimo ir stoti į sektą, tačiau vis dėlto buvo tiek 
paveiktas, kad pradėjo nebesidomėti pasaulietiškais malonu- 
mais ir pasilinksminimais, kurie buvo ruošiami namuose. 

Turbūt kiekvienam aišku, kad sūnaus ir motinos santykiai 
tuo metu buvo neapsakomai nuoširdūs ir intymūs, ir Karlas 
Arturas visiškai atvirai pasakydavo pulkininkienei, kas jam at- 

rodė nepadoru. Ir motina kaip įmanydama stengėsi jam įsiteik- 
ti. Kadangi jam nemalonu buvo, kad ji lošia kortomis, pulkinin- 
kienė per pačius pirmuosius šeimyninius pietus nusiskundė gal- 
vos skausmais ir vietoj savęs prie bostono pasodino pulkinin- 
ką. Nes nebuvo ko nė svajoti, kad katedros klebonas ir tarėjas 
atsisakytų įprastinės partijos. 

O kadangi Karlui Arturui nepatiko, kad ji šoka, atsisakė ir 
šokių. Kai jaunimas, kaip ir seniau, susirinko pas juos sekma- 
dienio vakarą, ji pasiteisino, kad jai jau penkiasdešimt, kad jau 
sena ir nebenorinti šokti. Tačiau, kai pamatė, kaip jie nusiminė, 
tai susijaudino, atsisėdo prie fortepijono ir skambino šokių mu- 
ziką iki pat vidurnakčio. 

Karlas Arturas atnešdavo jai knygų ir prašydavo jas per- 
skaityti. Ji su dėkingumu paimdavo ir pripažindavo, kad jos 
taurios ir pamokomos. 

Tačiau pulkininkienė negalėjo tenkintis vien tik šventomis 
pietistų knygomis. Ji buvo išsilavinusi moteris ir domėjosi pa- 
sauline literatūra, todėl Karlas Arturas, vieną kartą užėjęs, už- 
tiko ją skaitant Bairono „Don Žuaną“, kurį ji buvo pasikišusi po 
maldaknyge. Jis tuoj pat apsisuko ir išėjo nepasakęs nė žodžio, 
ir ji susijaudino kaip tik dėl to, kad jis nėmaž jai nepriekaištavo. 
Rytojaus dieną ji sukrovė visas savo knygas į skrynią ir liepė 
nugabenti ant aukšto. 

Taip, pulkininkienė nuolaidžiavo, kiek tik išgalėjo. Būdama 
išmintinga ir įžvalgi, žinojo, kad šis Karlo Arturo potraukis lai- 
kinas. Ilgainiui jis praeis, ir praeis tuo greičiau, kuo mažiau pa- 
sipriešinimo sulauks. Laimė, buvo vasaros metas. Kone visos 
pasiturinčios Karlstado šeimos buvo išvažiavusios, todėl dide- 
lių vaišių niekas neruošė. Beliko tenkintis nekaltais pasivaikš- 
čiojimais po gamtą, ilgais pasiirstymais po gražųjį Klarelveną, 
uogavimu ir Žaidimais. 

Tačiau gale vasaros turėjo įvykti Evos Ekenstet ir leitenanto 
vestuvės, ir pulkininkienė rimtai jomis rūpinosi. Ji jautėsi pri- 
valanti iškelti dideles, prašmatnias vestuves. Karlstado gyven- 
tojai vėl imtų skleisti gandus, kad ji nemylinti savo dukterų, 
jeigu išleis Evą už vyro be prašmatnių iškilmių. 

Tačiau, laimė, jos nuolaidžiavimas jau buvo apraminęs Karlą 
Arturą. Jis nesipriešino nei prieš dvylika patiekalų, nei prieš 
vestuvinius tortus bei saldumynus, neprotestavo netgi prieš 
vyną ir kitus gėrimus, kurie buvo pargabenti iš Geteborgo. Jis 
nieko nesakė prieš, kad jungtuvės vyks katedroje, kad gatvės, 
kur važiuos jaunųjų svita, bus išpuoštos girliandomis, nepa- 
smerkė nei deglų, nei dervos statinių, nei fejerverko ant upės 
kranto. Atvirkščiai, padėjo ruoštis ir suprakaitavęs pynė vai- 
nikus bei kabinėjo vėliavas. 

Tik dėl vieno dalyko užsispyrė: griežtai reikalavo, kad ves- 
tuvėse nebūtų šokių. Ir pulkininkienė jam pažadėjo. Jai atrodė 
stačiai malonu nusileisti šiam jo pageidavimui, kai jis taip kan- 
triai sutiko su viskuo. 

Pulkininkas ir dukterys mėgino prieštarauti. Girdi, ką veiks 
visi tie jauni leitenantai ir visos pakviestos Karlstado panelės, 
kurios, be abejo, tikisi šokti visą naktį. Tačiau pulkininkienė 
atsakė, kad su Dievo pagalba ir be to vakaras būsiąs smagus, 
leitenantai su panelėmis galėsią išeiti į sodą ir pasiklausyti ka- 
reivių orkestro, pasižiūrėti raketų, šaunančių į dangų, deglų, 
atsispindinčių upės vandenyje. Jai atrodė, jog visa tai bus taip 
gražu, kad niekas negeis kitokio malonumo. Tai bus kur kas 
vertingesnis ir iškilmingesnis santuokos pagerbimas negu šo- 
kinėjimas po salę. 

Pulkininkas ir dukterys nusileido kaip paprastai, ir santar- 
vė namuose nebuvo sutrikdyta. 

Kai atėjo vestuvių diena, viskas jau buvo suruošta ir sutvar- 
kyta. Viskas ėjosi kuo puikiausiai. Kaip tyčia ir oras pasitaikė 
gražus. Ir jungtuvės bažnyčioje buvo iškilnios, ir daug kalbų 
buvo pasakyta, ir tostų pasiūlyta. Pulkininkienė parašė gražų 
vestuvinį eilėraštį, kuris buvo sudainuotas prie stalo, o Verm- 
lando karinis orkestras stovėjo bufetinėje ir trenkė maršus kiek- 
vienam į stalą nešamam naujam valgiui. Svečiai buvo paten- 
kinti gausiomis ir skaniomis vaišėmis ir buvo kuo linksmiau- 
siai, kuo geriausiai nusiteikę visą pietų metą. 

Bet kai pakilo nuo stalų ir išgėrė kavą, visus pagavo keistas 
ir neįveikiamas noras šokti. 

Reikia pasakyti, jog pietūs prasidėjo ketvirtą valandą, tačiau 
svečiams patarnavo tiek daug kelnerių ir padavėjų, kad užtru- 
ko vos iki septintos. Tikrai keista, kad dvylika patiekalų, dau- 
gybė prakalbų, fanfaros ir užstalės dainos teužėmė vos tris va- 
landas laiko. Pulkininkienė tikėjosi, kad svečiai prasėdės prie 
stalo iki aštuntos, tačiau ši jos viltis neišsipildė. 

Taigi buvo vos septinta valanda, o apie išsiskirstymą be pu- 
siaunakčio negalėjo būti nė kalbos. Svečius šiurpas krėtė pagal- 
vojus, ką reikės veikti šitiek nuobodžių valandų. „Tai kad būtų 
galima pašokti!“- dūsavo jie slapčiomis, nes pulkininkienė, aiš- 
ku, buvo tokia atsargi, jog iš anksto pranešė, kad šokių šiose 
vestuvėse nebus. „Kokių susirasti pramogų? Siaubas ima, kad 
ištisas valandas reikės sėdėti ir plepėti, nejudant iš vietos“. 

Jaunos mergaitės žiūrėjo į savo plonas šviesias sukneles ir bal- 
tus atlasinius batelius. Viskas skirta šokiams. O kai šitaip esi apsi- 
taisiusi, ūpas šokti savaime kyla. Nieko daugiau ir negali galvoti. 

O jauni Vermlando pulko leitenantai buvo mėgstamiausi 
pobūvių kavalieriai. Žiemos laiku juos kviesdavo į tokią dau- 


gybę balių, kad jiems net nusibosdavo ir šokti būdavo visai ne- 

įdomu. Tačiau vasarą mažai kas ruošdavo didelius šokių vaka- 
rus. Jie jautėsi pailsėję ir, ko gero, mielai būtų šokę visą parą. 
Sakė, jog retai kada tenka matyti vienoj krūvoj tiek daug gražių 
mergaičių. Ir kas čia per balius? Sukviesti tiek jaunų leitenantų 
ir gražuolių merginų ir neleisti jiems pasišokti! 

Tačiau ne tik jaunimas aimanavo be šokių. Netgi vyresnės 
damos ir ponai skundėsi, jog gaila, kad jaunimas negali paju- 
dėti: būtų bent į ką pažiūrėti. Juk surinkti patys geriausi muzi- 
kantai iš viso Vermlando. Puikiausia šokių salė. Dievaži, kodėl 
gi negalima apsisukti keletą kartų? 

Toji Beata Ekenstet, nors ir labai maloni, visada buvo tru- 
putį savanaudė. Matyt, jai atrodo, kad jeigu pačiai, sulau- 
kusiai penkiasdešimt, nepritinka šokti, tai ir jos jauni sve- 
čiai tegul sėdi pasieniais. 

Pulkininkienė matė, girdėjo, jautė ir suprato, kad visi nepa- 
tenkinti, o gerai šeimininkei, visada pratusiai matyti svečius 
linksmus ir smagius, tai neapsakomai sunkus išbadymas. Ji Ži- 
nojo, kad rytojaus dieną ir dar daug dienų žmonės kalbės apie 
Ekenstetų vestuves ir sakys, jog didesnio nuobodulio dar nie- 
kur nebuvo patyrę. 

Ji stengėsi linksminti senimą. Buvo jiems be galo maloni. 
Pasakojo pačias įdomiausias savo istorijas, krėtė šmaikščiau- 
sius pokštus, tačiau niekas negelbėjo. Nelabai kas jos ir klausė- 
si. Vestuvėse nebuvo nė vienos ponios, net iš pačių seniausių 
ir neįdomiausių, kuri nebūtų galvojusi pati sau viena, kad jei- 
gu kada ją ištiks laimė leisti už vyro dukterį, tai šoks ne tik 
jauni, bet ir seni. 

Pulkininkienė stengėsi linksminti jaunimą. Pasiūlė jiems nu- 
eiti į sodą pažaisti ratelio. Bet šie tik spoksojo į ją. Ratelis ves- 
tuvėse! Jeigu ji nebūtų buvusi Beata Ekenstet, jie būtų kvatoję 
jai tiesiai į akis. 

Kai atėjo laikas leisti fejerverką, kavalieriai pasiūlė damoms 
ranką ir išėjo pasivaikščioti paupiu. Tačiau jaunos poros vos 
slinko viena paskui kitą ir vos teikėsi pakelti akis į šaunančias 
aukštyn raketas. Niekas joms negalėjo atstoti malonumo, ku- 
rio jos taip troško. 

Patekėjo mėnulio pilnatis, tarsi norėdama dar pagražinti nuo- 
stabų reginį. Šį vakarą mėnulis nebuvo panašus į skridinį, o 
riedėjo per dangų apvalus kaip kamuolys, ir šmaikščialiežuviai 
kalbėjo, jog jis, matyt, išsipūtė iš nuostabos, kad tokia daugybė 
grakščių leitenantų ir jaunų gražių mergaičių stovi nusiminę ir 
žiūri į vandenį, lyg ketindami nusiskandinti. 

Pusė Karlstado susirinko už sodo tvoros pažiūrėti iškilmių. 
Visi matė, kaip jaunimas vaikštinėja suglebęs, abejingas, ir kal- 
bėjo, kad prastesnių vestuvių niekada neregėję. 

Vermlando pulko orkestras stengėsi iš paskutiniųjų. Tačiau, 
kadangi pulkininkienė buvo uždraudusi groti šokių muziką, bi- 
jodama, kad tada nepavyks suvaldyti jaunimo, orkestro pro- 
gramoje ne per daug buvo numerių, ir tuos pačius dalykus rei- 
kėjo vis kartoti. Ir toli gražu negalėjai pasakyti; kad laikas slen- 
ka. Ne, laikas tiesiog stovėjo vietoje. Visų laikrodžių minuti- 
ninkai judėjo taip pat lėtai kaip ir valandininkai. 

Upėje ties Ekenstetų namais stovėjo kelios didelės baržos, o 
ant vienos jų sėdėjo jūreivis - muzikos mėgėjas ir čirpiančiu 
savo darbo smuiku grojo kaimišką polką. 

Tačiau visi tie vargšeliai, kurie kankinosi Ekenstetų sode, nu- 
švito, nes tai vis dėlto buvo šokių muzika; jie beregint išspruko 
pro vartus ir netrukus jau trypė polką ant dervuoto baržos denio. 

Pulkininkienė tučtuojau užmatė pabėgėlius ir suprato, jog 
nedera leisti prašmatniausioms Karlstado merginoms šokti ant 
nešvarios baržos. Ji kuo greičiausiai nusiuntė pakviesti jauni- 

mo atgal. Tačiau, nors ji buvo pulkininkienė, net pats jauniau- 
sias leitenantėlis nemanė klausyti jos įsakymo. 

Ir tada pulkininkienė suprato, jog pralošė. Ji padarė visa, ką 
galėjo, kad įtiktų Karlui Arturui. O dabar reikia gelbėti Ekens- 
tetų namų garbę. Ji liepė pulko orkestrui pereiti į didžiąją salę 
ir užgroti anglezą. 

Netrukus išgirdo, kaip šokių mėgėjai dunda laiptais aukštyn, 
ir prasidėjo šokiai. Ir toks buvo balius, kokio niekas nebuvo ma- 
tęs. Visi, kurie ilgai vaikščiojo nekantraudami ir nerimaudami, 
dabar stengėsi atsigriebti už tuščiai praleistą laiką. Visi sukosi, 
skriejo, trypė ir išdarinėjo piruetus. Nė vieno nebuvo pavargusio 
ar blogai nusiteikusio. Ir neliko merginos, net pačios negražiau- 
sios ir neįdomiausios, kurios kas nors nebūtų kvietęs šokti. 

Netgi seniai, ir tie negalėjo nustygti, o užvis blogiausia, kad 
pati pulkininkienė - tik pamanykit, pulkininkienė, kuri buvo 
metusi lošti kortomis ir šokti, kuri nugabeno ant aukšto visas 
pasaulietiškas knygas,- net ir toji negalėjo nusėdėti. Ji sukosi 
lengvai ir grakščiai šokio sūkury ir atrodė tokia pat jauna,- ne, 
dar jaunesnė už dukterį, kuri tą dieną buvo sutuokta. Karlsta- 
diečiai buvo išties laimingi, kad atgavo savo linksmąją, savo 
nuostabiąją, savo mylimą pulkininkienę. 

Ir džiaugsmas liejosi per kraštus, ir naktis buvo džiugi ir 
žavi, ir upė raibuliavo mėnesienoje, ir viskas buvo taip, kaip 
turėjo būti. 

Geriausias įrodymas, kad linksmumo epidemija smarkiai 
plinta, buvo tas, kad net Karlas Arturas užsikrėtė juo. Staiga 
jam dingtelėjo, negi iš tikrųjų bloga ir smerktina suktis pagal 
muzikos taktą drauge su kitais jaunais ir nerūpestingais žmo- 
nėmis. Jaunumas, sveikata ir gyvenimo džiaugsmas reiškiasi 
kaip tik šitokiu būdu, ir tas visai natūralu. Jeigu jis, kaip ir ki- 


Šarlota Liovenšiold 125 


tais kartais, būtų laikęs tai nuodėme, nebūtų šokęs. Tačiau šį- 
vakar jam šokiai atrodė tik vaikiškai smagi ir nekalta pramoga. 

Bet vienu metu, stropiai išdarinėdamas anglezo figūras, Kar- 
las Arturas dirstelėjo pro atviras salės duris ir ten pamatė iš- 
blyškusio veido juodaplaukį barzdotą vaikiną, kuris švelnio- 
mis didelėmis akimis, pilnomis nuostabos, žiūrėjo į jį. 

Karlas Arturas sustojo vidury šokio. Iš pradžių manė išvy- 
dęs vaiduoklį, bet netrukus pažino savo draugą Pontų Frima- 
ną, kuris žadėjo kada nors aplankyti jį, kai važiuos pro Karlsta- 
dą, ir kaip tik pataikė atvykti šį vakarą. 

Karlas Arturas nepadarė daugiau nė vieno žingsnio, o tuoj 
nuskubėjo pas svečią, ir šisai, nesakęs nė žodžio, nusivedė jį 
laiptais Žemyn į lauką. 


PIRŠLYBOS 


Šagerstriomas pasipiršo! Turtuolis Šagerstriomas iš Didžio- 
jo Šiotorpo. 

Bet ar gali būti, kad Šagerstriomas pasipiršo? 

Taip, tikra tiesa, Šagerstriomas pasipiršo. 

Bet kaip, dievaži, atsitiko, kad Šagerstriomas pasipiršo? 

Matote, buvo taip. Korsčiurkoje, pastoriaus sodyboje, gyve- 
no jauna mergina, vardu Šarlota Liovenšiold. Ji buvo tolima 
pastoriaus giminaitė, o čia apsigyveno tam, kad būtų smagiau 
pastorienei, ir buvo susižadėjusi su pastoriaus padėjėju. 

Bet kuo gi čia dėtas Šagerstriomas? 

Tai va, Šarlota Liovenšiold buvo guvi, linksma, aštrialiežu- 
vė mergina, ir, vos tik ji įkėlė koją į pastoriaus namus, čia, ro- 
dos, tuoj padvelkė gaivus vėjas. Pastorius su pastoriene buvo 

seni, slankiojo po namus tartum šešėliai, ir jinai įkvėpė jiems 
gyvybės. O pastoriaus padėjėjas buvo plonas kaip siūlas ir toks 
šventas, kad bemaž nieko nevalgė ir negėrė. Dieną jis eidavo 
savo pareigas, o naktį klūpodavo ant kelių prie lovos ir verkda- 
vo dėl savo nuodėmių. Jis visai būtų nusibaigęs, tačiau Šarlota 
Liovenšiold išgelbėjo jį nuo pražūties. 

Bet ką visa tai turi bendra su... 

Žinokit, kad prieš penkerius metus, pirmą kartą atvykęs į 
Korsčiurkos pastoriaus sodybą, tasai jaunuolis buvo ką tik įšven- 
tintas į pastorius ir visai neišmanė savo darbo, ir Šarlota Lio- 
venšiold ėmėsi jam padėti. Ji nuo mažens gyveno pastorių na- 
muose, todėl kunigo pareigas puikiai žinojo ir dabar mokė jau- 
nąjį pastorių krikštyti vaikus ir pirmininkauti tikinčiųjų susi- 
rinkimuose. Per tą laiką jie pamilo vienas kitą ir dabar jau pen- 
keri metai, kai susižadėję. 

Bet šitokiu būdu mes visiškai nutolsim nuo Šagerstriomo... 

Šarlota Liovenšiold turėjo tą ypatybę, kad nepaprastai mo- 
kėjo rūpintis svetimais reikalais. Vos tik spėjusi susižadėti su 
pastoriaus padėjėju, tuoj suuodė, jog jo tėvai nepatenkinti, kad 
jis tapo pastorium. Jie norėjo, kad jis gautų magistro laipsnį ir 
liktų universitete docentu ar profesorium. Jis ištisus penkerius 
metus mokėsi Upsaloje, ruošdamasis kandidato egzaminams, 
o šeštaisiais būtų jau buvęs magistras, bet kaip tik tada apsi- 
galvojo ir išlaikė pastoriaus egzaminus. Tėvai buvo turtingi 
žmonės ir truputį garbėtroškos. Jiems nepatiko, kad sūnus pa- 
sirinko tokią kuklią profesiją. Netgi tada, kai jis tapo pasto- 
rium, jie prašė, maldavo jį mokytis toliau Upsaloje, tačiau jis 
griežtai atsisakė. Šarlota Liovenšiold sumetė, kad jeigu jis iš- 
laikys aukštesnius egzaminus, tai turės daugiau galimybių iš- 
kilti, ir nusiuntė jį atgal į Upsalą. O kadangi jis buvo uolus 

kalikas, tai per ketverius metus ir baigė mokslus. Tada išlaikė 
kandidato egzaminus ir gavo magistro laipsnį. 

Bet kuo, dievaži, čia dėtas Šagerstriomas?.. 

Matot, Šarlota Liovenšiold samprotavo taip, kad kai tik su- 
žadėtinis turės laipsnį, tai bemat gaus mokytojo vietą gimnazi- 
joje ir tada uždirbs tiek, kad jiems nebus kliūčių susituokti. O 
jeigu būtinai norės likti pastorium, tai po kiek metų bus kaip 
paprastai perkeltas į didelį pastoratą. Tokiu keliu ėjo Korsčiur- 
kos pastorius ir daugelis kitų. Tačiau jos noras neišsipildė, nes 
sužadėtinis užsigeidė kuo greičiausiai tapti eiliniu pastorium. 
Taip ir atsitiko, kad jis dar kartą sugrįžo į Korsčiurką kaip pas- 
toriaus padėjėjas. Ir, būdamas filosofijos daktaras, gavo čia ne 
didesnį atlyginimą kaip arklininkas. 

Taip, o Šagerstriomas... 

Jūs suprantat, kad Šarlota Liovenšiold, jau pralaukusi pen- 
ketą metų, negalėjo tuo pasitenkinti. Ir vis tiek ji džiaugėsi, 
kad sužadėtinis atsiųstas į Korsčiurką. Jis gyveno pastoriaus 
sodyboje, todėl ji sutikdavo jį kasdien ir buvo tikra, kad, jeigu 
atkakliai įkalbinės, jis sutiks tapti mokytoju, kaip kadaise suti- 
ko tapti magistru. 

Bet mes juk dar nieko negirdėjom apie Šagerstriomą! 

Tai va, nei Šarlota Liovenšiold, nei jos sužadėtinis visiškai 
nieko bendra neturėjo su Šagerstriomu. Šis buvo visai kitokios 
rūšies žmogus: aukšto Stokholmo valdininko sūnus, pats tur- 
tingas ir dar vedęs fabrikanto dukterį iš Vermlando, paveldė- 
jusią tiek fabrikų ir kasyklų, kad jos kraitis buvo vertas bent 
keleto milijonų. 

Iš pradžių Šagerstriomas gyveno Stokholme ir tik vasaros 
mėnesius praleisdavo kokiame nors savo fabrike Vermlande, 
tačiau po kelerių metų, kai gimdydama mirė jo žmona, persi- 

kėlė į Didįjį Šiotorpą Korsčiurkoje. Jis taip didžiai gedėjo ir liū- 
dėjo, kad negalėjo gyventi tose vietose, kur buvo gyvenusi jo 
žmona. Šagerstriomas beveik niekad nevažiuodavo į svečius, o 
kad laikas kaip nors slinktų, pats ėmė rūpintis daugybe savo 
fabrikų. Didįjį Šiotorpą taip perstatė ir išgražino, kad tas tapo 
įstabiausia vieta Korsčiurkoje. Nors ir vienų vienas, Šagerstrio- 
mas laikė daugybę tarnų ir gyveno kaip didelis ponas. Ir Šarlota 
Liovenšiold žinojo, jog tiek pat vilties jai ištekėti už Šagerstriomo, 
kiek nusirėkšti nuo dangaus septynias žvaigždes ir įsisegti į jung- 
tuvių vainiką. 

Žinokit, Šarlota Liovenšiold buvo toks žmogus, jog sakyda- 
vo visa, ką tik galvodavo. Ir vieną kartą, kai pastoriaus sodybo- 
je į vaišes buvo susirinkę daug svečių, atsitiko taip, kad pro šalį 
važiavo Šagerstriomas su savo dideliu atviru lando, pakinkytu 
ketvertu juodžių, o ant pasostės šalia vežėjo sėdėjo galionuotas 
tarnas. Aišku, visi supuolė prie langų ir tol lydėjo akimis Ša- 
gerstriomą, kol tik buvo matyti. O kai jis dingo iš akiračio, Šar- 
lota Liovenšiold atsisuko į savo sužadėtinį, stovintį toliau kam- 
baryje, ir taip sušuko, kad visi išgirdo: 

- Žinai ką, Karlai Arturai, labai aš tave myliu, bet jeigu pasi- 
pirštų Šagerstriomas, aš tekėčiau už jo. 

Visi svečiai žinojo, kad Šagerstriomas ne jai, todėl prapliupo 
kvatoti. Ir sužadėtinis juokėsi drauge, nes suprato, kad ji taip pa- 
sakė tik svečiams pralinksminti. Pati atrodė gerokai susigėdusi 
savo žodžių, išsprūdusių netyčia, tačiau ką gali žinoti, gal ką nors 
ir turėjo galvoj šitaip sakydama. Ko gero, norėjo truputį pagąs- 
dinti mieląjį Karlą Arturą, kad šis pagalvotų apie mokytojavimą. 

Tuo tarpu Šagerstriomas labai gedėjo ir nė nesvajojo apie 
vedybas. Tačiau, bendraudamas su verslininkais, įsigijo naujų 
draugų ir pažįstamų, ir šie gana greitai ėmė kalbinti jį vesti 

antrą kartą. Jis gynėsi, sakė esąs toks niūrus ir neįdomus, kad 
niekas nesutiksią už jo eiti, ir nenorėjo nė girdėti priešingos 
nuomonės. Vieną kartą tokia kalba kilo per didelius bendro- 
vės pietus, kur Šagerstriomas norom nenorom turėjo dalyvau- 
ti, ir, kai šis gynėsi kaip visada, vienas jo kaimynas iš Korsčiur- 
kos papasakojo apie jauną merginą, kuri pasakiusi, jog atstumtų 
savo sužadėtinį, jeigu jai pasipirštų Šagerstriomas. Pietūs bu- 
vo labai linksmi, ir visi juokėsi iš tos istorijos kaip iš gražaus 
pokšto, lygiai kaip ir pastoriaus sodyboje. 

Tiesą pasakius, Šagerstriomas jau ne kartą galvojo, kad sunku 
gyventi be žmonos, bet dar tebemylėjo velionę ir, vien tik pagal- 
vojęs, kad jos vietą gali užimti kita, pasijusdavo nesmagiai. 

Iki šiol jis vaizdavosi santuoką tik su sau lygia, tačiau kai 
išgirdo apie Šarlotą Liovenšiold, jo mintys pasuko kita kryp- 
tim. Jeigu jis, pavyzdžiui, susituoktų be meilės, jeigu vestų kuklią 
merginą, kuri negalėtų nei išstumti velionės žmonos iš jo šir- 
dies, nei pasiekti tos aukštos visuomeninės padėties, kurią tu- 
rėjo anoji dėl savo turtų ir kilmės, tai naujoji santuoka būtų lyg 
ir visiškai įmanoma. Ji, be abejo, neįžeistų velionės atminimo. 

Sekmadienį Šagerstriomas nuvažiavo į bažnyčią ir ėmė 
žvilgčioti į jauną merginą, kuri sėdėjo šalia pastorienės pasto- 
riaus suole. Ji buvo kukli, paprastai apsirengusi ir, kaip atro- 
dė, niekuo nesiskyrė iš kitų. Betgi tai ne kliūtis. Atvirkščiai. 
Jeigu ji būtų tikra gražuolė, jam nė į galvą neateitų rinktis ją už 
žmoną. Velionei visai neturi atrodyti, kad naujoji gali kuo nors 
ją pakeisti. 

Besėdėdamas ir bežiūrėdamas į Šarlotą Liovenšiold, Šagerst- 
riomas pradėjo galvoti, ką ji darytų, jeigu jis tikrai nuvažiuotų į 
pastoriaus sodybą ir pasiūlytų jai tapti Didžiojo Šiotorpo šei- 
mininke. Juk ji net minties tokios neturi, kad jis galėtų jai pasi- 

piršti, užtat kaip tik ir būtų smagu pažiūrėti, kaip ji jaustųsi, 
jeigu jis prakalbėtų apie tą dalyką rimtai. 

Grįždamas namo iš bažnyčios, jis ėmė galvoti, kaip Šarlota 
Liovenšiold atrodytų apsirengusi brangiais ir gražiais drabu- 
žiais. Ir staiga pajuto, kad mintis apie naują santuoką jam nebe- 
duoda ramybės. Jam atrodė romantiška netikėtai pasiūlyti lai- 
mę neturtingai mergaitei, kuri nieko gero nelaukia iš gyveni- 
mo,- tokia mintis jam netgi patiko. Bet, šitai suvokęs, Šagerst- 
riomas liovėsi galvoti apie piršlybas. Nuvijo šalin tą mintį lyg 
pagundą. Jis visada vaizdavosi, kad žmona paliko jį tik trum- 
pam. Norėjo būti jai ištikimas, kol jie vėl susitiks. 

Naktį Šagerstriomas sapnavo savo velionę žmoną ir pabu- 
do kupinas ankstesniosios meilės. Būgštavimai, kurie jį buvo 
suėmę grįžtant iš bažnyčios, dabar atrodė naivūs. Jo meilė te- 
begyva, ir nėra jokio pavojaus, kad paprasta jauna mergina, ku- 
rią jis žada paimti sau už žmoną, galėtų išstumti velionės pa- 
veikslą iš jo širdies. Jam reikia turėti namuose gerą šeimininkę 
ir protingą draugę. Iš giminių niekas tam netiko, o samdytis 
ūkvedės nenorėjo. Todėl nematė kitos išeities, kaip vesti. 

Tą pačią dieną jis išvažiavo iš namų rūpestingai išsičiusti- 
jęs ir pasuko į pastoriaus sodybą. Visus tuos metus gyveno 
taip užsisklendęs, kad nė karto nebuvo ten apsilankęs, todėl 
visi gerokai sumišo, kai didžiulis lando, pakinkytas juodžiais, 
įvažiavo pro vartus. Svečias tuoj buvo nuvestas į didžiąją sve- 
tainę viršutiniam aukšte ir ten valandėlę sėdėjo ir kalbėjosi su 
pastorium ir pastoriene. 

Šarlota Liovenšiold spruko į savo kambarį, bet po kiek laiko 
pastorienė atėjo pas ją ir paprašė, kad eitų į svetainę užimti 
svečio. Girdi, atvykęs fabrikantas Šagerstriomas, ir jam neįdo- 
mu šnekėtis vien su seniais. 

Pastorienė buvo truputį susijaudinusi, bet pakiliai nusitei- 
neklausinėjo. Nusirišo prijuostę, kyštelėjo pirštus į vandens du- 
benį, susiglostė plaukus ir užsisegė švarią apykaklaitę. Tada 
nuėjo paskui pastorienę, tačiau jau prie pat durų apsisuko atgal 
ir vėl prisikišo kasdienę prijuostę. 

Vos įžengusi į svetainę ir pasisveikinusi su Šagerstriomu, 
buvo tuoj paprašyta sėstis, ir pastorius pasakė nedidelę kalbą 
apie ją. Jis labai gražiai ir išsamiai nupasakojo, kiek džiaugsmo 
ir jaukumo ji atnešusi į pastoriaus namus. Tapusi lyg dukra 
jam ir jo Žmonai, ir dabar jie niekaip nenorėtų su ja skirtis. 
Tačiau kai šitoksai vyras kaip fabrikantas Gustavas Šagerst- 
riomas atvyko prašyti jos rankos, jie nebegalį galvoti apie sa- 
ve, O turį tik patarti jai neatsisakyti tapti jo žmona, nes geres- 
nio pasiūlymo nesą ko tikėtis. 

Pastorius nė vienu žodžiu neužsiminė, kad ji jau susižadė- 
jusi su jo padėjėju. Tiek jis pats, tiek pastorienė seniai priešinosi 
tam jos pasirinkimui ir nuoširdžiai troško, kad sužadėtuvės iš- 
irtų. Tokiai vargšei merginai kaip Šarlota Liovenšiold nesą ko 
žiūrėti į vyrą, kuriam nėmaž nerūpi, iš ko jie valgys duoną. 

Šarlota Liovenšiold klausėsi nejudėdama, o pastorius, duo- 
damas jai laiko sugalvoti tinkamą atsakymą, dar išgarbstė patį 
Šagerstriomą, priminė jo gerąsias ypatybes, jo protą, rimtą gy- 
venimo būdą ir gerumą savo valdiniams. 

Pastorius tiek daug buvo girdėjęs apie fabrikantą Šagerst- 
riomą gero, kad dabar, nors šis pirmą kartą apsilankė pasto- 
riaus sodyboje, laikė jį savo bičiuliu ir džiaugėsi galįs jaunos 
giminaitės likimą atiduoti į jo rankas. 

Šagerstriomas sėdėjo ir visą laiką stebėjo Šarlotą Liovenšiold, 
stengdamasis įžvelgti, kokį įspūdį jai padarys jo piršlybos. Jis 

pastebėjo, kaip ji pasitempė ir atmetė galvą. Paskui jos skruos- 
tai išraudo, o akys patamsėjo ir pasidarė sodriai mėlynos. Po to 
viršutinė lūpa kilstelėjo ir išdidokai atvipo. 

Šagerstriomas ne juokais apstulbo. Šarlota Liovenšiold, ko- 
kią jis dabar ją matė, buvo tikra gražuolė, ir gražuolė ne iš kuk- 
liųjų ir nuolankiųjų. 

Jo pasiūlymas aiškiai padarė jai didelį įspūdį, bet ar ji paten- 
kinta, ar nepatenkinta, to jis neįstengė suprasti. 

Tačiau neilgai jam teko tūnoti nežinomybėj. Vos tik pasto- 
rius baigė, tuoj prabilo Šarlota Liovenšiold. 

- Aš noriu paklausti, ar fabrikantas Šagerstriomas negirdė- 
jote, kad esu jau susižadėjusi? — paklausė ji. 

- Taip, Žinoma,- tarė Šagerstriomas, bet daugiau nieko ne- 
suspėjo pasakyti, nes Šarlota Liovenšiold kalbėjo toliau: 

- Kaipgi tada ponas Šagerstriomas drįsote atvykti ir pa- 
sipiršti man? 

Šitaip ji ir pasakė. Pavartojo tokį žodį kaip „drįsote“, nors 
kalbėjo su turtingiausiu Korsčiurkos žmogumi. Užmiršusi, kad 
yra tik vargšė globotinė, jautėsi kaip turtinga ir išdidi panelė 
Liovenšiold. 

Pastorius ir pastorienė vos nenukrito nuo kėdžių iš nuosta- 
bos, ir Šagerstriomas atrodė gerokai pritrenktas, tačiau jis buvo 
aukštuomenės žmogus ir žinojo, kaip elgtis tokioj keblioj padėty. 

Jis priėjo prie Šarlotos Liovenšiold, suėmė abiem rankom 
jos ranką ir šiltai paspaudė. 

- Mieloji panele Liovenšiold,- tarė jis,- šis atsakymas tik dar 
sustiprino simpatiją, kurią aš jaučiu tamstai. 

Jis nusilenkė pastoriui bei pastorienei ir mostelėjo ranka, ne- 
leisdamas nieko nei sakyti, nei lydėti jo iki karietos. Tiek jie, 
tiek Šarlota Liovenšiold negalėjo atsistebėti, kaip oriai atstum- 
tasis jaunikis išėjo iš kambario. 

TROŠKIMAI 


Jeigu Žmogus tik sėdi ir ko nors trokšta, iš to, aišku, jokios 
naudos. 

Jeigu moteris nė piršto nepajudina savo troškįmui įgyven- 
dinti, o tik sėdi rankas sudėjusi,- nieko gero iš to neišeis. 

Jeigu moteris Žino, kad ji niekam verta, negraži, neturtinga, 
ir supranta, kad tas, kurį norėtų turėti, nė iš tolo negalvoja apie 
ją, tada ji gali guosti save troškimais, kiek tik širdis geidžia. 

Ojeigu ji dar ištekėjusi, jeigu ji dora Žmona, be to, trupu- 
tį jaučia patraukimą į pietizmą ir nieku gyvu nesusigundys 
padaryti ko nors 'smerktino, tai nė trupinėlio nepadės tai, 
kad ji kažko trokšta. 

Jeigu ji, be visa ko, ir sena, jau trisdešimt dvejų, o tasai, 
apie kurį svajoja, ne daugiau kaip dvidešimt devynerių, jei- 
guji nerangi ir drovi ir neturi jokios vilties susilaukti pasi- 
sekimo draugijoje, jeigu ji tiktai vargonininko žmona, tai gali 
sau sėdėti nuo ryto iki vakaro ir trokšti. Tai, aišku, ne nuo- 
dėmė, bet ir nieko gero iš to neišeis. 

Jeigu ji net mano, kad kitų troškimai yra tartum lengvi pava- 
sario vėjai, ojosios - sunkūs ir galingi uraganai, kurie gali nuvers- 
ti kalnus ir išjudinti žemę, tai vis vien puikiai Žino, kad čia tik jos 
prasimanymai. Iš tikrųjų jie neturi jokios galios ir neturės ateity. 

Tegulji sau džiaugiasi, kad gyvena bažnytkaimyje, visai prie 
pat kelio, kad gali matyti jį einantį pro pat jos langus kiekvieną 
dieną, kad gali klausytis jo pamokslo kas sekmadienį, kad kar- 
tais ją pakviečia į pastoriaus sodybą ir ten ji gauna pabūti su juo 
„vienam kambaryje, nors ji tokia baugšti, kad nedrįsta pasakyti 
jam nė žodžio. 

Bet keisčiausia, kad tarp jų yra šioks toks ryšys. Gal jis to net 
nežino, O ji nedrįsta jam pasakyti, bet vis dėlto yra. 

Juk jos motina - ta pati Malvina Spak, kuri kadaise tarnavo 
ekonome Hedebiu pas baronus Liovenšioldus, jo motinos tė- 
vus. Jos motina, būdama kokių trisdešimt penkerių, ištekėjo 
už neturtingo ūkininko ir nuo to laiko triūsė be atokvėpio savo 
namuose kaip seniau svetimuose. Tačiau visą laiką bendravo 
su Liovenšioldais: jie ateidavo jos aplankyti, ji ilgai svečiuoda- 
vosi Hedebiu, rudenį padėdavo duoną kepti, o pavasarį apsi- 
švarinti, ir tai būdavo šiokia tokia prošvaistė jos gyvenime. 
Savo mažai dukrelei ji-be paliovos pasakodavo apie tuos lai- 
kus, kai tarnavo Hedebiu, apie velionį Generolą, kuris ten 
vaidenosi, ir apie jaunąjį baroną Adrianą, kuris norėjo pa- 
dėti savo seneliui atgauti ramybę grabe. 

Duktė suprato, kad motina buvo įsimylėjusi jaunąjį baroną 
Adrianą. Tą lengva būdavo pajusti iš to, kaip ji apie jį kalbėda- 
vo. Koks jis buvęs geras ir koks gražus! Kokios svajingos buvu- 
sios jo akys, koks žavingas kiekvienas judesys! | 

Kai motina pasakodavo apie jį, duktė manydavo, kad ji 
perdeda. Tokio jaunuolio, kaip ji vaizdavo, negalėjo būti pa- 
saulyje. 

Šiaip ar taip, bet ji pamatė jį. Netrukus po to, kai ištekėjo 
už vargonininko ir persikėlė į Korsčiurką, vieną sekmadienį 
ji išvydo jį kopiantį į sakyklą. Jis buvo ne baronas, o tik pas- 
torius Ekenstetas, bet jo motina buvo sesuo tam baronui Ad- 
rianui, kurį Malvina Spak kadaise mylėjo, ir jis buvo toks 
pat gražus ir vaikiškai gležnas, toks pat lieknas ir grakštus. 
Ji atpažino tas pačias dideles svajingas akis, apie kurias mo- 
tina buvo pasakojusi, ir švelnią šypseną. 

Išvydusi jaunąjį pastorių, ji pamanė, kad savo troškimu bus 
prišaukusi jį čia. Ji visada troško sutikti tokį vyrą, kuris būtų 
panašus į motinos vaizduotąjį, ir štai dabar pamatė. Ji, aišku, 

žinojo, kad troškimai neturi jokios galios, tačiau vis tiek jai bu- 
vo nuostabu, kad jis pasirodė. Ę 

Jis visai nekreipė į ją dėmesio ir vasaros pabaigoje susižadė- 
jo su ta įžūlėle Šarlota Liovenšiold. O rudenį grįžo į Upsalą tęs- 
ti studijų. Ji jau tikra buvo, kad jis galutinai dingo iš jos gyveni- 
mo. Kad ir kaip karštai ji trokš, jis niekada nebegrįš. 

Tačiau praėjo penkeri metai, ir ji vėl vieną sekmadienį pa- 
matė jį kopiantį į sakyklą. Ir dar kartą patikėjo, kad tik savo 
troškimu susigrąžino jį atgal. Bet jis visai nedavė jai pagrindo 
taip manyti. Vis taip pat nekreipė į ją dėmesio, vis tebebuvo 
susižadėjęs su Šarlota Liovenšiold. 

Šarlotai ji niekada nelinkėjo pikto. Ne, galėjo pridėti ran- 
ką prie Biblijos ir pasidievažyti, kad taip niekada nebuvo. 
Bet kartais vildavosi, jog Šarlota įsimylės ką nors kitą ar ko- 
kio nors turtingo giminaičio bus pakviesta tolimon kelionėn 
į užsienį ir kokiu nors nekaltu ir patogiu būdu išsiskirs su 
jaunuoju Ekenstetu. 

Kadangi ji buvo ištekėjusi už vargonininko ir kartkartėmis 
turėdavo progos lankytis pastoriaus namuose, tai jai pasitaikė 
būti ten ir tą sykį, kai pro šalį važiavo Šagerstriomas ir Šarlota 
pasakė, jog tekėtų už jo, jeigu jis pasipirštų. Nuo to laiko ji troš- 
ko, kad Šagerstriomas pasipirštų Šarlotai, ir čia nieko pikto ne- 
buvo. Juk troškimai - tuščias dalykas. 

Jei troškimai turėtų nors kiek galios, tai žemėje būtų daug 
kas kitaip negu dabar. Tik pagalvokit, ko žmonės netrokšta! 
Kiek jie trokšta sau gero! Kiek daug Žmonių trokšta atsikratyti 
nuodėmių ir ligų! O kokia daugybė trokšta išvengti mirties! Ne, 
ji gerai Žino, kad troškimų Žmogus gali turėti kažin kiek be jo- 
kio sąžinės graužimo, nes troškimai nieko pakeisti negali. 

Tačiau vieną gražų vasaros sekmadienį ji vis dėlto pamatė, 
kad Šagerstriomas atvažiavo į bažnyčią, nužvelgė, jog jis pasi- 
rinko tokią vietą, kad galėtų gerai matyti Šarlotą, sėdinčią pas- 
toriaus suole, ir troško, kad Šarlota pasirodytų jam graži ir pa- 
traukli. Troško to iš visos širdies. Bet argi ji darė Šarlotai ką 
bloga, linkėdama jai turtingo vyro? 

Visą dieną po to, kai pamatė Šagerstriomą bažnyčioje, jai 
lindo mintis, kad kažkas jau įvyko. Naktį gulėjo lyg drugio 
krečiama ir tik laukė, kas dėsis toliau. Taip pat jautėsi ir kitos 
dienos rytą. Sėdėjo prie lango susidėjusi rankas ir nieko nega- 
lėjo dirbti, tik laukė. 

Manė, kad pamatys Šagerstriomą važiuojantį pro šalį, bet 
atsitiko kur kas svarbesnis įvykis: maždaug tarp vienuoliktos 
ir dvyliktos atėjo Karlas Arturas. 

Galima lengvai suprasti, kad ji ir nustebo, ir apsidžiaugė, 
bet drauge ir visiškai neteko žado iš drovumo. 

Paskui ji niekaip neprisiminė, kaip pasisveikino su juo ir kaip 
paprašė užeiti į vidų. Šiaip ar taip, netrukus jis sėdėjo geriau- 
sioje supamoje kėdėje jos mažytėje svetainėje, o ji sėdėjo prie- 
šais ir tik Žiūrėjo, padėjusi į jį akis. 

Iki šiol, kol nebuvo mačiusi jo iš arti, ji net nemanė, kad jis 
toks jaunas. Apie jo šeimą ji buvo surinkusi visas Žinias, todėl 
prisiminė, kad jis gimęs 1806 metais, vadinasi, dabar jam dvi- 
dešimt devyneri. Bet toli gražu neatrodė, kad jis jau tiek turėtų. 

Jis nuostabiai paprastai ir rimtai paaiškino, jog visai nese- 
niai iš motinos laiško sužinojęs, kad jinai - Malvinos Spak duk- 
tė, tos Malvinos, kuri buvusi gera visų Liovenšioldų bičiulė ir 
tikra apvaizda. Jam esą gaila, kad jis to nežinojęs anksčiau. Jis 
manąs, kad ji pati turėjusi jam pasisakyti. 

Ji be galo apsidžiaugė išgirdusi, kodėl iki šiol jis nekrei- 
pė įją dėmesio. Tačiau neįstengė nieko pasakyti, nieko pa- 
aiškinti. Tik sumurmėjo keletą kvailų žodžių, kurių jis tik- 
riausiai nesuprato. 
manė, kodėl sena moteriškė iš sumišimo neteko žado. 

Tarsi duodamas laiko jai nusiraminti, jis pradėjo kalbėti apie 
Malviną Spak ir apie Hedebiu. Netgi paminėjo vaiduoklius ir 
tą baisųjį žiedą. 

Sakė, jog nelabai linkęs tikėti visomis smulkmenomis, bet 
šita istorija, jo manymu, turinti gilią prasmę. Žiedas, pasak 
jo, simbolizuojąs prisirišimą prie žemiškų dalykų, kuris ne- 
leidžiąs sielai nukeliauti į dangaus karalystę. 
masis savo žavinga šypsena, kalbėjo atvirai ir paprastai lyg su 
sena drauge! Tai buvo tokia didelė laimė, kad ji vos neužduso. 

Gal jis buvo pratęs negauti atsakymo, kai nueidavo pa- 
guosti ir apraminti vargstančių ir nusiminusių. Todėl kalbė- 
jo be perstogės. 

Pasakojo jai, kad jam niekaip neina iš galvos Jėzaus žodžiai, 
pasakyti turtingam jaunuoliui. Jis įsitikinęs, jog pagrindinė di- 
džiumos Žmonių nelaimių priežastis esanti ta, kad jie Dievo 
sukurtus daiktus myli labiau negu Tą, kuris juos sukūrė. 

Nors ji nieko nesakė, tačiau taip įdėmiai klausėsi jo žodžių, 
kad jis leidosi į dar didesnį atvirumą. Prisipažino jai, kad ne- 
svajoja tapti pastorium ar klebonu. Nenori turėti dielės parapi- 
jos su didele klebonija ir dideliu ūkiu, su storomis parapijos 
knygomis, nes tada per daug būtų darbo. Ne, jis svajoja apie 
mažytę parapiją, kur turėtų laiko atsidėti sielos išganymui. Jo 

pastoriška buveinė turėtų būti mažytis pilkas namelis, tiktai kur 
nors prie beržynėlio, ant ežero kranto. O atlyginimą norėtų gauti 
tik tokį, kad užtektų pragyventi. 

Ji suprato, kad šitokiu būdu jis nori parodyti žmonėms tik- 
rąjį kelią į neabejotiną laimę. Ir jautė, kaip jos siela prisipildė 
palaimos. Niekuomet dar nebuvo sutikusi žmogaus tokio jau- 
no ir tokio tyro. Ak, kaip žmonės turėtų jį pamilti! 

Bet staiga jai dingtelėjo į galvą, kad tai, ką jis čia kalbėjo, 
visai nesutampa su tuo, ką ji buvo girdėjusi iki šiol, todėl 
panoro išsiaiškinti. 

Ir pasakė jam, kad gal ir apsirinkanti, tačiau, kai paskutinį 
kartą buvusi pastoriaus sodyboje, jo sužadėtinė kalbėjusi, kad 
jis žadąs ieškoti mokytojo vietos gimnazijoje. 

Jis pašoko nuo kėdės ir leidosi vaikščioti po mažytę svetainę. 

Ar Šarlota šitaip pasakiusi? Ar ji tikra, kad Šarlota šitaip pasa- 
kė? Jis klausinėjo taip karštai, kad ji net išsigando, tačiau atsakė 
labai nuolankiai, jog kiek prisimenanti šitaip Šarlota ir pasakiusi. 

Kraujas mušė jam į galvą. Jis atrodė vis piktesnis ir piktesnis. 

Ji taip persigando, kad jau buvo bepuolanti ant kelių atsi- 
prašyti. Ji net nenumanė, kad tai, ką papasakojo apie Šarlotą, 
gali šitaip jį įskaudinti. Ką gi pasakyti, kad jis atlyžtų? Ką dary- 
ti, kad jis nusiramintų? 

Per patį didįjį sutrikimą ji išgirdo arklių kanopų kaukšėjimą 
ir ratų bildesį ir iš papratimo dirstelėjo pro langą. Pro šalį va- 
žiavo Šagerstriomas, bet ji taip buvo susirūpinusi Karlu Artu- 
ru, kad nespėjo pasvarstyti, kurgi jis važiuoja. O Karlas Artu- 
ras net nepastebėjo, kas ten pravažiavo. Baisiausiai paniuręs 
tebevaikščiojo po kambarį. 

Paskui priėjo prie jos ir padavė ranką atsisveikinti, ir ji bai- 
siai nusivylė, kad jis taip greitai išeina. Būtų įmaniusi - liežuvį 

būtų nusikandusi, kam pasakė tuos nelemtus žodžius, kurie taip 
jį nuliūdino. 

Bet nebeliko kas daryti. Ji turėjo paduoti ranką ir atsisvei- 
kinti. Turėjo tylėti ir leisti jam išeiti. 

Tačiau iš didelės širdgėlos ir nevilties ji pasilenkė ir pabu- 
čiavo jam ranką. 

Jis staiga atitraukė ranką ir sustojęs įsistebeilijo į ją. 

— Aš tik norėjau paprašyti, kad man atleistumėt,- sulemeno ji. 

Jis matė apsiašarojusias jos akis ir sujaudintas panoro pa- 
siaiškinti. 

- Įsivaizduokite, ponia Sundler, kad jūs dėl vienokios ar ki- 
tokios priežasties užsirišote akis ir nieko nematote, jūs atsiduo- 
dat į kito Žmogaus rankas ir leidžiatės jo vedžiojama. Ir ką jūs 
pasakytumėt, jeigu raištis staiga nukristų ir jūs pamatytumėt, 
kad tas kitas, jūsų draugas, jūsų vadovas, kuriuo jūs pasitikėjot 
labiau negu savimi, atvedė jus prie bedugnės krašto, kad dar 
žingsnis, ir jūs būtumėt nugarmėjusi į prarają? Argi dėl to ne- 
pajustumėt pragariškų kančių? 

Jis kalbėjo greitai, sujaudintu balsu ir baigęs išsmuko pro 
duris į prieškambarį, nelaukdamas atsakymo. 

Teai Sundler pasirodė, kad išėjęs jis sustojo. Kodėl - ji neži- 
nojo. Gal jis pagalvojo, koks patenkintas ir ramus prieš valan- 
dėlę įžengė įjos namus, o štai dabar išbėgo įniršęs ir nusivylęs. 
Šiaip ar taip, ji bemat nuskubėjo pasižiūrėti, ar iš tikrųjų jis 
tebestovi. 

Vos tik pamatė ją, jis tuoj prašneko. Iš susijaudinimo jo 
mintys pakrypo kita linkme. Todėl apsidžiaugė, kad atsira- 
do klausytojas. 

— Štai stoviu ir žiūriu į šitas rožes, kuriomis jūs apsisodinote 
taką į savo namus, mieloji ponia Sundler, ir galvoju, ar ši vasa- 

ra nebus gražiausia iš visų, kiek tik prisimenu. Dabar jau liepos 
pabaiga, tačiau argi ne nuostabi buvo vasara iki šiol? Argi visą 
šį laiką dienos nebuvo ilgos ir šviesios, daug ilgesnės ir švieses- 
nės negu kitais metais? Tiesa, gal kiek ir karštoka, tačiau tas 
karštis neatrodo slogus, nes dažniausiai dvelkia gaivūs vėjai. Ir 
žemė nekenčia nuo sausros kaip kitomis gražiomis vasaromis, 
nes beveik kiekvieną naktį keletą valandų palyja. Užtat nepa- 
prastai ir auga viskas. Ar jūs matėt kada, kad medžiai taip ve- 
šėtų, ar matėt, kad gėlynai darželyje švytėtų tokia gėlių gražy- 
be? Ak, man kone atrodo, kad žemuogės niekada nebuvo to- 
kios saldžios, paukštelių giesmė tokia skardi, o žmonės - tokie 
linksmi ir taip ištroškę pramogų kaip šiais metais. 

Jis nutilo valandėlę atsikvėpti, tačiau Tea Sundler nedrįso 
ištarti nė žodžio, bijodama jį sutrikdyti. Ji prisiminė savo moti- 
ną. Suprato, kaip ši jausdavosi, kai jaunasis baronas aplanky- 
davo ją virtuvėje ar pieninėje ir atverdavo jai širdį. 

Jaunasis pastorius kalbėjo toliau: 

— Rytais, apie penktą valandą, kai atitraukiu užuolaidą, 
beveik nieko nematau, tik rūką ir debesis. Į langą barbena 
lietus, šniokščia laštakuose, gėlės ir žolės linkso nuo lietaus 
lašų. Danguj - tik debesys, tokie sunkūs ir pritvinkę lietaus, 
kad, rodos, kone velkasi pažeme. „Baigėsi gražūs orai,- sa- 
kau pats sau,- bet gal ir gerai“. 

Tačiau, nors jau beveik neabejoju, kad lis visą dieną, vis tiek 
pastoviu dar valandėlę prie lango, žiūrėdamas, kas darysis. Ir 
kai tik laikrodis rodo penkias minutes po penkių, lietus nustoja 
barbenti į langą. Laštakai dar pašniokščia truputį, bet netrukus 
ir tie nutyla. Toj vietoj danguje, kur turėtų būti saulė, praplyšta 
debesų skraistė ir storas spindulių pluoštas pažyra į parūkavu- 
sią žemę. Ir tuoj pat pilkas lietaus šydas, dengiąs kalvas ligi 

horizonto, pavirsta šviesiai žydra migla. Vandens lašai nuo žo- 
lių pamažu kapsi žemėn, ir gėlės pakelia baikščiai palinkusius 
savo žiedus. Mūsų mažytis ežerėlis, kurio kraštą matau pro sa- 
vo langą ir kuris iki tol atrodo paniuręs, pradeda žvilgėti, lyg 
didžiulis būrys auksinių žuvelių būtų išplaukęs į jo paviršių. 
Sužavėtas viso to grožio, aš atsiveriu savo langą, įkvepiu oro, 
pilno drėgmės ir, rodos, niekad nepajusto saldaus aromato, ir 
sušunku: „O Dieve, Tu per gražų sukūrei pasaulį“. 

Jaunasis pastorius nutilo, nusišypsojo ir lengvai trūktelėjo 
pečiais. Matyt, jam atrodė, kad Teą Sundler nustebino jo pas- 
kutiniai žodžiai, todėl tuoj ėmėsi juos aiškinti. 

— Taip,- tarė jis,- iš tikrųjų aš taip.norėjau pasakyti. Bijo- 
jau, kad ši nuostabi vasara nesugundytų manęs pamilti že- 
mę. Kiek kartų troškau, kad gražus oras pasibaigtų, kad dun- 
dėtų griaustinis ir tvyksčiotų žaibai, kad prasidėtų sausra ir 
tvankuma, ilgos lietingos dienos ir šaltos naktys, kaip daž- 
nai būdavo kitais metais! 

Tea Sundler ryte rijo jo žodžius. Kodėl jis taip kalba, ką nori 
pasakyti? Ji to nežinojo, bet vis tiek kone liguistai troško, kad jis 
kalbėtų toliau ir ji dar ilgai galėtų gėrėtis jo balsu, jo gražiais 
žodžiais, išraiškinga veido mina. 

— Ar suprantate mane? - sušuko jis.- Bet jūsų turbūt gamta 
neveikia. Ji nekalba su jumis paslaptingais ir įtaigiais žodžiais. 
Ji niekada neklausia jūsų, kodėl nepriimat su dėkingumu jos 
dovanų, kodėl nečiumpate laimės, kuri visai čia pat, kodėl ne- 
įsigyjate nuosavų namų ir nevedate savo širdies numylėtinės, 
kaip daro kiti gyvūnai šią palaimingą vasarą. 

Jis nusiėmė skrybėlę ir perbraukė ranka sau per kaktą. 

— Ši graži vasara,- kalbėjo jis toliau,- tapo lyg Šarlotos są- 
jungininke. Matot, šitas švelnus grožis, šita visuotinė palaima 

apsvaigino mane. Aš vaikščiojau tarsi apakęs. Šarlota matė, kaip 
auga mano meilė, o drauge mano ilgesys, noras turėti ją. 

O, jūs nežinote... Kiekvieną rytą šeštą valandą aš išeinu iš 
mažo fligeliuko, kur yra mano kambarys, į didįjį pastoriaus na- 
mą gerti kavos. Šarlota mane pasitinka dideliame šviesiame val- 
gomajame, kur pro atvirus langus srovena gaivus oras. Ji links- 
ma, čiulba kaip paukštelis, ir mes tik dviese geriame kavą. Be 
pastoriaus ir be pastorienės. 

Gal jūs manot, kad Šarlota naudojasi tada proga ir ima kal- 
bėti apie mūsų ateities perspektyvas? Visai ne. Ji kalba su ma- 
nim apie mano ligonius, mano neturtėlius, kalba apie tas mano 
pamokslų mintis, kurios padarė jai didžiausią įspūdį. Ji visais 
atžvilgiais atrodo tokia, kokia ir turi būti pastoriaus žmona. Tik- 
tai retkarčiais juokaudama užsimena, lyg tarp kitko, apie mo- 
kytojavimą. Ir kasdien ji man darosi mielesnė. Kai sugrįžtu at- 
gal prie savo rašomojo stalo, man sunku ką nors veikti. Aš sva- 
joju apie Šarlotą. Aš jau pirma jums nupasakojau, kaip manau 
gyventi. Ir dar svajoju, kad mano meilė išvaduotų Šarlotą iš 
žemiškų pančių ir kad ji eitų su manim į mano kuklią grytelę. 

Išgirdusi šitą prisipažinimą, Tea Sundler nebeiškentė ne- 
aiktelėjusi. 

— Žinoma,- tarė jis,- jūsų tiesa. Aš buvau apakęs. Šarlota 
privedė mane prie bedugnės krašto. Ji laukė silpnumo akimir- 
kos, norėdama išgauti iš manęs pažadą, kad sutinku mokyto- 
jauti. Ji matė, kaip aš, vasaros veikiamas, darausi vis nerūpes- 
tingesnis. Ji buvo tikra, jog pasieks savo tikslą, ir norėjo iš anks- 
to nuteikti jus ir visus kitus, kad nesistebėtumėt, jeigu aš pa- 
keisčiau savo gyvenimo kelią. Bet Dievas apsaugojo mane. 

Jis priėjo visai arti prie Teos Sundler. Gal pamatė iš jos vei- 
do, kad jai patiko jo žodžiai, kad ji laiminga ir sužavėta. Ir tur- 

būt pasipiktino, kad ji gėrisi kančios sužadintu jo iškalbingu- 
mu. Jo veide šmėstelėjo apmaudas. 

— Bet nemanykit, kad aš jums dėkingas už tai, ką jūs pa- 
sakėt! - sušuko jis. 

Tea Sundler pasibaisėjo. Jis sugniaužė kumščius ir pagrasi- 
no jai. 

— Aš nesu dėkingas, kad jūs atrišot man akis. Nesidžiaukit 
tuo, ką padarėt. Aš nekenčiu jūsų už tai, kad neleidot man nu- 
garmėti į prarają. Ir nenoriu daugiau jūsų matyti. 

Jis nusigręžė nuo jos ir siauru takeliu tarp gražių ponios 
Sundler rožių išbėgo į kelią. O Tea Sundler sugrįžo į svetai- 
nę, parkrito iš sielvarto ant grindų ir taip pravirko, kaip nie- 
kada nebuvo verkusi. 


PASTORIAUS SODE 


Trumpą kelio tarpą tarp bažnytkaimio ir pastoriaus sody- 
bos, žengiant taip sparčiai ir mikliai kaip Karlas Arturas, buvo 
galima nueiti per penkias minutes. Tačiau per tas penketą mi- 
nučių jis spėjo sugalvoti daug griežtų ir išdidžių žodžių, ku- 
riuos pasakys savo sužadėtinei, kai tik susitiks su ja. 

— Iš tikrųjų! —- murmėjo jis.- Pats laikas. Niekas manęs 
nesuturės. Šiandien mes turim išsiaiškinti. Tegul ji supran- 
ta, kad nors ir kaip labai aš ją myliu, niekas neprivers ma- 
nęs siekti tų pasaulietiškų gėrybių, kurių ji trokšta. Aš pa- 
šauktas tarnauti Dievui, kito pasirinkimo neturiu. Greičiau 
išplėšiu ją iš savo širdies. 

Jis jautėsi išdidus ir tvirtas. Buvo tikras, kad žodžiai, kuriais 
triuškins, graudins ir perkalbinės, kaip niekad jam paklusnūs. 

Visą jį sukrėtė didelis susijaudinimas, ir šit atsivėrė durys į tą jo 
sielos kertelę, į kurią jis pats niekada nebuvo pažvelgęs. Sienos 
joje apkabinėtos vešliomis kekėmis ir dailiai žydinčiomis šako- 
mis. Tos kekės ir šakos - tai žodžiai, nuostabūs, taurūs, tobuli. 
Jam belieka tik įeiti ir pasiimti juos. Visa tai jo žinioj. Šitoks 
turtas, neregėtas turtas! 

Jis nusikvatojo pats sau vienas. Iki šiolei šitiek vargdavo, 
kol sugalvodavo pamokslus, kol per kančią ištraukdavo iš sa- 
vęs žodžius. O tuo tarpu jame slypi toks lobis! 

O su Šarlota dabar bus kitaip. Iš tiesų iki šiol ji bandė jį ie 
dyti. Nūnai viskas pasikeis. Jis kalbės, o ji klausysis. Jis žengs 
pirma, oji seks paskui jį. Nuo šiol jos akys neatsitrauks nuo jo 
burnos, kaip štai neseniai tos vargšės vargonininko žmonos. 

Jam teks pakovoti, bet niekas neprivers jo nusileisti. 

— Greičiau ašją išplėšiu iš savo širdies,- pakartojo jis.- Grei- 
čiau ją išplėšiu iš savo širdies. 

Kaip tik tuo metu, kai jis priėjo pastoriaus sodybą, atsivėrė 
vartai ir elegantiška karieta, pakinkyta ketvertu juodžių, išva- 
žiavo iš kiemo. 

Jis suprato, kad fabrikantas Šagerstriomas buvo pas pasto- 
rių. Ir drauge prisiminė Šarlotos žodžius, pasakytus per vaišes 
vasaros pradžioje. Lyg žaibas tvykstelėjo jam mintis, kad Ša- 
gerstriomas buvo atvažiavęs į pastoriaus sodybą pirštis jo su- 
žadėtinei. 

Mintis buvo paika, tačiau vis tiek sugniaužė jam širdį. 

Argi turtuolis, sukdamas į vieškelį, nenužvelgė jo be galo 
keistu žvilgsniu? Argi nebuvo tas žvilgsnis niekinamai smalsus 
ir drauge šiek tiek užjaučiantis? 

Nėra jokios abejonės. Jis atspėjo. Tačiau koks skaudus smū- 
gis! Širdis nustojo plakusi. Akyse pasidarė tamsu. Jam vos pa- 
kako jėgų prieiti prie vartų. 

Šarlota bus sutikusi. Jis neteks jos. Numirs iš sielvarto. 

Šitaip prislėgtas nevilties pamatė, kaip iš didžiojo namo iš- 
ėjo Šarlota ir puolė jam priešais. Matė, kaip išraudę jos skruos- 
tai, kaip spindi akys ir kokia pergalinga veido išraiška. Ji eina 
papasakoti jam, kad išteka už turtingiausio Korsčiurkos vyro. 

O, koks begėdiškumas! Jis treptelėjo koja ir sugniaužė kumščius. 

— Neik prie manęs artyn! - sušuko jis. 

Ji sustojo. Ar iš tikrųjų nustebo, ar tik apsimetė? 

— Kas tau yra? - visiškai ramiai paklausė ji. 

Sukaupęs visas jėgas, jis sulemeno: 

- Pati žinai geriau negu kas nors kitas. Ko čia buvo Ša- 
gerstriomas? 

Šarlota suprato, kad jis atspėjo Šagerstriomo vizito tikslą, ir 
priėjo visai arti. Pakėlė ranką. Ir jau buvo betvojanti jam. 

— Aha, vadinasi, ir tu manai, kad aš galiu sulaužyti žodį dėl 
turto, dėl saujelės aukso! 

Paskui nužvelgė jį niekinamu žvilgsniu, apsisuko ir nuėjo. 

Šiaip ar taip, jos žodžiai išsklaidė baisiausius jo būgštavi- 
mus. Širdis vėl ėmė plakti, sugrįžo jėgos. Jis įstengė ją pasivyti. 

— Bet vis dėlto jis tau pasipiršo? - paklausė jis. 

Ji nesiteikė atsakyti. Iškėlusi galvą, pasitempusi, ėjo nuo jo 
tolyn. Tik ne didžiojo namo link - siauru takučiu pro tankius 
krūmus pasuko į sodą. 

Karlas Arturas suprato, kad ji turi teisę jaustis įžeista. Jeigu 
atmetė Šagerstriomo pasiūlymą, tai pasielgė šauniai. Jis paban- 
dė atsiprašyti. 

— Kad būtum mačiusi, su kokia mina jis pravažiavo pro ma- 
ne. Toli gražu neatrodė, kad būtų pralaimėjęs. 

Ji tik dar labiau atlošė galvą ir pagreitino žingsnį. Jai nebuvo 
nė reikalo kalbėti. Visa jos povyza pakankamai aiškiai bylojo: 
„Nelįsk nė artyn! Aš einu čia todėl, kad noriu pabūti viena“. 

Tačiau jisai, vis aiškiau suprasdamas, kokią ištikimybę jam 
ir atsidavimą ji parodė savo poelgiu, nesiliko nuo jos. 

- Šarlota,- pasakė jis - mylimoji Šarlota! 

Tačiau ji buvo nepalenkiama. Atkakliai ėjo kaip ėjusi gilyn 
į sodą. 


Ak, tasai sodas, tasai pastoriaus sodas! Šarlota nebūtų radu- 
si kitos vietos, kur būtų tiek gausu brangių prisiminimų, ben- 
drų jiems abiem. 

Sodas buvo suplanuotas pagal seną prancūzišką madą, su 
kryžminiais takeliais, kurie visi buvo apsodinti tankiais alyvų 
krūmais sulig žmogumi aukštumo. Kur ne kur juose buvo tar- 
pai, pro kuriuos galėjai patekti į mažytę pavėsinę su paprastu 
velėnų suoleliu arba į lygią vejelę su vienišu rožių krūmu vidu- 
ryje. Sodas nelabai didelis, gal netgi ne per gražus, bet kokia tai 
nuostabi užuobėga tiems, kurie nori susitikti vieni! 

Karlas Arturas, skubiai žengdamas paskui Šarlotą, nenorin- 
čią netgi jo matyti, prisiminė visas tas valandas, kurias pralei- 
do čia su savo mylimąja, valandas, kurios jau gal niekad negrįš. 

- Šarlota! - sušnibždėjo jis dar kartą virpančiu nuo kan- 
čios balsu. 

Matyt, jo balsas buvo kažkoks ypatingas, nes ji sukluso. Ne- 
atsigręžė, tačiau jos atkaklumas lyg ir atlyžo. Ji sustojo ir pasu- 
ko galvą taip, kad jis beveik galėjo matyti jos veidą. 

Jis tuoj pripuolė prie jos, apkabino ir pabučiavo. 

Paskui nusivedė ją į pavėsinę su velėnų suoleliu. Čia par- 
klupo priešais ją ant kelių ir nuoširdžiai ėmė reikšti savo susi- 
žavėjimą jos ištikimybe, meile, jos drąsumu. 

Ją, atrodė, nustebino jo įkarštis, jo susižavėjimas. Ji klausėsi 
beveik nepatikliai, ir jis suprato kodėl. Su ja jis visada elgdavo- 

si labai šaltai. Ji buvo jam įkūnijimas šio pasaulio pagundų, ku- 
rių jis turi saugotis. 

Tačiau šią džiugią valandą, kai sužinojo, kad ji dėl jo atsisa- 
kė didžiulio turto vilionių, jam nebebuvo reikalo varžytis. Ji 
pradėjo pasakoti jam apie piršlybas, tačiau jis nelabai nė klau- 
sėsi ir dažnai nutildydavo ją bučiniais. 

Kai ji baigė kalbėti, jis vėl ją išbučiavo, paskui abu nutilo ir 
sėdėjo apsikabinę. 

Kur pasidėjo tie išdidūs ir griežti žodžiai, kuriuos jis ketino 
jai pasakyti? Išgaravo iš sąmonės, išdilo iš atminties. Jie buvo 
nebereikalingi. Dabar jis žinojo, kad jo mylimoji negali būti jam 
pavojinga. Ji nėra mamonos vergė, kaip jis būgštavo. Tik pa- 
galvokit, kokių turtų ji šiandien atsisakė, pasiryžusi likti jam 
ištikima! 

Šarlota glūdojo jo glėby, ir lengva šypsenėlė žaidė jos lū- 
pose. Ji atrodė laiminga, laimingesnė negu bet kada. Apie 
ką ji galvojo? Gal tuo metu kalbėjo pati sau, kad jai nerūpi 
daugiau niekas, tik jo meilė, gal net užmiršo ir tą mokytojo 
vietą, kuri vos neišskyrė jų. 

Ji nieko nesakė, bet jis tartum girdėjo jos mintis. „Kad tik 
greičiau būtume drauge! Aš nekeliu jokių sąlygų, man nieko 
nereikia, tik tavo meilės“. 

O, bet argi jis leis, kad ji prašoktų jį savo kilnumu? Ne, jis jai 
padarys didelį džiaugsmą. Pakuždės jai, kad dabar, perpratęs 
jos būdą, gali ryžtis. Dabar pasistengs, kad jie abu turėtų iš ko 
padoriai gyventi. 

Kokia palaiminga tyla! Ar girdėjo Šarlota, ką jis pasakė pats 
sau? Ar girdėjo, kokį pažadą jis davė jai? 

Jis susikaupė ir pamėgino išreikšti savo mintis žodžiais. 

- Ak, Šarlota,- pradėjo,- kaip aš įstengsiu atsidėkoti tau už 
tai, ką tu šiandien paaukojai dėl manęs? 

Ji sėdėjo priglaudusi galvą jam prie peties, ir jis negalėjo ma- 
tyti jos veido. 

— Mano mielas,- išgirdo jis atsakymą,- aš tuo nesirūpinu. 
Esu tikra, kad tu man atsilyginsi kaip reikiant. 

„Atsilyginsi“? Ką ji nori tuo pasakyti? Gal ji turi minty, kad 
nereikalauja kitokio atlyginimo, kaip tik jo meilės? O gal ką ki- 
ta? Kodėl ji nulenkusi galvą? Kodėl nežiūri jam į akis? Gal ma- 
no, kad jis prastas jaunikis ir todėl turi jai atsilyginti už ištiki- 
mybę? Juk jis pastorius, filosofijos daktaras, garbingų tėvų sū- 
nus, visada stropiai ėjo savo pareigas, pradėjo garsėti kaip ge- 
ras pamokslininkas, pavyzdingai gyvena. Negi ji mano, kad pa- 
darė pernelyg jau didelę auką, atsisakydama Šagerstriomo? 

Ne, be abejo, taip ji nemano. Jis gali būti ramus, gali šaltai, 
neskubėdamas išklausyti, ką ji galvoja. 

— Ką tu turi galvoje, šitaip sakydama? Juk aš ničnieko nega- 
liu tau pasiūlyti. 

Tada ji dar Įabiau prigludo prie jo ir ėmė kuždėti jam tiesiai į ausį: 

- Tu pernelyg menkai save vertini, mielasis. Juk galėtum 
tapti klebonu ar net vyskupu. 

Jis taip staigiai atšlijo nuo jos, kad ji vos nenugriuvo. 

- Vadinasi, tik todėl tu atsakei Šagerstriomui, kad manai, 
jog aš tapsiu klebonu ar vyskupu! 

Ji pažvelgė į jį apstulbusi lyg Žmogus, pakirdęs iš miego. 
Taip, žinoma, ji sapnavo, kalbėjo sapne, per sapną jam atvėrė 
slapčiausias savo mintis. Ji tyli. Gal jai atrodo, kad į šį klausimą 
nereikia atsakyti? 

- Aš klausiu, ar tu tik todėl atstūmei Šagerstriomą, jog tikie- 
si, kad aš tapsiu klebonu ar vyskupu? 

Ji atmetė galvą, akys sužaibavo. Ir su didžiausia panieka 
sviedė jam: 

- Žinoma. 

Jis pakilo. Nebegalėjo sėdėti šalia jos. Jį nežmoniškai įskau- 
dino jos atsakymas, bet šitokiam padarui kaip Šarlota jis to ne- 
parodys. Tačiau nenorėjo, kad paskui tektų sau priekaištauti. 
Todėl dar kartą pamėgino švelniai ir maloniai pakalbėti su šiuo 
paklydusiu žemės kūdikiu. 

- Miela Šarlota, nežinau, kaip tau atsidėkoti už nuoširdu- 
mą. Dabar supratau, kad padėtis visuomenėje tau užvis svar- 
biau. Nepriekaištingas gyvenimas, ištikimas sekimas Kristaus, 
mano mokytojo, pėdomis tau beverčiai dalykai. 

Gražūs ir taikūs žodžiai. Jis nekantriai laukė atsakymo. 

— Mielas Karlai Arturai, manau, jog sugebu tave įvertinti, 
nors nesiraitau prieš tave kaip kai kurios poniutės kaime. 

Atsakymas jam pasirodė aiškiai užgaulus. Prasiveržė tram- 
domas pyktis. 

Šarlota pakilo eiti. Tačiau jis pačiupo ją už alkūnės ir sulai- 
kė. Reikia galutinai išsiaiškinti. 

Šarlotos žodžiai apie kaimo poniutes priminė jam ponią 
Sundler. Galvoje atgimė jos pasakojimas. Ir pyktis dar labiau 
sukilo. Širdis virte užvirė. 

Susijaudinimas atvėrė duris į tą sielos kertelę, kur kekėmis 
kabojo karšti, išraiškingi žodžiai. Jo kalba buvo įtaigi ir įtikina- 
ma. Jis priekaištavo jai už meilę pasaulietiškiems dalykams, iš- 
didumą ir tuštybę. 

Tačiau Šarlota jo nebesiklausė. 

— Nors ir kokia esu bloga,- priminė ji švelniu balsu,- tačiau 
šiandien vis dėlto atsakiau Šagerstriomui. 

Jis pasibaisėjo jos begėdiškumo. 

— Viešpatie Dieve, kas per moteris! - sušuko jis.- Juk ką tik 
prisipažino atsakiusi Šagerstriomui dėl to, kad maniusi, jog ver- 
čiau ištekėti už vyskupo negu už fabrikanto. 

Tuo tarpu savo širdy jis girdėjo raminantį balsą. Tasai bal- 
sas liepė jam tvardytis. Argi ne aišku, kad Šarlota - iš tokių, 
kurie nelinkę teisintis? Jeigu kas nors apie ją blogai galvoja, ji 
nesistengs apsiginti. 

Tačiau jis nesiklausė to raminančio balso. Netikėjo juo. Kiek- 
vienas Šarlotos žodis rodė vis naujas jos niekšingumo gelmes. 
Tik paklausykit, ką ji atsakė! 

— Mielas Karlai Arturai, nežiūrėk per daug rimtai į mano 
žodžius, kad tu kilsi aukštai! Aš tik pajuokavau. Aš, žinoma, 
netikiu, kad tu gali tapti klebonu ar vyskupu. 

Jis ir be to jau buvo įžeistas ir supykęs, todėl prieš šį naują 
išpuolį raminantis balsas turėjo nutilti. Kraujas mušė jam į gal- 
vą. Rankos ėmė drebėti. Ši niekingoji galutinai išvedė jį iš pu- 
siausvyros. Jam susimaišė protas. 

Jis suprato, kad blaškosi. Suprato, kad rėkia. Jautė, kad skėt- 
rioja rankomis, kad jam dreba smakras. Tačiau nė nemėgino 
tvardytis. Nežmoniškai buvo ja pasipiktinęs. Neįmanoma bu- 
vo išsakyti to žodžiais. Reikėjo išreikšti judesiais. 

— Dabar perpratau visą tavo menkystę,- sušuko jis.- Pama- 
čiau tave tokią, kokia esi. Niekada, niekada, niekada nevesiu 
tokios kaip tu. Tai būtų mano pražūtis. 

- Šiokią tokią paslaugą vis dėlto esu tau padariusi,- pasakė 
ji.- Šiaip ar taip, tik man turi būti dėkingas, kad esi magistras. 

Po šių paskutinių žodžių jis nė pats nebesuvokė, ką šneka. 
Ne, nepasakysi, kad visai būtų to nejautęs, bet žodžiai pylėsi 
jam staigiai ir nelauktai. Rodės, lyg kas kitas jam būtų bėręs 
juos ant liežuvio. 

— Žiūrėkit! - sušuko jis.- Ji teikiasi priminti, kad laukė ma- 
nęs penkerius metus ir kad todėl, vadinasi, dabar aš turiu ją 
vesti. Bet nieko iš to nebus. Aš vesiu tik tą, kurią man Dievas 

— Nekalbėk apie Dievą! - pasakė ji. 

Jis pakėlė galvą ir atsilošė. Tartum kalbėjosi su debesimis. 

— Taip, taip, tegul Dievas man išrenka. Pirmoji netekėjusi 
moteris, kurią sutiksiu savo kelyje, ir bus mano žmona. 

Šarlota aiktelėjo. Pripuolė prie jo. 

— Oi Karlai Arturai, Karlai Arturai! - sušuko ji, bandydama 
nutverti jam už rankos. 

- Šalin! - sušuko jis. 

Tačiau ji dar nesuprato galutinai, koks baisus jo pyktis. 
Apkabino jį. 

Tada ji išgirdo, kaip iš jo gerklės išsiveržė pasišlykštėjimo 
šūksnis. Jis sugriebė jos rankas tartum replėmis ir sviedė ją at- 
bulą ant velėnų suolelio. 

Paskui leidosi bėgti ir dingo iš akių. 


DALARNIETĖ 


Kai Karlas Arturas pirmą kartą pamatė Korsčiurkos pas- 
toriaus sodybą, įsikūrusią prie pat vieškelio, aukštas jos lie- 
pas kaip visuose dideliuose ūkiuose, žalią statinių tvorą, bal- 
tutėlius vartus su didingais stulpais, už kurių galėjai įžvelg- 
ti kiemą, vidury jo - apskritą gėlyną, Žvyruotus takelius, o 
tiesiai priešais kelią - ilgą raudoną dviejų aukštų gyvenamą 
namą ir du vienodus fligelius, pastoriaus padėjėjo iš deši- 
nės, o nuomininko iš kairės,- tada jis tarė pats sau, kad tik 

šitaip ir turi atrodyti švedų pastoriaus sodyba: jauki, pa- 
traukli, tyki, bet ir ištaigi. 

Ir vėliau, kai žiūrėdavo į reguliariai kerpamas vejas, į gra- 
žiai sutvarkytus gėlynus, kuriuose visos gėlės buvo vienodo 
aukščio ir susodintos lygiais tarpais nuo viena kitos, į dailius, 
stropiai nugrėbstytus takelius, rūpestingai prižiūrimas lauki- 
nes vynuoges ant mažyčio priebučio, į ilgas užuolaidas, ku- 
rios, gražiai, lygiai suklostytos, kabojo ant langų,- visa tai da- 
rydavo jam tą patį prabangos ir orumo įspūdį. Jis aiškiai su- 
prato, kad kiekvienas, gyvendamas tokioje sodyboje, turi jaus- 
ti pareigą elgtis protingai ir taikiai. 

Ir niekada iki šiol nė mintis tokia jam neatėjo, kad kaip tik 
jisai, Karlas Arturas Ekenstetas, vieną gražią dieną išlėks teki- 
nas pro baltus vartus, skėtriodamas rankomis, piktai šūkčio- 
damas, su nusmukusia ant ausies skrybėle. Uždaręs vartus, jis 
nusikvatojo kaip paklaikęs. Ir jam atrodė, kad ir namas, ir gė- 
lynai nustebę spokso į jį. 

„Ar jūs matėt kada tokį? Kas jis galėtų būti?“- kuždėjo gėlės 
viena kitai. 

Stebėjosi medžiai, stebėjosi žolynai, stebėjosi visa sodyba. 
Jis tartum girdėjo, kaip visi jie stebisi. 

Ar gali būti, kad tai sūnus šauniosios pulkininkienės Ekens- 
tet, labiausiai išsilavinusios moters visame Vermlande, tos, ku- 
ri rašo eilėraščius, šmaikštesnius negu ponia Lengren, ar gali 
būti, kad tai jis taip bėga iš pastoriaus sodo, lyg norėdamas 
ištrūkti iš blogio ir nuodėmių buveinės? 

Ar gali būti, kad tylusis, kuklusis ir švelnusis pastoriaus pa- 
dėjėjas, kuris sako tokius gražius ir vaizdingus pamokslus, da- 
bar išdūmė pro vartus su raudonio išmušta kakta ir persikrei- 
pusiu iš susijaudinimo veidu? 

Ar gali būti, kad pastorius iš Korsčiurkos sodybos, kur gy- 
veno šitiek taurių ir garbingų Viešpaties tarnų, dabar stovi už 
vartų, tvirtai pasiryžęs leistis vieškeliu ir pasipiršti pirmai ne- 
tekėjusiai moteriškei, kurią sutiks? 

Ar gali būti, kad jaunasis Ekenstetas, gavęs tokį rafinuotą 
išauklėjimą ir visada gyvenęs tarp kilnių žmonių, dabar nori 
žūtbūt pasiimti sau už žmoną, už viso gyvenimo draugę pir- 
mą kelyje sutiktą moterį? Argi jis nežino, kad gali susitikti ko- 
kią liežuvininkę ar tinginę, žioplę ar šykštuolę, Sarą Apsileidė- 
lę ar Širšių Karinę? 

Argi jis nežino, kad leidžiasi į pavojingiausią kelionę savo 
gyvenime? 

Karlas Arturas pastovėjo valandėlę prie vartų ir girdėjo 
visus aikčiojimus, kurie skriejo nuo medžio prie medžio, nuo 
gėlės prie gėlės. 

Taip, jis žinojo, kad toji kelionė pavojinga ir labai reikšmin- 
ga. Bet Žinojo taip pat, kad šią vasarą Korsčiurkoje mylėjo Že- 
miškąjį gyvenimą labiau negu Dievą. Žinojo, kad Šarlota Lio- 
venšiold pavojinga jo sielai, ir todėl norėjo tarp jos ir savęs pa- 
statyti sieną, kurios ji niekada neįstengtų sugriauti. 

Ir jautė, kad tą akimirką, kai išplėšė iš savo širdies meilę 
Šarlotai, toji širdis vėl atsivėrė Kristui. Jis norėjo parodyti savo 
Išganytojui, kad myli Jį be galo ir be krašto ir kad visur Juo 
pasikliauja. Ir todėl dabar norėjo, kad Kristus išrinktų jam žmo- 
ną. Jautė Jam didžiausią pasitikėjimą, kurį troško įrodyti. 

Jis nė kiek nesibaimino, stovėdamas prie vartų ir žvalgyda- 
masis į kelią. Nieko nebijojo, bet jautė, kad šią akimirką dega 
nepaprastu ryžtu, kokį tiktai gali turėti žmogus: buvo pasine- 
šęs atiduoti savo likimą tiesiai į Dievo rankas. 

Prieš žengdamas tolyn nuo vartų, dar sukalbėjo „Tėve mū- 

sų“. Ir melsdamasis pajuto, kad viskas nutyko jo širdyje. Nuri- 
mo ir visa jo povyza. Pykčio raudonis išnyko iš veido, o smak- 
ras liovėsi drebėjęs. 

Jis pasuko link kaimo, nes tik ten turėjo eiti, jeigu norėjo su- 
tikti Žmonių. Bet širdy tebejautė kažkokį nerimą. 

Vos tenuėjęs iki pastoriaus sodybos galo, staiga sustojo. Jį 
sulaikė apgailėtinas, bailus žmogelis, tūnantis jo sieloje. Jisai 
prisiminė, jog prieš valandą, grįždamas iš kaimo, kaip tik šito- 
je vietoje sutiko kurčią elgetą Karinę Johansdoter suplyšusiu 
šaliku, sulopytu sijonu, su dideliu krepšiu ant pečių. Tiesa, ji 
buvo kažkada ištekėjusi, bet jau daug metų našlauja ir, vadi- 
nasi, gali tekėti. 

Toji mintis, kad kaip tik ją gali sutikti, ir sustabdė jį. 

Tačiau jis suniekino apgailėtiną, bailų ir nuodėmingą žŽmogelį, 
tūnantį jo sieloje ir bandantį jam sutrukdyti, ir keliavo toliau. 

Po keleto sekundžių jis išgirdo už nugaros dundant ratus. Ir 
tuoj pat jį pralenkė dviratė karieta, kurią tempė puikus žirgas. 

Karietoje sėdėjo vienas iš galingiausių ir išdidžiausių šio kraš- 
to kalnų pramonininkų, senis, turįs daugybę kasyklų ir fabrikų 
ir laikomas ne mažesniu turtuoliu kaip Šagerstriomas. Šalia jo 
sėdėjo duktė, ir, jeigu jie būtų važiavę iš priešingos pusės, jau- 
nasis pastorius pagal sau duotą žodį būtų turėjęs šitą galiūną 
susistabdyti ir pasipiršti jo dukteriai. 

Nelengva atspėti, kuo būtų pasibaigęs šitoks jo žygis. Labai 
galimas daiktas, kad Karlas Arturas būtų gavęs botagu per vei- 
dą. Fabrikantas Aronas Monsonas buvo pratęs leisti savo duk- 
teris už grafų ir baronų, 0 ne už pastorių padėjėjų. 

Ir vėl išsigando tas senas, nuodėmingas žmogelis, kuris gy- 
veno jo širdyje. Jis patarė grįžti atgal, sakė, kad jo sumanymas 
per daug rizikingas. 


Šarlota Liovenšiold 155 


Tačiau kitas, narsusis Dievo žmogus, kuris taip pat ten gy- 
veno, pakėlė savo džiūgaujantį balsą. Jis buvo patenkintas, kad 
toji kelionė pavojinga. Ir džiaugėsi, kad gali parodyti, kaip jis 
tiki ir pasikliauja juo. 

Dešinėje kelio pusėje stūksojo gana stati smėlėta kalva, ojos 
šonai buvo apaugę jaunomis pušaitėmis, berželiais ir ievomis. 
Tarp tankių krūmų kažkas vaikščiojo ir dainavo. Karlas Artu- 
ras nematė, kas dainuoja, bet balsą gerai pažinojo. Tai buvo už- 
eigos namų šeimininko duktė, pasileidusi, kimbanti prie bet ko- 
kio vyro. Ji buvo visai netoli jo. Bet kurią akimirką galėjo jai 
šauti į galvą pasukti į vieškelį. 

Karlas Arturas nejučiomis pradėjo eiti tykiau, kad jo žings- 
nių neišgirstų dainininkė. Jis netgi dairėsi į šalis, žiūrėdamas, 
kaip galėtų išvengti susitikimo. 

Kitoje kelio pusėje plytėjo pieva, kur ganėsi banda kar- 
vių. Tačiau karvės buvo ne vienos, kažkokia moteris melžė 
jas, ir ją jis taip pat pažino. Tai buvo pastoriaus nuomininko 
karvių šėrėja, augalota kaip bernas ir turinti tris mergvai- 
kius. Karlas Arturas suvirpėjo visas iš siaubo, tačiau, kuž- 
dėdamas poterius, keliavo toliau. 

Užeigos namų šeimininko duktė tebedainavo miškelyje, o 
ilgšė karvių šėrėja baigė melžti ir ruošėsi namo, tačiau nė viena 
neišėjo į kelią. Jis nesusitiko jų, nors matė ir girdėjo jas. 

Apgailėtinas, nuodėmingas, senas žmogelis jo širdyje sugal- 
vojo naują išmonę. Jis sakė, kad Dievas turbūt parodęs jam ši- 
tas dvi pasileidėles ne todėl, kad geidęs išbandyti jo tikėjimą ir 
drąsą, o todėl, kad norėjęs perspėti. Matyt, stengęsis jį įtikinti, 
jog jis elgiasi kvailai ir įžūliai. 

Tačiau Karlas Arturas nutildė savyje tą silpną, dvejojantį nu- 
sidėjėlį ir keliavo toliau. Negi jis turi atsisakyti savo sumanymo 

dėl tokio menkniekio? Argi jis turi labiau tikėti savo baime ne- 
gu Dievo galybe? 

Galų gale kelyje priešais pasirodė moteris. Nuo šitos jis ne- 
galėjo išsisukti. 

Nors ji dar buvo gana toli, jis pažino, jog tai torpario Matso 
Elina, turinti raudoną apgamą per visą veidą. Jis staiga sustojo. 
Negana to, kad šios vargšės merginos išvaizda baisi. Ji turbūt ir 
neturtingiausia visoj parapijoj, be tėvo ir motinos, su dešimčia 
išlaikomų našlaičių broliukų ir sesučių. 

Jis lankėsi skurdžioj jos trobelėj, pilnoj apdriskusių, murzi- 
nų vaikų, kuriuos vyriausioji sesuo bergždžiai stengėsi apreng- 
ti ir išmaitinti. 

Karlas Arturas pajuto, kaip šaltas prakaitas išpylė kaktą, ta- 
čiau sugniaužė rankas ir keliavo toliau. 

— Visa tai jos labui - kad būtų kas ją remia, - murmėjo jis, o 
tuo tarpu jie greitai artėjo prie kits kito. 

Jo laukė tikra kančia, tačiau jis nenorėjo nieko lenktis šiame 
kelyje. Šiai neturtingai mergaitei jis nejautė tokio pasišlykštėji- 
mo kaip užeigos namų šeimininko dukteriai arba karvių šėrė- 
jai. Apie šitą buvo girdėjęs tiktai gera. 

Tačiau, kai tarp jų beliko vos keletas žingsnių, ji išsisuko iš 
kelio. Kažkas pašaukė ją iš miško tankumyno, ir ji tuoj pat din- 
go tarp krūmų. 

Tik tada, kai torpario Matso Elina pasitraukė iš lošimo, jis 
pajuto, kad jam nuo krūtinės nuslinko milžiniškas sunkumas. 
Jis vėl atgavo jėgas ir žengė tolyn iškėlęs galvą, taip išdidžiai, 
lyg jam būtų pavykę pereiti sausam per vandenį ir tuo įrodyti 
savo tikėjimo stiprybę. 

— Dievas su manimi.- tarė jis.- Kristus lydi mane šioje kelio- 
nėje ir saugo nuo pavojų. 

Šis įsitikinimas padrąsino jį ir pripildė širdį palaimos. 

„Netrukus ateis tikroji,- pagalvojo jis.- Kristus bandė ma- 
ne. Ir pamatė, kad aš nejuokauju. Aš negrįšiu atgal. Mano 
išrinktoji netoli“. 

Veikiai trumpas kelio galas nuo pastoriaus sodybos iki kai- 
mo buvo nueitas, ir jis jau buvo besukąs į kaimo gatvę, tačiau 
atsivėrė vienos trobos durys ir išėjo jauna mergina. Ji perėjo 
mažytį sodelį, kuris augo priešais namą kaip ir visur bažnyt- 
kaimyje, ir atsidūrė ant kelio tiesiai prieš Karlą Arturą. 

Ji pasirodė taip staigiai, kad tarp jų tebuvo likęs vos kelių 
žingsnių tarpas, kai jis ją pastebėjo. Karlas Arturas sustojo ir 
pagalvojo: „Žiūrėkit, štai ji! Argi aš nesakiau? Jaučiau, kad greit 
išvysiu ją savo kelyje“. 

Paskui jis susidėjo rankas, dėkodamas Dievui už didelę, nuo- 
stabią malonę. 

Toji, kuri ėjo priešais, buvo ne vietinė - ji gyveno šiaurinėje 
Dalarnos dalyje ir vaikščiojo po kaimus, nešiodama visokias 
prekes. Pagal tų vietų paprotį jos rūbai buvo raudonos, žalios, 
baltos ir juodos spalvos, ir Korsčiurkoje, kur tautinių drabužių 
jau seniai niekas nedėvėjo, ji švietė iš tolo kaip gėlė. Beje, ji pati 
buvo dar gražesnė negu jos rūbai. Plaukai susigarbiniavę ap- 
link dailią ir gana aukštą kaktą, veido bruožai kilnūs. Tačiau 
didžiausią įspūdį darė gilios liūdnos akys ir tankūs juodi anta- 
kiai. Tikrai tokie gražūs, jog būtų papuošę bet kokį veidą. 
Be to, ji buvo aukšta ir liemeninga, ne per daug liekna, bet 
dailaus sudėjimo. Kad ji sveika ir stipri, matei iš pirmo 
žvilgsnio. Ant pečių nešė didelį juodos odos maišą, pilną 
prekių, tačiau vis tiek Žengė tiesiai ir taip lengvai, lyg visai 
nebūtų turėjusi jokio nešulio. 

O Karlas Arturas pasijuto kone apakintas. Jis tarė sau, kad 
jam priešais ateina vasara. Ta pati dosni, šilta, žydinti vasara, 
kokia buvo šiais metais. Jeigu jis būtų mokėjęs ją nupiešti, ji 
kaip tik šitaip ir būtų atrodžiusi. 

Tačiau, nors tai ir vasara, bet ne tokia, kokios jis turi bijoti. 
Atvirkščiai. Pats Dievas nori, kad jis priglaustų ją prie širdies 
ir džiaugtųsi jos grožiu. Nebereikia jam nieko būgštauti. Ši nuo- 
taka, nors graži ir liemeninga, atėjusi iš tolimų kalnuotų vietų, 
iš skurdo ir nepritekliaus. Ji nieko nežino apie turto viliones 
nei apie besaikę meilę žemiškiems dalykams, kurie verčia slė- 
nių gyventojus užmiršti Kūrėją dėl Jo sukurtų gėrybių. Jinai, 
skurdo duktė, nedvejodama eis paskui vyrą, kuris nori likti 
neturtingas visą gyvenimą. 

Iš tiesų nepranokstama Dievo išmintis. Dievas žino, ko jam 
reikia. Tik pamojo ranka, ir jo kelyje atsirado jauna moteris, 
kuri tinka jam labiau už bet kurią kitą. Jaunasis pastorius taip 
paskendo savo mintyse, kad net užmiršo žengti artyn prie gra- 
žiosios dalarnietės. O ji, pastebėjusi, kaip jis ryja ją akimis, neiš- 
tvėrė nesusijuokusi. 

— Tu taip spoksai į mane, lyg būtum sutikęs lokį. 

Karlas Arturas irgi nusijuokė. Net keista, kaip gera jam stai- 
ga pasidarė širdyje. 

— Ne,- atsakė jis,- visai ne lokį tikėjausi pamatyti. 

— Tai gal miško fėją. Sako, kad žmogus, pamatęs ją, visai 
iškvaišta ir negali pajudėti iš vietos. 

Ji nusijuokė parodydama gražius, spindinčius dantis ir jau 
buvo beeinanti pro šalį. Tačiau jis sustabdė ją. 

— Neik. Man reikia su tavim pasikalbėti. Sėskim čia ant 
kelio krašto! 

Ji pasižiūrėjo į jį nustebusi, bet pagalvojo, kad jis, matyt, no- 
ri ką nors iš jos nusipirkti. 

— Negaliu aš atrišinėti maišo pakelėje. 

Ir staiga jos veidas nušvito. 

— Ar tik nebūsi šitos parapijos pastorius? Man rodos, kad 
vakar mačiau tave sakykloje. 

Karlas Arturas pasijuto laimingas, kad ji girdėjo jį sakant 
pamokslą ir žino, kas jis toks. 

— Taip, tiesa, aš sakau pamokslą, bet esu tik pastoriaus 
padėjėjas. 

— Bet vis tiek gyveni pastoriaus sodyboje? Aš kaip tik ten ir 
drožiu. Ateik į virtuvę ir galėsi pirkti nors ir visą maišą. 

Ji manė, kad dabar jis jau atstos, bet jaunuolis nė neketi- 
no jos paleisti. 

— Man nereikia tavo prekių,- pasakė jis.- Aš tik noriu pa- 
klausti, ar tekėsi už manęs. 

Jis ištarė šiuos žodžius nedrąsiu balsu. Buvo be galo su- 
sijaudinęs. Jam atrodė, kad viskas aplinkui - ir paukščiai, ir 
šlamantys medžių lapai, ir karvių banda - suprato, kokia 
stojo iškilminga valanda, ir nutilo, laukdami jaunos mergi- 
nos atsakymo. 

Ji staiga pasisuko į jį, lyg norėdama pasižiūrėti, ar jis rimtai 
kalba, bet šiaip liko visai abejinga. 

— Mes galim susitikti čia ant kelio vakare kokią dešimtą va- 
landą,- pasakė ji.- O dabar man nėra kada. 

Ir leidosi pastoriaus sodybos link, o jis jai netrukdė. Jis žino- 
jo, kad ji sugrįš ir kad sutiks su jo pasiūlymu. Argi ji ne toji 
nuotaka, kurią jam išrinko Dievas? 

Pats jis nebuvo nusiteikęs eiti namo ir sėsti prie darbo. Pasu- 
ko į kalvelę, aplink kurią ėjo kelias. Prasigavęs į krūmų tanky- 
nę, kur niekas negalėjo jo matyti, parkrito ant žemės. 

Kokia laimė, kokia neapsakoma laimė! Kokių pavojų jis iš- 
vengė! Kiek nuostabių dalykų šiandien nutiko! 

Jis ūmai išsivadavo iš visų savo rūpesčių. Šarlota Lioven- 
šiold niekada nesugundys jo tapti mamonos vergu. Nuo šiol jis 
gyvens pagal savo pašaukimą. Paprasta, neturtinga žmona leis 
jam sekti Jėzaus pėdomis. Jis vaizdavosi mažytę kuklią trobelę. 
Vaizdavosi, kaip paprastai ir jaukiai jie gyvens, kaip gražiai de- 
rinsis jo skelbiamas žodis ir gyvenimo būdas. 

Jis ilgai gulėjo žiūrėdamas į susipynusias šakas, pro ku- 
rias bandė prasiskverbti saulės spinduliai. Ir jautė, kaip nau- 
ja, palaiminga meilė bando prasismelkti į jo sužeistą, iška- 


muotą širdį. 


RYTMETINĖ KAVA 


I 


Buvo moteris, kuri galėjo viską sutvarkyti, jeigu tik būtų pa- 
norėjusi. Tačiau nevalia tiek daug reikalauti iš tos, kuri metų 
metus guodė savo širdį vien tik troškimais. 

Sunku įrodyti, kad žmogaus troškimai apskritai gali turėti 
kokios nors įtakos pasaulio tvarkai. Tačiau kad žmogus gali 
suvaldyti save, sutramdyti valią ir nutildyti sąžinę - tuo nie- 
kas neabejoja. 

Ponia Sundler visą pirmadienio popietę krimtosi, kam pa- 
sakė apie Šarlotą Liovenšiold žodžius, kurie atbaidė Karlą Ar- 
turą. Tik pamanyk - jis buvo čia, po jos stogu, kalbėjo su ja taip 
atvirai ir buvo toks žavus, kokio nė sapne jo nesapnavo, o ji per 
savo kvailumą taip jį įskaudino, kad jis pasakė nenorįs jos dau- 


giau matyti! 

Ji pyko ant savęs ir ant viso pasaulio ir, kai jos vyras, vargo- 
nininkas Sundleris, pasiūlė nueiti į bažnyčią kiek pagiedoti,- jie 
dažnai giedodavo vasaros vakarais, ji taip atžariai jam atsakė, 
kad jis išbėgo ir rado prieglobstį užeigos namuose. 

Dėl to ji dar labiau susikrimto, nes norėjo būti tobula ir ne- 
priekaištinga tiek kitų, tiek savo pačios akyse, o juk žinojo, kad 
vargonininkas Sundleris vedė ją tik todėl, kad buvo neapsako- 
mai susižavėjęs jos balsu ir norėjo kasdien jį girdėti. Ir ji sąži- 
ningai mokėjo skolą, nes buvo dėkinga, kad turi jaukų namelį ir 
kad nebereikia valgyti vargšės guvernantės duonos. Bet šian- 
dien jai nebėra jėgų. Jeigu šįvakar jos balsas nuaidėtų Dievo 
namuose, tai iš jos lūpų pasklistų ne romūs ir nuolankūs žo- 
džiai, o dejonės ir šventvagiški šauksmai. 

Tačiau, didžiausiam jos nustebimui ir neapsakomam 
džiaugsmui, vakare, apie pusę devintos, Karlas Arturas vėl at- 
ėjo pas ją. Jis įžengė pro duris linksmai, nesivaržydamas ir pa- 
klausė, ar negautų vakarienės. Ji truputį nustebo išgirdusi tokį 
prašymą, ir tada jis pasisakė, jog visą pusdienį miegojęs miške. 
Matyt, buvo labai išvargęs, nes pramiegojęs ne tik pietus, bet ir 
vakarienę, kuri pastoriaus namuose duodama lygiai aštuntą va- 
landą. Gal ponia Sundler turinti gabalėlį duonos ir sviesto, kad 
jis galėtų nuraminti nelemtą alkį? 

Ponia Sundler ne veltui buvo garsiosios ekonomės Malvi- 
nos Spak duktė. Niekas nebūtų galėjęs pasakyti, kad jos namuose 
nėra tvarkos. Tuojau pat ji atnešė iš sandėliuko ne tik duonos ir 
sviesto, bet dar kiaušinių, kumpio ir pieno. 

Ir iš džiaugsmo, kad Karlas Arturas sugrįžo atgal ir paprašė 
ją, kaip seną šeimos draugę, pagalbos, ji pamažu vėl atgavo 
pasitikėjimą savim ir drįso prisipažinti, kaip graužėsi, kad rytą 
blogai atsiliepė apie Šarlotą. Gal jam pasirodę, kad ji norėjusi 

supykinti jį su jo sužadėtine? Ne, ji, žinoma, suprantanti, kad 
mokytojo darbas taip pat garbingas, bet argi ji kalta, jog trošku- 
si ir kiekvieną dieną meldusi Dievą, kad magistras Ekenstetas 
liktų pastoriauti šiame bažnytkaimyje, nes tokiame užkampyje 
mažai progų išgirsti žmonišką pamokslą. 

Karlas Arturas, žinoma, atsakė, kad ne kas kitas, o jis turįs 
atsiprašyti. Be to, jai nesą ko ir gailėtis savo žodžių. Dabar jis 
žinąs, kad ne kas kitas, o Apvaizda prabilusi jos lūpomis. Po- 
kalbis su ja labai padėjęs jam praregėti. 

Žodis po žodžio, ir Karlas Arturas netrukus išklojo jai visa, 
kas atsitiko po to, kai jie išsiskyrė. Jis buvo toks kupinas laimės 
ir taip žavėjosi didžia Dievo malone, kad negalėjo tylėti, o turė- 
jo papasakoti viską savo artimui. Juk tikra laimė, kad toji Tea 
Sundler, kuriai anksčiau jau motina buvo pasakojusi apie visus 
jų šeimos rūpesčius, dabar pasipainiojo jo kelyje. 

Tačiau, išgirdusi apie iširusias sužadėtuves ir apie naują pa- 
sipiršimą, ponia Sundler turėjo suprasti, kad visa tai gali baig- 
tis liūdnai. Turėjo suprasti, kad Šarlota, sužadėtinio klausiama, 
tik iš užsispyrimo ir susierzinimo atsakė, jog žavisi vyskupo 
titulu. Turėjo suprasti, kad sutarimas su dalarniete nėra per daug 
tvirtas ir kad jį galima nutraukti. 

Bet jeigu ji ilgus metus troško kokiu nors būdu suartėti 
su žavingu jaunuoliu ir tapti jo drauge ir bičiule,- gink Die- 
ve, niekuo daugiau,- ar ji galėjo turėti užtektinai valios kal- 
bėti su juo protingai, kai jis pirmą kartą atvėrė jai širdį? Gal 
ir neįmanoma reikalauti iš Teos Sundler ko kito, kaip vien 
nusistebėjimo, pritarimo ir pripažinimo, kad Karlo Arturo 
žygis į kaimą buvo tikrai didvyriškas. 

Argi buvo galima reikalauti, kad ji bandytų teisinti Šarlotą? 
Kad ji, pavyzdžiui, primintų Karlui Arturui, jog Šarlota puikiai 

moka tvarkyti svetimus reikalus, tačiau jai retai kada užtenka 
sugebėjimo pasirūpinti savim? Ne, šito nebuvo ko iš jos tikėtis. 

Galimas daiktas, kad Karlas Arturas neturėjo tokio tvirto 
pasitikėjimo savim, kaip stengėsi parodyti. Menkiausias nepri- 
tarimas gal būtų privertęs jį sudvejoti. Atvirai pareikštas nuo- 
gąstavimas gal būtų jį paakinęs atsisakyti naujų sužadėtuvių. 
Tačiau ponia Sundler nei nugąsdino, nei perspėjo. Jai atrodė, 
kad viskas nepaprastai žavu. Tik pagalvokit, atiduoti savo liki- 
mą į Dievo rankas! Tik pagalvokit, jis išplėšė mylimąją iš savo 
širdies, kad galėtų sekti Jėzaus pėdomis! Ji nėmaž nebaugino 
Karlo Arturo. Atvirkščiai, tiktai skatino žengti tolyn. 

Ir kas žino? Gal ponia Sundler buvo visiškai nuoširdi? Juk 
svetainėje ant stalo ji turėjo pasidėjusi Almkvistą ir Stagnelijų — 
nuo galvos iki kojų buvo romantikė. O dabar dar sulaukė šito- 
kio nuotykio! Pagaliau surado kuo žavėtis. 

Visame Karlo Arturo pasakojime buvo tik vienas dalykas, 
kėlęs nerimą poniai Sundler. Kaip suprasti tai, kad Šarlota at- 
sakė Šagerstriomui? Jeigu ji taip karštai trokšta žemiškų turtų, 
kaip aiškina Karlas Arturas,- 0 poniai Sundler tai atrodo visai 
įtikimas daiktas,- tai kodėl nepriėmė Šagerstriomo pasiūlymo? 
Ko ji galėjo tikėtis atmesdama Šagerstriomo pasipiršimą? 

Tačiau, gerokai pagalvojus, jai pasidarė aišku. Ji suprato vis- 
ką. Suprato Šarlotą. Gudriai toji vaidino, bet Tea Sundler vis 
tiek ją permatė. 

Šarlota bemat pradėjo gailėtis nepriėmusi Šagerstriomo pa- 
siūlymo ir įsigeidė tapti laisva, kad galėtų duoti turtingajam 
fabrikantui kitokį atsakymą. 

Todėl ir leidos į kivirčą ir taip išerzino Karlą Arturą, kad 
šis nutraukė sužadėtuves. Štai kur paslaptis. Štai kaip vis- 
kas buvo. 

Šį savo atradimą ponia Sundler apskelbė Karlui Arturui, 
bet šis nenorėjo tuo tikėti. Ji aiškino ir įrodinėjo, bet jisai vis 
tiek netikėjo. Tačiau ir ji nepasidavė - šį kartą išdrįso pa- 
prieštarauti. 

Kai išmušė dešimtą valandą ir jam jau reikėjo eiti į pasima- 
tymą su dalarniete, jie vis dar tebesiginčijo. Ponia Sundler ne- 
daug ką laimėjo, tik gal Karlas Arturas pradėjo truputį dvejoti. 
O ji savo nuomonės nieku gyvu neatsisakė. Prisiekinėjo, kad 
rytojaus dieną ar bet kurią kitą iš artimiausių dienų Šarlota su- 
sižadėsianti su Šagerstriomu. 

Štai kuo viskas baigėsi. Tea Sundler nieko nesutvarkė, o tik 
įžiebė naują pykčio kibirkšų Karlo Arturo širdyje. O ko nors 
kito vargu ar galėjai iš jos tikėtis. 

Tačiau juk buvo dar viena moteris, kuri labai norėjo viską 
sutvarkyti,- būtent Šarlota. Taip tai taip, bet ką gi ji galėjo da- 
bar padaryti? Karlas Arturas išrovė ją iš savo širdies kaip ko- 
kią piktžolę. Ji mat stovėjo tarp jo ir jo Dievo. Jos jam lyg ir 
nebebuvo. 

O jeigu jis būtų panorėjęs išklausyti ją, ar galėjai tikėtis, 
kad Šarlota suras tinkamų žodžių, ar galėjai tikėtis, kad ji, 
jauna, ūmi mergina, turės užtektinai proto mesti į šalį išdi- 
dumą ir ištarti gražius, švelnius ir taikius žodžius, kurie bū- 
tų įstengę išgelbėti mylimąjį? 


II 


Rytojaus dieną, eidamas kaip paprastai iš savo fligelio į di- 
dįjį namą gerti rytmetinės kavos, Karlas Arturas stabtelėjo ke- 
letą kartų pasigėrėti oro gaivumu, pasigrožėti aksominiu raso- 
tų Žolynų žvilgesiu ir prašmatniu levažandžių margumynu, 

pasidžiaugti linksmu medų renkančių bičių dūzgimu. Su nepa- 
prastu pasitenkinimu jautė, kad tik šiandien, ištrūkęs iš žemiš- 
kų pagundų, jis gali kaip reikiant suprasti visą gamtos grožybę. 

Įėjęs į valgomąjį ir pamatęs, kad Šarlota jau stovi ten ir lau- 
kia jo, Karlas Arturas be galo nustebo. Švelni nuotaika pavirto 
lengvu susierzinimu. Jis jau manė, kad yra laisvas, kad kova 
baigta. O Šarlota, atvirkščiai, bus, ko gero, nesupratusi, jog ry- 
šys tarp jų nutrūko galutinai ir negrąžinamai. 

Nenorėdamas būti atvirai nemandagus, jis trumpai pasisvei- 
kino, tačiau dėjosi nematąs atkištos rankos, nuėjo tiesiai prie 
stalo ir atsisėdo. 

Tikėjosi, kad šito užteks parodyti, jog negeidžia jos čia matyti, 
tačiau Šarlota anaiptol nenorėjo nieko suprasti ir nėjo iš svetainės. 

Nors jis stengėsi nepakelti akių, kad nesusitiktų su jos 
žvilgsniu, tačiau, vos sykį dirstelėjęs, spėjo pastebėti, kad 
jos veidas papilkėjęs, o akys paraudusios. Visa jos povyza 
rodė, kad ji nemiegojo naktį, kamuojama sielvarto ir galbūt 
sąžinės graužimo. 

Na ir kas! Jis irgi nesudėjo akių šiąnakt. Nuo dešimtos iki 
antros sėdėjo ant kalvos miškelyje ir kalbėjosi su nuotaka, kurią 
jam išrinko Dievas. Tiesa, įprastinis paryčio lietus išskyrė juos 
ir parvarė jį į pastoriaus sodybą, bet jo širdis buvo tokia pilna 
naujos meilės palaimos, kad jis jau neįstengė užmigti. Atsisėdo 
prie rašomojo stalo — norėjo parašyti tėvams, kas atsitiko, ir dar 
sykį patirti neseniai praėjusių valandų saldybę. Ir vis dėlto bu- 
vo tikras, jog niekas nesupras iš jo veido, kad jis šią naktį nesu- 
dėjo bluosto. Kaip niekada jautėsi žvalus ir smagus. 

Jam nepatiko, kad Šarlota triūsia aplink jį, tarsi nieko ne- 
būtų atsitikę. Ji pastūmė arčiau prie jo grietinėlę ir džiūvė- 
sių pintinukę, priėjo prie langelio sienoje į bufetinę ir atnešė 
karštos kavos. 

Pildama jam į puodelį kavos, Šarlota ramiai, nesivaržy- 
dama paklausė, lyg būtų turėjusi galvoj paprastus, kasdie- 
niškus dalykus: 

— Na, kaip tau sekasi? 

Jis visai neturėjo ūpo atsakyti. Dar nebuvo pamiršęs tos šven- 
tos vasaros nakties, kurią praleido drauge su jaunąja dalarnie- 
te. Tą laiką jis paskyrė ne glamonėms, o stengėsi jai išaiškinti, 
kaip mano susitvarkyti gyvenimą Kristaus pavyzdžiu. Ji tylėjo 
ir klausėsi, atsakinėjo neskubėdama, kukliai, jos drovus pritari- 
mas teikė jam pasitikėjimo savim, kurio jis taip troško. Bet kaip 
Šarlota gali suprasti tą ramybę ir palaimą, kurią jis tada jautė? 

— Dievas padėjo man,- tai buvo viskas, ką jis po valandė- 
lės pasakė. 

Kaip tik tuo metu Šarlotė pylėsi kavos į puoduką. Ir atsa- 
kymas, atrodė, nugąsdino ją. Gal ji manė, jog jis delsia to- 
dėl, kad jo kėslai sužlugo. Ir ji taip staigiai atsisėdo, lyg ko- 
jos būtų neišlaikiusios. 

— Dieve brangus, Karlai Arturai, negi tu galėjai padaryti ko- 
kią nors kvailystę? 

- Argi Šarlota negirdėjai, ką aš žadėjau veikti, kai mudu 
išsiskyrėm? 

- Žinoma, girdėjau, bet, mielasis, aš maniau, kad tu tik gąs- 
dini mane: negi galėjau pagalvoti kitaip? 

- Šarlota gali neabejoti, kad jeigu aš sakau, jog atiduosiu sa- 
vo likimą į Dievo rankas, tai taip ir padarysiu. 

Šarlota patylėjo valandėlę. Įsidėjo į kavą cukraus, įsipylė grie- 
tinėlės, persilaužė kietą ruginį džiūvėsėlį. Jis pamanė, kad ji nori 
nutęsti laiką ir nusiraminti. 

Tačiau vis tiek nustebo, kad Šarlota šitaip jaudinasi. Pri- 
siminė, kaip ponia Sundler sakė, kad Šarlota norėjusi nu- 


Šarlota Liovenšiold 167 


traukti sužadėtuves ir pati to siekusi. Bet jo naujoji bičiulė 
bus, matyt, apsirikusi. Šarlota, atrodė, net nesvajojo apie su- 
žadėtuves su Šagerstriomu. 

— Vadinasi, tu išlėkei ir pasipiršai pirmajai, kurią sutikai ke- 
lyje? - paklausė Šarlota tuo pačiu ramiu balsu kaip ir pokalbio 
pradžioje. 

- Taip, Šarlota, aš norėjau, kad Dievas man išrinktų sužadėtinę. 

- Ir, aišku, išėjo kvailystė,- sušuko ji. 

Iš to nepagarbaus šūktelėjimo jis vėl atpažino tą pačią Šarlo- 
tą ir negalėjo atsispirti pagundai kaip reikiant ją pamokyti. 

- Taip,- tarė jis.- Tavo akyse, Šarlota, pasikliauti Dievu vi- 
sada atrodė kvailystė. 

Jos ranka suvirpėjo. Šaukštelis barkštelėjo į puoduką, bet ji 
neleido savo pykčiui prasiveržti. 

— Ne,- tarė ji,- nesileiskim į tą patį ginčą kaip vakar! 

- Sutinku, Šarlota. Tuo labiau kad jaučiuosi toks laimingas 
kaip niekada. 

Gal tai buvo žiauru, bet jis jautė nesutvardomą norą pasa- 
kyti jai, kad susitaikęs su Dievu, kad jo siela atgavusi ramybę. 

— Aha, vadinasi, tu laimingas,- pasakė Šarlota. 

Nelengva buvo teisingai suprasti šiuos žodžius. Ar jie reiš- 
kia širdgėlą, ar tik patyčią ir nuostabą? 

— Mano kelias man visiškai aiškus. Visos kliūtys sekti Jėzaus 
pėdomis yra pašalintos. Dievas atsiuntė man tinkamą moterį. 

Jis tyčia aukštino savo dabartinę laimę labiau, negu de- 
rėjo. Tačiau jos šaltumas vis dėlto kėlė jam nerimą. Ji, atro- 
dė, dar nesuprato, kad dalykas čia rimtas, kad viskas nu- 
spręsta galutinai. 

— Vadinasi, tau geriau pasisekė, negu aš maniau,- vėl pra- 
šneko Šarlota kasdienišku balsu.- Tik nieko negaliu pasakyti, 
kol nežinau, su kuo susižadėjai. 

- Su Ana Sverd- tarė jis.— Ana Sverd. 

Jam knietė kartoti be paliovos jos vardą. 

Vasaros nakties burtai, žavi jaunos meilės jėga iškilo atmin- 
tyje, tariant šį vardą, apmaldė šios valandos kartybę. 

— Ana Sverd,- sušuko Šarlota. Bet kokiu pasikeitusiu bal- 
su! - Ar ašją pažįstu? 

— Manau, kad esi ją mačiusi. Ji iš Dalarnos. 

Šarlota žvelgė į jį vis taip pat sumišusi ir nusigandusi. 

— Tai paprasta, neturtinga mergina, Šarlota. Todėl nemanyk 
ją rasti tarp prašmatnių savo draugių. 

— Nejaugi?..- Jos balse skambėjo tokia neviltis, kad jis ne- 
mainęs iš baimės. 

— Ta pati dalarnietė, kuri vakar buvo pas mus virtuvėje... 
Dangau šventas, Karlai Arturai! Rodos, girdėjau, kad ji va- 
dinasi Ana Sverd. 

Šarlotos pasibaisėjimas, aišku kaip dieną, nebuvo veidmai- 
ningas. Tačiau jo užgaulumas nuo to nė kiek nesumažėjo. Ko gi 
Šarlota prisispyrusi taip rūpinasi juo? Ir kaip ji nesupranta! Kad 
būtų pasiklausiusi vakar Teos Sundler! 

Jis paskubomis įsimerkė į kavą dar vieną džiūvėsėlį. Norėjo 
kuo greičiausiai pavalgyti, kad nereikėtų klausytis aimanų, ku- 
rių dabar buvo galima tikėtis. 

Bet, keistas dalykas, aimanų neišgirdo. Šarlota tik pasisuko 
kėdėje taip, kad jis nematytų jos veido. Nors sėdėjo visiškai ty- 
liai, bet Karlas Arturas suprato, kad ji verkia. 

Tada jis pakilo eiti, nors toli gražu dar nebuvo sotus. Tai 
Sundler spėliojimais, jog Šarlota pati norėjusi nutraukti suža- 
dėtuves. Aiškiai buvo matyti, kad jai be galo skaudu. Ir kadan- 

gijos širdgėla sudrumstė jo sąžinės ramybę, jis nusprendė ge- 
riau išeiti ir nieko nematyti. 

— Ne, neik! - paprašė Šarlota, nepasukdama galvos.- Neik! 
Mums dar reikia pasikalbėti. Tai baisu. Šitaip negali būti. 

— Man nemalonu, kad tu taip susikrimtai. Tačiau esu tikras, 
kad mes neskirti vienas kitam. 

Sulig tais žodžiais Šarlota pašoko nuo kėdės. Ji atsistojo prie- 
šais jį, išdidžiai atlošė galvą ir treptelėjo koja į grindis. 

— Manai, kad aš verkiu dėl savęs? - paklausė ji, su panie- 
ka braukdama ašarą.- Manai, rūpinuosi savo laime? Argi 
nesupranti, kad verkiu dėl tavęs? Tu esi pašauktas kilnes- 
niems dalykams, bet viskas nueis šuniui ant uodegos, jeigu 
vesi tokią žmoną. 

- Kaip tu kalbi, Šarlota! 

— Kalbu tą, ką galvoju. Ir tau duosiu rimtą patarimą, mano 
mielas. Jeigu būtinai nori vesti kaimietę, tai bent pasirink iš vie- 
tinių, kurias pažįsti. O neimk tokios perėjūnės prekeivės, kuri 
bastosi po žmones viena, be globos! Juk tu ne vaikas. Turėtum 
suprasti, ką tai reiškia. 

Jis bandė sustabdyti užgaulių žodžių srautą, kurį liejo ši trum- 
paregė moteriškė, nenorinti suprasti, kas iš tikrųjų atsitiko. 

- Tai nuotaka, kurią man išrinko Dievas,- priminė jisai. 

— Jokiu būdu ne. 

Gal ji nori pasakyti, kad pati yra Dievo išrinktoji nuotaka? 
Gal kaip tik nuo tos minties jai pilte pasipylė ašaros iš akių? 
Sugniaužusi rankas, ji bandė sutramdyti savo balsą. 

— Pagalvok apie savo tėvus! 

Jis pertraukė ją: 

— Aš nebijau dėl savo tėvų. Jie tikri krikščionys ir supras mane. 

- Pulkininkienė Beata Ekenstet! - sušuko Šarlota.- Ji supras? 
Dieve, Karlai Arturai, kaip menkai tu pažįsti savo motiną, jeigu 
vaizduojiesi, kad ji kada nors pripažins dalarnietę už savo mar- 
čią! Tavo tėvas atsisakys tavęs, tu neteksi palikimo. 

Jis jau nebegalėjo suvaldyti pykčio, nors iki šiol jam sekėsi 
laikytis ramiai. 

- Nekalbėkim apie mano tėvus, Šarlota! 

Šarlota, atrodė, suprato, kad nuėjo per toli. 

— Na, nekalbėsim apie tavo tėvus! Bet pakalbėkim apie Kors- 
čiurkos pastorių ir pastorienę, apie Karlstado vyskupą ir apie 
visą katedros kapitulą! Kaip tu manai, ką jie pasakys išgirdę, 
kad pastorius, išbėgęs į kelią, pasipiršo pirmai sutiktai mergi- 
nai? Ir tavo parapijiečiai, kurie visi taip stebi, ar pastoriai elgia- 
si padoriai,- ką jie pasakys? Tu, ko gero, negalėsi nė pasilikti 
čia. Gal būsi priverstas iš čia išsikelti. Kaip tu manai, ką apie 
tavo piršlybas pagalvos kiti pastoriai mūsų vyskupijoje? Gali 
būti tikras, kad jie pasibaisės kaip ir visas Vermlandas! Pama- 
tysi, kad Žmonės nustos tave gerbę. Niekas neis į bažnyčią klau- 
sytis tavo pamokslų. Tave išsiųs kur nors į neturtingą suomių 
parapiją šiaurėje. Tu niekada nesulauksi paaukštinimo. Taip ir 
nugyvensi amžių kaip pastoriaus padėjėjas. 

Ji įsikarščiavo ir, ko gero, dar ilgai būtų kalbėjusi, bet, ma- 
tyt, pastebėjo, kad visi jos išpuoliai nepadarė jam nė mažiausio 
įspūdžio, ir nutilo. 

Jis stebėjosi savim. Aiškiai buvo pasikeitęs. Dar vakar men- 
kiausias jos žodis jam daug ką reiškė. O dabar jam buvo beveik 
vis tiek, ką ji mano apie jo elgesį. 

- Argi aš ne tiesą kalbu? - paklausė ji.- Gal sakysi, kad tai 
ne tiesa? 

— Aš visai neketinu kalbėtis su tavim, Šarlota, apie tokius 
dalykus,- pasakė jis išdidokai, nes jautė, kad nuo vakar kažko- 
kiu būdu paliko už ją pranašesnis.- Tu, Šarlota, kalbi apie pa- 
aukštinimą ir didžiūnų malonę, o aš manau, kad tai kaip tik 
žalinga pastoriui. Aš tokios nuomonės, kad vargingas gyveni- 
mas su paprasta žmona, kuri pati kepa jam duoną ir šveičia 
grindis, padaro jį nepriklausomą nuo pasaulietiškų dalykų, toks 
gyvenimas kilnina ir skaistina. 

Šarlota tylėjo. Kai jis atsisuko į ją, ji stovėjo nuleidusi akis ir, 
lyg susigėdusi mergaitė, braižė kojos galu grindis. 

- Aš nenoriu būti toks pastorius, kuris tik rodo kelią kitiems, 
kalbėjo toliau Karlas Arturas,- aš noriu ir pats eiti tuo keliu. 

Šarlota tebestovėjo tylėdama. Tik skruostai buvo nuraudę, 
o lūpose - nuostabiai švelni šypsena. Ir galų gale ji pasakė neti- 
kėčiausią dalyką: 

— Manai, kad aš nemoku kepti duonos ir šveisti grindų? 

Ar jinai juokauja, ar rimtai kalba? Veidas jos nekaltas kaip 
jaunos konfirmantės. 

— Aš nestovėsiu tau skersai kelio, Karlai Arturai. Tu tar- 
nausi Jėzui, o aš tarnausiu tau. Ir atėjau čia šįryt pasakyti, 
kad tebūnie viskas, kaip tu nori. Aš viską padarysiu tau, tik 
nevaryk manęs. 

Jis taip buvo apstulbintas, kad nejučiomis žengė keletą 
žingsnių link jos, bet paskui sustojo, tarsi bijodamas pakliū- 
ti į pinkles. 

— Mylimasis,- kalbėjo ji toliau vos girdimu, bet virpančiu iš 
švelnumo balsu,- tu nežinai, ką aš iškentėjau šiąnakt. Kad su- 
prasčiau, kokia didelė mano meilė, man reikėjo pavojaus ne- 
tekti tavęs. 


172 Selma Lagerlof 


Jis žengė dar žingsnį prie jos. Jo tyrinėjančios akys tartum 
smelkte smelkėsi į jos sielą. 

- Argi tujau nebemyli manęs, Karlai Arturai? - paklausė ji, 
pakėlusi galvą. Jos veidas buvo mirtinai išblyškęs iš baimės. 

Jis ketino pasakyti, jog išplėšė ją iš savo širdies. Bet staiga 
pajuto, kad tai netiesa. Jos žodžiai sujaudino jį. Jie vėl uždegė 
širdyje beblėstančią liepsną. 

- Bet ar tu nežaidi su manim? - tarė jis. 

— Karlai Arturai, juk matai, kad aš rimtai kalbu. 

Nuo tų žodžių jo siela, rodos, atgimė. Sakytum ugnis, gavu- 
si naujo kuro, suliepsnojo senoji meilė. Naktis miško kalvelėj, 
nauja mylimoji tarsi paskendo rūke ir išnyko. Jis užmiršo visa 
tai, kaip užmirštamas sapnas. 

- Ašjau prašiau Aną Sverd tapti mano žmona,- sumurmėjo 
jis nedrąsiai. 

— Ak, Karlai Arturai, viską galėtum sutvarkyti, jeigu norė- 
tum. Su ja juk išbuvai susižadėjęs vos vieną naktį. 

Ji ištarė tuos žodžius baikščiai, maldaujamu tonu. 

Jį nejučiom traukė vis artyn prie Šarlotos. Meilė, kuria dvel- 
kė visa jos būtybė, buvo stipri ir nenugalima. 

Ji staiga apkabino rankomis jo kaklą. 

— Aš nereikalauju ničnieko. Tik nevaryk manęs šalin! 

Jis dar svarstė. Niekaip negalėjo patikėti, kad ji galutinai 
jam pasidavė. 

— Bet tu leisi man eiti savo keliu. 

— Tu būsi tikras ganytojas, Karlai Arturai. Tu mokysi žmo- 
nes eiti Jėzaus pėdomis, o aš tau padėsiu darbuotis. 

Ji kalbėjo kuo šilčiausiai, kuo nuoširdžiausiai. Ir jis galų gale 
patikėjo. Suprato, kad ilga kova tarp jų, kuri truko ištisus pen- 
kerius metus, pagaliau baigta. Ir laimėjo tą kovą jisai. Dabar jis 
gali mesti šalin visas abejones. 

Jis pasilenkė prie jos, ketindamas bučiniu sutvirtinti naują 
sąjungą, bet tuo metu atsivėrė durys iš prieškambario. 

Šarlota stovėjo atsigręžusi kaip tik į tą pusę. Jos veide staiga 
šmėstelėjo išgąstis. Karlas Arturas staigiai pasisuko ir pamatė 
tarpduryje kambarinę su gėlių puokšte rankose. 

- Čia nuo fabrikanto iš Didžiojo Šiotorpo,- pasakė ji.- 
Sodininkas atnešė. Jis dar tebėra virtuvėje, jeigu panelė no- 
rėtumėt padėkoti. 

— Kažkoks nesusipratimas,- tarė Šarlota.- Kodėl gi Didžiojo 
Šiotorpo šeimininkas turėtų man siųsti gėles? Eik, Alma, ir grą- 
žink gėles sodininkui! 

Karlas Arturas kuo įdėmiausiai sekė jų pokalbį. Tai buvo 
išbandymas. Dabar turėjo viskas paaiškėti. 

— Sodininkas aiškiai pasakė, kad gėlės panelei,- nepasidavė 
kambarinė niekaip nesuprasdama, kodėl negalima paimti tos 
puokštelės gėlių. 

— Gerai, tai padėk čia! - tarė Šarlota ir parodė stalą. 

Karlas Arturas giliai atsiduso. Vadinasi, ji vis dėlto paėmė 
gėles. Dabar jam viskas aišku. 

Kai mergina išėjo ir Šarlota vėl atsigręžė, jis jau nebenorėjo 
jos bučiuoti. Laimė, perspėjimas atėjo pačiu laiku. 

— Manau, Šarlota, kad tu nori eiti pas sodininką ir perduoti 
per jį savo padėką,- tarė jis. Tada nusilenkė kaip begalėdamas 
ironiškiau ir išėjo iš kambario. 


III 
Šarlota jo nesivijo. Jėgos apleido ją. Argi ji dar per mažai 
nusižemino, norėdama išgelbėti žmogų, kurį mylėjo? 
Kodėl kaip tik lemiamą akimirką turėjo viską sugadinti toji 
puokštė? Argi Dievas nenori, kad jis būtų išgelbėtas? 


— 

Ji priėjo prie puokštės, dar žvilgančios nuo rasos, ir pil- 
nomis ašarų akimis, nebesižinodama, ką daro, pradėjo dras- 
kyti gėles. 

Dar nebuvo spėjusi jų galutinai sunaikinti, kai vėl įėjo kam- 
barinė su nauju pavedimu: atnešė nedidelį voką, užrašytą Kar- 
lo Arturo ranka. 

Kai atplėšė drebančiomis rankomis, iš jo iškrito auksinis 
žiedas ir nuriedėjo ant grindų. Ji neėmė jo, pirma perskaitė 
ant popieriaus skiautės paskubomis Karlo Arturo parašytas 
eilutes. 

“Vienas asmuo, su kuriuo mačiausi vakar vakare ir nuošir- 
džiai kalbėjausi apie savo rūpesčius, įtikinėjo mane, jog Šarlota 
tikriausiai tuoj pasigailėjai atstačiusi Šagerstriomą ir todėl tyčia 
erzinai mane, kad aš nutraukčiau sužadėtuves. Jei taip, tai Šar- 
lota galėtum kitą kartą geriau priimti Šagerstriomą. Aš nenorė- 
jau tikėti, jog taip galėtų būti, bet dabar pamačiau, kad tai tiesa, 
todėl grąžinu tau žiedą. Manau, jog tu dar vakar pranešei Ša- 
gerstriomui, kad mūsų sužadėtuvės iširo. Manau, jog, nesulauk- 
dama atsakymo, sunerimai ir panorai susitaikyti su manim. Tur- 
būt šios gėlės buvo sutartinis ženklas. Jeigu ne, Šarlota esamo- 
mis aplinkybėmis nieku gyvu nebūtum jų priėmusi“. 

Šarlota Liovenšiold keletą kartų perskaitė laišką ir nieko ne- 
suprato. „Vienas asmuo, su kuriuo mačiausi vakar...“ 

— Nieko nesuprantu,- tarė ji bejėgiškai ir dar kartą ėmė skai- 
tyti.—- „Vienas asmuo, su kuriuo mačiausi vakar vakare... Vie- 
nas asmuo, su kuriuo mačiausi...“ 

Ir jai staiga pasirodė, kad kažkoks slidus ir šleikštus pada- 
ras, panašus į didžiulę gyvatę, apsirangė aplink jos kūną ir štai 
tuojau ją užsmaugs. 

Tai buvo pikto šmeižto gyvatė: ji apsivijo apie ją ir ilgai 
nepaleido. 

Prieš penkerius metus, vos tik atvykęs į Korsčiurką, Kar- 
las Arturas buvo labai uolus pietistas. Šarlotą Liovenšiold 
jis laikė paklydusiu šios žemės kūdikiu ir beveik nenorėjo 
su ja kalbėtis. 

Tas, žinoma, erzino ją. Ir ji širdyje prisiekė, kad jis kada nors 
gailėsis tokio savo šiurkštumo. 

Netrukus ji pastebėjo, kaip menkai jis teišmano kasdieninius 
darbus, kuriuos pastorius turi mokėti, ir ėmėsi jam padėti. Iš 
pradžių jis drovėjosi, nesidavė mokomas, bet po kiek laiko pra- 
dėjo reikšti vis didesnį dėkingumą ir prašė jos pagalbos daž- 
niau, negu ji pageidavo. 

Jis mėgdavo toli vaikščioti, lankydavo neturtingus senelius 
ir seneles, gyvenančius menkose lūšnelėse toli miškuose, ir vi- 
sada prašydavo, kad ji eitų drauge. Sakydavo, kad ji kur kas 
geriau mokanti elgtis su senais žmonėmis, kelti jų dvasią ir guosti 
juos smulkiose bėdose. 

Per tuos pasivaikščiojimus, kai jie likdavo vienu du, Šar- 
lota ir pamilo Karlą Arturą. Iki tol ji visą laiką svajojo ište- 
kėti už liemeningo, narsaus karininko, o dabar beatodairiš- 
kai susižavėjo gležnu, kukliu jaunu pastorium, kuris nega- 
lėjo net musės užmušti ir kuriam niekada iš lūpų neišsprūs- 
davo keiksmažodis. 

Taip kiek laiko jie ramiai vaikštinėjo ir šnekučiavo, tačiau 
liepos pradžioje atvažiavo į svečius Žaketė Ekenstet, Karlo Ar- 
turo sesuo. Jos atvykimas nebuvo koks ypatingas įvykis. Pasto- 
rienė Forsijus iš Korsčiurkos buvo sena gera pulkininkienės 
Ekenstet draugė, todėl nieko nuostabaus, kad ji pasikvietė ke- 
lioms savaitėms į pastoriaus sodybą Karlo Arturo seserį. 

Žaketė buvo apgyvendinta viename kambaryje su Šarlota, 
ir merginos nepaprastai susidraugavo. Iš tiesų Žaketė taip pa- 
milo Šarlotą, jog atrodė, kad ji atvyko į Korsčiurką ne brolio 
aplankyti, o Šarlotos. 

Kai Žaketė sugrįžo namo, pulkininkienė tuoj atsiuntė pasto- 
rienei Forsijus laišką, kurį Šarlota gavo perskaityti. Jame Šarlo- 
ta buvo kviečiama į Karlstadą aplankyti Žaketės. Pulkininkienė 
rašė, kad Žaketė be paliovos kalba apie jauną, puikią merginą, 
su kuria susipažino pastoriaus sodyboje. Ji stačiai negalinti tverti 
bejos ir taip ja žavintis, kad net sužadinusi smalsumą savo mo- 
tulei ir ši įsigeidusi ją pamatyti. 

Pulkininkienė rašė, kad ji savo ruožtu ypačiai domisi Šar- 
lota, kadangi toji - iš Liovenšioldų giminės. Mergina, aišku, 
priklauso jaunesniajai šakai, kuri nebeturi baronų titulo, ta- 
čiau kilusi vis dėlto iš senojo Hedebiu generolo, todėl juos 
riša šiokia tokia giminystė. 

Perskaičiusi laišką, Šarlota tuoj pat atsisakė važiuoti. Nebu- 
vo naivi ir suprato, kad pirmiausia pastorienė, o paskui Žaketė 
pranešė pulkininkienei apie jos draugystę su Karlu Arturu, ir 
dabar jos sumanė nusiųsti ją į Karlstadą, kad pulkininkienė ga- 
lėtų pati pamatyti ir nuspręsti, ar mergina tiks jai į marčias. 

Tačiau pastorienė, o visų labiausiai Karlas Arturas, vis tiek 
prikalbėjo ją važiuoti. Karlas Arturas tuo metu jau buvo slapto- 
mis su ja susižadėjęs ir pasakė, jog būsiąs amžinai jai dėkingas, 
jeigu ji išpildysianti jo motinos pageidavimą. Juk jis tapęs pas- 
toriumi prieš tėvų norą ir, nors vis tiek neatsižadėtų jos, kad ir 
kokios jie būtų apie ją nuomonės, tačiau nenorįs daryti jiems 
naujų rūpesčių. Be to, buvo tikras, kad, vos išvydę, jie susiža- 
vėsja. Jis nebuvo sutikęs jaunos merginos, kuri taip gražiai kaip 
Šarlota mokėtų elgtis su vyresniais žmonėmis. Ir prisirišo prie 

jos kaip tik dėl to, kad matė, kokia ji gera tiek pastoriui su pa- 
storiene, tiek ir kitiems senukams. Jeigu tik ji nuvažiuos į Karl- 
stadą, tada bus viskas gerai. 

Jis ilgai įkalbinėjo ir prašė, kol pagaliau ji prižadėjo pri- 
imti kvietimą. 

Į Karlstadą buvo visa diena kelio, ir, kadangi Šarlotai nepri- 
tiko važiuoti vienai, pastorienė pasirūpino, kad ją priimtų į vie- 
ną karietą su fabrikantu Mubergeriu ir jo žmona, kurie taisėsi 
važiuoti miestan į vestuves. Prisakiusi daugybę pamokymų ir 
pagraudenimų, pastorienė galų gale išleido Šarlotą, ir ši prisi- 
žadėjo būti protinga. 

Tačiau, sėdint visą dieną dengtoje karietoje ant siauros už- 
pakalinės sėdynės ir spoksant į ponus Mubergerius, kurie snau- 
dė kiekvienas savo kampe, kažin ar buvo galima tinkamai pasi- 
ruošti vizitui į Karlstadą. 

Ponia Muberger bijojo skersvėjo ir nieku gyvu neleido ati- 
daryti langelių iš abiejų pusių, o tarpais nė iš vienos. Ir kuo 
šilčiau ir tvankiau buvo karietoje, tuo geriau ji miegojo. Iš pra- 
džių Šarlota bandė užmegzti pokalbį su savo bendrakeleiviais, 
tačiau ponai Mubergeriai, prieš vykdami iš namų, turėjo daug 
visokiausių rūpesčių ir todėl dabar norėjo pailsėti. 

Mažytės Šarlotos kojelės be paliovos bilkšėjo į karietos dug- 
ną, Nors pati ji to nejuto. Ir staiga ponia Muberger paklausė, ar 
ji nebūtų maloni sėdėti ramiai. 

Užeigos namuose ponai Mubergeriai atsirišdavo savo ke- 
lionmaišį, patys valgydavo ir, žinoma, neužmiršdavo pavaišinti 
Šarlotos. Visą kelią jie buvo jai labai malonūs, tačiau kad jie vis 
dėlto atgabeno ją į Karlstadą — tai buvo stačiai stebuklas. 

Besėdint ir bealpėjant nuo tvankumos, Šarlotai kuo toliau, 
tuo labiau krito ūpas. Keliavo ji dėl Karlo Arturo, tačiau staiga 

jai pasirodė, kad jos meilė dingo, ir ji nebegalėjo net suprasti, 
ko jai važiuoti į Karlstadą ir ten rodinėti save. Daug kartų jau 
buvo bedaranti karietos dureles šokti lauk ir bėgti atgal į na- 
mus. Ir vis tebesėdėjo, nes buvo taip nuvargusi ir išsikankinu- 
si, jog nevaliojo pajudėti. 

Atvažiavusi į Ekenstetų kiemą, jijau nebuvo nusiteikusi elgtis 
kukliai ir protingai. Jai norėjosi rėkti, šokti arba sudaužyti ką 
nors: taip būtų susigrąžinusi gerą savijautą ir ūpą. Žaketė Ekens- 
tet pasitiko ją draugiškai ir maloniai, tačiau, vos ją pamačiusi, 
Šarlota suprato, kad pati ji apsirengusi bjauriai, prastai ir ne- 
madingai, o svarbiausia - kažkas negerai su bateliais. Jie visai 
nauji, o dailesnių miestelio batsiuvys gal niekad nėra pasiuvęs, 
tačiau einant jie kaukši ir atsiduoda oda. 

Žaketė nusivedė ją per daugybę gražių kambarių į pulkinin- 
kienės buduarą, ir Šarlota, pamačiusi parketo grindis, didžiu- 
lius veidrodžius ir gražius pano virš durų, visiškai nusiminė. 
Suprato, kad į šiuos namus ji niekada nebus priimta kaip marti. 
Didžiausią kvailystę padarė, kad čia atvažiavo. 

Ir kai įėjo į pulkininkienės kambarį, Šarlota vis taip pat jau- 
tėsi pakliuvusi ne į savo ratus. Pulkininkienė sėdėjo prie lango 
supamojoj kėdėj ir skaitė prancūzišką knygą. Pamačiusi Šarlo- 
tą, ji pasakė keletą žodžių prancūziškai. Matyt, tiek buvo įsigi- 
linusi į knygą, kad nė pati nepajuto, ką kalbanti. Šarlota supra- 
to, ką ji sako, tačiau pasipiktino, kad ši kilminga poniutė, ko 
gero, norinti suuosti, kiek ji mokanti svetimų kalbų, ir atsakė jai 
pačia paprasčiausia Vermlando tarme. Ne ta Vermlando šnek- 
ta, kurią vartoja ponai ir kurią labai lengva suprasti, o ta, kuria 
kalba tarnai bei kaimiečiai ir kuri gerokai skiriasi nuo anos. 

Prašmatnioji ponia truputį kilstelėjo antakius, aiškiai pra- 
linksmėjusi, o Šarlota rodė toliau savo nepaprastą sugebėjimą 

kalbėti vermlandietiškai. Kadangi ji negalėjo nei rėkauti, nei šo- 
kinėti, nei ko nors sudaužyti, tai ramino sau nervus bent tuo, 
kad kalbėjo Vermlando tarme. Lošimas vis tiek pralaimėtas, ta- 
čiau ji bent parodys šitiems dideliems ponams, kad nenori dė- 
tis geresnė, negu iš tikrųjų yra, ir nesistengia jiems įsiteikti. 

Šarlota atvažiavo gana vėlai, visi jau buvo pavakarieniavę, 
ir po valandėlės pulkininkienė liepė Žaketei vestis draugę į val- 
gomąjį ir pasirūpinti, kad ji gautų ko užkąsti. 

Taip toji diena baigėsi. 

Rytojaus dieną buvo sekmadienis, ir tuoj po pusryčių visi 
išsiruošė į bažnyčią klausytis klebono Šioborgo pamokslo. Pa- 
maldos užtruko pustrečios valandos, o kai jos baigėsi, pulki- 
ninkas, pulkininkienė, Žaketė ir Šarlota dar ilgokai vaikštinėjo 
po Karlstado aikštę. Jie sutiko daug pažįstamų, kai kurie ponai 
prisijungė prie jų ir vaikščiojo drauge. Tačiau jie ėjo greta pul- 
kininkienės ir kalbėjosi tik su ja, o Žaketei bei Šarlotai ne tik nė 
žodžio nepratarė, bet net nežvilgtelėjo į jas. 

Po pasivaikščiojimo Šarlota su visais grįžo atgal į Ekenstetų 
namus valgyti šeimyninių pietų, kuriuose dalyvavo katedros 
klebonas, tarėjas su žmona, broliai Stakės ir Eva Ekenstet su 
savo leitenantu. 

Per pietus pulkininkienė varė išmaningas ir protingas kal- 
bas su klebonu ir tarėju. Eva ir Žaketė netarė nė žodžio, Šarlota 
taip pat tylėjo, nes jau buvo spėjusi suvokti, jog šiuose namuo- 
se toks jau paprotys, kad jaunimas tyli. Tačiau visą laiką, kol 
sėdėjo prie stalo, ji troško būti kuo toliau nuo čia. Galima saky- 
ti, tykojo progos, kada galės parodyti Karlo Arturo tėvams, kad, 
jos pačios nuomone, netinka jiems į marčias. Bet pastebėjo, kad 
Vermlando tarmės tam bus per maža - reikia griebtis kokios 
nors stipresnės, veiksmingesnės priemonės. 

Po tokios kelionės, tokio pamokslo, tokio pasivaikščiojimo 
ir tokių pietų žūtbūt reikėjo parodyti jiems, kad daugiau ji ne- 
benori čia pasilikti. 

Daili, puikiai išauklėta tarnaitė, kuri patarnavo prie sta- 
lo, nešė aplinkui dubenį aviečių, ir Šarlota taip pat įsidėjo 
sau. Paskui pasiėmė cukrinę, kuri stovėjo netoliese, ir ėmė 
barstyti uogas cukrumi. 

Šarlota nenumanė, kad paėmė cukraus daugiau, negu rei- 
kia, bet Žaketė staiga pakuždėjo jai į ausį: 

- Nesipilk tiek daug cukraus! Mamai tas nepatinka. 

Šarlota žinojo, kad dauguma vyresnių žmonių mano, jog sal- 
dintis maistą - per didelė prabanga. Namie, Korsčiurkoje, vos 
tik pasikabindavo šaukštelį cukraus, tuoj pastorius padaryda- 
vo jai pastabą. Todėl nė kiek nenustebo, tačiau pajuto, jog da- 
bar kaip tik puikiausia proga išlieti savo įniršį, apnikusį ją tada, 
kai važiavo iš namų. Ji kuo giliau kabino šaukšteliu ir tiek prisi- 
pylė cukraus, kad jos lėkštutė atrodė kaip vėpūtinis. 

Prie stalo stojo neįprasta tyla. Visi suvokė, kad tas geruoju 
nesibaigs. Neilgai trukus iš tikro ją perspėjo pulkininkienė: 

- Matyt, kad Korsčiurkoje itin rūgščios avietės. Čia jos ne 
tokios baisios. Kažin ar bereikia tiek cukraus. 

Tačiau Šarlota tebesipylė cukrų. Ir sakė pati sau: „Jeigu ne- 
siliausiu, tai neteksiu Karlo Arturo ir būsiu amžinai nelaimin- 
ga, bet vis tiek pilsiuos cukrų“. 

Pulkininkienė trūktelėjo pečiais ir atsigręžė į kleboną tęsti 
pokalbio. Aiškiai buvo matyti, kad ji vengia pyktis. 

Tačiau pulkininkas nusprendė padėti žmonai. 

- Jūs visiškai pagadinsit uogų skonį, mieloji panele Šarlota. 

Vos tik jis šitaip pasakė, Šarlota padėjo šaukštelį į šalį, stvė- 
rė abiem rankom cukrinę ir susivertė visą cukrų į savo lėkštutę. 

Tada vėl pastatė cukrinę ant stalo ir įdėjo į ją šaukštelį. Pas- 

- Žakete,- pasakė pulkininkas, gal veskis draugę į savo kambarį! 

Tačiau pulkininkienė sudraudė jį rankos mostu. 

— Ne, ne, gink Dieve,- pasakė.- Taip negalima! 

Valandėlę šeimininkė sėdėjo tylėdama, tartum svarstyda- 
ma, ką pasakyti. Paskui jos švelniose akyse sužibo linksmos 
kibirkštėlės, ir ji prašneko. Tačiau kreipėsi ne į Šarlotą, o į ka- 
tedros kleboną: 

— Gal girdėjot, pusbroli, kaip mano teta Klementina tekėjo 
už grafo Kronfelto? Vieno ir kito tėvai susitiko riksdage Stok- 
holme ir sutarė juos suvesdinti, tačiau, kai viskas jau buvo ap- 
galvota ir nuspręsta, jaunasis grafas pareiškė, kad jis, prieš duo- 
damas galutinį atsakymą, norįs bent pamatyti savo būsimąją 
žmoną. Teta Klementina buvo namie, Hedebiu, todėl, kad ne- 
kiltų nereikalingų kalbų, jeigu ji netikėtai išsiruoš į Stokholmą, 
buvo nuspręsta, kad grafas pats nuvažiuos į Bru parapiją ir pa- 
matys ją bažnyčioje. Aišku, teta Klementina anaiptol neturėjo 
nieko prieš jauną, gražų grafą, tačiau sužinojusi, kad jis atvyks 
į bažnyčią jos pasižiūrėti, pasipiktino. Ji mielai būtų visiškai nė- 
jusi į bažnyčią tą sekmadienį, bet tais laikais vaikams nė į galvą 
neateidavo nepaklusti tėvų valiai. Jai buvo liepta kuo gražiau- 
siai išsipuošti, nueiti į bažnyčią ir atsisėsti į Liovenšioldų suolą, 
kad grafas Kronfeltas ir dar vienas jo draugas galėtų ją apžiū- 
rėti. Ir žinot, ką ji padarė? Kai vargonininkas užgiedojo psalmę, 
ji taip pat ėmė giedoti plonu balsu, bet visai ne į gaidą. Ir šitaip 
giedojo visas psalmes iš eilės, kol baigėsi pamaldos. O kai pas- 
kui išėjo į šventorių, grafas Kronfeltas jau laukė jos tenai, nusi- 
lenkė jai ir tarė: „Maloniai prašau man atleisti. Dabar suprantu, 
jog panelė Liovenšiold nenori, kad ją apžiūrinėtų kaip arklį mu- 

gėje“. Ir nuėjo sau, bet vėliau atvyko dar sykį ir susipažino su 
mergina jos namuose, Hedebiu, ir jie susituokė, ir buvo laimin- 
gi. Gal jau esate girdėję šitą istoriją? 

— Aišku, girdėjau, tik ne šitaip gražiai papasakotą,- tarė kle- 
bonas, nieko nesupratęs. 

Šarlota viską suprato. Ji laukė nekantriai, kas bus toliau, ir 
telėjo ir dar kartą kreipėsi į katedros kleboną: 

— Kaip matote, šiandien su mumis prie stalo sėdi jauna mer- 
gina. Ji čia atvyko tam, kad aš ir mano vyras galėtume apžiūrėti 
ją ir pasakyti, ar tiks ji už žmoną Karlui Arturui. Bet ši mergina, 
pusbroli,- tikra Liovenšiold, ir jai nepatinka būti apžiūrinėja- 
mai. Ir būkite tikras, kad nuo vakar vakaro, kai tik atvažiavo 
pas mus, ji nusprendė dainuoti ne savo balsu kaip ir mano teta 
Klementina. Ir aš pasielgsiu kaip grafas Kronfeltas: nuolankiai 
atsiprašysiu ir pasakysiu, jog suprantu, kad panelė Liovenšiold 
nenori būti apžiūrinėjama lyg arklys mugėje. 

Šitaip tarusi, ji išskėtė rankas, o Šarlota puolė jai ant kaklo, 
bučiavo ją ir verkė iš laimės, džiaugsmo bei dėkingumo. 

Nuo tos valandos ji pamilo savo anytą kone labiau negu Karlą 
Arturą. Dėl jos, dėl to, kad išsipildytų jos svajonės, Šarlota pri- 
kalbėjo Karlą Arturą grįžti į Upsalą ir baigti studijas, dėl jos šią 
vasarą norėjo prikalbėti jį tapti mokytoju, kad jisai turėtų rimtą 
užsiėmimą ir taptų žymesniu žmogumi negu kaimo pastorius. 

Dėl anytos ji šįryt sutvarkė savo išdidumą ir nusižemino prieš 
Karlą Arturą. 

Šarlota Liovenšiold sėdėjo viršuj savo kambarėlyje ir rašė 
laišką anytai, tikriau sakant, tai, kurią iki šios dienos laikė savo 
anyta,- pulkininkienei Ekenstet. 

Laiškas buvo ilgas -ji rašė puslapį po puslapio vieninteliam 
žmogui pasaulyje, kuris visada ją suprasdavo, norėjo pasipasa- 
koti jai, ką ketina daryti. 

Pirmiausia aprašė Šagerstriomo pasipiršimą ir visa, kas bu- 
vo po to. Atpasakojo pokalbį sode, nesistengdama nė kiek sa- 
vęs pateisinti. Prisipažino, kad buvo supykusi ant Karlo Artu- 
ro ir norėjo jį paerzinti, tačiau prisiekė, jog niekada nė minties 
neturėjo skirtis su juo. 

Toliau apsakė rytinį pokalbį ir keistą Karlo Arturo prisipa- 
žinimą, kad jis susižadėjęs su dalarniete. Rašė, kaip dėjo pa- 
stangas vėl jį susigrąžinti ir jau buvo kone susigrąžinusi, tačiau 
vėl viskas sužlugę per tą nelemtą gėlių puokštę. 

Paskui parašė apie tą beprotišką laiškelį, kurį Karlas Artu- 
ras jai atsiuntęs, pasisakė, ką nusprendė daryti, ir vylėsi, kad 
anyta supras ją, kaip suprato visada nuo tos dienos, kai jos su- 
sitiko pirmą kartą. 

Kitokios išeities ji nemato. Kažkas, ji dar nežino kas, tik spė- 
ja, jog, tai kažkokia moteris iš bažnytkaimio,- apšmeižė ją, išva- 
dino klastinga ir godžia veidmaine. Šito ji negali dovanoti. 

O kadangi ji vargšė mergina, mintanti svetimų duona, be tėvo 
ir brolio, kurie galėtų ją užstoti, tai pati turi ieškoti teisybės. 

Ir jai visiškai pakaks jėgų sau apginti. Ji ne kokia paprasta 
užguita moteriškė, kuri tesugeba mosuoti šluota ar adata. Ji mo- 
ka užsitaisyti šautuvą ir net iššauti iš jo, o per paskutinę me- 
džioklę rudenį kaip tik nudėjo didžiausią briedį. 

Drąsos jai toli gražu netrūksta. Juk ji vieną kartą mugėje tren- 
kė į ausį arklių mainininkui už tai, kad šis kankino savo arklį. 
Žinojo, kad jis gali išsitraukti peilį ir perdurti ją, bet vis tiek 
išdrįso skelti antausį. 

Pulkininkienė gal prisimenanti, kaip sykį ji surizikavo savo 
padėtim, be leidimo išsivesdama iš arklidės mylimiausius pas- 
toriaus arklius, kad galėtų dalyvauti lenktynėse drauge su ūki- 
ninkų bernais antrą Kalėdų dieną. Nedaug kas būtų ryžęsis 
tokiam žygiui. 

Ir kaip įsigijo mirtiną priešą, atsisakiusi sėsti už stalo greta 
šlykščiojo kapitono Hamarbergo. Negalėjo prisiversti visą ilgą 
pietų metą sėdėti ir kalbėtis su žmogum, kuris ką tik buvo taip 
aplošęs kortomis gerą savo draugą, kad šis, galutinai nusmu- 
kęs, turėjo nusižudyti. Jeigu ji ryždavosi taip pasielgti tais atve- 
jais, kai būdavo pašalietė, tai dėl savęs nėmaž nesudvejos. 

Ji nujautė, kad žmogysta, kuri apšmeižė ją prieš Karlą Artu- 
rą, be galo niekšingo būdo, nuodija orą, kuriuo kvėpuoja, tur- 
būt sėja nelaimes visur, kur tik pasisuka, o jos žodžiai pragaiš- 
tingi kaip gyvatės įkandimas. Didžiausią paslaugą padarytų 
žmonijai tas, kas padėtų jai atsikratyti tokios pabaisos. 

Perskaičiusi Karlo Arturo raštelį ir supratusi, ką jis reiškia, 
ji bemat nusprendė, kas daryti. Norėjo tuoj lipti į savo kambarį 
ir pasiimti šautuvą. Jis užtaisytas. Tereikia nusikabinti nuo sie- 
nos ir užsimesti ant peties. 

Niekas pastoriaus sodyboje nesudraustų jos. Ji pasišauktų 
šunį ir patrauktų link ežero - lyg pažiūrėti, ar ančiukai dar 
nepaūgėję. Kai iš sodybos jau nebebūtų jos matyti, pasuktų į baž- 
nytkaimį, nes būtybė, kuri įlašino nuodų į Karlo Arturo ausį,- 
tikrai ten. 

Ji sustotų prie namo, kur toji „būtybė“ gyvena, ir išsi- 
kviestų ją. Ir, kai tik ši pasirodytų, nusitaikytų jai tiesiai į 
širdį ir nudėtų. 

Jeigu tik žinotų, kuri iš bažnytkaimio moterų yra kalti- 
ninkė, tuoj įvykdytų bausmę, bet dabar turi laukti, kol galu- 
tinai išsiaiškins. Vienu metu ketino net padaryti kaip Karlas 
Arturas: išeiti su šautuvu į kelią ir laukti, kad Dievas atsiųs 
jai nusikaltėlę. Tačiau susilaikė. Tikroji kaltininkė gali likti 
nenubausta, o šito ji nenorėjo. 

Aišku, nėra prasmės eiti į fligelį ir klausti Karlą Arturą, su 
kuojis vakar kalbėjosi. O, ne, šitiek jis dar turi proto, į tokį klau- 
simą neatsakytų. 

Ji veiks gudrumu. Dėsis rami, ramutėlė, tarsi jai viskas būtų 
nei štai, nei antai. Šitokiu būdu greičiau išvilios iš jo paslaptį. 

Ir tuoj pabandė susitvardyti. Iš pasikarščiavimo buvo su- 
draskiusi Šagerstriomo puokštę, o dabar surinko rožių žiedla- 
pius ir sumetė į šiukšlių krepšį. Paskui prisivertė susirasti su- 
žadėtuvių žiedą, kurį Karlas Arturas atsiuntė jai ir kuris nurie- 
dėjo kažkur ant grindų. Tada užlipo į savo kambarį ir pamačiusi, 
kad dar tik pusė aštuntos ir kad dar užtektinai turi laiko, kol susi- 
tiks su Karlu Arturu prie pusryčių stalo, sėdo rašyti laiško savo 
mylimai anytai. 

Kai laiškas pasieks Karlstadą, viskas bus baigta. Jos pasiry- 
žimas tvirtas kaip niekada. Tačiau ji džiaugėsi, kad dar yra tru- 
putis laiko ir gali išaiškinti viską tai vienintelei moteriai, kurios 
nuomonė jai buvo užvis brangiausia, džiaugėsi, kad gali pasa- 
kyti jai, jog visa širdimi ištikimai atsidavusi savo nuostabiajai, 
savo mylimiausiai draugei ir motinai. 

Laiškas buvo baigtas, ir ji pradėjo skaityti jį nuo pradžios. 
Taip, parašyta aiškiai ir suprantamai. Galima viltis, jog pulki- 

ninkienė supras, kad ji nekalta, kad ji apšmeižta neteisingai ir 
kad turi teisę keršyti. 

Tačiau, dar sykį perskaičiusi laišką, Šarlota pastebėjo ką 
kita. Pamatė, kad, teisindama save, nelabai gražiai nušvietė 
Karlą Arturą. 

Ji skaitė ir skaitė iš naujo, ir jai visai apsisuko galva. Iš tiesų, 
juk, perskaitę jos laišką, pulkininkas ir pulkininkienė gali, ko 
gero, supykti ant Karlo Arturo! 

Visai neseniai ji pati gąsdino jį, kad tėvai supyks, o dabar 
štai kursto juos prieš jį! 

Panoro mat išaukštinti save jo sąskaita. Ji buvusi kilniašir- 
dė, protinga, o jis atseit visai pametęs galvą. 

Ir šitokį laišką ji ketina siųsti jo motinai, ji, kuri myli jį! 

Matyt, ir ji pametė galvą. 

Argi nori suteikti savo mylimai anytai tokį didelį skausmą? 
Argi neatsimena, kokia atlaidi buvo anyta jai, Šarlotai, per pir- 
mą jų susitikimą ir vėliau? Argi jau užmiršo jos gerą širdį? 

Ji perplėšė ilgą laišką į dvi dalis ir sėdo rašyti naujo. Dabar 
visą kaltę prisiims pati sau - išteisins Karlą Arturą. 

Ir teisingai padarys. Karlas Arturas pašauktas kilniems dar- 
bams šiame pasaulyje, ir ji turi tik džiaugtis, kad gali saugoti jį 
nuo bet kokio pikto. 

Jis atsižadėjo jos, bet ji vis tiek jį myli ir pasiryžusi ginti ir 
padėti jam šiandien ir visada. 

Ir ji pradėjo naują laišką. „Mano gerbiamoji anyta, negalvo- 
kite apie mane labai blogai...“ 

Ir iškart suklupo. Ką sakyti toliau? Meluoti niekada nemo- 
kėjo, o tiesą sušvelninti nebuvo lengva. 

Kol suko galvą, ką rašyti, pasigirdo skambutis, šaukiąs pus- 
ryčių. Samprotauti nebeliko laiko. 

Tada pasirašė tik savo vardą po ta vienintele eilute, sulankstė 
laišką ir užantspaudavo. Nunešė jį apačion, įmetė į pašto dėžu- 
tę ir nuėjo į valgomąjį. 

Ir tada pagalvojo, jog nebėra prasmės aiškintis, kas toji „bū- 
tybė“. Jeigu ji nori, kad pulkininkienė patikėtų ja, jeigu ketina 
prisiimti kaltę sau, tada negali bausti ko nors kito. 


AUKŠTAI TARP DEBESŲ 


I 


Pusryčiai pastoriaus namuose buvo maloniausias iš visų die- 
nos susėdimų prie stalo. Valgydavo dažniausiai šviežių kiauši- 
nių su duona bei sviestu, pieniškos sriubos su grietinėlės plėne- 
le, o paskui išgerdavo lašelį kavos su nuostabiais minkštais ries- 
tainiais, kokių nebūtum radęs niekur daugiau visoj parapijoj. 
Abu senukai, pastorius ir pastorienė, ką tik pakilę, būdavo žva- 
lūs lyg septyniolikmečiai. Po nakties poilsio jie atkusdavo. Se- 
natviški negalavimai pasireikšdavo tik vėliau, dieną, o iš po 
nakties jie, rodos, būdavo kažkur dingę, ir abu juokaudavo tiek 
su jaunimu, tiek vienas su kitu. 

Tačiau šį rytą, žinoma, nebuvo nė kalbos apie kokius pokštus. 
Abu jaunieji buvo patekę į nemalonę. Šarlota labai nusikalto tuo, 
kad vakar negražiai atsakė Šagerstriomui, o pastoriaus padėjė- 
jas - kad visą dieną neatėjo valgyti, iš anksto apie tai neperspėjęs. 

Kai Šarlota įbėgo į kambarį, kiti jau buvo susėdę prie stalo. 
Ji buvo taip pat besėdanti savo vieton, bet pastorienė griežtai 
sulaikė ją šūktelėdama: 

— Negi manai sėsti prie stalo su šitokiais pirštais? 

siausiai rašaluotos nuo ilgo rašymo. 

— Oi ne, ne,- tarė juokdamasi.- Tiesą sakot, tetule. Atsipra- 
šau, atsiprašau! 

Ji išbėgo lauk ir netrukus sugrįžo atgal švariomis rankomis, 
neparodydama nė mažiausio nepasitenkinimo už pastabą, ku- 
ri, beje, buvo padaryta sužadėtinio akivaizdoje. 

Pastorienė žiūrėjo į ją bent kiek stebėdamasi. 

„Kas jai galėtų būti? - galvojo senoji ponia.- Čia ji šnypščia 
kaip žaltys, čia vėl burkuoja lyg balandis. Taip, nelengva su- 
prasti šių laikų jaunimą". 

Karlas Arturas tučtuojau atsiprašė už tai, kad vakar neman- 
dagiai pasielgė. Jis išėjęs truputį pasivaikščioti, tačiau pavargęs 
ir atsigulęs ant kalvelės miške. Ir užmigęs, o kai pabudęs, be 
galo nustebęs: jo pramiegota ir pietūs, ir vakarienė. 

Pastorienė apsidžiaugė, kad vaikinas susiprotėjo pasiaiškinti. 

— Nereikia taip varžytis, Karlai Arturai,- tarė ji nuolankiai.- 
Būtume vis tiek ko nors suradę užkąsti, nors patys ir buvome 
pavalgę. 

- Jūs labai gera, teta Regina. 

— Taigi dabar reikės suvalgyti dvigubai, kad atsigriebtum. 

— Turiu pasakyti, mieloji teta, kad nelabai ir nukentėjau. Grįž- 
damas užsukau pas vargonininką, ir ponia Sundler man davė 
vakarienės. 

Šarlotos pusėje pasigirdo tylus aiktelėjimas. Karlas Arturas 
kryptelėjo į ją ir išraudo visas lig ausų. Jam nereikėjo minėti 
ponios Sundler vardo. Dabar Šarlota, ko gero, pašoks ir pasakys, 
jog jai aišku, kad ponia Sundler ją apšmeižė, net pakels skandalą. 

Tačiau Šarlota nepajudėjo. Jos veidas buvo visiškai ramus. 
Jeigu Karlas Arturas būtų nežinojęs, kiek klastos slepia toji bal- 
ta kakta, būtų pasakęs, kad ji spindi vidine šviesa. 

Tuo tarpu Šarlota ne juokais stebino visus valgytojus. Ji el- 
gėsi iš tikro kažkaip ypatingai. 

O gal ir nederėtų jos elgesio vadinti ypatingu: tikriausiai ir 
mums yra tekę kažką panašaus išgyventi, kai po ilgų pastangų 
pagaliau įvykdome sunkią pareigą ar užsikrauname sau kokį 
vargą. Savaime aišku, kad tuo metu mes būname blogai nusi- 
teikę. Jokia paguoda, netgi įsitikinimas, kad elgiamės teisingai 
ir išmintingai, nieko mums nepadeda. Jaučiame, kad mūsų pa- 
siaukojimas užtrauks tik dar didesnį sielvartą ir kančias. Ir štai 
staiga pajuntam, kad širdis suspurda iš džiaugsmo, kad ji pla- 
ka lengvai ir ramiai, ir mus apgobia didi palaima. Tarsi per 
stebuklą mes jaučiamės pakilę virš savo įprasto, kasdieninio 
aš, mes tiesiog abejingi bet kokioms negandoms ir, maža to, 
esame tikri, kad nuo šios valandėlės žengsim per gyvenimą 
niekieno netrukdomi, niekas neatims to tylaus, iškilmingo 
džiaugsmo, kuris slypi mūsų širdyse. 

Kažkas panašaus dėjosi ir su Šarlota prie pusryčių stalo. 
Sielvartą, pyktį, kerštą, įžeistą savimeilę, sutryptą meilę - vis- 
ką nubloškė į šalį begalinis džiaugsmas, kad štai ji aukojasi dėl 
mylimojo. 

Šią akimirką jos sieloje tebuvo tik švelni užuojauta ir nuo- 
širdus pritarimas. Visi žmonės jai atrodė nuostabūs. Ir ji be 
galo juos mylėjo. 

Ji žiūrėjo į pastorių Forsijų, smulkų, sudžiūvusį senuką pli- 
ku pakaušiu, skustu smakru, aukšta kakta ir dygiomis akytė- 
mis. Jis buvo daugiau panašus į universiteto profesorių negu į 
pastorių, oO iš tiesų buvo išsilavinęs ir galėjo tapti mokslininku. 
Buvo gimęs aštuonioliktame amžiuje, kai dar klestėjo Linėjaus 
šlovė, todėl studijavo gamtos mokslus ir jau buvo tapęs botani- 
kos profesorium Lunde, kai jį pakvietė pastoriauti į Korsčiur- 

ką. Šioje parapijoje ilgus amžius pastoriavo Forsijų giminė. Tas 
pareigas tėvai perduodavo sūnums kaip fideikomisą, o kadangi 
botanikos profesorius Petrus Forsijus buvo paskutinis iš giminės, 
tai jį prašė ir net vertė atsiduoti sielų ganymui, o gėles palikti 
likimo valiai. 

Visa tai Šarlota seniai žinojo, tačiau iki šiol turbūt nesupra- 
to, kokią auką turėjo padaryti senukas, atsižadėdamas savo pa- 
šaukimo. Aišku, jis tapo geru pastoriumi. Jo gyslose tekėjo dau- 
gybės puikių dvasininkų kraujas, ir jis savo darbą dirbo leng- 
vai, su įgimtu išmanumu. Tačiau iš daugelio vos pastebimų Žžy- 
mių Šarlota sprendė, jog jis ir dabar tebesigaili, kad negalėjo 
likti savo vietoj ir dirbti mėgstamą darbą. 

Dabar, kai gavo padėjėją, septyniasdešimt penkerių metų 
senukas atnaujino botanikos studijas, vėl ėmė rinkti augalus, 
lipino juos, tvarkė herbariumą. Tačiau ir parapijos reikalų ne- 
jokių nesantaikų ir niekas neaitrintų protų, stengdavosi iš karto 
pašalinti kivirčų priežastis. Todėl ir paėmė taip labai į širdį, 
kad vakar Šarlota šitaip nemandagiai atsakė Šagerstriomui. Ta- 
čiau vakar Šarlota buvo kitokia. Tada senis jai pasirodė itin bai- 
lus ir per daug skrupulingas. O dabar ji suprato jį visai kitaip. 

O pastorienė... 

Šarlota pažvelgė į senąją ponią. Ji buvo stambi, kaulėta, toli 
gražu ne iš patraukliųjų. Plaukus, kurie dar nebuvo linkę žilti, 
nors ji buvo vieno amžiaus su vyru, skyrė per vidurį, šukavo 
ant ausų ir slėpė po juoda nėrinių kepuraite. Kepuraitė dengė 
kone pusę veido, ir Šarlota pati sau galvojo, kad pastorienė 
taip daro tyčia, nes nieko gražaus neturi parodyti. Turbūt ma- 
no, kad gana jau to, jog žmonės mato jos apskritas lyg pipirai 
akutes, riestą nosį su išplėstomis šnirpšlėmis, antakius, pa- 

našius į du mažyčius šepetėlius, plačią burną ir stambius 
skruostikaulius. 

Atrodė griežta, tačiau jeigu ir spaudė prie darbo savo tar- 
nus, tai dar labiau spaudė save. Niekada nesiilsėdavo. Parapi- 
joj žmonės kalbėjo, kad nelengvą naštą užsikrovusi pastorienė 
Forsijus. Ji nemėgo sėdėti ant kanapos su mezginiu ar siuviniu, 
ne, jai reikėjo rimto ir sunkaus darbo. Per visą savo gyvenimą ji 
niekada neužsiiminėjo tokiais niekais kaip romanų skaitymas 
ar barškinimas fortepijonu. 

Toks jos uolumas Šarlotai kartais atrodydavo visai nereika- 
lingas, tačiau šįryt ji negalėjo tuo atsižavėti. Argi ne gražu nė 
kiek savęs netausoti ir nepavargti iki pat senatvės? Argi ne gra- 
žu švarinti ir tvarkyti kiekvieną kampelį ir nieko daugiau ne- 
reikalauti iš gyvenimo, kaip tik teisės dirbti? 

Be to, ji buvo toli gražu ne nuobodi senė. Labai greitai pajus- 
davo visa, kas linksma, ir tiek pripasakodavo šmaikščių istori- 
jų, kad Žmonės krisdavo iš juoko! 

Pastorienė tebesikalbėjo su Karlu Arturu apie ponią Sund- 
ler. Jis pasakojo susiradęs ją todėl, kad ji esanti senos jų šeimos 
bičiulės Malvinos Spak duktė. 

— Žinoma, žinoma,- tarė pastorienė, kuri pažinojo visą Verm- 
landą ir labiausiai tuos, kurie sugebėjo gerai šeimininkauti.- Mal- 
vina Spak buvo darbšti ir rimta moteriškė. 

Karlas Arturas paklausė, kaip jai atrodo, ar duktė irgi tokia 
pat puiki kaip motina. 

— Tiek tegaliu pasakyti, kad šeimininkė ji gera,- atsakė pa- 
storienė,- tik bijau, kad truputį kuoktelėjusi. 

— Kuoktelėjusi? - pakartojo Karlas Arturas. 

— Taip, kuoktelėjusi. Jos niekas nemėgsta. Aš kartą mėginau 
su ja pasikalbėti, ir žinai, Karlai Arturai, ką ji man pasakė atsi- 

sveikindama? Nagi užvertė akis ir tarė: „Kai jūs, teta, pamaty- 
sit sidabrinį debesį su auksiniais pakraščiais, tada prisiminkite 
mane!“ Taip ir pasakė. Ką ji turėjo galvoje? 

Pasakojant pastorienės lūpos virpėjo nuo šypsenos. Iš tiesų 
buvo sunku susilaikyti nesijuokus: argi gali protingam žmogui 
ateiti į galvą prašyti ją, Reginą Forsijus, žiūrėti į debesis su auk- 
siniais pakraščiais? 

Tačiau ji kaip įmanydama tvardėsi, kad nenusijuoktų. Buvo 
nusprendusi per šiuos pusryčius būiti griežta ir rimta. Šarlota 
matė, kaip jai sunku. Ji laikėsi iš paskutiniųjų, bet ūmai visas 
jos veidas sujudo. Akys susiaurėjo, šnirplės išsiplėtė, burna per- 
sikreipė, ir ji galiausiai prapliupo juoktis. Bruožai jos persimai- 
nė, visa ji linksmai kretėjo. 

Ir visi nejučiom pradėjo juoktis - susilaikyti buvo neįmano- 
ma. Juk tereikia žvilgtelti į pastorienę Forsijus besijuokiančią, 
galvojo Šarlota, ir bemat ją pamilsi. Tada jau nematysi, kad ji 
negraži, tik būsi dėkingas jai, kad taip tave pralinksmino. 


II 


Tuoj po pusryčių, kai tik Karlas Arturas išėjo iš valgomojo, 
pastorienė pasakė Šarlotai, kad pastorius nusprendęs šįryt nu- 
vykti vizito į Didįjį Šiotorpą. Nors mergina dar tebebuvo paki- 
liai nusiteikusi, bet, išgirdusi jos žodžius, pasijuto truputį ne- 
smagiai. Ar tai nepatvirtins Karlo Arturo įtarimo? Bet tuoj nu- 
siramino. Juk ji gyvena padebesiuos. O tas, kas dedasi žemėje, 
maža beturi reikšmės. 

Pusę vienuoliktos prie namo privažiavo didelė dengta ka- 
rieta. Pastorius Forsijus, žinoma, nevažinėjo ketvertu, bet jo nor- 

vegiški širmiai su juodomis uodegomis ir juodais karčiais, praš- 
matnus vežikas, labai oriai dėvįs juodą livrėją, nė kiek nedarė 
gėdos. Tiesą pasakius, pastoriaus ekipažui nieko negalėjai pri- 
kišti, tik gal arkliai buvo kiek per riebūs. Pastorius per daug jais 
rūpinosi. Ir šiandien sąžinė ilgai jam neleido jų kinkyti. Jeigu 
būtų pritikę, mielai būtų važiavęs su vienkinkiu vežimu. 

Pastorienė su Šarlota šįryt vienuoliktai valandai buvo kvies- 
tos pas vaistininko Grobergo žmoną, kuri šventė savo varda- 
dienį, o kadangi kelias į Didįjį Šiotorpą ėjo pro bažnytkaimį, jos 
irgi susėdo drauge ir pavažiavo galiuką. Kai išvažiavo pro var- 
tus, Šarlota atsisuko į pastorių ir pasakė tokiu tonu, lyg toji mintis 
būtų jai staiga atėjusi į galvą. 

- Šįryt, kai jūs su teta dar nebuvot atsikėlę, fabrikantas Ša- 
gerstriomas atsiuntė man puokštę gražių rožių. Jeigu norėtu- 
mėt, dėdė galėtumėt padėkoti jam mano vardu. 

Lengva įsivaizduoti, kaip senukai nustebo ir apsidžiaugė. 
Jiems atlėgo širdis. Jokio subruzdimo parapijoj nėra. Šagerst- 
riomas visai neįsižeidęs, nors, be abejo, turėjo teisę įsižeisti. 

- Ir tu tik dabar pasakei! — sušuko pastorienė.- Iš tiesų 
esi labai keista. 

Šiaip ar taip, ji buvo be galo sužavėta, klausinėjo, kas atga- 
beno puokštę, ar ji buvo gražiai sutaisyta, ar nebuvo kartais 
raštelio, įkišto į gėles, ir taip toliau, ir panašiai. 

Pastorius tik linktelėjo galvą ir pažadėjo Šarlotai nuvežti jos 
padėkojimus. Ir iš karto atsitiesė visas. Atrodė, žmogus atsi- 
kratė didelio rūpesčio. 

Šarlota pagalvojo, ar nebus ji vėl padariusi klaidos. Tačiau 
šį rytą be galo troško visus žmones, kiek tai priklausė nuo jos, 
padaryti laimingus. Jautė neįveikiamą norą aukotis kitų labui. 

Toj vietoj, kur kaimo gatvė suko iš vieškelio, karieta sustojo 
ir moterys išlipo lauk. Kaip tik šičia vakar dieną Karlas Arturas 
sutiko gražiąją dalarnietę. 

Eidama į bažnytkaimį, Šarlota visuomet sustodavo čia pasi- 
gėrėti gražiomis apylinkėmis. Mažytį ežerą pačiam gamtovaiz- 
džio vidury iš čia geriau matei negu iš pastoriaus sodybos, ku- 
ri, tiesą pasakius, buvo gana žemokoj vietoj. Nuo čia galėjai 
apžvelgti visus ežero krantus, kurie buvo labai nevienodi. Va- 
karinėj pusėj, kur dabar jos stovėjo, plytėjo lėkštos dirvos, že- 
mė čia buvo labai derlinga - tą galėjai spręsti iš daugybės kai- 
mų. Į šiaurę buvo pastoriaus sodyba, taip pat iš visų pusių ap- 
juosta lygių ir gerai įdirbtų laukų, o į šiaurės rytus traukėsi plo- 
tai, apaugę lapuočių miškais. Ten šniokštė upelis su putojančiu 
kriokliu, o pro medžius šmėžavo juodi stogai ir aukšti kaminai. 
Tai buvo dvi stambios geležies lydyklos, kurios dar labiau ne- 
gu dirvos ir miškai kėlė šio krašto gerovę. O pažvelgęs į pietus, 
vėl išvysdavai gryną plynę. Čia kūpsojo tik nedidelės kalvos, 
tankiai apaugusios miškais. Toks pat vaizdas buvo ir rytiniam 
krante. Ši ežero pusė irgi būtų atrodžiusi niūri ir nuobodi, bet 
kartą turtingam fabrikantui šovė į galvą pasistatyti dvarą kal- 
vos šlaite pačiam vidury miško. Baltas rūmas, kyšąs pro eglių 
viršūnes, buvo nepaprastai gražus. Išmaniai susodinti parko 
medžiai teikė savotišką, apgaulingą optinį vaizdą. Namas atro- 
dė kaip tikra pilis su mūro sienomis ir bokštais iš šalių. Šie rū- 
mai buvo tikras šio krašto perlas, stačiai negalėjai įsivaizduoti 
tos vietos be jų. 

Šarlota, kuri dabar gyveno kitam pasauly, nesiteikė net žvilg- 
telėti nei į ežerą, nei į gražuolius rūmus. Užtat senoji pastorie- 
nė, kuri paprastai nelabai kreipdavo dėmesio į gamtos grožį, šį 
kartą sustojo ir ėmė žvalgytis po apylinkes. 

— Stabtelkim valandėlę! - tarė ji.- Pasižiūrėkim truputį į Berg- 
hamrą! Tik pagalvok, sako, kad Didysis Šiotorpas kur kas di- 
desnis ir gražesnis! Ir žinai ką? Jeigu Žinočiau, kad tas, kurį aš 
myliu, gyvena tokioje puikioje vietoje, iš tikrųjų būčiau laiminga. 

Daugiau ji nieko nepasakė, tik stovėjo linguodama galvą, 
sunėrusi senas, raukšlėtas rankas lyg maldai. 

Šarlota puikiai suprato jos žodžius ir bemat atsakė: 

— Be abejo, būtų nuostabu gyventi miško glūdumoj, kur joks 
žmogus neužeina. Tai ne mūsų sodyba prie didelio vieškelio. 

O pastorienė, kuriai patikdavo žiūrėti, kaip keliu į vieną ir į 
kitą pusę važiuoja žmonės, pagrūmojo jai pirštu: 

- Žiūrėk tu man! 

Paskui paėmė Šarlotą už parankės ir žengė tolyn dailia kai- 
mo gatve, palei kurią nuo vieno iki kito galo stovėjo dideli, ko- 
ne prašmatnūs namai. Tik pradžioje stūksojo kelios lūšnelės. 
Buvo jų ir daugiau tarp medžių kalvų šlaituose, tik iš gatvės 
negalėjai pastebėti. Sena medinė bažnyčia su aukštu bokštu, 
smingančiu į dangų tartum yla, teismo pastatas, valsčiaus įstai- 
ga, dideli, judrūs užeigos namai, gydytojo būstas, teisėjo vila, 
stovinti atokiau nuo gatvės, keli pasiturinčių ūkininkų namai ir 
vaistinė pačiam gale gatvės, tarsi užbaigianti ją,- visa tai bylojo, 
kad Korsčiurka - turtingas bažnytkaimis, neatsiliekąs nuo lai- 
ko, ir kad gyvena čia veiklūs ir pažangūs Žmonės. 

Tačiau pastorienė ir Šarlota, kuo geriausiai nusiteikusios, 
žingsniavo gatve ir dėkojo Dievui, kad nereikia gyventi čia, kai- 
me, kur tave iš visų pusių supa kaimynai, kur negali iškišti no- 
sies pro duris, kad tavęs visi nepamatytų ir nesusidomėtų, kur 
eini. Vos įkėlusios koją į kaimą, jos iškart pasiilgo pastoriaus 
sodybos, kuri stovėjo visai nuošaliai ir kur jie buvo patys sau 
ponai. Čia jos jautėsi nesmagiai ir žinojo, kad atgaus ūpą tik 

tada, kai vėl pasuks namų link ir pamatys iš tolo dunksant sto- 
raliemenes sodybos liepas. 

Galų gale jos pravėrė vaistinės duris. Ir tuoj pajuto, kad bus 
pasivėlavusios. Lipdamos girgždančiais laiptais į antrą aukštą, 
išgirdo virš galvų netilstančias kalbas - rodės, ūžia bičių avilys. 

- Šiandien kaip reikiant įsiaudrinusios,- tarė pastorienė.- 
Girdi, kaip klega! Turbūt kas nors atsitiko. 

Šarlota stabtelėjo vidury laiptų. Jai iki šiol nė į galvą nebuvo 
atėję, kad Šagerstriomo piršlybos, iširusios sužadėtuvės ir Kar- 
lo Arturo susižadėjimas su dalarniete jau galėjo tapti visų šne- 
kų tema, bet dabar ėmė būgštauti, kad tikriausiai kaip tik apie 
tai čia šitaip karštai ir uoliai kalbama. 

„Turbūt gerbiamoji vargonininkienė jau bus visur išplepė- 
jusi,- pagalvojo ji.- Iš tiesų gerą bičiulę įsitaisė Karlas Arturas“. 

Tačiau net nepamanė, kad reikėtų grįžti atgal. Pabūgti 
būrelio liežuvautojų jai nebūtų atėję į galvą net paprastomis 
aplinkybėmis, o tuo labiau šį rytą, kai buvo abejinga bet ko- 
kiems priekaištams. 

Kai pasirodė naujos viešnios, dideliam kambaryje, kur 
buvo susirinkusios damos, stojo tyla. Tik viena senyva po- 
nia, kuri, iškėlusi aukštyn pirštą, karštai kažką aiškino kai- 
mynei, dar šūktelėjo: 

— Bet kad tu žinotum, sesule! Oi, kas čia dabar atsitiko! 

Visos poniutės atrodė sumišusios. Matyt, nesitikėjo, kad pa- 
sirodys moterys iš pastoriaus sodybos. 

Vaistininko žmona tuoj šoko jų priimti, o pastorienė, neži- 
nodama nieko, ką iškrėtė Šarlota su Karlu Arturu, jautėsi visiš- 
kai ramiai, nors aiškiai matė, kad kažkas ne taip. Pastorienė jau 
buvo senutė, tačiau jos keliai lankstėsi dar mikliai kaip šokėjos, 
1r ji pirmiausia padarė didelį reveransą visoms susirinkusioms, 

paskui ėjo ratu ir sveikino kiekvieną atskirai, kas kartą nusi- 
lenkdama. Šarlota jautė, kad ją sutiko be simpatijos, tik neišsi- 
davė, kukliai ėjo iš paskos. Ji linkčiojo kur kas mažiau negu 
pastorienė, nes varžytis su šia buvo iš tiesų neįmanoma. 

Jauna mergina greitai pastebėjo, kad visos vengia jos. Kai ji, 
pasiėmusi puodelį kavos, atsisėdo prie staliuko palangėje, nie- 
kas nepasinaudojo laisva vieta priešais. Panašiai buvo ir pas- 
kui, kai damos, baigusios gerti kavą, išsitraukė iš savo ridikiu- 
lių mezginius ir siuvinius. Ji liko sėdėti viena - niekas tarsi nė 
nematė, kad ji yra kambaryje. 

Aplinkui ją krūvelėmis sėdėjo poniutės, taip sukišusios gal- 
vas, kad jų didelės rauktinės mezginių kepurės pynėsi į daiktą. 
Ir visos kalbėjo prislopintu balsu, kad ji nieko nesuprastų, ta- 
čiau vis tiek Šarlota retkarčiais nugirsdavo: „Kad tu žinotum, 
sesule! Oi, kas čia atsitiko!“ 

Matyt, jos pasakojo viena kitai, kad ji pirma atsakė Šagerst- 
riomui, bet paskui ėmė gailėtis, todėl rado dingstį susibarti su 
jaunikiu, kad šis pasikarščiavęs nutrauktų sužadėtuves. Koks 
apsukrumas! Visa kaltė krinta jam. Apie ją niekas nepasakys, 
kad atstatė neturtingą vaikiną, norėdama tapti Didžiojo Šiotor- 
po šeimininke. Ir visi šitie gudrūs jos planai būtų pavykę, ji bū- 
tų išvengusi pasmerkimo, jeigu vargonininkienė nebūtų atspė- 
jusi jos kėslų. 

Šarlota sėdėjo tylutėliai ir klausėsi jų erzėjimo. Jai nė į galvą 
neatėjo, kad reikėtų atsistoti ir pasiteisinti. Ekstazė, kuri buvo 
apėmusi ją visą dieną, dabar pasiekė viršūnę. Ji nejautė širdgė- 
los, o pleveno aukštai tarp debesų, toli nuo žemiškų rūpesčių. 

Visas tas nuodingas murmesys nukryptų prieš Karlą Artu- 
rą, jeigu jo nedengtų jinai. Tada visuos kampuos tik skambėtų: 
„Oi, sesule! Ar girdėjai, sesule? Jaunasis Ekenstetas pametė sa- 

vo sužadėtinę. Oi, oi! Išpuolė į kelią ir pasipiršo tai, kurią pir- 
mąją sutiko. Oi, oi! Kaip tu manai, sesule, ar toks vyras gali būti 
Korsčiurkos pastorium? Oi, oi! Ką vyskupas pasakys?“ 

Ji džiaugėsi, kad viskas kliūva jai. 

Kai Šarlota šitaip sėdėjo viena, guosdama sau širdį, kad 
apgynė Karlą Arturą, prie jos priėjo mažutė, išblyškusi, lie- 
sa moteriškė. 

Tai buvo jos sesuo, Marija Luiza Liovenšiold, ištekėjusi 
už daktaro Romelijaus. Ji turėjo šešetą vaikų ir girtuoklį vy- 
rą, buvo dešimčia metų vyresnė už Šarlotą, ir niekada jos 
per daug nedraugavo. 

Ji nieko neklausinėjo, tik atsisėdo priešais Šarlotą ir ėmė 
megzti vaikišką kojinaitę. Tačiau jos veido išraiška buvo kaž- 
kokia ypatinga. Aišku buvo, kad ji ne šiaip sau atsisėdo prie- 
šais už stalelio palangėje. 

Taip ir sėdėjo abi seserys. Retkarčiais jos girdėdavo vis tą 
patį: „Oi, sesule!“ 

Po valandėlės jos pastebėjo, kad ponia Sundler atsisėdo ša- 
lia pastorienės Forsijus ir ėmė kuždėtis su ja. 

— Dabar ir teta Regina sužinos,- tarė sesuo. 

Šarlota buvo besistojanti, bet apsigalvojo ir liko sėdėti. 

— Klausyk, Marija Luiza,- tarė ji po valandėlės,- ar nežinai, 
kaip ten buvo su ta Malvina Spak? Ji ten kažką užbūrė, kažką 
išpranašavo, ar ne? 

— Gal ir ne,- atsakė sesuo,- tačiau ir aš nieko aiškiai neprisi- 
menu. Lyg ir kažkoks prakeiksmas persekiojo Liovenšioldus. 

— Gal tu galėtum sužinoti, kaip iš tiesų buvo?- paklausė 
Šarlota. 

- Žinoma. Aš turiu kažkur užsirašiusi. Bet, šiaip ar taip, tai 
su mumis nesusiję, o tik su Liovenšioldais iš Hedebiu. 

— Ačiū! — pasakė Šarlota, ir vėl abi nutilo. 

Tačiau netrukus liežuvautojų kuždesys, matyt, išvedė dak- 
tarienę iš kantrybės. 

— Aš dabar suprantu, - pašnibždėjo jinai.- Tu tyli dėl Karlo 
Arturo. Bet aš, sakysim, galėčiau papasakoti joms viską, kaip yra. 

— Būk gera,- baisiausiai persigandusi sušuko Šarlota.- Kas 
man darbo, kaip bus man? O Karlas Arturas - toks gabus 
vyras. 

Sesuo bemat ją suprato. Ji mylėjo savo vyrą, nors šis gir- 
tuokliavo ir ji nė vienos dienos nuo pat sutuoktuvių nebuvo 
laiminga. Bet vis dar tikėjosi, kad jis pasitaisys ir ims daryti 
stebuklus kaip gydytojas. 

Kai vaišės galų gale pasibaigė ir damos atsisveikino, storulė 
vargonininkienė prieškambaryje padėjo pastorienei apsivilkti 
mantiją ir surišo skrybėlės kaspinus. 

Šarlota, kuri paprastai pati patarnaudavo senajai savo drau- 
gei, stovėjo išblyškusi ir žiūrėjo, tačiau nieko nesakė. Kai išėjo į 
kaimo gatvę, vargonininkienė vėl prišoko prie pastorienės ir 
pakišo jai ranką. Šarlotai beliko eiti greta. 

Ponia Sundler atkakliau už kitas bandė šiandien jos kantry- 
bę, tačiau Šarlota žinojo, kad tuoj atsikratys ja, kai tik prieis jos 
namus pradžioj gatvės. 

Tačiau atsidūrusi prie namų, ponia Sundler paklausė, ar ne- 
galinti palydėti jų iki sodybos. Girdi, labai sveika truputį paju- 
dėti taip ilgai sėdėjus. 

Pastorienė neprieštaravo, ir jos keliavo toliau. Šarlota irgi 
nieko nesakė, tik žengė truputį greičiau ir paliko jas, kad negir- 
dėtų šleikštaus ir įkyraus vargonininkienės balso. 

ŠAGERSTRIOMAS 


Po nenusisekusių piršlybų grįždamas namo iš pastoriaus so- 
dybos, Šagerstriomas visą kelią šypsojosi. Jeigu ne vežėjas ir 
tarnas, būtų kvatojęs visa gerkle - taip jam buvo juokinga, kad 
jisai, nuvažiavęs pasiūlyti didelės malonės vargšei merginai, 
buvo išbartas ir pavarytas. 

— Bet ji sakė šventą teisybę, - murmėjo jisai.- Po galais, tikrą 
teisybę. Tik niekaip nesuprantu, kaip aš pats apie tai nepagal- 
vojau važiuodamas pirštis. 

— Beje, pasipiktinimas jai tik į gera,- samprotavo jis toliau.- 
Nenuėjo niekais mano pastangos. Miela buvo žiūrėti į ją, šitaip 
pagražėjusią. | 

Pavažiavęs dar valandėlę, tarė pats sau, kad jeigu ir pasiel- 
gė kvailai, tai vis vien turi būti patenkintas šia istorija, nes turė- 
jo progos pažinti žmogų, kuriam nei štai, nei antai, kad jis — 
turtingiausias vyras visoje Korsčiurkoje. Toji mergina netgi ne- 
sistengė apsimetinėti. Ir visai nepaisydama, kad priešais ją mi- 
lijonierius, pasielgė su juo kaip su paprasčiausiu driskium. 

„Tai bent charakteris šitos mergiotės! - mąstė jis.- Ir vis dėl- 
to būtų malonu, kad ji negalvotų apie mane per daug blogai. 
Gink Dieve, daugiau jai nesipiršiu, bet norėčiau parodyti, jog 
ne toks jau esu stuobrys, kad pykčiau ant jos už tokią pamoką“. 

Visą popietę jis suko galvą, kaip jam atsipirkti už tą įžūlu- 
mą, kol galų gale nusprendė radęs tinkamą būdą. Šį sykį neke- 
tino pulti stačia galva. Nusprendė gerai pasiruošti, sužinoti, kas 
reikia, kad neapsijuoktų antrą kartą. 

Vakarop jam toptelėjo mintis, kad ne pro šalį būtų jam da- 
bar padaryti Šarlotai mažytę staigmeną. Jis mielai pasiųstų jai 
truputį gėlių. Jeigu ji priims, tada bus kur kas lengviau su ja 
susitaikyti. Ir tuoj pat nuskubėjo į sodą. 

— Klausyk,- tarė jis sodininkui,- noriu, kad padarytum man 
labai gražią puokštę. Pažiūrėsiu, ką tamsta man pasiūlysi! 

— Gražiausi dabar turbūt raudonieji gvazdikai - tarė sodi- 
ninkas.- Galėtume sudėti juos į vidurį, o iš šonų papuošti leu- 
konijomis ir kiek įmaišyti rezetų. 

Tačiau Šagerstriomas suraukė nosį. 

— Gvazdikų, leukonijų, rezetų! — tarė jis.- Juk tokių gėlių 
yra kiekvienoj sodyboj. Betrūksta, kad pasiūlytum baltagalvių 
ir varpelių. 

Toks pat likimas ištiko levažandžius, pentinius ir neužmirš- 
tuoles. Visas jas paniekino šeimininkas. 

Galų gale Šagerstriomas sustojo prie nedidelio rožių krū- 
mo, pilno žiedų ir pumpurų. Ypatingai žavūs buvo pumpurai. 
Raudoni žiedlapiai kyšojo iš žalio apvalkalo su karpytais pa- 
kraštėliais tartum iš samanų. 

— Va čia tai grožis! - tarė jisai. 

- Bet, pone šeimininke, juk tai šimtalapė rožė! Šįmet pirmą 
kartą pražydo. Nelabai jai patinka čia, taip toli šiaurėje. Šitokio 
krūmo jūs nerasit visam Vermlande. 

— Bet man kaip tik to ir reikia. Noriu nusiųsti į Korsčiurkos 
pastoriaus sodybą. Tamsta Žinai, kad visų kitų rožių jie turi. 

— Ak, į pastoriaus sodybą! - patenkintas sušuko sodininkas. 
Čia kitas dalykas. Labai norėčiau, kad pastorius pamatytų ma- 
no šimtalapes rožes. Jis didelis gėlių žinovas. 

Taigi vargšės rožės buvo nuskintos ir nusiųstos į pastoriaus 
sodybą, kur jų laukė dar negailestingesnis likimas. 

Užtat visai atvirkščiai buvo sutiktas Korsčiurkos pastorius, 
kai rytojaus rytą atvažiavo į Didįjį Šiotorpą. 

Iš pradžių nedidukas pastorius laikėsi truputį oriai ir kiek 
varžėsi, bet iš teisybės jis buvo tiesmukas ir kuklus žmogus kaip 

ir Šagerstriomas. Abu tuoj pajuto, kad per didelės ceremonijos 
nereikalingos, ir netrukus jau kalbėjosi kaip du seni draugai, 
paprastai ir nuoširdžiai. 

Šagerstriomas, pasinaudojęs proga, kai ko paklausė apie Šar- 
lotą. Pasiteiravo apie jos tėvus, apie kraitį, o labiausiai domė- 
josi sužadėtiniu ir jo ateities planais. Juk pastoriaus padėjėjas 
gaunąs ne tokią jau didelę algą, kad galėtų vesti? Ar nežinąs 
pastorius, gal jaunasis Ekenstetas turįs viltį netrukus būti pa- 
aukštintas? 

Pastorių be galo nustebino Šagerstriomo klausimai, tačiau ka- 
dangi tie dalykai nebuvo paslaptis, jis atsakinėjo aiškiai ir tiesiai. 

„Tikras komersantas,- galvojo senis.- Viską sprendžia rim- 
tai. Matyt, taip jau įprasta šiais laikais“. 

Galų gale Šagerstriomas paaiškino, kad jis yra Uplando fab- 
rikantų valdybos pirmininkas ir turi teisę skirti fabrikų pasto- 
rius. Prieš keletą savaičių kaip tik atsirado laisva vieta. Atlygi- 
nimas, žinoma, nedidelis, tačiau pastoriaus sodyba visai jauki, 
ir buvęs šeimininkas gyveno ten visai neblogai. Kaip pastorius 
manąs, ar tas netiktų jaunajam Ekenstetui? 

Pastorių Forsijų be galo nustebino šisai pasiūlymas, tačiau 
galvotas senis bematant suvokė jo vertę. 

Jis išsiėmė tabakinę, prisikimšo savo didžiulę nosį tabako, 
nusišluostė ją šilkine nosine ir tuomet tarė: 

- Ponas fabrikantas nerasit jaunuolio, kuris būtų labiau ver- 
tas jūsų paramos. 

- Jei taip, tai viskas sutarta,- pasakė Šagerstriomas. 

Pastorius įsikišo tabakinę į kišenę. Jis buvo tiesiog neapsa- 
komai patenkintas. Su kokia naujiena grįš namo! Šarlotos atei- 
tis visą laiką jam kėlė nerimą. Jis labai gerbė savo padėjėją, ta- 
čiau jam nepatiko, jog šisai nė kiek nesistengia susitvarkyti sa- 
vo gyvenimo taip, kad galėtų vesti. 

Staiga geraširdis senukas kreipėsi į Šagerstriomą: 

— Ponas fabrikantas mėgstat teikti žmonėms laimę. Užtat ne- 
sustokit pusiaukelėj! Važiuojam kartu su manim į mūsų sody- 
bą, ir jūs pats pranešite jaunajai porai savo sumanymą! Pamaty- 
sit, kaip jie apsidžiaugs. Norėčiau, kad jūs turėtumėt šitą malo- 
numą. 

Išgirdęs pasiūlymą, Šagerstriomas šyptelėjo. Buvo aišku, kad 
jis jam patiko. 

— Kažin ar man patogu, tarė jis. 

— Žinoma! Ką jūs! Nėra ko nė kalbėti. Kaipgi nepatogu at- 
vykti su šitokia naujiena! 

Jau atrodė, kad Šagerstriomas priims pasiūlymą, bet staiga 
plekštelėjo sau per kaktą. 

- Juk aš negaliu. Šiandien išvažiuoju į tolimą kelionę. Antrą 
valandą manęs lauks karieta. 

— Ką jūs sakot! — sušuko pastorius.- Kaip gaila! Bet aš su- 
prantu. Negalima gaišti tuščiai laiko. 

— Jau ir užsakymai į nakvynės namus išsiuntinėti,- pasakė 
Šagerstriomas nusiminęs. 

— O ar nebūtų galima padaryti taip, kad ponas fabrikantas 
dabar pat važiuotumėt su manim į mūsų sodybą mano karieta, 
kuri štai stovi pakinkyta? - paklausė pastorius.- O jūsų karieta 
galėtų atvažiuoti iš paskos ir paimti jus sutartu laiku. 

Šitaip ir buvo nuspręsta. Pastorius su Šagerstriomu išvažia- 
vo į Korsčiurką pastoriaus karieta, ir fabrikantas davė nurody- 
mą, kad jo karieta atvažiuotų į Korsčiurką vėliau, kai tik bus 
suruošta maistas ir kiti daiktai, reikalingi kelionėje. 

Kelyje abu ponai linksmai šnekėjosi tarsi ūkininkai, važiuo- 
dami į mugę. 

- Turiu pasakyti,- tarė pastorius,- kad Šarlota, mano supra- 
timu, šito neverta: juk kaip ji vakar elgėsi su ponu fabrikantu! 

Šagerstriomas prapliupo juoktis. 

— Dabar ji atsidurs tikrai keblioj padėty,- pasakė pastorius.— 
Smagu bus pažiūrėti, kaip jinai suksis. Ponas fabrikantas pa- 
matysit, kad ji iškrės tokį netikėtą pokštą, koks kitam niekaip 
neateitų į galvą. Cha cha cha, bus gražu! 

Atvykę į pastoriaus sodybą ir sužinoję iš tarnaitės, kad 
ponia su panele dar tebešvenčia vardines bažnytkaimyje, abu 
keliauninkai ne juokais nusiminė. Tačiau pastorius, žinoda- 
mas, kad neteks jų ilgai laukti, pasikvietė Šagerstriomą į sa- 
vo kambarį apatiniame aukšte. Šiandien jis nė nemanė ves- 
tis svečią aukštyn, į svetainę. 

Pastorius turėjo savo žinioje du kambarius. Pirmasis buvo 
darbo kambarys, didelis ir šaltas. Milžiniškas rašomasis stalas, 
dvi kėdės, ilga odinė sofa ir lentyna prie sienos su storomis pa- 
rapijos knygomis - tai ir visas kambario apstatymas, jei neskai- 
tysime kelių didelių kaktusų ant palangės, aplipusių ugnias- 
palviais žiedais. Antrąjį kambarį pastorienė buvo įrengusi savo 
brangiajam senukui daug patogiau. Grindys čia buvo išklotos 
namų darbo kilimais, baldai gražūs ir praktiški: minkštos ka- 
napos, krėslai, rašomasis stalas su daugybe stalčių, ilgos knygų 
lentynos. Be to, sukrauta didžiulė kolekcija pypkių ir gausybė 
aplankų su džiovintomis gėlėmis. 

Čia, žinoma, ir manė pastorius atsivesti Šagerstriomą, ta- 
čiau, eidami per darbo kambarį, jie pamatė Karlą Arturą, sė- 
dintį prie didžiulio piupitro ir registruojantį į storą žurnalą gi- 
musius ir mirusius. Kai jie įžengė į vidų, Karlas Arturas atsisto- 
jo ir buvo pristatytas Šagerstriomui. 

- Taip, šiandien ponui fabrikantui neteks išvažiuoti tuščiom,- 
dygoku balsu pasakė jis sveikindamasis. 

Ar reikia stebėtis, kad jis be galo susijaudino išvydęs Ša- 
gerstriomą pastoriaus sodyboje? Kaip jis galėjo nemanyti, kad 
visi, pastorius, pastorienė ir Šarlota, bendrom jėgom pasistengs 
atšaukti tokį neapgalvotą atsakymą? Jeigu jis dar nors kiek abe- 
jojo Šarlotos nesąžiningumu, argi dabar neįsitikino tuo galuti- 
nai, kai pamatė jaunikį, paties pastoriaus parsivežtą į namus? 
Žinoma, nūnai jam vis tiek, už ko Šarlota tekės, tačiau šitas sku- 
botumas, šiaip ar taip, kažkoks begėdiškas ir nepadorus. Sta- 
čiai šlykštu žiūrėti, kad pastoriaus šeima taip atkakliai stengia- 
si gauti giminaitei turtingą vyrą. 

Senasis pastorius, kuris nežinojo, kad Šarlotos sužadėtuvės 
iširo, nustebęs žiūrėjo į Karlą Arturą. Jis niekaip negalėjo su- 
prasti, ką reiškia jo žodžiai, tačiau iš balso pajuto, kad jis nusi- 
teikęs prieš Šagerstriomą, todėl nusprendė, jog geriausia bus 
paaiškinti, kad šį sykį fabrikantas atvyko ne pirštis. 

— Tiesą sakant, ponas fabrikantas atvažiavo pasikalbėti su 
tavim,- tarė ji.- Nežinau, ar turiu teisę išduoti jo ketinimus, ko! 
sugrįš Šarlota, bet tu būsi patenkintas, mano mielas brolau, bū- 
si tikrai patenkintas. 

Švelnus tonas nė kiek nepaveikė Karlo Arturo. Jis stovėjo 
santūrus, paniuręs, be šypsenos. 

- Jeigu ponas Šagerstriomas turi ką pasakyti man, tai nėra 
reikalo laukti Šarlotos. Mudu su ja nebeturim nieko bendro. 

Šitaip taręs, atkišo kairę ranką, kad pastorius ir Šagerstrio- 
mas galėtų pamatyti, jog ant bevardžio piršto nėra sužadėtu- 
vių žiedo. 

+ Senukui stačiai galva apkvaito iš nustebimo. 

— Dievaži, mano mielas brolau, gal čia kas nors tarp jūsų 

atsitiko, kai aš buvau išvažiavęs? 

— One, dėde. Viskas buvo aišku jau vakar. Ponas Šagerstrio- 
mas piršosi Šarlotai apie dvyliktą valandą. Po valandos mūsų 
sužadėtuvės buvo nutrauktos. 

- Nutrauktos?- paklausė pastorius.- Bet juk Šarlota apie tai 
net neužsiminė. 

— Atleiskit, dėde! - tarė Karlas Arturas, baigdamas kantry- 
bę: jis manė, kad senis tik dedasi nieko nežinąs.- Atleiskit, dė- 
de, bet aš juk aiškiai matau, kad jūs einat amūro pasiuntinio 
pareigas. 

Senukas atsitiesė. Jis pasidarė šaltas ir orus. 

— Einam pas mane,- tarė jis.—- Reikia viską nuodugniai išsi- 
aiškinti. 

Po valandėlės, kai visi susėdo, pastorius prie rašomojo sta- 
lo, Šagerstriomas ant sofos toliau kambaryje, o Karlas Arturas 
supamojoj kėdėj prie durų,- pastorius kreipėsi į savo padėjėją: 

— Tikra tiesa, mano mielas brolau, kad vakar aš patariau sa- 
vo seserėčiai priimti pono Šagerstriomo pasiūlymą. Ji laukė ta- 
vęs penkerius metus. Vieną kartą vasarą paklausiau tave, ar 
manai imtis kokių žygių, kad jūs greičiau galėtumėte vestis, ir 
tu atsakei, kad ne. Turbūt prisimeni, kad tada tau sakiau, jog 
padarysiu visa, ką galiu, kad Šarlota nutrauktų jūsų susitari- 
mą. Šarlota neturi nė skatiko, o kai nebus manęs, liks visiškai 
be globos ir pastogės. Tu pažįsti mane: aš nejaučiu jokių sąži- 
nės priekaištų, kad jai šitaip patariau. Tačiau ji pasielgė savo 
pačios galva, nesutiko su manim, ir tuo viskas pasibaigė, dau- 
giau mes apie tai nekalbėjom, mano mielas brolau. 

Šagerstriomas sėdėjo sofos kamputyje ir stebėjo jaunąjį 
Ekenstetą. Kažkuo jam nepatiko Karlo Arturo laikysena. Šis sė- 
dėjo atsilošęs, suposi kėdėje, tarsi norėdamas parodyti, kad se- 
nuko žodžiai nė kiek neverti dėmesio. Retkarčiais mėgindavo jį 
pertraukti, tačiau pastorius aiškino toliau: 

— Galėsi paskui kalbėti, mano mielas brolau, galėsi kalbėti, 
kiek tik norėsi, o dabar kalbu aš. Važiuodamas šiandien į Didijį 
Šiotorpą, aš dar nežinojau, kad jūsų sužadėtuvės iširo, ir netu- 
rėjau tikslo piršti Šarlotą ponui Šagerstriomui. Važiavau ten to- 
dėl, jog mėgstu, kad mano parapijoj būtų ramu, nes buvau tik- 
ras, jog ponas Šagerstriomas turėjo pagrindą įsižeisti, kai Šarlo- 
ta jam šitaip atsakė. Tačiau, kai nuvykau į Didijį Šiotorpą, pa- 
aiškėjo, jog ponas Šagerstriomas visai kitokios nuomonės negu 
aš. Jis teigia, kad mano pažiūros pasenusios ir kad Šarlota ki- 
taip negalėjo atsakyti. Jis taip buvo patenkintas viskuo, kad te- 
galvojo vien, kaip padaryti jums džiaugsmo, ir ketino pasiūlyti 
tau fabriko pastoriaus vietą Ertofto rūdos kasyklose, kur jis yra 
globėjas. Ir atvažiavo čia todėl, kad norėjo pasikalbėti apie tai 
su tavim ir su ja. Iš to, be abejo, gali spręsti, jog nei ponas Ša- 
gerstriomas, nei aš net nenumanėme, kad jūsų sužadėtuvės iš- 
irusios. Nūnai išgirdai viską, ką aš norėjau pasakyti, ir gali atsi- 
prašyti mus už savo negražius kaltinimus, mano mielas brolau. 

— Man nė į galvą neatėjo, gerbiamas dėde, netikėti jūsų Žo- 
džiais,- pradėjo Ekenstetas. Jis atsistojo oratoriaus poza, susi- 
kryžiavo rankas ant krūtinės, o nugara atsirėmė į knygų lenty- 
ną.- Turėdamas galvoj jūsų atvirumą ir sąžiningumą, dabar aš 
suprantu, kad Šarlota nė nemanė atskleisti dėdei savo negražių 
planų. Be to, pritariu jums, gerbiamas dėde, kad aš visai netin- 
kama partija Šarlotai, ir jeigu Šarlota būtų taip atvirai ir nuošir- 
džiai kaip jūs, gerbiamas dėde, tai pareiškusi, man būtų, be abe- 
jo, buvę labai skaudu, bet aš būčiau vis dėlto supratęs ir atlei- 
dęs. Šiaip ar taip, Šarlota pasirinko kitą kelią. Matyt, bijodama 
smukti daugelio žmonių akyse, iš pradžių ji išdidžiai ir nesava- 
naudiškai atstumia poną Šagerstriomą. Tačiau, žinoma, neketi- 
na visiškai jo atbaidyti. Atvirkščiai — priverčia mane nutraukti 

sužadėtuves. Žino, kad esu nepaprastai jautrus, ir tuo pasinau- 
doja. Prašnenka tokia kalba, kuri turi mane įsiutinti, ir tokiu 
būdu pasiekia savo tikslą. Aš atsimetu nuo jos, ir ji mano lai- 
mėjusi lošimą. Tikisi visą kaltę suversti man. Prieš mane nori 
nukreipti mano gerbiamo dėdės ir kitų žmonių pyktį. Aš nu- 
traukiu su ja ryšius, nors ji ką tik dėl manęs atmetė tokį puikų 
pasiūlymą. Palieku ją, nors ji penketą metų laukė manęs. Kas 
nustebs, jeigu ji po šitokio mano poelgio pasakys „taip“ ponui 
Šagerstriomui? Kas drįs ją kaltinti? 

Ji skėstelėjo plačiai rankomis. Pastorius sujudėjo kėdėje ir 
pusiau nusigręžė nuo jo. Per aukštą senuko kaktą pačiame vi- 
dury ėjo penkios smulkios raukšlės. Karlui Arturui kalbant, tos 
raukšlės ėmė rausti, o dabar žioravo kaip žaizda. Tai buvo žen- 
klas, kad taikusis Korsčiurkos pastorius be galo įširdęs. 

— Mano mielas drauguži... 

- Atsiprašau, gerbiamas dėde, bet aš dar turiu kai ką pasa- 
kyti. Tuo metu, kai aš savo sielos išganymui buvau priverstas 
atsimesti nuo Šarlotos, Dievas atsiuntė man kitą moterį, kuk- 
lią, tykią merginą iš prastuomenės, ir mes vakar vakare priža- 
dėjom kits kitam amžiną ištikimybę. Taigi aš nelikau nuskriaus- 
tas. Esu visiškai laimingas ir nemanau skųstis. Tačiau nesutin- 
ku nešti tos visuotinio pasmerkimo naštos, kurią Šarlota nori 
man suversti. 

Šagerstriomas staiga pakėlė galvą. Sulig paskutiniaisiais 
jaunojo Ekensteto žodžiais jis pajuto, kad, vaizdžiai tariant, 
kambario atmosferoje įvyko kažkokia permaina. Ir tik da- 
bar pastebėjo, jog tarpduryje, už jaunikio nugaros stovi Šar- 
lota Liovenšiold. 

Ji įžengė taip tyliai, kad niekas negirdėjo. Karlas Arturas vi- 
sai nenujautė, kad ji kambaryje, todėl nesiliovė kalbėjęs. Ir kai 

jis postringavo apie jos veidmainiškumą ir klastą, ji stovėjo, gai- 
liaširdė kaip angelas sargas, ir žvelgė į jį su didžia užuojauta ir 
atvira meile. Šagerstriomas daug kartų buvo matęs šitokią mi- 
ną savo velionės Žmonos veide, tad žinojo, ką ji reiškia, ir ne- 
abejojo jos nuoširdumu. 

Šagerstriomas nesvarstė dabar, ar Šarlota graži. Jam atro- 
dė, lyg ji būtų perėjusi per stiprią ugnį, tačiau ši nei apdegino 
jos, nei aprūkė, tik ištirpdė visas ydas ir visus trūkumus, ir ji 
dabar stovi tyra ir skaisti. Jis negalėjo atsistebėti, kaip jaunasis 
Ekenstetas nemato jos šilto žvilgsnio, nejaučia, kaip jį gaubia 
jos meilė. 

Jam pačiam atrodė, kad toji meilė užtvindė visą kambarį. 
Jautė jos spindulių jėgą net čia, kampe ant sofos. Ir jo širdis 
pradėjo smarkiau plakti. 

Jam buvo tiesiog nejauku, kad ji štai stovi ir klausosi kaltini- 
mų, jo manymu, visiškai naivių ir nepagrįstų. Jis sujudėjo - no- 
rėjo atsistoti. 

Tada Šarlota atsigręžė į jo pusę ir pamatė jį sėdintį patamsy. 
Ji, matyt, suprato jo ketinimą. Tada reikšmingai šyptelėjo jam ir 
prisidėjo pirštą prie lūpų, prašydama neišduoti jos. 

Po akimirkos ji dingo taip pat tyliai, kaip buvo įėjusi. Nei 
pastorius, nei sužadėtinis nesužinojo, kad ji buvo kambaryje. Ir 
tuomet Šagerstriomą apėmė didžiausias nerimas. Iki šiol jis ma- 
žai teikė reikšmės Karlo Arturo tiradoms. Manė, kad tai pa- 
prasčiausias įsimylėjėlių kivirčas, kuris savaime praeis, kai tik 
jaunikis nusiramins. Tačiau, pamatęs Šarlotą, suprato, kad pas- 
toriaus sodyboje vyksta tikra drama. 

O kadangi spėjo, kad tos nelaimės priežastis — jis pats su 
savo neapgalvotomis piršlybomis, tai ėmė sukti galvą, kaip juos 
sutaikinti. Reikėjo įrodyti, kad Šarlota nekalta, o tai padaryti 
neturėjo būti labai sunku. 

Būdamas didelio turto savininkas ir daugybės valdybų pir- 
mininkas, jis buvo išmokęs spręsti kivirčus. Ir dabar buvo kone 
tikras, kad netrukus ras išeitį. 

Kai tik Karlas Arturas baigė savo kalbą, gretimam kamba- 
ryje pasigirdo sunkūs seno Žmogaus žingsniai, ir tarpduryje pa- 
sirodė ponia Forsijus. Ji iš karto pamatė Šagerstriomą. 

— O Dieve, ponas fabrikantas vėl čia? 

Ji tai pasakė paprastai ir atvirai, iš tikrai didelės nuostabos. 
Nespėjo sugalvoti tinkamesnių žodžių. 

- Taip,- atsakė Šagerstriomas,- bet man nepasisekė kaip 
ir vakar. Tada aš atvykau pasiūlyti Didžiojo Šiotorpo, o šian- 
dien — pastoriaus vietos ir sodybos, bet mano pasiūlymas 
buvo atmestas ir šiandien. 

Kai atėjo žmona, pastorius tartum vėl atgavo drąsą, nors 
penkios smulkios raukšlelės tebeliepsnojo kaip ugnis. Jis atsi- 
stojo ir griežtu mostu parodė Karlui Arturui duris. 

— Bus geriausia, jeigu eisi tuoj pat į savo kambarį ir apgalvo- 
si viską dar kartą. Šarlota turi ydų, būdingų visiems Lioven- 
šioldams. Ji karšta ir išdidi, tačiau nei veidmainė, nei klastūnė, 
nei gobšuolė niekada nebuvo. Jei nebūtum mano gerbiamo drau- 
go pulkininko Ekensteto sūnus... 

Tačiau pastorienė pertraukė jį. 

- Aišku,- tarė ji, - kad mudu su Forsijum labai norėtume 
palaikyti Šarlotą, bet nežinau, ar tai įmanoma šį sykį. Labai daug. 
ko aš negaliu suprasti. Pirmiausia, man neaišku, kodėl ji mums 
nieko nesakė nei vakar, nei šiandien. Taip pat nesuprantu, ko- 
dėl ji atrodė tokia patenkinta, kad Forsijus važiuoja į Didijį Šio- 
torpą ir kodėl nusiuntė ponui Šagerstriomui labų dienų ir pa- 
dėkojimą už rožes, jeigu žinojo, ką apie ją galvoja Karlas Artu- 
ras. Bet aš jos nesmerkčiau, jeigu tai būtų viskas. 

— O kas dar?- nekantriai paklausė pastorius. 

— Kodėl ji tyli?— pasakė pastorienė.- Vardinėse, kur bu- 
vom, visi jau žinojo ir apie jų išsiskyrimą, ir apie piršlybas. 
Ir vienos šalinosi jos, kitos piktinosi, o ji nekreipė į nieką 
dėmesio ir net nebandė teisintis. Jeigu būtų paleidusi kuriai 
nors į akis kavos puodelį, aš būčiau dėkojusi Viešpačiui Die- 
vui, bet ji sėdėjo romi, lyg prikalta prie kryžiaus, ir leido 
joms lieti tulžį, kiek tik širdis geidžia. 

— Bet negi tik todėl tu įtari ją kažką bloga padarius, kad ji 
nesigynė?- paklausė pastorius. 

— Einant namo,- tarė pastorienė,- aš norėjau kaip reikiant ją 
išbandyti. Už visas pikčiausiai šmeižė ją vargonininko žmona, 
kuri jai visuomet buvo kokti. Bet aš leidau poniai Sundler pa- 
imti mane už parankės, ir ji palydėjo mane iki pat vartelių. O 
Šarlota - lyg niekur nieko. Argi būtų leidusi ji kam nors kitam 
mane vesti, jeigu jos sąžinė būtų gryna? Aš tik klausiu. 

Nė vienas iš trijų vyrų neatsakė jai nė žodžio. Galų gale pra- 
bilo pastorius išvargusiu balsu: 

— Nemanau, kad čia mes ką išsiaiškinsim. Laikas parodys. 

— Atleiskite, dėde,- tarė Karlas Arturas,- bet man reikia iš- 
siaiškinti dabar. Mano poelgis atrodys, ko gero, labai nerim- 
tas, labai smerktinas, jeigu nepaaiškės, kad Šarlota pati priver- 
tė mane skirtis. 

— Verčiau paklausti ją pačią,- pasiūlė pastorius. 

— Man reikia patikimesnio liudininko,- tarė Karlas Arturas. 

- Jeigu leisite man įsiterpti - prabilo Šagerstriomas,- aš no- 
rėčiau pasiūlyti vieną būdą, kaip išsiaiškinti. Juk čia svarbu ži- 
noti, ar panelė Liovenšiold sąmoningai sukurstė jaunikį nutrauk- 
ti sužadėtuves, kad galėtų priimti mano pasiūlymą. Ar ne taip? 

— Aišku, taip. 

— Mano nuomone, čia įvyko nesusipratimas - tarė Šagerst- 
riomas,- ir štai ką siūlau: aš dar kartą pasipiršiu. Tikiu, Žinau, 
kad ji vėl atsakys „ne“. 

— O ar ponas fabrikantas sutinkat atsakyti už visas pasek- 
mes?- tarė Karlas Arturas.- O jeigu ji priims jūsų pasiūlymą? 

— Nepriims,- tarė Šagerstriomas.- Ir kadangi aišku, kad dėl 
kivirčo tarp magistro Ekensteto ir jo sužadėtinės esu kaltas aš, tai 
noriu padaryti visa, ką galiu, kad jūsų santykiai vėl pasitaisytų. 

Karlas Arturas įtariai nusišypsojo. 

- Ji atsakys, jog sutinka,- tarė jisai.- Aišku, jeigu kokiu nors 
būdu nebus įspėta ir nieko nežinos. 

- Aš nežadu jos klausti tiesiai, - tarė Šagerstriomas.- Manau 
parašyti raštu. 

Jis priėjo prie pastoriaus rašomojo stalo, paėmė popieriaus, 
plunksną ir parašė kelias eilutes. 

„Atleiskite, panele, kad aš dar kartą jus drįstu sutrukdyti, 
tačiau, sužinojęs iš jūsų jaunikio, kad sužadėtuvės nutrauktos, 
noriu pakartoti savo vakarykštį pasiūlymą“. 

Jis parodė Karlui Arturui, ką parašė. Šisai pritarė linktelda- 
mas galvą. 

— Ar galiu paprašyti, kad kas nors iš tarnų nuneštų šį laišką 
panelei Liovenšiold?- paklausė Šagerstriomas. 

Pastorius paskambino varpeliu, kabančiu prie sienos ant ka- 
roliukais išsiuvinėtos juostelės, ir pasirodė kambarinė. 

— Ar nežinai, Alma, kur dabar panelė? 

- Panelė savo kambaryje. 

- Tuojau pat nunešk jai šį laiškelį nuo pono Šagerstriomo ir 
pasakyk, kad jis laukia atsakymo. 

Kai tarnaitė išėjo, kambaryje stojo tyla. Tik kažkur tyliai gau- 
dė seno spineto garsai. 

— Ji viršuj ties mumis,- tarė pastorienė.- Ir skambina dabar. 

Nė vienas nedrįso pakelti akių, tik klausėsi. Pasigirdo tar- 
naitės žingsniai laiptuose, paskui atsidarė durys. Muzika nuti- 
lo. „Dabar Šarlota skaito laiškelį“ - pagalvojo visi. 

Senoji pastorienė tiesiog virpėjo kėdėje. Pastorius tartum mel- 
dėsi susidėjęs rankas. Karlas Arturas atsisėdo į supamąją kėdę, 
ir jo lūpose suvirpo įtari šypsenėlė. Tik Šagerstriomas nesijau- 
dino kaip paprastai, kai būdavo sprendžiami rimti dalykai. 

Paskui kažkas lengvai perėjo per kambarį. „Šarlota sėdasi 
už rašomojo stalo,- galvojo visi.- Ką ji atsakys?“ 

Po kelių minučių tie patys lengvi Žingsniai nutipeno prie du- 
rų. Tada durys atsivėrė ir vėl užsidarė. Matyt, tarnaitė išėjo. 

Nors visi stengėsi dėtis ramūs, tačiau nepajėgė nustygti vie- 
toje. Kai mergina įėjo, visi jau buvo pirmajame kambaryje. 

Ji padavė Šagerstriomui mažytį lapelį, kurį šis tuoj išsilankstė 
ir perskaitė. 

- Ji sutiko,- tarė Šagerstriomas su aiškiu nusivylimu balse. 

Tada perskaitė Šarlotos laišką garsiai: 

„Jeigu ponas fabrikantas norit susituokti su manim, nepai- 
sydamas piktų paskalų, kurios sklinda apie mane, tai aš turiu 
tik sutikti su jūsų pasiūlymu“. 

— Linkiu jums laimės, pone fabrikante,- pasakė Ekenstetas 
niekinamu tonu. 

— Bet juk čia buvo tik bandymas,- tarė pastorienė.- Ponas 
fabrikantas neturi jaustis kuo nors įsipareigojęs. 

— Ne, žinoma,- tarė pastorius.- Šarlota turėtų pimoji... 

Šagerstriomas visai nebežinojo, ko jam klausyti. 

Tuo tarpu lauke sudundėjo ratai, ir visi sužiuro pro langą. 
Prie laiptelių sustojo Šagerstriomo karieta. 


214 Selma Lagerlėf 


— Labai prašyčiau,- tarė Šagerstriomas gana oficialiai — 
kad ponas pastorius ir ponia pastorienė perduotų panelei 
Liovenšiold mano padėką už tokį atsakymą. Aš leidžiuos į 
kelionę, kuri numatyta seniai, ir keletą savaičių nebūsiu. Kai 
tik sugrįšiu, ji, tikiuosi, leis paskelbti užsakus ir pradėti ruoš- 
tis vestuvėms. 


PAMOKSLAS 


— Gina, brangioji mano,- tarė senasis pastorius,- aš negaliu 
suprasti Šarlotos. Ir turėsiu prašyti, kad ji man pasiaiškintų. 

- Žinoma, tiesą kalbi,- skubiai pritarė pastorienė.- Gal man 
ją tuoj pat ir pakviesti čia? 

Šagerstriomas jau buvo išvažiavęs, o Karlas Arturas išėjęs į 
savo būstą. Senukai vienu du sėdėjo pastoriaus kambaryje. Kaip 
tik puiki proga iškvosti Šarlotą. 

- Vieną dieną ji paveja Šagerstriomą, o kitą jau su padėka 
priima jo pasiūlymą,- tarė senukas.- Kur tai girdėta — šitoks 
nepastovumas! Aš turiu ją pabarti. 

- Ji niekada nepaisė, ką žmonės apie ją kalba,- atsiduso pa- 
storienė,- bet čia jau kažkas per daug. 

Ji jau buvo bežengianti prie karoliukais siuvinėtos juostelės, 
bet staiga sustojo. Eidama pro šalį, žvilgtelėjo į vyrą. Penkios 
raukšlelės vidury kaktos dar tebežioravo kaip Žarijos, tačiau 
visas veidas buvo pilkutėlis. 

- Žinai ką? - tarė pastorienė.- Kažin ar tu pasiruošęs kal- 
bėtis su Šarlota jau dabar. Su ja juk ne taip lengva sutarti. 
Ar ne geriau būtų, jei palauktum iki po pietų, gal ką nors 
vertesnio sugalvotum? 

Senoji ponia, žinoma, labai norėjo, kad jos miela kompanio- 
nė gautų kaip reikiant pylos, tačiau vyras aiškiai buvo pavar- 
gęs po ilgos kelionės ir didelio susijaudinimo. Nevalia buvo tuoj 
pat pradėti neabejotinai erzinantį pokalbį. 

Tuo tarpu įėjo kambarinė ir pranešė, kad pietūs ant sta- 
lo. Taigi atsirado dar viena dingstis atidėti griežtą pokalbį 
su Šarlota. 

Pietavo visi niūriai tylėdami. Apetitas buvo nė kiek ne 
geresnis už nuotaiką. Vazos ir salotinė buvo išneštos kone 
tokios pat pilnos kaip įneštos. Sėdėjo prie stalo todėl, kad 
reikėjo sėdėti. 

Kai pietūs baigėsi ir Šarlota su Karlu Arturu nuėjo kas sau, 
pastorienė pareikalavo, kad pastorius neaukotų dėl Šarlotos sa- 
vo įprastinio pogulio. Argi jis nespėsiąs pabarti Šarlotos? Ji čia 
pat. Su ja galima pasikalbėti bet kada. 

Įtikinti pastorių visai nebuvo sunku. Tačiau būtų buvę kur 
kas geriau, jeigu jis būtų atlikęs šį nemalonų uždavinį tuoj pat, 
nes, vos tik atsikėlė iš pogulio, atvyko jauna pora ir pareikala- 
vo, kad ją sutuoktų būtinai pats pastorius. Taip atėjo laikas 
gerti kavą, o kai tik pakilo nuo stalo, prisistatė karaliaus fogtas 
lošti šaškėmis. Abu seniai kaukšino iki pat vėlumos, taigi die- 
na ir praėjo. 

Tačiau atidėta — dar ne pralaimėta. Trečiadienį pastorius 
atrodė visiškai žvalus. Dabar nebebuvo jokių kliūčių nubaus- 
ti Šarlotą. 

Deja, po pusryčių pastorienė pamatė savo vyrą beravint dar- 
žą, visai jau užgožtą piktžolių. Ji tuoj nuskubėjo pas jį. 

— Žinau, žinau, tu nori, kad eičiau pakalbėti su Šarlota,- tarė 
jisai, vos tik išvydęs žmoną.- Aš apie tai ir tegalvoju. Jai tiek 
klius, kiek dar niekad nebuvo kliuvę. Tik va noriu kaip reikiant 
susikaupti, tai atėjau į daržą. 

Pastorienė atsiduso su palengvėjimu ir sugrįžo į virtuvę. 
Čia buvo darbo iki kaklo. Jau ėjo į pabaigą liepos mėnuo, 
tad reikėjo sūdyti špinatus, džiovinti žirnius, virti iš aviečių 
uogienę, spausti sultis. 

„Oi, 0i,- galvojo ji,- kam tas vargas! Ruošiasi lyg tikram pa- 
mokslui. Ką gi, visi pastoriai tokie. Be reikalo šitiek gražbyliau- 
ja dėl mūsų, nusidėjėlių“. 

Žinoma, nors ir labai užsiėmusi, pastorienė nepaleido iš akių 
Šarlotos, kad ši neiškrėstų kokios nors eibės. Tačiau nelabai ir 
reikėjo jos žiūrėti. Pirmadienį, kol į pastoriaus sodybą dar bu- 
vo neatvažiavęs Šagerstriomas ir neužtraukęs visų šitų nema- 
lonumų, Šarlota pradėjo karpyti skiautes skuduriniams kili- 
mėliams. Jos abi su pastoriene užsilipo ant aukšto, prisirinko 
senų drabužių, nebetinkamų niekam daugiau, kaip vien kar- 
pymui, ir drauge su kitais nereikalingais skudurais atsigabeno 
į bufetinę, kur visada būdavo dirbami tokie darbai, kad nepri- 
sišiukšlintų ir nepridulkėtų švarūs kambariai. Ir antradienį po 
pietų, taip pat visą trečiadienį Šarlota karpė ir karpė be persto- 
jo. Nė kojos nekėlė pro duris. Kone galėjai pagalvoti, kad ji 
pati save pasmerkė areštui. 

„Ir tegu sau sėdi ten,- galvojo pastorienė.- Taip jai ir reikia“. 

Nuo vyro irgi nenuleido akių. Šisai taip pat nėjo niekur iš 
daržo ir neliepė kviesti Šarlotos. 

„Forsijus kuria pamokslą, kurio užteks porai valandų,- 
galvojo ji.- Aišku, Šarlota pasielgė negražiai, bet man jau 
darosi jos gaila“. 

Šiaip ar taip, iki pietų nebuvo nieko nuveikta. Paskui atėjo 
laikas pietauti, po pietų - nusnūsti, paskui kava ir šaškės, kaip 
visados. Pastorienė nenorėjo daugiau apie Šarlotą nė užsimin- 
ti. Tik apgailestavo, kad neleido vyrui visko atlikti vakar, kai 
dar buvo įpykęs ir galėjo jai išdrožti tiesą į akis. 

Tačiau vakare, kai jie sugulė šalimais didelėje plačioje lovo- 
je, pastorius pamėgino paaiškinti, kodėl jis delsia. 

- Iš tikrųjų nelengva išbarti Šarlotą,- pasakė jis.- Begalė vi- 
sokių minčių lenda į galvą. 

— Nesijaudink dėl to, kas buvo kadaise! — patarė pastorie- 
nė.- Aš suprantu, kad tu galvoji apie tuos laikus, kai ji išsives- 
davo iš arklidės tavo arklius ir jodinėdavo naktimis, bijodama, 
kad jie per daug nenutuktų. Tiek to, užmiršk! Svarbu tik suži- 
noti, ar iš tiesų ji sukurstė Karlą Arturą nutraukti sužadėtuves! 
Čia visa bėda. Atmink, kad žmonės jau rūpinasi, ar mes dar 
laikysim ją savo namuose. 

Pastorius šyptelėjo. | 

- Taip, Šarlota padarė man gerą paslaugą tada, jodinėdama 
naktimis. Lygiai kaip ir tada, kai dalyvavo lenktynėse, norėda- 
ma mane pradžiuginti ir parodyti, kad mano arkliai bėga ne 
blogiau už kitų. 

— Taip, daug mums buvo vargo su ta mergiote,- atsiduso 
pastorienė.- Bet visa tai juk jau užmiršta ir atleista. 

- Žinoma, žinoma,- pritarė pastorius,- tačiau yra dalykų, 
kurių niekaip negaliu užmiršti. Ar atsimeni, kokie buvome abu 
prieš septynerius metus, kai Šarlota neteko tėvų ir mes turėjo- 
me ją pasiimti? Gina, brangioji mano, tada tu toli gražu neatro- 
dei taip kaip dabar. Buvai tokia paliegusi, jog vos pavilkai ko- 
jas. Kiekvieną dieną drebėjau, kad imsiu ir neteksiu tavęs. 

Pastorienė tuoj suprato, ką jis turi galvoj. Tą dieną, kai su- 
laukė šešiasdešimt penkerių metų, ji pasakė pati sau, kad jau 
užteks triūsti vienai po namus, ir nusisamdė ekonomę. Mote- 
riškė pasitaikė puiki. Pastorienei nebereikėjo nieko daryti, ma- 
ža to, ekonomė netgi nepageidavo, kad ponia rodytųsi virtu- 
vėje. Tačiau pastorienė ėmė nykti, jautėsi išvargusi, ligūsta, be 

ūpo, buvo tiesiog nelaiminga. Iš tiesų atrodė, kad jos dienos 
suskaičiuotos. 

— Taip,- tarė ji,- tiesa. Tikrai aš buvau tada susibaigusi, kai 
Šarlota čia atvažiavo, nors niekada negyvenau taip lengvai. O 
Šarlota ėmė nesutarti su ekonome. Davė jai sprigtą į nosį prieš 
pat Kalėdas, kai ruošos buvo iki kaklo, mamzelė atsisakė vie- 
tos, o aš, vargšė ligonė, turėjau eiti į virtuvę taisyti žuvies. Ne, 
šito niekada neužmiršiu. 

— Ne, ne, nė nesistenk užmiršti,- juokdamasis pasakė pasto- 
rius.- Gina, mano miela, tu juk sena darbo bitė. Ir atkutai tik 
todėl, kad vėl gavai džiovinti žuvį ir raugti alų. Šarlota iš tiesų 
buvo padykusi ir nesukalbama, negaliu ginčyti, bet tasai sprig- 
tas išgelbėjo tau gyvybę. 

— O ką man pasakyti apie tave? — pertraukė jį senutė, neno- 
rėdama nė klausytis, kad ji taip mėgstanti sunkią namų ruošą, 
jog negalinti be jos gyventi.- Koks buvai tu? Irgi, ko gero, jau 
gulėtum po velėna, jeigu Šarlota nebūtų nukritusi nuo suolo 
bažnyčioje. 

Pastorius tuoj suprato, ką ji turi galvoj. Kai Šarlota atsikėlė į 
pastoriaus sodybą, pastorius vienas pats tvarkė parapijos rei- 
kalus ir dar kiekvieną sekmadienį sakydavo pamokslus. Žmo- 
na zirzė, kad jis pasiimtų padėjėją. Matė, kad jis visiškai nusi- 
kamavęs ir, be to, niekada nesijaučia patenkintas, nes nebelieka 
laiko jo pamėgtai botanikai. Tačiau jisai atsakė, kad eis savo 
pareigas tol, kol jo gyslose rusens gyvybės kibirkštėlė. Šarlota 
nezirzė, O tik ėmė ir užmigo vieną sekmadienį per pamokslą, 
taip užmigo, kad nukrito nuo suolo ir sukėlė ant kojų visą baž- 
nyčią. Žinoma, senis supyko, bet po to atsitikimo suprato, kad 
jau per senas sakyti pamokslus. Pasiėmė padėjėją, atsisakė dau- 
gybės nemalonių pareigų ir vėl atgijo. 

— Žinoma,- pasakė jis.- Šita savo išdaiga ji man padovanojo 
ne vienus gražius gyvenimo metus. Visa tai lyg tyčia ir prisime- 
nu, kai ruošiuosi ją barti, ir nieko doro negaliu sugalvoti. 

Pastorienė nieko neatsakė, tačiau slapčiomis nusibraukė 
ašarą. 

Vis dėlto jai atrodė, kad šį kartą negalima palikti Šarlotos 
nenubaustos, ir ji vėl prašneko apie tą patį: 

- Taip, visa tai labai gražu, bet negi tu nori pasakyti, jog 
visai nemanai aiškintis, ar sužadėtuvės ištro dėl Šarlotos kaltės. 

— Kada aiškiai nematai, kur eiti, tada geriau pastovėti ir 
palaukti,- tarė senukas.- Man rodos, kad šį sykį mudu taip 
ir padarykim. 

- Negi tu imsiesi atsakomybę ir leisi Šagerstriomui vesti Šar- 
lotą, jeigu ji tokia, kaip žmonės kalba? 

- Jeigu Šagerstriomas ateis ir paklaus mane patarimo,- tarė 
pastorius,- tai aš žinau, ką jam atsakysiu. 

— Na, na,- tarė pastorienė,- ir ką tu atsakysi? 

- Aš jam pasakysiu, kad jeigu pats būčiau penkiasdešimčia 
metų jaunesnis ir nevedęs... 

— Ką? — sušuko pastorienė ir ūmai atsisėdo lovoje. 

- Taip, aš jam pasakyčiau,- nesutrikęs kalbėjo toliau pasto- 
rius,- kad jeigu aš būčiau penkiasdešimčia metų jaunesnis ir 
nevedęs ir sutikčiau tokią merginą kaip Šarlota,- šitaip trykš- 
tančią gyvastingumu ir su tokiais ypatumais, kurių niekas ne- 
turi, aš pats jai pasipirščiau. 

— Oho! - sušuko senoji pastorienė.- Tu ir Šarlota! Oi, būtų 
tau riesta! 

Jos veidas susiraukė, ji skėstelėjo rankomis, parkrito aukš- 
tielninka ant priegalvio ir ėmė kvatoti. 


220 Selma Lagerlėf 


Senis pasižiūrėjo į ją truputį sutrikęs, o ji tebekvatojo. Ne- 
trukus ir jis prapliupo kvatoti. Ir juos suėmė toks juoko prie- 
puolis, kad jie iki pusiaunakčio negalėjo užmigti. 


NUKIRPTOS GARBANOS 


Ketvirtadienio vakare, jau visai vėlai, į pastoriaus sodybą 
didele kelionine karieta atvažiavo pulkininkienė Ekenstet. Ji 
liepė sustoti prie namo, tačiau iš karietos neišlipo, tik pasakė 
kambarinei, kuri prišoko jai padėti, kad paklaustų ponią, ar 
nemalonėtų išeiti į prieangį. Ji tik norinti persitarti su ja keliais 
žodžiais. 

Pastorienė Forsijus tuoj pasirodė, linkčiodama ir šypsoda- 
masi ligi ausų. Tokia staigmena, toks džiaugsmas! Ar nesutiktų 
gerbiamoji Beata išlipti iš karietos ir pailsėti po ilgos kelionės 
šioje skurdžioje pastogėje? 

Žinoma, pulkininkienei to ir tereikią, tik pirma ji norinti Ži- 
noti, ar šiuose namuose dar tebėra ta baisioji moteris. 

Pastorienė atrodė nieko nesuprantanti. 

— Ar tu turi galvoj tą blogą virėją, kuri buvo pas mus seniau, 
kai lankeisi paskutinį kartą? Jau kadai iš mūsų išėjo. Dabar pa- 
valgysi kaip reikiant. 

Tačiau pulkininkienė tebesėdėjo karietoj. 

— Neapsimetinėk, Gina! Gerai Žinai, kad aš turiu galvoj tą 
nelabąją, su kuria buvo susižadėjęs Karlas Arturas. Aš noriu 
žinoti, ar tu ją dar tebelaikai savo namuose. 

Šį sykį pastorienė turėjo norom nenorom suprasti. Tačiau ar 
šiaip, ar taip galvojo senutė savo širdyje apie Šarlotą, vis dėlto 
buvo pasiryžusi ginti savo šeimos narius, net jeigu juos pultų 
visa žmonija. 


Šarlota Liovenšiold 221 


— Atleisk, Beata, bet tos, kuri ištisus septynerius metus buvo 
man ir Forsijui tarsi duktė, negalim staiga imti ir išvaryti. Be to, 
niekas gerai ir nežino, kaip čia viskas iš tikrųjų yra. 

— Aš turiu sūnaus laišką, turiu Teos Sundler laišką ir turiu 
jos pačios laišką,- tarė pulkininkienė.- Man nėra ko abejoti. 

— Jeigu turi laišką nuo jos pačios, kuriame parašyta, jog ji 
kalta, tai, po kipšais, tu neišvažiuosi iš čia, kol neparodysi jo 
man,- tarė pastorienė, taip nustebusi ir susijaudinusi, kad ne- 
jučiom ėmė ir nusikeikė. 

Ji priėjo artyn prie mažytės užsispyrėlės pulkininkienės, ku- 
ri gūžėsi po karietos stogeliu. Atrodė, jog pastorienė ketina nešte 
išsinešti ją iš karietos. 

— Važiuok, dėl Dievo meilės! Važiuok! — sušuko pulkinin- 
kienė vežėjui. 

Tuo metu iš savo fligelio išėjo Karlas Arturas. Jis išgirdo mo- 
tinos balsą ir tekinas atbėgo prie didžiojo namo. 

Susitikimas buvo kuo meiliausias. Pulkininkienė apkabino 
jį ir taip karštai puolė bučiuoti, lyg jam neseniai būtų grėsęs 
mirtinas pavojus. 

— Argijūs, mama, nelipsit iš karietos? - paklausė Karlas Ar- 
turas, truputį sumišęs nuo tų bučinių vežėjo, arklininko, kam- 
barinės ir pastorienės akivaizdoje. 

— Ne,- atsakė pulkininkienė,- per visą ilgą kelionę aš kalbė- 
jau sau, jog nenakvosiu po vienu stogu su ta moteriške, kuri 
taip gėdingai tave apgavo. Sėsk šalia manęs, važiuosim į užei- 
gos namus. 

— Ak, Beata, nesispyriok lyg mažas vaikas! - tarė pastorienė, 
jau spėjusi šiek tiek apsiraminti.- Jeigu pasiliksi, aš prižadu, jog 
nė iš tolo nepamatysi Šarlotos. 

— Aš vis tiek jausiu, kad ji netoliese. 

- Žmonės jau ir be to visko prišneka,- tarė pastorienė.- Ką 
gi jie pasakys, kai sužinos, jog nepanorai pas mus apsistoti? 

— Aišku, mama pasiliks čia,- nusprendė Karlas Arturas.- Aš 
matau Šarlotą kasdien, ir man nei šilta, nei šalta. 

Kai Karlas Arturas šitaip ryžtingai pasakė, pulkininkienė ap- 
sižvalgė, tarsi ieškodama išeities. Paskui staiga parodė į fligelį, 
kur gyveno sūnus. 

— Ar aš negalėčiau įsikurti drauge su Karlu Arturu? - pa- 
klausė ji.- Jeigu jis bus gretimam kambary, tada gal nebegalvo- 
siu apie tą baisią žmogystą. Mieloji Regina,- kreipėsi ji į pasto- 
rienę,- jei nori, kad pasilikčiau, leisk man apsigyventi fligelyje! 
Ir visai nesirūpink. Man reikia tik lovos, nieko daugiau. 

— Nesuprantu, kodėl tu negali kaip paprastai apsigyventi 
svečių kambaryje,- sumurmėjo pastorienė.- Bet vis geriau, ne- 
gu kad išvažiuotum. 

Ji iš tikrųjų buvo baisiai įširdusi. Kai karieta nuriedėjo flige- 
lio link, ji ėmė burbėti, kad toji Beata Ekenstet, nors ir labai 
išauklėta, tačiau ne visada moka tinkamai pasielgti. 

Sugrįžusi į valgomąjį, ji pamatė, kad Šarlota stovi prie atvi- 
ro lango. Ji, be abejonės, viską girdėjo. 

— Vadinasi, girdėjai, kad ji nenori tavęs matyti,- tarė pasto- 
rienė.- Nesutiko net nakvoti po vienu stogu su tavim. 

Tačiau Šarlota, kuri, išvydusi meilingos motinos ir sūnaus 
susitikimą, patyrė didžios laimės akimirką, stovėjo patenkinta 
ir šypsojosi. Dabar ji žinojo, kad jos auka nebuvo bergždžia. 

— Aš pasistengsiu jai nesirodyti,- tarė ji kuo ramiausiai ir 
išėjo iš kambario. 

Pastorienei užėmė kvapą. Ji nubėgo pas Forsijų. 

— Ką tu dabar pasakysi? Karlas Arturas ir vargonininkienė, 
matyt, vis dėlto sakė tiesą. Išgirdusi, kad Beata Ekenstet neno- 

rinti nakvoti su ja po vienu stogu, ji sau šypsosi patenkinta, 
tartum išrinkta į Ispanijos karalienes. 

— Klausyk, mieloji,- tarė pastorius,- pakentėkim dar nors 
truputį! Uždanga pradeda skleistis. Esu tikras, kad pulkinin- 
kienė padės mums išsikapstyti iš šitos bėdos. 

Pastorienė nusigando, kad jos Forsijus, iki šiol per didelę 
Dievo malonę nepraradęs dvasinės stiprybės, ko gero, bus pra- 
dėjęs vaikėti. Ką toji apdujėlė Beata Ekenstet gali jiems padėti? 

Pastoriaus žodžiai dar labiau ją nuliūdino. Ji užėjo į virtuvę 
ir paliepė pakloti pulkininkienei patalą fligelyje. Ten nusiuntė 
ir vakarienę su padėklu. Paskui nuėjo į savo miegamąjį. 

„Geriau tegu ten ir pavakarieniauja,- galvojo ji.- Lai mylau- 
jasi ten su savo sūneliu kiek tik nori. Maniau, kad atvažiavo čia 
išbarti jo už naujas sužadėtuves, o tik bučiuoja jį ir pataikauja. 
Jeigu mano, kad šitaip susilauks iš jo džiaugsmo...“ 

Rytojaus rytą ir pulkininkienė, ir Karlas Arturas atėjo pus- 
ryčių prie bendro stalo. Viešnia buvo kuo puikiausiai nusitei- 
kusi, labai mandagiai kalbėjosi su šeimininkais. Tačiau dabar, 
dienos šviesoj, pastorienei ji atrodė suglebusi ir išvargusi. Pa- 
storienė buvo daug vyresnė už savo draugę, tačiau jautėsi kur 
kas žvaliau ir sveikiau. „Gaila man Beatos,- pagalvojo jinai.- 
Toli gražu ji ne tokia smagi, kaip dedasi“. 

Po pusryčių pulkininkienė nusiuntė Karlą Arturą į baž- 
nytkaimį pakviesti Teos Sundler, su kuria norėjo pasikalbė- 
ti. Pastorius nuėjo prie savo kasdieninio darbo, ir abi damos 
liko vienos. 

Pulkininkienė tuoj prašneko apie sūnų. 

— Ak, mano miela Gina,- tarė ji,- aš čia tokia laiminga, kad 
nežinau nė kaip apsakyti. Vos tik gavau Karlo Arturo laišką, 
tuoj išvykau iš namų. Maniau, rasiu jį nusiminusį, begalvojantį 

apie savižudybę, o pamačiau visiškai patenkintą, visiškai lai- 
mingą. Keista, ar ne? Po tokio smūgio... 

— Taip, jis greit nusiramino,- kuo šalčiausiai pasakė pas- 
torienė. 

— Ak, žinau. Toji dalarnietė. Paprasčiausia užgaida, tuoj pra- 
eis. Pastilė, kurią įsidedi į burną, kai nori pašalinti blogą skonį. 
Ar gali tokių įpročių žmogus kaip Karlas Arturas susigyventi 
su tokia mergina? 

—, Aš ją mačiau,- tarė pastorienė.- Ir turiu pasakyti, Beata, 
kad tai graži, tikrai maloni moteriškaitė. 

Pulkininkienės veidas staiga apsiniaukė, tačiau tik akimirką. 

— Mudu su Ekenstetu nusprendėm, kad visa tai niekai. Net 
nemėginsim Karlo Arturo atkalbinėti. Jį taip Žiauriai apgavo. 
Be abejo, aptemo protas iš sielvarto. Jeigu neerzinsim jo ir ne- 
prieštarausim, jis greitai užmirš tą savo išdaigą. 

Šį rytą pastorienė mezgė taip įnirtingai, kad net virbalai cik- 
sėjo. Tai buvo vienintelis būdas susitvardyti, klausantis tokių 
kvailysčių. „Mano mieloji,- galvojo ji,- juk tu tokia išmintinga, 
tokia sumani. Argi nesupranti, kaip liūdnai visa tai baigsis?“ 

Jos šnirplės išsiplėtė, raukšlės sujudo, tačiau šį rytą jai neap- 
sakomai buvo gaila pulkininkienės, todėl tvardėsi kaip įmany- 
dama, kad nesusijuoktų. 

— Taip, tiesa, šiais laikais vaikai nemėgsta, kai tėvai jiems 
prieštarauja. 

— Vieną kartą mes jau padarėm klaidą,- tarė pulkininkie- 
nė.- Labai nenorėjom, kad Karlas Arturas taptų pastorium. Nie- 
ko iš to neišėjo. Jis tik atitolo nuo mūsų. Šį kartą neketinam 
priešintis jo sužadėtuvėms su dalarniete. Nenorim galutinai jo 
netekti. 

Pastorienė kilstelėjo antakius kone iki kaktos viršaus. 

— Nieko sau! Didžiulė meilė, begalinė meilė. 

Pulkininkienė prisipažino jai, kad norinti pasitarti su Tea 
Sundler. Užtat ir nusiuntusi jos pakviesti. Tai, atrodo, išmintin- 
ga moteriškė, labai atsidavusi Karlui Arturui. Jos nuomonę jis 
ypatingai vertinąs. 

Pastorienė vos galėjo nustygti vietoje. Vargonininkienė, ši 
apgailėtina vargšelė, ir ponia pulkininkienė Ekenstet, šitokia pui- 
ki moteris, nors ir pilna visokių keistenybių! Pati ji nedrįsta rim- 
tai pasikalbėti su savo sūnum. Tą turi kas kitas padaryti, vargo- 
nininko žmona! 

— Taip, kai aš buvau jauna, niekam nerūpėjo tokios gudry- 
bės,- pasakė ji. 

- Iširus sužadėtuvėms, Tea Sundler parašė tokį puikų ir ra- 
minantį laišką,- paaiškino pulkininkienė. 

Išgirdusi žodį „laiškas“, pastorienė pašoko ir pliaukštelėjo 
sau per kaktą. 

— Kaip gerai, kad priminei. Ar nepapasakotum man, ką tau 
rašė Šarlota apie šį liūdną įvykį? 

— Gali perskaityti visą laišką,- pasakė pulkininkienė.- Aš jį 
turiu štai rankinuke. 

Ji padavė pastorienei sulankstytą laiškelį, ir ši tuoj išskleidė 
jį. Jame tebuvo tik šie žodžiai: „Mano gerbiamoji anyta, negal- 
vokite apie mane labai blogai“. 

Nusivylusi pastorienė grąžino laišką. 

— Nė kiek nepasidarė aiškiau. 

— O mane jis galutinai įtikino,- tarė pulkininkienė, pabrėž- 
dama žodžius. 

Pastorienė staiga sumetė, kad jos viešnia visą laiką kalba 
itin garsiai. Tai keista, bet gal ji taip elgiasi todėl, kad yra 
susijaudinusi ir iškrypusi iš įprastinių vėžių. Be to, pasto- 

rienė dar pagalvojo, kad jeigu Šarlota tebesėdi bufetinėje ir 
tebekarpo skiautes, tai tikriausiai girdi kiekvieną žodį. Lan- 
gelis sienoje, pro kurį paduodamas maistas, toli gražu ne 
sandarus. Ji daug kartų skundėsi, kad menkiausias bruzde- 
sys iš to kambarėlio girdėti valgomajame. 

— Ką sako pati Šarlota?- paklausė pulkininkienė. 

— Nieko. Forsijus buvo ketinęs ją iškvosti, bet dabar mano, 
kad nėra reikalo. Aš nieko nežinau. 

— Kaip keista! - tarė pulkininkienė.- Kaip keista! 

Tada pastorienė pasiūlė pulkininkienei pereiti į antrą aukš- 
tą. Kaip negražu iš jos pusės, kad iki šiol apie tai nepagalvojo. 
Tokiai didelei viešniai nepridera sėdėti valgomajame. 

Tačiau pulkininkienė nieku gyvu nesutiko užsisklęsti antra- 
me aukšte, kur, be abejo, nesą taip jauku kaip čia, gyvenamuo- 
se kambariuose. Ji panoro likti valgomajame ir vis tokiu pat 
garsiu balsu kalbėjo apie Šarlotą. Kur jinai, ką dabar veikianti? 
Kaip atrodo, ar būsianti laiminga, ištekėjusi už Šagerstriomo? 

Staiga pulkininkienės akys pasruvo ašaromis. 

— Aš tikrai ją labai mylėjau,- sušuko ji.- Visko galėjau iš jos 
tikėtis, tik ne šito, tik ne šito! 

Pastorienė išgirdo, kaip už sienos sužvangėjo krisdamos ant 
grindų žirklės. „Matyt, nebeturi kantrybės klausytis,- pagalvo- 
jo ji. - Dabar, ko gero, įbėgs ir ims teisintis“. Tačiau nieko dau- 
giau nebuvo girdėti. Šarlota nesirodė. 

Pagaliau tą nemalonią padėtį nutraukė Karlas Arturas, grį- 
žęs iš bažnytkaimio drauge su Tea Sundler. Pulkininkienė tuoj 
pat išėjo į sodą su sūnum ir Tea Sundler, o pastorienė nusku- 
bėjo į virtuvę paskaldyti cukraus, įdėti sausainių ir sumalti ka- 
vos. Viso to ji galėjo ir nedaryti pati, tačiau manė, kad triūsda- 
ma nusiramins. 

Jai nėjo iš galvos laiškelis, kurį Šarlota buvo nusiuntusi pul- 
kininkienei. Kodėl ji rašė taip trumpai? Pastorienė prisiminė, 
kad Šarlota vieną rytą atėjo pusryčių rašaluotais pirštais. Rašy- 
dama tą vieną eilutę ji nebūtų taip išsitepliojusi. Matyt, rašė 
dar kitą laišką. Rodos, tas buvo antradienį? Rytojaus dieną po 
pirmų piršlybų. Vis dėlto reikia išsiaiškinti. 

Tuo tarpu liepė tarnaitei padengti stalą didžiojoj alyvų pa- 
vėsinėj. Šiandien ji nusprendė duoti priešpiečių kavą žymios 
viešnios garbei. 

„Šarlota tikriausiai parašė ilgą laišką,- galvojo pastorienė.- 
Bet kur ji padėjo? Ar išsiuntė? O gal suplėšė?“ 

Tos mintys jai nedavė ramybės ir prie stalo, todėl ji sėdėjo 
tyli kaip niekada. Ponia Sundler taip pat vaišinosi kava, tačiau 
anaiptol netylėjo, o plepėjo be paliovos. Pastorienei atrodė, jog 
ji, išdidi kaip ta išsipūtusi varlė, nebežino, nė kiek riesti nosį, 
kad dideliems ponams prireikė jos pagalbos. Iki šiol senutei ji 
atrodė tik juokinga, o dabar ėmė stačiai nepatikti. „Įsivaizduo- 
ja ir netveria džiaugsmu, 0 mes visi susirūpinę ir nelaimingi - 
galvojo pastorienė.- Ji nėra geras žmogus“. 

Bet, žinoma, pasiūlė jai ir antrą puodelį kavos, tupinėjo ap- 
link ją, vaišino puikiais sausainiais. Vaišingumo įstatymų ne- 
valia pažeisti, nors tavo pastogėj būtų didžiausias priešas. 

Po kavos pastorienė vėl sugrįžo į virtuvę. Pulkininkienė ža- 
dėjo išvažiuoti apie antrą valandą, užtat reikėjo dar pataisyti 
jai pietus. Uždavinys rimtas, todėl pati pastorienė turėjo žiūrė- 
ti, kaip kas daroma. 

Pirmą valandą ponia Sundler atėjo į virtuvę atsisveikinti. 
Viešnia su Karlu Arturu tebesėdinti pavėsinėje, bet ji turinti eiti 
namo virti pietų savo vyrui. 


8* 

Pastorienė, kuri tuo metu stovėjo pasilenkusi prie sultinio, 
padėjo samtį, palydėjo ją į prieškambarį, nusilenkė, atsiprašė ir 
įdavė labų dienų vargonininkui. 

Jai atrodė, kad Tea Sundler turėtų suprasti, jog ji neturi lai- 
ko, bet ši stovėjo ir stovėjo ir, nepaleisdama rankos, porino, kaip 
nemalonu pulkininkienei dėl tų naujų sužadėtuvių. 

Pastorienė jai pritarė. 

Vargonininkienė dar stipriau spaudė jos ranką. Ir pasakė, 
jog negalinti išeiti nepaklaususi, kaip jaučiasi Šarlota. 

- Žinai, ką aš tau pasakysiu,- tarė pastorienė.- Antai ji sėdi 
kambaryje ir karpo skiautes. Nueik ir paklausk pati! 

Jos buvo prie pat bufetinės durų, ir pastorienė staiga ryžtin- 
gai atidarė duris ir įstūmė ponią Sundler į vidų. 

„Žinau, kad jai tik to ir reikėjo - pagalvojo.- Šarlota visada 
pūtėsi prieš ją, o dabar ji įsigeidė pamatyti Šarlotą pažemintą. 
Tikra varlė! Manau, kad Šarlota priims ją kaip reikiant“. 

— Cha cha cha! - nusikvatojo.- Norėčiau pamatyti tą susitikimą. 

Ir prisėlino kuo tykiausiai prie durų į valgomąjį. Atsidarė 
jas patyliukais ir po akimirkos jau buvo prie langelio į bufetinę. 

Langelį truputį pravėrė ir tada gan gerai galėjo matyti visą 
kambarėlį, kur sėdėjo Šarlota, apsikrovusi senais pastorienės 
Forsijus ir dar kitų, prieš ją gyvenusių pastorienių drabužiais. 
Ji metė žalias skiautes į vieną krūvą, mėlynas į kitą, margas dar 
į kitą. Ant grindų gulėjo krūvos suraižytų siaurų juostų, o skry- 
nioje buvo matyti didelis kamuolys tų juostų, jau susiūtų ir su- 
vyniotų. Matyt, Šarlota netinginiavo. 

Šarlota sėdėjo nugara į duris, todėl nematė Teos Sundler, 
kuri mindžikavo nedrąsiai prie durų. 

„Žiūrėkit, dar nieko nenuveikė,- pagalvojo pastorienė.- Ge- 
ra pradžia. Tai bent linksma dabar jai bus“. 

Ji matė, kaip Tea Sundler nutaisė saldžią ir kartu užjaučia- 
mą miną, ir išgirdo ją prašnenkant lipšniai ir meiliai, kaip pa- 
prastai kalbama su ligoniais, kaliniais arba elgetomis: 

— Labą dieną, Šarlota! 

Šarlota neatsakė. Ji sėdėjo su žirklėmis rankoje, tačiau kar- 
pyti liovėsi. 

Teos Sundler veide šmėstelėjo kandi šypsenėlė. Ji parodė 
savo smailus dantukus. Tas truko vos akimirką, tačiau to užte- 
ko: pastorienė suprato, kas ji tokia. 

Tea Sundler vėl apsimetė švelni ir jautri. Žengė žingsnį į kam- 
barį ir prabilo Žvitriu ir geraširdišku balsu, kokiu kalbama ne- 
išmanėlei tarnaitei arba užsispyrusiam vaikui: 

— Labą dieną, Šarlota! 

Tačiau Šarlota nė nekrustelėjo. 

Tada Tea Sundler pasilenkė, norėdama pasižiūrėti jai į vei- 
dą. Turbūt manė, jog Šarlota, ko gero, verkia, kad Karlo Arturo 
motina nepanoro jos matyti. Ir tuo metu kelios ponios Sundler 
garbanos palietė nuogą Šarlotos petį, nes skarelė, kurią ji nešio- 
davo ant kaklo, bedirbant buvo nuslinkusi. 

Vos tik plaukai palietė jos petį, Šarlota tuoj atgijo. Mikliai, tarsi 
vanagas savo auką, ji pagriebė gerą kuokštą dailiai sugarbiniuotų 
plaukų ir čakštelėjo žirklėmis, kurias turėjo kitoje rankoje. 

Tai nebuvo iš anksto apgalvotas poelgis. Šitaip apdorojusi 
savo priešininkę, Šarlota atsistojo ir truputį sumišusi pasižiū- 
rėjo, ką padarė. Tea Sundler sukliko iš išgąsčio ir pykčio. Di- 
desnis siaubas jos negalėjo ištikti. Garbanos buvo jos pasidi- 
džiavimas, jos vienintelis papuošalas. Dabar, kol plaukai 
ataugs, ji negalės pasirodyti žmonėms. Ir ji dar kartą sukliko iš 


sielvarto ir įniršio. 

Virtuvėje, kuri buvo visai netoli, tuo metu kaip tik klegėjo 
puodai, spragėjo malkos, dundėjo piestos, tad niekas nieko ne- 
galėjo girdėti. Pulkininkienė su sūnum sėdėjo sode ir taip pat 
nieko negirdėjo. Niekas neatbėgo poniai Sundler į pagalbą. 

— Ko tau čia reikia?- paklausė Šarlota.- Aš tyliu dėl Karlo 
Arturo, bet nemanyk, kad aš visai kvaila ir nesuprantu, jog tu 
čia viską sukurstei. 

Šitaip tarusi, žengė prie durų ir atlapojo jas iki galo. 

— Lauk iš čia! - sušuko. 

Paskui dar sykį čakštelėjo ore žirklėmis, ir daugiau raginti 
nebereikėjo — Tea Sundler išdūmė kaip vėjas. 

Pastorienė vėl uždarė langelį. Paskui pliaukštelėjo rankomis 
ir nusikvatojo. 

— Viešpatie Dieve! - sumurmėjo jinai.- Kokia laimė, kad man 
teko tą pamatyti. Tai dabar mano senis turės iš ko pasijuokti. 

Bet staiga ji surimtėjo. 

— Mielas kūdiki! - sumurmėjo jinai.- Tu tylėjai ir leidai mums 
apie tave blogai galvoti. Ne, laikas visa tai užbaigti. 

Pastorienė tuoj pat tyliai užlipo laiptais į antrą aukštą. At- 
sargiai lyg vagis nusėlino per visą namą iki Šarlotos kambarė- 
lio pačiame rytiniame gale. 

Nė neapsidairiusi priėjo prie krosnies ir čia rado suplėšytų 
ir suglamžytų popierių gniūžtę. 

— Dievas atleis man! - tarė ji.- Jis žino, kad aš pirmą kartą 
gyvenime vogčiom skaitau svetimą laišką. 

Ji nusinešė prirašytus lapus į miegamąjį, susirado akinius ir 
ėmė skaityti. 

- Taip, taip,- tarė ji baigusi.- Štai kur tikrasis laiškas. Taip 
ir maniau. 

Su laišku rankoje ji nulipo žemyn, ketindama parodyti jį pul- 

kininkienei. Tačiau, išėjusi lauk, pamatė, kad viešnia su sūnum 
sėdi ant suolelio priešais fligelį. Kaip švelniai motina prie jo 
palinkusi! Su kokia meile ir susižavėjimu žvelgia į jį! 

Ir pastorienė sustojo. „Dievaži, kaipgi aš jai galėsiu visa tai 
perskaityti?“— pagalvojo. 

Tada apsisuko ir nuėjo pas Forsijų. 

- Štai paskaityk, seni, tai bent turėsi malonumo,- tarė ji ir pa- 
davė laišką. - Radau Šarlotos krosnyje. Norėjo, matyt, sudeginti, 
bet, visa laimė, pamiršo uždegti. Skaityk! Blogiau nuo to nebus. 

Senis matė, kad žmona visai kitaip atrodo negu tomis rū- 
pesčių pilnomis dienomis. Turbūt ne be reikalo sako, kad ir jam 
tas laiškas nepakenks. 

— Aha, tarė jis, perskaitęs iki galo,- štai kaip buvo. Bet ko- 
dėl ji to laiško neišsiuntė? 

- Taigi, kad kas žinotų! - tarė pastorienė.- Šiaip ar taip, pa- 
ėmiau jį, nes norėjau parodyti Beatai, bet kai išėjau pro duris ir 
pamačiau, kokiom meiliom akim ji žiūri į sūnų, pamaniau, kad 
reikia pirma tau parodyti. 

— Taip, tikrai,- tarė jis, linktelėjęs galvą.- Žinai, Gina, mano 
miela, Šarlota negalėjo išsiųsti šito laiško tokiai motinai. Užtat ir 
įmetė į krosnį. Ji nesiryžo teisintis. O mes irgi negalim nieko pa- 
daryti. 

Jie atsiduso, nes suprato, kad negali dabar pat apginti Šarlo- 
tos garbės žmonių akyse, tačiau širdyje juto nepaprastą paleng- 
vėjimą. Susitikę su viešnia prie pietų stalo, buvo abu kuo ge- 
riausiai nusiteikę. 

Keista, bet ir pulkininkienė atrodė pasikeitusi. Jos linksmu- 
mas nebuvo toks apsimestinis kaip per pusryčius. Ji tarsi iš naujo 
buvo atgimusi. 

Pastorienė galvojo, ar ne Tea Sundler bus ją taip paveikusi. 
Tai iš tiesų buvo jos nuopelnas, tačiau kaip tas atsitiko, pasto- 
rienė neįspėjo. 

Pulkininkienė sėdėjo su Karlu Arturu ant suoliuko priešais 
fligelį, kai iš didžiojo namo lyg balandis, ištrūkęs iš vanago na- 
gų, išlėkė ponia Sundler. 

— Kas gi tavo draugei Teai?- paklausė pulkininkienė.- Žiū- 
rėk, lekia kiek įkabindama, užsidengusi ranka vieną žandą. Die- 
važi, Karlai Arturai, bėk, sulaikyk ją prie vartelių! Gal ją bičių 
spiečius vejasi? Paklausk, gal reikia tavo pagalbos! 

Karlas Arturas šoko vykdyti motinos noro ir, nors ponia 
Sundler persigandusi mojavo jam, kad neitų artyn, jis vis tiek 
pasivijo ją prie vartelių. 

Sugrįžęs atgal pas motiną, jis atrodė be galo susierzinęs. 

- Tai vis Šarlotos išdaigos. Kaip sau nori, ji visai nebeturi 
gėdos. Tik pamanyk, ponia Sundler nuėjo paklausti, kaip ji jau- 
čiasi, o Šarlota nutaikė akimirką ir nukirpo jai gerą kuokštą gar- 
banų vienam šone. 

— Ką tu sakai?- sušuko pulkininkienė su šelmiška šypsena.- 
Gražiąsias ponios Sundler garbanas! Ji turbūt baisiai atrodo. 

— Tai buvo kerštas, mama,- tarė Karlas Arturas.- Ponia Sund- 
ler įspėjo Šarlotos kėslus. Ji ir man atvėrė akis. 

— Suprantu,- atsakė pulkininkienė. 

Valandėlę ji sėdėjo susimąsčiusi. Paskui kreipėsi į sūnų: 

— Nekalbėkim nei apie Teą, nei apie Šarlotą, Karlai Arturai. 
Mums beliko kelios minutės, iki aš išvažiuosiu. Pakalbėkim apie 
tave ir tavo planus, kaip tu gelbėsi mus, vargšus nusidėjėlius! 

Vėliau, prie pietų stalo, pulkininkienė, kaip jau sakyta, buvo 
šneki ir smagi. Jos su pastoriene viena per kitą pokštavo ir pa- 
sakojo linksmas istorijas. 

Retkarčiais pulkininkienė dirsteldavo į langelį sienoje. Tur- 
būt svarstė, kaip Šarlota jaučiasi ten vienų viena. Gal mąstė, ar 
ilgisi jos ta jauna mergina, kuri ją taip karštai mylėjo. 

Po pietų, kai karieta jau stovėjo prie durų, atsitiko taip, kad 
pulkininkienė viena liko valgomajame. Staiga ji pripuolė prie 
langelio ir atidarė. Ir susidūrė akis į akį su Šarlota, kurią visą 
dieną kamavo ilgesys: toji stovėjo prie langelio, tikėdamasi bent 
pagauti tų mielų akių žvilgsnį. 

Pulkininkienė ūmai suėmė jos veidą savo minkštomis ran- 
komis, prisitraukė prie savęs ir ėmė bučiuoti. Tarp bučinių kuž- 
dėjo padrikus žodžius: 

— Mano mylimoji, ar tu gali dar patylėti keletą dienų, o 
gal keletą savaičių? Viskas bus gerai. Ar labai aš tave įskau- 
dinau? Aš juk nežinojau, ką tu galvoji, kol nenukirpai jai 
plaukų. Mudu su Ekenstetu pasistengsim viską sutvarkyti. 
Ar tu gali pakentėti dėl Karlo Arturo ir manęs? Tu susigrą- 
žinsi jį, vaikuti. Tu jį susigrąžinsi. 

Kažkas paspaudė durų rankeną. Langelis bemat užsitren- 
kė, ir netrukus pulkininkienė Ekenstet jau sėdėjo karietoje. 


LAIMĖS KŪDIKIS 


Turtuolis Šagerstriomas nė kiek neabejojo, kad iš jo būtų 
išėjęs mulkis ir plevėsa, jeigu visą jaunystę jo nebūtų lydėjusi 
ypatinga laimė. 

Būdamas turtingų ir įžymių tėvų sūnus, jis galėjo augti pra- 
bangoj, nieko neveikdamas. Galėjo miegoti minkštam patale, 
dėvėti gražius drabužius, valgyti sočiai ir gardžiai kaip jo bro- 
liai ir seserys. Bet vaikinui su tokiais polinkiais kaip jo tai nebū- 
tų išėję į naudą. Tą jis suprato geriau už kitus. 

Tačiau, laimė, jis buvo negražus ir nepaslankus. Tėvai, o ypač 
motina, tiesiog jo negalėjo pakęsti. Jiems stačiai protas neišne- 
šė, iš kur atsirado tasai vaikas - didgalvis, trumpakaklis ir kres- 
nas. Patys jie buvo gražūs, liekni žmonės, ir visi kiti jų vaikai 
augo dailūs kaip angeliukai. O Gustavas jiems atrodė tarsi įmai- 
nytas, tad jie atitinkamai su juo ir elgėsi. 

Žinoma, nelinksma buvo jaustis bjauriojo ančiuko vietoje. 
Šagerstriomas atvirai prisipažindavo, kad daug kartų jam bu- 
vo labai skaudu, tačiau kai subrendo, visa tai ėmė laikyti dide- 
le likimo paslauga. Jeigu kasdien būtų girdėjęs iš motinos, kad 
ji myli jį, ir jeigu kaip broliai būtų turėjęs pilnas kišenes pinigų, 
būtų pražuvęs. Jis nenorėjo tuo pasakyti, kad jo broliai ir sese- 
rys netapo garbingais ir žymiais žmonėmis. Bet jie turbūt jau 
iš prigimties buvo tvirtesnio būdo, todėl ir laimė jų nepagadi- 
no. Ojam ji būtų pakenkusi. 

Tai, kad jam nesisekė lotynų kalba, kad kiekvienoj klasėj sė- 
dėjo po dvejus metus, jis laikė didžiausia ponios Fortūnos ma- 
lone. Žinoma, tą jis pripažino ne iš karto, o kur kas vėliau. Už- 
tat tėvas atėmė jį iš gimnazijos ir pasiuntė pas vieno Vermlan- 
do fabriko valdytoją už mokinį. 

Gerasis likimas nė čia jo nenuskriaudė, o patvarkė taip, kad 
jis pateko į griežto ir šykštaus valdytojo rankas, ir šisai galėjo 
tinkamai jį auklėti, dar geriau negu tėvai. Čia neteko vartytis 
pūkų pataluose. Gerai buvo ir ant kieto šiaudų čiužinio. Čia jis 
išmoko srėbti prisvilusią putrą, valgyti pakartusią silkę. Išmo- 
ko dirbti nuo ryto lig vakaro be jokio atlyginimo ir nė kiek ne- 
abejodamas, jog už menkiausią prasižengimą bus išpertas. Ta- 
da visa tai nebuvo didelis džiaugsmas, tačiau paskui turtuolis 
Šagerstriomas suprato, kad amžinai turi dėkoti likimui, kuris 
išmokė jį miegoti ant šiaudų ir gyventi elgetiškai. 

Pabuvęs keletą metų mokiniu, jis tapo fabriko raštininku ir 
persikėlė į Krunbekeną netoli Filipstado, pas fabrikantą Frio- 
bergą. Čia pakliuvo pas neblogą šeimininką, valgė sočiai ir ska- 
niai prie bendro stalo, gaudavo ir truputį algos, todėl ir padorų 
drabužį galėjo įsigyti. Gyvenimas iš karto pasidarė smagus ir 
malonus. Gal tai ir nebūtų išėję Šagerstriomui į naudą, bet jis 
nespėjo išpaikti, nes gerasis likimas ir čia jo nepaliko ramybėje. 

Neprabuvęs nė mėnesio Krunbekene, jis įsimylėjo jauną mer- 
giną, fabrikanto Friobergo įdukrą ir globotinę. Didesnė bėda jo 
negalėjo ištikti, nes mergina buvo ne tik nepaprastai graži, pro- 
tinga ir visų mylima, bet ir turtinga - kelių milijonų vertės fab- 
riko bei kasyklų paveldėtoja. 

Bet kokiam fabriko raštininkui netgi pažvelgti į ją būtų bu- 
vę baisus įžūlumas, o ką jau kalbėti apie šitą, tokį negražų, 
gremėzdišką, net ir savo namuose laikomą bjauriuoju ančiu- 
ku, negaunantį iš niekur paramos ir gyvenantį iš menko už- 
darbio. Šagerstriomas tuoj pat suprato, jog nėra kitos išeities, 
kaip tik slėpti savo meilę, kad nė vienas žmogus jos nesuuos- 
tų. Jam beliko tik žiūrėti, kaip būriai jaunų leitenantų bei stu- 
dentų sugriūva į Krunbekeną per Kalėdas ir vasaromis išreikš- 
ti jai savo palankumo. Jam beliko kentėti sukandus dantis ir 
sugniaužus kumščius, kai kiti girdavosi, jog tiek ir tiek kartų 
su ja šokę per vieną vakarą, tiek ir tiek niekučių gavę iš jos per 
kotiljoną, tiek ir tiek meilių žvilgsnių ir šypsenų. 

Kančia dėl nelaimingos meilės temdė ir džiaugsmą dėl ge- 
ros tarnybos. Ji persekiojo jį šiokiadieniais prie darbo ir šventa- 
dieniais medžioklėje. Tik tada šiek tiek atlėgdavo tos kančios, 
kai jis pasiimdavo iš lentynos kontoroj du didžiulius tomus, 
kurių iki tol niekas nebuvo net pavartęs, ir įnikdavo skaityti 
apie rūdynus ir kalnų pramonę. 

Tiesa, gerokai vėliau jis suprato, kad nelaiminga meilė irgi 
padėjo jam auklėtis, tačiau apsiprasti su ja niekada negalėjo. 
Per sunki jam tai buvo našta. 

Jauna mergina, kurią jis mylėjo, nebuvo jam nei palanki, nei 
priešiška. Kadangi jis nešoko ir niekada nebandė su ja suartėti, 
tai jai nebuvo progos nė kalbėtis su juo. Bet štai vieną vasaros 
vakarą jaunimas linksmai šoko didžiojoje svetainėje Krunbeke- 
ne, o Šagerstriomas kaip paprastai stovėjo prie durų ir sekiojo 
savo mylimąją akimis. Ir niekada jis neužmirš, kaip sumišo, kai 
pertraukoj tarp šokių ji priėjo prie jo. 

- Man rodos, kad ponui Šagerstriomui laikas gultis,- pasa- 
kėji.- Jau dvylikta valanda, o ketvirtą jums reikės eiti prie dar- 
bo. O mes galėsim miegoti iki pat pietų, jeigu panorėsim. 

Jis tuoj pat nukiūtino žemyn į kontorą. Puikiai suprato, kad 
jai pakyrėjo žiūrėti į jį, stovintį prie durų. Kalbėjo ji maloniai ir 
draugiškai, tačiau išsiaiškinti jos žodžius taip, kad ji jaučia jam 
kažkokį prielankumą ar gailisi, jog be reikalo jis stovi ir vargs- 
ta, jam neatėjo nė į galvą. 

Kitą kartą ji su dviem savo eiliniais kavalieriais plaukė žu- 
vauti, o Šagerstriomas irklavo. Diena buvo šilta, o valtis gana 
sunki, bet jis vis tiek niekaip neatsidžiaugė laime, kad visą lai- 
ką gali žiūrėti į ją, sėdinčią priešais gale valties. 

Kai sugrįžo atgal ir priplaukė prie kranto, jis padėjo jai 
išlipti iš valties, ir ji labai maloniai padėkojo už irklavimą, 
bet paskui pridūrė tarsi bijodama, kad jis nesuprastų klai- 
dingai jos prielankumo: 

- Nesuprantu, kodėl jūs, pone Šagerstriomai, nestojate mo- 
kytis į kalnakasybos mokyklą Falune? Argi prezidento? sūnus 
gali tenkintis fabriko raštininko vieta? 


* Prezidentas XIX a. Švedijoje - aukšto teismo valdininko titulas. (Vert. past.) 

Tikriausiai bus pastebėjusi, kaip irkluodamas jis visą laiką 
ryte ją rijo akimis. Bus supratusi, kad jis žavisi ja, užtat jaučiasi 
nesmagiai ir dabar nori juo atsikratyti. Palaikyti jos raginimą 
ženklu, kad ji rūpinasi jo ateitim, kad ji girdėjo iš savo globėjo, 
jog Šagerstriomas galėtų tapti geru kalnakasybos žinovu, jeigu 
tik gautų tinkamą išsimokslinimą, ir galvoja, jog šitokiu būdu 
sumažėtų praraja tarp jos ir jo, tarp fabriko raštininko ir fabri- 
kanto dukters,- ne, šito jis nė įsivaizduoti negalėjo. 

Bet kadangi ji to panorėjo, jis parašė tėvams laišką ir papra- 
šė juos padėti jam mokytis kalnakasybos mokykloje. Ir jo pra- 
šymas buvo patenkintas. Be abejo, kur kas smagiau būtų buvę 
priimti pinigus, jeigu tėvas nebūtų parašęs, jog turįs vilties, 
kad jis mokysis uoliau negu Klaros gimnazijoje Stokholme, ir 
jeigu iš laiško nebūtų buvę aiškiai matyti, jog tėvai netiki, kad 
iš jo išeis kas nors daugiau negu fabriko raštininkas, net jeigu 
baigtų ir keliolika kalnakasybos mokyklų. Tačiau po kiek laiko 
jis suprato, jog taip buvo todėl, kad jo geroji lemtis vis dar 
stengėsi padaryti iš jo tikrą vyrą. 

Šiaip ar taip, jis galėjo teigti, kad mokykloj ne veltui pra- 
leido laiką, kad mokytojai buvo juo patenkinti ir kad jis pats 
godžiai mokėsi. Ir būtų visiškai buvęs laimingas, jeigu ne- 
būtų be perstojo galvojęs apie tą, kuri liko Vermlande, ir 
visus, kurie sukosi aplink ją. 

Kai jis pagaliau - ir, reikia pasakyti, labai sėkmingai - baigė 
dvejų metų kursą, jos globėjas parašė jam laišką ir pasiūlė val- 
dytojo vietą Senojoj Lydykloj — viename iš didžiausių ir gra- 
žiausių jos fabrikų. Tai buvo puiki vieta, kur kas geresnė, negu 
dvidešimt trejų metų jaunuolis galėjo tikėtis. Šagerstriomas bū- 
tų buvęs itin laimingas, jeigu nebūtų supratęs, kad tas pasiūly- 
mas jos sumanytas. Jis bijojo net galvoti, kad tuo būdu ji nori 

parodyti jam savo pasitikėjimą ir duoti progos pasižymėti. Ne, 
toks pasiūlymas, jo manymu, tegalįs reikšti, kad ji norinti man- 
dagjai užkirsti kelią jam grįžti į Krunbekeną. Ji nesanti nusitei- 
kusi priešiškai, netgi norinti jam padėti, tačiau negalinti jo pa- 
kęsti šalia savęs. 

Jis būtų mielai patenkinęs jos norus ir niekuomet jai dau- 
giau nesirodęs, tačiau, pradėdamas naują darbą, turėjo būtinai 
atvažiuoti į Krunbekeną gauti reikalingų instrukcijų. O kai nu- 
važiavo tenai, fabrikantas Friobergas paprašė jį užeiti į didįjį 
namą pas damas, nes jo augintinė taip pat norinti duoti jam 
keletą nurodymų. 

Taigi jis nuėjo į nedidelę svetainę dešinėj prieangio pusėj, 
kur paprastai Krunbekeno damos sėdėdavo su savo rankdar- 
biais, ir ji tuoj pat išskėstomis rankomis pakilo jo pasitikti, kaip 
pasitinkamas ilgai ir karštai lauktas žmogus. Taip jie pirmą kartą 
gyvenime susitiko vienu du, be pašalinių žmonių. 

Jau vien nuo to jo širdis pradėjo daužytis, bet dar blogiau 
pasidarė, kai ji džiugiai kaip visada ir tiesmukai pasakė, jog 
Senojoj Lydykloj, kur jis dabar būsiąs valdytojas, esą dideli ir 
puikūs rūmai, tad jis rimtai galįs pagalvoti apie vedybas. 

Jis neturėjo jėgų atsakyti, nes jam be galo paliko skaudu, 
kad ji nesitenkina atsikračiusi jo Krunbekene, bet dar nori 
apvesdinti. Jis jautėsi to nenusipelnęs. Niekada nebuvo per 
daug įkyrus. 

Tačiau ji kalbėjo toliau, ir vis taip pat atvirai: 

— Tai gražiausias iš visų mano fabrikų. Ir aš visada svajojau 
gyventi tenai, kai ištekėsiu. 

Kam nors kitam būtų buvę viskas aišku, tačiau Šagerstrio- 
mas nuo pat vaikystės buvo auklėjamas itin griežtai, todėl apsi- 
suko ir jau buvo beeinąs pro duris. 

Ji pribėgo prie durų ir uždėjo ranką ant skląsčio. 

— Kiek aš savo gyvenime esu atstūmusi jaunikių! — tarė ji.— 
Užtat gal ir teisinga man bus bausmė, kad būsiu atstumta, kai 
pati pasipiršiu. 

Tada jis skaudžiai suspaudė jai ranką, norėdamas atidary- 
ti duris. 

— Nesityčiokit iš manęs! — tarė jis.- Aš į tokius dalykus 
žiūriu rimtai. 

— Aš taip pat,- tarė ji ir pažvelgė jam tiesiai į akis. Ir tą aki- 
mirką Šagerstriomas suprato, kokia ištikima jam buvo jo geroji 
lemtis. Vienatvę, šiurkštybes, skriaudas, kurias gyvenimas lig 
šiol jam siuntė, jis turėjo iškentėti vien tam, kad ši nežemiška 
palaima galėtų apglobti jo sielą ir įsikurti joje taip, kad niekam 
o niekam daugiau joje nebūtų vietos, tik jai vienai. 


PALIKIMAS 


Kai Šagerstriomas, praslinkus trejiems metams po sutuok- 
tuvių, neteko savo mylimos Žmonos, paaiškėjo, kad ji buvo pa- 
rašiusi testamentą, pagal kurį visas jos turtas turėjo atitekti vy- 
rui, jeigu ji numirtų pirma jo ir nepaliktų vaikų. Kai palikimas 
buvo išskirstytas ir išmokėtos nurodytos sumos nusenusiems 
tarnams bei tolimiems giminaičiams, Šagerstriomas tapo di- 
džiulio turto savininku. 

Kai buvo užbaigti paskutiniai formalumai, visuose Šagerst- 
riomo dvaruose ir fabrikuose žmonės su palengvėjimu atsidu- 
so. Jiems patiko, kad visas turtas bus vienose rankose, o tai, 
kad gamyklas tvarkys toks protingas kalnų pramonės žinovas, 
visi laikė ypatinga likimo malone. 


240 Selma Lagerlėf 


Tačiau, praėjus kiek laiko po to, kai Šagerstriomas perėmė 
turtą, fabrikų valdytojai, inspektoriai, nuomininkai, girininkai, 
žodžiu sakant, visi, kas prižiūrėjo jo valdas, ėmė būgštauti, kad 
maža bus džiaugsmo iš naujojo šeimininko. Šagerstriomas te- 
begyveno Stokholme, o tai jau savaime buvo nepatogu. Būtų 
dar buvę galima kentėti, jeigu jis būtų atsakinėjęs į jų laiškus. O 
jis ypač nemėgo jų rašyti. Reikėjo pirkti lakštinę geležį stogams, 
O parduoti strypinę. Reikėjo rašyti sutartis su anglies ir malkų 
tiekėjais. Reikėjo skirti tarnautojus į vakuojančias vietas, remon- 
tuoti pastatus, mokėti sąskaitas. Tačiau Šagerstriomas nesiuntė 
nei laiškų, nei pinigų. Kartais atsakydavo, jog pranešimą gavęs 
ir patvarkymą atsiųsiąs, tačiau taip ir neatsiųsdavo. 

Po kelių savaičių visur radosi didžiausia netvarka. Kai ku- 
rie valdytojai sėdėjo susidėję rankas, kiti ėmė tvarkytis savo 
nuožiūra, o tai buvo kone dar blogiau. Visiems pasidarė aišku, 
kad ne Šagerstriomui valdyti tokį didelį turtą. 

O labiausiai turbūt širdo Krunbekeno fabrikantas Friober- 
gas. Šagerstriomas visada buvo jo numylėtinis, iš jo jis daug 
tikėjosi. Nors ir kaip skaudžiai gedėjo tos linksmos ir dailios 
merginos, kuri užaugo jo namuose ir kurios jau nebebuvo tarp 
gyvųjų, jis guodėsi bent tuo, kad jos nuosavybė, kurią jis iki šiol 
tvarkė, visos pelningos kasyklos, galingi kriokliai, gražuoliai 
dvarai, milžiniški miško plotai, kalvės ir faabrikai, pateko į ge- 
ras rankas. 

Jis žinojo, kad Šagerstriomas puikiai pasiruošęs būti didelio 
turto šeimininku. Pirmaisiais savo vedybinio gyvenimo metais, 
globėjo patariami, Šagerstriomas su žmona važinėjo po užsie- 
nį. Iš jų laiškų jis suprato, kad jie neleidžia tuščiai laiko, bėgio- 
dami po galerijas arba žiūrinėdami paminklus. Ne, ši protinga 
pora studijavo kalnų pramonę Vokietijoje, domėjosi fabrikais 

Anglijoje, gyvulininkyste Olandijoje. Jų entuziazmui nebuvo ga- 
lo. Šagerstriomas kartais net skųsdavosi. „Mes važiuojam pro 
nuostabiausias vietas,- rašė jis,- tačiau neturim laiko jų apžiū- 
rėti. Tegalvojam, kaip prisikaupti kuo daugiausia naudingų ži- 
nių. Ir varomoji jėga čia - Disa. O aš, vargšelis, norėčiau gyven- 
ti vien dėl mūsų meilės“. 

Paskutiniaisiais metais jie įsikūrė Stokholme. Čia nusi- 
pirko didelį namą, ėmė gyventi prabangiai, priiminėjo be- 
galę svečių. Taip darė irgi globėjo patarimu. Šagerstriomas 
dabar buvo žymi asmenybė. Jis turėjo išmokti, kaip reikia 
bendrauti su aukštaisiais valdžios atstovais, turėjo išmokti 
elgtis diduomenėje, susipažinti su įtakingais žmonėmis, iš- 
sikovoti valdžios žmonių pasitikėjimą. 

Galima lengvai įsivaizduoti, kad Krunbekeno šeimininkas, 
nors jau ir nebeprivalėjo rūpintis Šagerstriomo turtais, turėjo 
jaustis nesmagiai. Jis labai norėjo pasikalbėti su Šagerstriomu, 
paklausti, kas jam atsitiko, paraginti, kad imtųsi darbo. 

Vieną gražią dieną jis pasikvietė vieną iš savo fabriko raš- 
tininkų, jaunuolį, kuris buvo atvykęs į Krunbekeną beveik 
tuo pat metu kaip Šagerstriomas ir buvo jo geras draugas ir 
bičiulis. 

— Klausyk, balandėli Niumanai,- tarė jisai.- Šagerstriomą, 
matyt, kažkas ištiko. Važiuok tučtuojau į Stokholmą ir atvežk 
jį čia. Gali paimti mano karietą. Jei, balandėli, grįši atgal be jo, 
neteksi vietos. 

Raštininkas Niumanas stovėjo žado netekęs. Vietos, kurią 
turėjo Krunbekene, jis nebūtų nieku gyvu sutikęs atsisakyti. Šiaip 
jis buvo sumanus vyras, nors baisiai lėtas, ir šit jam pasisekė 
taip įsiteikti Krunbekeno moterims, kad beveik nebuvo kada 
dirbti raštinėje. Jis turėjo lošti vistą su senąja ponia, balsiai skaity- 

ti jaunoms mamzelėms, piešti joms raštus, lydėti, kai jodavo 
pasijodinėti, būti ištikimu ir klusniu jų kavalieriumi. Nė viena 
pramoga neapsiėjo be numylėtinio Niumano. Jis irgi buvo paten- 
kintas tokiu gyvenimu ir nenorėjo nė girdėti apie kokius nors pa- 
sikeitimus. 

Taigi raštininkas Niumanas išvažiavo į Stokholmą gelbėti 
Šagerstriomo ir savęs. Jis važiavo dieną ir naktį ir nuvyko į 
vietą aštuntą valandą ryto. Apsistojo nakvynės namuose, užsi- 
sakė tuoj pat arklius grįžti atgal, truputį užkando ir nuėjo į 
Šagerstriomo butą. 

Paskambino ir pasakė tarnui, atidariusiam duris, kad norįs 
pasikalbėti su Šagerstriomu. Tarnas atsakė, kad šeimininko nė- 
ra. Išėjęs. 

Raštininkas pasakė savo pavardę ir prašė pranešti, kad jį 
atsiuntęs fabrikantas Friobergas labai rimtu reikalu. Po valan- 
dos vėl ateisiąs. 

Po valandos jis sugrįžo. Prie Šagerstriomo namo atvažiavo 
su karieta, pakinkyta naujais arkliais, su maisto krepšiu kelio- 
nei, žodžiu sakant, pasiruošęs grįžti atgal į Vermlandą. 

Tačiau prieškambaryje jį pasitiko tarnas ir pasakė, jog Ša- 
gerstriomas prašęs pranešti, kad raštininkas ateitų vėliau. Da- 
bar jis negalįs jo priimti, nes turįs posėdžiauti. 

Raštininkui tarno balsas pasirodė kažkoks įtartinas, nesa- 
vas. Todėl jam dingtelėjo, ar tik šisai nemeluoja. Paklausė, kur 
tas posėdis vyks. 

— Ponai susirinkę didžiojoje svetainėje,- atsakė tarnas, ir po- 
nas Niumanas pamatė, kad Šagerstriomo prieškambaryje iš tiesų 
kabo daugybė skrybėlių ir apsiaustų. 

Jis irgi mikliai nusivilko paltą, nusiėmė skrybėlę ir pada- 
vė tarnui. 

— Tikriausiai atsiras kambarys, kur aš galėčiau pasėdėti ir 
palaukti,- pasakė jis.— Neturiu ūpo slampinėti gatvėmis. Va- 
žiavau visą naktį, nes norėjau čia būti laiku. 

Neatrodė, kad tarnas labai linkęs iš karto jį įleisti, tačiau po- 
nas Niumanas nenurimo tol, kol nebuvo nuvestas į mažutį ka- 
binetą greta didžiosios svetainės. 

Po valandėlės per kambarį perėjo keli ponai, matyt, turėję 
dalyvauti posėdyje, o tarnas, kuris ėjo pirma jų, atidarė jiems 
svetainės duris. Raštininkas Niumanas pasinaudojo proga ir 
žvilgtelėjo į posėdžių salę. Jis pamatė daugybę senų Žymių po- 
nų, sėdinčių prie didelio stalo, apkrauto dokumentais. Netgi 
spėjo pamatyti, kad tie dokumentai parašyti ant žyminio po- 
pieriaus. 

„Dievaži, kas čia dedasi?- pagalvojo jis.- Tie popieriai visiš- 
kai panašūs į pirkimo ar įkeitimo raštus. Šagerstriomas, matyt, 
ketina žengti kažkokį rimtą žingsnį“. 

Tada prisiminė, kad paties Šagerstriomo nematė sėdinčio 
tarp tų ponų už didelio stalo. 

Ką tai galėtų reikšti? Jeigu Šagerstriomas nedalyvauja posė- 
dyje, tai gali pasikalbėti su juo, Niumanu. 

Vėl kabinete pasirodė vienas ponas, kuris turėjo dalyvauti 
posėdyje. Tai buvo jaunas karaliaus sekretorius, su kuriuo raš- 
tininkas susipažino Krunbekene tais laikais, kai šis, kaip ir dau- 
gelis kitų, buvo atvykęs pirštis. Jis tuoj pribėgo artyn, norėda- 
mas pasakyti jam keletą žodžių. 

— O, balandė...atsiprašau, ponas Niumanas! - tarė karaliaus 
sekretorius. Malonu susitikti Stokholme. Kas gero Krunbekene? 

— Sekretoriau, ar negalėtumėt patarpininkauti, kad aš gau- 
čiau pasikalbėti su Šagerstriomu? - tarė raštininkas.- Važiavau 
visą dieną ir visą naktį ir turiu labai rimtą reikalą, o čia niekaip 
negaliu pasimatyti su juo. 

Karaliaus sekretorius pasižiūrėjo į laikrodį. 

— Bijau, kad ponui Niumanui teks pakentėti keletą valandų, 
kol baigsis posėdis. 

— Ką gijie ten veikia? 

— Nežinau, ar turiu dabar teisę apie tai kalbėti. 

Raštininkas pagalvojo apie malonias pareigas, kurias turėjo 
Krunbekene kaip ponios ir dukterų patikėtinis, todėl drįso iš- 
reikšti savo stačiokišką spėjimą. 

— Aš žinau, kad Šagerstriomas nori atsikratyti savo turtų - 
pasakė jis. 

— Žiūrėkit, tai jau ir ten pasiekė toji žinia - tarė karaliaus 
sekretorius. 

— Taip, tą mes žinom, tik negirdėjom, kas perka. 

— Perka! - sušuko karaliaus sekretorius.- Čia nėra nė kalbos 
apie pirkimą. Viskas bus padovanota labdaringoms įstaigoms, 
masonų vaikų prieglaudai, našlių kasoms ir panašiai. O dabar 
sudie! Man reikės surašyti dovanojimo aktą, kai ponai susitars 
dėl sąlygų. 

Raštininkas tik Žiopčiojo lyg Žuvis, išmesta ant kranto. Jeigu 
jis sugrįš namo su tokiomis naujienomis, senis Friobergas taip 
įtūš, kad jisai, Niumanas, nė vienos dienos nebegalės pasilikti 
puikioje savo vietoje. Ką čia sugalvoti? Ką daryti? 

Ir kai karaliaus sekretorius jau buvo beeinąs pro atviras du- 
ris, ponas Niumanas pribėgęs nutvėrė jam už rankovės. 

- Ar negalėtų ponas sekretorius pranešti Šagerstriomui, kad 
aš turiu būtinai su juo pasikalbėti? Pasakykit, kad labai svarbu! 
Pasakykit, kad Senoji Lydykla sudegė! 

- Žinoma, žinoma, aišku. Tokia nelaimė! 

Po valandėlės tarpduryje pasirodė mažytis išblyškęs žmo- 
gelis, be galo sulysęs, paraudusiomis akimis. 

— Ko tu nori? - trumpai ir griežtai kreipėsi jis į raštininką 
Niumaną, tartum pasipiktinęs, kad jį trukdo. 

Raštininkas vėl ėmė žiopčioti, negalėdamas ištarti nė žo- 
džio. Tikrai, tai buvo Šagerstriomas. Nei lieknas, nei gražus 
jis niekuomet neatrodė, tačiau tada, kai slankiojo po Krun- 
bekeną, meilės ilgesio kamuojamas, buvo kažkaip nenusa- 
komai simpatingas. O dabar ponas Niumanas stačiai susi- 
rūpino dėl savo buvusio draugo. 

— Ką tu pasakei? — pakartojo Šagerstriomas.- Senoji Ly- 
dykla sudegė? 

Raštininkas iš pradžių manė pasinaudoti nedideliu melu tik 
tam, kad gautų pasikalbėti su Šagerstriomu. O dabar staiga nu- 
sprendė kol kas neprisipažinti melavęs. 

- Taip,- tarė jis,- Senojoj Lydykloj buvo gaisras. 

— O kas sudegė? Didysis namas? 
rusios, plaukai palei smilkinius pradėję retėti. 

„Didžiojo namo bus per mažai,- pagalvojo jis,- ne, čia rei- 
kia rimto sukrėtimo“. 

— One, tai būtų dar gerai, drįstu pasakyti. 

— Tai kalvė? 

— Ne, didelis senas pastatas, kur gyveno dvidešimt šeimų. 
Dvi moterys apdegė, šimtas žmonių liko be pastogės. Tie, kurie 
išsigelbėjo, išbėgo nuogi ir basi. Sako, didelė nelaimė. Pats nesu 
matęs. Mane atsiuntė tavęs parvežti. 

— Valdytojas man nieko apie tai nerašė,- tarė Šagerstriomas. 

— Juk nėra prasmės tau rašyti. Biorjesonas atsiuntė Žmogų 
pas senį Friobergą, prašydamas pagalbos, bet senis pagalvojo, 
kad tai ne jo jėgoms. Pats turi daryti tvarką. 

Šagerstriomas žengė prie durų ir paskambino, kad ateitų tarnas. 

— Tučtuojau važiuoju į Vermlandą,- tarė jis.- Pasakyk Lund- 
manui, kad paruoštų karietą! 

— Atsiprašau,- tarė ponas Niumanas,- aš čia kaip tik su fab- 
rikanto Friobergo karieta, ji stovi prie vartų su pakeistais ar- 
kliais. Tau belieka tik persirengti kelioniniais drabužiais, ir mes 
galim bemat išvažiuoti. 

Šagerstriomas jau buvo bepaklausąs jo, bet staiga persibraukė 
ranka per kaktą. 

— Posėdis! - tarė jis.- Ir labai svarbus. Aš negaliu išvažiuoti 
anksčiau kaip po pusvalandžio. 

Tačiau raštininkas Niumanas anaiptol netroško, kad Šagerst- 
riomas spėtų išdalinti savo turtus. 

- Taip, pusvalandis, aišku trumpas laikas,- pasakė jis.- Bet 
tiems, kurie guli ant plikos žemės rudens šaltyje, gali ir prailgti. 

- Kodėljie guli ant plikos žemės? - paklausė Šagerstriomas.- 
Juk yra rūmai. 

— Biorjesonas, matyt, nesiryžė pats jų ten apgyvendinti. 

Šagerstriomas dar padelsė valandėlę. 

- Įdomu, ar Disa Landberg būtų pasilikusi baigti posėdžio, 
išgirdusi tokias naujienas,- pridūrė raštininkas. 

Šagerstriomas rūsčiai dėbtelėjo į jį. Paskui nuėjo į svetainę ir 
tučtuojau vėl grįžo. 

— Pasakiau, kad posėdis savaitei atidedamas,- tarė jis. 

- Tai važiuojam! 


Nepasakysi, jog raštininkas Niumanas jautė didelį malonu- 
mą važiuodamas su Šagerstriomu į Vermlandą. Jį ne juokais 
graužė sąžinė, kad pamelavo apie gaisrą, ir jis su džiaugsmu 
būtų prisipažinęs Šagerstriomui, kodėl turėjo meluoti, bet bijojo. 

„Jei aš pasakysiu jam, kad nėra nei apdegusių, nei benamių, - 
galvojo Niumanas,- jis tuoj apsisuks ir grįš į Stokholmą. Tai 
vienintelis kabliukas, kuriuo dar galiu jį išlaikyti“. 

Pasvarstęs, ar nebūtų galima nukreipti Šagerstriomo min- 
čių kur nors kitur, jis malė be paliovos liežuviu - rentė viso- 
kias istorijas iš lydyklos gyvenimo. Kartojo senų ištikimų tar- 
nų linksmus ir šmaikščius posakius, pasakojo, kaip gudrūs an- 
glies vežėjai apmulkindavo neprityrusius inspektorius, apie 
gandus, kad netoli Senosios Lydyklos esą aptikti dideli gele- 
žies rūdos klodai, ir apie varžytynes, kur milžiniški miško plo- 
tai buvo parduoti tiesiog pusdykiai. 

Jis kalbėjo su įkarščiu, tarsi gelbėdamas savo gyvybę, tačiau 
Šagerstriomas, kuris, matyt, suprato, kad Niumanas nori nu- 
kreipti jo dėmesį į gamyklų reikalus, pertraukė jį: 

— Aš negaliu pasilikti to viso turto. Žadu išdovanoti. Disa 
nepatikėtų, kad gedžiu jos, jeigu aš visa tai pasisavinčiau. 

— Tu turi paimti jį ne kaip džiaugsmą, o kaip kryžių,- pasa- 
kė raštininkas. > 

— Nebeturiu jėgų,- atsakė Šagerstriomas tokiu nykiu balsu, 
kad Niumanas nedrįso daugiau kalbėti. 

Rytojaus diena praėjo taip pat. Raštininkas tikėjosi, kad Ša- 
gerstriomas gal kiek atkus išvažiavęs iš miesto ir pamatęs ap- 
linkui laukus ir miškus, tačiau jokio pakitimo neįvyko. Niuma- 
nas rimtai ėmė jaudintis dėl savo seno draugo. 

„Neilgai tvers,- galvojo jis.— Kai tiktai išdalins savo paliki- 
mą, tuoj atguls ir numirs. Jis visiškai sugniužęs nuo sielvarto“. 

Ir jau ne tik savo vietą gelbėdamas, bet ir trokšdamas padėti 
savo senam draugui, jis dar kartą pamėgino jį perkalbėti. 

— Pagalvok apie visus tuos, kurie savo darbu sukūrė šiuos 
turtus! — tarė jis.- Gal manai, kad jie triūsė tik savo labui? Ne, 

jie žinojo, kad kai šitiek pajėgių įmonių pateks į vienas rankas, 
bus galima ypač daug nuveikti, ir tai išeis į naudą visam kraš- 
tui. O tu nori viską suskaldyti ir išdovanoti. Mano manymu, tai 
nesąžininga. Nežinau, ar tu turi teisę taip daryti. Man rodos, 
kad turi imtis tą naštą ant savo pečių ir ją nešti. 

Jis negalėjo nematyti, kad jo žodžiai nedaro nė menkiausio 
poveikio, tačiau drąsiai kalbėjo toliau: 

— Grįžk pas mus į Vermlandą ir dirbk! Tau nepritinka tūnoti 
Stokholme ir linksmintis ten per žiemas, o vasarą atvažiuoti į 
provinciją tik dykinėti! Ne, atvažiuok ir tvarkyk savo valdas! 
Taip reikia, kaip kažin ką! 

Jis ir pats stebėjosi savo iškalbingumu, tačiau Šagerstriomas 
dar kartą jį pertraukė. 

- Žiūrėkit, kaip suokia Niumanas! - tarė jis su pašaipėle. 

Raštininkas išraudo visas. 

— Taip, gerai Žinau, kad neturiu teisės tave mokyti,- tarė jis.— 
Juk mano kišenėj nė skatiko, tad ko aš galiu tikėtis? Bet man 
rodos, kad ir aš turiu valią tvarkytis savo gyvenimą kuo pato- 
giau. Jeigu aš turėčiau nors kąsnelį žemės... Pamatytum, ar su- 
tikčiau jos atsisakyti. 

Trečios dienos rytą jie buvo vietoje. Įvažiavo į Senosios Ly- 
dyklos dvarą šeštą valandą. Saulė smagiai švietė virš geltonų ir 
skaisčiai raudonų medžių vainikų. Dangus spindėjo žydruma. 
Ežeriukas netoli sodybos, lengvo rūko apgaubtas, žvilgėjo lyg 
metalo plokštė. 

Niekas jų nepasitiko. Kai vežėjas nuėjo į kitą kiemą ieškoti ar- 
klininko, raštininkas, pasinaudojęs proga, prisipažino melavęs. 

—- Tik neklausk Biorjesono apie gaisrą! — tarė jis.- Jokio 
gaisro čia nebuvo. Bet man reikėjo kokia nors dingstim tave 

čia atgabenti. Friobergas sakė, jog atleis mane, jeigu nesuge- 
bėsiu tavęs parvežti. 

— O padegėliai, o benamiai? — paklausė Šagerstriomas, ne- 
įstengdamas atitrūkti nuo šios minties. 

— Tokių ir nebuvo,- visiškai nusiminęs pasakė raštininkas. 
Bet kas man reikėjo daryti? Turėjau meluoti, kad tu nespėtum 
iššvaistyti savo turto. 

- Žinoma, tavo norai buvo geri, bet nevertėjo taip daryti. 
Aš tuoj pat išvažiuosiu į Stokholmą, kai tik bus pakinkyti nauji 
arkliai. 

Raštininkas atsiduso, bet nutylėjo. Nebeliko kas daryti. Lo- 
šimas praloštas. 

Tuo tarpu sugrįžo vežėjas. 

— Nė vieno berno nėra kieme,- pasakė jis.- Sutikau kažkokią 
bobą, toji sako, kad ir valdytojas, ir visi darbininkai išėję me- 
džioti briedžio. Varovai išsibeldę ketvirtą valandą ryto. Taip 
skubėję, kad arklininkas nespėjęs net arklių pašerti. Tamstos 
girdit, kaip jie trypia. 

Iš tiesų tvarte buvo girdėti kanopų dundesys, nes alkani gy- 
vuliai nenustovėjo vietoje. 

Šagerstriomo skruostai truputį paraudo. 

— Būkit toks geras, vežėjau, pašerkit juos,- tarė jis ir padavė 
jam arbatpinigių. 

Šagerstriomas, jau šiek tiek susidomėjęs, apsižvalgė. 

— Iš lydyklos nerūksta dūmai,- pasakė jis. 

—Lydykla užgeso pirmą kartą per trisdešimt metų,- tarė Niu- 
manas.- Nebėra rūdos. Kas daryti? Biorjesonas medžioklėj, kaip 
matai, su visais savo ŽmMonėmis. Bet aš ir nesistebiu. 

Šagerstriomas dar labiau paraudo. 

— Ar kalvė taip pat neveikia? - paklausė jis. 

— Tikriausiai. Kalviai išėję už varovus. Bet argi tau ne vis 
tiek? Juk žadi viską padovanoti. 

— Aišku,- tarė Šagerstriomas visiškai ramiai.- Man tai vi- 
sai nerūpi. 

— Dabar čia tvarkysis ponai iš masonų prieglaudos valdy- 
bos,- tarė raštininkas. 

— Aišku,- pakartojo Šagerstriomas. 

— Ar nenori užeiti?- paklausė Niumanas, žengdamas rūmų 
link.- Supranti, šįryt anksti buvo pusryčiai —- vyrai ruošėsi me- 
džioklėn. Virėjos ir tarnaitės miega nusikamavusios. 

— Nežadink jų,- pasakė Šagerstriomas.- Aš tuoj išvažiuosiu. 

- Ei! - bemat sušuko Niumanas.- Žiūrėk, žiūrėk! 

Pokštelėjo šūvis. Iš parko išnėrė briedis. Jis buvo sužeistas, 
bet tebebėgo. Viena priekinė koja vilkosi peršauta - žvėris šiaip 
taip klupsčiojo trimis. 

Po akimirkos iš parko išlėkė medžiotojas. Jis nusitaikė ir par- 
trenkė gyvulį taikliu šūviu. Briedis vaitodamas sudribo ant že- 
mės už kelių žingsnių nuo Šagerstriomo. 

Šaulys artėjo iš lėto, lyg ir neryžtingai. Tai buvo aukštas, 
orios laikysenos vyras. 

- Čia kapitonas Hamarbergas,- paaiškino Niumanas. 
medžiotoją. Iš karto jį pažino. Tai buvo tas pats raudonsk- 
ruostis, šviesiaplaukis karininkas, kuris nepaprastai mokėjo 
pavergti moterų širdis, ir jos visos jį mylėjo, nors gerai žino- 
jo, kad jis plevėsa, net, gali sakyti, apgavikas. Šagerstriomas 
niekaip neįstengė užmiršti, kaip šis bernas bandė įsiteikti 
Disai Landberg, kai ši dar buvo netekėjusi, kaip jis buvo ją 

užbūręs, kaip ji leisdavosi jo lydima, kai eidavo pasivaikš- 
čioti, jodinėjo, šokdavo su juo. 

— Kaip šis valkata drįsta čia pasirodyti?— sumurmėjo jis. 

— Bet negi tu gali jam uždrausti, - pasakė Niumanas anaiptol 
ne draugišku balsu. 

Atsiminimai užplūdo Šagerstriomą. Šis kapitonas, matyt, su- 
uodęs apie jo meilę turtingai paveldėtojai, kankino jį, tyčiojosi 
iš jo, gyrėsi jam savo niekšybėmis, rodės, norėdamas tik dar 
labiau įskaudinti Šagerstriomą: štai esą kokį vyrą gaus Disa 
Landberg. Jis sukando dantis ir dar labiau paniuro. 

— Ateikit, po velnių, ir pribaikit gyvulį! - šūktelėjo jis kapito- 
nui. 

Tada nusigręžė ir, priėjęs prie namo, pasibeldė iš visų jėgų. 

Tuo tarpu valdytojas Biorjesonas ir kiti medžiotojai taip pat 
išėjo iš parko. Valdytojas pažino Šagerstriomą ir nuskubėjo pas jį. 

Šagerstriomas nužvelgė jį triuškinančiu žvilgsniu. 

- Aš niekojums nepriekaištauju,- pasakė Šagerstriomas.- 
Nei kad lydykla užgeso, nei kad kalvė neveikia, nei kad gy- 
vuliai nešerti. Mano kaltė čia ne mažesnė negu pono valdy- 
tojo. Bet kad leidote šitam pašlemėkui kapitonui Hamarber- 
gui medžioti mano žemėje — čia jau aš niekuo dėtas. Nuo 
šiol jūs esat laisvas. 

Nuo tada Šagerstriomas ėmėsi pats valdyti visus savo tur- 
tus, ir daug praėjo laiko, kol jam vėl šovė mintis jų atsisakyti. 

Išvykdamas iš Korsčiurkos pastoriaus sodybos po savo ant- 
rųjų piršlybų, Šagerstriomas jau nebeturėjo ūpo kvatoti. Vakar 
jis išvažiavo iš čia pakiliai nusiteikęs, nes manė sutikęs išdidų 
ir nesavanaudišką žmogų. O dabar, kai Šarlota pasirodė esanti 
niekinga ir gobši, jam, priešingai, buvo be galo liūdna. Jis taip 
nuoširdžiai krimtosi, kad pagaliau ėmė suprasti, jog toji mergi- 
na padarė jam didesnį įspūdį, negu manė iki šiol. 

— Po šimts velnių, - murmėjo jis,- jeigu ji būtų išlaikiusi ban- 
dymą, ko gero, būčiau ją įsimylėjęs. 

O dabar, kai ji parodė savo tikrąjį charakterį, apie tai, aiš- 
ku, negalėjo būti nė kalbos. Žinoma, jis turės ją vesti, bet jis 
save pažįsta: tokios intrigantės, veidmainės ir goduolės nieka- 
da negalės pamilti. 

Tą dieną Šagerstriomas važiavo nedidele karieta, kuria pa- 
prastai leisdavosi į ilgas keliones. Staiga jis užtraukė odines 
užuolaidas ant langelių. Jam sunku buvo žiūrėti į skaisčią sau- 
lės šviesą ir laukus, tarsi pilnus pasididžiavimo savo derliumi. 

Tačiau, kai nieko nebeliko prieš akis, karietos prieblandoje 
ėmė jam tolydžio rodytis nuostabus reginys. Jis matė Šarlotą, 
stovinčią tarpdury ir žiūrinčią į jaunąjį Ekenstetą. Joks veidas 
nešvytėjo tokia meile kaip tada Šarlotos. 

Tas vaizdas taip dažnai rodėsi, kad jaunasis fabrikantas 
visai įtūžo. 

— Eik sau po galais! Tada atrodei kaip tikras angelas, o vos 
po dešimties minučių vis dėlto priėmei turtuolio Šagerstriomo 
pasiūlymą. 

Nesunku įsivaizduoti, kad kuo ilgiau važiavo, tuo jo apmau- 
das didėjo. Galvodamas, kaip nevykusiai elgėsi pats visoj toj 
istorijoj, jis pajuto didžiausią panieką sau. Ėmė ir įtikėjo mergi- 
na nei iš šio, nei iš to! Kokia kvailystė, koks lengvabūdiškumas! 
Ir apskritai šitos jo piršlybos —- beveik nedovanotina klaida. Ar- 
gijis jau visai pametė protą? Gal jo tėvai teisingai apie jį manė? 
Šį sykį pasirodė esąs tikras stuobrys ir nevykėlis. 

Netrukus jam ėmė dingotis, kad jo nesėkmė yra bausmė už 
tai, kad buvo neištikimas savo velionės žmonos atminimui ir 
sumanė antrą kartą vesti. Užtai dabar ir teks jam gyventi su 
moterimi, kurios negalės nei gerbti, nei mylėti. 

Ir vėl jo širdyje pabudo senas nenumaldomas liūdesys. 
Jis jautė, kad tas liūdesys - tai jo prieglobstis, jo tikroji da- 
lia. Gyvenimas su visais rūpesčiais ir pareigomis jam išties 
nemalonus. 

Šį kartą Šagerstriomas vyko apžiūrėti geležies lydyklų ir dirb- 
tuvių. Reikėjo patikrinti valdytojų ataskaitas, pasidomėti, kaip 
veikia aprūkusios kalvės su Žioruojančiais žaizdrais ir didžiu- 
liais kūjais, taip pat nuspręsti, kiek anglies ir stoginės skardos 
reikės nupirkti kitai žiemai. 

Vadinasi, kelionė neišvengiama. Kiekvieną vasarą jis leisda- 
vosi įją ir niekada jos neatidėliodavo. 

Po kelių valandų atvyko į Senąją Lydyklą, kur valdytoju 
buvo dabar jo geras draugas Henrikas Niumanas. Savaime aiš- 
ku, kad tiek valdytojas, tiek jo žmona, viena buvusių mamze- 
lių Frioberg iš Krunbekeno, priėmė jį kuo gražiausiai. Čia jis 
buvo sutiktas ne kaip .rūstus šeimininkas, o kaip bičiulis ir jau- 
nystės draugas. 

Šagerstriomas negalėjo patekti į geresnes rankas, tačiau 
melancholijos, kuri jį užplūdo bevažiuojant, niekaip nepajėgė 

atsikratyti. Iš tiesų, Senoji Lydykla - toli gražu ne ta vieta, kur 
jam reikėjo atvykti po naujų sužadėtuvių. Kiekvienas parko ta- 
kelis, kiekvienas alėjos medis, kiekvienas suolas kieme, rodės, 
ištikimai saugojo kievieną jo ir velionės meilės žodelį ar glamo- 
nę. Čia jinai ir dabar tebegyveno, graži, jauna ir skaisti. Jis tie- 
siog ją Matė, girdėjo. Kaipgi atsitiko, kad pasidarė neištikimas? 
Ar yra pasaulyje moteris, verta užimti jos vietą jo širdyje? 

Jo blogos nuotaikos, žinoma, negalėjo nepastebėti šeimi- 
ninkai. Jie suko galvą, kodėl jis toks paniuręs ir susikrimtęs, 
tačiau, kadangi pats nieko nesisakė, nedrįso varginti jo klau- 
simais. 

Senoji Lydykla buvo vos už kelių mylių nuo Korsčiurkos, 
todėl neabejotina, kad žinia apie Šagerstriomo piršlybas ir vi- 
sas jų pasekmes jau buvo atėjusi čia prieš jam atvažiuojant. 
Taigi valdytojas ir jo žmona greitai atspėjo, kodėl jis taip liūd- 
nai nusiteikęs. 

— Gailisi,- nusprendė abu.- Bet tikrai be reikalo. Šarlota Lio- 
venšiold būtų jam puiki žmona. Atpratintų jį nuo to amžino 
sielvarto ir susirūpinimo. 

— Labai norėčiau pasikalbėti su juo apie visa tai,- tarė ponia 
Niuman.- Aš labai seniai pažįstu Šarlotą. Ir tos pasakos apie jos 
veidmainiškumą ir klastą grynas melas. Ji sąžininga be galo. 

— Aš, tavim dėtas, nesikiščiau,- patarė vyras.- Šagerst- 
riomas vėl žiūri tuo padėrusiu žvilgsniu kaip tada, prieš še- 
šetą metų, kai jį išviliojau iš Stokholmo. Man rodos, kalbėti 
pavojinga. 

Žmona paklausė vyro perspėjimo ir didžiąją dalį to lai- 
ko, kol Šagerstriomas viešėjo jų namuose, iš tikrųjų laikėsi 
ir nesikišo. Tačiau penktadienio vakarą, kai revizija buvo 
baigta ir svečias kitą rytą turėjo išvažiuoti, ji nebesutvardė 
savo geros, rūpestingos širdies. 

„Per Žiauru būtų išleisti jį tokį liūdną ir susikrimtusį,- 
galvojo ji.- Kodėl jis turi jaustis nelaimingas, jei nėra tam 
jokios priežasties?“ 

Ir kuo atsargiausiai, tarsi visai atsitiktinai, per vakarienę pra- 
kalbo apie Šarlotą Liovenšiold. 

Papasakojo daugybę anekdotų, sklindančių apie jauną mer- 
giną. Ir apie sprigtą, kurį ji davė pastorienės ekonomei, ir apie 
tą nepaprastą atsitikimą, kai nukrito nuo suolo bažnyčioje. Pa- 
pasakojo apie cukrinę, apie lenktynes su pastoriaus arkliais ir 
daug dar apie ką. Ir kreipė kalbą taip, kad Šagerstriomas susi- 
darytų įspūdį, jog Šarlota - išdidi, linksma, narsi ir drauge ne- 
paprastai protinga ir patikima mergina. O apie jo pasipiršimą 
Šarlotai apsimetė ničnieko nežinanti. 

Tačiau tuo metu, kai Brita Niuman išsijuosusi gražbylia- 
vo gindama savo draugę, Šagerstriomas atsikėlė ir stumte- 
lėjo kėdę į vidurį kambario. 

— Labai gražu iš tavo pusės, Brita,- pasakė jis.- Aš suprantu, 
tu nori paguosti mane, pasaldinti kartėlį. Bet aš linkęs žiūrėti 
tiesai į akis. Ir kadangi buvau toks kietaširdis, kad sumaniau 
vesti antrą kartą, tai būsiu teisingai nubaustas, gavęs už žmoną 
tokią apgavikę ir intrigantę, kokių nė matęs nesu. 

Pasakęs šiuos žodžius, Šagerstriomas išbėgo iš kambario. 
Išsigandę šeimininkai girdėjo, kaip jis trenkė prieškambario du- 
ris ir atsidūrė kieme. 

Šagerstriomas klaidžiojo po didelį mišką į rytus nuo Se- 
nosios Lydyklos. Jis vaikščiojo kelias valandas ir jau nelabai 
žinojo, kur esąs. 

Bevaikštant vėl ėmė atgyti senos, prieš šešerius metus už- 
mirštos mintys. Kodėl jam neatsisakyti nuosavybės, iš kurios 


jam tik vargas, kančios ir nelaimės? 

Pagalvojo, kad gal iš dalies Brita Niuman kalbėjo tiesą. Šar- 
lota nėra blogesnė už kitas. Tačiau ji susidūrė su tokia pagun- 
da, kurios neįstengė įveikti. 

Ko jam gundyti žmones? Kodėl neišdalinti savo turtų? Po 
to, kai gavo palikimą, jam nepaprastai sekėsi. Dabar jis kone 
dvigubai turtingesnis. Ir tai kaip tik viena iš priežasčių, dėl ku- 
rių vertėtų atsikratyti tos sunkios naštos. 

Ir štai dar kas! Šitokiu būdu gal jis sugebės išvengti ir naujos 
santuokos? Vargu ar Šarlota Liovenšiold sutiks tekėti už netur- 
tingo vaikino. 

Jis klaidžiojo patamsy, tarpais suklupdavo, pastovėdavo. 
Krūmų prižėlusioje dykynėje buvo taip pat sunku susigaudyti 
kaip savo paties sieloje. 

Galų gale išėjo į platų žvyruotą kelią, kurį tuoj atpažino. 
Tai buvo didysis Stokholmo vieškelis, einąs į rytus nuo Se- 
nosios Lydyklos. 

Jis leidosi žingsniuoti keliu. Argi tai ne ženklas iš aukščiau? 
Argi nieko nereiškia, kad jis pateko į Stokholmo kelią kaip tik 
tuo metu, kai sumanė išdalinti savo turtus? 

Ir jis paspartino žingsnį. Grįžti į Senąją Lydyklą nebeketino. 
Nenorėjo leistis į kokius nors pasiaiškinimus. Pinigų prie savęs 
turėjo. Arklius pasisamdys artimiausiuose užeigos namuose. 

Kopdamas į aukštą kalvą, išgirdo užpakalyje dardant ra- 
tus. Atsigręžė ir pamatė didžiulę karietą, pakinkytą trejetu 
arklių. Stokholmo pašto karieta! Dar vienas ženklas! Su ja 
jis itin greitai pasieks Stokholmą. Kol čia, namuose, kas nors 
ką suuos, jis atnaujins posėdį, nutrauktą prieš šešerius me- 
tus, ir parašys dovanojimo aktą. 

Jis sustojo ir ėmė laukti karietos. Kai ta privažiavo visai ar- 
ti, šūktelėjo: 

— Ei, sustokit! Ar yra vietų? 

— Būti tai yra - riktelėjo paštininkas,- bet ne kiekvienam valkatai. 

Ir karieta nuriedėjo sau, tačiau kalvos viršūnėje sustojo. Kai 
Šagerstriomas pasivijo juos, paštininkas kilstelėjo kepurę. 

— Vežėjas tvirtina, kad iš balso pažinęs fabrikantą Šagerstriomą. 

— Taip, tas pats. 

— Tai prašom į karietą. Ten tik dvi damos. 


II 


Nė vienas bent kiek proto turintis žmogus neginčys, jog se- 
nai ir save gerbiančiai moteriai nemalonu prisipažinti, kad ji 
žvilgčiojo slapta pro valgomojo langelį arba ieškojo krosnyje 
išmesto laiško. Užtat nėra ko stebėtis, kad Korsčiurkos senukai 
nieko nesakė Šarlotai apie savo atradimus. 

Tačiau, antra vertus, nors ir nesiryžo pasakoti ko nors 
apie savo slaptą veiklą, vis dėlto nenorėjo, kad mergina ir 
toliau sėdėtų bufetinėje prie tokio nuobodaus darbo. Vos tik 
pulkininkienės Ekenstet karieta išriedėjo pro vartus, pasto- 
rienė užsuko pas Šarlotą. 

- Žinai ką, mano brangute? - paklausė ji, geraširdiškai šyp- 
sodamasi.- Kai pamačiau pulkininkienę išvažiuojant, man šo- 
vė į galvą viena mintis. Ar nebūtų gera kur nors pakeliauti 
tokiu gražiu oru? Erebru gyvena mano sena sesuo, kurios jau 
kadai nesu mačiusi. Ji labai apsidžiaugtų, jeigu mes imtume ir 
ją aplankytume. 

Iš pradžių Šarlota kiek nustebo, tačiau juk taip neseniai 
jautė minkštas pulkininkienės rankas glostant jai veidą, 
girdėjo greitą jos kuždesį. Lengva suprasti, kad pasaulis da- 
bar jai atrodė visai kitoks. Keliauti bet kur - kaip tik tas la- 

biausiai ją ir viliojo šiuo metu. Be galo ji džiaugėsi ir tuo, 
kad vėl atgavo senukų malonę. Visą popietę buvo linksma 
kaip paukštelė, čiauškėjo ir niūniavo. Rodės, negalvojo nei 
apie atstumtą meilę, nei apie bjaurius šmeižtus. 

Jos greitosiomis susiruošė ir dešimtą valandą vakaro jau sto- 
vėjo prie sodo kampo, laukdamos Stokholmo pašto karietos, 
kuri turėjo važiuoti pro šalį. Kiekvienas pajustų kelionės įkarš- 
tį, išvydęs sunkią geltoną karietą, traukiamą trejeto arklių, ką 
tik pakeistų bažnytkaimyje, išgirdęs linksmai dardant ratus, 
žvangant pavalkus, pliaukšint botagą ir maloniai gaudžiant paš- 
tininko ragą. Šarlota nenustygo vietoje iš džiaugsmo. 

— Kad tik greičiau! - šūkavo ji.- Kad tik greičiau! Aš sutik- 
čiau važiuoti dieną ir naktį aplink visą pasaulį. 

— O, bemat pavargtum, vaikeli,- pasakė pastorienė.- Bet 
ką gali žinoti? Dar ims ir išsipildys tie tavo troškimai anks- 
čiau, negu tikiesi. 

Vietos buvo užsakytos užeigos namuose, ir karieta sustojo 
paimti keleivių. Paštininkas, bijodamas paleisti vadeles, liko sė- 
dėti ant pasostės, tačiau iš tolo pasveikino abi damas. 

— Labas vakaras, ponia pastoriene, labas vakaras, panele! Pra- 
šom sėstis į karietą! Vietų užtektinai. Nėra nė vieno keleivio. 

— Oho! - atsakė linksma senutė.- Ir jūs manot, kad tuo mes 
būsim patenkintos? Anaiptol, ne pro šalį būtų turėti porą gra- 
žių kavalierių karietoje, kad galėtume truputį pasimeilikauti. 

Ir paštininkas, ir vežėjas, ir pastoriaus sodybos gyventojai, 
kurie visi, išskyrus Karlą Arturą, buvo išėję palydėti damų, 
smagiai nusikvatojo. Pastorienė patenkinta įsitaisė dešiniaja- 
me kampe. Šarlota atsisėdo šalia jos, paštininkas papūtė ragą, 


ir karieta nuvažiavo. 

Pastorienė su Šarlota dar kurį laiką čiauškėjo ir pokštavo, 
bet netrukus atsitiko tikra bėda: senutė užmigo. Šarlota, įsisma- 
ginusi kalbėti, norėjo ją prižadinti, bet nieko iš to neišėjo. 

„Taip, jai buvo sunki diena,- pagalvojo Šarlota.- Ko čia ste- 
bėtis, kad pavargo. Bet gaila. Būtume linksmai leidusios laiką. 
Aš pati galėčiau kalbėti kiaurą naktį“. 

Iš tiesų ji bent kiek bijojo pasilikti viena su savo mintimis. 
Temo. Karieta važiavo per tankų mišką. Bloga nuotaika ir abe- 
jonės tik ir taikėsi ją užpulti. 

Po kelių valandų kelionės ji išgirdo, kaip kažkoks keleivis 
šūktelėjo stabdydamas karietą. Netrukus karieta sustojo, o nau- 
jas keleivis įlipęs atsisėdo atbulas tiesiai priešais Šarlotą. 

Iš pradžių viduje nebuvo nieko girdėti, tik ramus miegan- 
čiosios alsavimas. Šarlotai pirmiausia toptelėjo mintis taip pat 
apsimesti miegančia, kad nereikėtų kalbėtis su Šagerstriomu. 
Tačiau, kai nuostaba atlėgo, ėmė busti jos išdykumas. Kokia 
puiki proga! Negalima jos praleisti. Gal jai pavyks kokiu nors 
gudrumu atimti Šagerstriomui norą vesti. O jeigu tuo pačiu žy- 
giu dar ir pasityčios iš jo, tai tas irgi nieko nepakenks. 

Šagerstriomas visą tą laiką jautėsi be galo prislėgtas, to- 
dėl net krūptelėjo, kai iš priešinio karietos kampo jį užkalbi- 
no kažkieno balsas. Jis negalėjo įžiūrėti, kas ten sėdi. Matė 
tik šviesų veido ovalą. 

- Atsiprašau! Vežėjas, rodos, paminėjo Šagerstriomo pavar- 
dę. Tai gal jūs fabrikantas Šagerstriomas iš Didžiojo Šiotorpo? 
Aš daug apie jį esu girdėjusi. 

Šagerstriomui buvo truputį apmaudu, kad jį pažino, tačiau 
išsiginti nedrįso. Kilstelėjo skrybėlę ir sumurmėjo keletą žodžių, 
kurie galėjo reikšti bet ką. 

Tamsoje vėl pasigirdo balsas: 

— Man labai įdomu, kaip žmogus jaučiasi, kai jis toks turtin- 
gas. Iki šiol man niekad neteko susidurti su milijono savininku. 
Kažin ar gerai, kad aš sėdžiu priekiu į arklius, o ponas fabri- 
kantas turi važiuoti atbulas. Aš mielai sutinku pasikeisti. 

Bendrakeleivė kalbėjo nuolankiai, saldžiu balsu, truputį 
švepluodama. Jeigu Šagerstriomui kada nors būtų tekę susi- 
durti su Korsčiurkos bažnytkaimio žmonėmis, jis tuoj būtų su- 
pratęs, kad čia ponia Tea Sundler, vargonininko žmona. Šiaip 
ar taip, bet šiuo metu jis tegalėjo pasakyti, jog niekad negirdėjo 
tokio grasaus ir dirbtinio balso. 

— Ne, ne,- atsakė jis,- nereikia! Sėdėkit! 

— O, aš pratusi prie vargo ir nepatogumų,- pasakė balsas.- 
Man nieko nereiškia sėdėti blogoj vietoj. O ponas fabrikantas 
turbūt pratęs sėdėti ant paauksuotos kėdės ir valgyti iš auksi- 
nės lėkštės auksine šakute. 

— Turiu jums pasakyti, gerbiamoji,- tarė Šagerstriomas, jau 
pradėjęs širsti,- kad didžiąją savo gyvenimo dalį miegojau ant 
šiaudų ir valgiau su mediniu šaukštu iš alavinio dubens. Ir tu- 
rėjau šeimininką, kuris, užpykęs ant manęs, taip raudavo plau- 
kus, kad aš, susirinkęs juos, pasidariau priegalvį. Tai visi ma- 
no patogumai. 

— Kaip romantiška! - sušuko nuolankus balsas.- Kaip gražu 
ir romantiška! 

- Atleisk, gerbiamoji,- tarė Šagerstriomas.- Visai ne roman- 
tiška, bet užtat naudinga. Aš nepasidariau toks plevėsa, kokiu 
jūs mane laikote. 

— Ak, ką jūs sakot, pone fabrikante? Plevėsa! Argi žmogus, 
manim dėtas, gali milijonierių laikyti plevėsa? Bet man be galo 
įdomu sužinoti, ką toks aukštas žmogus jaučia ir galvoja. Ar 
leisite paklausti, ką jūs pajutot, kai jums galų gale nusišypsojo 

laimė? Ar neatrodė... kaip čia pasakius? Ar neatrodė, kad jūs 
atsidūrėt devintam danguj? 

- Devintam danguj! - pakartojo Šagerstriomas.- Aš būčiau 
mielai viską išdalijęs, jei tik būčiau galėjęs. 

Šagerstriomas pagalvojo, kad toji moteriškė karietos kampe 
turėtų suprasti, jog jis suirzęs, be ūpo, ir baigti pokalbį, tačiau 
saldus ir nuolankus balsas nesiliovė čiauškėjęs: 

— Kaip gražu, kad turtai nepateko į neverto žmogaus ran- 
kas! Kaip gražu, kad už dorybę buvo atlyginta! 

Šagerstriomas tylėjo. Nebuvo kaip kitaip atsikratyti šitų sam- 
protavimų apie jį ir jo turtus. 

Dama karietos kampe, matyt, suprato, kad ji per daug įkyri. 
Bet nenutilo, tik pakeitė pokalbio temą: 

- Tik pamanykit, o dabar ponas fabrikantas žadate vesti tą 
pasipūtėlę Šarlotą Liovenšiold! 

- Ką jūs pasakėt? - sušuko Šagerstriomas. 

— O, atsiprašau! - tarė balsas dar nuolankiau ir įteikliau.- 
Aš iš tų menkystų, kurie nemoka elgtis su dideliais žmonėmis. 
Ir mano žodžiai, žinoma, ne tokie, kaip reikia, bet ką padarysi: 
kai kalbu apie Šarlotą, man tuoj nuo liežuvio nusprūsta žodis 
„pasipūtėlė“. Bet aš daugiau jo nevartosiu, jeigu ponui fabri- 
kantui jis nepatinka. 

Šagerstriomas kone suvaitojo. Pašnekovė kampe galėjo, jei 
norėjo, tai palaikyti atsakymu. 

— Juk aš žinau, kad ponas fabrikantas išsirinko ją, nuodug- 
niai viską apsvarstęs,- kalbėjo toliau balsas.- Girdėjau kalbant, 
kad ponas fabrikantas visada rimtai apgalvoja, ką daro, tai ma- 
nau, kad taip buvo ir su piršlybomis. Jeigu ne, labai įdomu bū- 
tų paklausti, ar ponas fabrikantas gerai Žino, kas ji tokia, ta pa- 
sipū... oi, atsiprašau, ta gražioji ir žavingoji Šarlota Liovenšiold. 

Žmonės sako, kad per piršlybas ponui fabrikantui nepasisekė 
nė žodžiu su ja persitarti. Bet jūs turbūt kokiu nors kitu būdu 
įsitikinot, kad ji verta būti Didžiojo Šiotorpo šeimininke. 

- Gerbiamoji,jūs puikiai viską žinot,- pasakė Šagerstriomas.— 
Gal gerbiamoji esate gera panelės Liovenšiold pažįstama? 

— Man teko garbė artimai bičiuliautis su Karlu Arturu Ekens- 
tetu, pone fabrikante. 

— A! - tarė Šagerstriomas. 

— Bet grįžkim prie Šarlotos! Atleiskit, kad aš taip su jumis 
kalbu, bet ponas fabrikantas neatrodote laimingas. Girdžiu, kaip 
dūsaujat ir vaitojat. Ko gero, gal ponas fabrikantas gailitės, kad 
sutarėt paskelbti užsakus ir vesti tą... kaip čia pasakius... aikš- 
tingą mergiotę? Aš manau, kad šitas žodis nepapiktins pono 
fabrikanto. „Aikštingas“ juk gali daug ką reikšti. Taip, aš juk 
žinau, kad Šagerstriomas negali atsiimti duoto žodžio, tačiau 
pastorius su pastoriene - sąžiningi žmonės. Jie turėtų pagalvo- 
ti, kiek patys prisikentėjo nuo Šarlotos. 

— Pastorius ir pastorienė be galo įsimylėję savo augintinę. 

— Verčiau sakykit, kad jie nepaprastai kantrūs, pone fabri- 
kante! Čia tai bus tiesa. Įsivaizduokit, pone fabrikante, pasto- 
rienė kadaise turėjo labai gerą ekonomę, bet Šarlotai ji nepati- 
ko. Ir toji davė jai sprigtą į nosį per patį Kalėdų darbymetį. Varg- 
šelė įsižeidė ir išėjo savais keliais, o teta Gina, ligota moterėlė, 
turėjo perimti visą švenčių ruošą. 

Šagerstriomas neseniai buvo girdėjęs tą istoriją, tiktai kitaip 
papasakotą, tačiau nė nemanė dabar jai prieštarauti. 

- Ir įsivaizduokit, pone fabrikante, pastorius, kuris taip my- 
li savo arklius... 

- Žinau, ji išjojo su jais lenktynių,- pasakė Šagerstriomas. 

— Ir jums neatrodo, kad tai buvo baisu? 

— Man sakė, kad arkliai būtų pražuvę nejudėdami. 

— Tai gal ponas fabrikantas jau žinot, kaip ji pasielgė su 
savo anyta? 

- Kai susivertė visą cukrų iš cukrinės?- paklausė Šagerstriomas. 

- Taip, kai susivertė visą cukrų. Būsimoji Didžiojo Šio- 
torpo šeimininkė turėtų vis dėlto geriau Žinoti, kaip dera 
elgtis prie stalo. 

— Kas tiesa, tai tiesa, gerbiamoji. 

— Juk ponas fabrikantas nenorėtumėt turėti tokios žmonos, 
kuri atsisakytų priimti jūsų svečius? 

— Aišku, ne. 

- Bet šitaip labai gali atsitikti, jeigu vesit Šarlotą. Įsivaizduo- 
kit, ką ji padarė Holmoj pas kamerherį Dunkerį! Per iškilmin- 
gus pietus šalia jos turėjo sėdėti kapitonas Hamarbergas, o ji 
pasakė, jog nesutinkanti su tuo. Verčiau važiuosianti namo. Jūs, 
pone fabrikante, turbūt girdėjot, kad kapitono Hamarbergo re- 
putacija nelabai gera, bet nemaža jis turi ir teigiamų ypatybių. 
Aš esu kalbėjusi su kapitonu taip pat atvirai kaip dabar su ju- 
mis, todėl Žinau, kad jis nelaimingas, nes neranda, kas jį su- 
prastų ir tikėtų juo. O pagaliau, bene Šarlota turi teisę jį smerk- 
ti: jeigu kamerheris jį pasikvietė, tai kaip gali ji reikšti savo ne- 
pasitenkinimą? 

- Čia aš turiu pasakyti,- tarė Šagerstriomas,- kad nežadu 
kviestis kapitono Hamarbergo į savo namus. 

— Galbūt, galbūt,- pasakė balsas.- Tada kitas dalykas. Aš 
matau, kad ponas fabrikantas jaučia didesnį prielankumą Šar- 
lotai, negu maniau. Tai labai gražu, tai riteriška. Ponas fabri- 
kantas turbūt mėgstat ginti kiekvieną, kurį persekioja apkal- 
bos. Bet esu tikra, kad širdyje jūs pritariat man. Ponas fabrikan- 
tas žinot, kad santuoka tarp asmens, užimančio tokią vietą, ir 
šitos aikštingos mergiotės Šarlotos yra visiškai neįtikėtina. 

- Jūs, gerbiamoji, turbūt manot,- pasakė Šagerstriomas,- 
kad aš su pastoriaus ir pastorienės pagalba... bet ne, tai ne- 
įmanoma. 

— Neįmanoma,- pasakė saldus, įtaigus balsas kuo švelniau,- 
vesti šlovės netekusią merginą. 

— Šlovės netekusią? 

— Atsiprašau, bet ponas fabrikantas, atrodo, daug ko neži- 
not. Jūs toks geraširdis! Karlas Arturas man pasakojo, kad po- 
nas fabrikantas ryžotės užstoti Šarlotą. Ir nors jūs sužinojot, kad 
ji teisingai kaltinama, vis tiek ją ginat. Pulkininkienė Ekenstet 
vakar ir šiandien viešėjo pastoriaus sodyboje. Ir ji nepanorėjo 
net matyti Šarlotos. Atsisakė netgi miegoti su ja po vienu stogu. 

— Tikrai?- paklausė Šagerstriomas. 

— Taip,- patvirtino balsas.- Gryna tiesa. Ir žinot, pone fabri- 
kante, kai kurie bažnytkaimio vyrai taip pasipiktinę Šarlotos 
elgesiu, jog nusprendė suruošti jai švilpimo koncertą, kaip daro- 
ma Upsaloje, kada studentai nepatenkinti kokiu nors profesorium. 

— Taip? 

— Jaunuoliai buvo susirinkę pastoriaus sodyboje ir jau pra- 
dėjo triukšmą, bet buvo sutramdyti. Karlas Arturas nuramino 
juos. Kaip tik tą naktį pastoriaus namų fligelyje nakvojo jo mo- 
tina. Ji nebūtų galėjusi pakęsti tokio skandalo. 

— O šiaip jaunasis Ekenstetas būtų jiems netrukdęs?- paklausė 
Šagerstriomas. 

— Nedrįstu to spręsti. Bet, atvirai kalbant, tikiu, pone fabri- 
kante, kad vyrukai sugrįš kitą naktį. Ir taip pat tikiu, kad akla- 
sis Kalia dar ilgai bastysis po apylinkes, dainuodamas apie ją 
dainelę. Tą dainelę sugalvojo kapitonas Hamarbergas - labai 
šmaikšti. O melodija tokia kaip „Teka mėnuo“. Kai ponas Ša- 
gerstriomas išgirsit ją dainuojant, tada suprasit, jog nėra ko 
vesti Šarlotos Liovenšiold. 

Pašnekovės balsas staiga nutrūko. Šagerstriomas ėmė 
belsti į karietos sieną. Matyt, norėjo duoti vežėjui Ženklą, 
kad sustotų. 

— Kas atsitiko, pone fabrikante? Ar jūs norit išlipti? 

— Taip, gerbiamoji,- pasakė Šagerstriomas su tokiu pat įnir- 
šiu kaip tada, kai Brita Niuman bandė įsišnekti apie Šarlotą.- 
Nematau kitos išeities, nes nenoriu klausytis, kaip šmeižiama 
ta, kurią aš gerbiu ir manau vesti. 

— Oi, kąjūs! Aš visai to nenorėjau. 

Karieta sustojo. Šagerstriomas pastūmė duris ir išlipo lauk. 

— Taip, aš suprantu, kad jūs to nenorėjot,- pasakė jis kuo 
rūsčiausiu balsu ir iš visų jėgų trenkė duris. 

Tada priėjo prie paštininko užsimokėti už kelionę. 

— Ar jau paliekat mus, pone fabrikante?- pasakė paštinin- 
kas.- Damos tikriausiai bus nepatenkintos. Įsisėdusi važiuoti, 
pastorienė priekaištavo man, kad karietoje nėra kavalierių. 

- Pastorienė?- paklausė Šagerstriomas.- Kokia pastorienė? 

— Nagi pastorienė iš Korsčiurkos. Argi ponas fabrikantas ne- 
sikalbėjot su bendrakeleivėmis, kad nesupratot, jog karietoje sėdi 
pastorienė su panele Liovenšiold? 

Paštininkas kilstelėjo kepurę ir suplakė arklius. Karieta 
nuvažiavo savo keliu. Šagerstriomas dar ilgai stovėjo ir žiū- 
rėjo į ją. 

- Šarlota Liovenšiold! - pakartojo jis.- Argi tai buvo Šarlota 
Liovenšiold? 

Gerokai po pusiaunakčio Šagerstriomas sugrįžo į Senąją Ly- 
dyklą. Valdytojas Niumanas ir jo žmona dar buvo neatsigulę. 
Baisiausiai susirūpinę, jie laukė jo pareinant ir jau galvojo, ar 
nereiktų siųsti žmones jo ieškoti. Abu vaikštinėjo po alėją, kol 
galų gale jis pasirodė. į 

Nakties dangaus fone jie išvydo kresną, petingą figūrą ir pa- 
žino Šagerstriomą, bet nelabai norėjo patikėti, kad tai jis. Vyriš- 
kis ėjo artyn ir dainavo seną visų mėgstamą dainelę. 

Pamatęs juos, ėmė kvatoti. 

— Oi, dievaži, eikit jūs gulti! - pasakė jis.- Rytoj viską sužino- 
sit. Jūsų teisybė. Tu, Niumanai, pasiruošk - rytoj važiuosi vietoj 
manęs inspektuoti fabrikų. Aš iš pat ryto turiu grįžti į Korsčiurką. 


UŽSAKAI 


I 


Šeštadienio rytą Šagerstriomas atvažiavo į Korsčiurkos pas- 
toriaus sodybą. Norėjo pasikalbėti su pastorium apie prasidė- 
jusį Šarlotos persekiojimą ir pasitarti, kaip geriausia užkirsti 
jam kelią. 

Ir reikia pripažinti, kad pataikė atvykti pačiu laiku. Vargšas 
senukas nežinojo kur dėtis iš apmaudo ir susijaudinimo. Pen- 
kios raukšlelės jo kaktoje vėl švietė kaip ugnis. 

Šį rytą pas jį jau buvo apsilankę trys ponai iš bažnytkaimio: 
vaistininkas, vargonininkas ir karaliaus fogtas. Ir atėjo jie kaip 
tik pareikšti savo ir visos parapijos pageidavimo, kad jis paša- 
lintų Šarlotą iš savo namų. 

Vaistininkas ir karaliaus fogtas buvo labai mandagūs. Aiš- 
kiai buvo matyti, kad jiems nemalonus toksai uždavinys. O var- 
gonininkas atrodė nepaprastai įširdęs. 

Jis kalbėjo balsiai, karščiuodamasis ir visiškai pamiršęs pa- 
garbą, kurią privalėjo rodyti savo viršininkui. 

Jis pasakė senajam pastoriui, kad jeigu Šarlota pasiliksianti 
sodyboje, tai tas pakenksią jo santykiams su parapijiečiais. Nega- 

na to, kad ji begėdiškai apgavusi savo jaunikį, negana to, kad 
daug kartų pasielgusi netinkamai- štai ji vakar pasikėsinusi ir 
į jo žmoną, kuri, aišku, nesitikėjusi, kad kas nors pikta galį ją 
ištikti svečiuojantis šiuose garbinguose namuose. 

Pastorius trumpai ir glaustai jiems paaiškino, kad jo gimi- 
naitė panelė Liovenšiold pasiliks jo namuose tol, kol ant pečių 
laikysis jo sena galva, ir tą išgirdę lankytojai turėjo išeiti. Bet 
lengva įsivaizduoti, kaip sunku buvo visa tai iškęsti taikingam 
senukui. 

- Šitie nemalonumai turbūt niekada nepasibaigs,- pasa- 
kė jis Šagerstriomui.- Jau savaitė, kai aš neturiu ramybės. Ir 
ponas fabrikantas galit būti tikras, kad vargonininkas nepa- 
sitenkins vienu bandymu. Pats jis visai neblogas vyras, bet 
žmona jį kursto. 

Šagerstriomas, kuris tą dieną buvo puikiausiai nusiteikęs, 
bandė jį raminti, tačiau nieko nelaimėjo. 

- Aš galiu prisiekti, pone fabrikante, kad Šarlota tiek tėra 
kalta kaip tas kūdikis, kur vakar gimė, ir nė nemanau varyti jos 
iš savo namų. Tačiau santarvė parapijoje, pone fabrikante, san- 
tarvė, kurią aš puoselėjau trisdešimt metų, dabar žuvus. 

Šagerstriomas suprato, jog senis bijo grėsmės ramybei, ku- 
ria jis rūpinosi visą pastoriavimo laiką. Ir rimtai pradėjo abejo- 
ti, ar senasis pastorius turės drąsos ir jėgų atsispirti, jeigu para- 
pijos gyventojai vėl ims jį spausti. 

— Tiesą pasakius,- tarė jis,- aš taip pat girdėjau kalbant, kad 
panelė Liovenšiold pradėta persekioti. Todėl ir atvažiavau šian- 
dien, nes.norių pasitarti su ponu pastorium, kaip užgniaužti 
tuos išpuolius. 

— Ponas fabrikantas esate labai išmintingas žmogus,- pasa- 
kė senis,- bet abejoju, ar sugebėsite pažaboti piktus liežuvius. 
Ne, verčiau tylėti, pasirengus dar blogesniam. 

Šagerstriomas buvo bebandąs prieštarauti, tačiau senis pa- 
kartojo tokiu pat nevilties prislopintu balsu: 

— Reikia rengtis dar blogesniam... Ak, pone fabrikante, jeigu 
jūs būtumėt jau susituokę!.. Ar bent padavę užsakus! 

Šagerstriomas pašoko nuo kėdės, išgirdęs šiuos pastoriaus 
žodžius. 

— Ką jūs pasakėt, pone pastoriau? Ar padėtų ką nors, jei pa- 
skelbtume užsakus? 

- Aišku, padėtų,- pasakė senis.- Jeigu parapijiečiai tikrai Ži- 
notų, kad Šarlota bus jūsų žmona, jie paliktų ją ramybėje. Bent 
jauji galėtų iki vestuvių dienos gyventi šiuos namuos, ir niekas 
nieko nesakytų. Tokie jau žmonės, pone fabrikante. Jie nedrįs 
įžeidinėti to, kurio laukia turtai ir galybė. 

- Jei taip, tai aš noriu pasiūlyti, kad rytoj būtų paskelbti mū- 
sų užsakai,- tarė Šagerstriomas. 

— Labai gražus sumanymas, pone fabrikante, bet neįgyven- 
dinamas. Šarlota išvažiavusi, o ponas Šagerstriomas neturit prie 
savęs reikiamų popierių... 

- Visi popieriai Didžiajame Šiotorpe, juos galima atsivežti. 
O dėl Šarlotos, tai, kaip jūs Žinot, pone pastoriau, aš turiu tvirtą 
jos sutikimą. Be to, juk jūs esate jos globėjas ir įtėvis. 

— Ne, ne, pone Šagerstriomai! Nereikia taip skubėti, nereikia 
taip skubėti. 

Senis nukreipė kalbą kitur. Jis parodė Šagerstriomui keletą 
rečiausių augalų egzempliorių ir papasakojo, kaip jam pasise- 
kė juos rasti. Pradėjęs kalbą apie juos, pastorius vėl pralinks- 
mėjo, pasidarė šnekus. Atrodė, kad užmiršo visus rūpesčius. 

Po valandėlės vėl sugrįžo prie pasiūlymo paskelbti užsakus. 

— Užsakai — dar ne sutuoktuvės,- pasakė jis.- Jeigu Šarlota 
bus nepatenkinta, galima atšaukti. 

- Jų mes griebiamės kaip kraštutinės priemonės, kad būtų 
atkurta ramybė parapijoj ir kad nutiltų šmeižtai bei apkalbos, 
pasakė Šagerstriomas.- Aš, be abejo, nemanau per jėgą tempti 
panelės Liovenšiold prie altoriaus, jeigu ji nenorės. 

— Taip, kas žino! - tarė pastorius, matyt, galvodamas apie 
laišką, kurį perskaitė slapčiomis.- Šarlota labai karšto būdo, tu- 
riu jums pasakyti, pone fabrikante. Jai ir pačiai išeitų į naudą, 
jeigu visa tai baigtųsi. Gali juk būti ir taip, kad ji nesitenkins 
nukirptomis garbanomis. 

Jie dar ilgai svarstė tą klausimą. Ir kuo daugiau samprota- 
vo apie užsakus, tuo tvirčiau tikėjo, kad tai geriausia išeitis iš 
visų bėdų. 

— Nė kiek neabejoju, kad mano Žmona irgi su mumis su- 
tiks,- tarė pastorius, galų gale jau visai atgavęs viltį. 

Šagerstriomas manė, kad nuo tos akimirkos, kai bus paskelbti 
jo ir Šarlotos užsakai, jis turės teisę tapti jos gynėju. Tada jau, 
aišku, nepakęs jokių švilpimo koncertų ar užgaulingų dainelių. 

Be to, reikia turėti galvoj, kad nuo tada, kai kalbėdamasis 
karietoje įsitikino Šarlotos nesavanaudiškumu, jis buvo pilnas 
jai kuo švelniausių jausmų. Ir tas žingsnis, kuriam dabar ryžo- 
si, jam pačiam atrodė viliojantis. 

Žinoma, to jis dar nė sau nenorėjo prisipažinti. Buvo įsitiki- 
nęs, kad taip elgiasi tik būtinybės spiriamas. Šitaip visada bū- 
na įsimylėjusiems, ir kaip tik todėl reikia jiems atleisti visas jų 
kvailystes. 

Taigi buvo galutinai nuspręsta rytojaus dieną bažnyčioje pa- 
skelbti užsakus. Šagerstriomas nuvažiavo ir atsivežė reikalin- 
gus dokumentus, 0 pastorius savo ranka parašė užsakų tekstą. 

Kai viskas buvo baigta, Šagerstriomas pajuto didžiausią pa- 
sitenkinimą. Jam atrodė visai gražu, kad jo vardas kartu su Šarlo- 
tos bus perskaitytas iš sakyklos. 

„Fabrikantas Gustavas Henrikas Šagerstriomas ir kilmin- 
goji panelė Šarlota Liovenšiold“. Jo supratimu, turi atrodyti 
gana įspūdingai. 

Ir jį suėmė didžiausias noras pačiam pasiklausyti, kaip tie 
žodžiai nuskambės, todėl nusprendė rytojaus dieną atvykti į 
Korsčiurką dalyvauti pamaldose. 


II 


Tą pirmą užsakų sekmadienį Karlas Arturas Ekenstetas vis 
dėlto pasakė itin gražų pamokslą. To ir buvo galima tikėtis po 
tokios daugybės įvykių, kurie jį ištiko per paskutinę savaitę. 
Bet galimas daiktas, kad tie įvykiai - tiek nutrūkusios sužadė- 
tuvės, tiek ir naujos — kaip tik ir didino jo žodžių įspūdį. 

Pagal tos dienos tekstą jis turėjo kalbėti apie netikrus prana- 
šus, dėl kurių mūsų Išganytojas perspėjo savo mokinius. Ta- 
čiau jam atrodė, jog ši tema neatitinka šiandieninės jo nuotai- 
kos. Jam norėjosi kalbėti apie žemiškų potraukių tuštybę, apie 
turtų žalą ir skurdo palaimą. Dabar jis itin jautė reikalą kuo la- 
biau suartėti su savo klausytojais, parodyti, kaip juos myli, įgyti 
jų pasitikėjimą. 

Kankinamas abejonių ir svyravimų, jis niekaip neįstengė per 
savaitę paruošti tokio pamokslo, kokio norėjo. Dirbo netgi visą 
paskutinę naktį, tačiau be naudos. Kai atėjo laikas eiti į bažny- 
čią, pamokslas dar nebuvo gatavas, todėl, kad neapsijuoktų, jis 
išsiplėšė iš senos postilės keletą lapų, kur buvo nagrinėjamas 
šios dienos tekstas, ir įsikišo į kišenę. 

Tačiau, kol iš sakyklos skaitė Evangeliją, jam į galvą atėjo 
viena mintis. Buvo ji neįprasta ir patraukli. Ir jis suprato, kad ji 
atsiųsta jam Dievo. 

— Mano mylimi klausytojai! - pradėjo jis.- Štai aš šian- 
dien turiu Jėzaus vardu perspėti jus, kad saugotumėtės ne- 
tikrų pranašų, bet jūs, ko gero, galvojat savo širdyje: ar tas, 
kuris kalba mums, yra vertas mokytojo vardo? Ką mes apie 
jį žinome? Iš kur mes galim žinoti, ar jis taip pat nėra tas 
erškėtis, ant kurio neauga vynuogės, arba piktžolė, nuo ku- 
rios nepasiskinsi figų? Todėl, mano klausytojai, leiskit man 
trumpai papasakoti, kokiais keliais mane vedė Dievas, kol 
padarė savo žodžio skelbėju. 

Ir be galo sujaudinta širdim jaunasis pastorius ėmė pasakoti 
parapijiečiams apie savo nesudėtingą likimą. Prisipažino jiems, 
kad pirmaisiais studijų metais iš paskutiniųjų veržėsi tapti di- 
deliu ir garsiu mokslininku. Papasakojo smulkiai apie nenusi- 
sekusį lotynų kalbos rašinį, apie kelionę į namus, kur susipyko 
su motina, apie susitaikymą ir pagaliau apie tai, kaip visi šitie 
įvykiai jį suvedė į pažintį su pietistu Pontum Frimanu. 

Jis kalbėjo labai tyliai, nedrąsiai, niekas negalėjo suabejo- 
ti nė vienu jo žodžiu. Turbūt labiausiai ir pavergė klausyto- 
jus jo virpantis iš susijaudinimo balsas. Vos po kelių sakinių 
visi sėdėjo lyg žado netekę, ištempę kaklus ir įsmeigę akis į 
pamokslininką. 

Ir, kaip visada kad esti, kai žmogus kalba su žmogum atvi- 
rai ir nuoširdžiai, jie palinko prie jo ir surado jam vietos širdy- 
se. Ir skurdžiai iš menkų lūšnelių, ir turtingi fabrikantai — visi 
suprato, jog jis išreiškė jiems savo pasitikėjimą, norėdamas įgy- 
ti ir jų pasitikėjimą. Kaip niekada iki šiol, jie klausėsi atidžiai jo 
pamokslo, jaudinosi ir džiaugėsi. 

Jis pasakojo toliau apie savo pirmuosius nedrąsius Mėgini- 
mus sekti Jėzaus pėdomis, apsakė vestuvių puotą namuose, ka- 
da pasaulietiškos linksmybės apsvaigino jį ir jis leidosi šokti 
drauge su visais. 

— Po tos nakties,- kalbėjo jis,- mano sieloje keletą savaičių 
viešpatavo tamsa. Jaučiausi išdavęs savo Išganytoją. Nesuge- 
bėjau būti toks drąsus ir budrus kaip jis. Pasirodžiau besąs že- 
mės vergas. Jos vilionės nugalėjo mane. Dangus niekada nebus 
mano prieglobstis. 

Kai kurie tikintieji bažnyčioje taip buvo sujaudinti jo vaiz- 
duojamų kančių, jog ėmė verkti. Juos visiškai pavergė žmo- 
gus, stovintis sakykloje. Jie jautė tą, ką ir jis, kentėjo ir kovo- 
jo drauge su juo. 

- Mano draugas Frimanas,- kalbėjo jis toliau - bandė mane 
nuraminti ir padėti. Sakė, jog mane išgelbės meilė Kristui, ta- 
čiau aš nesugebėjau tiek pakilti savo siela, kad galėčiau pamilti 
savo Išganytoją. Aš labiau branginau daiktus negu patį Kūrėją. 

Ir tada, kai jau visai buvau nusiminęs, vieną naktį išvydau 
Kristų. Aš nemiegojau. Visas tas dienas ir naktis manęs neėmė 
miegas. Tačiau panašūs vaizdai dažnai praslinkdavo pro mano 
akis kaip sapne. Žinojau, kad jie - mano begalinio nuovargio 
vaisius, ir nekreipdavau į juos dėmesio. 

Bet štai staiga išvydau labai ryškų ir aiškų reginį, kuris ilgai 
neišnyko. Regėjau ežerą, žydrą, spindintį jo vandenį ir didelę mi- 
nią žmonių ant kranto. Vidury minios sėdėjo vyras su ilgais gar- 
banotais plaukais ir pavargusiomis, liūdnomis akimis, jis, rodos, 
kažką jiems kalbėjo, ir aš, vos išvydęs jį, supratau, jog tai Jėzus. 

Ir pamačiau, kaip vienas jaunuolis priėjo prie Jėzaus, žemai 
nusilenkė ir kažko Jį paklausė. 

Aš negalėjau girdėti žodžių, bet Žinojau, kad jaunuolis yra 
tasai turčius, apie kurį kalbama Evangelijoje, ir kad jis klausia 
Mokytoją, ką turi daryti, kad laimėtų amžiną gyvenimą. 

Mačiau, kaip Jėzus persitarė su juo keliais žodžiais, ir žinojau, 
kad apreiškė jam, jog; reikia laikytis dešimties Dievo įsakymų. 

Jaunuolis dar kartą žemai nusilenkė Mokytojui ir patenkin- 
tas nusišypsojo. Ir aš žinojau, kad jis atsakė, jog laikąsis jų nuo 
pat vaikystės. 
dar keletą žodžių. Ir šį kartą Žinojau, ką Jis pasakė. 

„Jei nori būti tobulas, nueik ir parduok visą savo turtą, ir 
išdalink vargšams, tada turėsi dangaus karalystę. Ir ateik, ir 
sek manimi!“ 

Tada jaunuolis nusigręžė nuo Jėzaus ir nuėjo, o aš Žinojau, 
kad jis nuliūdo, nes turėjo didelį turtą. 

Kai turtingasis jaunuolis nuėjo, Jėzus nužvelgė jį įdėmiu 
žvilgsniu. 

Ir tame žvilgsnyje aš pamačiau didžiausią užuojautą ir mei- 
lę. Ak, mieli klausytojai, kiek palaimos buvo tame žvilgsnyje! 
Mano širdis ėmė plakti iš džiaugsmo, ir šviesa vėl sugrįžo į 
mano aptemusią sielą. Aš pašokau, norėjau pats bėgti prie Jo ir 
pasakyti, jog myliu Jį labiau už viską. Aš palikau abejingas vi- 
sam pasauliui. Troškau tik sekti paskui Jį. 

Kai tik pajudėjau, reginys išnyko, tačiau pamiršti jo aš nepa- 
miršau, bičiuliai mano ir klausytojai. 

Kitą dieną nuėjau pas savo draugą Pontų Frimaną ir pa- 
klausiau, ko, jo nuomone, iš manęs reikalavo Kristus, nes aš 
neturiu turtų, kurių galėčiau atsisakyti. Tada jis man pasakė, 
jog Jėzus turbūt norėjo, kad aš paaukočiau visą tą garbę ir šlo- 
vę, kurią galėčiau pasiekti kaip mokslo vyras, o tapčiau men- 
ku ir skurdžiu jo tarnu. 

Ir tada aš mečiau viską ir tapau pastorium, kad galėčiau kal- 
bėti su žmonėmis apie Kristų ir meilę Jam. 

Tačiaujūs, mano klausytojai, melskitės už mane, nes esu pri- 
verstas gyventi šiame pasaulyje kaip ir jūs visi, o pasaulis gun- 

do mane, ir mano širdis virpa iš baimės, kad tos pagundos ne- 
nukreiptų mano sielos nuo Kristaus ir nepadarytų manęs ne- 
tikru pranašu. 

Pamokslininkas susidėjo rankas ir, atrodė, staiga pamatė vi- 
sas jo laukiančias pagundas ir kančias, ir, pagalvojęs apie savo 
silpnybes, pravirko. Ir taip susijaudino, kad nebegalėjo daugiau 
kalbėti. Tepasakė „amen“ ir parklupęs ėmė melstis. 

Žmonės bažnyčioje pradėjo pasikukčiodami verkti. Šis trum- 
pas pamokslas padarė Karlą Arturą visų numylėtiniu. Žmonės 
norėjo jį nešti ant rankų, būtų sutikę aukotis dėl jo, kaip kad jis 
pasiaukojo dėl savo Išganytojo. 

Tačiau, nors ir labai gilų įspūdį padarė visiems jo žodžiai, 
jie nebūtų taip didžiai paveikę, jeigu tuoj pat nebūtų per- 
skaityti užsakai. 

Jaunasis pastorius iš pradžių perskaitė keletą nepažįstamų 
pavardžių, į kurias niekas neatkreipė dėmesio, o paskui visi 
pamatė, kaip jis staiga išblyško ir prisikišo prie popierėlio pa- 
žiūrėti, ar neapsirinka. Ir perskaitė užsakus prislopintu balsu, 
lyg norėdamas, kad niekas neišgirstų. 

„Šiandien pirmą kartą šioje parapijoje skelbiama, kad į Baž- 
nyčios pašvęstą moterystę stoja fabrikantas Gustavas Henrikas 
Šagerstriomas iš Didžiojo Šiotorpo ir kilmingoji panelė Šarlota 
Adriana Liovenšiold iš pastoriaus sodybos, abu šios parapijos. 

Tebūnie jie laimingi šioje svarbioje sąjungoje, ir tegloboja juos 
Dievas, įkūręs santuoką“. 

Nieko negelbėjo, kad jaunasis pastorius pritildė balsą. Kiek- 
vienas žodis buvo girdėti tylioje bažnyčioje. 

Tai buvo pasibaisėtina. 

Šagerstriomas pats suprato, kad tai pasibaisėtina. Žmogus, 
kuris ryžosi atsisakyti žemės džiaugsmų ir tapti neturtingu Kris- 

taus sekėju, štai skelbia, kad moteris, kurią jis mylėjo, išteka už 
didžiausio apylinkės turtuolio. 

Tai buvo iš tikro pasibaisėtina. Žmogus, kuris ištisus penke- 
rius metus buvo Šarlotos sužadėtinis, kuris dar praėjusį sek- 
madienį mūvėjo ant savo piršto jos žiedą, dabar skelbia, kad ji 
rengiasi tekėti už kito. 

Žmonėms buvo gėda, jie nedrįso pažvelgti į kits kitą. Skirs- 
tėsi iš bažnyčios visiškai sutrikę. 

Šagerstriomas jautė tą gyviau negu bet kas kitas. Pažiūrėti 
jis dar tvardėsi, tačiau širdyje galvojo, kad nesistebėtų, jeigu 
kas spjautų į jį arba paleistų akmenį. 

Tai šitaip jis norėjo išteisinti Šarlotą! 

Jis daug kartų gyvenime jautėsi esąs nevykęs ir kvailas, bet 
dar niekada jam nebuvo nuo to taip skaudu, kaip tą sekmadie- 
nį, beeinant pro didžiąsias duris iš bažnyčios. 


III 


Iš pradžių Šagerstriomas manė parašyti Šarlotai, paaiškinti vis- 
ką ir atsiprašyti. Tačiau greitai suprato, jog neįstengs parašyti to- 
kio laiško. Todėl liepė pakinkyti karietą ir išvažiavo į Erebru. 

Iš pastoriaus Forsijaus jis sužinojo, kaip vadinasi toji senutė, 
kur nuvažiavo pasisvečiuoti abi damos. Pirmadienio rytą jis nu- 
vyko ten ir pasisakė norįs pasikalbėti su Šarlota. 

Jis tuoj prisipažino, jog pasielgė netinkamai. Net nebandė 
teisintis. Tik papasakojo, kaip viskas nutiko. 

Galėtum pasakyti, kad Šarlota taip sugniužo, lyg būtų bu- 
vusi mirtinai sužeista. Kad neparvirstų, ji atsisėdo į nedidelį 
žemą krėslą ir sėdėjo ten beveik nekrusteldama. Nė nemėgino 
priekalštauti - toks didelis ir skaudus buvo jos sielvartas. 

Iki šiol ji dar galėjo guostis, kad jei Karlas Arturas kada nors, 
pulkininkienės paveiktas, pakeis savo nuomonę apie ją ir vėl 
atnaujins savo draugystę su ja, tai jos garbė bus išsaugota, jos 
dabartiniai priešai supras, jog visa tai buvo ne kas kita, kaip 
paprastas kivirčas tarp įsimylėjusių. Tačiau dabar, kai bažny- 
čioje paskelbti jos ir Šagerstriomo užsakai, niekas neabejos, kad 
ji tikrai panoro ištekėti už turtuolio fabrikanto. 

Dabar nebegalima padėti jai. Nieko neįmanoma paaiškin- 
ti. Ji amžinai liks pasmerkta. Visi ir visada manys, kad ji 
veidmainė ir gobšuolė. 

Šarlota su pasibaisėjimu galvojo, kad ji, lyg kokia kalinė, štai 
vedama nežinia kur. Ji priversta daryti tą, ko norėjo išvengti, ir 
prisidėti prie to, kam norėjo sutrukdyti. 

Viskas lyg užburta. Neįmanoma nieko pakeisti. Nuo tos die- 
nos, kai Šagerstriomas pirmą kartą pasipiršo, ji jau nebeturi ga- 
lios elgtis kaip nori. 

- Kas gi jūs toks, pone Šagerstriomai? - paklausė ji staiga. 
Kodėl stovite visą laiką man skersai kelio? Kodėl aš negaliu iš 
jūsų ištrūkti? 

— Kas aš toks? - pakartojo Šagerstriomas.- Galiu pasakyti, 
panele Liovenšiold. Aš didžiausias mulkis iš tų, kur vaikšto po 
margąjį pasaulį. 

Jis ištarė tuos žodžius taip nuoširdžiai ir tvirtai, kad Šarlo- 
tos veide švystelėjo lengva šypsenėlė. 

— Nuo to karto, kai jus pirmą sykį pamačiau bažnyčios suo- 
le, tetroškau jums padėti ir padaryti jus laimingą, bet suteikiau 
tik liūdesį ir kančias. 

Šypsenėlė jau buvo dingusi. Šarlota sėdėjo išblyškusi, neju- 
dėdama, nuleidusi rankas. Padėrusios akys, rodos, nieko ne- 
matė, tik baisią nelaimę, kurią jis jai užtraukė. 

— Aš jums tvirtai pažadu, panele Liovenšiold, kitą sekma- 
dienį nebeskelbti užsakų,- tarė Šagerstriomas.- Jūs žinot, kad 
užsakai neturi jokios teisinės galios, kol jie nėra paskelbti tris 
sekmadienius iš eilės toje pačioje sakykloje. 

Šarlota silpnai mostelėjo ranka, tarsi norėdama pasakyti, kad 
tai nebeturi jokios reikšmės. Jos reputacija sugadinta ir jau ne- 
beatitaisoma. 

- Ir prižadu, panele Liovenšiold, nesipainioti jūsų kelyje, ko! 
jūs pati manęs nepasišauksite. 

Ir žengė į duris. Tačiau turėjo pasakyti dar vieną dalyką. 
Tam reikėjo daugiau pasiaukojimo negu bet kam kitam. 

— Noriu pridurti,- pasakė jis,- jog pradedu suprasti panelę 
Liovenšiold. Aš truputį stebėjausi, kaip jūs galite taip karštai 
mylėti jaunąjį Ekenstetą, kad dėl jo kenčiate visas tas apkalbas 
ir tą persekiojimą, nes žinau, kad jūs galvojate tik apie jį. Bet kai 
išgirdau jo pamokslą, supratau, kad jį reikia saugoti. Jis pašauk- 
tas kilniems darbams. 

Jam buvo už tai atlyginta. Šarlota pažvelgė į jį. Jos skruostai 
truputį paraudo. 

— Ačiū! - pasakė ji.- Ačiū, kad ponas fabrikantas supran- 
tat mane. 

Ir vėl ją apniko neviltis. Jam čia nebebuvo daugiau kas veik- 
ti. Jis žemai nusilenkė ir išėjo iš kambario. 


VARŽYTYNĖS 
Sakoma, kad nėra to blogo, kuris neišeitų į gera. Taip buvo 


ir Šarlotai: nesėkmės ir patyčios kaip tik jai suteikė tai, ko trū- 
ko, kad ji iš tikro atrodytų žavi. Begalinis sielvartas galutinai 

išgydė ją nuo pernelyg didelio vaikiškumo ir judrumo. Jos bal- 
sas, judesiai, bruožai paliko ramūs ir orūs. Akyse užsidegė ta 
ilgesinga, jaudinanti ir nerimastinga kibirkštis, kuri byloja apie 
sudužusią laimę. Kur tik pasirodydavo ši liūdna, žavinga būty- 
bė, visur keldavo susidomėjimą, užuojautą, prielankumą. 

Antradienio rytą Šarlota su pastoriene grįžo namo iš Ereb- 
ru, ir tą pačią dieną priešpiet į pastoriaus sodybą sugriuvo jau- 
nimas iš netolimos Holmos gamyklos. Šie simpatingi jaunuo- 
liai buvo Šarlotos draugai, kurie, kaip ir Senosios Lydyklos šei- 
'mininkė, netikėjo Šarlotos veidmainiškumu. Ir dabar, vos ją 
pamatę, tuoj suprato, kaip ji prislėgta begalinio sielvarto. Jie 
nieko neklausinėjo, netgi neužsiminė apie būsimas vestuves, 0 
stengėsi jai būti kuo švelnesni. 

Teisybę sakant, jie susirinko toli gražu ne pasveikinti su už- 
sakais. Jų tikslas buvo visai kitas. Tiktai, pastebėję, kokia Šarlo- 
ta nusiminusi, nebesiryžo pradėti kalbos. 

Tačiau po truputį paaiškėjo, kad jie nori papasakoti apie tro- 
belninko Matso Eliną, tą, kur turi didelį apgamą ant veido ir 
gyvena su dešimčia mažesnių broliukų ir sesučių. Kaip tik šį 
rytą tuoj po pusryčių ji atėjusi pasiskųsti Holmos šeimininkei, 
kad vaikus nori išdalyti iš varžytynių. 

Trobelninko Matso Elina ir jos broliukai bei sesutės gyveno 
iš išmaldos. Ką gijie, vargšeliai, galėjo daryti? Tačiau žmonėms 
nusibodo ta gauja alkanų burnų, keliaujančių iš kiemo į kiemą, 
ir parapijos valdžia nusprendė išdalyti vaikus atskiroms šei- 
moms. Buvo paskelbtos lyg ir varžytynės, ir tie, kurie norėjo 
paimti vieną ar daugiau vaikų, turėjo apie tai pranešti. 

- Jūs, be abejo, žinot, kas tos per varžytynės,- pasakė mergi- 
na.- Ieško tokių, kurie už menkiausią atlyginimą sutiktų paimti 
vaikus, kad parapijai mažiau kaštuotų. Niekam nė galvoj, kad 
juos tinkamai augintų ir prižiūrėtų. 

Vargšė mergina, kuri iki šiol viena rūpinosi visais vaikais, 
nebežinojo, kur dėtis iš sielvarto. Ji kalbėjo, kad tokiose varžy- 
tynėse vaikus siūlosi imti tik skurdžiai trobelninkai, kuriems 
reikia pigaus piemenuko avims ar ožkoms ganyti arba pagalbi- 
ninko iškaršusiai šeimininkei. Jos maži broliukai ir sesutės tu- 
rės plušti drauge su samdiniais, nes niekas tokių vaikų nesigai- 
li. Jie turės atidirbti už duoną. Mažiausiai mergytei vos treji 
metukai, ji negalės nei ganyti, nei namuose triūsti. Toji tikrai 
numirs badu, nes naudos niekam iš jos nebus. 

O labiausiai Elina aimanavo, kad vaikai bus išmėtyti į įvai- 
rias vietas. Dabar jie labai sutaria ir myli vienas kitą, o po kele- 
rių metų nebepažins nei jos, nei kits kito. Kas dabar juos mokys 
doros ir sąžiningumo, kaip ji kad mokė iki šiol? 

Holmos šeimininkę labai sujaudino vargšės merginos skun- 
das, tačiau ji nežinojo, kaip būtų galima jai padėti. Darbininkų 
trobose aplink Holmą buvo užtektinai vaikų, kuriais ji turėjo 
rūpintis. Tačiau vis tiek nusiuntė dvi savo dukteris į varžyty- 
nes, kurios turėjo įvykti parapijos namuose apie vidurdienį, nes 
norėjo žinoti, kas pasiims vargšus vaikučius. 

Kai Holmos panelės nuėjo į parapijos namus, varžytynės 
buvo ką tik prasidėjusios. Ant suolo kambaryje sėdėjo visi vai- 
kai: vyriausioji sesuo su trejų metų mergaite ant kelių vidury, 
kiti — aplink ją. Jie nesiskundė balsu, tik čia vienas, čia kitas 
tyliai kukčiojo. Buvo tokie nuplyšę ir išbadėję, jog, atrodė, blo- 
giau negali būti, tačiau tai, kas jų laukė dabar, buvo jiems visų 
nelaimių viršūnė. 

Kambario pasieniais sėdėjo krūvos skurdžių, kurie papras- 
tai renkasi į tokias varžytynes. Tiktai priešais pirmininkaujan- 
čio staliuką buvo matyti kai kas iš valdžios, keli ūkininkai, vie- 
nas kitas fabrikantas, kurie turėjo žiūrėti, kad varžytynės vyk- 

tų tvarkingai ir kad vaikai patektų į padorių ir gerai pažįstamų 
žmonių rankas. 

Vyriausias iš vaikų, liesas, ištįsęs berniukas, stovėjo ant 
stalo, kad visi galėtų jį matyti. Pirmininkaujantis gyrė jį, esą 
būsiąs geras piemuo ir malkų skaldytojas, ir viena moteris, 
baisiai neturtinga, kaip atrodė iš aprangos, priėjo artyn ge- 
riau jį apžiūrėti. 

Ir tada atsivėrė durys, ir į kambarį įėjo Karlas Arturas Ekens- 
tetas. Jis sustojo ant slenksčio, apsidairė po kambarį, paskui pa- 
kėlė rankas į dangų ir sušuko: 

— O Dieve mano, nugręžk savo akis nuo mūsų! Nematyk, 
kas čia dedasi! 

Jis priėjo prie garbingų vyrų, sėdinčių prie pirmininkaujan- 
čio stalelio. 

- Aš prašau jus, mano broliai Kristuje, - pasakė jis- nedaryki- 
te tokios didelės nuodėmės! Nepardavinėkime žmonių vergijon! 

Visus dalyvius stačiai pritrenkė jo žodžiai. Vargšė moteris 
tučtuojau spruko nuo stalo prie durų. Didieji ūkininkai subruz- 
do ant savo suolo. Juos, matyt, labiau piktino neleistinas pasto- 
riaus kišimasis į parapijos reikalus negu jų pačių elgesys. Galų 
gale vienas iš jų atsistojo. 

- Šitaip yra nusprendusi parapijos valdžia, - pasakė jis. 

Jaunasis pastorius stovėjo gražus kaip dievaitis, atgal atme- 
tęs galvą, žvilgančiomis akimis. Aiškiai buvo matyti, kad jis 
nelinkęs pripažinti jokių sprendimų. 

— Aš prašau fabrikantą Aroną Monsoną nutraukti varžytynes. 

— Juk jūs girdėjot, daktare Ekenstetai, kad varžytynės pa- 
skirtos parapijos valdžios sprendimu. 

Karlas Arturas gūžtelėjo pečiais ir nusigręžė nuo jo. Paskui 
uždėjo ranką ant siūlomo berniuko peties. 

— Aš perku jį,- pasakė jis.- Ir už tokią kainą, kad mažesnės 
niekas nepasiūlys. Aš sutinku globoti jį be jokio atlyginimo iš 
parapijos. 

Fabrikantas Aronas Monsonas atsistojo, bet Karlas Arturas 

— Daugiau šaukti nebereikia,- pasakė jis pirmininkaujan- 
čiam.- Aš imu visus vaikus už tą pačią kainą. 

Tada visi žmonės pakilo. Tiktai trobelninko Matso Elina ir jos 
vaikai tebesėdėjo vietoje, neįstengdami suprasti, kas čia dedasi. 

Fabrikantas Aronas Monsonas bandė prieštarauti. 

— Bus vėl ta pati giesmelė,- pasakė jis.- Mes kaip tik norė- 
jom padaryti, kad jie liautųsi elgetavę. 

— Vaikai daugiau neelgetaus. 

— Kas mums tą garantuos? 

— Jėzus Kristus, kuris yra pasakęs: „Tegul vaikai ateina pas 
mane“. Jis garantuos už visus šituos mažylius. 

Jaunojo pastoriaus žodžiuose buvo tiek valdingumo ir di- 
dybės, kad galingieji fabrikantai nerado žodžių jam atsakyti. 

O Karlas Arturas priėjo prie vaikų. 

— Eikit iš čia! - pasakė jis.—- Bėkit namo. Aš jus globosiu. 

Tačiau šie nedrįso pajudėti. Tada Karlas Arturas paėmė ma- 
žiausiąją ant rankų ir drauge su visais kitais vaikais išėjo iš pa- 
rapijos namų. 

Niekas jų nelaikė. Dauguma varžytininkų, sumišę ir susigė- 
dę, jau buvo dingę. 

O kai abi seserys parėjo į Holmą ir viską papasakojo savo 
motinai, ši pasakė, kad reikia kaip nors padėti jaunajam pasto- 
riui ir jo globotiniams. Ji nusprendė, jog geriausia būtų padary- 
ti rinkliavą ir įsteigti vaikų prieglaudą. Kaip tik dėl to jos dabar 
ir atėjo pasikalbėti į pastoriaus sodybą. 

Kai jos baigė pasakoti, Šarlota atsikėlė ir verkdama išėjo iš 
kambario. Ji skubėjo į savo kambarį - troško pulti ant kelių ir 
padėkoti Dievui. | 

Įvyko tai, apie kąji taip ilgai svajojo. Karlas Arturas tapo 
tikru ganytoju, tikru vadovu, vedančiu žmones Viešpaties 
keliais. 


TRIUMFAS 


Praslinkus kelioms dienoms, vieną rytą pastorienė įėjo pas 
vyrą, kuris sėdėjo prie rašomojo stalo. 

- Seni, sugalvok kokią dingstį ir nueik į valgomąjį, jei nori 
pasigėrėti gražiu reginiu! 

Senis tuoj pakilo. Jis nuėjo į valgomąjį ir pamatė Šarlotą, sė- 
dinčią su rankdarbiu prie stalelio palangėje. 

Ji nesiuvinėjo, tik sėdėjo, susidėjusi skreite rankas, ir žiūrėjo 
į fligelį, kur gyveno Karlas Arturas. Nuo vartelių fligelio link 
traukė tą dieną be perstojo lankytojai, į kuriuos ji ir žiūrėjo. 

Pastorius apsimetė ieškąs savo akinių, kurie gražiausiai gu- 
lėjo jo kambaryje. Ir visą laiką žiūrėjo į Šarlotą, kuri su švelnia 
šypsenėle sekė, kas dedasi fligelio pusėje. Jos skruostai buvo 
truputį paraudę, o akyse švytėjo ramus susižavėjimas. [ją tik- 
rai buvo miela žiūrėti. 

Pastebėjusi, kad pastorius kambaryje, ji tarė: 

— Žmonės visą dieną eina ir eina pas Karlą Arturą. 

— Taip,- sausai atsakė senis.- Nė valandėlę neduoda jam 
ramybės. Matyt, greitai vėl turėsiu pats tvarkyti parapijos 
knygas. 

— Antai dabar įėjo Arono Monsono duktė. Nunešė puody- 
naitę sviesto. 

— Tikriausiai tiems jo vaikams. 

- Visi žmonės myli jį,- pasakė Šarlota.- Juk aš žinojau, kad 
kada nors taip bus. 

— O, kai esi jaunas ir gražus,- pasakė senis,- ne taip sunku 
apkerėti bobutes, kad jos imtų lieti ašaras. 

Tačiau Šarlotos susižavėjimas neatvėso. 

— Ką tik mačiau, kaip atėjo vienas Holmos kalvis. Jūs Žinot, 
tasai sektantas, kuris niekad neina į bažnyčią ir nenori nė klau- 
sytis eilinių pastorių. 

— Ką tu sakai! - sušuko senis, iš tikrųjų susidomėjęs.- Argi 
jam pavyko išjudinti šitą akmens kalną? Rimtai kalbant, vaike- 
li, aš netikiu, kad iš jo kas išeitų. 

— Aš galvoju apie pulkininkienę- pasakė Šarlota.- Kokia ji 
būtų laiminga, jei visa tai matytų! 

— Nežinau, ar apie šitokį pasisekimą ji svajojo, kai galvojo 
apie sūnaus ateitį. 

- Žmonės jo dėka darosi geresni. Mačiau, kaip daugelis, iš- 
ėję iš jo, verkė ir šluostėsi akis. Marijos Luizos vyras irgi buvo 
čia. Tik pamanykit, o jeigu Karlas Arturas įstengtų jam padėti! 
Argi nebūtų puiku? 

— Žinoma, vaikeli. O užvis geriausia, kad tau patinka čia sė- 
dėti ir žiūrėti į žmones. 

— Aš vaizduojuosi, ką jie kalba jam, ir, rodos, girdžiu, ką jis 
jiems atsako. 

— Taip, labai gerai. Bet žinai ką? Akiniai tikriausiai mano 
kambaryje. 

- Jeigu šito nebūtų, visa, kas įvyko, būtų stačiai beprasmiš- 
ka,- pasakė Šarlota.- Aš nebūčiau gavusi atpildo už tai, kad 
stengiausi apginti jį. O dabar matau, kad taip ir turėjo būti. 

Senis skubiai išėjo iš kambario. Mergina vos nepravirkdė jo. 

— Viešpatie, ką gi mums su ja daryti?—- murmėjo jis.- Nejaugi 
ji baigia prarasti protą. 

Tačiau jeigu Šarlota gėrėjosi Karlo Arturo triumfu šiokio- 
mis dienomis, tai kokį džaugsmą patyrė, kai atėjo sekmadienis! 

Pilni keliai buvo tą rytą žmonių - panašiai kaip karaliaus 
apsilankymo dieną. Važiuoti ir pėsti keliavo nenutrūkstamu 
srautu. Buvo aišku, kad visoje parapijoje pasklido žinia apie 
jauno pastoriaus naujoviškus pamokslus, apie karštą jo tikėji- 
mą ir dvasios stiprybę. 

- Nė bažnyčioj nesutilps tiek žmonių,- pasakė pastorienė.- 
Visi lig vieno paliko namus. Kad tik nekiltų kur gaisro tuščiose 
sodybose! 

Pastorius buvo nelabai patenkintas. Suprato, jog prasidėjo 
naujas religinis pakilimas, ir būtų neturėjęs nieko prieš, jeigu 
būtų žinojęs, jog Karlas Arturas sugebės išlaikyti uždegtą lieps- 
ną. Tačiau, nenorėdamas įžeisti Šarlotos, kuri buvo pagauta tik- 
ros ekstazės, neužsiminė apie savo būgštavimus. 

Seniai abu išvažiavo į bažnyčią, o kad Šarlota lydėtų juos — 
apie tai nebuvo nė kalbos. Su penktadienio paštu Šarlota gavo 
mažytį laiškelį iš pulkininkienės, kuri prašė ją pakentėti dar ke- 
letą dienų, todėl ji nepasinaudojo Šagerstriomo pasiūlymu at- 
šaukti užsakus. Pastorius su pastoriene, matyt, bijojo, kad tie 
žmonės, kurie dievino Karlą Arturą, nepadarytų kokio išpuo- 
lio prieš Šarlotą, todėl paliko ją namie. 

Tačiau, vos tik karieta dingo už sodo kampo, Šarlota užsi- 
dėjo skrybėlaitę, užsisiautė mantiliją ir išėjo į bažnyčią. Niekaip 
negalėjo atsispirti pagundai pasiklausyti naujoviško, įtaigaus 
Karlo Arturo pamokslo. Kaipgi jis pavergė visų žmonių širdis? 
Ji neįstengė atsisakyti malonumo savo akimis pamatyti, kokią 
visi dabar jaučia jam pagarbą. 

Jai pavyko įsisprausti į suolą prie pat durų, ir ji sėdėjo už- 
gniaužusi kvapą iš susijaudinimo, kol jis pasirodė sakykloje. 

Šarlota nustebo, kad jis prabilo į žmones taip paprastai ir 
laisvai. Atrodė, kad kalba tiesiog su būriu draugų. Nevartojo 
nė vieno žodžio, kurio šie paprasti žmoneliai būtų nesupratę, ir 
dėstė jiems visas savo abejones ir sunkumus, tarsi tikėdamas, 
kad jie gali jam patarti ir padėti. 

Tą dieną Karlas Arturas turėjo panaudoti pamokslui Kris- 
taus prilyginimą apie neištikimą ūkvaizdį, ir Šarlota būgštavo, 
nes šitas tekstas buvo labai sunkus. Ji buvo girdėjusi ne vieną 
pastorių skundžiantis, jog prilyginimas ne visai aiškus ir sun- 
kiai suprantamas. Pradžia nesuderinta su pabaiga. Prilygini- 
mas labai glaustas ir gal todėl dabartiniams žmonėms beveik 
nesuvokiamas. Užtat ji nė karto nebuvo girdėjusi, kad kas nors 
jį tinkamai išaiškintų. Vieni pastoriai kalbėdavo tik apie prily- 
ginimo pradžią, kiti tik apie pabaigą, tačiau nė vienas nesuge- 
bėjo perteikti jo minties suprantamai ir nuosekliai. 

Savaime aišku, kad visi žmonės bažnyčioje galvojo kone tą 
patį. „Jis tikriausiai nuklys nuo teksto,- galvojo jie.- Jam nepa- 
ranku. Padarys kaip aną sekmadienį“. 

Tačiau jaunasis pastorius su begaline drąsa ir pasitikėjimu sa- 
vimi ėmėsi aiškinti pavojingą temą, stengdamasis atskleisti jos 
prasmę. Pagautas įkvėpimo, sugebėjo grąžinti prilyginimui jo pir- 
mykštį grožį ir slėpiningumą. Taip būna, kai nuo seno paveikslo 
nušluostome šimtmečių dulkes ir išvystame tikrą meno šedevrą. 

Kuo ilgiau Šarlota klausėsi, tuo labiau žavėjosi. 

„Iš kur visa tai? - galvojo ji.- Jis ne pats kalba. Dievas 
byloja jo lūpomis“. 

Ji matė, kad net senasis pastorius klausosi prisidėjęs ranką 
prie ausies, bijodamas praleisti nors vieną žodį. Matė, jog la- 

biausiai pamokslas žavi vyresnius žmones - jiems patinka rim- 
tos, giliaprasmiškos mintys. Žinojo, kad dabar niekas nedrįs 
sakyti, jog Karlas Arturas pamokslauja moterims ir jog jam daug 
padeda graži išvaizda. 

Viskas buvo puiku. Šarlota jautėsi laiminga. Ji lig šiol neįsi- 
vaizdavo, kad gyvenimas gali būti nuostabus ir prasmingas, 
kaip jai rodėsi šią valandą. 

Karlo Arturo pamokslas buvo turbūt ypač nuostabus tuo, 
kad jam kalbant žmonės nusiramino, užmiršo savo kančias. Jie 
jautėsi vedami išmintingos ir tvirtos jo dvasios. Jie daugiau nieko 
nebijojo, juos pagavo entuziazmas. Daugelis iš jų davė savo šir- 
dyje įžadus, kuriuos vėliau stengsis uoliai vykdyti. 

Ir vis dėlto tą sekmadienį didžiausią įspūdį žmonėms pa- 
darė ne pamokslas, toks išsamus ir gražus. Ir netgi ne užsa- 
kai, kurie buvo perskaityti po jo. Užsakų apie Šarlotą visi 
klausėsi murmėdami, bet tai jau buvo ne naujiena. Svarbiau- 
sias įvykis buvo po pamaldų. 

Šarlota bandė išeiti iš bažnyčios vos pasibaigus pamoks- 
lui, tačiau pro tokią daugybę žmonių jai nepavyko prasibrau- 
ti, todėl turėjo laukti pamaldų galo. Kai pagaliau žmonės 
ėmė slinkti durų link, ji norėjo išeiti pirma kitų, tačiau ne- 
įstengė. Niekas nesitraukė jai iš kelio. Sakyti nieko nesakė, 
tačiau nerodė jai jokios pagarbos. 

Ji staiga pasijuto apsupta priešų. Daugelis pažįstamų trau- 
kėsi į šalį, išvydę ją artėjant. Tik viena moteris priėjo prie jos. 
Tai buvo jos drąsioji sesuo, daktarienė Romelijus. 

Šiaip taip galų gale išėjusios pro bažnyčios duris, abi stabte- 
lėjo valandėlę. 

Jos pamatė, kad ant žvyruoto takelio priešais bažnyčią susi- 
rinkę daug parapijos jaunikaičių. Rankose jie turėjo puokštes 

varnalėšų, pageltusių lapų ir sausų žolių, kurias paskubomis 
buvo susiskynę už šventoriaus tvoros. Jie aiškiai ketino įteikti 
jas Šarlotai, sveikindami su užsakais. Ilgšis kapitonas Hamar- 
bergas stovėjo priešaky visų. Jis buvo žinomas kaip didžiausias 
ir pikčiausias aštrialiežuvis; dabar jis atsikrenkštė, ruošdama- 
sis sveikinimo žodžiui. 

Žmonės, išėję iš bažnyčios, susispietė aplink jaunus vyrus. 
Visiems magėjo išgirsti, kaip bus koneveikiama ir gėdinama 
mergina, atsisakiusi savo mylimojo dėl turtų ir aukso. Jie šyp- 
sojosi iš anksto. Hamarbergas, aišku, jos nepagailės. 

Daktarienė ne juokais išsigando. Norėjo nusivesti seserį at- 
gal į bažnyčią, bet ši nesutiko. 

— Tai neturi reikšmės,- pasakė ji.- Niekas daugiau nebeturi 
jokios reikšmės. 

Taigi jos pamažu ėjo link būrelio jaunų vyrų, kurie laukė jų, 
nutaisę draugiškai šypsančius veidus. 

Bet staiga prie abiejų seserų tekinas pribėgo Karlas Arturas. 
Jis ėjo pro šalį ir pamatė jų keblią būklę, todėl šoko joms į pa- 
galbą. Jis pasiūlė ranką vyresniajai seseriai, kilstelėjo skrybėlę, 
atsakydamas į jaunuolių pasveikinimą, nežymiu rankos moste- 
lėjimu parodė, kad verčiau jiems atsisakyti savo kėslų, ir sėk- 
mingai išvedė abi damas į vieškelį. 

Ir tai, kad jis, nuskriaustasis, stojo ginti Šarlotos, buvo 
neapsakomai kilnu, tokio gražaus poelgio niekas kaip gyvas 
nebuvo matęs. Žmonėms tai ir buvo įspūdingiausia šio sek- 
madienio akimirka. 


288 Selma Lagerlėf 
PRIEKAIŠTAI MEILĖS DIEVUI 


Pirmadienio rytą Šarlota iškeliavo į bažnytkaimį pasikalbėti 
su savo seseria, daktariene Romelijus. Daktarienė, kaip ir dau- 
guma Liovenšioldų, labai domėjosi visais antgamtiniais daly- 
kais. Ji pasakodavo, kad kaimo gatvėje per patį vidurdienį suti- 
kusi numirėlį, ir nebuvo tokių klaikių istorijų apie vaiduoklius, 
kuriomis nebūtų tikėjusi. Šarlota, kitokio būdo mergina, iki šiol 
tik juokėsi iš savo sesers, tačiau vis dėlto ryžosi nueiti pas ją 
pasitarti dėl savo bėdų. 

Po šiurpaus įvykio prie bažnyčios durų mergina vėl ėmė ma- 
nyti, kad ją lydi amžina nesėkmė. Ir vėl, kaip tada Erebru, kai 
Šagerstriomas papasakojo jai apie užsakus, pasijuto valdoma 
kažkokių nepažįstamų jėgų. Ji apžavėta. Ją persekioja kažkokia 
žiauri, pikta būtybė, kuri išskyrė ją su Karlu Arturu ir visą laiką 
siunčia jai naujas nelaimes. 

Jaunoji mergina, kuri visas tas dienas jautė nepaprastą sil- 
pnumą, kažkokį nesuprantamą nuovargį, iš lėto, nuleidusi gal- 
vą, ėjo į kaimą. Žmonės, išvydę ją, tikriausiai manė, kad ją grau- 
žia sąžinė ir kad todėl ji nedrįsta pažiūrėti jiems į akis. 

Vargais negalais ji pasiekė bažnytkaimį ir žengė palei aukš- 
tą gyvatvorę, kuri juosė vargonininko sodą. Staiga atsidarė so- 
do varteliai. Kažkas išėjo į kelią ir pasuko jos pusėn. 

Šarlota nejučiom pakėlė galvą. Tai buvo Karlas Arturas. Ji 
nepaprastai susijaudino, kad štai sutiks jį čia be liudininkų, ir 
sustojo vietoje. Tačiau, jam nespėjus prieiti ligi jos, kažkas iš 
sodo pašaukė jį atgal. 

Oras dabar jau nebebuvo nuolatos giedras kaip vasaros lai- 
ku. Bet kuriuo dienos metu galėjo prapliupti trumpas smarkus 
lietus, ir ponia Sundler, pamačiusi, kad nuo miško kyla debesis 

ir jau ima kristi lašai, išbėgo iš sodo, užsimetusi ant rankos di- 
delį vyro apsiaustą, kurį norėjo pasiūlyti Karlui Arturui. 

Kai Šarlota buvo ties sodo varteliais, Tea Sundler kaip tik 
padėjo jam užsivilkti apsiaustą. Jie stovėjo vos už kelių Žings- 
nių nuo merginos, ir ši negalėjo jų nematyti. Ponia Sundler sagstė 
Karlui Arturui apsiaustą, o šis juokėsi kaip išdykėlis, kad ji taip 
juo rūpinasi. 

Tea Sundler irgi buvo smagi ir patenkinta, ir visas šis regi- 
nys nė kiek neatrodė nepadorus. Tačiau Šarlotai tartum akys 
atsivėrė, kai išvydo Teą Sundler taip tupinėjančią aplink Karlą 
Arturą, lyg ji būtų jam buvusi motina ar žmona. 

„Ji myli jį“, pagalvojo mergina. 

Ir nuėjo tolyn, nebenorėdama daugiau į juos žiūrėti. Tačiau 
be paliovos kartojo: 

- Žinoma, ji myli jį. Kaip aš to anksčiau nesupratau! Dabar 
viskas aišku. Todėl ji ir išskyrė mus. 

Šarlota nė kiek neabejojo, kad Karlas Arturas nieko neži- 
no. Jis tikriausiai tebesvajoja apie savo gražiąją dalarnietę. 
Aišku, dabar visus vakarus praleidžia vargonininko namuo- 
se, bet jį ten turbūt vilioja ne kas kita, kaip gražios dainos ir 
muzika. Be to, juk jam reikia su kuo nors pasikalbėti, o Tea 
Sundler sena jų šeimos draugė. 

Galima būtų pamanyti, kad Šarlota išsigando arba nuliūdo 
padariusi tokį atradimą, bet anaiptol. Atvirkščiai, ji pakėlė gal- 
vą, atsitiesė ir vėl tapo tokia pat grakšti ir daili, kaip buvusi. 

„Tea Sundler kalta dėl visų nelaimių,- galvojo ji.- Bet ją aš 
galiu sudoroti“. 

Ji jautėsi tartum ligonis, kuris pagaliau sužinojo, kokia liga jį 
kamuoja, ir yra dabar tikras, jog ras vaistą nuo jos. Jinai atgavo 
viltį ir pasitikėjimą savimi. 

— O) aš maniau, kad tas nelemtas žiedas vėl neduoda mums 
ramybės! - sumurmėjo ji. 

Šarlota prisiminė, kaip sykį tėvas pasakojo, kad Liovenšiol- 
dai netesėję pažado, kurį buvo davę Malvinai Spak, Teos Sund- 
ler motinai, ir todėl jų laukianti žiauri bausmė. Užtat ir ėjo pas 
seserį, norėdama smulkiau viską išsiaiškinti. Iki pat šios aki- 
mirkos visa, kas jai dėjosi paskutinėmis savaitėmis, ji laikė ne- 
įveikiama lemtimi ir manė pati nieko negalinti nei pakeisti, nei 
išvengti. Bet jeigu tik todėl užgriuvo visos nelaimės, kad Tea 
Sundler myli Karlą Arturą, ji sugebės jų atsikratyti. 

Staiga ji atsisakė sumanymo aplankyti seserį ir susisuko at- 
gal į namus. Ne, ji visai nelinkusi tuo tikėti. Negali būti, kad ją 
persekiotų kažkoks senas prakeiksmas. Ji pasikliaus savo pro- 
tu, savojėgomis ir išradingumu ir nebegalvos daugiau apie kaž- 
kokias nesuprantamas išmones. 

Rengdamasi vakare savo kambaryje, ji ilgai žiūrėjo į mažytę 
porcelianinę Amūro statulėlę, kuri stovėjo ant jos sekretero. 

— Tai ją tu globojai visą šitą laiką, - pasakė ji statulėlei.- Virš 
jos tiesei savo ranką, o ne virš manęs. Dėl jos, kad ji myli Karlą 
Arturą, turėjo man ir Šagerstriomas pasipiršti, ir visa kita nutikti. 

Dėl jos aš turėjau susipykti su Karlu Arturu, dėl jos Kar- 
las Arturas turėjo pasipiršti dalarnietei, dėl jos Šagerstrio- 
mas turėjo man atsiųsti puokštę gėlių, kad mes negalėtume 
susitaikyti. 

Ak Amūre, kodėl tu globoji jos meilę? Ar todėl, kad ji 
neleistina? Ar tiesa, kad tu itin mėgaujiesi tokia meile, ku- 
riai nevalia klestėti? 

Gėdykis, mano mielas Amūre. Aš pasistačiau tave tam, kad 
saugotum mano meilę, 0 tu, tu padedi tai kitai. 

Todėl, kad Tea Sundler myli Karlą Arturą, leidai man kęsti 
šmeižtus, įžeidinėjimus, pasityčiojimus, negynei manęs. 

Todėl, kad Tea Sundler myli Karlą Arturą, leidai priimti Ša- 
gerstiomo pasiūlymą, leidai paskelbti užsakus, gal net manai 
nuvesti mus prie altoriaus. 

Todėl, kad Tea Sundler myli Karlą Arturą, leidai mums vi- 
siems kęsti negandas ir baimę. Tu nesigaili nieko. Dėl to, kad 
globoji tą trumpikę storulę vargonininko žmoną su žuvies aki- 
mis, turi kentėti ir mūsų senukai, ir senukai Karlstade. 

Todėl, kad Tea Sundler myli Karlą Arturą, tu atėmei iš 
manęs laimę. Aš maniau, kad kažkoks piktas trolis stumia 
mane pražūtin, o dabar pamačiau, kad stumia ne kas kitas, 
kaip tu, Amūre, tik tu. 

Iš pradžių ji kalbėjo juokaujamu tonu, tačiau, prisiminusi 
visas savo skaudžias nelaimes, susijaudino, balsas ėmė virpėti. 

— O tu, meilės dieve, argi aš tau dar neįrodžiau, jog moku 
mylėti? Argi tau jos meilė labiau patinka negu mano? Argi aš 
nesu tokia pat ištikima, argi jos širdyje dega stipresnė ir skais- 
tesnė liepsna negu mano? Kodėl, meilės dieve, tu globoji jos 
meile, o ne mano? 

Kaip aš galiu tau įsigerinti? Amūre, Amūre, atmink, jog 
šitaip pasmerksi ir pražudysi tą, kurį aš myliu! Gal tu net 
ketini padovanoti jai ir jo meilę? Vien tik tos meilės iki šiol 
dar neatidavei jai. Amūre, Amūre, argi tu ketini padovanoti 
jai ir jo meilę? 

Ji daugiau nebeklausinėjo, nebesistebėjo. Verkdama atsi- 
gulė į lovą. 

Praslinkus kelioms dienoms po to, kai pulkininkienė sugrį- 
žo iš viešnagės Korsčiurkos pastoriaus sodyboje, Karlstade pa- 
sirodė labai graži dalarnietė, keliaujanti prekeivė su didžiuliu 
odiniu maišu ant pečių. Tačiau mieste, kur buvo tikrų pirklių, 
jai buvo draudžiama verstis tokiu amatu. Užtat ji paliko savo 
maišą kambaryje, kur buvo apsistojusi, ir išėjo į gatvę užsikabi- 
nusi ant rankos-pintinėlę su apyrankėmis ir grandinėlėmis laik- 
rodžiams, jos pačios pagamintomis iš plaukų. 

Jaunoji dalarnietė, vaikščiodama iš vieno namo į kitą ir ieš- 
kodama pirkėjų savo prekėms, užsuko ir pas Ekenstetus. Pul- 
kininkienė, labai susižavėjusi puikiais jos rankdarbiais, pasiūlė 
merginai pasilikti keletą dienų jų namuose ir padaryti suveny- 
rų iš ilgų šviesių garbanų, kurias buvo nukirpusi nuo savo sū- 
naus Karlo Arturo, kai šis dar buvo mažas, ir iki šiol saugojo. 
Tas pasiūlymas, atrodo, patiko gražuolei pakeleivei. Ji priėmė 
jį daug negalvojusi ir jau kitą rytą pradėjo darbą. 

Mamzelė Žaketė Ekenstet, kuri pati mokėjo visokių rank- 
darbių, dažnai užsukdavo pas dalarnietę, įkurdintą šeimyni- 
nėje, pasižiūrėti, kaip ši dirba. Šitokiu būdu jos ir susipažino, 
galima sakyti, kone susidraugavo. Jauną miestietę traukė gra- 
Ži neturtingos prekeivės išvaizda, kurią ypatingai gyvino puoš- 
nūs rūbai. Ji negalėjo atsistebėti nepaprastu merginos darbštu- 
mu ir uolumu, jos protu, kuris ypač išryškėdavo jos trumpuo- 
se ir taikliuose atsakymuose. 

Dar labiau ji apstulbo sužinojusi, kad tokio aštraus proto 
mergina nemoka nei skaityti, nei rašyti, taip pat gerokai nuste- 
bo, kai keletą kartų užtiko ją dūmijant geležinę pypkelę, tačiau 
apskritai visa tat nesugadino jų gerų santykių. 

Ypač mamzelę Ekenstet linksmino dalarnietės vartojami žo- 
džiai ir posakiai, kurių ji nesuprato. Pavyzdžiui, sykį, kai mam- 
zelė nusivedė naująją draugę į savo kambarius parodyti viso- 
kių gražių daiktų, kuriais buvo išpuoštas butas, vargšelė dalar- 
nietė nemokėjo kitaip išreikšti savo susižavėjimo, tik sušuko: 
„Tiesiog baisu!“ Mamzelė Ekenstet gerokai sumišo, bet paskui 
visiems buvo daug juoko, kai sužinojo, kad žodis „baisu“ da- 
larnietės lūpose reiškia labai gražu, nuostabu. 

Pulkininkienė pati retai aplankydavo uoliąją darbininkę. At- 
rodė, kad ji nusprendė dukters pagalba ištirti jos būdą, gabu- 
mus bei įpročius ir šitaip nuspręsti, ar galėtų ji tikti į žmonas 
jos sūnui. Mat kiekvienam, kas žinojo įžvalgų pulkininkienės 
protą, buvo aišku, kad ši iš pirmo žvilgsnio atspėjo, jog ta jauna 
mergina ir yra naujoji jos sūnaus sužadėtinė. 

Tuo tarpu dalarnietės viešėjimą Ekenstetų namuose nutrau- 
kė liūdnas įvykis. Pulkininko seserį, ponią Elizą Šioborg, ka- 
tedros klebono Šioborgo našlę, kuri po vyro mirties gyveno sa- 
vo brolio namuose, ištiko paralyžius, ir po kelių valandų ji nu- 
mirė. Reikėjo ruoštis iškilmingoms laidotuvėms, visos patalpos 
buvo užimtos siuvėjų, kepėjų ir apmušalų dirbėjų, kurie turėjo 
išmušti visą kambarį juodu audeklu. Dalarnietei tuoj pat buvo 
liepta išeiti. 

Ją pakvietė į pulkininko kabinetą pasiimti atlyginimo, ir tar- 
nai pastebėjo, kad jos pokalbis su pulkininku truko nepaprastai 
ilgai ir kad dalarnietė išėjo iš kambario raudonomis nuo ašarų 
akimis. Geraširdė ekonomė pamanė, jog mergina liūdi todėl, 
kad turi taip greitai palikti namus, kur buvo itin maloniai pri- 
imta, ir, norėdama jjai pasigerinti, pakvietė užeiti laidotuvių die- 
nąįvirtuvę paragauti skanėstų, parengtų gedulingiems pietums. 

Laidotuvės buvo numatytos ketvirtadienį, rugpjūčio trylik- 
tą dieną. Šeimininkų sūnus, magistras Karlas Arturas Ekenste- 
tas, aišku, irgi buvo parkviestas į namus ir parvyko trečiadie- 
nio vakare. Jis buvo sutiktas su didžiausiu džiaugsmu ir, kol 
atėjo laikas miegoti, pasakojo tėvams ir seserims, kokią meilę 
nuo šiol jam ėmė rodyti parapijiečiai. Nelengva buvo prikal- 
binti drovų jauną pastorių išsakyti savo laimėjimus, tačiau pul- 
kininkienė, kai ką žinodama iš Šarlotos laiško, iškvotė ji, pri- 
vertė papasakoti, kokį didelį dėkingumą ir meilę reiškia jam 
žmonės, ir klausydamasi jo, be abejo, patyrė tikro motiniško 
džiaugsmo. 

Savaime suprantama, tą dieną nebuvo progos užsiminti apie 
vargšę darbininkę, kuri keletą dienų praleido šiuose namuose. 
Rytojaus rytą visi lig vieno buvo užsiėmę laidotuvių ruoša, ir 
Karlas Arturas vėl nieko nesužinojo apie gražiosios dalarnietės 
viešėjimą jo namuose. 

Pulkininkas Ekenstetas norėjo, kad jo sesuo būtų palaidota 
su visomis ceremonijomis. Į laidotuves buvo pakviestas vysku- 
pas ir gubernatorius, taip pat dauguma žymiųjų miesto šeimų, 
kurios ką nors bendra turėjo su velione. Tarp svečių buvo ir 
fabrikantas Šagerstriomas iš Didžiojo Šiotorpo. Jis buvo pakvies- 
tas todėl, kad jo velionė žmona giminiavosi su velioniu klebo- 
nu, ir su dėkingumu priėmė kvietimą, kuriuo, kaip jis manė, 
pagerbė jį Žmonės, turintys pagrindą reikšti jam pretenzijų. 

Po to, kai senoji ponia Šioborg su psalmėmis buvo išnešta iš 
kiemo, palydėta ilgos procesijos ir nuleista į kapą, visi laidotu- 
vių dalyviai sugrįžo atgal į Ekenstetų namus, kur buvo suruošti 
dideli gedulingi pietūs. Savaime suprantama, pietūs buvo ilgi 
ir prašmatnūs, ir kažin ar verta priminti, kad jų metu buvo 
griežtai laikomasi rimties ir laidotuvėms deramo iškilmingumo. 

Kaip mirusiosios giminė, Šagerstriomas prie stalo buvo pa- 
sodintas netoli šeimininkės ir tokiu būdu turėjo progos pasikal- 
bėti su ta nepaprasta moteriške, su kuria iki tol nebuvo susiti- 
kęs. Gedulingai nusiteikusi, ji darė labai poetišką įspūdį ir, nors 
tokią dieną negalėjo parodyti savo kalbos šmaikštumo ir žais- 
mingo žvalumo, kuriais buvo pagarsėjusi, tačiau šnekėtis su ja 
buvo iš tiesų malonu ir įdomu. Nė akimirkos nesuabejojęs, jis 
leidosi įkinkomas į tos burtininkės pergalės vežimą ir savo ruož- 
tu džiaugėsi galįs padaryti jai malonumą, papasakodamas apie 
jos sūnaus pamokslą praėjusį sekmadienį ir apie tai, kokį įspū- 
dį jis padarė klausytojams. 

Prie stalo jaunasis Ekenstetas atsistojo ir mirusios atmini- 
mui pasakė kalbą, kurios visi išklausė su didžiausiu pasigėrė- 
jimu. Nebuvo galima atsistebėti jo sugebėjimu paprastai, bet 
drauge patraukliai, įdomiai ir nuodugniai papasakoti apie ve- 
lionę, kuri, atrodo, buvo labai prie jo prisirišusi. Tačiau Ša- 
gerstriomo, taip pat ir daugumos kitų svečių dėmesys nuo ora- 
toriaus tolydžio nuklysdavo prie jo motinos, kuri sėdėjo pilna 
susižavėjimo ir ekstazės. Iš stalo kaimyno jis sužinojo, kad pul- 
kininkienė - penkiasdešimt šešerių ar septynerių metų, ir, nors 
jos veidas neslėpė amžiaus, suabejojo, ar rastųsi kokia nors jau- 
na gražuolė, kuri turėtų tokias išraiškingas akis ir tokią Žavią 
šypseną. 

Taigi viskas ėjosi kuo sklandžiausiai, tačiau, kai svečiai pa- 
kilo nuo stalo ir reikėjo duoti kavą, virtuvėje atsitiko mažytė 
nelaimė. Kambarinė, kuri turėjo nešti sunkų padėklą su kavos 
puodeliais ir siūlyti kiekvienam svečiui, sumušė stiklinę ir šuke 
persipjovė ranką. Per skubotumą niekas nemokėjo sustabdyti 
kraujo, ir, nors žaizda buvo nedidelė, ji negalėjo nešti padėklo, 
nes iš rankos be paliovos lašėjo kraujas. 

Pradėta ieškoti kambarinei pakaito, tačiau visos tarnaitės atsi- 
sakė nešti sunkų padėklą. Iš nevilties ekonomė kreipėsi į stambią 
ir stiprią dalarnietę, kuri, aišku, atėjo paragauti vaišių, ir paprašė 
ją patarnauti svečiams. Ši, nėmaž nedvejodama, paėmė padėklą, 
o kambarinė apsivyniojo ranką servetėle ir nuėjo drauge į svetai- 
nę prižiūrėti, kad vaišinant būtų laikomasi reikiamos tvarkos. 

Padavėja su padėklu rankose paprastai nepatraukia niekie- 
no dėmesio. Tačiau, vos tik gražuolė dalarnietė su savo ryš- 
kiaspalviais rūbais pasirodė tarp juodai apsirengusių laidotu- 
vių dalyvių, visų žvilgsniai nukrypo į ją. 

Karlas Arturas Ekenstetas atsigręžė į ją drauge su visais. Va- 
landėlę jis stebeilijo į ją, nieko nesuprasdamas, o paskui prišo- 
ko prie jos ir atėmė padėklą. 

— Tau nepritinka vaikščioti su padėklu šiuose namuose, Ana 
Sverd,- pasakė jis,- nes tu mano sužadėtinė. 
džiaugsmu. 

— Ne, ne! Leiskite man pabaigti! - nepasidavė jinai. 

Tuo metu visi svečiai buvo susirinkę didžiojoje svetainėje. 
Taigi ir vyskupas su vyskupiene, ir gubernatorius su guberna- 
toriene, taip pat ir kiti pamatė, kaip namų šeimininkų sūnus 
atėmė iš dalarnietės padėklą ir pastatė ant artimiausio stalo. 

— Aš kartoju,- pasakė jis pakeltu balsu,- kad tau nedera ne- 
šioti padėklą šiuose namuose, nes tu esi mano sužadėtinė. 

Tą akimirką pasigirdo skardus, sujaudintas balsas: 

— Karlai Arturai, pagalvok, kokia šiandien diena! 

Taip sušuko pulkininkienė. Ji sėdėjo matomiausioj kamba- 
rio vietoj ant didelės sofos, kaip ir derėjo gedinčios šeimos at- 
stovei. Priešais ją buvo didelis stalas, o iš dešinės ir kairės sėdė- 

jo garbingos, orios damos. Ji pabandė išlįsti iš užstalės, bet tas 
užtruko ilgokai, nes jos kaimynės, labai susidomėjusios tuo, kas 
dedasi kitam gale kambario, nenorėjo keltis iš vietos. 

Karlas Arturas paėmė dalarnietę už rankos ir ėmė vestis 
per kambarį. Ši, gėdydamasi lyg vaikas, dengėsi ranka akis, 
bet vis dėlto atrodė laiminga. Galų gale Karlas Arturas sustojo 
prie vyskupo. 

— Iki pat šios akimirkos aš net nenujaučiau, kad mano suža- 
dėtinė yra šiuose namuose,- pasakė jis,- bet dabar, sužinojęs, 
kad ji čia, noriu visų pirma pristatyti ją savo ganytojui ir vys- 
kupui. Aš prašau, pone vyskupe, palaiminti mus ir duoti man 
sutikimą susijungti su šia jauna moterimi, kuri prižadėjo būti 
mano palydove pareigos ir nepriteklių kelyje, kuriuo skirta 
žengti Viešpaties tarnui. 

Negalima ginčyti, kad šituo savo pasielgimu, nors daugeliu 
požiūrių ir nepritinkamu, jis pelnė visų simpatiją. Tai, kad jis 
drąsiai prisipažino išsirinkęs tokią paprastą nuotaką, taip pat ir 
jo įkvėpta kalba daugumą palenkė jo pusėn. Jo išblyškęs dailus 
veidas švytėjo tokiu ryžtu ir jėga, jog ne vienas iš dalyvių no- 
rom nenorom turėjo pripažinti, kad jis pasirinko tokį kelią, ku- 
riuo jie patys nedrįstų eiti. 

Karlas Arturas tikriausiai būtų dar ką pridūręs, bet staiga 
užjo pasigirdo klyksmas. Pulkininkienė šiaip taip išsikapstė iš 
savo vietos ir žengė prie vyskupo. Tačiau, skubėdama ir jau- 
dindamasi, prisimynė savo gedulingos suknelės kraštą, suklu- 
po ir parvirto. Be to, krisdama atsitrenkė į aštrų stalo kampą ir 
smarkiai susižeidė kaktą. 

Pasigirdo užuojautos šūksmai, tik gal vyskupas su paleng- 
vėjimu atsiduso, išsigelbėjęs iš tokios keblios padėties. Karlas 

Arturas paleido savo nuotakos ranką ir nuskubėjo padėti moti- 
nai atsikelti. Tačiau tai buvo ne taip lengva. Pulkininkienė ne- 
prarado sąmonės, kaip būtų atsitikę gal daugumai moterų jos 
vietoj, tačiau, matyt, labai skaudžiai susitrenkė krisdama ir ne- 
galėjo pakilti. Galų gale pulkininkui Ekenstetui, sūnui, namų 
gydytojui ir žentui, leitenantui Arkeriui, pavyko pasodinti ją ir 
su krėslu nunešti į miegamąjį, kur dukterys ir rūpestingoji eko- 
nomė paėmė ją savo globon, nurengė ir paguldė į lovą. 

Nesunku įsivaizduoti, kokią paniką sukėlė šis nelaimingas 
atsitikimas. Laidotuvininkai sumišę tebestovėjo didžiojoje sve- 
tainėje: nenorėjo skirstytis nesužinoję, kaip jaučiasi pulkinin- 
kienė. Jie matė, kaip pulkininkas, dukterys ir tarnaitės susirū- 
pinę bėgo tai šen, tai ten per kambarį, ieškodami čia drobulės 
tvarsčiams, čia tepalo ar lentelės, kuria būtų galima sutverti ran- 
ką, nes ši, atrodė, buvo lūžusi. 

Galiausiai, išklausinėjus tarnus, buvo sužinota, jog žaizda 
kaktoje, kuri kėlė daugiausia nerimo, esanti visai nepavojinga, 
o kairioji ranka lūžusi ir ją reikia įtverti, bet čia irgi nieko bai- 
saus. Užtat rimtai sužeistas kelis. Įskilo girnelė, ir, kol ji užgis, 
pulkininkienė turės gulėti nejudėdama nežinia kiek laiko. 

Išgirdę visa tai, svečiai suprato, kad šeimininkai ir be jų turi 
pakankamai rūpesčių, todėl pradėjo skirstytis. Kai vyrai prieš- 
kambaryje ieškojo savo skrybėlių ir apsiaustų, pasirodė pulki- 
ninkas Ekenstetas. Jis dairėsi, kol pamatė fabrikantą Šagerstrio- 
mą; šis kaip tik tuo metu segiojosi pirštines. 

- Pone Šagerstriomai,- pasakė jis,- jeigu jūs nelabai skuba- 
te, prašyčiau dar pasilikti valandėlę. 

Šagerstriomas, atrodė, truputį nustebo, tačiau bemat nusi- 
vilko apsiaustą, nusiėmė skrybėlę ir nusekė paskui pulkininką į 
beveik ištuštėjusią svetainę. 

— Norėčiau truputį pasikalbėti su jumis, pone Šagerstriomai,— 
pasakė pulkininkas.- Jei turite laiko, malonėkite pasėdėti va- 
landėlę, kol nurims visas tas bruzdesys! 


Šagerstriomas gavo gana ilgai palaukti, kol pulkininkas vėl 
pasirodė. Tuo tarpu jam kompaniją palaikė šeimininkų žentas, 
leitenantas Arkeris, kuris, labai susijaudinęs dėl to, kas įvyko, 
papasakojo fabrikantui, kaip dalarnietė atvyko į Karlstadą ir 
kaip viešėjo šiuose namuose. Vargšė ekonomė, negalėdama sau 
dovanoti, kam leido dalarnietei nešti padėklą, pasakojo vi- 
siems iš eilės, kaip jai atėjo į galvą pakviesti merginą laido- 
tuvių dieną; taigi jaunasis fabrikantas gana greitai sužinojo, 
kaip viskas atsitiko. 

Galų gale sugrįžo pulkininkas. 

— Ačiū Dievui, žaizdos sutvarstytos, Beata ramiai guli lovo- 
je. Manau, kad pats baisumas praėjo. 

Jisai atsisėdo ir nusišluostė akis didele šilkine nosine. Pulki- 
ninkas Ekenstetas buvo aukštas, lieknas vyras apskrita galva, 
raudonskruostis, su dideliais ūsais. Iš pažiūros atrodė, jog tai šau- 
nus ir narsus karys, todėl Šagerstriomą nustebino jo jautrumas. 

— Gal ponui fabrikantui atrodo, jog aš silpnadvasis,- pasakė 
jis,- bet toji moteris, pone Šagerstriomai, buvo man viso gyve- 
nimo džiaugsmas, ir jeigu jai kas nors atsitiks, man baigta. 

Tačiau Šagerstriomas toli gražu taip nemanė. Dabar, kai jau 
kone dvi savaites vienišas tūnojo Didžiajame Šiotorpe, kamuo- 
damasis su savo nelaiminga meile Šarlotai Liovenšiold, jis kaip 
tik galėjo suprasti pulkininką. Šagerstriomas stačiai gėrėjosi 
nuoširdumu, su kuriuo šis garbingas žmogus kalbėjo apie sa- 
vo meilę žmonai. Jis tuoj pajuto pulkininkui simpatiją ir pasiti- 
kėjimą, ko niekada nejautė jo sūnui, nors negalėjo neigti, kad 
šis nepaprastai gabus. 

Netrukus paaiškėjo, kodėl pulkininkas prašė jį pasilikti: jis 
norėjo pakalbėti apie Šarlotą. 

— Atleiskite man, senam žmogui,- pasakė jis,- kad kišuosi į 
jūsų reikalus! Tačiau aš, žinoma, esu girdėjęs, kad jūs pasipir- 
šote Šarlotai, ir noriu pasakyti, jog mes čia, Karlstade... 

Jis staiga nutilo. Viena duktė pasirodė tarpduryje ir ėmė ne- 
ramiai žvalgytis po kambarį. 

— Kas atsitiko, Žakete? Ar jai blogiau? 

— Ne, ne, tėveli, visai ne. Tik motulė klausia, kur Karlas Arturas. 

— Aš maniau, kad jis pasiliko pas motulę,- pasakė pulki- 
ninkas. 

- Jis ten neilgai pabuvo, tėveli. Tiktai padėjo įnešti motulę. 
Paskui mes jo nematėm. 

— Pažiūrėk jo kambary. Jis tikriausiai nuėjo nusirengti šven- 
tinių drabužių. 

— Einu ten, tėveli. 

Ji nuėjo, ir pulkininkas vėl kreipėsi į Šagerstriomą: 

— Apie ką aš kalbėjau, pone fabrikante? 

— Jūs pasakėte, kad čia, Karlstade... 

— Taip, taip. Aš norėjau pasakyti, jog čia, Karlstade, mes iš 
pat pradžios buvom tikri, kad Karlas Arturas padarė klaidą. 
Mano žmona nuvažiavo į Korsčiurką išsiaiškinti, kaip ten kas 
yra, ir nusprendė, jog tikriausiai... 

Jis vėl nutilo. Tarpduryje pasirodė ponia Arker, ištekėju- 
sioji duktė. 

— Ar tėvelis nematėt Karlo Arturo? Motulė niekaip nenu- 
rimsta, vis klausinėja jo. 

— Atsiųsk man Mudigą! - pasakė pulkininkas. 

Jaunoji ponia išėjo, bet dabar pulkininkas buvo per daug su- 
sijaudinęs ir negalėjo kalbėti su Šagerstriomu. Jis vaikštinėjo 
šen bei ten po kambarį, kol pagaliau įėjo pasiuntinys. 

- Klausyk, Mudigai, ar toji dalarnietė dar tebėra virtuvėje? 

— Dieve saugok, pone pulkininke! Ji raudodama išbėgo iš 
svetainės. Tuojau ir dingo, nė valandėlės nepasiliko. 

- O berniukas... Tai yra, magistras Ekenstetas? 

- Jis pasirodė virtuvėje, kai ji tik buvo išėjusi. Sužinojęs, kad 
jos nėra, irgi išbėgo į gatvę. 

—- Mudigai, keliauk tuojau į miestą ir surask jį. Pasakyk, kad 
pulkininkienė sunkiai serga ir nori jį matyti. 

- Gerai, pone pulkininke. 

Taip taręs, pasiuntinys išėjo, o pulkininkas toliau tęsė kalbą 
su Šagerstriomu. 

- Vos tik sužinojom, kaip yra iš tikrųjų,- pasakė jis,- nu- 
sprendėm tuoj pat sutaikyti jaunuosius, bet tam pirmiausia rei- 
kia pašalinti dalarnietę, o paskui... 

Jis nutilo išsigandęs, kad prašneko taip nemandagiai. 

— Aš turbūt kalbu stačiokiškai. Verčiau mano žmona būtų 
pasikalbėjusi su jumis. Ji būtų geriau mokėjusi. 

Šagerstriomas tuoj pat jį nuramino. 

— Pone pulkininke, jūs kalbate kaip pridera,- tarė jis.- Ir tu- 
riu pasakyti, jog aš jau esu pašalintas. Panelė Liovenšiold turi 
mano pažadą atšaukti užsakus, kai tik ji panorės. 

Pulkininkas atsikėlė, paėmė Šagerstriomo ranką, karštai pa- 
spaudė ir pradėjo dėkoti. 

— Kaip apsidžiaugs Beata,- pasakė jis.- Tai bus jai pati ge- 
riausia naujiena. 

Šagerstriomas nieko nespėjo atsakyti, nes ponia Eva Arker 
vėl įėjo į kambarį. 

— Tėveli, nežinau, kas daryti. Karlas Arturas buvo namuose, 
bet pas motulę nesiteikė užeiti. 

Ji papasakojo, kad stovėjusi prie lango miegamajame ir ma- 
čiusi Karlą Arturą einantį gatve. 

„Aš matau Karlą Arturą,- sušukusi ji pulkininkienei.- Jis tik- 
riausiai labai jaudinasi dėl motulės. Kone tekinas bėga“. 

Ji maniusi, kad netrukus brolis pasirodysiąs miegamajame, 
bet staiga Žaketė, kuri tebestovėjo prie lango, surikusi: 

„O Dieve! Karlas Arturas vėl išbėgo į miestą. Jis buvo par- 
ėjęs tik persirengti!“ 

Pulkininkienė bemat atsisėdusi lovoje. 

„Ne, ne, motule! Gulėkit ramiai, kaip daktaras liepė! - per- 
spėjusi ponia Eva.- Aš tuoj parvesiu Karlą Arturą“. 

Ji pribėgusi prie lango ir norėjusi pašaukti brolį. Bet viršuti- 
nio kabliuko niekaip negalėjusi atkabinti, todėl motina suspėju- 
si uždrausti jai atidaryti langą. 

„Nereikia. Nešauk!“- pasakiusi ji. 

Tačiau ponia Arker vis tiek atlapojusi langą, persisvėrusi ant 
palangės ir buvusi jau bešaukianti Karlą Arturą. 

Tada pulkininkienė ko griežčiausiu balsu sudraudusi ją ir 
liepusi užkabinti langą. O paskui ryžtingai įsakiusi, kad nei duk- 
terys, nei kas nors kitas nešauktų Karlo Arturo namo. Ir dabar 
prašiusi, kad pulkininkas ateitų pas ją į miegamąjį - matyt, no- 
rinti tą patį pareikšti jam. 

Pulkininkas atsistojo eiti pas žmoną, o Šagerstriomas, pasi- 
naudojęs proga, pasiteiravo, kaip pulkininkienės sveikata. 

— Motulei truputį skauda,- pasakė ponia Eva,- bet visa tai 
būtų niekis, jeigu Karlas Arturas sugrįžtų namo. Ak, jeigu kas 
nors nubėgtų į miestą ir paieškotų jo. 

— Kiek suprantu, ponia pulkininkienė labai prisirišusi prie 
savo sūnaus,- pasakė Šagerstriomas. 

— Taip, pone fabrikante! Motulė nieko daugiau neklausinėja, 
tik apie jį. O dabar guli ir galvoja, kad jisai, nors ir žino ją ser- 
gant, neina pas ją, o laksto paskui tą dalarnietę. Tai labai skau- 
du motulei. O mes negalim net eiti jo paieškoti. 

— Aš suprantu ponios pulkininkienės jausmus,- pasakė Ša- 
gerstriomas.- O manji neuždraudė ieškoti jos sūnaus, todėl ei- 
nu ir pasistengsiu jį surasti. 

Jis jau buvo beeinąs iš kambario, kai sugrįžo pulkininkas. 

— Mano Žmona nori pasakyti keletą žodžių ponui fabrikan- 
tui. Padėkoti. 

Jis paėmė Šagerstriomą už rankos ir kone iškilmingai nuve- 
dė į miegamąjį. 

Šagerstriomas, kuris taip neseniai stebėjosi aukštuomenės 
damos žvalumu ir patrauklumu, be galo susijaudino, išvydęs 
ją dabar bejėgę, ligotą, su apraišiota galva, pageltusiu, tartum 
sunykusiu veidu. Pulkininkienė neatrodė kenčianti didelius 
skausmus, bet jos bruožai buvo kažkokie pagriežtėję, tartum 
grėsmingi. Kažkas, matyt, pritrenkė ją labiau negu kritimas ir 
sunkios kūno žaizdos, ir sužadino jos širdyje išdidų, niekina- 
mą pyktį. Jos artimieji, kurie žinojo to pykčio priežastį, supra- 
to, kad ji, ko gero, niekada neįstengs atleisti sūnui už tą bešir- 
diškumą, kurį jis parodė jai šią dieną. 

Kai Šagerstriomas priėjo prie lovos, ji atsimerkė ir pažvelgė 
į jį įdėmiu, tiriamu žvilgsniu. 

- Pone fabrikante, ar jūs mylit Šarlotą? - paklausė ji silp- 
nu balsu. 

Šagerstriomui buvo sunku atverti širdį šiai svetimai mote- 
riai, kurią šiandien matė pirmą kartą. Tačiau ir pameluoti ne- 
galėjo ligotai, nelaimingai būtybei. Užtat tylėjo. 

Pulkininkienei, rodės, ir nereikėjo atsakymo. Pagaliau ji su- 
žinojo, ką norėjo žinoti. 

— Ar tamsta manot, kad Šarlota dar tebemyli Karlą Arturą? 

Šį kartą Šagerstriomas galėjo nė kiek nedvejodamas atsaky- 
ti, kad Šarlota tebemyli jos sūnų ta pačia tyra meile. 


304 Selma Lagerlėof 


Ji dar kartą pažvelgė į jį nuo ašarų spindinčiomis akimis. 

— Skaudu, pone fabrikante,- tarė ji labai švelniu balsu,- kai 
tas, kurį myli, negali atsakyti tokia pat meile. 

Šagerstriomas suprato, jog ji todėl taip kalba su juo, kad 
jis pats žino, kaip jaučiasi atstumtas žmogus. Ir staiga ji lio- 
vėsi buvusi jam svetima. Skausmas suartino juos. Jis atjautė 
ją, ji atjautė jį. O jam, vienišam žmogui, jos užuojauta buvo 
tartum vaistas, balzamas. 

Jis pamažu priėjo artyn, atsargiai paėmė jos ranką, gulinčią 
ant antklodės, ir pabučiavo. 

Ji trečią kartą atidžiai pažvelgė į jį. Šį kartą jos žvilgsnis ne- 
buvo aptemdytas ašarų, o skverbėsi jam tiesiai į širdį, tiriamas, 
įdėmus. Paskui ji tarė jam kone su meile: 

— Norėčiau, kad jūs būtumėt mano sūnus. 

Šagerstriomas suvirpėjo visas. Kas paakino pulkininkienę pa- 
sakyti jam kaip tik šiuos žodžius? Argi žino ši moteris, kurią jis 
šiandien matė pirmą kartą, kieksyk jis verkė, stovėdamas už 
motinos durų ir trokšdamas jos meilės? Ar ji žino, su kokiu 
siaubu jis eidavo prie savo tėvų, bijodamas sutikti jų piktus 
žvilgsnius? Argi ji žino, kad jis būtų didžiavęsis, jeigu paprasta 
kaimietė būtų pasakiusi, jog nori turėti sūnų tokį kaip jis? Argi ji 
žino, kad jam nėra didesnės garbės ir laimės kaip girdėti šiuos 
žodžius? 

Pilnas dėkingumo, jis puolė ant kelių prie lovos. Verkė ir, 
murmėdamas kažkokius nesuprantamus žodžius, bandė iš- 
reikšti, ką jaučia. 

Visi, kas juos matė, turbūt palaikė jį labai jautriu, tačiau ar 
bent vienas iš jų galėjo suprasti, ką tie žodžiai reiškė? Jam atro- 
dė, lyg nuojo būtų atkritęs visas bjaurumas, nerangumas ir kvai- 
lumas. Nieko panašaus jis nejautė nuo tos dienos, kai jo velionė 
žmona pasakė, jog myli jį. 

Tačiau pulkininkienė suprato, kas dėjosi jo širdyje. Ir pakar- 
tojo dar sykį, tarsi norėdama, kad jis tvirtai tuo patikėtų: 

- Tikra tiesa, aš norėčiau, kad jūs būtumėt mano sūnus. 

Ir tada jis pagalvojo, kad vienintelis būdas atsilyginti jai už 
tą laimę, kurią jam padovanojo,- tai sugrąžinti jai jos pačios 
sūnų. Ir jis išskubėjo ieškoti jo. 

Pirmasis žmogus, kurį Šagerstriomas sutiko gatvėje, buvo 
leitenantas Arkeris, išėjęs tuo pačiu tikslu kaip ir jis. Paskui pa- 
matė pulkininko pasiuntinį. Leidosi ieškoti visi trys. Kambarį, 
kur paprastai apsistodavo dalarnietė, greitai rado, tačiau nei 
jos, nei Karlo Arturo ten nebuvo. Apžiūrėjo visas kitas vietas, 
kur užklysdavo dalarniečiai, paprašė naktinį sargą paieškoti 
Karlo Arturo, tačiau viskas veltui. 

Netrukus miestą apgaubė tamsa, pasidarė nebeįmanoma to- 
liau ieškoti. Šiame mieste, kur gatvelės ankštos ir tamsios, o 
namai susigrūdę prie vienas kito, kur lūšnos ir visokiausi pa- 
galbiniai pastatai stačiai sulipę krūvon, kur kiekviename kieme 
galybė užkaborių, tikimybė surasti ką nors buvo itin menka. 

Tačiau Šagerstriomas vis tiek dar keletą valandų slankiojo 
gatvėmis. Buvo susitaręs su mamzele Žakete, kad jeigu Karlas 
Arturas pareis namo, tai ji uždegs žvakę palėpės lange, idant 
netektų ieškoti be reikalo, tačiau to ženklo vis nesimatė. 

Jau buvo gerokai po vidurnakčio, kai Šagerstriomas išgirdo 
už savęs greitus žingsnius. Jis tuoj atspėjo, kas ateina. Netru- 
kus rausvoje gatvės žibinto šviesoje pamatė liesą figūrą ir, ka- 
dangi Karlas Arturas ėjo ten, kur reikia, nebandė jo kalbinti, o 
pasekė ligi Ekenstetų namo. 

Šagerstriomas matė, kaip Karlas Arturas įėjo į vidų, ir 
suprato, kad dabar jo pagalba niekam nebereikalinga, tačiau 
iš didelio smalsumo sužinoti, kaip susitiks motina su sūnu- 

mi, negalėjo susilaikyti neužėjęs. Praslinkus kelioms minu- 
tėms po to, kai įėjo Karlas Arturas, jis atvėrė duris ir įžengė 
į prieškambarį. 

Karlą Arturą jau buvo apspitę visi namiškiai. Atrodė, kad 
niekas dar nebuvo atsigulę. Pulkininkas atėjo su žvake rankoje 
ir žiūrėjo į sūnų tarsi klausdamas: „Ar čia tu, ar ne?“ Abi sese- 
rys nusirito laiptais žemyn, dar nenusirengusios, tik susuktais 
plaukais. Iš virtuvės atskubėjo ekonomė ir pasiuntinys. 

Karlas Arturas, matyt, norėjo tyliai užkopti į savo kambarį 
ir nieko nežadinti. Jis jau buvo vidury laiptų, kai jį apspito su- 
bėgę namiškiai. 

Atvėręs duris, Šagerstriomas pamatė, kad abi seserys laiko 
brolį už rankų ir nori kažkur jį vestis. 

- Einam pas motulę! Tu nežinai, kaip ji tavęs laukia. 

— Argi gražu taip daryti: išlėkei į miestą net nepasiteira- 
vęs apie motiną, nors žinai, kad ji serga? - sugriaudėjo pul- 
kininkas. 

Karlas Arturas stovėjo ant laiptų kaip stovėjęs. Jo veidas 
buvo tartum iškaltas iš akmens. Jis nė kiek nesijaudino nei 
apgailestavo. 

— Ar jūs norit, tėte, kad aš tuoj pat eičiau pas mamą? - pa- 
klausė jis.- Bet ar ne geriau palaukti ryto? 

— Po paraliais, žinoma, turi eiti dabar. Jai karštis pakilo ta- 
vęs belaukiant. 

— Atleiskit, tėte, bet aš čia nekaltas. 

Sūnaus balsas nuskambėjo aiškiai priešiškai. Tačiau pulki- 
ninkas, matyt, nenorėjo pyktis. Todėl pasakė ramiai ir taikiai: 

- Nors pasirodyk, kad esi namie! Nueik ir pabučiuok ją, ir 
rytoj rytą bus viskas gerai. 

— Aš negaliu jos bučiuoti,- pasakė sūnus. 

— Ak tu, velnio vaike! - pradėjo pulkininkas, bet tučtuo- 
jau susitvardė.- Sakyk, ką tai reiškia? Arba ne, palauk! Ei- 
nam pas mane! 

Jis nusivedė Karlą Arturą į savo kabinetą, o visą būrį smal- 
sių klausytojų paliko už durų. 

Netrukus pulkininkas vėl pasirodė ir kreipėsi į Šagerstriomą: 

— Man būtų malonu, jeigu ponas fabrikantas sutiktumėt pa- 
siklausyti mūsų pokalbio,- pasakė jis. 

Šagerstriomas nusekė paskui jį, ir durys vėl užsidarė. Pulki- 
ninkas atsisėdo už rašomojo stalo. 

— Sakyk tučtuojau, kas atsitiko! 

— Kadangi tėtė sakot, jog mama karščiuoja, tai turėsiu aiš- 
kintis su jumis, nors puikiai žinau, kad čia tik jos užmačios. 

— Ar galima sužinoti, ką tai reiškia? 

— Aš noriu pasakyti, kad nuo šios dienos daugiau nekelsiu 
kojos į savo tėvų namus. 

- Žiūrėkit! - pasakė pulkininkas.- O priežastis? 

— Priežastis, tėve, štai. 

Jis ištraukė iš kišenės pluoštą banknotų, padėjo priešais pul- 
kininką ant rašomojo stalo ir stipriai prispaudė ranka. 

- Šit kaip,- pasakė pulkininkas.- Vadinasi, ji nesugebėjo 
ištylėti. 

- Ji ilgai tylėjo,- pasakė Karlas Arturas,- tol, kol galėjo. Mes 
keletą valandų sėdėjom šventoriuje, ir ji nieko daugiau nenorė- 
jo kalbėti, tik sakė, kad turinti eiti sau ir kad daugiau niekada 
nematysianti manęs. Ir tik tada, kai apkaltinau ją, kad, matyt, 
susiradusi Karlstade kitą mylimąjį, ji papasakojo, jog mano tė- 
vai užmokėję jai už tai, kad duotų man laisvę. Tėvas dar pagra- 

sinęs, jog aš neteksiąs palikimo, jeigu vesiąs ją. Kas jai belikę 
daryti? Ir ji paėmusi tuos du šimtus riksdalerių. Man smagu 
buvo girdėti, kad tėvai taip brangiai vertina mano asmenį. 

— Bet mes dar jai pažadėjom,- tarė pulkininkas, gūžtelėjęs 
pečiais,- kad gaus penkiskart tiek įkurtuvėms, jeigu ištekės už 
ko nors kito. 

— Ji man ir tą pasisakė,- tarė Karlas Arturas, trumpai nusi- 
juokęs. Paskui ėmė žerti dar skaudesnius priekaištus. Ir ne kas 
kitas su manim šitaip elgiasi, o motina ir tėvas! Prieš porą sa- 
vaičių motina buvo atvažiavusi manęs aplankyti į Korsčiurką. 
Aš kalbėjau su ja apie šią mano santuoką. Papasakojau, kad šią 
jauną merginą man atsiuntė pati Apvaizda, kad aš tikiu, jog su 
ja galėsiu gyventi pagal Dievo norą. Ji mano viltis, ir mano gy- 
venimo laimė priklausys nuo to, ar ji taps mano žmona, ar ne. 
Mano motina išklausė viską. Atrodė sujaudinta, visiškai prita- 
rė man. O dabar, praslinkus dviem savaitėms, štai sužinau, kad 
ji bandė mus išskirti. Ką aš galiu galvoti apie tokį beširdišku- 
mą, apie tokią veidmainystę? Argi neturiu drebėti, kai mane 
verčia vadinti tokį Žmogų savo motina? 

Pulkininkas dar sykį gūžtelėjo pečiais. Neatrodė, kad jis bū- 
tų jautęsis kuo kaltas ar dėl ko gailestavęs. 

— Matai,- pasakė jis,- Beatai pagailo tavęs, kad Šarlota 
taip iš tavęs pasityčiojo, ir nenorėjo bartis už naujas sužadė- 
tuves. Bet, žinoma, ir ji, ir aš tuoj supratome, kad tu padarei 
klaidą. Mes manėm, kad ilgainiui viskas susiklostys, bet štai 
ta Dievo siųstoji užgriuvo ant mūsų, nusidėjėlių, galvų. Be- 
ata pasamdė ją, norėdama sužinoti, kas ji tokia. Taip, tiesa, 
visai šauni mergaitė, bet nemoka nei skaityti, nei rašyti, be 
to, rūko pypkę, na, o dėl švarumo... Taip, vaike, mes sten- 
gėmės viską sutvarkyti kaip galint geriau, ir tu būtum bu- 

vęs patenkintas, jeigu tik tau būtų užtekę laiko viską ramiai 
apgalvoti. Tačiau mūsų pastangos sužlugo, kai ta Dievo duo- 
ta moteriškė pasirodė su kavos padėklu. 

- Įžiūriu tik velnišką nesėkmę, daugiau nieko. 

— O aš čia matau Dievo pirštą. Šią moterį pats Dievas išrinko 
man už žmoną, todėl dar kartą pastatė mano kelyje. Ir negana 
to. Čia Jo teisinga bausmė. Kai aš paprašiau vyskupą palaimin- 
ti mūsų sąjungą, motina puolė prie mūsų, pasiryžusi mums su- 
trukdyti. Ji sau viena nusprendė, kad pats geriausias būdas tam 
atitolinti — tai apsimesti suklupus ir parkristi. Jos išmonė nusi- 
sekė pernelyg gerai. Dievas padėjo. 

Dabar tėvas prarado savo šaltakraujiškumą. 

— Nutilk, vaikėze! Kaip drįsti kaltinti motiną tokia veidmainyste? 

— Atleiskit, tėve, bet paskutiniu metu aš pakankamai turėjau 
progų įsitikinti moterų klastingumu. Ir motina, ir Šarlota davė 
man tokią pamoką, kad aš negreit ją užmiršiu. 

Pulkininkas valandėlę sėdėjo barbendamas pirštais į stalą. 

— Gerai, kad paminėjai Šarlotos klastingumą,- pasakė jis.— 
Aš kaip tik norėjau apie tai su tavim pasikalbėti. Niekada nejįti- 
kinsi manęs, jog Šarlota pametė tave todėl, kad norėjo gauti 
turtingą vyrą. Ji myli tave labiau už visus pasaulio turtus. Ir aš 
manau, kad dėl visko kaltas tu, bet ji prisiėmė kaltę sau, kad 
mes, tavo tėvai, nepyktume ant tavęs ir kad tavęs nepasmerktų 
žmonės. Ką tu dabar pasakysi? 

- Ji jau leido skelbti užsakus. 

— Apsimąstyk, Karlai Arturai! - pasakė pulkininkas.- Išmesk 
iš galvos visas blogas mintis apie Šarlotą! Argi tu nesupranti, 
kad ji apkaltino save tik todėl, kad norėjo padėti tau? Ji pasi- 
stengė įtikinti visus, kad sužadėtuvės iširo dėl jos kaltės, bet tu 
apsimąstyk, pasiklausk savo sąžinės! Argi ne tu suardei viską? 

Karlas Arturas valandėlę tylėjo. Atrodė, kad jis, paklau- 
sęs tėvo, bando prisiminti visus įvykius. Paskui staiga krei- 
pėsi į Šagerstriomą: 

— Kaip atsitiko, pone fabrikante, kad jūs atsiuntėt tą gėlių 
puokštę? Gal pirmadienį po pietų jūs gavot kokią žinią iš Šarlo- 
tos? Kokiu reikalu buvo atvažiavęs pas jus pastorius? 

— Puokštę aš nusiunčiau kaip savo pagarbos pareiškimą, 
atsakė Šagerstriomas.- Pirmadienį iš panelės Liovenšiold ne- 
gavau jokios Žinios. O pastoriaus atvykimas tebuvo atsakymas 
į mano vakarykštį vizitą. 

Karlas Arturas vėl susimąstė. 

— Taip išeina,- tarė jis pagaliau,- kad mano tėvas kalbėjo tiesą. 

Abu jo pašnekovai su palengvėjimu atsiduso. Gražu buvo iš 
jo pusės prisipažinti padarius klaidą. Koks nors menkysta nie- 
kada nebūtų sugebėjęs to padaryti. 

— Tokiu atveju...- pasakė pulkininkas.- Taip, visų pirma tu- 
riu tau pasakyti, kad ponas Šagerstriomas prižadėjo atsisakyti 
bet kokių pretenzijų... 

Karlas Arturas pertraukė jį: 

- Tegul ponas Šagerstriomas nedaro jokių aukų mano labui. 
Aš labai prašau jus, tėve, suprasti, kad niekada nebegrįšiu prie 
Šarlotos. Aš myliu kitą. 

Pulkininkas trinktelėjo kumščiu į stalą. 

— Su tavim niekaip nesusikalbėsi. Argi tu manai, kad toks 
jos prieraišumas, toks pasiaukojimas ničnieko nereiškia? 

— Aš manau, jog pati Apvaizda panoro, kad mūsų ryšys su 
Šarlota nutrūktų. 

— Suprantu,- su didžiausiu kartėliu tarė pulkininkas.- 
Vadinasi, lygiai taip pat tu dėkoji Dievui, kad nutrūko tavo 
ryšiai su tėvais. 

Jaunuolis stovėjo tylėdamas. 

— Kaip kažin ką, tu žengi pražūtin,- pasakė pulkininkas.- Ir 
dėl to kalti tiktai mes. Beata išlepino tave taip, kad pradėjai 
manyti esąs pusdievis, o aš jai pritariau, nes niekada nieko ne- 
su jai draudęs. Dabar tu jai atsilyginai, ir aš žinojau, kad taip 
bus. Aš visą laiką maniau, jog taip baigsis, bet dabar, kai tą 
pamačiau, man vis tiek sunku. 

Jis nutilo ir kelis kartus sunkiai atsiduso. 

— Sakyk, vaike,- tarė jis pagaliau švelniu balsu,- ar dabar, 
kai sužlugdei visus mūsų piktus kėslus, negalėtum nueiti ir pa- 
bučiuoti savo motinos, kad ji pagaliau nusiramintų? 

- Jeigu ir sužlugdžiau, kaip sakot, visus jūsų piktus kėslus, 
tai negi galiu užmiršti, kokios žalingos mintys sukasi mano ar- 
timųjų galvose? Kur tik žvelgiu, visur matau vien meilę žemiš- 
kiems dalykams ir tos meilės pasekmes - tuštybę ir apgaulę. 

— Nesijaudink dėl to, Karlai Arturai! Mes senų laikų žmo- 
nės. Ir ne mažiau bijom Dievo už tave. 

— Negaliu, tėve. 

— Aš su tavim jau suvedžiau sąskaitas, bet ji, ji... Suprask, ji 
neturi nustoti tikėjusi, jog tu ją myli. Aš prašau dėl jos, Karlai 
Arturai, tik dėl jos. 

— Aš galiu tik tiek pagailėti savo motinos, kad išvažiuosiu 
nepasakęs, kaip mano širdį įskaudino jos veidmainystė. 

Pulkininkas atsistojo. 

— Tu... tu nežinai, kas yra meilė. 

— Aš esu tiesos tarnas. Ir negaliu bučiuoti savo motinos. 

— Eik gulti! - pasakė senis.- Gal atsipeikėsi! 

— Karieta užsakyta ketvirtai valandai, beliko vos penkiolika 


minučių. 

— Karieta,- pasakė pulkininkas, gali atvažiuoti antrąsyk de- 
šimtą valandą. Daryk, kaip sakau! Išsimiegok! 

Karlas Arturas pirmą kartą truputį susvyravo. 

- Jeigu mano tėvas ir mano motina pakeis savo gyvenimo 
būdą, jeigu jie ims gyventi, kaip gyvena prastuomenė, jeigu ma- 
no seserys tarnaus vargšams ir ligoniams... 

- Liaukis šnekėjęs nesąmones! 

— Tos nesąmonės yra Dievo žodžiai. 

- Kvailystė. 

Karlas Arturas iškėlė aukštyn rankas tartum pamokslinin- 
kas sakykloje. 

- Jei taip, tai atleisk man, Viešpatie, kad aš atsisakau savo 
žemiškų tėvų! Ir padaryk, kad manęs nepasiektų nei jų rūpes- 
čiai, nei jų meilė, nei jų turtai ar pinigai! Leisk man atsiskirti 
nuo šių nuodėmingų Žmonių ir gyventi laisvam, su Tavimi! 

Pulkininkas išklausė jo nė nekrusteldamas. 

— Dievas, kurį tu tiki, yra beširdis Dievas,- pasakė jis - ir 
neabejoju, kad išpildys tavo prašymą. Ir būk tikras, jeigu kada 
nors elgetaudamas ateisi prie mano durų, aš tau tą priminsiu. 

Tai buvo paskutiniai žodžiai, kuriais persitarė tėvas ir sū- 
nus. Karlas Arturas tylutėliai išėjo iš kambario, ir pulkininkas 
liko vienas su Šagerstriomu. 

Senis valandėlę sėdėjo susiėmęs rankomis galvą. Paskui krei- 
pėsi į Šagerstriomą, prašydamas pranešti Šarlotai, kas įvyko. 

- Aš negaliu rašyti apie tai, - pasakė jis.- Papasakokite Šar- 
lotai viską, pone fabrikante, viską! Aš noriu, kad ji žinotų, jog 
mes stengėmės jai padėti, bet, deja, nepavyko. Taip pat pasaky- 
kit jai, kad ji — vienintelis žmogus pasaulyje, kuris gali padėti 


mano vargšei Žmonai ir Mano vargšui sūnui. 

Pirmadienį, praslinkus lygiai dviem savaitėms nuo tos die- 
nos, kai Šagerstriomas pasipiršo, Šarlota susekė, kad Tea Sund- 
ler myli Karlą Arturą. Tai sužinojus, Šarlotą apėmė keistas jaus- 
mas, kad dabar ji atras, kaip susigrąžinti prarastą laimę. Ir tas 
jausmas nepaliko jos kelias dienas. Be to, su dieniniu paštu ji 
gavo laiškelį iš pulkininkienės, kuri rašė, kad viskas netikėtai 
pakrypo į gerąją pusę ir kad nesusipratimai netrukus išaiškės. 
Visa tai suteikė jai drąsos, kurios taip labai reikėjo. 

Trečiadienį ji sužinojo, kad Karlas Arturas ruošiasi važiuoti 
į Karlstadą dalyvauti ponios Šioborg laidotuvėse. Labai nesun- 
ku buvo suprasti, kad pulkininkienė pasinaudos proga ir pa- 
kalbės su juo apie Šarlotą. Gal pagaliau iškils aikštėn, jog ji ne- 
kalta. Gal Karlas Arturas vėl sugrįš prie jos, sujaudintas jos pa- 
siaukojimo. Ji nežinojo, kaip pulkininkienė manoelgtis, kad įvyk- 
tų toks stebuklas, tačiau buvo tikra, kad toji moteris sugebės 
rasti išeitį ten, kur kiti regėtų tik tamsą ir neviltį. 

Nors Šarlota ir labai pasitikėjo savo anyta, tačiau tos die- 
nos, kurias Karlas Arturas praleido Karlstade, jai buvo be 
galo sunkios. Ji blaškėsi tarp baimės ir vilties. Klausinėjo sa- 
ve, ką galėtų pulkininkienė padaryti. Ji pati, matydama Karlą 
Arturą kiekvieną dieną, negalėjo nepripažinti sau širdyje, 
kad jo meilė jai išblėso. Jis sėdi su ja prie vieno stalo, tačiau 
nemato jos. Net nepastebi, kad ji čia. Tai ne šiaip sau nesusi- 
pratimas, kuris gali išsisklaidyti. Jam viskas baigta. Jo meilė — 
kaip nukirsta šaka, kurios jokia jėga pasaulyje neįstengtų pri- 
gydyti prie medžio ir priversti vėl augti. 

Penktadienį Karlas Arturas turėjo grįžti, ir jai tai buvo, aiš- 
ku, pati sunkiausia diena. Šarlota nuo pat anksto ryto atsisėdo 
prie lango valgomajame, iš kur buvo matyti fligelis, ir ėmė laukti. 
Tūkstantį kartų pergalvojo viską, kas atsitiko, svarstė, spėliojo, 
bet vis tiek buvo neramu. Manė, kad turės kankintis laukdama 
visą dieną, bet Karlas Arturas grįžo ketvirtą valandą. Jis tuč- 
tuojau nuėjo į fligelį, bet netrukus vėl pasirodė kieme ir, net 
nežvilgtelėjęs į didįjį namą, nuskubėjo pro vartelius link baž- 
nytkaimio. Jis panoro susitikti su Tea Sundler, o ne su ja. 

Tai štai koks pulkininkienės pastangų rezultatas. Šarlota tu- 
rėjo pripažinti, kad tos pastangos sužlugo. 

Jai atrodė, kad visos viltys palaidotos. Ir ji pasakė pati sau, 
kad niekada nebesileis kieno nors įtikinėjama, jog dar yra jai 
kokia išeitis ar išsigelbėjimas. 

Ir vis dėlto vilties kibirkštėlė dar nebuvo galutinai užgesu- 
si. Šeštadienio rytą, apie šeštą valandą, į Šarlotos kambarį at- 
ėjo tarnaitė ir pasakė, kad magistras Ekenstetas norįs su ja pa- 
sikalbėti. Tai, kad jis panoro susitikti su ja per ankstyvuosius 
pusryčius, Šarlota bemat palaikė meilės ženklu. Tai tikriausias 
įrodymas, kad jis nori susigrąžinti buvusį tarpusavio artumą 
ir senus įpročius. 

Ji staiga pajuto neabejojanti, kad pulkininkienė ištesėjo žodį 
ir kad didysis stebuklas įvyko. Ji taip bėgo laiptais žemyn į val- 
gomąjį, kad garbanos plaikstėsi į šalis. 

Tačiau, vos tik žvilgtelėjusi į Karlą Arturą, suprato, kad ap- 
siriko. Jis pakilo nuo stalo, tačiau nebuvo nė kalbos apie išskės- 
tas rankas, bučinius ir padėkas už tai, kad ji gynė jį. Valandėlę 
jis stovėjo tylėdamas,- rodės, ji taip netikėtai jį užklupo, kad jis 
nespėjo susikaupti,- bet po kiek laiko prabilo: 

- Pasirodo, kad tu, Šarlota, tiesiog iš gailiaširdiškumo prisi- 
ėmei sau kaltę už tai, kad mūsų sužadėtuvės iširo. Ir nužengei 
taip toli, kad davei sutikimą, kai Šagerstriomas pasipiršo, ir lei- 
dai skelbti užsakus bažnyčioje, kad visi patikėtų ta apgaule. Tu 
tikriausiai elgeisi nuoširdžiai ir manei padarysianti man didelę 
paslaugą. Dėl manęs iškentėjai daug patyčių, ir aš suprantu, 
jog turiu būti tau be galo dėkingas. 

Šarlotos veidas buvo jau vėl ramus, ir ji pirmą kartą per dau- 
gelį savaičių išdidžiai atmetė galvą. Tačiau neatsakė nieko. 

Karlas Arturas kalbėjo toliau: 

- Šarlota šitaip elgeisi, matyt, visų pirma todėl, kad norėjai 
apsaugoti mane nuo tėvų pykčio. Bet jaučiu pareigą pranešti, 
kad to, ko norėjai, tau nepavyko pasiekti. Dabar, būdamas Karl- 
stade, susipykau su tėvais dėl vedybų, ir kivirčas baigėsi tuo, 
jog galutinai nutraukiau su jais santykius. Aš daugiau nebe jų 
sūnus, O jie man nebe tėvai. 

— Bet, Karlai Arturai,- sušuko mergina, vėl atgijusi ir susi- 
jaudinusi,- ką tu kalbi? Susipykai su mama?.. Argi tu nuspren- 
dei atsisakyti mamos? 

- Geroji Šarlota, mano mama sumanė papirkti Aną Sverd, 
kad ši ištekėtų už kokio vaikino savo kaime. Klastingu būdu 
mėgino sugriauti mano gyvenimo laimę. Ji nesupranta to, kas 
man užvis svarbiausia. Mano mama nori, kad aš grįžčiau prie 
Šarlotos. Ji buvo tokia apsukri, kad net pakvietė Šagerstriomą į 
laidotuves, norėdama ta proga paprašyti, kad jis atsisakytų Šar- 
lotos. Betkažin ar man verta visa tai kartoti. Tau, Šarlota, tik- 
riausiai jau pranešta apie mano tėvų kėslus. Tu tokia smagi įė- 
jai į kambarį. Matyt, tikėjaisi, kad jų gražus planas pavyko. 

— Aš nežinau nieko apie tavo mamos planus, Karlai Arturai, 
nieko. Ji tik pasakė man, jog netiki tais gandais, kuriuos Tea 

Sundler paskleidė apie mane. Sužinojusi, kad tu išvykai į Karl- 
stadą, maniau, jog ji papasakos tau tiesą. Ir buvau tuo tikra, kai 
pakvietei ateiti. Bet, Karlai Arturai, nekalbėkim apie mane! Juk 
tu negali pykti ant savo mamos, tiesa? Juk tu sugrįši tuoj pat 
atgal ir viską sutvarkysi? Tiesa, Karlai Arturai? 

— Kaipgi aš galiu tai padaryti? Juk rytoj sekmadienis, man 
reikia sakyti pamokslą. 

— Tai parašyk kelis žodžius ir leisk nuvažiuoti man! Neuž- 
miršk, kad ji sena! Iki šiol jai pavyko likti jaunatviškai todėl, 
kad turėjo tave, turėjo kuo džiaugtis. Tu buvai jos jaunystė, jos 
sveikata. Tą akimirką, kai tu paliksi ją, ji pasidarys sena. Dings 
jos sąmojingumas, dings linksmybė. Ji taps tulžingesnė ir pik- 
tesnė už bet ką kitą. Ak Karlai Arturai, aš bijau, kad ji nežūtų 
nuo to. Karlai Arturai, tu buvai jos dievas, tu gali padovanoti 
jai gyvybę ar mirtį. Leisk man nuvažiuoti pas ją ir nuvežti jai 
nors vieną Žodį nuo tavęs. 

— Aš žinau visa tai, Šarlota, bet nerašysiu jai. Mano motina 
jau sirgo, kai aš išvažiavau iš Karlstado. Tėvas prašė, kad susi- 
taikyčiau su ja, bet aš atsisakiau. Ji veidmainiavo ir melavo. 

— Bet, Karlai Arturai, jeigu ji veidmainiavo ir melavo, tai tik 
dėl tavęs. Nežinau, kuo jie tau nusikalto Karlstade, bet viską 
darė tik linkėdami tau gero. Už tai turi atleisti. Prisimink savo 
motiną iš tų laikų, kai buvai mažas. Kuo būtų pavirtę tavo na- 
mai be jos? Kai tu sugrįždavai iš mokyklos, gavęs gerą pažymį, 
ar būtų tau buvę taip smagu, jeigu ji nebūtų mokėjusi tuo džiaug- 
tis? Ar tau būtų buvę smagu, kai rudenį ar pavasarį parvažiuo- 
davai iš Upsalos, jeigu mama nebūtų tavęs laukusi? Koks būtų 
buvęs malonumas sėdėti prie Kalėdų stalo, jeigu tavo mama 
nebūtų dariusi visokių išdaigų, jeigu nebūtų kūrusi eilėraščių 
prie kalėdinės košės, jeigu nebūtų taisiusi Kalėdų ožio? Pagal- 
vok apie tai, Karlai Arturai! 

- Vakar, Šarlota, grįždamas namo, aš visą kelią galvojau apie 
savo mamą. Pasaulietišku požiūriu ji buvo puiki motina. Aš su 
tuo sutinku: tavo ir kitų akimis, ji iš tikrųjų puiki. Bet ar galiu ją 
tokia pavadinti aš, žvelgdamas Dievo ir savo akimis? Aš klau- 
siau save, Šarlota, ką pasakytų Kristus apie tokią motiną. 

- Kristus,- pasakė Šarlota ir staiga taip susijaudino, jog vos 
galėjo kalbėti - Kristus nekreiptų dėmesio į atsitiktinius ir ne- 
reikšmingus dalykus. Jis pamatytų, kad tokia motina sugebėtų 
sekti paskui Jį iki kryžiaus papėdės, ji net leistųsi nukryžiuoja- 
ma Jo vietoj. Ir Jis atsižvelgtų į tai, ją teisdamas. 

— Gal, Šarlota, ir tavo tiesa. Gal mano motina ir sutiktų nu- 
mirti už mane, bet niekada neleistų man gyventi taip, kaip aš 
noriu. Mano motina, Šarlota, niekada nesutiktų, kad aš tarnau- 
čiau Dievui. Ji visuomet reikalautų, kad aš tarnaučiau jai ir pa- 
sauliui. Todėl mes turėjom skirtis. 

— Ne Kristus tau liepia atsisakyti motinos,- įsikarščiavusi 
sušuko Šarlota.- Tea Sundler tau suka galvą, kad ji ir aš... 

Karlas Arturas nutildė ją, mostelėjęs ranka. 

- Aš Žinojau, kad šis pokalbis bus nemalonus, ir mielai bū- 
čiau išsisukęs nuo jo, bet kaip tik toji moteris, kurią dabar tu 
paminėjai ir kurios taip nekenti, privertė mane papasakoti tau 
pačiai, kuo baigėsi mano tėvų žygis. 

- O, žinoma! - pasakė Šarlota.- Nė kiek nesistebiu. Ji neabejo- 
jo, kad dėl to aš taip nuliūsiu, jog verksiu kruvinomis ašaromis. 

- Šarlota, tu gali kaip tinkama aiškinti jos norus, bet šiaip ar 
taip, ji man priminė, jog turiu padėkoti tau už tai, ką dėl manęs 
norėjai padaryti. 

Šarlota, supratusi, jog, piktai priekaištaudama, nieko nelai- 
mės, pabandė nusiraminti ir išmėginti kitą būdą. 

- Atleisk man, kad pasikarščiavau! — tarė ji.- Aš, žinoma, 
nenorėjau tavęs įžeisti, bet, kaip Žinai, visada mylėjau tavo mo- 

tiną, ir man baisu, kad ji, gulėdama ligos patale, laukia iš tavęs 
žodžio, o negali sulaukti. Ar tu iš tikrųjų nenori, kad aš važiuo- 
čiau? Tai visai nereikš, kad tu nori susitaikyti ir su manim. 

- Žinoma, gali važiuoti. 

- Bet tu neperduosi nė žodžio? 

- Neprašyk manęs daugiau, Šarlota! Nieko iš to nebus. 

Gražus Šarlotos veidas papilkėjo, pasidarė rūstus. Ji pažiū- 
rėjo įdėmiai į Karlą Arturą. 

- Ir kaip tu drįsi! - pasakė jinai. 

- Drįsiu? Ką tai reiškia, Šarlota? 

- Juk ką tik sakei, kad rytoj turėsi sakyti pamokslą. 

- Taip, Šarlota, žinoma. 

- Argi tu neatsimeni, kaip kadaise Upsaloj tu nesiryžai rašy- 
ti rašinio dėl to, kad buvai įskaudinęs motiną? 

- To niekada neužmiršiu. 

— Ne, matyt, jau užmiršai. Bet aš tau sakau, kad tu daugiau 
niekada neįstengsi pasakyti tokių pamokslų kaip paskutinius 
du sekmadienius, jeigu nesusitaikysi su motina. 

Jis nusijuokė. 

- Ne, Šarlota, be reikalo mane gąsdini! 

— Aš tavęs negąsdinu. Tik sakau, kaip bus. Kiekvieną kartą, 
lipdamas į sakyklą, tu prisiminsi, jog atsisakei susitaikyti su sa- 
vo motina, ir neteksi jėgų. 

- Geroji Šarlota, tu nori įbauginti mane lyg vaiką. 

- Įsidėmėk mano žodžius! - sušuko mergina.- Apgalvokjuos, 
kol dar laikas! Ryt ar poryt gal jau bus per vėlu. 

Šitaip pagrasinusi, ji žengė į duris ir išėjo nelaukdama 
atsakymo. 

II 


Čia jis pasakė, kad Šagerstriomas, kuris, matyt, vakar vėlai va- 
kare pravažiavo pro sodybą, atsiuntė savo tarną į virtuvę su 
dideliu voku, ant kurio užrašytas pastoriaus adresas. Į voką 
įdėtas didelis laiškas Šarlotai. O pastoriui Šagerstriomas tepa- 
rašęs keletą žodžių - prašąs atsargiai parengti Šarlotą sunkioms 
ir liūdnoms naujienoms, kurios pranešamos laiške. 

— Ašjau esu parengta, dėde,- pasakė Šarlota.- Šiandien kal- 
bėjausi su Karlu Arturu ir jau žinau, kad jis atsisakė tėvų ir kad 
pulkininkienė serga. 

Senukas tiesiog apstulbo. 

— Ką tu sakai? Ką tu sakai, vaike mano? 

Šarlota paglostė senuko ranką. 

- Aš nebeturiu jėgų apie tai dabar kalbėti, dėde. O laišką duokit! 

Paėmė jį iš senuko rankų, nuėjo į savo kambarį ir ėmė skaityti. 

Laiške Šagerstriomas kuo smulkiausiai aprašė visa, kas atsi- 
tiko paskutiniu metu, o ypač laidotuvių dieną, Ekenstetų na- 
muose. Iš paskubomis surašytų žodžių Šarlota vis dėlto susi- 
darė gana aiškų įspūdį apie tai, kas įvyko: apie dalarnietės vie- 
šėjimą Karlstade, apie jos netikėtą pasirodymą laidotuvių die- 
ną, apie nelaimingą pulkininkienės kritimą, apie jos troškimą 
pamatyti sūnų, apie Šagerstriomo apsilankymą miegamajame, 
apie ieškojimus ir galų gale apie nemalonų kivirčą tarp tėvo ir 
sūnaus pulkininko kabinete. 

Laiško gale paminėta, kad pulkininkas prašė jį papasakoti 
visa tai Šarlotai, tiksliai pakartoti senuko žodžiai, kad Šarlota — 
vienintelis žmogus pasaulyje, kuris gali padėti jo vargšei žmo- 
nai ir jo vargšui sūnui. 

Baigėsi laiškas šitaip: 

„Aš prižadėjau pulkininkui įvykdyti jo valią, bet, vos sugrį- 
žęs į savo butą, prisiminiau, jog mano pasirodymas tikriausiai 
bus jums nemalonus, mano gerbiamoji panele. Užtat nuspren- 
džiau neiti gulti, o likusią nakties dalį skirti šioms eilutėms. Pra- 
šau atleisti, kad jų išėjo tiek daug. Galbūt todėl, kad jos skirtos 
Jums, mano plunksna taip vikriai judėjo. 

Dabar jau seniai rytas. Mano karieta kelios valandos stovi 
pakinkyta, bet dar turiu pridurti keletą žodžių. 

Ne vieną kartą turėjau progos stebėti jaunąjį Ekenstetą. Tar- 
pais jis man pasirodydavo garbingas, taurios sielos žmogus, ir 
aš tikėdavau, kad jo laukia didi ateitis. Tačiau kitais sykiais jis 
būdavo kietas, kone žiaurus, irzlus, lengvatikis ir nesugebėda- 
vo šaltai galvoti. Noriu pasidalinti su Jumis, gerbiamoji panele, 
savo įtarimu, kad vaikinas yra paveiktas blogos įtakos, kuri sta- 
čiai gadina jo charakterį. | 

Jūs, gerbiamoji panele, savo jaunikio akyse dabar esate iš- 
teisinta, apginta nuo visų įtarimų. Kadangi susitinkate su juo 
kasdien, turbūt neįmanomas dalykas, kad jis liktų abejingas 
Jūsų žavesiui. Ir jūsų santykiai tikriausiai greitai vėl pasidarys 
geri. Šiaip ar taip, Jūsų nuolankus tarnas iš visos širdies tikisi, 
kad Jūsų laimė, kuri dėl manęs buvo žuvusi, vėl atgis. Bet leis- 
kite man, žmogui, mylinčiam Jus ir linkinčiam Jums ko geriau- 
sios kloties, perspėti jus dėl įtakos, kurią minėjau, ir patarti, jei 
galima, atsikratyti ja. 

Ar leisite man pridurti dar vieną žodį? 

Nėra ko nė kalbėti, kad pulkininko prašymas yra drauge ir 
mano prašymas. Esu neapsakomai atsidavęs pulkininkienei 
Ekenstet, ir, jeigu jai išgelbėti prireiks mano paspirties, galite 
būti tikra, jog esu pasiryžęs net didžiausiai aukai. 

Jūsų nuolankus ir atsidavęs tarnas 
Gust. Henr. Šagerstriomas“. 

Šarlota perskaitė laišką kelis kartus, kad gerai perprastų jo tu- 
rinį. Paskui ilgai sėdėjo nejudėdama ir galvodama, ko tie du vy- 
rai, pulkininkas ir Šagerstriomas, tikisi iš jos, ką ji gali padaryti. 

Ką turėjo galvoj pulkininkas, prašydamas perduoti jo Žo- 
džius, ir kodėl Šagerstriomas taip skubotai parašė jai šį laišką? 

Staiga ji prisiminė, kad rytojaus dieną paskutiniai užsakai. 
Gal Šagerstriomas mano, jog ji, sužinojusi visa tai, sutiks, kad 
užsakai būtų paskelbti dar sykį ir tuo būdu įgytų teisinę galią? 

Ne, ji tuoj atmetė šiuos įtarimus. Apie save jis negalvojo. 
Jeigu būtų galvojęs, būtų rašęs atsargiau. O dabar labai at- 
virai pasakė savo nuomonę apie Karlą Arturą. Jis nesvyruo- 
damas leidžia jai įtarinėti, jog rašydamas norėjęs pakenkti 
savo varžovui. 

Tačiau ką, jo manymu - ir pulkininko manymu, ji gali 
padaryti? 

Ko jie iš jos tikisi, tą ji gerai žino. Jie nori, kad ji sugrąžintų 
motinai sūnų. Bet kaip tą padaryti? 

Gal jie mano, kad ji turi nors kiek įtakos Karlui Arturui? 
Ji jau bandė perkalbėti jį, gražbyliavo kaip įmanydama, bet 
nieko nelaimėjo. 

Ji užsimerkė. Ir išvydo pulkininkienę, gulinčią su apraišiota 
galva ir pageltusiu, sunykusiu veidu. Matė išdidų pykų ir pa- 
nieką, iškreipusią jos bruožus. Ir girdėjo, kaip ji pasakė nepa- 
žįstamam vyrui, kuris suprato jos kančią, nes jo paties meilė 
buvo atstumta: „Skaudu, pone fabrikante, kai tas, kurį mylim, 
negali mums atsakyti tokia pat meile“. 

Šarlota staiga pakilo, sulankstė laišką ir įsikišo į suknelės 
kišenę, lyg jis būtų galėjęs jai padėti ar ją apginti. Po valandėlės 
ji jau traukė keliu į bažnytkaimį. 


11. 371 

Priėjusi vargonininko sodo tvorą, stabtelėjo ir tylomis su- 
kalbėjo maldelę. Ji bandys prikalbėti Teą Sundler, kad ši nu- 
siųstų Karlą Arturą pas motiną. Tik ji viena gali tą padaryti. 
Šarlota meldė Dievą pripildyti jos išdidžią širdį kantrybės, kad 
įstengtų palenkti ir sujaudinti moterį, kuri jos nekenčia. 

Jai pasisekė rasti ponią Sundler namie. Šarlota paklausė, ar 
Tea nesutiktų paskirti jai kelių minučių, ir netrukus jos sėdėjo 
prieš viena kitą mažytėje jaukioje ponios Sundler svetainėje. 

Šarlpta nusprendė, jog, pradedant pokalbį, pirmiausia rei- 
kia atsiprašyti už tai, kad nukirpo jai garbanas. 

— Aš buvau taip blogai nusiteikusi tą dieną,- pasakė ji,- bet, 
žinoma, vis tiek pasielgiau labai negražiai. 

Ponia Sundler priėmė ją itin maloniai. Pasakė, jog puikiai 
suprantanti Šarlotos jausmus. Ir pridūrė, kad ji pati turinti dar 
daugiau už ką atsiprašyti. Ji tikėjusi, kad Šarlota kalta, ir nesi- 
ginanti, jog rūsčiai ją smerkė. Bet nuo šios dienos ji padarysian- 
ti viską, viską, kad Šarlotos garbė būtų apginta. 

Šarlota vis taip pat mandagiai atsakė, jog dėkinga jai už to- 
kį pažadą, bet šiuo metu jai kai kas rūpį labiau negu jos pačios 
išteisinimas. 

Po to ji papasakojo Teai Sundler apie pulkininkienės ne- 
laimingą kritimą ir pridūrė, jog Karlas Arturas turbūt neži- 
no, kad jo motina taip sunkiai susižeidusi. Jei būtų žinojęs, 
bene būtų išvažiavęs iš Karlstado, nepasakęs jai nė vieno 
malonaus žodžio. 

Bet Tea Sundler staiga pasidarė labai santūri. 

Ji pasakė esanti tikra, jog Karlas Arturas visais svarbesniais 
atvejais vadovaujasi kažkokia nuojauta, neabejotinai duodama 
Dievo. Kad ir ką darytų, jis visada klausosi Dievo balso. 

Nuo šių žodžių išblyškę Šarlotos skruostai truputį pa- 
raudo, bet ji kalbėjo toliau, neužgauliodama savo pašneko- 
vės ir jai nepriekaištaudama. Paaiškino, jog tvirtai įsitikinu- 
si, kad pulkininkienė niekada neatsigaus po susipykimo su 
Karlu Arturu. Ir paklausė Teą, ar šiai neatrodo baisu, kad 
motinos mirtis prislėgs jo sąžinę. 

Ponia Sundler labai gražiai ir oriai atsakė, jog pasikliaujanti 
Dievu, kuris ištiesiąs savo ranką ir sergėsiąs tiek motiną, tiek 
sūnų. Ji mananti, kad, ko gero, Apvaizda panoro atvesti gerąją 
tetulę Ekenstet į tikrąjį tikėjimą. 

Šarlota tarsi išvydo priešais save pageltusį veidą, pilną ne- 
apykantos, ir suabejojo, ar šitokiu keliu pulkininkienė ateis į 
tikrąjį tikėjimą. Tačiau susilaikė nuo neatsargių žodžių, tepasa- 
kė, jog atėjusi prašyti Teos panaudoti savo įtaką Karlui Arturui 
ir prikalbėti, kad jis susitaikytų su savo motina. 

Ponia Sundler ėmė švebeldžiuoti labiau negu visada, jos bal- 
sas pasidarė žemas ir itin šleikščiai nuolankus. Gal ji ir turinti 
kiek įtakos Karlui Arturui, bet, kai reikalas toks rimtas, nedrįs- 
tanti ja naudotis. 

„Nenori,- pagalvojo Šarlota.- Taip ir maniau. Beprasmiška 
tikėtis iš jos gailiaširdiškumo. Ji nieko nedarys be atlyginimo“. 

Ji atsikėlė, tokia pat santūri kaip ir visą laiką, nepaprastai 
mandagiai atsisveikino ir žengė į duris. Ponia Sundler palydėjo 
ją, karštai dėstydama savo samprotavimus apie atsakomybę, 
privalomą tam, kas turėjo laimės įgyti Arturo pasitikėjimą. 

Šarlota, laikydama durų rankeną, atsigręžė ir apžvelgė 
kambarį. 

— Tavo svetainė tikrai puiki,- pasakė jinai.- Nėr ko stebėtis, 
kad Karlui Arturui čia patinka svečiuotis. 

Ponia Sundler tylėjo. Ji nežinojo, ką Šarlota turi galvoj. 

— Kone įsivaizduoju, kaip čia jums gera vakarais,- pasa- 
kė Šarlota.- Tavo vyras sėdi prie pianino, tu dainuoji stovė- 
dama, o Karlas Arturas, atsilošęs kuriam nors patogiam krės- 
le, klausosi muzikos. 

— Taip,- pasakė ponia Sundler, vis dar nesuvokdama, ką tai 
reiškia - Iš tiesų būna jauku, lygiai taip, kaip Šarlota sakai. 

- Kartais turbūt ir Karlas Arturas jus palinksmina,- tarė Šar- 
lota.- Deklamuoja eilėraščius arba pasakoja jums apie mažytę 
pilką pastoriaus trobelę, kokią svajoja turėti. 

— Taip,- pakartojo ponia Sundler,- ir mano vyras, ir aš labai 
laimingi, kad Karlas Arturas pagerbia mūsų kuklius namus sa- 
vo apsilankymu. 

— Jeigu niekas nesutrukdys, ta laimė gali tęstis daugelį me- 
tų - kalbėjo toliau Šarlota.- Karlas Arturas, ko gero, negreitai 
tuoksis su savo dalarniete. Pastoriaus sodyboje jis bus labai vie- 
nišas. Jam bus itin pravartu turėti tokią malonią vietą, kur galė- 
tų užklysti. 

Ponia Sundler tylėjo. Ji klausėsi ištempusi ausis ir sukaupu- 
si visą dėmesį. Suprato, jog Šarlota kažką turėjo galvoj pradė- 
dama šią kalbą, bet niekaip negalėjo atspėti ką. 

- Jeigu pati likčiau pastoriaus sodyboje, - pasakė Šarlota ir 
tyliai nusijuokė,- tada gal retkarčiais galėčiau paskirti jam lais- 
vą valandėlę. Aš Žinau, kad jis nebemyli manęs, bet negi turim 
dėl to peštis kaip šuo su kate. Pavyzdžiui, galėčiau padėti jam 
rūpintis vaikų prieglauda. Kai susitinki kiekvieną dieną, tada 
atsiranda daug bendrų reikalų. 

— Taip, be abejo. Bet ar iš tikrųjų, Šarlota, manai palikti pas- 
toriaus sodybą? 

- Ką gali žinoti. Juk girdėjai, kad ketinau tekėti už Šagerstriomo. 

Tada ji maloniai nusilenkė atsisveikindama ir atsidarė duris eiti. 

Atsidūrusi mažam prieškambaryje, Šarlota pamatė, kad jos 
vienas batelis atsirišęs. Ji pasilenkė ir susivarstė. Dėl visa ko 
pastiprino ir antrąjį. „Reikia duoti jai laiko pasvarstyti, - gal- 
vojo ji.- Jeigu iš tikrųjų jį myli, tai neleis man išeiti, o jeigu 
nemyli...“ 

Dar ji tebelinksnojo prie savo batelių, kai ponia Sundler iš- 
ėjo į prieškambarį. 

- Miela Šarlota,- pasakė ji,- gal sugrįžtum? Tik dabar pa- 
galvojau, kad tu dar niekada nesi buvusi mano namuose. 
Leisk man pasiūlyti tau stiklinę aviečių sulčių. Negaliu ta- 
vęs išleisti, niekuo nepavaišinusi. Tada, kaip sakoma, išneš- 
tum namų jaukumą. 

Šarlota atsitiesė, galų gale baigusi varstytis batelius, ir labai 
maloniai padėkojo. Ji neturėjo nieko prieš sugrįžti į jaukią sve- 
tainę ir palaukti keletą minučių, kol ponia Sundler nubėgs į rū- 
sį atnešti sulčių. 

„Tea bent nekvaila,- pagalvojo mergina.- Tai jau šiokia to- 
kia paguoda“. 

Ponia Sundler iš tiesų ilgai nesirodė, bet Šarlota nepalaikė to 
blogu ženklu. Laukė kantriai ir tykiai. Jos akys žibėjo kaip Žžve- 
jo, pamačiusio, kad žuvis suka aplink įmestą jauką. 

Pagaliau sugrįžo šeimininkė su sultimis ir sausainiais. Šar- 
lota gurkštelėjo tamsiai raudonų aviečių sulčių, pasiėmė sau- 
sainį ir ėmė graužti, klausydama ponios Sundler atsiprašinėji- 
mų, kad taip ilgai užtruko. 

- Kokie puikūs sausainiukai! - pasakė Šarlota.- Turbūt pa- 
gal tavo mamos receptą. Juk ji buvo tikra Kaisa Varg?. Kaip tau 


* Garsios virimo knygos autorė. (Vert. past.) 

smagu, kad moki taip skaniai taisyti valgį. Karlas Arturas, be 
abejo, čia geriau pasivaišina negu pastoriaus sodyboje. 

— Oi, žinoma, ne. Neužmiršk, Šarlota, kad mes neturtingi 
žmonės. Bet verčiau nekalbėkim apie tokias smulkmenas, o 
pagalvokim apie vargšę tetą Ekenstet! Ar galiu atvirai kal- 
bėti su tavim, Šarlota? 

— Tam aš čia ir atėjau, miela Tea, - pasakė Šarlota kuo švelniausiai. 

Nė viena iš jų nepakėlė balso, greičiau net pritildė. Jos sėdė- 
jo tylutėliai, gurkšnodamos sultis ir krimsdamos sausainius. Ta- 
čiau rankos abiejų virpėjo lyg atkaklių šachmatininkų, kada ar- 
tėja ilgai trukusios partijos pabaiga. 

- Aš atvirai pasakysiu, Šarlota, man rodos, kad Karlas Artu- 
ras truputį bijo savo motinos. Gal ne tiek jos pačios,- ji juk gy- 
vena Karlstade ir nedažnai turi progos paveikti jį. Bet jis paste- 
bėjo, kad motina stengiasi jį vėl suvesti su tavim. Atleisk, kad 
pasakiau, bet tik šito jis ir bijo labiausiai. 

Šarlota nežymiai šyptelėjo. 

„Aha,- pagalvojo ji,- tai štai kokie reikalai. Tea iš tikrųjų 
nekvaila“. 

— Vadinasi, Tea, tu manai,- pasakė Šarlota, - kad galėtum 
įkalbėti Karlą Arturą nuvažiuoti į Karlstadą susitaikyti su mo- 
tina, jeigu būtų kaip jį įtikinti, jog tai neturės jokių pasekmių, 
susijusių su manimi? 

Ponia Sundler gūžtelėjo pečiais. 

— Aš tik taip spėju,- pasakė ji.- Gal jis dar truputį bijo ir 
savo silpnumo. Be abejo, Šarlota daug kuo jį vilioji. Tiesą 
pasakius, net neįsivaizduoju, kaip jaunas vyras gali atsispirti 
prieš tokią gražuolę. 

— Ir tu manai... 

— Ak, Šarlota, labai sunku pasakyti. Bet man atrodo, kad jei- 
gu Karlas Arturas galėtų rimtai kuo pasikliauti... 

— Tu nori pasakyti, kad jeigu rytoj trečią kartą būtų paskelb- 
ti mudviejų su Šagerstriomu užsakai, tada jis jaustųsi ramus. 

- Žinoma, tas būtų gerai... Bet, Šarlota, užsakus juk galima 
atšaukti. Su vestuvėmis nėra reikalo skubėti, ir pati galėtum 
dar daug metų gyventi pastoriaus sodyboje. 

Šarlota kone per staigiai pastatė stiklinę ant padėklo. Ei- 
dama iš namų, ji žinojo, kad teks brangiai užsimokėti už tai, 
kad Tea leistų Karlui Arturui važiuoti pas motiną. Bet ji ma- 
nė, jog pakaks užsakų. 

— Man atrodo šitaip,- pasakė ponia Sundler jau kone pa- 
šnibždomis,- kad jeigu Šarlota eitum tuoj pat namo, parašy- 
tum laiškelį Šagerstriomui ir paklaustum, ar jis nesutiktų at- 
vykti rytoj į pastoriaus sodybą ir susituokti su tavim tuoj po 
pamaldų, tai... 

— Tas neįmanoma! 

Jos žodžiai nuskambėjo lyg pagalbos šauksmas... Šį vie- 
nintelį kartą per visą pokalbį mergina neįstengė nuslėpti sa- 
vo kančios. 

Ponia Sundler kalbėjo toliau nė mažiausio dėmesio nekreip- 
dama į priešininkės skundą. 

— Nežinau, ar įmanoma, ar ne. Tik sakau, kad jeigu parašy- 
tum tokį laiškelį ir patikimas tarnas tuoj nugabentų jį į Didįjį 
Šiotorpą, tai atsakymas ateitų po penkių - šešių valandų. Jeigu 
jis būtų teigiamas, tai aš padaryčiau viską, ką galiu, kad Karlas 
Arturas sutiktų važiuoti pas motiną. 

— Ojeigu tau nepavyks? 

— Aš iš visos širdies prisirišusi prie tetos Ekenstet, Šarlota. 
Mannepaprastai skaudu dėljos. Jeigu tik galėsiu nuraminti Kar- 
lą Arturą, kad nebijotų to, ką esu minėjusi, tai nemanau, kad 
man nepasisektų. Esu tikra, kad Karlas Arturas išvažiuos rytoj, 
kai tik atliks savo pareigas bažnyčioje. Dar jungtuvėms neįvy- 
kus, sužinosi, kad jis išvažiavo. 

Tai buvo aiškus ir kruopščiai apgalvotas planas, be silpnų 
vietų ir trūkumų. Šarlota sėdėjo nuleidusi akis. Ar gali ji taip 
padaryti? Tada turėtų visą gyvenimą pragyventi su žmogum, 
kurio nemyli. Ar tai įmanoma? 

Aišku, įmanoma. Jos ranka apčiuopė laišką suknelės kišenė- 
je. Taip, įmanoma. 

Ji vienu atokvėpiu išgėrė lig dugno sultis - gerklei prasivalyti. 

- Kai tik galėsiu, aš tuoj pat pranešiu, ką atsakė Šagerstrio- 
mas,- tarė ji ir pakilo eiti. 


ŠEŠTADIENĮ NUO PIETŲ IKI VAKARO 


I 


Kai tavęs laukia koks nors itin sunkus dalykas, labai gerai, 
jei gali sau pasakyti: „Tas būtinai reikalinga. Žinau, kodėl taip 
darau. Kitos išeities nėra“. 

Didžiausias nerimas atsitraukia prieš aiškų įsitikinimą, jog 
nebėra kas daugiau veikti, reikia paklusti. Žmonės tiesą sako, 
jog viską lengviau iškentėti, kai žinai, kad dalykas nuspręstas 
ir nieko nebegalima pakeisti. 

Sugrįžusi į pastoriaus sodybą, Šarlota tuoj parašė kelias ei- 
lutes Šagerstriomui. Laiškelis buvo trumpas, tačiau vis tiek ji 
turėjo gerokai palaužyti galvą. Ir štai ką jai pavyko sukurti: 

„Turėdama galvoje paskutines Jūsų laiško eilutes, noriu pa- 
klausti, ar ponas fabrikantas galėsite atvykti rytoj antrą valan- 
dą į pastoriaus sodybą, kad senasis pastorius mus sutuoktų. 

Atsakymą prašyčiau perduoti per tą patį pasiuntinį. 

Jūsų nuolanki tarnaitė 
Šarlota Liovenšiold“. 


Sulanksčiusi ir užantspaudavusi laišką, Šarlota paprašė pas- 
torių, kad leistų nusiųsti jį su vežėju į Didįjį Šiotorpą. Paskui 
pradėjo pasakoti savo seniems bičiuliams viską, kas atsitiko, 
norėdama paruošti juos rytdienos įvykiams. 

Tačiau pastorienė pertraukė ją. 

— Žinai ką? Papasakosi mums kitą kartą. Eik dabar į savo 
kambarį ir pailsėk valandėlę! Tu lyg šešėlis! 

Ji palydėjo Šarlotą į kambarį, privertė atsigulti ant sofos ir 
užklojo skara. 

— Gali nebijoti, miegok, kiek širdis geidžia,- pasakė ji.- Kai 
bus pietūs, aš pažadinsiu. 

Šarlotos galvoje dar ilgai verpetu sukosi kankinančios min- 
tys, bet paskui pamažu jos aprimo. Rodės, pagaliau suprato, 
jog nėra ko šėlti, viskas nuspręsta ir nieko negalima pakeisti. O 
netrukus vargšė mergina tikrai užmigo, viską pamiršusi. 

Ji miegojo kelias valandas. Kai pietūs buvo paduoti, pas- 
torienė dirstelėjo į jos kambarį, kaip buvo žadėjusi, tačiau, 
pamačiusi, kad ji miega, paliko ramiai gulėti. Pažadino tik 
tada, kai vežėjas sugrįžo iš Didžiojo Šiotorpo su Šagerstrio- 
mo atsakymu. 

Šarlota išskleidė lapelį ir pamatė, kad Šagerstriomas atsakė 
viena eilute. 

„Jūsų nuolankus tarnas turės garbės atvykti“. 


330 Selma Lagerlėf 


Laiškutis tuoj buvo persiųstas poniai Sundler, o Šarlota an- 
trą kartą pradėjo pasakoti savo likimą pastoriui ir pastorienei, 
bet vėl jai greitai buvo sutrukdyta. Atvyko žmogus ir pasakė, 
kad jos sesuo, daktarienė Romelijus, prašo Šarlotą ateiti. Rytą 
jai staigiai kliūstelėjęs iš burnos kraujas. 

— Iš visų pusių nelaimės,- pasakė pastorienė.- Jai tikriausiai 
džiova. Seniai buvo panašu. Aišku, turi pas ją nueiti, širdele. 
Kad tik tau to visko nebūtų per daug! 

- Kąjūs, ką jūs, ne,- pasakė Šarlota, paskubomis ruošdama- 
si eiti į bažnytkaimį antrą kartą tą pačią dieną. 

Seserį ji rado svetainėje, sėdinčią krėsle su aukšta atkalte. 
Visi vaikai spietėsi aplinkui: du stovėjo, prisiglaudę prie jos, du 
sėdėjo ant suolelio prie jos kojų, o du mažiausi šliaužiojo po 
grindis. Šitie dar nieko nesuprato apie ligas ir pavojus, tačiau 
keturi, kurie jau šį tą išmanė, buvo nusigandę ir susijaudinę. 
Apspitę motiną, jie, regis, saugojo ją nuo naujo priepuolio. 

Nė vienas iš jų nepajudėjo, kai įėjo Šarlota. Vyriausiasis ber- 
niukas perspėjo ją rankos mostu. 

— Mamai negalima nei judėti, nei kalbėti,- sukuždėjo jis. 

Nebuvo jokio pavojaus, kad Šarlota tuoj ims kalbinti ligonę. 
Kai tik įkėlė koją į kambarį, kažkas tartum užgniaužė jai gerklę. 
Ji iš paskutiniųjų tvardėsi, kad nepravirktų. 

Daktarienės svetainė buvo mažas, šaltas kambarėlis su ber- 
žo baldais, atsivežtais iš tėvų namų. Čia buvo sofa, stalas, du 
krėslai, du staleliai palei langus ir šešios kėdės. Gražūs seno- 
viški daiktai, bet kadangi nieko daugiau kambaryje nebuvo,- 
nei mažiausio kilimėlio ant grindų, nei vazono ant lango,- Šar- 
lotai čia visada atrodydavo baisiai nyku. Kiekvieną kartą, kai 
apsilankydavo pas seserį, Šarlotai būdavo labai nesmagu sėdė- 
ti šioje svetainėje. Bet ką gi padarysi: sesuo niekada neleisdavo 

jos į kitus kambarius. Šarlota įtarė, kad Marija Luiza gyvena 
labai skurdžiai, susijaukusi ir nenori viso to rodyti. 

Gydytojai šiaip jau gyveno pasiturinčiai, bet Romelijus, 
kuris be paliovos gurkšnodavo užeigos namuose, matyt, nie- 
ko neuždirbdavo, ir žmona su vaikais turėjo skursti ir varg- 
ti. Lengva buvo suprasti, kad daktarienė, mylėdama savo 
vyrą ir nenorėdama, jog sesuo jį smerktų, per daug su ja 
nebendravo ir vengė pasakotis. 

Ir šį sykį, pamačiusi, kad sesuo, nors tokia ligota ir silpna, 
vis tiek priima ją svetainėje, Šarlota labai susijaudino. Tai vis, 
matyt, dėl vyro. Marija Luiza visą laiką gynė jį nuo priekaištų. 

Šarlota priėjo prie sesers ir pabučiavo ją į kaktą. 

— Ak Marija Luiza, Marija Luiza! - sukuždėjo ji. 

Daktarienė žvilgtelėjo į ją, silpnai šypsodamasi. Paskui link- 
telėjo galva į susispietusius vaikus ir vėl pažvelgė į Šarlotą. 

- Žinoma, žinoma,- pasakė Šarlota, supratusi ją. 

— Klausykit, vaikai,- vėl prabilo ji žvaliu ir tvirtu balsu, pati 
nežinodama, iš kur jį gavo,- pastorienė Forsijus įdavė jums py- 
ragėlių. Jie mano rankinuke prieškambaryje. Eime, pamatysit! 

Ji išviliojo juos iš kambario, padalino pyragėlius ir liepė eiti 
į sodelį žaisti. 

Sugrįžusi vėl pas seserį, Šarlota atsisėdo ant suolelio prie jos 
kojų, suėmė jos kietas, nuo darbo sudiržusias rankas ir priglau- 
dė jas sau prie veido. , 

— Matai, brangioji, jie jau išėjo. Ką tu norėjai man pasakyti? 

- Jeigu aš numirsiu...- pasakė ligonė, bet vėl nutilo, bijoda- 
ma, kad nepradėtų kosėti. 

— Ak, tiesa,- tarė Šarlota,- tau negalima kalbėti. Bet tu nori 
prašyti, kad aš priglobčiau tavo vaikus, jeigu tu pasitrauktum. 
Aš prižadu tau, Marija Luiza. 

Sesuo linktelėjo galvą. Ji nusišypsojo dėkinga, ir per skruos- 
tą jai nuriedėjo ašara. 

— Aš žinojau, kad tu man padėsi,- sukuždėjo ji. 

„Ji net neklausia, kaip aš galėsiu auginti tokį būrį vai- 
kų“,- pagalvojo Šarlota, kuri, šios naujos nelaimės užklup- 
ta, užmiršo viską, kas buvo atsitikę rytą. Bet staiga jai topte- 
lėjo mintis: „Aišku, galėsi priglobti. Tu gi būsi turtinga. Juk 
išteki už Šagerstriomo“. 

O netrukus vėl pagalvojo: „Gal kaip tik todėl viskas taip ir 
susiklojo, kad aš galėčiau padėti Marijai Luizai?“ 

Ir pirmą kartą mintis apie vedybas su Šagerstriomu jai su- 
teikė savotišką pasitenkinimą. Iki šiol galvodavo apie jas tik su 
graudžiu nuolankumu. 

Ji pasisiūlė seseriai padėsianti atsigulti į lovą. Tačiau dakta- 
rienė papurtė galvą. Ji dar norėjo kai ką pasakyti. 

— Nepalik vaikų pas Rikardą,- tarė ji. 

Šarlota bemaž pažadėjo. Ir drauge labai nustebo. Vadinasi, 
Marija Luiza nedievina savo vyro taip aklai, kaip jai atrodė. Ji 
mato, kad jis pražuvęs ir kad vaikus reikia gelbėti nuo jo įtakos. 

Paaiškėjo, kad sesuo nori atskleisti jai dar vieną paslaptį. 

— Aš bijau meilės,- tarė ji.- Juk žinojau, koks Rikardas yra, 
bet meilė privertė mane už jo ištekėti. Aš nekenčiu meilės. 

Šarlota suprato, kad sesuo mėgina ją paguosti. Ji nori pasa- 
kyti, kad net stipriausia meilė gali būti smerktina, gali priversti 
žmogų padaryti pražūtingą klaidą. Verčiau vadovautis protu. 

Šarlota jau buvo beatsakanti, kad ji, savo ruožtu, mylės meilę 
iki savo paskutinės valandos ir niekada ant jos nesirūstins už 
tas kančias, kurias turės dėl jos patirti, tačiau daktarienei užėjo 
sunkus kosulio priepuolis, todėl atsakymo neteko išgirsti. Kai 

tik jai vėl pasidarė lengviau, Šarlota ko greičiausiai paklojo 10- 
vą ir paguldė ją. 

Tą vakarą Šarlotai teko eiti visas šeimininkės pareigas šia- 
me mažame namelyje. Ji išvirė vaikams valgyti, pasėdėjo prie 
jų, kol pavalgė, o paskui suguldė visus. 

Pirmąsyk ji turėjo progos pamatyti drabužius, patalynę, puo- 
dus bei indus sesers namuose ir pasibaisėjo. Kaip viskas nu- 
dėvėta, sudaužyta, apleista! Trūksta net pačių reikalingiausių ry- 
kų! Kokia nevalyva ir tingi tarnaitė! Vaikų rūbeliai - vieni lopai! 
Stalas ir kėdės apgailėtini! Vienur trūksta atlošo, kitur koja išlū- 
Žusi. 

Šarlota triūsė ašarų pilnomis akimis, tačiau saugojosi pra- 
virkti. Jai tiesiog širdį gniaužė - taip gailėjo sesers, kuri kentė 
visą tą skurdą neaimanuodama, neprašydama niekieno pagal- 
bos. 

Ruošdamasi retkarčiais nueidavo pas seserį, kuri dabar 
gulėjo rami ir nebesikrimto. Ji atrodė patenkinta, kad yra, 
kas ja rūpinasi. 

— Aš tau pasakysiu gerą naujieną,- tarė Šarlota.- Tau nieka- 
da nereikės daugiau taip plūktis. Rytoj atsiųsiu gerą tarnaitę. 
Galėsi gulėti ir lepintis, kol visai pasveiksi. 

Ligonė šyptelėjo lyg dvejodama. Buvo matyti, kad ji džiau- 
giasi tokia paspirtim. Bet Šarlota pastebėjo, kad seserį graužia 
dar kažkoks nerimas, kurio jai nepavyko išblaškyti. 

„Viskas per vėlu,- pagalvojo Šarlota.- Ji žino, kad mirs. Nie- 
kas nebegali jos paguosti“. 

Po valandėlės ji vėl priėjo prie lovos. Pasakė seseriai, kad 
galės nuvažiuoti į kurortą ir kaip reikiant pasigydyti. 

- Žinai, aš turėsiu daug pinigų. Gali manim pasikliauti. 

Jai nemalonu buvo kalbėti apie Šagerstriomo turtus. Bet se- 
seriai tas patiko. Mintis, kad Šarlota taps turtinga, jai buvo ge- 
riausias vaistas. 

Ji paėmė Šarlotos rankas ir su dėkingumu paglostė, tačiau 
aiškiai dar nebuvo galutinai nusiraminusi. 

„Kas jai galėtų graužti širdį?— pagalvojo Šarlota. Ji kai ką 
nujautė, tačiau nuvijo šalin tą mintį.- Ar gali būti, kad Marija 
Luiza nori prašyti dar ir dėl vyro? Dabar, kai guli nusikamavu- 
si, bejėgė, mirtinai sirgdama! Ne, tikriausiai kas kita!“ 

Suguldžiusi vaikus, Šarlota nuėjo pas seserį pasakyti la- 
bos nakties. 

- Ašjau ruošiuosi namo,- tarė ji,- bet užsuksiu pas slaugę ir 
paprašysiu, kad pas tave pernakvotų. O rytoj rytą vėl ateisiu. 

Sesuo vėl kuo švelniausiai paglostė jai ranką. 

— Rytoj man tavęs nereikės, bet pirmadienį ateik! 

Šarlota suprato, jog sesuo tikisi, kad vyras, kuris šįvakar bu- 
vo išėjęs lankyti ligonio, sekmadienį bus namie, ir, matyt, ne- 
nori, kad susitiktų su ja. 

Ligonė tebelaikė jos ranką. Šarlota neabejojo, kad ji nori dar 
kažko prašyti. Pasilenkė ir nubraukė plaukų sruogą nuo ligo- 
nės kaktos. Jai pasirodė, lyg būtų palietusi numirėlį, ir, pritrenkta 
netikėtos minties, kad gal paskutinį kartą mato savo narsią, iš- 
tikimą seserį, dar mėgino ją paguosti: 

- Aš prižadu tau, kad mudu su Šagerstriomu pasirūpinsim 
Romelijum. 

Ak, kaip nušvito iš džiaugsmo ligonės akys! Ji prispaudė 
Šarlotos ranką prie savo lūpų. 

Paskui patenkinta vėl padėjo galvą ant priegalvio. Jos akys 
užsimerkė, o po valandėlės ji jau miegojo ramiai, be rūpesčių. 

„Aš ir žinojau,- pagalvojo Šarlota.- Ji apie jį galvojo. Aš ži- 
nojau, kad ji negali nekęsti meilės“. 


II 


Jau buvo po dešimtos, kai Šarlota sugrįžo iš sesers. Prie var- 
telių ji susidūrė su kambarine ir virėja, kurios taip pat ėjo na- 
mo, tik iš kitos pusės. 

Jos tuoj ėmė pasakoti, kad buvusios pietistų maldos sueigo- 
je Holmos gamykloje. Susirinkimas vykęs senoje kalvėje. Kal- 
bėjęs magistras Ekenstetas, ir žmonių buvę begalė. Ne tik iš 
gamyklos ir bažnytkaimio, bet ir iš kitų vietų. 

Šarlota norėjo paklausti, ar Karlas Arturas taip pat gražiai 
kalbėjo kaip seniau, tačiau abi merginos už viena kitos pasako- 
jo, ką buvo girdėjusios, jog nebuvo kaip įsiterpti. 

— O magistras Ekenstetas kone visą laiką kalbėjo apie panelę 
Šarlotą,- tarė kambarinė.- Sakė, kad jis ir visi žmonės be reika- 
lo ją smerkę. Ji nebuvusi nei klastinga, nei veidmainė. Jis norįs, 
kad visi tą Žinotų. 

— Jis kalbėjo, ką panelė pasakė ir ką jis pasakė tada, kai jūs 
susipykot,- pasakojo virėja.- Jis norėjo, kad mes suprastume, 
kaip viskas buvo. Tik man neatrodo, kad jis teisingai padarė. 
Priešais mane sėdėjo du vaikiai ir juokėsi kone susiriesdami. 

— Ne tik jie, daug kas juokėsi, baisiai patenkinti - pridūrė 
kambarinė,- bet tai tokie, kuriems trūksta proto. O visiems ki- 
tiems labai patiko. Ir galiausiai jis pasakė, kad mes visi drauge 
melstumės už panelę Šarlotą. Dėl to, kad jūs einate pavojingu 
keliu, pasakė jis. Panelė ištekanti už turtingo vyro. Ir tada jis 
mums priminė Jėzaus žodžius, kaip esą turtuoliams sunku pa- 
tekti į dangaus karalystę... Oi, kur jūs, panele? 

Šarlota, netarusi nė žodžio, nuskubėjo šalin. Lyg kieno veja- 
ma, ji įbėgo vidun, puolė į prieškambarį, paskui laiptais aukš- 
tyn į savo kambarį. Čia, net neketindama degtis žiburio, nusi- 
metė drabužius, atsigulė paslika į lovą ir įbedė akis tamson. 

— Viskas baigta, - murmėjo ji.- Karlas Arturas nužudė meilę. 

Iki šiol jam dar nepavykdavo. Jis sužeidė ją, niekino, kone- 
veikė, šmeižė, betji vis tiek gyveno. Ji nematė net švelnaus žvilgs- 
nio, kuriuo galėtų pasidžiaugti, bet vis tiek nepasidavė. 

O dabar ji turi mirti. 

Šarlota klausinėjo pati save, kodėl tai, ką jis dabar padarė, 
sunkiau pakęsti negu visa kita. Ji nemokėjo paaiškinti, tačiau 
žinojo, kad taip yra. 

Karlas Arturas, be abejo, manė darąs gera. Norėjo apginti 
jos garbę. Taip kalbėti jį vertė sąžinė. Ir vis dėlto jis sudavė jos 
meilei mirtiną smūgį. 

Ji pasijuto didžiai nuskriausta. Jai nebėra apie ką svajoti, ko 
ilgėtis. Kai skaitys kokią gražią knygą, herojus jau neįgaus ne- 
jučiomis jo bruožų. Kai klausysis muzikos, pilnos meilės ilge- 
sio, nebejįstengs jos suprasti, ji neras atgarsio jos širdyje. 

Argi dabar, praradusi meilę, ji galės matyti gėlių, paukščių 
ar vaikų grožį? 

Naujoji santuoka, kuriai ruošėsi, atrodė lyg didžiulė niūri 
dykynė. Jeigu tebeturėtų savo meilę, ji užpildytų jos širdį. 

Dabar ji sėdės svetimuos namuos, ir bus tuščia jos širdy, ir 
tuščia aplinkui. 

Ji pagalvojo apie pulkininkienę. Dabar Šarlota žinojo, kodėl 
ji supyko, kodėl atrodė tokia rūsti ir grėsminga. Ir ji turbūt gal- 
vojo gulėdama, kad Karlas Arturas nužudė jos meilę. 

Šarlotos mintys nuklydo prie Šagerstriomo. Ji galvojo, koks 
jis pasirodė pulkininkienei, kad ši panoro turėti tokį sūnų. Pul- 

kininkienė negalėjo taip pasakyti vien iš mandagumo, ji, be abejo, 
kažką turėjo galvoje. 

Šarlota neilgai stebėjosi - tuoj suprato, ką pulkininkienė pa- 
matė. Ji pamatė, kad Šagerstriomas moka mylėti. O to kaip tik 
trūksta Karlui Arturui. Šis nesugeba stipriai mylėti. 

Šarlota šyptelėjo lyg abejodama. Argi Šagerstriomas gali my- 
lėti geriau negu Karlas Arturas? Juk kaip beatodairiškai jis el- 
gėsi - ir kai pasipiršo jai, ir kai paskelbė užsakus. Tačiau pul- 
kininkienė buvo įžvalgesnė už bet ką kitą. Ji žinojo, kad Ša- 
gerstriomas niekada negalėtų nužudyti meilės, kuria jį myli 
kitas žmogus. 

- Kokia baisi nuodėmė - nužudyti meilę - sukuždėjo Šarlota. 

Ir staiga pagalvojo: kažin ar Karlas Arturas taip pasielgė sa- 
vo valia, viską gerai apgalvojęs? Jis penkerius metus buvo jos 
sužadėtinis ir turėjo puikiai Žinoti, kad be galo skaudžiai įžeis 
ją, kalbėdamas apie ją ir jos meilę miniai Žmonių, kurie tik šai- 
pysis iš jos arba reikš tuščią užuojautą. Tai gal Tea Sundler pri- 
kurstė jį, norėdama galutinai atsikratyti Šarlotos? 

Argi ji dar nenusiramino, nors jau atskyrė Šarlotą nuo Karlo 
Arturo ir privertė ištekėti už kito? Argi jai dar būtinai reikėjo, 
kad jis ją taip mirtinai įžeistų? 

Katras jų kaltas - dabar jai buvo kone vis tiek. Šią akimirką 
Šarlota bodėjosi abiem. 

Ji dar valandėlę gulėjo, bejėgiško pykčio kamuojama. 
Retkarčiais iš jos akių nuriedėdavo ašara, sudrėkindama 
priegalvį. 

Tačiau Šarlotos gyslomis tekėjo senas, kilmingas švedų krau- 
jas, o jos sieloje gyveno stipri švediška valia, kilni, išdidi valia, 
kuri nepripažįsta pralaimėjimų ir veržiasi, vis tokia pat nepa- 
laužiama, į naują Mūšį. 

Ji atsisėdo lovoje ir iš visų jėgų kaukštelėjo kumščiu į 
kumštį. 

— O vieną dalyką vis dėlto žinau - pasakė.- Tegul nemano, 
kad aš būsiu nelaiminga ištekėjusi, nesulauks jie to džiaugsmo. 

Ir su šiuo gražiu pažadu širdyje atsigulė ir užmigo. Pabudo 
tik aštuntą valandą, kai į kambarį įėjo pastorienė su gėlėmis 
papuoštu kavos padėklu, norėdama deramai pradėti tą iškil- 
mingą dieną. 


VESTUVIŲ DIENA 


I 


Šagerstriomas atvyko į pastoriaus sodybą sekmadienį antrą 
valandą, kaip Šarlota buvo pageidavusi. Turtuolis fabrikantas 
važiavo savo didžiuoju lando. Arkliai ir pakinktai žvilgėjo, tar- 
nas ir vežėjas išsipustę nuo galvos iki kojų, prisisegę prie krūti- 
nės gėlių, nusiėmę kojų uždangalą, kad būtų matyti baltos odi- 
nės kelnės ir žvilgantys auliniai batai ligi pat kelių. Šeimininkas 
toli gražu nebuvo taip išsičiustijęs kaip tarnai, bet vis dėlto at- 
rodė iškilmingai su žabo ir rankogaliais, balta liemene ir dailiai 
prigulusiu pilku fraku bei rože kilpoje. Trumpai tariant, kiek- 
vienas, pamatęs jį ir jo ekipažą, būtinai turėjo pagalvoti: „Kas 
gi čia? Negi turtuolis Šagerstriomas sumanė vesti?“ 

Kai atvyko į pastoriaus sodybą, jį sujaudino itin malonus 
priėmimas. Tiesą pasakius, senoji sodyba per visas tas negan- 
dų dienas atrodė truputį užsisklendusi ir nesvetinga. Sunku 
paaiškinti, kaip visa tai reiškėsi, tačiau jautrus žmogus tuoj pa- 
stebėdavo skirtumą. 

Šiandien balti varteliai, taip pat ir prieškambario durys bu- 
vo atlapoti. Užuolaidos viršutiniame aukšte, kurios jau daug 
savaičių tamsino langus, dabar buvo pakeltos, todėl saulė, pa- 
tekusi į kambarius, galėjo lig valiai blukinti apvalkalus ir kili- 
mus. Tačiau ne tik tai rodė permainą. Ypatingai švytėjo gėlės, 
paukščiai čiulbėjo ypatingai linksmai. 

Ne tik dailutė kambarinė, bet ir pastorius su pastoriene išėjo 
į prieškambarį Šagerstriomo pasitikti. Abu iš eilės apkabino jį, 
bučiavo į skruostą, glostė ir vadino vardu be jokių ceremonijų. 
Elgėsi su juo kaip su sūnum. Šagerstriomas, kuris visą naktį 
nesudėjo akių kankinamas rūpesčio, kaip tinkamai pasirodyti, 
dabar pajuto tokį didį palengvėjimą, lyg, rodos, būtų staiga nu- 
stoję gelti skaudamą dantį. 

Jie nuvedė Šagerstriomą į antrąjį pastoriaus kambarį, kur jį 
pasitiko Šarlota. Ji buvo apsirengusi raibuliuojančia šviesaus 
šilko suknele ir atrodė žavingai. Tiesa, jos apranga buvo trupu- 
tį ssnamadiška. Nesunku buvo atspėti, kad Šarlota neturėjo tin- 
kamos suknelės ir kad šitą pastorienė ištraukė iš kurios nors 
didžiulės skrynios namo palėpėje. Ji buvo trumpa, su didžiule 
iškirpte ir su aukštu juosmeniu, bet Šarlotai pritiko. Karūnos ar 
vainiko niekas nė nesistengė parūpinti, tačiau pastorienė padė- 
jojai susismeigti plaukus vėžleninėmis šukomis, ir tokia šukuo- 
sena labai derėjo prie viso apdaro. Ant kaklo ji turėjo kelias 
eilutes dirbtinių perlų su gražia sage, tokios pat apyrankės juo- 
sė riešus. Visi tie daiktai buvo menkaverčiai, bet puošė mergi- 
ną. Ji atrodė kaip iš seno paveikslo. 

Kai Šagerstriomas pasilenkė pabučiuoti jai rankos, ji pasakė 
virpančiu balsu, lengvai šypsodama: 

— Visai neseniai Karlas Arturas išvažiavo į Karlstadą susitai- 
kyti su savo motina. 

— Tik jūs, gerbiamoji panele, galėjote padaryti tokį stebuk- 
lą,- pasakė Šagerstriomas. 

Jis suprato, kad Šarlotai pavyko išsiųsti jaunąjį Ekenstetą į 
šią kelionę tik tada, kai ji sutiko tekėti už jo, Šagerstriomo. Kaip 
viskas iš tikrųjų buvo, jis, aišku, negalėjo žinoti, bet, tiesą pasa- 
kius, toli gražu nebuvo patenkintas tuo, kas čia dėjosi. Savaime 
suprantama, jis gėrėjosi jaunos merginos pasiaukojimu, labai 
norėjo, kad pulkininkienė ir jos sūnus susitaikytų, bet vis dėl- 
to... Trumpiau tariant, jis paprasčiausiai būtų norėjęs, kad Šar- 
lota tekėtų už jo dėl jo paties, o ne dėl jaunojo Ekensteto. 

- Čia įsipainiojus ta „bloga įtaka“, apie kurią tu rašei,- kal- 
bėjo toliau Šarlota.- „Bloga įtaka“ nesutiko kitaip, panoro, kad 
ištekėčiau ir dingčiau iš pastoriaus sodybos. Ir netgi nedelsiant. 
Pasigailėjimo nebuvo. 

Šagerstriomui įstrigo žodis „pasigailėjimo“. Jo supratimu, 
tai reiškė, kad Šarlota kenčia neapsakomas kančias, atiduoda- 
ma jam savo ranką. 

- Gerbiamoji panele, man labai gaila... 

Šarlota pertraukė jį. 

- Mano vardas Šarlota,- pasakė ji, grakščiai tūptelėjusi.- O 
aš vadinsiu tave Henriku. 

Šagerstriomas su dėkingumu nusilenkė. 

— Aš vadinsiu tave Henriku,- vėl prabilo Šarlota truputį vir- 
pančiu balsu.- Spėju, kad tavo velionė žmona vadino tave Gus- 
tavu. Aš noriu tą vardą jai ir palikti. Negalima atimti iš numi- 
rusių to, kas jiems priklauso. 

Šagerstriomas be galo nustebo. Jo manymu, tie žodžiai reiš- 
kė, kad Šarlota daugiau nesibodi juo taip kaip tada, kai jie pas- 
kutinį kartą susitiko Erebru. Jo nuotaika vėl pasitaisė. Jeigu ne- 
patiklumas ir nuolankumas nebūtų buvę jo antroji prigimtis, jis 
būtų pasijautęs visai laimingas. 

Šarlota paklausė, ar jis bus patenkintas, kad sutuoktuvės 
įvyks pastoriaus darbo kambaryje, kur per metus susituokda- 
vo daugybė porų. 

— Pastorienė labai norėjo, kad mus tuoktų aukštai, didžio- 
joje svetainėje,- pasakė Šarlota,- bet man atrodo, kad čia iš- 
kilmingiau. 

O iš tiesų buvo taip, kad Šarlota, kuri norėjo paskirti šį rytą 
nuoširdžiam pokalbiui su savo senais bičiuliais ir globėjais, ne- 
paliko pastorienei laiko seniai nenaudojamai svetainei apvalyti 
ir sutvarkyti. Senutei nepavyko nei ištrūkti pasižiūrėti, kaip 

Jaunasis fabrikantas sutiko su Šarlotos pasiūlymu, ir netru- 
kus įvyko sutuoktuvės. Vežėjas ir tarnas iš Didžiojo Šiotorpo, 
nuomininkas ir jo žmona, taip pat ir visi pastoriaus sodybos 
tarnai buvo pakviesti iškilmingos ceremonijos liudininkais. Se- 
nasis pastorius skaitė reikiamus žodžius, o už atviro lango taip 
linksmai ir uoliai čiauškėjo kikiliai ir žvirbliai, jog galėjai pama- 
nyti, kad jie supranta, kas čia dedasi, ir nori pagerbti šį įvykį 
gražiausiais vestuvių himnais. 

Kai viskas buvo baigta, Šagerstriomas valandėlę stovėjo su- 
mišęs, nežinodamas, ką toliau daryti, bet Šarlota atsigręžė į jį ir 
atkišo savo lūpas pabučiavimui. 

Tuoji vos neišmušė jo iš vėžių. Visko jis tikėjosi - ir ašarų, ir 
tylaus sielvarto, ir išdidžios paniekos — visko, tik ne šio džiu- 
gaus nuolankumo. 

„Nė kiek neabejoju, kad visi, kurie Žiūri į mus, mano, jog ne 
jinai, o aš priverstas tuoktis“,- pagalvojo jis sau vienas. 

Visa šitai jis tegalėjo paaiškinti tuo, kad Šarlota iš išdidumo 
stengiasi rodytis patenkinta ir laiminga. 

„Bet kaip ji sugeba apsimetinėti!“— pagalvojo jis truputį pik- 
tindamasis, bet vis dėlto negalėdamas nesižavėti. 

Kai paskui visi keturi susėdo prie vaišių stalo, kuris, pasto- 
rienės žodžiais tariant, buvo paruoštas kaip Dievas davė, o iš 
tiesų - labai nusisekęs, Šagerstriomas rimtai pabandė atsikra- 
tyti savo niūrios nuotaikos. Pastorius su pastoriene, anaiptol 
nesistebėdami, kad jis jaučiasi truputį nesmagiai, iš visų jėgų 
stengėsi pralinksminti jį, ir galų gale, atrodė, jiems tai pavyko. 

Šiaip ar taip, jie sugebėjo bent prašnekinti jį. Jis pradėjo pa- 
sakoti apie savo keliones į svetimus kraštus, apie mėginimą pa- 
gerinti kalnakasybą Švedijoje, pritaikant visa tai, ko teko išmokti 
Anglijoje ir Vokietijoje. 

Kalbėdamas jis pastebėjo, kad Šarlota klauso su nuoširdžiu 
susidomėjimu. Ištiesusi kaklą, išplėtusi akis, ji sekė kiekvieną 
jo žodį. Ir nusprendė, jog tai, be abejo, ne kas kita kaip žaidi- 
mas. „Ji taip daro dėl senukų,- pagalvojo jis.- Negali būti, kad 
ji domėtųsi tokiais dalykais, apie kuriuos nieko neišmano. No- 
ri, kad pastorius su pastoriene pamanytų, jog ji mane myli. 
Štai ir viskas“. 

Šitoks išsiaiškinimas jam vis dėlto buvo labiau prie širdies 
negu pirmasis. Jam buvo malonu žiūrėti, kad jo žmona taip pri- 
sirišusi prie šitų nuostabių senukų. 

Tačiau į vaišių pabaigą liūdesys vis dėlto juos įveikė. Senu- 
kai niekaip negalėjo atsikratyti minties, kad po kelių minučių 
Šarlota juos paliks. Šarlota, ši gyvybe trykštanti būtybė su savo 
paikomis išmonėmis ir pokštais, su savo kandžiu liežuviu ir 
pasikarščiavimais, Šarlota, kurią jie taip dažnai turėdavo smerkti 
ir kuriai viską turėdavo atleisti už jos širdies gerumą, daugiau 
nebegyvens jų namuose. Kaip dabar čia bus tuščia ir nuobodu! 

— Bent tiek gerai, kad rytoj vėl atvažiuosi susikrauti savo 
daiktų,- tarė pastorienė. 

Šagerstriomas suprato, jog jie guodžiasi tuo, kad Šarlota ne- 
iškeliauja toli, kad jie galės su ja protarpiais susitikti, tačiau matė, 
kaip jie tartum suglebo, jų nugaros sulinko, o veidai susiraukš- 
lėjo. Nuo šios dienos nebus kam ginti šalin nuo jų senatvę. 

- Mes taip džiaugiamės, Šarlota, vaikeli mano,- pasakė pas- 
torius,- kad tu išeini į puikius namus, gauni gerą vyrą, bet su- 
pranti, supranti... Mes tavęs pasigesim, mes tavęs neapsako- 
mai pasigesim. 

Jis jau buvo kone pravirkstąs, tačiau pastorienė išgelbėjo 
padėtį, pasakodama Šagerstriomui, kaip jos senukas vieną kartą 
prisipažinęs jai, ką jis darytų, jeigu būtų penkiasdešimčia me- 
tų jaunesnis ir nevedęs. Visi prajuko, ir liūdnos mintys buvo 
prablaškytos. 

Kai atvažiavo lando ir Šarlota priėjo prie pastorienės atsi- 
sveikinti, senutė nusivedė ją į gretimą kambarį ir pakuždėjo: 

— Mano miela, šiandien visą dieną nenuleisk akių nuo savo 
vyro! Jis kažką galvoja. Saugok jį! 

Šarlota prižadėjo. 

- Beje, jis šiandien visai gerai atrodo. Ar tu pastebėjai? Jam 
pritinka puošnūs drabužiai. 

Šarlota apstulbino ją savo atsakymu: 

— Aš niekada nemaniau, kad jis blogai atrodo. Jis kažkoks 
galingas. Panašus į Napoleoną. 

— Ką tu sakai! - tarė pastorienė.- Man niekada tas neatėjo į 
galvą. Bet gerai, kad tau taip atrodo. 

Kai Šarlota išėjo į prieškambarį, apsitaisiusi kelionei, Šagerst- 
riomas pamatė, kad ji su ta pačia skrybėlaite ir apsiaustu, ku- 
riuos dėvėjo bažnyčioje prieš keturis sekmadienius ir kurie ta- 
da jam atrodė skurdūs, nepritaikyti jai. 

O dabar jis stačiai susižavėjo tais rūbais ir norom nenorom 
staiga pajuto nesutvardomą džiaugsmą, kad štai toji jauna bū- 
tybė priklauso jam ir keliaus su juo į jo namus. Ir jis priėjo prie 
Šarlotos, kuri, atrodė, niekada nebaigs atsisveikinimo ceremo- 
nijų, paėmė ją savo stipriomis rankomis ir pasodino į karietą. 

— Va šitaip, va šitaip ir reikia, taip ir reikia! - šaukė pastorius 
su pastoriene iš paskos, o karieta tuo tarpu apsuko aplink gėly- 
ną vidury kiemo ir išvažiavo pro vartus. 


II 


Gal nė neverta sakyti, kad jaunasis fabrikantas tuoj pat ėmė 
gailėtis taip padaręs. Nereikėjo jam gąsdinti Šarlotos. Jeigu taip 
elgsis, ji, ko gero, pamanys, kad šitą vaidinimą jis laiko tikro- 
mis, o ne tariamomis vedybomis, ir kėsinasi reikšti į ją tikro 
vyro teises. 

Šarlota iš tiesų atrodė truputį nusigandusi. Jis pastebėjo, kaip 
ji įsispraudė į patį karietos kamputį, kiek galėdama toliau nuo 
jo. Tačiau taip truko neilgai. Kai jie pasiekė bažnytkaimį, Šarlo- 
ta jau vėl sėdėjo prie jo šono, šypsojosi ir čiauškėjo. 

Žinoma, lengva suprasti, kad ji tyčiomis dedasi linksma, kol 
važiuoja kaimo gatve. Be abejo, bus kitaip, kai jie liks vieni, at- 
sidūrę vieškelyje. 

Tačiau Šarlota nepasikeitė. Ji linksmai plepėjo visą kelią. Ir 
temas pokalbiui rinkosi tokias, kad jis suprastų, jog ji šią san- 
tuoką laiko tikra. 

Iš pradžių ji kalbėjo apie arklius. Pirmiausia panoro sužino- 
ti viską apie ketvertą, kuris traukė lando. Kur jie pirkti, kokio 
amžiaus, kaip jų vardai, kokio jie kraujo, ar baikštūs, ar jam 
kada nors buvo pasibaidę? Tada atėjo eilė visiems kitiems ar- 

kliams, kurie buvo Didžiajame Šiotorpe. O gal ten yra ir tikrų 
jojamųjų arklių, tikrų prijaukintų jojamųjų arklių? O balnų? Ar 
iš tiesų jie turi moterišką anglišką balną? 

Ji su užuojauta prisiminė pastoriaus sodybos arklius. Dabar 
jie visai pražus, nes be jos nebus kam jų truputį pavaikyti. 

Čia Šagerstriomas neiškentė neįsiterpęs: 

— Viena nepažįstama dama pašto karietoj neseniai man pa- 
sakojo, kaip kažkokia panelė kankino nekaltus savo geradario 
gyvulėlius. 

- Ką jūs sakot? — sušuko Šarlota, bet paskui suprato, ką jis 
turi galvoj, ir pasileido juoktis. 

Geras juokas iš tiesų nuostabus dalykas. Iš karto abu jau- 
navedžiai tapo tikri draugai. Nustojo varžytis, ėmė jaustis 
laisviau. 

Šarlota vėl pradėjo klausinėti. Kokių dirbtuvių esą Di- 
džiajame Šiotorpe? Kiek žaizdrų turi kalvė, kuo vardu kal- 
viai, kalvių žmonos ir vaikai? Ji girdėjusi, kad jis turįs lent- 
pjūvę. Ar tai tiesa? Žiūrėkit, net malūną! Kiek girnų malū- 
ne? Kuo vardu malūnininkas? 

Tai buvo tikras egzaminas. Šagerstriomui galva apsisuko nuo 
tokios daugybės klausimų. Kartais jis net negalėdavo tiksliai 
atsakyti. Nežinojo, kiek turi avių, nežinojo, kiek melžiamų kar- 
vių tvartuose ir kiek jos duoda pieno. 

- Čia ūkvedžio reikalas,- pasakė jis ir nusijuokė. 

— Iš tiesų atrodo, kad tu nieko nežinai,- tarė Šarlota.- Esu 
tikra, kad tavo namuose viešpatauja baisi netvarka. Daug teks 
padirbėti, kol viskas pasidarys kaip pridera. 

Bet tokia perspektyva, atrodo, visai jos negąsdino, ir Šagerst- 
riomas prisipažino, kad seniai svajoja turėti namuose tironą, 
tokią rūsčią šeimininkę kaip pastorienė Forsijus. 

Kai Šagerstriomas paminėjo ūkvedį, jai atėjo į galvą paklausti, 
kiek žmonių valgo prie ponų stalo. Kaip šeimininkaujama, kiek 
yra tarnaičių, kiek tarnų? Ar yra ekonomė? Ar ji ko nors verta? 

Šarlota neužmiršo nė sodo. Kai sužinojo, kad yra net oran- 
žerija bei šiltnamis vynuogėms, truputį nustebo, panašiai kaip 
išgirdusi apie jojamuosius arklius. 

Savaime suprantama, kad Šagerstriomui visai neprailgo lai- 
kas. Kai lando pasuko miško keliu, einančiu tiesiai į jo namus, 
jis pripažino, kad dvi mylios, kurios skyrė bažnytkaimį nuo Di- 
džiojo Šiotorpo, šiandien buvo nepaprastai trumpos. 

Bet vis dėlto jis vengė atsiduoti svajonėms. „Aš puikiai ją 
suprantu,- kalbėjo jis pats sau.- Ji stengiasi prisitaikyti prie bū- 
tinybės. Kalba be perstojo, kad nereikėtų galvoti“. 

Tuo tarpu Didžiajam Šiotorpe ta diena buvo labai sunki. 

Tiesą pasakius, niekas nežinojo, kas atsitiko šeimininkui. Pa- 
siuntinys iš pastoriaus sodybos atvyko trečią valandą šeštadie- 
nį, bet Šagerstriomas niekam neužsiminė, kas bus. Tik vėlai va- 
kare jam toptelėjo, kad reikia gauti sutuoktuvinius žiedus. Vie- 
nas ūkvedys tuoj buvo išsiųstas į artimiausią miestą su paliepi- 
mu, jeigu reikės, prikelti auksakalį iš saldaus miego, nupirkti 
žiedus ir iškaldinti juose vardus. 

Ūkvedys, ačiū Dievui, netylėjo, o papasakojo visiems iš 
eilės, kad rytojaus dieną į dvarą atvyksianti nauja šeiminin- 
kė. Ir tai buvo tikra laimė. Kaipgi ekonomė būtų spėjusi iš- 
vėdinti svečių kambarius, nuimti uždangalus, nušluostyti 
dulkes? Kaip sodininkas būtų spėjęs išgrėbstyti takelius, iš- 
ravėti gėlynus? O kada būtų išvalę livrėjas, išblizginę batus, 
pakinktus ir patį lando? 

Šeimininkas vaikščiojo aplinkui tarsi pritrenktas, nieko ne- 
įstengdamas patvarkyti. Tarnas Juhansonas turėjo pats savo 
nuožiūra išrinkti, kuris kostiumas tiktų vestuvėms. 

Bet, laimė, dvare buvo žmonių, kurie išmanė, kaip dera pri- 
imti jauną šeimininkę. Ir sodininkas, ir ekonomė čia gyveno dar 
tais laikais, kai lagmanienė!? Oldenkruna valdė Didįjį Šiotorpą, 
todėl žinojo, kaip apginti namų garbę. 

Galima sakyti, tik dėl akių ekonomė paklausė šeimininką, 
kokį lieps suruošti sutikimą, kai jis sekmadienio rytą važiavo iš 
namų; toks pat atsargus buvo ir sodininkas. Šagerstriomas, tie- 
są pasakius, apskritai negalvojo apie kokį nors priėmimą, bet, 
jei ponia Selberg parengsianti kuklų stalą, o sodininkas spėsiąs 
pastatyti garbės vartus, jis nieko prieš neturėsiąs. 

Gavę tokiu būdu laisvas rankas, šie nuostabūs Žmonės tik 
laukė, kada Šagerstriomas išvažiuos, ir tuoj šoko ruošti kone 
karališką priėmimą. 

— Apgalvokit viską, ponia Selberg! - pasakė sodininkas.- Juk 
ji iš kilmingos giminės ir puikiai žino, kaip kas daroma dide- 
liuose dvaruose. 

— Vis dėlto ji gyveno tik pastoriaus sodyboj,- tarė ekono- 
mė,- todėl nelabai tikiu, kad ką išmanytų apie tokius dalykus, 
bet tai dar nereiškia, kad mes neturime parodyti, ką sugebame. 

- O, nebūkit jau tokia tikra! - pasakė sodininkas.- Aš ją 
esu matęs bažnyčioje. Ji neatrodė kaip paprasta mamzelė iš 
pastoriaus sodybos. Kad būtumėt regėję, kaip ji laikosi! Ro- 
dos, jaučiu, kad Didžiajam Šiotorpe atgis seni laikai. Man ir 
širdžiai pasidarė šilčiau. 

- Et, bala nematė tų aukštakilmių,- tarė ekonomė,- aš džiau- 
giuosi, kad gausim jauną šeimininkę. Prasidės pobūviai ir va- 
karai. Galėsi žmogus parodyti, ką sugebi. Bus visai kas kita, o 
dabar diena iš dienos verdi vien keliems vyrams, kurie tik pra- 
ryja, ką paduodi, ir daugiau nieko. 


0 Iki 1849 m. Švedijoje lagmanas buvo administracijos tarnautojas, paprastas 
žmogus iš kilmingos šeimos. (Vert. past.) 

— Tik nesidžiaukit iš anksto! — nusijuokė sodininkas.- Toji, 
kuri tiek metų išgyveno pastorienės Forsijus pastogėje, pati iš- 
mano, kaip tvarkyti ūkį. 

Ir jis greit nubėgo, nes iš tiesų buvo metas griebtis darbo. 
Reikėjo padaryti ketverius garbės vartus ir dar ties įvažiavimu 
pakabinti vardaženklį; taigi nebuvo laiko plepėti. 

Vis dėlto sodininkas nebūtų su viskuo susidorojęs, jeigu ne- 
būtų atsiradę tokios daugybės pagalbininkų. Reikia žinoti, kad 
visas dvaras ir visa lydykla nesitvėrė džiaugsmu. Dideliam po- 
nų name vėl bus šeimininkė, bus pas ką nueiti su savo rūpes- 
čiais ir negaliomis. Šeimininkė, šiaip ar taip, svarbiau už šeimi- 
ninką. Ji daugiausia namie, su ja galima pasikalbėti apie vaikus 
ir galvijus. Tiesiog sunku patikėti, kad jau šiandien ji bus čia. 

Keli berniukai išnešiojo naujieną gyventojams, ir visi torpa- 
riai bei nuomininkai, išsipustę kaip įmanydami, traukė į ponų 
kiemą bent iš tolo pasižiūrėti jaunavedžių. Tačiau kiekvienas, 
kas tik atsidūrė sodyboje, buvo statomas prie darbo. Rengė var- 
tus, palei kelią kabinėjo vėliavas, likusias nuo senųjų šeiminin- 
kų. Buvo surastos dvi nedidelės patrankos saliutui. Sunku net 
įsivaizduoti, koks ten buvo bruzdesys ir stumdymasis. 

Tačiau lig šeštos valandos, kai jaunieji įvažiavo į Didžiojo 
Šiotorpo valdas, viskas buvo baigta. 

Prie pirmųjų vartų, pastatytų miške, juos pasveikino visi ly- 
dyklos kalviai su kūjais ant pečių. Prie antrųjų, kurie stovėjo 
pamiškėje, laukė žemdirbiai ir sveikino su savo kastuvais, prie 
trečiųjų, kurie puošė įvažiavimą į alėją, šaukė „valio“ malūni- 
ninkai ir lentpjūvininkai, prie ketvirtųjų, prieš pat kiemą, sodi- 
ninkas, apsuptas savo padėjėjų, įteikė puikią gėlių puokštę. O 
prie namo linkčiodami sveikino valdytojas, raštininkai, ūkve- 
džiai, ekonomė bei tarnaitės. 

Apskritai tvarka nebuvo tokia gera, kaip čia aprašyta. Žmo- 
nės buvo labai linksmai nusiteikę, jie šaukė iš visos sveikatos 
„Valio“, net karietai jau pravažiavus pro tuos vartus, kuriuos 
jie buvo pastatyti saugoti. Vaikai lenktyniavo su karieta ne vi- 
sai iškilmingai, o saliutas poškėjo nelabai tinkamais momen- 
tais, tačiau viskas buvo taip gražu ir šventiška, kad velionė lag- 
manienė, žvelgdama iš dangaus, galėjo su pasitenkinimu pri- 
pažinti, jog Didysis Šiotorpas ir jos buvęs sodininkas mokėjo 
pasirodyti. 

Šagerstriomas, visai negalvojęs apie tokį iškilmingą priėmi- 
mą, buvo besupykstąs ant savo valdinių už savavaliavimą, bet, 
prieš išliedamas apmaudą, laimė, dirstelėjo į Šarlotą. 

Toji sėdėjo sugniaužusi rankas, jos lūpos šypsojosi, bet akių 
kampučiuose spindėjo ašaros. 

— Kaip gražu, kaip gražu,- kuždėjo ji,- kaip gražu! 

Viskas — garbės vartai, gėlės, vėliavos, valiavimai, draugiš- 
kos šypsenos, šūviai iš mažų patrankėlių - buvo skirta jai, visi 
sveikino ją atvykusią. Ir Šarlota, kuri jau kelios savaitės matė, 
kaip žmonės ją niekina ir jos šalinasi, kuri žinojo, kad kiekvie- 
nas jos judesys įtariamas ir smerkiamas, kuri bijodavo beveik 
išeiti iš namų, kad neimtų kas įžeidinėti, dabar buvo dėkinga, 
sujaudinta šio nepelnyto, kaip jai atrodė, pagerbimo. 

Nebuvo nei pašaipių dainelių, nei puokščių iš erškėčių bei 
dilgėlių, nei kandaus juoko,- visi ją sveikino su džiaugsmu ir 
susižavėjimu. 

Ji tiesė rankas į žmones. Ji pamilo šią vietą ir jos gyventojus 
iš pirmos valandos. Jautėsi patekusi lyg į naują, laimingą pa- 
saulį. Čia ji norėjo gyventi ir mirti. 

III 


Kokia laimė vyrui įvesti savo jauną žmoną į puikius namus! 
Eiti iš kambario į kambarį ir klausytis džiaugsmingų jos šūks- 
nių, pabėgėti kelis žingsnius pirma jos, atverti duris į kitą kam- 
barį ir pasakyti: „Čia, man atrodo, irgi neblogai“. Žiūrėti, kaip 
ji skrajoja lyg plaštakė, čia paliečia fortepijono klavišus, čia pri- 
bėga prie paveikslo, čia žvilgteli į veidrodį pažiūrėti, ar gerai 
jis atspindi jos veidą, čia pripuola prie lango pasigėrėti nuo- 
stabiais vaizdais! 

Bet kokia baimė jį suima, kai pamato, kad ji staiga praplium- 
pa verkti! Kai uoliai jis klausinėja, kas atsitiko, kaip nuoširdžiai 
žada gelbėti ją nuo visų rūpesčių! 

Ir kaip nudžiunga išgirdęs, jog; verkia ji vien dėl to, kad turi 
seserį, kuri guli ligota tuščiam, skurdžiam kambaryje, kai tuo 
tarpu ji nepelnytai naudosis visa šia prabanga ir grožybe. Ir 
kaip jis didžiuojasi, galėdamas jai pažadėti, kad padarysiąs dėl 
jos sesers viską, kas reikia; jeigu ji norinti, galima net šįvakar... 

O, ne, ne šį vakarą. Bus gerai ir rytoj. 

Taigi šis sielvartas numalšintas. Ji užmiršta jį, ir apžvalga 
eina toliau. 

- Šitoj kėdėj, - sako ji,- tikrai malonu sėdėti, o čia, prie lan- 
go, labai patogi vieta siuvinėjimo staleliui. 

Taip. Aišku, kad jai bus labai gera prie to stalelio, bet staiga 
jis prisimena tą, ką jau buvo beužmirštąs. Juk tai netikra san- 
tuoka. Tik tariama. Ne kas kita, kaip žaidimas. Kartais atrodo, 
kad ji į viską žiūri rimtai, bet juk jis žino, kaip yra iš tikrųjų. 

Tik vieno dalyko jis trokšta: dėl nieko nesijaudinti, kol dar 
nėra būtino reikalo, žaisti tą žaidimą dar keletą valandų, džiaug- 
tis taip, kaip džiaugiasi ji, užgniaužti kančią giliai širdyje ir nau- 
dotis šios akimirkos laime. 

Tik tokiu būdu galima su malonumu tęsti apžiūrinėjimą to- 
liau, kol ateis tarnas ir praneš, kad pietūs ant stalo. 

O kaip puiku pasiūlyti jai ranką ir vesti prie prabangaus stalo, 
ant kurio puikuojasi porcelianas, spindi taurės ir žvilga sidabras, 
sėdėti su ja prie karališkų pietų iš aštuonių patiekalų, gerti raibu- 
liuojantį vyną, skonėtis valgiais, tirpte tirpstančiais burnoje. 

O paskui atsiduoti palaimai, kad štai turi prie šalies jauną 
moterį, kuri tau už viską pasaulyje brangesnė, kuri protinga ir 
kukli, kuri moka elgtis, tačiau yra ir baisiausia išdaigininkė, ku- 
ri gali juoktis ir verkti vienu metu, kuri kiekvieną akimirką gali 
atskleisti vis naują žavią savo būdo ypatybę. 

Ir gal kaip tik laimė, kad tave pažadina iš tų svajų tuo me- 
tu, kai protas jau pradeda temti: pasirodo sodininkas, kuris 
šiandien eina šeimininko pareigas Didžiajame Šiotorpe, ir pra- 
neša, jog kluone viskas paruošta šokiams, bet niekas nenori 
pradėti, kol nėra ponų. Juk jaunasis su jaunąja turi atidaryti 
vestuvių puotą. 

Kaip smagu švęsti vestuves šitaip! Ne tarp sau lygių, kurie, 
ko gero, pavydi ir apkalba, o tarp susižavėjusių valdinių, kurie 
beveik dievina tave. Pirmiausia, kaip priimta, apskrieti ratą su 
jaunąja lygia kluono asla, o paskui atiduoti ją kitiems ir žiūrėti, 
kaip ji šoka, kaip sukasi su kalviais ir malūnininkais, seniais ir 
berniokais, vis taip pat džiugiai nusiteikusi. Kokia palaima sė- 
dėti čia ir žadinti atminty senas pasakas ir legendas apie elfus, 
kurie ateina į Žmonių šokius ir nusivilioja gražius vaikinus į 
mišką! Nes, kai žiūri įją, plazdančią tarp sudiržusių nuo darbo 
žmonių, atrodo, kad ji sutverta ne iš paprastos, žemiškos, o iš 
kažkokos tauresnės, geresnės medžiagos. 

Sėdėti taip ir su baime galvoti, kad štai minutės bėga, kad 
jau temsta, kad išmušė valanda, kad vestuvių diena pasibaigė, 
kad vėl prasideda tuščias, niūrus gyvenimas. 

IV 


Tuo tarpu Šarlotai visą laiką skambėjo ausyse pastorienės 
perspėjimas: „Mano miela, šiandien visą dieną nenuleisk akių 
nuo savo vyro! Jis kažką galvoja. Saugok jį!“ 

Ji pati buvo pastebėjusi, kad jo nuotaika labai staigiai keičia- 
si, kad jis čia linksmas, čia paniuręs, todėl nepradėdavo šokio, 
paleisdavo, ji susirasdavo vyrą ir atsisėsdavo šalia. 

Akyloji Šarlota, dar eidama per kiemą į kluoną, pastebė- 
jo, kad maža karieta, kuria Šagerstriomas vykdavo į tolimas 
keliones, ištraukta iš ratinės. Tai tik padidino jos nerimą ir pa- 
aštrino budrumą. 

Šokdama su vežėju, ji pamėgino iškvosti, kas sumanyta. 

— Ar ne per ilgai mes šokam? - paklausė ji.- Kada šeiminin- 
kas numatęs išvažiuoti? 

— Tikro laiko dar nepasakė, gerbiamoji ponia. Bet aš karietą 
ištraukiau, o arkliai jau su pakinktais. Galiu bemat susiruošti. 

Štai kaip! Dabar ji žino, kas daryti! Tačiau, kadangi jos vy- 
ras vis dar tebesėdėjo kluone ir ramiausiai šnekučiavosi su sa- 
vo valdiniais, ji nusprendė, jog bus protingiausia kol kas neišsi- 
duoti, kad jai kai kas žinoma. „Turbūt jis ketino kur nors išva- 
žiuoti šįvakar,- pagalvojo ji,- bet paskui, ko gero, persigalvojo. 
Pamatė, kad aš ne tokia pavojinga, kaip jis manė“. 

Tačiau po valandėlės, baigusi šokti gana ilgą polką, ji paste- 
bėjo, kad vyras dingęs. Lauke jau buvo tamsu, o kluone vos 
spingsojo keli žiburiai, bet ji tuoj suprato, kad jo nėra. Išsigan- 
dusi pasidairė vežėjo ir tarno. Šie irgi buvo pražuvę. 

Ji užsimetė mantiliją, įsimaišė tarp jaunų vyrų ir merginų, 
kurie stovėjo prie didžiulių atlapų kluono durų ir vėsinosi po 

šokio, pasakė jiems keletą žodžių, o paskui nepastebima išty- 
kino į tamsą. 

Būdama dar tik viešnia šioje sodyboje, ji beveik nežinojo, 
kurioje pusėje gyvenamasis namas. Tačiau pastebėjo netoliese 
silpną žibinto šviesą ir leidosi tenai. Priėjusi arčiau, pamatė, kad 
žibintas stovi ant žemės priešais arklidę. Vežėjas, matyt, taisėsi 
kinkyti. Jau buvo išsivedęs arklius. 

Šarlota pritykino prie karietos, niekieno nepastebėta. Ji su- 
manė nutaikyti akimirką, kai vežėjas nusigręš, atsidaryti karie- 
tos duris ir įsmukti į vidų. Kai vėliau karieta privažiuos prie 
namo ir Šagerstriomas atsisės į savo vietą, ji jam išklos, ką gal- 
voja apie tokį pabėgimą. 

„Kodėl jis nepasisako, koks sielvartas jį kamuoja? —- pagal- 
vojo ji.- Lyg būtų drovus berniukas“. 

Tačiau jai nepavyko įvykdyti savo sumanymo, nes vežėjas 
greit baigė savo darbą. Jis pakabino vadžias ant karietos stoge- 
lio, pasiėmė vežėjo apsiaustą, kuris gulėjo ant pasostės, ir apsi- 
vilko. Jau buvo belipąs ant pasostės, bet prisiminė žibintą. Pa- 

ramino arklius: „Ša, bėriukai!“, nuėjo prie žibinto, užgesino jį 
ir įnešė į arklidę. 

Jis skubėjo, žinoma, kaip įmanydamas, bet šalimais buvo kai 
kas, dar greitesnis už jį. Tuo metu, kai jis darė duris, pliaukšte- 
lėjo botagas, kažkas garsiai riktelėjo. Arkliai pašoko, išlėkė pro 
sodybos vartus, kuriuos vežėjas iš anksto buvo atsidaręs, ir pa- 
sileido alėja. Karieta dingo nakties tamsoje. Tebuvo girdėti vien 
ratų dardėjimas ir arklių kanopų bildesys. 

Jeigu kada nors vežėjas greičiau už savo arklius bėgo į gyve- 
namąjį namą pranešti šeimininkui, kad kažkoks prakeiktas vai- 
kėzas drįso užšokti ant pasostės ir stačiai iš panosės nuvažiuoti 
karietą, tai šitaip darė vežėjas Lundmanas iš Didžiojo Šiotorpo. 


12. 371 


354 Selma Lagerlėof 


Prieškambary jis išvydo Šagerstriomą, kalbantį su ekono- 
me, kuri kaip tik pasakojo, kad dingusi jaunoji ponia. 

— Ponas fabrikantas liepėt pasakyti gerbiamai poniai, kad 
jūs nebeturit kada ilgiau sėdėti kluone, o ponia galinti šokti, 
kiek širdis geidžia, bet kai nuėjau pas ponią... 

Vežėjas neleido jai pabaigti. Jis turėjo svarbesnių naujienų. 

— Pone fabrikante! - suriko jis. | 

Šagerstriomas atsigręžė į jį. 
atrodo, lyg kas būtų arklius pavogę. 

— Taip ir yra, pone fabrikante. 

Ir jis papasakojo, kas atsitiko. 

— Bet čia arkliai nekalti, pone fabrikante. Jie nieku gyvu ne- 
būtų šokę bėgti, jei kas nors nebūtų įsikraustęs į sėdynę. Jei tik 
žinočiau, kas drįso... 

Jis staiga nutilo. Ką pamatė, buvo stačiai neįtikėtina. Vežėjo, 
tarno ir ekonomės akivaizdoje Šagerstriomas parkrito ant kė- 
dės ir ėmė kvatoti, be galo visus nustebindamas. 

— Tai negi jūs nesuprantat, kas drįso pavogti mano ark- 
lius? — juokėsi jis. | 

Visi trys spoksojo į jį suglumę. 

— Reikia sugauti vagį,- vėl prašneko jis, kai juoko priepuo- 
lis kiek atlėgo.- Lundmanai, kuo greičiausiai pabalnok tris jo- 
jamuosius arklius. Juhansonai, šok jam į pagalbą. O jūs, ponia 
Selberg, dėl visa ko užlipkit į viršų ir pažiūrėkit, ar nėra po- 
nios ten. 

Ekonomė dingo laiptuose, bet po akimirkos vėl sugrįžo ir 
pranešė, kad ponios ten nėra. 

— Gink Dieve, pone fabrikante, kad nebūtų atsitikusi kokia 
nelaimė! - pasakė ji. 

— Kaip kam atrodys, ponia Selberg. Įsidėmėkite mano žo- 
džius! Iki šiol mes patys sau buvom ponai Didžiajam Šiotorpe, 
o dabar turim šeimininkę. 

— Taip, tereikia tik džiaugtis, pone fabrikante. 

— Ponia Selberg kuo nuolankiausiai atsiduoda savo likimui. 
Kad galėčiau ir aš taip padaryti! 

Ir jis išbėgo lauk, nes norėjo drauge su vežėju ir tarnu daly- 
vauti gaudynėse. 

Netrukus viskas buvo baigta. Sučiupta pabėgėlė sėdėjo ka- 
rietos kampe greta Šagerstriomo. Lundmanas užkopė ant pa- 
sostės ir Žingine važiavo atgal į sodybą, o tarnas Juhansonas 
vedė jojamuosius arklius. 

Šarlota buvo šuoliais nulėkusi gerą pusmylį, bet paskui pra- 
sidėjo stati įkalnė. Nors ir kaip šmaukščiojo botagu, arkliai ėjo 
tiktai Žingine, ir ji turėjo gėdingai pasiduoti. 

Keletą minučių karietoje buvo tylu, bet paskui Šarlota paklausė: 

— Na, kaip atrodė? 

- Baisu,- pasakė Šagerstriomas.- Dabar suprantu, kaip turi 
jaustis žmona, kai vyras bėga nuo jos. 

— Aš to ir norėjau. 

Po akimirkos Šagerstriomas pajuto, kaip kažkas smarkiai su- 
purtė jam petį. 

— Tu apsimetinėji! Juokiesi. Tu anaiptol netiki, kad aš no- 
rėjau pabėgti. 

- Mylimoji! - pasakė Šagerstriomas.- Vienintelė tikrai džiu- 
gi akimirka per visą šią dieną man buvo ta, kai atėjo Lundma- 
nas ir pasakė, kad tu pavogei mano arklius. 

— Kodėl? - paklausė Šarlota vos girdimai. 

— Mylimoji, aš supratau, jog tu nenori, kad aš išvažiuočiau. 

— Aš visai ne apie tai galvojau! — sušuko Šarlota.- Juk tris 
savaites visas kaimas tik apie mane kalbėjo, ir jeigu tu būtum 
išvažiavęs... 

- Žinoma,- tarė Šagerstriomas.- Aš suprantu, kad to tu ne- 
būtum įstengusi ištverti. 

Jis nusijuokė iš meilės ir laimės, bet po akimirkos pasakė 
nepaprastai rimtu balsu: 

— Mylimoji, pagaliau imkim vieną kartą ir išsiaiškinkim! Sa- 
kyk, ar tu supratai, kodėl aš norėjau išvažiuoti šįvakar? 

— Taip,- pasakė mergina tvirtu balsu.- Supratau. 

— Tai kodėl neleidai? 

Šarlota tylėjo. Jis ilgai laukė atsakymo, bet nesulaukė. 

— Kai parvažiuosim namo,- pasakė vyras,- savo miegama- 
jame rasi laišką nuo manęs. Tame laiške parašiau, jog nenoriu 
pasinaudoti aplinkybėmis, kurios atbloškė tave į mano rankas. 
Noriu, kad tu būtum visiškai laisva. Mūsų santuoką gali laiky- 
ti netikra. 

Jis dar kartą nutilo laukdamas atsakymo, bet nieko neišgirdo. 

—- Tame laiške taip pat pranešu tau, jog norėdamas įrodyti 
savo meilę ir išpirkti visas kančias, kurias patyrei dėl manęs, 
žadu padovanoti tau Didįjį Šiotorpą. Kai ištuoka bus teisiškai 
patvirtinta, man bus džiugu žinoti, kad tu gyveni čia, kur jau 
visi žmonės spėjo tave pamilti. 

Vėl stojo ilga tyla, bet Šarlotos atsakymo nesigirdėjo. 

- Šis mažas nuotykis nieku gyvu nepanaikina to, kas pasa- 
kyta laiške, - kalbėjo toliau Šagerstriomas.- Iš pradžių aš netei- 
singai jį supratau. O dabar man aišku: tą pokštą tu man iškrėtei 
dėl to, jog nenorėjai, kad iš tavęs vėl tyčiotųsi kaime. 

Šarlota prisislinko arčiau, paskui jis pajuto ant savo skruos- 
to jos karštą alsavimą ir išgirdo kuždant į ausį: 

— Didžiausias mulkis iš visų, kur vaikšto po margąjį pasaulį. 

— Ką? 

— Gal dar sykį pakartoti? 

Jis staiga apkabino ją ir priglaudė prie savęs. 

- Šarlota,- pasakė jis,- kalbėk. Aš turiu žinoti, kas man veikti. 

— Gerai,- pasakė ji griežtoku balsu.- Nelabai smagu tai pa- 
sakoti, bet tu gal apsidžiaugsi išgirdęs, kad vakar, maždaug 
šituo laiku, Karlas Arturas nužudė mano meilę. 

— Tikrai? 

—- Nužudė. Matyt, ji jam nusibodo. Man kone atrodo, kad jis 
taip padarė sąmoningai. 

— Mylimoji! - tarė Šagerstriomas.- Palik Karlą Arturą ramy- 
bėje! Kalbėk apie mane! Jeigu tavo meilė Karlui Arturui mirė, 
tai juk tas dar nereiškia... 

- Žinoma, ne. Ak, kad tu nereikalautum tokių ilgų paaiškinimų! 

- Juk tu gerai Žinai, koks aš kvailas. 

- Supranti,- pasakė Šarlota iš lėto, susimąsčiusi,- visa tat 
labai keista. Aš tavęs nemyliu, bet man gera su tavim, malonu. 
Galiu kalbėti su tavim apie viską, galiu tave bet ko prašyti, ga- 
liu juokauti su tavim. Man taip su tavim ramu ir jauku, lyg mes 
būtume jau trisdešimt metų susituokę. 

- Panašiai kaip pastorius su pastoriene,- įsiterpė Šagerstrio- 
mas su lengvu kartėliu. 

— Maždaug taip,- kalbėjo Šarlota toliau, vis taip pat susi- 
mąsčiusi.- Gal tu tuo nepatenkintas, bet man atrodo, jog, visai 
nemažai pasiekta per vieną dieną. Man patinka, kai tu sėdi ša- 
lia manęs karietoje, patinka, kai seki mane akimis, kada aš šo- 
ku. Man patinka sėdėti su tavim prie stalo ir gyventi tavo na- 
muose. Aš esu dėkinga tau, kad išgelbėjai mane iš to siaubo. 
Didysis Šiotorpas įstabus, bet nenorėčiau gyventi čia nė dienos, 

jeigu nebūtų tavęs. Aš niekaip negalėčiau priprasti prie min- 
ties, kad tu išvažiavai ir palikai mane. Bet vis dėlto... Jeigu tai, 
ką aš jaučiau Karlui Arturui, buvo meilė, tai čia ne meilė. 

- Bet gali tapti meile,- tyliai tarė Šagerstriomas, ir iš balso 
buvo aišku, kad jis susijaudinęs. 

— Galbūt,- pasakė Šarlota.- Ir žinai ką? Man rodos, nieko 
prieš neturėčiau, jei tu mane pabučiuotum. 

Šagerstriomo karieta buvo visais atžvilgiais patogi. Ji riedė- 
jo netrūkčiodama ir nekratydama. Jaunasis fabrikantas galėjo 
puikiai pasinaudoti duotu leidimu. 


ANA SVERD 


Romanas 


Pirma dalis 


KELIONĖ Į KARLSTADĄ 


I 


Nors ir kaip peiktume Teą Sundler, tačiau reikia pasa- 
kyti, kad ji geriau už bet ką kitą mokėjo elgtis su Karlu Ar- 
turu Ekenstetu. 

Pavyzdžiui, Šarlota Liovenšiold juk taip pat stengėsi prikal- 
binti jį, kad nuvažiuotų į Karlstadą ir susitaikytų su motina. 
Norėdama jį paveikti, ji priminė, kokia jam visą laiką buvo mo- 
tina, o galiausiai netgi mėgino jį pagąsdinti, girdi, jis negalėsiąs 
taip gražiai kaip iki šiol sakyti pamokslų, jeigu būsiąs nedėkin- 
gas savo motinai. 

Atrodė, kad ji nori, jog jis parvažiuotų namo lyg sūnus pa- 
laidūnas ir prašytųsi maloningai priimamas į namus. Tas visiš- 
kai neatitiko tuometinės jo dvasinės būsenos: jo pamokslai tu- 
rėjo labai didelį pasisekimą, ir jį gerbė visa parapija. 

Tuo tarpu Tea Sundler pasielgė visai kitaip, kai pasiryžo pri- 
kalbinti jį nuvažiuoti į Karlstadą. Pirmiausia ji paklausė, ar tie- 
sa, kaip ji buvo girdėjusi, jog mieloji tetulė Ekenstet reikalau- 
janti atsiprašyti už menkiausią jai padarytą skriaudą. O jeigu ji 
tokia reikli kitiems, tai, be abejo, ir pati pasiruošusi... 

Taip, jis turėjo pripažinti, jog ji iš tiesų tokia. Vos tik supratusi, 
jog padarė klaidą, motina tuoj stengiasi atsiprašyti ir susitaikyti. 

Tada Tea priminė jam, kaip mieloji tetulė Ekenstet pačiu pa- 
laidymečiu išsirengė pavojingon kelionėn į Upsalą, kad jis ga- 
lėtų jos atsiprašyti. Argi jisai, sielų ganytojas, pasirodys ma- 
žiau nuolankus už paprastą pasaulietę moterį? 

įją, įsmeigęs akis. 

Tada ponia Sundler pasakė, kad šį sykį pati mieloji tetulė 
Ekenstet nusikalto jam. Ir jeigu ji tokia dora, kaip jis tvirtinąs, 
tai negalima abejoti, jog ji dabar gailisi ir iš visos širdies trokšta 
prašyti jį atleidimo. O kadangi dėl ligos negali pati atvažiuoti, 
tai, vadinasi, jo pareiga nuvažiuoti pas ją. 

Čia jau kas kita negu Šarlotos pasiūlymas. Tai bus ne sū- 
naus palaidūno sugrįžimas į tėvų namus, o nugalėtojo įžengi- 
mas. Dabar jis važiuos ne nuolankiai prašytis atleidžiamas, o 
pats atleis. Sunku apsakyti, kaip tas patiko jam ir kaip jis buvo 
dėkingas Teai, kad ji atvėrė jam akis. 

Sekmadienį, atlaikęs pamaldas ir greitosiomis papietavęs pas 
vargonininkus, jis tuoj pat išvyko į Karlstadą. Ir taip skubėjo iš 
nekantrumo, kad važiavo be poilsio visą naktį. Mintis, kad bus 
labai gražu, kai jis vėl susitiks su motina, neleido jam užmigti. 
Tik ji viena temoka padaryti susitikimą tokį gražų. 

Į Karlstadą jis atvyko penktą valandą ryto, tačiau nuvažia- 
vo ne tiesiai į tėvų kiemą, o užsuko į nakvynės namus. Dėl mo- 
tinos nuolankumo nė kiek neabejojo, tačiau dėl tėvo nebuvo 
toks tikras. Labai galimas daiktas, kad šis nesiteiks net įsileisti 
jo, o kad tą matytų vežėjas, nenorėjo. 

Nakvynės namų šeimininkas, senas Karlstado gyventojas, 
stovėdamas priebutyje, iš karto pažino atvažiuojantį Karlą Ar- 
turą. Jis jau buvo girdėjęs šį tą apie sūnaus kivirčą su tėvais dėl 
to, kad jaunasis pastorius panoro vesti dalarnietę. Jis kalbino 
svečią atsargiai, užjaučiamu tonu, bet Karlas Arturas atrodė be 
galo ramus ir patenkintas, atsakinėjo taip linksmai, jog šeimi- 
ninkas pagalvojo, kad gandai, matyt, bus melagingi. 

Karlas Arturas užsisakė kambarį, nusiprausė kelio dulkes ir 
itin kruopščiai išsičiustijo. Kai vėl išėjo į lauką, jis buvo su pas- 
toriaus sutana, su bužmais ir aukšta juoda skrybėle. Apsivilko 
dvasininko drabužiais todėl, kad norėjo parodyti motinai, jog 
atvyko nusiteikęs labai nuolankiai ir romiai. 

Nakvynės namų šeimininkas paklausė, ar jis nenorėtų papus- 
ryčiauti, bet Karlas Arturas atsisakė. Jis su nekantrumu laukė tos 
laimingos akimirkos, kai jie su motina puls vienas kitam į glėbį. 

Karlas Arturas sparčiai nužingsniavo gatve ir pasuko Kla- 
relveno pakrantės pusėn. Buvo pilnas kone to paties begalinio 
džiugaus ilgesio kaip tais laikais, kada, būdamas studentas, grįž- 
davo iš Upsalos namo atostogų. 

Bet staiga jis sustojo taip sumišęs, lyg būtų gavęs tiesiai 
per veidą. Ekenstetų namai jau buvo taip arti, kad jis galėjo 
matyti, jog vartai užrakinti, langinės uždarinėtos, o visos 
durys užsklęstos. 

Nustebęs iš pradžių pagalvojo, ar nebus nakvynės namų šei- 
mininkas pasiuntęs ko nors pasakyti jo tėvams, kad jis parva- 
žiavo, ir jie užsirakinėjo nenorėdami jo įsileisti. Karlas Arturas 
paraudo visas iš apmaudo ir apsigręžė eiti atgal. 

Tačiau bemat ėmė juoktis pats iš savęs. Juk dar nėra nė šeš- 
tos valandos, o tokiu metu namas visada užrakinėtas. Iš tiesų 
juokinga manyti, jog durys užsklęstos ir langinės uždarinėtos 
tam, kad jis neįeitų. Tada vėl sugrįžo prie sodo vartelių, atsivė- 
rė juos ir, atsisėdęs sode ant suoliuko, ėmė laukti, kada namas 
pabus. 

Ir vis dėlto negalėjo atsikratyti minties, jog tai blogas žen- 
klas, kad sugrįžęs rado namus užrakinėtus. Ir jau nebejautė 
džiaugsmo. Begalinis dvasios pakilimas, kuris jam neleido už- 
migti naktį, ūmai dingo. 

Jis sėdėjo ir žiūrėjo į gražius gėlynus ir dailias vejeles. Žiūrė- 
jo į didelį ir puikų namą. Paskui ėmė galvoti apie tą, kurios 
valdžioje visa tai buvo, kokia ji gerbiama visų ir aukštinama, ir 
tarė pats sau, jog nėra jokios vilties, kad ji paprašytų jį atleidi- 
mo. Netrukus pajuto, kad jau nebesupranta nei Teos, nei pats 
savęs. Korsčiurkoje jam atrodė, jog natūralu ir savaime supranta- 
ma, kad pulkininkienė gailis, bet dabar neabejojo, kad tai tiesiog 
kvailystė. 

Jis taip tuo įtikėjo, kad jau buvo bekyląs tuoj pat eiti atgal. 
Netgi atsistojo. Dings kuo greičiau, kol dar niekas nespėjo jo 
pastebėti. 

Tačiau, jau atsidūręs prie vartelių, pagalvojo, kad, ko gero, 
paskutinį kartą lankosi savo namuose. Išeis dabar ir niekada jų 
nebematys. 

Užtat paliko vartelius pravirus ir sugrįžo atgal: norėjo apei- 
ti aplink kiemą ir su viskuo atsisveikinti. 

Pasuko pro namo kertę ir atsidūrė tarp didelių gražių me- 
džių upelio pakrantėje. Taip, jis čia daugiau nebevaikščios ir 
nesigėrės gražiu reginiu. Ilgai žiūrėjo į valtį, ištrauktą ant kran- 
to. Buvo manęs, kad jau niekas ja nebesirūpina, kai jo nėra, bet 
pamatė, kad ji ištepta derva ir nudažyta, visai kaip tais laikais, 
kai jis ja irstėsi. 
vo dar vaikas, ir pamatė, jog čia irgi niekas nepasikeitę, auga 
tos pačios daržovės, kokias jis augindavo. Ir suprato, jog visu 
tuo rūpinasi motina. Jos dėka šis žaidimų kampelis liko kaip 
buvęs. Jau koks penkiolika metų praėjo nuo to laiko, kai jis 
pats čia darbavosi. 

Paieškojo krituolių po obelim ir vieną obuolį įsikišo į kiše- 
nę, nors dar buvo visai žalias ir kietas, kad negalėjai nė įkąsti. 

Paskui paragavo agrastų ir serbentų, nors šie jau buvo perno- 
kę ir susitraukę. 

Tada nuėjo prie sandėlių ir susirado sodininko būdelę, kur 
kadaise jis laikydavo kastuvėlį, grėbliuką ir karutį. Pažvelgė į vi- 
dų. Aišku, nebuvo ko nė galvoti: visi trys daiktai tebestovi toje 
pačioje vietoje, kur buvo juos palikęs. Niekam neleista jų išmesti. 

Jau buvo toks vėlus metas, kad turėjo skubėti, jeigu norėjo 
išeiti iš čia niekieno nepastebėtas. Bet dar ir dar kai ką troško 
pamatyti paskutinį kartą. Viskas jam buvo įgiję naują prasmę. 
„Nežinojau, kaip tai man brangu“ ,- pagalvojo. 

Tačiau drauge jam buvo gėda, kad jis toks vaikiškas. Nie- 
kaip nebūtų norėjęs, kad Tea Sundler jį pamatytų: juk ji vos 
prieš keletą dienų taip žavėjosi jo narsiomis kalbomis, kai jis 
gyrėsi esąs laisvas ir nuo namų, ir nuo tėvų. 

Galų gale jis pajuto, jog delsia čia, slapčiomis vildamasis, 
kad kas nors pamatys jį ir įsileis į vidų. Ir kai jau nė kiek tuo 
neabejojo, apsisuko eiti šalin. 

Jau buvo išėjęs iš sodo ir sustojęs prie vartelių, kai išgirdo, 
jog užrakintame name atsivėrė langas. 

Neįstengė susilaikyti - turėjo atsigręžti. Pulkininkienės mie- 
gamojo langas buvo atlapotas iki galo, o sesuo Žaketė stovėjo 
persisvėrusi per jį ir alsavo gaiviu ryto oru. 

Tą pačią akimirką ji pastebėjo jį ir pradėjo jam mosuoti ir 
linkčioti. Nenorom ir jis ėmė linkčioti, mosavo, skėtriojo, rody- 
damas į užrakintą priebutį. Tada Žaketė dingo nuo lango, o po 
valandėlės jis išgirdo, kaip ėmė žvangėti velkė ir spyna. Durys 
atsidarė, sesuo pasirodė ant slenksčio ir ištiesė į jį rankas. 

Jam buvo gėda ir Teos, ir savęs paties, nes šią akimirką neti- 
kėjo, kad motina prašytų jį atleidimo. Šiuose namuose jam ne- 
buvo kas daryti, tačiau neištvėrė ir tekinas pribėgo prie Žake- 

tės. Jis pagriebė ją už rankų, priglaudė prie savęs ir taip džiau- 
gėsi, kad ji įsileido jį, jog akys apsiašarojo. 

Sesuo buvo be galo laiminga. Pamačiusi, kad jis verkia, ji 
apkabino jį ir pabučiavo. 

— Karlai Arturai, Karlai Arturai, ačiū Dievui, kad tu at- 
važiavai! 

Jis jau buvo spėjęs save galutinai įtikinti, kad jo niekas ne- 
įsileis. Toks nuoširdus priėmimas taip apstulbino jį, kad jis ne- 
teko žado. 

- Klausyk, Žakete, ar mama jau pabudo? Ar aš galėsiu suja 
pasikalbėti? 

- Žinoma, galėsi. Paskutinėmis dienomis jai pasidarė geriau. 
Šiąnakt visai gražiai miegojo. 

Ji lipo laiptais pirmoji, o jis pamažu sekė iš paskos. Niekada 
nebūtų pagalvojęs, kad jausis toks laimingas, vėl sugrįžęs į sa- 
vo namus. Uždėjo ranką ant slidžių turėklų — ne pasiremti, o 
tik paglamonėti. 

Kai užlipo į antrą aukštą, jam pasidingojo, kad kas nors at- 
eis ir išvarys jį. Tačiau nieko panašaus neatsitiko. Tada topte- 
lėjo mintis: matyt, tėvas nepasakojo namiškiams, kaip smar- 
kiai su juo susipyko. Aišku, jis negalėjo to padaryti, juk pulki- 
ninkienė serga. 

Įsitikinęs, kad tikriausiai taip ir buvo, žengė toliau jau ramesnis. 

Kokie gražūs kambariai! Ir seniau jam taip atrodė, bet 
vis dar ne taip kaip šiandien. Baldai sustatyti ne palei sie- 
nas, kaip kitoje namo dalyje. Čia gera ir jauku. Visur justi 
ta, kuri čia gyvena. 

Jie perėjo svetainę ir kabinetą ir atsidūrė prie miegamojo 
durų. Čia Žaketė rankos mostu liepė jam palaukti, o pati įtyki- 
no į kambarį. 

Jis persibraukė per kaktą, stengdamasis prisiminti, ko čia 
atėjo. Tačiau nieko daugiau negalėjo galvoti, tik tai, kad jis na- 
mie ir kad pamatys motiną. 

Žaketė sugrįžo ir įsivedė jį. Pamatęs motiną, kuri gulėjo iš- 
blyškusi, su apraišiota galva ir ranka, Karlas Arturas pajuto, 
kaip kažkas suspaudė jam krūtinę, ir staiga puolė ant kelių prie 
lovos. Ji aiktelėjo iš džiaugsmo, apkabino jam galvą sveikąja 
ranka, prisitraukė prie savęs ir pabučiavo į kaktą. 

Jie žiūrėjo vienas kitam į akis ir buvo be galo laimingi. Tą 
akimirką jų niekas neskyrė. Viskas buvo užmiršta. 

Jis neįsivaizdavo, kad motina atrodys tokia silpnutė ir suny- 
kusi, todėl dabar vos tvardėsi iš susijaudinimo. Labai švelniai 
paklausė, kaip ji jaučiasi. Ji negalėjo nepajusti, kaip jis ją myli. 

Ligonei tai buvo geriausias vaistas, ir ji vėl priglaudė jį 
prie savęs. 

— Tai niekis. Dabar viskas gerai. Pamiršau viską, kas buvo. 

Iš atsakymo jis suprato, kad ji tebemyli jį kaip iki šiol. Ir 
drauge žinojo, kad atgavo visa, ką manėsi praradęs ir ko nese- 
niai taip gailėjosi. Jį vėl laiko sūnum šiuose puikiuose namuo- 
se. Daugiau jis nieko nebetroško. 

Ir kaip tik tuo metu, kai jautėsi itin laimingas, jį apėmė neri- 
mas. Juk jis nesulaukė to, ko čia buvo atvažiavęs. Motina ne- 
prašo jį atleidimo, ir neatrodo, kad ketintų prašyti. 

Jam įkyriai lindo mintis, kad nereikia galvoti apie jokius at- 
siprašinėjimus. Ir vis dėlto tai buvo jam labai svarbu. Jeigu pul- 
kininkienė pripažins, kad pasielgė su juo neteisingai, tai jo pa- 
dėtis šiuose namuose bus visai kitokia, ir tėvai nebegalės prieš- 
tarauti jo vedyboms su Ana Sverd. 

Tiesą pasakius, šitaip maloniai motinos priimtas, jis apsira- 
mino, netgi padrąsėjo. „Verčiau tą klausimą išspręsti tuoj pat,— 

pagalvojo jis, tebeklūpodamas prie lovos.- Kažin ar motina bus 
tokia švelni ir gera kitą dieną. 

Dabar jis atsikėlė ir atsisėdo čia pat ant kėdės. 

Jam buvo truputį nesmagu, kad turi aiškintis su savo tikra 
motina. Ir staiga toptelėjo puiki mintis - jis net nušvito iš 
džiaugsmo. Prisiminė, kad seniau, kai jis arba seserys kuo nors 
nusikalsdavo ir motina norėdavo, kad jie atsiprašytų, ji visada 
kalbindavo prasižengėlį šiais žodžiais: „Na, mano vaike, ar tu 
nieko neturi man pasakyti?“ 

Norėdamas kuo paprasčiau ir atsargiau prieiti prie tos keb- 
lios temos, jis suraukė kaktą, atkišo smilių, bet drauge nusišyp- 
sojo, kad motina suprastų, jog jis juokauja. 

— Na, mama, ar jūs nieko neturit man pasakyti? 

Pulkininkienė, rodės, nieko nesuprato, ji gulėjo ramiai ir nu- 
stebusi Žiūrėjo į jį. 

Jo vargšė sesuo buvo be galo laiminga, matydama tokį nuo- 
širdų motinos ir brolio susitikimą. O dabar ji baisiausiai išsi- 
gando ir slapčiom pakėlė ranką perspėdama brolį. 

Karlas Arturas buvo kuo tvirčiausiai įsitikinęs, kad pulki- 
ninkienė be galo apsidžiaugs jo išradingumu ir, kai tik supras, 
ką jis turi galvoje, taip pat juokais jam atsakys. Todėl nekreipė 
dėmesio į perspėjimą ir kalbėjo toliau: 

— Mama, jūs, be abejo, suprantat, jog praėjusį ketvirtadienį 
truputį supykau, kai jūs bandėt atskirti mane nuo sužadėtinės. 
Niekada nemaniau, kad motulė gali man būti tokia žiauri. Aš 
be galo nusiminiau ir išbėgau neketindamas daugiau su jumis 
nė susitikti. 

Pulkininkienė tebegulėjo vis tokia pat rami. Karlas Arturas 
nepastebėjo jos veide nė šešėlio pykčio ar nepasitenkinimo. Tuo 
tarpu sesuo vis labiau nerimavo. Ji prisėlino arčiau ir iš už lo- 
vos galo jam skaudžiai įgnybo į ranką. 

Jis suprato, ką ji tuo nori pasakyti, bet buvo tikras, jog ge- 
riau už Žaketę išmano, kaip elgtis su motina, todėl nenutilo. 

— Tai va, mama,- tarė jis,- penktadienio rytą, kai atsisveiki- 
nau su tėvu, prisižadėjau daugiau čia niekada nesirodyti. Bet 
vis dėlto aš vėl čia. Ir vargu ar protingiausia Karlstado moteris 
nesupras, ko aš čia atvykau. 

Tada jis stabtelėjo. Nė kiek neabejojo, kad šitiek išgirdusi 
motina pati kalbės toliau. Tačiau ji neprabilo. Tik truputį aukš- 
čiau pasislinko ant priegalvio ir taip atkakliai įsmeigė į jį akis, 
jog jam pasidarė nejauku. 

Jis net pagalvojo, ar nebus motinos protas apsilpęs nuo li- 
gos. Juk šiaip ji suprasdavo jį iš pusės žodžio. Dabar ji to nepa- 
rodė, tad jis kalbėjo toliau: 

- Aš iš tiesų buvau pasiryžęs daugiau jūsų nematyti, bet kai 
užsiminiau apie tai vienai savo draugei, ji paklausė, ar tiesa, 
kad jūs, motule, visada reikalaudavot atsiprašyti už mažiausią 
nusižengimą. Vadinasi, jūs pati irgi... 

Daugiau jis nespėjo pasakyti. Žaketė Sat kartą jam sutruk- 
dė. Ji smarkiai papurtė jį už rankos. 

Bet tada ilgai tylėjusi prabilo pulkininkienė. 

- Ne, netrukdyk jam, Žakete,- pasakė ji - tegul kalba. 

Išgirdęs šiuos motinos žodžius, Karlas Arturas pagalvojo, 
kad ji nelabai juo patenkinta, bet tuoj nuvijo tą mintį. Neįtikėti- 
na, kad ji palaikytų jį šiurkščiu ir beširdžiu. Juk jis užsiminė 
apie tai lyg juokaudamas, lyg tarp kitko. Argi ji gali reikalauti 
dar didesnio nuolankumo? 

Ne, motina tik nori, kad Žaketė taip dažnai netrukdytų 
jam. Šiaip ar taip, jis jau tiek daug pasakė, kad verčiau vary- 
ti iki galo. 

- Toji mano draugė ir atsiuntė mane čia. Ji pasakė, jog mano 
pareiga važiuoti pas jus, mama, kadangi jūs negalit atvažiuoti 

pas mane. Ar atsimenat, mama, kaip jūs vieną kartą atvažiavot 
į Upsalą, kad aš galėčiau jus atsiprašyti? Ji pasakė esanti tikra, 
kad jūs pripažinsite... 

Kaip vis dėlto sunku teisti savo motiną! Žodžiai tiesiog stin- 
go burnoje. Jis mikčiojo, kosėjo, o pagaliau nebeliko kas dau- 
giau daryti, kaip tik nutilti. 

Lengva šypsenėlė švystelėjo pulkininkienės veide. Ji paklau- 
sė, kas toji draugė, kuri apie ją tokios geros nuomonės. 

— Tai Tea, mama. 

- Vadinasi, ne Šarlota taip mano, kad aš laukiu, kada galė- 
siu tave atsiprašyti? 

— Ne, mama, ne Šarlota, o Tea. 

- Džiaugiuosi, kad ne Šarlota,- pasakė pulkininkienė. 

Tada ji dar aukščiau pasislinko ant priegalvio ir vėl nutilo. 
Karlas Arturas irgi nieko nekalbėjo. Jis pasakė jai viską, ką žadė- 
jo, nors ir ne taip iškalbingai kaip buvo manęs. Dabar beliko tik 
laukti. 

Jis nenuleido nuo motinos akių. Be abejo, ji sunkiai su savim 
kovojo. Ne taip lengva prisipažinti, jog neteisingai pasielgei su 
savo tikru sūnumi. 

Staiga ji paklausė: 

— Kodėl tu apsivilkai sutaną? 

— Norėjau parodyti mamai, su kokiu nusiteikimu aš čia atėjau. 

Vėl jos veidu nuslinko šypsenėlė. Karlas Arturas nusigando 
ją pamatęs: šypsena buvo pikta, ironiška. 

Ūmai jam pasirodė, kad veidas ant priegalvio pasidarė tarsi 
iškaltas iš akmens. Žodžių, kurių jis tikėjosi, nesulaukė. Jį su- 
ėmė baimė, kad neprivers jos gailėtis ir prašyti atleidimo. 

— Mama! - sušuko jis, stengdamasis balsu išreikšti visą ne- 
pasitenkinimą ir viltį. 

Ir įvyko permaina. Ligonės veidas paraudo. Pulkininkienė 
atsisėdo lovoje, pakėlė sveikąją ranką ir pagrasė jam. 

- Baigta! - sušuko ji.- Dievo kantrybė bai...- Daugiau ji nie- 
ko neįstengė pasakyti. Duslus, neaiškus paskutinis žodis nuny- 
ko, ir ji vėl atgulė ant priegalvio. Akys taip užvirto aukštyn, 
kad tesimatė baltymai. Ranka nukrito ant antklodės. 

Žaketė iš visų jėgų ėmė šauktis pagalbos ir išbėgo iš kamba- 
rio. Karlas Arturas puolė prie motinos. 

- Kas jums yra? Mama, mama! Neimktt taip į širdį! 

Jis bučiavo jai burną, kaktą, lyg bučiniais būtų norėjęs su- 
grąžinti gyvybę. 

Šitaip palinkęs jis staiga pajuto, kaip kažkas skaudžiai nutvėrė 
jį už sprando. Stipri ranka palaikė jį už pakarpos, o paskui lyg 
kokį bejėgį šunelį ištempė iš kambario ir nutrenkė ant grindų. 

Ir tuo pat metu išgirdo rūstų tėvo balsą: 

— Aha, tai tu vėl sugrįžai. Niekaip negalėjai nusiraminti vi- 
siškai jos nepribaigęs. 


II 


To paties pirmadienio rytą, kai laikrodis rodė pusę aštuntos, 
burmistro namuose suskambėjo skambutis, ir sena apsukri tar- 
naitė, kuri tvarkė šeimos ūkį, nuskubėjo į priebutį atidaryti durų. 

Lauke stovėjo Karlas Arturas Ekenstetas, bet moteriškė pa- 
manė, kad jeigu nebūtų gyvenusi Karlstade nuo seno ir nema- 
čiusi jo mažo, o vėliau užaugusio, nebūtų dabar pažinusi. Jo 
veidas buvo mėlynai raudonas, o gražios akys taip išsprogu- 
sios, kad, atrodė, išsiris iš kaktos. 

Tarnaitė buvo daug metų praleidusi burmistro namuose, 
daug visko patyrusi per tą laiką, ir jai pasirodė, kad jaunasis 

Ekenstetas panašus į žmogžudį,- netgi nenorėjo jo įsileisti. Bet 
kadangi jis buvo pulkininko Ekensteto ir žaviosios pulkininkie- 
nės sūnus, nebeliko daugiau kas daryti: pakvietė į vidų ir pa- 
prašė sėsti ir palaukti. Burmistras, kaip ir kiekvieną rytą, buvo 
išėjęs pasivaikščioti, bet kadangi aštuntą valgydavo pusryčius, 
tai iki to laiko tikrai turėjo sugrįžti. 

Tačiau jeigu ji išsigando, vien pamačiusi jaunąjį Ekenstetą, 
tai nė kiek nenusiramino, kai jis praėjo pro ją nepasisveikinęs ir 
netaręs nė žodžio, lyg būtų visai jos nematęs. 

Buvo aišku, kad jį kažkas ištiko. Šiaip visi pulkininkienės 
Ekenstet vaikai buvo mandagūs ir nuolankūs. Matyt, jos sūnui 
didelė nelaimė. 

Jis nuėjo per priebutį į burmistro kabinetą, ir ji matė, kaip jis 
atsisėdo į supamąją kėdę. Bet nenustygo vietoje: pakilo, priėjo 
prie rašomojo stalo ir pradėjo raustis burmistro popieriuose. 

Jai reikėjo eiti į virtuvę ir žvilgtelti į laikrodį, kad nepervirtų 
kiaušiniai, kuriuos turėjo duoti burmistrui pusryčių, reikėjo 
dengti stalą ir taisyti kavą. Bet ir jaunojo Ekensteto ji negalėjo 
palikti. Kas minutę vis bėgo į kambarį dirstelti į jį. 

Dabar jis vaikštinėja po burmistro kambarį. Čia prieina prie 
lango, čia vėl prie durų ir visą laiką balsiai su savim kalba. 

Argi nuostabu, kad ji išsigando? Burmistrienė su vaikais — 
pas gimines kaime, o kiti tarnai išsiuntinėti, taigi ji viena namie 
ir už viską turi atsakyti. 

Ką jai daryti su juo? Žingsniuoja po burmistro kambarį ir 
atrodo visai protą pametęs! Kas bus, jeigu sugadins kokį svar- 
bų popierių, kur guli ant stalo? Bet juk negali ji mesti savo ruo- 
šą ir saugoti jį! 

Ir tada sena apsukri tarnaitė sugalvojo paklausti Karlą 
Arturą, ar neužeitų į valgomąjį ir neišgertų puodelio kavos. 

Jis neatsisakė ir tuojau nusekė paskui ją. Jinai apsidžiaugė, 
nes, sėdėdamas prie kavos stalo, jis tikrai negalės padaryti 
nieko pikto. 

Jis bemat atsisėdo į burmistro vietą ir vienu užsivertimu iš- 
gėrė jos atneštą puodelį kavos nekreipdamas dėmesio, kad ka- 
va tiesiai nuo ugnies. Paskui pats griebė kavinuką, kurį ji pali- 
ko ant stalo, prisipylė dar vieną puodelį ir vėl išgėrė. Neėmė 
nei cukraus, nei grietinėlės, tik maukė karštutėlę kavą. 

Išgėręs paskutinį puodelį, matyt, pastebėjo, kad tarnaitė stovi 
kitapus stalo ir žiūri į jį. 

— Kaip malonu, kad panelė išvirėt man tokios skanios ka- 
vos,- tarė jis.- Turbūt paskutinį kartą geriu kavą. 

Jis kalbėjo taip tyliai, kad ji vos galėjo jį girdėti. Atrodė, kad 
jis nori atskleisti jai didžiausią paslaptį. 

— O, pastorienė Forsijus Korsčiurkoje, be abejo, visada jus 
girdo skania kava,- pasakė tarnaitė. 

— Taip, panele, tiesa,- atsakė jis ir kažkaip paikai nusijuo- 
kė.- Bet ten aš jau turbūt nesugrįšiu. 

Čia irgi nieko nuostabaus. Visai įprastas dalykas, kad jau- 
nus pastorius siuntinėja iš vienos vietos į kitą. Tarnaitė pasiju- 
to ramiau. 

— Man vis dėlto atrodo, kad kiekvienoje pastoriaus sodybo- 
je, nors ir kur magistras pakliūtumėt, gausit skanios kavos,- 
pasakė ji. 

— Ar panelė manot, kad kalėjime taip pat skani kava? - pasa- 
kė jis dar labiau pritildęs balsą.- Ten turbūt neduos man nei 
kavos, nei sausainių. 

— Ko gi jums eiti į kalėjimą, magistre? Kam to reikia? 

Jis nusigręžė nuo jos. 

— Į šį klausimą neatsakysiu,- tarė jis. 

Ir vėl nukreipė akis į valgius ant stalo. Užsitepė sviesto ant 
duonos, užsidėjo sūrio ir valgė lyg išbadėjęs — godžiai kando 
dideliais kąsniais ir rijo nekramtęs. Tarnaitei pradėjo rodytis, 
kad, ko gero, nieko jam neatsitiko - jis tik labai išalkęs. Ji nuėjo 
į virtuvę ir atnešė burmistrui skirtus kiaušinius. Karlas Arturas 
prarijo abu lyg niekur nieko ir vėl puolė prie duonos ir sviesto. 
Šlamšdamas viską vėl prakalbo: 

— Nemažai numirėlių šiandien vaikšto po miestą. 

Jis pasakė tai labai ramiai ir šaltai, lyg būtų kalbėjęs apie 
gražų orą. Tačiau tarnaitė vis dėlto išsigando, ir jis tą, matyt, 
pastebėjo. 

— Gal tamstai atrodo, kad aš kalbu keistai? Taip, ir man pa- 
čiam atrodo keista, kad matau numirėlius. Iki šiol niekada nėra 
man jie pasirodę, niekad o niekad; tikrai tą Žinau; ėmė rodytis 
tik po to, kas man atsitiko šiandien septintą valandą. 

- Šit kaip, - pasakė tarnaitė. 

— Žinot, panele, man taip suspaudė širdį. Man reikia iš na- 
mų eiti į miestą, o aš negaliu, stoviu, įsikibęs į mūsų statinių 
tvorą, ir viskas. Ir žiūriu - pro šalį žingsniuoja katedros klebo- 
nas už parankės su savo žmona. Kaip ir seniau, kai ateidavo 
pas mus sekmadieniais pietų. Aišku, jie jau žinojo, ką aš pada- 
riau, ir liepė man eiti pas burmistrą prisipažinti, kokią esu pik- 
tadarybę iškrėtęs, ir prašytis, kad mane nubaustų. Aš atsakiau, 
kad tai neįmanoma, bet jie neatlyžo. 

Karlas Arturas nutilo ketindamas įsipilti ir išgerti dar puo- 
delį kavos. Jis įdėmiai žiūrėjo į panelę tartum stengdamasis su- 
prasti, kokį įspūdį jai padarė jo pasakojimas. 

Tačiau tarnaitė visai ramiai tarė: 

- Juk daug kas yra matę numirėlių, dėl to magistrui nėra ko... 

Buvo aiškiai matyti, kad toks atsakymas jį nudžiugino. 

— Ir man taip atrodo. Juk šiaip aš visai nesu pasikeitęs. 

- Žinoma,- pasakė tarnaitė. Jai atrodė, jog geriausia bus jam 
pritarti ir laikytis ramiai. Tik be galo nekantravo, kad greičiau 
pareitų burmistras. 

- Ir aš nieko prieš, galiu padaryti, kaip jie nori,- pasakė Karlas 
Arturas.- Bet juk esu pilno proto, dėl to žinau, kad burmistras tik 
pasijuoks iš manęs. Neginčysiu, kad mano sąžinę slegia sunki nuo- 
dėmė, bet už tai manęs negalima sodinti į kalėjimą ir teisti. 

Taip taręs užsimerkė ir atsišliejo į kėdės atlošą. Duonos rie- 
kė, kurią turėjo rankoje, nukrito ant grindų, veidas persikreipė, 
lyg jis būtų kentėjęs baisiausias kančias. Bet nuostabiai greitai 
vėl atsitokėjo. 

— Vėl širdį sugniaužė,- pasakė jis.- Ar ne keista, kad kai tik 
tariu sau, jog negaliu taip padaryti, ir užeina blogumas? 

Jis pakilo nuo stalo ir ėmė vaikštinėti po kambarį. 

- Aš taip padarysiu,- pasakė jis visiškai užmiršęs, kad tar- 
naitė stovi šalia ir klausosi jo.- Aš noriu taip padaryti, aš pasa- 
kysiu burmistrui, kad esu nusižengęs ir mane reikia bausti. Pa- 
sakysiu, kad kaltas dėl motinos mirties. Ką nors sugalvosiu. 
Turiu pasakyti, kad pasielgiau taip sąmoningai. 

Jis vėl priėjo prie tarnaitės. 

— Tik pamanykit, praėjo! - tarė jis visai smagus.- Iškart 
praeina, kai tik pasakau, kad sutinku kentėti bausmę. Aš toks 
laimingas. 

Sena apsukri tarnaitė jau nebebijojo. Jai pasidarė jo gaila. Ji 
paėmė ranką ir paglostė. 

—- Kam gi to reikia, magistre? Kam jums prisiimti kaltę, jei 
nieko nepadarėt? 

— Ne,- tarė jis.- Aš žinau, kad taip reikia. Ir noriu mirti. 
Noriu parodyti mamai, kad ją mylėjau. Aš būsiu be galo lai- 
mingas, kai sutiksiu ją tenai, aname pasaulyje, kur už viską 


bus atleista. 

— Nieko nebus,- pasakė tarnaitė.- Aš viską papasakosiu 
burmistrui. 

— Ne, nepasakokit,- tarė Karlas Arturas.- Kodėl neturėtų tei- 
sėjas pasmerkti manęs? Juk aš nužudžiau, nors neturėjau ran- 
kose nei peilio, nei šautuvo. Žaketė puikiai matė, kaip viskas 
buvo. Argi jums neatrodo, kad šiurkštumas ir atšiaurumas nė- 
ra pavojingesni už plieną ir šviną? Tėvas taip pat viską Žino ir 
galės paliudyti. Aš tikrai galiu būti nuteistas, juk nesu nekaltas. 

Tarnaitė nieko neatsakė. Be galo nudžiugo išgirdusi, kaip 
atsivėrė lauko durys ir laiptuose sučežėjo žingsniai. 

Ji išbėgo į prieškambarį, nes norėjo bent keliais žodžiais per- 
spėti burmistrą, tačiau Karlas Arturas atsekė iš paskos. Matyt, 
ketino tuoj pat pradėti savo išpažintį, bet sutriko. 

- Žiūrėk, tu vėl mieste,- pasakė burmistras.- Kaip gaila 
pulkininkienės! 

Šitaip sakydamas jis atkišo ranką pasisveikinti, tačiau Kar- 
las Arturas užsimetė dešinę už nugaros. Tada nusigręžė į sieną 
ir truputį virpančiu, bet vis dėlto aiškiu balsu pasakė: 

— Aš atėjau prašyti dėdės, kad mane areštuotumėt. Aš nu- 
žudžiau savo motiną. 

- Po šimts! - tarė burmistras.- Bet juk pulkininkienė dar ne- 
numirė. Buvau sutikęs daktarą... 

Karlas Arturas atšlijo atbulas. Tarnaitė, pamaniusi, kad jis 
gali parkristi, ištiesė rankas. Tačiau jis išlaikė pusiausvyrą. Pa- 
sigriebė skrybėlę ir netaręs daugiau nė žodžio išlėkė į gatvę. 

Pirmas sutiktas žmogus buvo senas jų namų gydytojas, ir 
Karlas Arturas puolė prie jo. 

— Kaip mama? 

— Gerai, kad aš tave sutikau, nevidone. Nedrįsk vėl eiti į 
namus. Kas tau pasidarė? Pradėjai drožti kaltinimus ligo- 
tam žmogui! 

Karlas Arturas nebesiklausė jo. Puolė tiesiausiu keliu į tėvų 
namus. Priėjęs artyn pamatė savo ištekėjusią seserį, Evą Arker, 
stovinčią prie sodo vartelių. 

— Eva,- šūktelėjo jis,- ar tai tiesa? Mama gyva? 

— Taip,- tarė ji tyliai - daktaras sakė, kad ji gyvens. 

Jis norėjo išversti vartelius. Norėjo šokti į kambarį, pulti ant 
kelių prieš motiną, prašyti, kad atleistų. Tačiau Eva jį sulaikė. 

— Neik tenai, Karlai Arturai. Aš jau seniai čia stoviu ir laukiu 
tavęs. Jai buvo labai sunkus priepuolis. 

— Aš lauksiu kiek tik reikės. 

- Ir ne tik dėl motulės tau negalima ten eiti,- tarė Eva, kilste- 
lėjusi antakius.- Ir dėl tėtušio taip pat. Daktaras sakė, kad mo- 
tulė jau niekada kaip reikiant nepasveiks. Ir dabar tėtušis neno- 
ri tavęs nė regėti. Nežinia, kas gali atsitikti, jeigu jis tave pama- 
tys. Važiuok atgal į Korsčiurką! Tai bus užvis geriausia. 

Šitie sesers žodžiai suerzino Karlą Arturą. Jis nė kiek neabe- 
jojo, kad ji perdeda ir tėvo pyktį, ir pavojų, kuris gresia moti- 
nai, jeigu jis pasirodys. 

- Tau ir tavo vyrui rūpi tik sukiršinti mane su tėte ir ma- 
ma. Labai jau mokat pasinaudoti laiminga proga. Naudoki- 
tės į sveikatą! 

Jis apsisuko ir nuėjo sau. 


III 


Mes, žmonės, tokie jau esam, kad nemėgstam, kai kas nors 
sudūžta. Net jeigu tai ir molinis puodas ar porceliano lėkštė, 
vis tiek surenkam šukes, sudedam vieną prie kitos ir mėginam 
sulipinti ar suklijuoti draugėn. 

Panašiai buvo ir Karlui Arturui Ekenstetui, kai jis važiavo 
namo į Korsčiurką. 

Tiesa, apie tai jis galvojo ne visą dieną, nes reikia prisiminti, 
kad nebuvo sudėjęs bluosto praėjusią naktį ir dėl visokių ne- 
malonių įvykių negavo ligi valiai išsimiegoti visą praėjusią sa- 
vaitę. Todėl dabar kūnas pareiškė savo teises, ir nei kratymas 
karietoje, nei kava, kurios buvo prigėręs pas burmistrą, netruk- 
dė - jis miegojo kone visą kelią. 

O tas trumpas valandėles, kai nemiegojo, bandė surinkti sa- 
vo paties šukes: tą Karlą Arturą Ekenstetą, kuris prieš keletą 
valandų važiavo šiuo keliu, ir tą, kuris subyrėjo į smulkias ske- 
veldras Karlstade, reikėjo sulipinti, kad vėl būtų galima pa- 
leisti apyvarton. 

Kai kam gal pasirodys, jog čia sudužo niekam tikęs molinis 
puodas, nevertas nei triūso, nei klijų. Bet mums teks atleisti Kar- 
lui Arturui, kad jis buvo kitokios nuomonės: jis manė, kad su- 
dužo brangi tauraus porceliano vaza su subtiliais rankų darbo 
raižiniais, išpuoštais grynu auksu. 

Nors ir keista, tačiau šiame lipdymo darbe jam itin padėjo 
mintys apie seserį Evą ir jos vyrą: jis širdo vis labiau minėda- 
mas, kiek kartų jie pavyduliavo jam ir skundėsi, kad motina 
jiems neteisinga. 

Kuo ilgiau jis galvojo apie seną neapykantą, kurią Eva jautė 
jam, tuo darėsi tikresnis, kad ji nepasakė tiesos. Ko gero, nėra 
taip bloga pulkininkienei, kaip ji vaizdavo, ir tėvas ne taip jau 
smarkiai užpykęs ant jo,- tai vis Evos ir Arkerio išgalvotos gud- 
rybės. Jie sumanė pasinaudoti jo paskutine kvailyste, kurią jis 
ką tik iškrėtė ir kuri neabejotinai buvo labai didelė, - to pats 
neneigė,- ir dabar nori jį galutinai atskirti nuo namų. 

Kai tik jis pasidarė išvadą, jog viskas būtų baigęsi kuo 
geriausiai, jeigu Eva nebūtų nuvariusi jo šalin, jį taip suėmė 
miegas, kad tepabudo tada, kai karieta sustojo prie nakvy- 
nės namų. 

Vėliau, kai vėl prabudo, ėmė galvoti apie Žaketę. Jos jis ne- 
norėjo smerkti. Ši ne tokia pavydi kaip Eva. Ji gera ir myli jį. 
Bet argi ji nepasielgė kvailai? Jeigu nebūtų sutrukdžiusi jam 
per tą pasikalbėjimą su motina, jis gal būtų visa tai kitaip pasa- 
kęs. Bene lengva nutaikyti žodį, kai tau visą laiką už nugaros 
stovi žmogus, čia timpčioja už rankovės, čia kužda, kad bū- 
tum atsargus. 

Jam gerokai atlėgo širdis, begalvojant apie Žaketę, kokia ji 
kvaila ir nevykėlė. Tačiau vis tiek greitai užmigo pamiršęs ir ją. 

Prieštaringi jausmai apimdavo jį ir tada, kai protarpiais pa- 
galvodavo apie Teą Sundler, kuri taip pat buvo kalta dėl šios 
nelaimės. Ji - širdingiausia jo draugė. Niekuo jis negali taip pa- 
sikliauti kaip ja, bet ji, ko gero, menkai pažįsta gyvenimą ir ne- 
gali būti jam tikra patarėja. Ji apsiriko manydama, kad pulki- 
ninkienė tik ir laukia, kada galės jo atsiprašyti. Ji per daug jį 
aukštino ir todėl suklydo, o per tai galėjo ištikti didelė nelaimė. 
Pulkininkienė, ko gero, galėjo numirti, ir jis tada būtų išėjęs iš 
proto. Taigi pateisinimas buvo surastas. 

Tiesą pasakius, jis stengėsi negalvoti apie savo apsilankymą 
pas burmistrą ir apie pokalbį su tarnaite. Rodės, nuo to jis vėl 
subyrės į šukes, ir tada reikės iš naujo surinkti viską draugėn. 

O kitą kartą, kai vėl trumpam pabudo, jam dingtelėjo min- 
tis, kad jo išgąstis ir susirūpinimas gal kaip tik jam išeis į 
naudą. Pulkininkienė, be abejo, išgirs apie tai ir supras, kaip 
jis ją myli. 

Ji susijaudins, lieps jį pakviesti, ir jie susitaikys. 

Karlas Arturas norėjo tikėti, kad taip viskas ir baigsis. Jis 
kasdien mels Dievą, kad šitaip baigtųsi. 

Stačiokiškai kalbant, galima sakyti, kad Karlas Arturas bu- 
vo visai neblogai sulipintas, kai vienuoliktą valandą vakaro 

sugrįžo namo į Korsčiurką. Netgi pats stebėjosi, kad po tokio 
siaubingo dvasinio sukrėtimo liko gana sveikas. Miegas dar te- 
beėmė jį, ir, išlipęs iš karietos prie pastoriaus sodybos vartelių 
ir užsimokėjęs vežėjui, jis tegalvojo, kaip dabar būtų gera išsi- 
tiesti lovoje ir išsimiegoti ligi soties. 

Jau buvo beeinąs į savo fligelį, bet tuo tarpu pasirodė tarnai- 
tė, perdavė linkėjimų nuo pastorienės ir pasakė, kad šilta vaka- 
rienė laukianti ant stalo. Jis kur kas mieliau būtų ėjęs tuoj pat 
gulti, bet nenorėjo užgauti pastorienės, kuri štai pasirūpino juo, 
žinodama, kad po ilgos kelionės reikia gerai pavalgyti, todėl 
nuėjo į valgomąjį. 

Šito jis, aišku, nebūtų padaręs, jeigu nebūtų žinojęs, jog nie- 
kas iš namiškių nepaklaus jo apie kelionę. Tačiau jis buvo tik- 
ras, kad senukai jau seniai sugulę, o Šarlota išvažiavusi. 

Eidamas per prieškambarį jis vos nepargriuvo užkliuvęs už 
kažkokios dėžės, kuri stovėjo prie pat durų. 

— Oi, dėl Dievo meilės, atsargiau, magistre! - pasakė tarnai- 
tė.- Čia ponios Šagerstriom daiktai. Mes visą dieną vyniojom 
juos į marškas ir krovėm klodami tarp jų šiaudus. 

Ir vis dėlto jam neatėjo į galvą, kad Šarlota pati gali būti 
atvažiavusi iš Didžiojo Šiotorpo, o tuo labiau, kad galėjo apsi- 
nakvoti pastoriaus sodyboje. Jis ramiai įžengė į valgomąjį ir 
atsisėdo prie stalo. 

Gerą laiko tarpą jo niekas netrukdė. Jis spėjo sočiai pava- 
karieniauti ir jau buvo sudėjęs rankas maldai po valgio, kai 
laiptuose pasigirdo žingsniai. Jie buvo sunkūs, nerangūs, ir 
jis pagalvojo, kad tikriausiai pastorienė bus sumaniusi pa- 
klausti, kaip jam sekėsi kelionė. Mielai būtų pakilęs ir išbė- 
ges, tačiau nedrįso. 

Netrukus iš lėto, tyliai atsivėrė durys, ir kažkas įėjo į kam- 
barį. Nieko gero nebūtų buvę, net jei jis būtų išvydęs pastorie- 
nę. Bet tai buvo ne ji, o Šarlota. Baisiau ir negalėjo atsitikti. Ne 
be reikalo penkerius metus buvo su ja susižadėjęs. Jis ją pažino- 
jo. Galima įsivaizduoti, koks bus skandalas, kai ji išgirs, jog pul- 
kininkienę ištiko širdies smūgis! Užkurs jam pirtį. Jis taip pa- 
vargęs, o turės kelias valandas klausytis jos. Karlas Arturas nu- 
sprendė, jog bus su ja niekinamai mandagus, kaip kad būdavo 
paskutiniu metu. Tai pats geriausias būdas ją sutramdyti. 

Tačiau jis dar nieko nespėjo pasakyti, o Šarlota jau buvo vidu- 
ryje kambario, ir dvi lajinės žvakės, stovinčios ant stalo, nušvietė 
jos veidą. Tada jis pamatė, kad jos akys paraudusios nuo ašarų, o 
veidas mirtinai išblyškęs. Matyt, jai kažkas baisaus atsitiko. 

Užvis pirmiausia reikėjo spėti, kad ji jaučiasi nelaimingai ište- 
kėjusi. Tačiau labai neįtikėtina, kad ji taip akivaizdžiai tą rodytų. 
Ir buvęs sužadėtinis, aišku, pats paskutinis turėtų tą pamatyti. 

Ak, tiesa! Juk prieš keletą dienų jis buvo girdėjęs, kad dak- 
tarienė Romelijus, jos sesuo, labai sunkiai serga. Jis jau manė 
atspėjęs tikrąją priežastį. 

Šarlota pasiėmė kėdę ir atsisėdo prie stalo. Ji pradėjo kalbėti 
be galo šaltu ir neišraiškingu balsu, kaip paprastai kalba žmo- 
jog tik balsiai kalbasi pati su savim. 

— Kapitonas Hamarbergas buvo čia užsukęs prieš valandą,- 
pasakė ji.- Jis buvo Karlstade ir išvažiavo iš ten šiandien rytą, 
truputį vėliau už tave. Bet jis važiavo pora arklių ir todėl čia 
atvyko daug anksčiau. Sakė, jog pralenkęs tave kelyje. 

Karlas Arturas stumtelėjo kėdę nuo stalo. Galvą ir širdį jam 
lyg peiliu pervėrė. 

— Važiuodamas pro pastoriaus sodybą,- kalbėjo toliau Šar- 
lota tokiu pat vienodu ir aiškiu balsu,- jis pamatė, jog kabineto 
languose dega šviesa, todėl pamanė, kad pastorius dar neatsi- 
gulęs. Užtat išlipo iš karietos nenorėdamas prarasti malonumo 
papasakoti pastoriui, ką jo padėjėjas šįryt pridarė Karlstade. 
Jam patinka pasakoti tokius dalykus. 

Vienas smūgis po kito daužė galvą ir širdį. Viskas, ką jis per 
dieną buvo surinkęs ir sulipinęs draugėn, vėl skilo į šukes. Da- 
bar išgirs, ką artimieji mano apie jo elgesį. 

— Mes buvom neužrakinę prieškambario durų,- pasakė 
Šarlota,- nes tikėjomės, kad tu bet kuriuo metu gali parva- 
žiuoti, todėl jis be niekur nieko įžengė į kabinetą. Tačiau dė- 
dė ką tik buvo nuėjęs gulti, užtat jo jis nepamatė, o rado 
mane, sėdinčią ir rašančią laišką. Apie miegą negalėjau nė 
galvoti nesužinojusi, kaip tau sekėsi Karlstade. Ir štai išgir- 
dau iš Hamarbergo. Manau, jam buvo didesnis džiaugsmas | 
pasakoti man negu dėdei. 

— O tau, Šarlota,- įsiterpė Karlas Arturas,- buvo turbūt ne 
mažesnis džiaugsmas jo klausytis. 

Šarlota numojo ranka. Į tokį menką išpuolį nebuvo verta nė 
atsakyti. Žmogus tokių replikų paprastai griebiasi tada, kai jį 
ištinka didelė bėda ir jis nori parodyti, jog jam tai vieni niekai. 
Todėl Šarlota pasakojo toliau. 

- Kapitonas Hamarbergas čia ilgai negaišo,- tarė ji.- Tuoj 
iškeliavo, kai tik papasakojo, kaip tu apkaltinai savo motiną ir 
kaip ją ištiko širdies smūgis. Netgi apie tavo vizitą pas burmist- 
rą užsiminė. Ak, Karlai Arturai, Karlai Arturai! 

Dabar ji nebeįstengė ilgiau tvardytis. Užsidengė nosinaite 
akis ir ėmė verkšlenti. 

Bet mes, žmonės, tokie jau esam, kad nemėgstam, kai kas 
nors dėl mūsų verkia. Nepatinka mums taip pat, kad štai kaž- 
kas neseniai sėdėjo ir klausėsi linksmo ir gyvo pasakojimo, kaip 
mes kvailai ir juokingai elgėmės. Todėl Karlas Arturas neišken- 
tė nepasakęs, kad Šarlotai, ištekėjusiai už kito, nėra reikalo taip 
rūpintis juo ir jo šeima. 

Netgi į taiji nieko neatsakė. Savaime buvo aišku, kad jis grieb- 
sis šitokių gynimosi priemonių. Dėl to nevertėjo pykti. 

Bet užtat ji sutramdė ašaras ir pasakė, ką visą tą laiką troško 
pasakyti: 

— Kai aš tai sužinojau, iš pradžių nusprendžiau nekalbėti su 
tavim šį vakarą. Supratau, kad tu norėsi ramybės. Bet kai ką vis 
dėlto turiu tau pasakyti. Pasistengsiu trumpai. 

Jis trūktelėjo pečiais, nuolankus ir nelaimingas. Juk jie sėdi 
vienam kambaryje. Jis priverstas klausytis. 

- Turiu tau prisipažinti, kad dėl visko kalta aš,- pasakė Šar- 
lota.- Aš prikalbėjau Teą... Toji tavo kelionė... aš kalta... tu ne- 
norėjai, bet aš norėjau...lr jeigu dabar tavo motina numirs, tai 
būsiu kalta aš, o ne tu... 

Daugiau ji neįstengė nė žodžio ištarti. Jautėsi tokia nelai- 
minga ir kalta. 

- Man reikėjo pakentėti,- pasakė Šarlota, kai vėl apsiramino 
ir galėjo kalbėti.- Nereikėjo man tavęs taip greitai siųsti. Tu dar 
tebeširdai ant motinos. Dar nebuvai jai atleidęs. Užtat taip ir 
atsitiko. Bet aš turėjau suprasti, kad iš to nieko neišeis. Tik aš, 
tik aš čia kalta. 

Šitaip tarusi ji atsistojo ir valandėlę vaikščiojo po kambarį 
gniaužydama rankose nosinę. Paskui sustojo priešais jį. 

- Štai ką aš tau norėjau pasakyti. Dėl visko kalta aš. 

Jis nieko neatsakė. Tik ištiesė rankas ir paėmė jos vieną ranką. 

— Šarlota,- tarė jis labai tyliai ir švelniai,- tik pamanyk, kiek 
kartų mes kalbėjomės šiame kambaryje, prie šito stalo! Čia mes 
ginčijomės ir barėmės, bet čia mes patyrėm ir daug džiaugsmo 
valandų. Ir štai dabar mes čia paskutinį kartą. 

Ji stovėjo prie jo šalies. Ir nesuprato, kas čia dedasi. Jis glos- 
tė jai ranką ir kalbėjo meiliau negu kada nors lig šiol. 

- Šarlota, tu man visada buvai gera ir norėjai padėti. Nėra 
kito tokio nuoširdaus žmogaus kaip tu. 

Iš nuostabos ji neteko žado ir neįstengė net ginčytis su juo. 

— Tik aš nepripažinau tavo gerumo. Aš nenorėjau jo supras- 
ti. Ir vis dėlto tu atėjai šį vakarą ir nori visą kaltę prisiimti sau. 

— Bet tai tiesa,- tarė ji. 

— Ne, Šarlota, netiesa. Nekalbėk daugiau! Tai vis mano savi- 
meilė, mano žiaurumas. Tu linkėjai man tik gero. 

Jis padėjo galvą ant stalo ir pravirko. Tačiau jos rankos ne- 
paleido, ir ji jautė, kaip ją vilgo jo ašaros. 

- Šarlota,- tarė jis - aš jaučiuosi kaip žmogžudys. Man jau 
nebėra išsigelbėjimo. 

Laisvąja ranka ji paglostė jam plaukus, bet vis dar nieko 
nesakė. 

— Karlstade, Šarlota, man taip suskaudo širdį. Maniau, kad 
išprotėjau. Paskui, važiuodamas namo, bandžiau užmiršti vis- 
ką. Bet dabar suprantu, kad nieko nebus. Turėsiu atkentėti. 

- Karlai Arturai, kaip ten buvo? - pasakė Šarlota.- Kaip at- 
sitiko? Aš kalbėjau tik su kapitonu Hamarbergu. 

Karlas Arturas dar nebuvo girdėjęs, kad Šarlota kalbėtų su 
juo taip švelniai ir taip motiniškai. Jis negalėjo jai neatsakyti ir 
tuoj pat pradėjo pasakoti. Nieko neslėpė ir nesiteisino ir todėl 
jautėsi tarsi atgailaująs. 

- Šarlota,- tarė jis pagaliau,- kodėl aš taip apakau? Kas ma- 
ne suklaidino? 

Ji nieko neatsakė. Tačiau jos širdies gerumas globė jį ir 
raminojo žaizdų peršėjimą. Nė vienas iš jų nepagalvojo, kaip 
tat nuostabu, kad jie kalbasi va taip nuoširdžiai, kaip dar 
niekada nebuvo kalbėję. Jie netgi nepajudėjo iš vietos, jis sė- 
dėjo visą laiką prie stalo, o ji stovėjo, parimusi prie jo. Kal- 
bėjosi jie apie viską. Paskui jis paklausė, kaip ji mananti, ar 
jis dar galįs likti pastorium. 

— Negi tau bijoti kapitono Hamarbergo ir paisyti, ką jis kalbės? 

- Aš ne kapitoną Hamarbergą turiu galvoje, Šarlota: aš jau- 
čiuosi toks pasigailėtinas ir menkas. Tu negali to net įsivaizduoti. 

Šarlota nepanoro į tai atsakyti. 

— Tu nueik rytoj ir pasikalbėk su dėde Forsijum! - tarė ji.- Jis 
labai išmintingas ir dievobaimingas. Ir, ko gero, pasakys, kad 
tu dabar labiau tinki būti pastorium negu iki šiol. 

Tai buvo geras patarimas. Ir jam pasidarė ramiau. Viskas, 
ką ji kalbėjo, teikė jam paguodos. Jam buvo gera. Jis nebesipik- 
tino, jo nepasitikėjimas dingo. 

Pagaliau jis švelniai pabučiavo jai ranką. 

- Šarlota, aš nenoriu kalbėti apie tai, kas buvo, bet vis dėlto 
leisk man pasakyti, kad aš nesuprantu pats savęs! Kodėl aš išsi- 
skyriau su tavim? Ne, aš nenoriu teisintis, bet man rodos, jog 
kažkas mane vertė daryti ne taip, kaip noriu. Kodėl aš pastū- 
miau savo motiną į mirties glėbį? Kodėl netekau tavęs, Šarlota? 

Baisus skausmas perkreipė Šarlotos veidą. Ji apsisuko ir nu- 
ėjo į patį tamsiausią kambario kampą. Lengvai būtų galėjusi 
paaiškinti priežastį, bet nenorėjo. Ši akimirka buvo šventa. Ji 
bijojo visko, ką jis galėjo palaikyti jos kerštu. 

— Mielas Karlai Arturai,- tarė ji, - po savaitės aš išvažiuosiu. 
Mudu su Šagerstriomu žadam lydėti mano seserį Mariją Luizą 
į Italiją, ten ji išsigydys nuo džiovos, ir jos vaikučiai neliks našlai- 
čiai. Gal kaip tik dėl to viskas ir turėjo taip susiklostyti. 

Šitaip tarusi priėjo prie vyro, kurį mylėjo, ir dar kartą pa- 
glostė jam galvą. 

— Dievo kantrybė dar nesibaigė,- tarė ji.- Aš Žinau - jai 
nėra galo. 


ARKLYS IR KARVĖ, MERGA IR BERNAS 


I 

Kas ji tokia, kad buvo išrinkta iš visų kitų vargšių keliaujančių 
prekeivių, kodėl ji viena susilaukė tokios laimės ir išaukštinimo? 

Žinoma, tas tiesa, kad ji moka kalti pinigus, kad taupi ir nie- 
kada neišmes nė skatiko be reikalo, be to, gudri ir apsukri ir 
sugeba taip privilioti žmogų, kad jis nupirks ir tai, ko jam rei- 
kia, ir tai, ko nereikia. Bet vis dėlto ji nesijautė verta, kad būtų 
iškelta virš savo senų draugių. 

Iš tikrųjų, kas ji tokia, kad šitoks žymus žmogus atkreipė 
įją dėmesį? 

Kiekvieną rytą pabudusi ji sako sau: „Argi tai ne stebuk- 
las? Visai toks pat, kur aprašyti Biblijoje. Apie jį reikėtų baž- 
nyčioje skelbti“. 

Paskui susineria rankas ir vaizduojasi, jog sėdi bažnyčios 
suole. Aplinkui pilna žmonių, o sakykloje stovi pastorius. Šiaip 
pamaldos kaip visada, tik kad pastorius kalba apie keistą įvykį. 
Ir pasakoja ne apie ką kita, o apie vargšes dalarnietes, kurios 
klajoja vieškeliais su savo krepšiais, apie jų tykančius pavojus 
ir sunkumus. Lyg gerai pažindamas jų gyvenimą, jis pasakoja, 
kaip joms sunku tada, kai prekiauti neinasi, kaip jos tada mažai 
uždirba, kaip kitą sykį turi atsisakyti netgi duonos kąsnio, kad 
galėtų kuo daugiau parnešti namo tiems, kurie jų laukia. Bet 

šiandien pastorius džiaugiasi galėdamas savo mylimiems klau- 
sytojams papasakoti, kaip Viešpats Dievas pasigailėjo vienos 
tokios vargšės klajūnės. Jai daugiau nebereikės bastytis keliais 
per darganą ir šaltį. Ji išteka už pastoriaus, persikels gyventi į 
pastoriaus sodybą, kur bus arklys ir karvė, merga ir bernas. 

Kai pastorius ištaria šiuos Žodžius, visiems pasidaro leng- 
viau, bažnyčioje tarsi pašviesėja. Visi džiaugiasi, kad vargšelė 
dabar gyvens soti ir visų gerbiama. Tie, kurie sėdi netoli Anos 
Sverd, linkčioja jai ir šypsosi. 

Jai parausta skruostai iš susijaudinimo, bet paskui ji visai 
sutrinka, nes pastorius atsigręžia į ją ir sako keletą žodžių: 

„Kas tu tokia, Ana Sverd, kad esi išrinkta iš visų kitų varg- 
šių klajoklių garbei ir laimei? Atmink, jog tai ne tavo nuopel- 
nas, o Dievo malonė ir gailiaširdingumas, ir neužmiršk tų, ku- 
rios turi lieti prakaitą dėl rūbo ir duonos kąsnio!“ 

Ak, pastorius taip gražiai kalba, kad ji įmaniusi gulėtų lovo- 
je visą dieną ir klausytųsi jo. Tačiau, kai jis prašnenka apie kitas 
keliaujančias prekeives, ji apsipila ašaromis, nusimeta nuo sa- 
vęs antklodę, jeigu, žinoma, miega po antklode, o ne po senu 
maišu arba kokiu skuduru, ir šoka iš lovos. 

„Kvaiša! - sušunka ji.- Ko čia verki - juk pati viską išsi- 
galvojai!“ 

Vienintelė parama, kurią galėjo suteikti savo buvusioms 
draugėms, buvo ta, kad ji iškeliavo namo jau vidury rugsėjo. 
Metė muges, kurios tada prasideda tai čia, tai ten. Tai nuosto- 
lis, bet ji nusprendė užleisti savo vietą buvusioms varžovėms. 
Nenorėjo pastoti kelio toms, kurioms niekada nepasipirš toks 
turtingas jaunikis. Galvojo apie Riso Karinę iš to paties Med- 
stubiuno kaip ji pati, apie Anstu Lisą ir daugelį kitų, kurios 
džiaugsis, kad ji nebus mugėje ir nevilios nuo jų pirkėjų. 

Ji žinojo, kad kai pareis namo, niekas nesupras, kodėl ji taip 
kvailai padarė - pabėgo iš mugės. O ji niekam ir nesipasakos 
kodėl. Juk turi kuo nors atsidėkoti Viešpačiui Dievui, kuris jai 
toks maloningas. 

Vis dėlto tai anaiptol nereiškė, kad, iškeliaudama iš Karlsta- 
do, ji negali pasiimti naujų prekių. Ir anaiptol niekas jai nedraudė 
užeiti čia į vieną, čia į kitą trobą pakeliui į šiaurę ir pasiūlyti savo 
prekių. Tačiau, baigusi prekybą ir prisirišusi maišą prie nugaros, 
netgi nuėjusi prie pat durų ir suėmusi rankeną, žiūrėk, neiškentu- 
si atsigręžia į kambarį ir apreiškia, koksai stebuklas ją ištiko. 

— Na, o dabar ačiū visiems visiems,- sako ji.- Aš čia daugiau 
nesugrįšiu. Išteku. 

Ir kai žmonės troboje pradeda stebėtis ir klausinėti, kas 
tas jaunikis, už kurio žada tekėti, ji kalba toliau vis taip pat 
iškilmingai: 

— Toks stebuklas, kad apie jį galima bažnyčioje skelbti. Kas 
gi aš esu, kad mane aplankė tokia didelė laimė? Išteku už pas- 
toriaus ir gyvensiu pastoriaus sodyboje. Turėsiu arklį ir karvę, 
mergą ir berną. 

Neabejoja, kad jie tyčiosis, kai ji išeis, bet tas jai nerūpi. Rei- 
kia būti dėkingai, nes, ko gero, dar imsi ir neteksi tos laimės. 

Kartą ji užėjo į tokią vietą, kur niekaip negalėjo prikalbinti 
šeimininkės ką nors pirkti, nors šioji buvo turtinga našlė ir pati 
savo rankose turėjo visus pinigus. Tada jai toptelėjo į galvą pa- 
sakyti, kad šiandien gerbiamoji šeimininkė turinti ką nors nu- 
pirkti, nes ji paskutinį kartą pas ją atėjusi. Paskui nutilo nutai- 
siusi paslaptingą miną. 

Šykščioji šeimininkė susidomėjo. Ji niekaip neiškentė nepa- 
klaususi, kodėl Ana Sverd žada daugiau nebeprekiauti. 

Ir gražioji dalarnietė atsakė, jog ją ištikęs didžiausias ste- 
buklas. Iš tikrųjų toks stebuklas, apie kokius tik Biblijoje rašo. 

Bet daugiau nieko neaiškino, ir namų šeimininkė buvo privers- 
ta vėl klausinėti. 

Ana Sverd tik sučiaupė lūpas ir vėl staiga paliko tokia, kaip 
buvusi, taigi šykščioji šeimininkė turėjo įsigyti šilkinę skarelę ir 
šukas, ir tik tada sužinojo, jog Dievas pagailėjo vargšės prekei- 
vės ir dabar ji ištekės už pastoriaus ir gyvens pastoriaus sody- 
boje, kur yra arklys ir karvė, merga ir bernas. | 

Išeidama iš kiemo ji pagalvojo, kad gudrybė labai pasisekė 
ir kad reikės ir toliau taip daryti. Tačiau nedarė. Bijojo, kad ne- 
užgriūtų nelaimė. Negalima piktnaudžiauti šventais dalykais. 

Atvirkščiai, dabar ji kartais įsmeigdavo kokiai mergiotei sa- 
gę su spalvoto stiklo akele ir neimdavo pinigų - tiesiog atiduo- 
davo dovanai. Iki šiol jai niekad neateidavo į galvą ką nors da- 
linti dykai. Taip ji stengėsi bent šiek tiek atsilyginti Dievui. 

Tad kas gi ji tokia, kad ją neatstodama lydi sėkmė? Galgi 
dėl to, kad ji išėjo iš mugės ir paliko savo senąsias drauges 
vienas, dabar žmonės taip uoliai kiekvienoj troboj perka iš jos 
prekes? Visą kelią per Klarelveno slėnį buvo tas pat. Vos tik ji 
atsiriša maišą, tuoj subėga tiek dideli, tiek maži, lyg ji ten turė- 
tų saulę ar žvaigždžių. Dar nė pusės kelio nenukeliavo, o pre- 
kių jau beveik neliko. 

Vieną dieną, kai jos maišelyje tebuvo vos tuzinas raginių šukų 
ir keli ritinėliai kaspinų ir jai buvo pikta, kam nepasiėmė kita tiek 
prekių iš Karlstado, ji sutiko senąją Riso Karinę. Senė keliavo iš 
šiaurės. Jos krepšys buvo pilnas, net braškėjo, o ji pati - suniurusi 
ir pikta, nes per porą dienų jai beveik nieko nepavyko parduoti. 

Tada Ana Sverd nupirko iš Riso Karinės visas prekes ir dar 
pridėjo naujieną, kad ji išteka už pastoriaus. 

Ana Sverd manė, kad niekada neužmirš to viržiais apaugu- 
sio kalnelio, kur jos sėdėjo ir skaičiavo prekes. Tai buvo pats 

didžiausias džiaugsmas, kurį ji patyrė keliaudama namo. Riso 
Karinė išraudo kaip viržis, o pagaliau nuvarvino ašarą. Pama- 
čiusi, kad senė verkia, Ana Sverd prisiminė, jog ji visai nepel- 
nytai išaukštinta iš visų kitų prekeivių, ir užmokėjo už prekes 
truputį daugiau, negu jos buvo susitarusios. 

Kartais, sustojusi kur nors ant kalvelės ir atsišliejusi į tvorą, 
kad maišas nesvertų pečių, ji lydėdavo akimis paukščius, skren- 
dančius į pietus. Jeigu nieko nebūdavo greta, kas būtų galėję iš 
jos pasijuokti, ji šaukdavo paukščiams, kad nuneštų labų dienų 
jam,- girdi, jie žiną, ką turinti galvoj; ir pridurdavo, kad ir ji 
skristų pas jį, bet, deja, neturinti sparnų. 

Iš tikrųjų, kas gi ji tokia, kad buvo išrinkta iš daugybės kitų 
ir kad jos širdis prabilo senąja meilės ir ilgesio kalba? 


II 


Pagaliau Ana Sverd taip toli nukeliavo, kad priekyje pasiro- 
dė Medstubiuno kaimas. Visų pirma ji sustojo ir apsidairė, ta- 
da įsitikino, kad jis sveikut sveikutėlis tebestovi toj pačioj vietoj 
prie Dalelvo upelio, kad sodybos tokios pat tankios, o namai 
tokie pat žemučiai ir pilki, kaip ir buvę, kad bažnyčia tebestūk- 
so mažam kyšulėly į pietus nuo kaimo, kaip stūksojusi, kad ber- 
žų ir pušų priaugusios salelės neišnyko nuo žemės paviršiaus, 
kol jos nebuvo, o tebėra toj pačioj vietoj. 

Tačiau kai ji viską apžiūrėjo, ją ištiko tas pats likimas kaip 
kiekvieną Žmogų, kuris, pasiekęs tikslą, staiga pajunta, jog, vi- 
siškai nebeturi jėgų nusigauti iki namų. Turėjo išsilaužti statinį 
iš tvoros ir, pasiramstydama juo, koja už kojos vos slinko keliu. 
Maišas slėgė pečius, ir ji ėjo susilenkusi dvilinka, vos atgauda- 
ma kvapą. Dažnai turėdavo stabtelti ir atsikvėpti. 

Nors ir kaip lėtai keliavo, vis dėlto pagaliau pasiekė kaimą. 
Gal ji tikėjosi susitikti senąją Beritą, savo motiną, ar ką nors iš 
gerų draugių, kas būtų padėję jai nešti maišą, tačiau nesutiko 
nė vieno Žmogaus. 

Kai kas, žinia, matė ją taip vargstančią ir pagalvojo, kokia 
širdgėla bus motinai, kad duktė parėjo namo ligota ir sunykusi, 
nes ji tikrai tokia atrodė. Mat senoji Sverd buvo vargšė kareivio 
našlė, be pinigų ir nuosavų namų. Nieku gyvu nebūtų išlaikiu- 
si savęs ir dviejų vaikų, jei ne svainis Jobsas Erikas, pasiturintis 
žmogus, kuris leido jai gyventi savo sodyboje, mažam kamba- 
rėly tarp arklidės ir karvidės. Berita buvo gera darbininkė, mo- 
kėjo austi, viską padarydavo, ką tik nutverdavo, be tokios ne- 
galėjai apsieiti kaime. Tačiau turėjo triūsti dieną ir naktį, kol 
užaugino du vaikus, užtat ir pabaigė sveikatą. Be abejo, tikėjo- 
si, kad dabar, kai duktė pradėjo prekiauti, galės atsikvėpti. Kad 
tik nelaimė kokia nebūtų atsitikusi! Blogas ženklas, kad Ana ne 
laiku sugrįžo namo. Bet ką gi, vargšui žmogui visados striuka. 

Ana Sverd pralindo pro malkų stirtas, rąstų krūvas bei ve- 
žimus, kurių buvo pristatyta visur palei trobas Jobso kieme, ir 
pasiekė savo kambarėlį. Motina, kaip niekad, buvo namie. Sė- 
dėjo vidury aslos ir verpė linus. Galima įsivaizduoti, kaip ji nu- 
sigando, kai atsivėrė durys ir į kambarį kone dvilinka, ramsty- 
damasi statiniu, įėjo duktė. O Ana Sverd nė nemanė gelbėti mo- 
tinos nuo mirtino išgąsčio. Ji pasakė labą dieną tyliu balsu, lyg, 
vos beįstengdama ištarti žodį. Nusigręžusi į šalį, kad nereikėtų 
žiūrėti senei į akis, dūsavo ir šniokštavo. 

Iš tikrųjų, ką gi galėjo pamanyti senoji Berita? Ji buvo pratu- 
si matyti dukterį vaikštant tiesią, lyg be jokios naštos. Tikriau- 
siai atsitiko didelė nelaimė. Ir ji pastūmė ratelį į šalį. 


392 Selma Lagerlėf 


Vis taip pat dūsaudama ir šniokštuodama Ana Sverd priėjo 
prie lango ir padėjo maišą ant stalo. Atsisagsčiusi diržus, pasi- 
trynė ranka strėnas. Paskui pabandė atsitiesti, bet nieko neiš- 
ėjo. Vis taip pat susirietusi ir sugniužusi nuėjo prie krosnies ir 
atsisėdo ant priekrosnio. 

Ką gi galėjo galvoti senoji Sverd? Dukters maišas toks pat 
pilnas kaip ir pavasarį, kai išėjo iš namų. Argi jai nieko nepavy- 
ko parduoti per visą vasarą? Gal sirgo, gal susižeidė? Ji taip 
bijojo to, ką išgirs, kad net nedrįso klausti. 

Tačiau Ana Sverd, matyt, buvo tos nuomonės, kad motina 
nesugebės kaip reikiant suprasti šitokios svarbios naujienos, jei- 
gu nepasijus pirma didžiai nelaiminga ir priblokšta, todėl sil- 
pnu balsu paklausė, ar negalėtų motina jai padėti atraišioti mai- 
šą, nes tikriausiai nėra taip pavargusi kaip ji. 

Be abejo, motulė Sverd mielai šoko patarnauti jai, tiktai jos 
rankos taip drebėjo, kad ji negreitai išnarpliojo mazgus bei pa- 
saitėlius ir pradėjo kraustyti maišą. Tačiau kai praskleidė mai- 
šą, jai apsisuko galva, nors prie visko buvo pripratusi. Ką gi ji 
galėjo pamanyti, kraustydama maišą? Čia ji nerado nei sagų, 
nei šilkinių skarelių, nei adatų paketėlių. Pirmiausia apčiuopė 
nedidelį kumpelį, po juo gulėjo maišelis rudų pupų ir toks pat 
maišelis džiovintų žirnių. Nerado nė vieno rietimėlio kaspinų, 
nė vieno pirštelio, nė skiautelės kartūno, nieko, ką paprastai 
tokiame maiše nešiojasi keliaujančios prekeivės, tik avižinių 
kruopų, ryžių, kavos ir cukraus, sviesto ir sūrio. 

Jai vos plaukai nepasišiaušė ant galvos. Juk pažinojo savo 
dukterį. Ji ne iš tų, kurios velka namo maišus lauktuvių. Gal ji 
proto neteko ar dar kas atsitiko? 

Senė jau buvo bebėganti kviesti svainio, kad tas išaiškintų, 
kaip čia yra, bet, laimė, žvilgtelėjo į krosnies pusę ir pamatė, 

kad duktė juokiasi. Tada suprato, kad Ana tik pasityčiojo iš jos, 
ir jau buvo bevejanti ją lauk. Bet pirma dar knietėjo sužinoti, ką 
visa tai reiškia, nes sunku buvo patikėti, kad duktė pasidarė 
švaistūnė, o dar sunkiau - kad ji erzina motiną ir šaiposi iš jos. 

— Kurių šimtų tiek visko partempei? 

- Čia tau lauktuvės. 

Senoji Sverd vis dar turėjo vilties, kad kas nors iš kaimynių 
bus paprašę dukterį parnešti šitokių skanumynų. Ir jai vėl ėmė 
suktis galva. 

— Kvaiša! - tarė ji.- Nieku gyvu nepatikėsiu, kad tu dėl ma- 
nęs vos trūkio negavai. 

— Eidama namo viską išpardaviau. Tada man pasidarė taip 
keista su tuščiu maišu. Ir prisigrūdau visko, ką tik nutvėriau. 

Tačiau senoji Berita, kuri buvo pratusi miltus maišyti su šiau- 
dais arba žieve ir retai kada gardžiuodavosi pienu prie košės, 
negalėjo pasitenkinti tokiu paaiškinimu. Ji atsisėdo šalia duk- 
ters ant priekrosnio ir paėmė jos ranką. 

— Dabar pasakok, kas tau atsitiko. 

Ir Ana Sverd pagaliau pripažino, jog motina kaip reikiant 
pasiruošusi. Todėl netruko pranešti didžiąją naujieną. 

— Matai, motule, koksai stebuklas. Apie tokius stebuklus tiktai 
Biblijoj rašo. Apie jį reikėtų bažnyčioje per pamokslą paskelbti. 


III 


Motina su dukteria bemat sutarė, jog pirmasis tą nuostabią 
žinią turi sužinoti Jobsas Erikas. 

Jisai buvo vienintelis jų artimas giminaitis, be to, visados 
gerbė Aną Sverd ir ne kartą buvo sakęs, kad jeigu dukterėčia 
susiras jaunikį, tai iškels jai vestuves. 

Jos nuėjo pas jį prieš pietus ir rado sėdintį prie krosnies. Iš- 
rūkęs pypkę gegužlinio lapų, kurių buvo prisikimšęs vietoj ta- 
bako, jis kratė iš jos pelenus. Šituo metų laiku, kai visi jauni 
vyrai ištraukę į pietus uždarbiauti ir dar nė vienas nesugrįžęs, 
visame Medstubiune nebūtum radęs nė pakelio tabako. 

Ana Sverd tuojau pamatė, kad jis blogai nusiteikęs, tačiau 
nė kiek dėl to nenusigando ir nenusiminė. Tegalvojo, kad išgir- 
dęs didžiąją naujieną jis tikrai vėl pralinksmės. 

Jobsas Erikas buvo dailaus stoto, aukštas vyras tamsiais plau- 
kais, taisyklingais veido bruožais ir giliomis mėlynomis akimis. 
Ana Sverd buvo taip į jį panaši, jog drąsiai galėjo atstoti jam 
dukterį. Ir panaši ne tik išore. Jobsas Erikas jaunystėje irgi kla- 
jojo po žmones su krepšiu ant pečių. Buvo apsukrus ir guvus 
kaip ir ji ir daug uždirbdavo pinigų. Kai užaugo vaikai, jis no- 
rėjo ir juos pakreipti tuo pačiu keliu, tačiau tas amatas nė vie- 
nam nepatiko. O Ana Sverd kaip tik turėjo tam gabumų, šis 
darbas patiko jai, užtai dėdė ja didžiavosi ir vertino labiau už 
savo vaikus. 

Bet kai šį kartą ji įžengė į trobą, jis pamiršo ir savo didžiavi- 
mąsi, ir pagyrimus. 

— Ar tujau visai pakvaišai? —- sušuko dėdė.- Kaipgi galėjai 
palikti didžiąsias rudens muges? 

Bet dukterėčia, kurią ištiko didysis stebuklas, kuri buvo iš- 
rinkta laimei ir išaukštinta virš visų vargšių keliaujančių pre- 
keivių, netgi virš visų tų kaimo mergaičių, kurios užaugo drau- 
ge su ja, manė, jog nepritinka iš karto be niekur nieko imti ir 
pasakoti apie savo sužadėtuves, lyg kad sakytum ačiū už pie- 
tus, dėl to nusprendė pradėti užuominom, kad naujiena būtų 
sutikta kaip pridera. 

Užtat kol kas nesakė, kas jai atsitiko. Tik teužsiminė, jog pa- 
vargo beklajodama ir išsiilgo namų. 

— Tokiems kaip mes nevalia pavargti,- tarė Jobsas Erikas ir 
ėmė porinti, kaip jis pats stengdavosi ir kiek uždirbdavo. 

Ana Sverd klausėsi nepertraukdama jo, bet, kai jis pagaliau 
nutilo, ryžosi padaryti pradžią. Išsiėmė pakelį tabako iš kišenės 
ir liepė rūkyti į sveikatą. 

Tačiau reikia priminti, kad prieš trejetą metų, kai Ana 
Sverd pradėjo prekiauti, Jobsas Erikas paskolino jai pinigų. 
Iki šiol kiekvieną rudenį, vos tik sugrįžusi namo, ji tuoj pa- 
pasakodavo, kiek pasisekė uždirbti, ir atiduodavo dalį sko- 
los. O šį kartą ji atėjo be pinigų, tik su pakeliu tabako. Be 
abejo, Jobsas Erikas buvo labai jo pasiilgęs, bet paėmė jį vis 
tiek gana rūškanu veidu. 

Ana Sverd pažinojo jį ne blogiau kaip save pačią, todėl su- 
prato, kad Jobsas Erikas sunerimo, kai ji padavė jam tabaką. 
Iki tol ji niekada nebuvo jam nieko davusi dovanų. Turbūt pras- 
tai jai sekėsi prekiauti. Gal dėl to ir atnešė tabako, kad neturi 
pinigų skolai grąžinti? 

Jis sėdėjo sukiodamas rankose pakelį, net nesiteikdamas 
pasakyti ačiū. 

— Juk reikėjo man vieną kartą tau parnešti kokią dovanėlę 
už tai, kad padėjai atsistoti ant kojų,- tarė Ana, vėl mėgindama 
parengti jį didžiajai naujienai. - Mat dabar aš jau žadu daugiau 
nebeprekiauti, štai kas. 

Dėdė vis dar tebekilnojo rankose tabaką. Atrodė, kad tuoj 
pat jį svies jai tiesiai į akis. Ji žada daugiau nebeprekiauti? Jis 
nieko nesuprato, tik jam buvo aišku, kad ji neturi pinigų skolai 
grąžinti ir kad jis niekada jos negaus. 

— Matot, žadu ištekėti, - kalbėjo toliau Ana Sverd.- Mudvi 
su mama nusprendėm, kad tau reikia pirmajam tą pranešti. 

Jobsas Erikas padėjo tabaką. Aišku, jokios vilties atsiimti sko- 
lą. Bet to dar negana, jis turės ir vestuves iškelti dukterėčiai. 
Atsikosėjo, lyg ketindamas kažką pasakyti, bet apsigalvojo. 

Senajai Sverd stačiai pagailo jo. Atrodė, kad visos pasaulio 
nelaimės iš karto užgriuvo jį. Jinai pasišovė tuoj išaiškinti jam 
viską apie dukters vedybas. 

- Prieš trejetą metų, kai išleidau savo dukterį prekiauti, nie- 
kaip nemaniau, kad ji sulauks tokios didelės laimės. Juk ji ište- 
ka už pastoriaus Vermlande. Gyvens pastoriaus sodyboje, kur 
bus arklys ir karvė, merga ir bernas. 

- Taip,- tarė Ana Sverd ir droviai nuleido akis.- Tai didelis 
stebuklas. Atrodo, kad man, vargšelei, nusišypsojo didesnė lai- 
mė negu pačiam Jobsui Erikui. 

Bet senio, atrodė, visai nenustebino naujiena. Su kandžia šyp- 
sena lūpose jis žvilgčiojo tai į motiną, tai į dukterį. 

- Žiūrėkit, už pastoriaus. Tiktai už pastoriaus? Kai mano 
dukterėčia atėjo tokia laiminga ir padovanojo man tabako, aš 
jau maniau, kad tikrų tikriausiai susižadėjo su princu. 

— O Dieve! - sušuko senoji Sverd.- Tau, matyt, atrodo, kad ji 
erzina tave? 

Senis atsistojo visu savo dideliu ūgiu. 

— Ne, toli gražu nemanau, kad ji mane erzina,- pasakė jis.— 
Bet Žmonės tenai baisiai keisti ir mėgsta pokštus krėsti, aš gerai 
tą Žinau, pats su krepšiu esu vaikščiojęs. Ko čia stebėtis, kad jai, 
tokiai jaunai, galvą apsuko. Bet mudviem, Berita, nėra ko proto 
pamesti. Eik į virtuvę ir Nepk sutaisyti tavo dukrai kuo didesnį 
paviržį į kelionę, o rytoj rytą tegul žygiuoja sau! Tesugrįžta po 
poros mėnesių, niekaip ne anksčiau. 

Motina su dukteria atsikėlė išsigandusios ir žengė į duris. 
Bet Ana Sverd dar stabtelėjo ir nedrąsiai pasakė: 

— Tuos pinigus, kur esu tau skolinga, aš jau turiu. Bet gal tu 
jų nenori atsiimti be gruodžio mėnesio? 

Tada Jobsas Erikas taip pažvelgė į ją, kad kūnas pagau- 
gais nuėjo. 

- Žiūrėkit! - pasakė jis.- Tai iš tikrųjų tu sumanei šaipytis iš 
Jobso Eriko? Netekėk, vaikeli! Verčiau nepaleisk iš rankų pre- 
kybos! Tu taip praturtėsi, kad nupirksi visą Medstubiuną. 


IV 


Kai sugrįžo namo iš Jobso Eriko, Ana Sverd pavadino moti- 
ną eiti į Risgordeną pas motulę Ingborgą - pranešti jai apie di- 
dįjį stebuklą. Tačiau senoji Berita nenorėjo apie tai nė girdėti. 

Risgordenas buvo visai netoli Jobsgordeno, ir nesantaika tarp 
kaimynų nebuvo tokia didelė, kad aplinkiniai tą žinotų, bet vis 
dėlto sugyveno jie blogiau, negu reikėjo. 

Senoji Risgordeno Ingborga buvo našlė, bet, nors ir turėjo 
geriausią sodybą visame Medstubiune, rūpesčių netrūko, nes 
šeimoje nebuvo vyro ir visiems lauko darbams reikėjo samdy- 
tis Žmones iš šalies. Didžiausias jos troškimas buvo išlaikyti ūkį 
tol, kol užaugs sūnūs, nes tada visi sunkumai savaime dings. O 
padėdavo jai užvis daugiau sesuo, Riso Karinė. Visas kaimas 
žinojo, kad tik ji parūpina pinigų samdiniams išlaikyti ir mo- 
kesčiams apmokėti. Tačiau kai Ana Sverd pradėjo keliauti su 
savo krepšiu, Riso Karinei prekyba nebe taip gerai ėmė sektis. 
Ir nuo to laiko buvo pastebėta, kad Risgordeno žmonės šnaira- 
kiuoja į savo kaimynus Jobsgordene, o svarbiausia, žinoma, į 
Aną Sverd ir jos motiną. 

Bet kai senoji Sverd visa tai priminė, duktė pasakė, jog da- 
bar kaip tik laikas padaryti galą nesantaikai ir jog todėl ji ir 
norinti eiti pas Riso Ingborgą. Pati senoji Berita, jei neturinti 
ūpo, galinti neiti - Ana vis tiek eisianti. 

Taip ji pasiekė savo, ir senoji Sverd išėjo drauge. Manė, kad 
gal dukteriai bus reikalinga jos pagalba. 

Ana Sverd apstulbo įėjusi į Risgordeno svetainę. Jau keletas 
metų ji nebesilankė čia, todėl buvo spėjusi užmiršti, kaip čia 
gražu. Kiekvienas sienos lopinėlis, kurio neužstojo spintos, Mu- 
ros laikrodžiai arba lovos su užuolaidomis, buvo apkabinėtas 
paveikslėliais iš Biblijos. Ant šoninės sienos ji matė Juozapą, 
važiuojantį ketvertu pakinkyta karieta, su vežėju ir tarnais, pa- 
sitikti savo tėvo Jokūbo, o virš didžiojo lango buvo Mergelė 
Marija vaikystėje — ji lenkėsi Viešpaties angelui auksu siuvinė- 
tu apsiaustu ir trikampe skrybėle. Ana Sverd ir vieną, ir kitą 
paveikslą palaikė geru ženklu. Ji džiaugėsi, kai kas nors jai pri- 
mindavo Žmones, kurie stebuklingos Dievo galios dėka buvo 
išaukštinti. 

Senoji Riksgordeno Ingborga buvo daili, rami moteriškė. Iš 
tokių, kurios mėgsta, kad aplinkui būtų visada jauku. Beveik 
visą laiką ji sėdėdavo su kokiu nors puošniu rankdarbiu. Da- 
bar ji mūvėjo ant kairės rankos baltą pirštinę ir siuvinėjo ant 
jos gėlytes ir lapelius. 

Gal kiek ir šaltokai pažiūrėjo jinai į senąją Beritą ir jos duk- 
terį, bet sutiko kaip reikia. Priėjo artyn, padavė ranką ir papra- 
šė sėstis ant suolo prie lango. Pati atsisėdo vėl prie stalo ir pa- 
siėmė rankdarbį. 

Stojo tyla, ir Anai Sverd šmėstelėjo mintis, jog Riso Ingbor- 
ga sėdi ir galvoja, kad viešnios tikisi gauti kavos. Bet šiai tas nė 
į galvą neatėjo. Ko gi jai vaišinti kava tas, kurios atėmė uždarbį 
iš jos sesers? 

Patylėjusi, kiek leidžia padorumas, Ana Sverd pradėjo šne- 
ką, papasakojo, kad buvo sutikusi Karinę keliaudama namo ir 
pamaniusi, jog grįžus jai derėtų užsukti į Risgordeną - atiduoti 
labas dienas ir pasakyti, kad sesuo gyva ir sveika. 

- Labai smagu girdėti, kad ji sveika,- tarė Riso Ingborga.- 
Užvis geriausia, kai žmogus sveikas. 

— Taip, sveikata visiems reikalinga,- tuoj pritarė senoji 
Sverd,- o ypač tiems, kurie turi klajoti keliais. 

- Čia tai tavo teisybė, Berita,- pasakė Riso Ingborga. 

Kalba vėl nutrūko, ir Ana Sverd pamanė, kad dabar Riso 
Ingborga vėl svarsto, ar reikėtų šitas moteris pavaišinti kava. 
Tačiau niekaip negali prisiversti. Juk jos teatnešė labų dienų 
nuo sesers. To vis dėlto per maža. 

Paskui Ana Sverd pridūrė, kad ji nebūtų šiaip sau atėjusi 
vidury dienos ir sutrukdžiusi darbą, jei nebūtų turėjusi kito tiks- 
lo, kaip tik labas dienas perduoti. Mat kai jos susitiko, Karinė 
ėjo iš šiaurės su pilnutėliu maišu prekių, oji, Ana, grįžo iš pietų 
pusės ir jau buvo visas prekes išpardavusi. Dėl to ji nupirko 
visą krepšį iš Karinės, ir, kai jos išsiskyrė, Karinė nuskubėjo į 
Karlstadą pasirūpinti naujų prekių rudens mugėms. 

Abi seserys buvo tuo panašios, kad, kai susijaudindavo dėl 
ko nors, pasidarydavo raudonai violetinės. Ir dabar Riso Ing- 
borga klausėsi jos išraudusi lyg viržiais apaugęs kalnelis. Šiaip 
nebūtum nė pastebėjęs, kad ji labai susidomėjo naujiena. Tepa- 
sakė keletą žodžių - girdi, labai gerai, kad Karinė susitiko Aną 
ir pardavė jai savo prekes. 

— Anai tuo labiau išėjo į naudą, kad gavo nusipirkti naujų 
prekių pakeliui į namus, kai jau buvo viską išpardavusi,- pasa- 
kė senoji Berita. 

+ Nelengva buvo tęsti pokalbį. Ir vėl stojo tyla, Ana Sverd gal- 
vojo, kad Riso Ingborga, matyt, svarsto, ar vis dėlto nevertėtų 

pavaišinti moterų kava. Tačiau tikro noro nebuvo, ir tiek. Juk mer- 
giotė iš Jobsgordeno teatėjo pasigirti, jog padėjo senajai prekeivei 
iš Risgordeno. Ne, ji niekaip negalėjo prisiversti išvirti jai kavos. 

Tada Ana Sverd paaiškino, kad ji ne tik todėl atėjo į Risgor- 
deną, kad norėjo visa tai papasakoti. Mat atsitiko taip, kad kei- 
čiantis prekėmis Anai pakliuvo ir tai, kas jai nepriklausė. Jos 
smulkiai daiktų nežiūrinėjo. Paėmė viską, kas buvo Karinės mai- 
še, ir perdėjo į Anos maišą. O rytojaus dieną, kai Ana išdėstė 
prekes yieno ūkininko troboje, tai pamatė, kad šilkinėje skare- 
lėje įsukti penki riksdaleriai. 

Šitaip tarusi, Ana Sverd įsikišo ranką į kišenę, išėmė penkių 
dalerių banknotą, išlygino ir padėjo ant stalo priešais Riso Ing- 
borgą. Senoji Risgordeno šeimininkė dar labiau paraudo. 

— Bet ar galimas daiktas, kad mano sesuo taip neatsargiai 
laikytų pinigus? — pasakė ji.- Kaipgi ji taip ėmė ir įmetė netgi 
penkis dalerius į maišą. Gal jie visai ne jos. 

- Ir šitaip galėjo būti,- pasakė Ana Sverd.- Ko gero, penki 
daleriai jau buvo skarelėje, kai ji pirko ją. Man irgi atrodo, kad 
ji nė nepastebėjo pinigų. 

Riso Ingborga galų gale padėjo darbą į šalį. Ji nustebusi pa- 

— Bet jeigu tu manai, kad Karinė net nematė tų pinigų, tai 
juk tu galėjai pasilaikyti juos sau. Juk nupirkai iš jos viską, kas 
buvo maiše. 

— Bet vis tiek jie ne mano,- pasakė Ana Sverd.- Ir dabar aš 
noriu, kad tu juos pasaugotum, kol Karinė pareis namo. 

Riso Ingborga nieko į tai neatsakė, ir Ana Sverd pamanė, 
kad toji dabar svarsto, jog, matyt, niekur nedingsi, reikės pa- 
vaišinti viešnias kava, nors ir nelabai jos prie širdies. 

Vos tik ji šitaip pamanė, Riso Ingborga apsisprendė. 

— Reikėtų tamstas kava pavaišinti,- tarė ji.- Bet gėda pri- 
sipažinti, kad neturiu namuose tikros kavos, tiktai ruginės 
ir cikorijos. 

Ji atsikėlė ir išėjo į virtuvę. Netrukus kava užvirė, ir visos 
išgėrė po puodelį ir po antrą, bet Riso Ingborga vis dar laikėsi 
santūrokai. Vaišino kaimynes kaip išgalėdama, tačiau buvo aiš- 
ku, kad tai daro be jokio noro. 

Tik po to, kai pasivaišino lig soties, Ana Sverd nežymiai link- 
telėjo motinai, ir senė pradėjo: 

— Ana pati lyg ir sarmatijasi pasisakyti. Mat ją ištiko didelis 
stebuklas. Ji ketina tekėti už pastoriaus Vermlande. 

— Oi, ką aš girdžiu! - pasakė Riso Ingborga.- Ana išteka? 
Vadinasi, jai nebereikės... 

Ir nutilo, nes buvo santūri moteriškė. Nenorėjo išsiduoti, 
kad išsyk pagalvojo apie tai, kuo šitos vedybos jai pačiai gali 
būti naudingos. 

Tačiau senoji Sverd tučtuojau ją suprato. 

— Ne,- tarė ji,- jai daugiau nereikės vaikščioti su krepšiu. Ji 
gyvens pastoriaus sodyboje. Turės arklį ir karvę, mergą ir berną. 

Riso Ingborgos veidą nušvietė šypsena. Čia tai bent links- 
ma naujiena. 

Ji atsistojo ir nusilenkė. 

— Dieve gailestingas! Ko tu nesakei anksčiau? O aš būsimąją 
pastorienę vaišinu rugine kava! Būkit malonios palaukti, gal 
aš kur nors rasiu kapšelį tikros kavos. Pasėdėkit dar, pasėdė- 
kit, būkit gerutės! 

LENSMANIENĖ 


Praėjus keletui savaičių po to, kai Ana Sverd grįžo namo, 
vieną dieną jos su motina nuėjo pas lensmaną į Riueno sodybą, 
kuri buvo truputį į šiaurę nuo Medstubiuno, ir pasisakė norin- 
čios pasikalbėti su lensmaniene. Tiek Jobsas Erikas, tiek Riso 
Ingborga žinojo, ko jos ten eina, ir pritarė joms. Riso Ingborga, 
dabar jų geriausia draugė, nekantravo kuo greičiau jas ten nu- 
siųsti: iš teisybės tai ir buvo jos užmačia. 

Taigi jos atsidūrė lensmano sodyboje ir įėjo pro virtuvės du- 
ris, kadangi taip norėjo senoji Berita, nors Anai Sverd atrodė, 
jog būsimajai pastorienei labiau pritiktų įžengti tiesiai pro prie- 
angį. Iš virtuvės jos buvo nuvestos į kamaraitę, kur lensmanie- 
nė pasiskleidusi ant didelio stalo skaičiavo juodus baltinius. Pa- 
mačiusi jas truputį kilstelėjo antakius, bet didelio džiaugsmo 
neparodė. Gandą, kad Ana Sverd ketina tekėti už pastoriaus, ji, 
žinoma, jau buvo girdėjusi ir nebuvo tokia paika, kad nebūtų 
supratusi, ko šitos moterys iš jos nori. 

Tačiau nieko negalėjai prikišti - priėmė ji jas gražiai. Pasi- 
sveikino, padavė ranką, paprašė sėstis, kad tos ramiai, gražiai 
galėtų iškloti, ko joms reikia. 

Iš anksto buvo sutarta, kad kalbės senoji Sverd. Riso Ingbor- 
ga sakė, kad taip bus gražiau, ir dar priminė, kad nesukiotų 
užuolankomis, o iš karto dėstytų reikalą. 

Taigi Ana Sverd sėdėjo ir klausėsi, kaip senoji Berita aiš- 
kino, kad jos atėjusios paklausti, ar Ana negalėtų pabūti ke- 
letą mėnesių lensmano sodyboje ir lyg pasimokyti. Mat ke- 
tina tekėti už pastoriaus Vermlande, todėl reikia žinoti, kaip 
elgtis su ponais. 

Ponia Riuen buvo nedidukė žvali moteriškaitė su mažytėm 
dygiom akim, bet šiaip nebjauri, netgi daili pažiūrėti. Ir tokia 

vikri, kad niekada nenustygdavo vietoje. Visą laiką, kol Berita 
kalbėjo, ji stovėjo ir skaičiavo rankšluosčius, kurių buvo didžiau- 
sia šūsnis. Ir nė sykio nepametė skaičiaus — vis atidėdavo po 
tuziną į šalį. Tačiau, nors tesiklausė viena ausim, bemat atsakė. 

- Jau esu girdėjusi apie tas vedybas,- pasakė ji,- bet man jos 
nepatinka. Ir nemanau į tą dalyką kištis. 

Ar verta stebėtis, kad abi viešnios taip apstulbo, jog nevalio- 
jo nė žodžio ištarti? Nuo to laiko, kai Ana sugrįžo namo, jos 
nieko daugiau neveikė, tik vaikščiojo iš kiemo į kiemą, gurkš- 
nojo kavą ir visapusiškai svarstė piršlybas ir vedybas. Kur tik 
nueidavo, visi joms sakydavo, jog tokios linksmos žinios kadai 
nesą girdėję. Kokia tai garbė Medstubiuno kaimui, kad mergi- 
na iš jo iškilsianti į pastorienes! Kai kurie tiesiai į akis drožė 
Anai Sverd, kad iki šiol nemėgę jos, nes labai jau ji panaši į 
Jobsą Eriką - galvojanti vien apie pinigus. O dabar ji visai, ro- 
dos, kitas žmogus - gyva ir linksma, kokia ir turi būti jauna 
mergina. Kiti labai džiaugėsi, kad Berita galėsianti savo pasku- 
tines dienas nugyventi pas dukterį. Taigi visi buvo patenkinti. 
O štai lensmanienė, pati lensmanienė, ėmė ir išdrožė, kad čia 
ne jos dalykas. 

Ponia Riuen pamatė, kad jos viešnios stačiai pastėro, ir nu- 
sprendė truputį plačiau paaiškinti. 

— Juk ne pirmas kartas, kai jauna graži dalarnietė išteka už 
ponaičio,- pasakė ji.- Bet iš tokių santuokų niekad nieko gero 
neišeina. Mano supratimu, tu, Berita, turėtum patarti Anai, kad 
mestų iš galvos tas vedybas. 

Kai lensmanienė šitaip pasakė, Ana, rodės, pabudo iš mie- 
go. Paskutiniu metu vaikinai ir merginos, kurie buvo išvykę 
vasarą uždarbiauti į pietus, pradėjo rinktis į Medstubiuną. 
Merginų daugumas darbavosi soduose arba irstė žmones per 
Norstriomą Stokholme, dar kitos plovė butelius alaus daryklo- 


404 Selma Lagerlėof 


se, tačiau nieko daugiau jos nematė, kaip tik darbą. Užtat da- 
bar, kai išgirdo, kas čia per tą laiką atsitiko, stačiai kailyje nesi- 
tvėrė, vis prašė ir prašė Aną pasakoti, kaip jaunasis pastorius 
priėjęs prie jos kaimo kelyje, ką jis sakęs ir ką ji jam atsakiusi. O 
vaikinams visa tai darė kitokį įspūdį. Iki šiol jie nė iš tolo ne- 
kreipdavo į ją dėmesio, o dabar, girdi, negalį suprasti, kur iki 
šiol buvusios jų akys. Dabar, kai tik ji pasilikdavo su kuriuo 
nors dviese, vaikinas bemat primindavo, jog jai nereikėsią liū- 
dėti, jeigu Vermlando pastorius kartais apsigalvotų. Atseit tas, 
kur einąs šalia jos kaimo gatve, pasiryžęs bemat jį pavaduoti. 

O štai dabar lensmanienė ėmė ir pasakė, kad jai nesą ko gal- 
voti apie vedybas su ponaičiu. Atseit - ji per prasta. Aišku, tik 
tą ji turėjo galvoje. 

Ana Sverd atsistojo nepasakiusi nė žodžio, Berita irgi. 

Lensmanienė paspaudė joms ranką taip pat maloniai, kaip 
ir sutikdama, ir išlydėjo lauk. Ar ji nenorėjo, kad tarnai pama- 
tytų, kokios viešnios nuliūdusios ir susigėdusios, ar dėl kitų 
priežasčių, kurių jos nežinojo, lensmanienė pervedė jas per sve- 
tainę ir prieškambarį, kad nereikėtų eiti per virtuvę. 

Kelyje į namus jos abi galvojo, kad blogiau jau negalėjo atsi- 
tikti - lensmanienė atsakė joms. Jeigu šitaip būtų pasielgusi pas- 
torienė, tai dar būtų niekis. Bet juk lensmanienę šitaip visi ger- 
bia Medstubiune! Žmonės visada jos klauso. Jeigu ji mato, kad 
vaikinas ir mergina tinka vienas kitam, nieko nelaukdama juos 
tuoj ir suvesdina. Jeigu susipyksta kaimynai ir jau ketina byli- 
nėtis, lensmanienė bemat prisistato ir sutaiko. 

Iš teisybės juk tai nieko nereiškia. Ponia Riuen neturi galios 
nei Anai Sverd, nei jos motinai. Bet vis dėlto Anai atrodė, jog 
jeigu lensmanienė nenori, kad ji ištekėtų už pastoriaus, tai vis- 
kas ir baigta. 

Visas tas liūdesys, kurį ji nešiojosi širdyje po sunkių vai- 
kystės metų, rodės, vėl taikėsi ją užgriūti, tačiau neilgai ją slė- 
gė, nes tą pačią dieną ji gavo laišką. Perskaityti jo nemokėjo, 
tačiau žinojo, nuo ko jis. Nešiojosi neatplėštą kišenėje ir galvo- 
jo apie tą, kuris jį parašė. Jo tėvai taip pat mano, kad ji jam 
netinka, bet jis vyriškai jiems pasipriešino, taigi tikriausiai ir 
lensmanienę mokės palenkti. 

Rytojaus dieną ji padarė taip, kaip visuomet daro Medstu- 
biuno gyventojai gavę laišką: nuėjo pas varpininką Medbergą 
ir paprašė perskaityti. 

Varpininką rado klasėje už virtuvės. Ten stovėjo didžiulis 
stalas kone per pusę kambario, o aplink jį sėdėjo berniukai ir 
mokėsi skaityti iš knygos. 

Jis paėmė laišką, atsargiai perlaužė antspaudą ir žvilgtelėjo 
į rašyseną. Ji buvo graži ir aiški, nieko neprikiši, ir varpininkas 
pradėjo balsiai skaityti. 

Jam nė į galvą neatėjo išsiųsti iš klasės berniukus, todėl šie 
sėdėjo ir klausėsi gražių meilės žodžių, kuriuos buvo parašęs su- 
žadėtinis. Labai galimas daiktas, jog varpininkas manė, kad ne 
pro šalį bus jiems išgirsti, kaip gerai jis skaito rašytinį tekstą. Pra- 
šyti jį, kad dar sykį perskaitytų laišką, nebuvo ko nė galvoti. Dar, 
ko gero, būtų išvaręs ją lauk ir liepęs pačiai skaityti savo laiškus. 

Varpininkui skaitant, ji stengėsi galvoti tik apie tai, kas pa- 
rašyta laiške, tačiau niekaip negalėjo atitraukti akių nuo ber- 
niukų. Aišku kaip dieną, čia jiems didelė pramoga. Jie sėdėjo 
išraudę, išpūtę žandus ir vos laikėsi nesijuokę. 

Po apsilankymo pas lensmanienę ji neturėjo ramybės. Dingo 
džiaugsmas ir pasitikėjimas savimi. Jau nesistebėjo, kad vaikai 
juokiasi. Juk ji neverta gauti tokius laiškus. 

Kelias dienas galvojo, ką atsakyti. Norėjo pranešti, jog su- 
pratusi, kad netinkanti jam, kad jo tėvai kalbėję tiesą ir kad jis 
daugiau apie ją negalvotų. 

Sukūrusi mintyse ilgą laišką, vėl išsirengė pas varpininką 
Medbergą. Šį kartą buvo atsargesnė - nuėjo po pietų, kai vaikai 
jau išsiskirstę. Varpininkas tučtuojau atsisėdo prie didžiojo sta- 
lo ir ėmė rašyti, ką ji diktavo. Atrodė, jog viskas einasi puikiau- 
siai. Vaikų nebuvo, ir niekas iš jos nesityčiojo. Ji ramiai galėjo 
pasakyti,viską, ką norėjo. Varpininkas smagiai ir drąsiai skre- 
beno plunksna, ir laiškas bemat buvo baigtas. 

Paskui jis perskaitė, ką buvo parašęs, ir ji negalėjo nenusi- 
stebėti. Mat varpininkas Medbergas per savo gyvenimą buvo 
parašęs daugybę meilės laiškų ir puikiai žinojo, kas juose turi 
būti išdėstyta, jis geriau tą išmanė už kokią kaimo merginą, ku- 
riai gal tai iš viso pirmasis laiškas gyvenime. Ir toli gražu nesi- 
stengdavo rašyti taip, kaip jam tokia neprityrusi vargšelė dik- 
tuodavo. Pradėjo laišką tuo, jog rašančioji, girdi, džiaugiasi, kad 
jos sužadėtinis sveikas, nes tai užvis svarbiausia žmogui, ir pri- 
pylė apie tai visą pirmą puslapį. Paskui papasakojo, kad be ga- 
lo ilgisi jo, esą dienos jai pavirtusios mėnesiais, 0 mėnesiai me- 
tais. Ir klostė apie tai kuo plačiausiai. Galų gale užtikrino, kad 
sužadėtinis gali pasikliauti jos ištikimybe, paprašė, kad ir jis 
būtų ištikimas, nes kitaip jam tektų kentėti tiek naktų, kiek lie- 
pa turi lapų, o lazdynas riešutų, kiek smiltelių jūros dugne, kiek 
žvaigždžių giedro dangaus skliaute. 

Kai ji paklausė varpininką, kodėl jis neparašė taip, kaip ji 
diktavo, jis pasipiktino - girdi, negi jai atrodo, kad jis nemoka 
rašyti meilės laiškų. Argi galima rašyti tokius niekus, kaip ji 
buvo sumaniusi. Girdi, neužmiršk, jog rašai pastoriui. 

Tuo ji ir turėjo pasitenkinti. Toks laiškas ir buvo susuktas, už- 
antspauduotas ir išsiųstas. Bet ką pamanys sužadėtinis, gavęs ši- 
tokį laišką? Ji jautėsi dar menkesnė ir dar mažiau jo beverta. 

Trečią kartą ji nuėjo pas varpininką ir paklausė, ar jis nesu- 
tiktų išmokyti jos skaityti ir rašyti. Jis neslėpdamas atsakė, jog 
esanti per sena įveikti tokius sunkius mokslus, bet jinai įkalbėjo 
jį, kad leistų pamėginti. Jai buvo liepta ateiti pas jį tuo pačiu 
laiku, kai renkasi vaikai, rytojaus rytą. 

Taip ir išėjo, kad po kelių savaičių Ana Sverd sėdėjo prie 
didžiojo varpininko stalo su žąsies plunksna rankoje, pasidėju- 
si lapą popieriaus, ir rašė: „Anksti kėlęs nesigailėsi“. 

Tai buvo kančia, ne darbas. Ji laikė ploną žąsies plunksną iš 
visų jėgų ir taip spaudė, kad ant popieriaus tiško smulkūs raša- 
lo lašeliai, ir rašė ji ne raides, o didžiules keistas keverzones. 

Kančia tai buvo dar ir dėl ko kito. Mat ji pasiryžo įveikti šį 
sunkų mokslą tik todėl, kad norėjo pasakyti tam, kur buvo Kors- 
čiurkoje, kad ji neverta jo ir kad jis liautųsi apie ją galvojęs. 

Tačiau, nors ir sunkus tai buvo darbas, niekas nebūtų pa- 
sakęs, kad ji nesistengia. Plūkėsi iš paskutiniųjų, lyg būtų 
norėjusi pakelti pūrą rugių. Vienam žodžiui parašyti padė- 
davo tiek jėgų, jog paskui turėdavo mesti plunksną ir atsi- 
kvėpti, kad galėtų rašyti kitą. 

- Plunksną reikia laikyti laisvai, ištiestais pirštais, - mokė var- 
pininkas. Bet jai atrodė, kad neišlaikys plunksnos, jeigu nespaus, 
kol krumpliai pabals. Berniukai visą laiką vaipėsi ir tyčiojosi iš 
jos. Anai Sverd taip viskas apkarto, kad ji buvo jau bebėganti, 
bet štai atsivėrė durys ir į klasę įėjo lensmanienė. 

Ji buvo kaip paprastai žvali ir judri, o pas varpininką Med- 
bergą atėjo su kažkokiu kaimo reikalu. Tačiau, pamačiusi Aną 

Sverd, sėdinčią tarp mažų vaikų ir rašančią taip, kad net raša- 
las tyška nuo plunksnos, ne juokais susidomėjo. 

— Vadinasi, kaip žiūriu, tu vis dar tebežadi tapti pastoriene. 

Ana Sverd nieko neatsakė, o varpininkas burbtelėjo, kad, 
girdi, jeigu tam būtinai reikią išmokti rašyti, tai ji kažin ar su- 
lauksianti to džiaugsmo. 

Berniukai vėl nusišaipė, bet lensmanienė taip į juos pažiūrė- 
jo, kad jie bemat nurimo. Paskui ji pasilenkė prie Anos Sverd ir 
pamatė, kad raidės jos lapelyje išsikraipiusios į visas puses kaip 
sugriuvusios tvoros statiniai. 

— Ką tu čia rašai? —- paklausė lensmanienė.- Leisk man 
pažiūrėti! „Anksti kėlęs nesigailėsi“. Palauk! Duok man 
plunksną! 

Ji nusijuokė, pasilenkė prie stalo ir ėmė galvoti prisikišusi 
plunksną prie lūpų. 

— Kaip tavo sužadėtinio vardas? Aha, Karlas Arturas. Štai 
pasižiūrėk! - Ir ji parašė du žodžius didelėmis, apvaliomis rai- 
dėmis.- Ar moki perskaityti, ką aš parašiau? Tai reiškia: Kar- 
las Arturas. Pabandyk parašyti šitą vardą! Matysi, kad išeis, 
jei tikrai jį myli. 

Ir vėl padavė plunksną Anai Sverd į rankas. Paskui nusive- 
dė varpininką į virtuvę - norėjo pasikalbėti su juo vienu. 
buvo parašiusi. Labai magėjo šitaip ir jai parašyti, bet tai buvo 
neįmanoma. Ir ji numetė plunksną šalin. 

Po valandos lensmanienė su varpininku vėl sugrįžo į kla- 
sės kambarį. 

Čia buvo tylu kaip grabe. Berniukai daugiau nebesišaipė, 
bet ir neskaitė savo elementorių. Persisvėrę per stalą, visi jie 
žiūrėjo į Aną Sverd, kuri dirbo kažkokį ypatingą darbą. 

Oši sėdėjo, šypsojosi laiminga ir darbavosi taip, kad net pirš- 
tai mirgėjo. Kai įėjo Lensmanienė su varpininku, ji tuoj pasikišo 
savo darbą po stalu. 

— Nagi parodyk! Tučtuojau parodyk! - pasakė lensmanienė. 

Ir jie pamatė stebuklą. Vietoj žąsies plunksnos ir rašalo Anos 
Sverd rankose buvo adata su siūlu ir skiautelė baltos medžia- 
gos, ant kurios matėsi išsiuvinėtos raidės. Jos buvo tokios pat 
gražios kaip lensmanienės, o iš džiaugsmo, kad sugebėjo išsiu- 
vinėti mylimojo vardą, Ana dar papuošė jį gėlių apvadėliu. 

Ponia Riuen žiūrėjo į rankdarbį, prisidėjusi pirštą prie nosies, 
kaip paprastai darydavo, kai ką nors rimta norėdavo nuspręsti. 

- Tik jūs pažiūrėkit! Argi tu jį taip myli? - paklausė ji.- To aš 
nežinojau. Maniau, kad tik galvoji apie pastoriaus sodybą ir 
kad ponia nori būti. Gali atsikraustyti pas mane rytoj rytą, aš 
pasistengsiu padaryti iš tavęs Žmogų. 


VESTUVĖS 


I 


Vieną šeštadienį, apie trečią valandą po pietų, Ana Sverd 
iš lėto važiavo alėja artyn. Buvo žiema, labai šalta, bet ji nie- 
ko nejautė. Širdis daužėsi, o skruostai degė. Ji žinojo, kad 
rogėse sėdi tas, kuriam ji siuntė linkėjimus su išskrendan- 
čiais paukščiais. 

Ana Sverd keturis mėnesius išgyveno lensmano sodyboje ir 
išėjo čia tikrą mokyklą. Ponia Riuen mokė ją, kaip reikia vaikš- 
čioti ir kaip stovėti, kaip gerti ir valgyti, kaip kalbėti ir atsakinė- 
ti, kaip pasisveikinti ir atsisveikinti, kaip juoktis ir kosėti, kaip 

čiaudėti ir Žiovauti ir šimtus kitokių dalykų. Negalėjai reika- 
lauti, kad per tokį trumpą laiką Ana Sverd pavirstų tikra pane- 
le, bet ji išmoko pažinti savo ydas bei trūkumus ir dabar, pa- 
mačiusi atvažiuojant roges su mylimuoju, jautė ne tik džiaugs- 
mą. Juk gali atsitikti taip, kad ji jam nebepatiks, kai pamatys ją 
tarp ponų. Lensmanas turėjo dvi dukteris, abidvi buvo riesta- 
nosės ir baltaplaukės, bet kad žinotumėt, kaip jos mokėjo elg- 
tis, kaip lengvai ir dailiai vaikščiojo, kaip kalbėjo! O jau kaip bu- 
vo išsipuošusios! Ak, kad ji būtų galėjusi įsitaisyti tokių rūbų! 
Tuo tarpu ji dėvėjo kaimietiškais drabužiais, ir dėl to jai buvo 
labai skaudu. Argi tinka Vermlando pastoriaus žmonai vaikščioti 
margai kaip genys? 

Ji nerimavo ir todėl, kad nežinojo, ko sužadėtinis atvažiuo- 
ja. Gal nori nutraukti sužadėtuves? Tuoj po Kalėdų jis atsiuntė 
jai laišką ir reikalingus popierius užsakams bažnyčioje paskelb- 
ti. Po dvejų užsakų, kaip žmonės sakydavo, sužadėtiniai jau 
beveik susituokę. Bet tas jai kažkodėl neteikė paguodos. 

Visas Medstubiuno kaimas džiaugėsi užsakais. Jobsas Eri- 
kas niekaip nenorėjo patikėti vedybomis, kol neišgirdo skel- 
biant užsakų iš sakyklos. O po trečių užsakų dėdė iškilmingai 
pareiškė, kad iškelsiąs jai vestuves. Tris dienas truksianti puo- 
ta su muzika ir šokiais, kokios dar niekas neregėjęs; stalai bū- 
sią nukrauti valgiais ir gėrimais, o jaunimui paklotas patalas 
ant grindų. Nes jeigu dukterėčia taip gerai išteka, tai ir vestu- 
vės turi būti kaip pridera. Viena lensmano duktė parašė jos 
vardu laišką pastoriui ir pranešė, ką žadąs Jobsas Erikas, bet 
keisčiausia, kad sužadėtinis į tai nieko neatsakė, tik parašė, jog 
žadąs ją aplankyti. Gal ėmė gailėtis, kai ji užsiminė apie vestu- 
ves, ar dar kas nors atsitiko? 

Taip ji ir nesuspėjo išsiaiškinti, nes rogės pakilo į kalnelį ir 
įsuko į kiemą. Štai ji vėl jį pamatys - kaip bus puiku! 

Kai jis išlipo iš rogių, jo pasitikti į priebutį išėjo ne tik Ana 
Sverd, bet taip pat ir lensmanas su lensmaniene. Su jais jis ir 
pasisveikino pirmiausia. Paskui priėjo prie jos, apkabino ir no- 
rėjo pabučiuoti. Bet ji susigėdo ir nusisuko. Kaipgi ji gali leistis 
bučiuojama, kai aplinkui stovi žmonės ir žiūri į juos! Tačiau 
netrukus prisiminė, jog ponai pratę bučiuotis ir kitų akivaizdo- 
je, ir supyko ant savęs už tai, kad kvailai pasielgė. 

Kai tik jis nusivilko kailinius, visi suėjo į svetainę, kur 
buvo padengtas stalas kavai, išdėlioti geriausi lensmanie- 
nės puodeliai, padėta skanių sausainių. Ji buvo pasodinta 
šalia sužadėtinio. Dabar ji kasdien su lensmanų šeima ger- 
davo drauge kavą ir todėl žinojo, kaip elgtis. Bet staiga pa- 
miršo viską, ko buvo išmokusi. Nepagalvojusi prisipylė puo- 
delį tokį sklidiną, kad kava išsiliejo į lėkštutę, o cukrų įsiki- 
šo į burną ir ėmė gerti su priekanda. Elgėsi taip, lyg būtų 
gėrusi kavą su senąja Sverd arba Riso Ingborga. Lensmanie- 
nė pašnairavo į ją, ir ji užspringo. 

Ji vėl supyko ant savęs, bet pasiguodė tuo, kad dabar jau 
viskas vis tiek. Jos širdis jautė, kad kažkas negerai. Sužadėtinis 
visai ne toks kaip tada, kai jie matėsi paskutinį kartą. Jis aiškiai 
atvyko išardyti sužadėtuvių. 

Geriant kavą ji sėdėjo ir klausėsi, kaip jis protingai ir gra- 
žiai kalbėjosi su lensmanu ir lensmaniene. Kaip lengvai ir 
paprastai jie keitėsi su kits kitu mandagiais žodeliais! Jis pa- 
dėkojo už tai, ką jie per keturis mėnesius padarė jo sužadė- 
tinės labui, o ponia Riuen atsakė, jog nėra už ką dėkoti. Ana 
buvusi tokia gabi ir tiek darbų nuveikusi namuose, kad grei- 
čiau jie turį jai dėkoti, o ne atvirkščiai. 

Kai sužadėtinis atvažiavo, ir lensmanienė, ir dukterys, ir pats 
lensmanas pasidarė labai malonūs, tiktai šypsojosi ir kalbėjo 

švelniu balsu. Jie, matyt, nesitikėjo, kad pamatys jį tokį. Ko ge- 
ro, vaizdavosi, kad jis kuprotas arba vienakis. Tikriausiai ma- 
nė, kad jis turi kokią ydą, jeigu panoro vesti vargšę dalarnietę. 

Tą ji dar galėjo jiems atleisti, nes pati jau nebeprisiminė, kad 
jis toks gražus ir tobulas visais atžvilgiais. Jai buvo įdomu, ar 
jie mato, kad jo kaktą juosia tarsi šviesi aureolė. Ir laimė, kad jo 
blakstienos tokios sunkios ir visą laiką nuleistos,- kitaip ji būtų 
tik sėdėjusi tyliai ir žiūrėjusi į gilias, nuostabias jo akis. 

Atrodė, kad sužadėtiniui patinka lensmano šeima. Stalas jau 
buvo nudengtas, bet jis vis tiek dar sėdėjo valandėlę ir kalbėjosi 
su jais. Ir ne tik ponia ir jos vyras dalyvavo pokalbyje, bet netgi 
dukterys retkarčiais įterpdavo žodį. Jai atrodė, kad jie visai jį 
atėmė išjos, ir kas akimirką jai darėsi vis liūdniau ir skaudžiau. 

„Sujais jam malonu,- galvojo ji,- o manim jis visai nesirūpi- 
na. Dabar mato, kad aš jam nepritinku. Negaliu nė žodžio iš- 
tarti, ir nei jam, nei kitiems manęs kaip ir nėra“. 

Bet kaip tik tuo metu jis atsigręžė į ją. Pakėlė blakstienas ir 
žvilgtelėjo, ir jai pasirodė, jog pro debesį švystelėjo saulės spin- 
dulys. Jis pasakė, jog norėtų apsilankyti pastoriaus sodyboje, 
jeigu ji nelabai toli nuo čia. 

Ne, visai netoli. Reikia eiti iki Medstubiuno, o paskui pa- 
sukti į kairę. Pastoriaus sodyba truputį į šiaurę nuo bažnyčios. 

Ji aiškino taip šiurkščiai, kad visi tą pastebėjo ir pasižiūrėjo į 
ją apstulbę ir nepatenkinti. 

— Aš maniau, kad tu parodysi man kelią,- pasakė jis. 

— Aišku, galiu ir parodyti. 

Ji nedrįso atsisakyti, nes suprato, kad jis nori vienas su ja 
pasikalbėti ir viską baigti. Tačiau dėtis laiminga ir linksma ne- 
įstengė. Širdis krūtinėje pavirto į sustingusį gumulą. Jis visiškai 
nebe toks kaip anksčiau. Kiti, kurie iki šiol nebuvo jo matę, ne- 
galėjo suprasti, koks jis pasikeitęs. 

Išėjusi su sužadėtiniu į kaimo kelią, ji stengėsi žengti kuo 
toliau nuo jo. Tačiau dar tik ėjo į galą vasaris, ir saulė nebuvo 
spėjusi įveikti aukštų sniego pusnių, kurios kūpsojo visu kelio 
pakraščiu. Kelio ruožas tarp jų buvo gana siauras, todėl Ana 
Sverd negalėjo taip toli atsitraukti nuo savo sužadėtinio, kaip 
kad būtų norėjusi. 

Dienos jau buvo gerokai pailgėjusios, ir tokiu metu buvo 
dar šviesu. Mažytis mėnulio pjautuvas spindėjo blyškiame dan- 
gaus skliaute. Jis jai atrodė nepaprastai aštrus ir pavojingas. 
„Matyt, šitas pjautuvas ir padarys galą mano laimei“ ,- pagal- 
vojo Ana Sverd. 

Ji buvo pripratusi prie šalčio ir niekada neklausdavo, ar di- 
delis speigas lauke. Bet tokio geliančio šalčio kaip šį vakarą 
dar nebuvo patyrusi. Sniegas, rodės, rikte surikdavo kiekvie- 
ną kartą, kai tik ji pastatydavo koją. „Ir nenuostabu, kad jis 
vaitoja,- galvojo ji, - nes žmogus, kuris mina jį, yra prislėgtas 
sunkaus sielvarto“. 

Galų gale jie pasiekė pastoriaus sodybą, ir tik tada jis su- 
trikdė tylą. 

- Aš manau, Ana, kad tu nesipriešinsi tam, ko aš ketinu pra- 
šyti pastorių. Be abejo, supranti, kad aš noriu padaryti taip, kaip 
būtų geriau ir tau, ir man. 

Ne, ji nesipriešins, tuo jis gali būti tikras. Galis daryti taip, 
kaip jam patinka. 

— Ačiū už pažadą! - pasakė jis. 

Po to jie įėjo į kabinetą, kur prie stalo sėdėjo pastorius ir 
rašė. Buvo šeštadienio vakaras, ir jis tikriausiai ruošėsi rytdie- 
nos pamokslui. Aišku, nelabai maloniai pažvelgė į svečius, at- 
ėjusius jo trukdyti. 

Jaunikis pasisakė, kas jis toks, ir pastoriaus veidas pasikeitė, 
kai sužinojo, kad apsilankė jo profesijos draugas. 

Ana Sverd liko prie durų ir stovėjo tylutėlė, kol abu pasto- 
riai persitarė keliais žodžiais apie savo bendrus reikalus. Ta- 
čiau po valandėlės sužadėtinis priėjo prie jos, paėmė už rankos 
ir prisivedė prie pastoriaus. 

— Pone pastoriau,- tarė jis,- aš matau, kad jūs labai užsiė- 
męs, todėl noriu tuoj paaiškinti, ko esu atėjęs. Jums, pone pas- 
toriau, turbūt nesunku įsivaizduoti jauno žmogaus meilės ir il- 
gesio jausmus. Tik dieną prieš savo kelionę pamaniau, kokia 
būtų laimė, jeigu galėčiau sugrįžti į Korsčiurką ne vienas. Ta 
mintis sužavėjo mane. Tačiau ar įmanoma šitą svajonę įgyven- 
dinti? Namelis, kurį paruošiau savo Žmonai ir sau, jau beveik 
gatavas. Geri draugai pažadėjo paskatinti dažytojus ir stalius, 
kad ateinančios savaitės pabaigoje mes jau galėtume ten persi- 
kelti. Dėl to neturėtų būti jokių kliūčių. 

Ana Sverd matė, kad pastoriaus veidas apsiniaukė. Jis norė- 
jo prieštarauti, tačiau jaunikis neleido jam prasižioti: 

— Aš išvažiavau iš namų praėjusį antradienį ir turėjau pa- 
siekti Medstubiuną ketvirtadienį arba penktadienį, tačiau ne- 
palankios aplinkybės sugriovė visus mano apskaičiavimus. Nu- 
vargę arkliai, girti vežėjai, ledonešis upėse - visa tai sutrukdė 
kelionę, ir aš teatvykau vos šiandien. Tačiau, pone pastoriau, 
argi visa tai galėtų paversti niekais mano svajones, kurios man 
tokios brangios? Didžiausia kliūtis galėtų būti tai, kad mano 
sužadėtinė norėjo pasidžiaugti prašmatniomis vestuvėmis, ku- 
rias jos dėdė žadėjo iškelti mūsų sutuoktuvių proga. Aš su- 
prantu šį jos džiaugsmą, tačiau nė kiek neabejoju, kad ji atsisa- 
kys puotos ir sutiks tuojau pat važiuoti su manim. Todėl noriu 
paklausti, ar nebūtų pastorius toks malonus ir nesutuoktų mū- 
sų rytoj bažnyčioje po pamaldų. 

Pastorius ne iš karto atsakė. Jisai gerai pažinojo savo para- 
pijiečius, žinojo, kad daug kas jau iš anksto džiaugiasi didelė- 

mis vestuvėmis, kurios truks tris dienas, ir todėl bijojo, kad ne- 
būtų pasmerktas, jeigu pritars šiam sumanymui. 

— Mano brangūs jaunieji draugai,- pasakė jis,- gal jūs pa- 
klausytumėte seno Žmogaus patarimo ir atsisakytumėt savo 
ketinimo? Juk jūs suprantate, magistre Ekenstetai, kiek kalbų 
buvo mūsuose apie šitą santuoką. Niekas nė nemano, kad ji 
gali įvykti taip nepastebimai ir skubotai. Visi turi vilties, kad 
bus didelės vestuvės. 

Jaunikis numojo ranka. 

— Būkime atviri, pone pastoriau! Tamsta ne blogiau už ma- 
ne žinai, kas yra didelės vestuvės. Girtuokliavimas, apsiriji- 
mas, peštynės, ištvirkavimas. Aš to nieku gyvu negaliu pripa- 
žinti. Pagrindinis šios mano kelionės tikslas nuo pat pradžios 
ir buvo - užgniaužti mintį apie tokią puotą. Ir manau, jog šiam 
tikslui pasiekti geriausias būdas bus įgyvendinti mano planą, 
kurį turėjau garbės jums išdėstyti. 

Pastorius žvelgė čia aukštyn, čia žemyn, lyg vengdamas žiū- 
rėti į savo atkaklų kolegą. Galų gale jo akys sustojo prie Anos 
Sverd. Jo veidas nušvito - jis, matyt, pamanė, kad bus radęs išeitį. 

— Magistras Ekenstetas dar nesiteikė man pasakyti, kaip jū- 
sų sužadėtinė žiūri į šiuos, mano manymu, truputį neapgalvo- 
tus planus, tarė jis. 

Karlas Arturas atsakė nė nesusimąstęs. 

— Prieš įžengiant į šį kambarį, mano sužadėtinė prižadėjo 
nesipriešinti mano norams. 

Ana Sverd nejučiomis krūptelėjo iš nuostabos, ir tą paste- 
bėjo pastorius. 

— Argi tu, Ana, tikrai visa širdimi pritari šiems planams? — 
paklausė jis žvelgdamas tiesiai į jaunąją. | 

Ji išraudo visa. Per šį pokalbį suprato vieną dalyką. Sužadė- 
tinis nori ją vesti. Dėl to jai nėra reikalo jaudintis. Jis nelaiko jos 
visai prasta kaimiete. Tebenori, kad ji būtų jo žmona. 

Tačiau drauge jai buvo skaudu ir liūdna. Kodėl sužadėti- 
nis nepaklausė jos, kai ėjo čionai, ar ji pasiruošusi tapti jo 
žmona rytoj? 

„Jis nemyli manęs taip, kaip aš jį myliu,- galvojo ji: - jeigu 
mylėtų, aišku, pirma paklaustų, ar man tas patinka“. 

Tačiau, nors širdyje jautėsi įžeista ir įskaudinta, nenorėjo ap- 
juokti sužadėtinio pastoriaus akyse. 

— Gerbiamas pastorius suprantat, kad aš darysiu taip, kaip 
vyras man lieps,- tarė Ana. 

- Jeigu jau taip, tai aš, žinoma, pono magistro paslaugoms,- 
tarė pastorius. 


II 

Lensmanienė sėdėjo savo svetainėje, prisidėjusi pirštą prie 
nosies kaip visados, kai reikėdavo ką nors nuspręsti. 

Tiesą pasakius, ji pamilo Aną Sverd, ir jai buvo skaudu, kad 
jauna mergina negaus atšvęsti prašmatnių vestuvių, kurių taip 
laukė. Taigi ponia Riuen jau šeštadienio vakarą pristatė prie 
darbo visus žmones tiek savo namuose, tiek Medstubiune. Ves- 
tuvinę suknelę, kuri buvo laikoma Risgordene, sutvarkė ir pa- 
taisė, ir sekmadienio rytą Riso Ingborga ir jos sesuo atėjo į len- 
smano sodybą aprengti Anos Sverd pagal seną paprotį. Vestu- 
vių palyda ant kalnelio priešais bažnyčią lensmanienės pastan- 
gomis buvo ilga ir daili. Einant į bažnyčią priekyje žengė du 
muzikantai. Lensmanas, varpininkas Medbergas, Jobsas Erikas, 
bažnyčios seniūnai ir prisiekusieji tarėjai bei jų žmonos sekė 
tuoj po jaunųjų. O gale traukė šventiškai pasipuošę jauni vaiki- 
nai ir merginos. Kažin ar būtų buvę geriau viskas parengta per 
ilgesnį laiką. 

Vestuvių puotos Jobsgordene nebuvo galima suruošti, už- 
tat lensmanienė padarė nedideles vaišes savo namuose. Laimė, 
ji jau anksčiau buvo sumaniusi iškelti puotą jaunikiui ir jo nau- 
jiesiems giminėms, užtat dabar jai visai neblogai pasisekė. Be 
to, visi svečiai buvo išmintingi žmonės, suprato, kad negali bū- 
ti nė kalbos apie itin prabangų stalą. 

Tačiau jeigu būtų Žinojusi, koks nuobodus bus pobūvis, bū- 
tų atsisakiusi savo sumanymo. Visi, kurie susirinko, šiaip buvo 
šnekūs Žmonės, bet šį vakarą neturėjo ko pasakyti. Pati ji vaiši- 
no svečius kaip įmanydama, jos vyras ir dukterys taip pat sten- 
gėsi iš paskutiniųjų. Netgi jaunikis bandė palaikyti pokalbį. Bet 
visus kažkas slėgė. Matyt, svečiai tik ir galvojo apie puikias, 
linksmas vestuves, kurių taip ir neteko pamatyti. 

Na, 0 nuotaka - toji visą vakarą neištarė nė žodžio. Sėdėjo 
suraukusi tankius antakius ir žiūrėjo tiesiai prieš save. Buvo 
panaši į kaltinamąją, laukiančią sprendimo. 

„Šitos poros gyvenimo pradžia labai nekokia,- galvojo 
lensmanienė.- Norėčiau žinoti, ko tokia susimąsčiusi Ana. 
Gal ji nusiminusi todėl, kad negalėjo atšvęsti tikrų vestuvių 
Jobsgordene?“ 

Norėdama kaip nors užimti svečius, lensmanienė krei- 
pėsi į magistrą Ekenstetą klausdama, ar jis nesutiktų tarti 
jiems keleto žodžių. Jis tuojau išpildė jos prašymą, ir štai 
dabar ji sėdėjo ir klausėsi jo. Kalbėjo jis laisvai ir sklandžiai, 
tačiau jo Žodžiai nugąsdino ją. „Ką gijis čia kalba? - galvojo 
ji.- Šitas jaunuolis mano žengti per ledą, kuris nėra toks stip- 
rus, kad galėtų jį išlaikyti“. 

Ji vis labiau ir labiau stebėjosi. „Dievaži, ką visa tai reiš- 
kia? — tarė pati sau.- Jis nori gyventi skurde, kaip gyveno 
Kristus? Ir, vadinasi, todėl išsirinko sau žmoną, kuri būtų 

panaši į jį, kuri niekina turtą kaip ir jis, kuri supranta, jog 
nėra kitos laimės, kaip daryti labdaringus darbus savo arti- 
miesiems?“ 

Lensmanienė geriau už bet ką kitą žinojo, kaip būsimoji 
nuotaka visą sužadėtuvių metą svajojo apie pastoriaus so- 
dybą su arkliu ir karve, merga ir bernu, ir jai plaukai ant 
galvos šiaušėsi. 

„Koks baisus nesusipratimas! - galvojo ji.- Ana Sverd nieko 
apie tai nežino. Kuo visa tai baigsis?“ 

Kuo ilgiau ji klausėsi, tuo jai darėsi aiškiau, kas tai per žmo- 
gus. „Mano mielai Anai Sverd pakliuvo svajotojas,- galvojo 
ji.- Jis išsirinko sau už Žmoną kaimietę, kad turėtų šalia mote- 
rį, kuri pripratusi prie darbo ir galėtų pati apsiruošti savo na- 
muose. Jis iš tų jaunuolių, kurie nori gyventi kaimietiškai. Da- 
bar ne mada būti ponu“. 

Ji sekė akimis čia vieną, čia kitą svečią. Ką galvoja Jobsas 
Erikas, kuris niekada neišleis skatiko be reikalo? Ką galvoja se- 
noji Berita, kuri amžinai kovoja žūtbūtinę kovą su skurdu? Ką 
galvoja Riso Ingborga, kuri kiekvieną vakarą užminga su rū- 
pesčiu apie savo sodybą? Ir ką galvoja pati jaunamartė, kuri 
trejetą metų klajojo po Žmones su maišu ant pečių? 

„Turbūt jiems baisu kaip ir man,- galvojo ji,- bet jie sėdi 
ramūs ir dedasi nieko neimą į širdį“. 

Ji suprato, kad šitie žmonės nelaiko jaunojo pastoriaus Žo- 
džių rimtais. Tokia jo tarnyba, jis turi kalbėti apie palaimingą 
neturtą. Kalba jo graži, pamokoma, tačiau niekas iš jų nė nema- 
no patikėti, kad jis pats žada taip gyventi, kaip kitus moko. Ko 
gi jiems jaudintis? Jie žino, kad yra ir neturtingų pastorių, ir nė 
vienas nemano, kad šitas, toks jaunas, jau galėtų gauti didelę 
parapiją, bet vis dėlto jo žmona turėtų gyventi geriau, negu bu- 

vo pratusi iki šiol. Juk jis įžymių žmonių sūnus, o tokie Švedijo- 
je iš bado nemiršta. 

Tuo tarpu lensmanienė suprato, kad jis kalba rimtai, kad 
gyvenimas, kuris laukia jo žmonos, bus sunkus ir vargingas ir 
kad nežinia, ar jinai jį ištvers. „Juk šitie jaunuoliai vos keletą 
kartų tėra susitikę,- galvojo ji.- O kadangi Ana Sverd nemoka 
rašyti, tai jie ir per laiškus negalėjo geriau susipažinti. Jie taip 
pat menkai pažįsta vienas kitą kaip tada, kai pirmą sykį susiti- 
ko kelyje. Ar nebūtų geriau atvėrus akis jaunajai? Ji puiki mer- 
gina, nors ją ir vilioja turtas. Aš ją tikrai pamilau. Ar galiu jai 
leisti pradėti naują gyvenimą nepasakiusi, kas jos laukia?“ 

Pasvarsčiusi ir šiaip, ir taip, vis dėlto nusprendė nesikišti. 
Jeigu jie dar nebūtų vyras ir žmona, tada iš tiesų jos pareiga 
būtų ją perspėti. Tačiau dabar jau vėlu, geriau palikti jiems pa- 
tiems tvarkytis. 

Kai vaišės pasibaigė, svečiai vienas po kito išsiskirstė, o len- 
smano dukterys nuvedė jaunamartę į aukštutinę svetainę, kur 
buvo paklotas jauniesiems patalas. Tada jaunasis pasisakė no- 
rįs pasikalbėti su šeimininke. 

Po šito pokalbio, kuris užtruko mažiausia pusę valandos, 
ponia Riuen nuėjo į savo miegamąjį ir pasiėmė nuo naktinio 
staliuko Bibliją. Pasikišusi ją po pažasčia, ji užkopė laiptais į 
svetainę, kur dukterys buvo ką tik išvadavusios Aną Sverd iš 
visų vestuvinių papuošalų ir paguldžiusios į lovą. 

Vos tik žvilgtelėjusi į Aną Sverd, ji tuoj pamatė, kad jos tan- 
kūs antakiai vis taip pat suraukti, o gilios akys tebežiūri į tolį, 
lyg regėdamos kažkokią šiurpią nelaimę. Išvydusi lensmanie- 
nę, įeinančią į kambarį su Biblija po pažasčia, ji reikšmingai link- 
telėjo keletą kartų, tartum norėdama pasakyti: „Taip ir yra. Ši- 
to aš tikėjausi visą vakarą“. 

Lensmanienė neskubėjo. Ji nugnybo žvakes, išsiuntė duk- 
teris gulti, užsidėjo akinius ir ėmė sklaidyti Bibliją. Atradu- 
si reikiamą vietą, ji pasakė Anai Sverd, kad norėtų, prieš jai 
įžengiant į vedybinį gyvenimą, perskaityti keletą žodžių iš 
Švento Rašto. 

Ana Sverd atsisėdo lovoje ir susiėmė rankas. Ji aiškiausiai 
suprato, kad Biblija čia visai nereikalinga. Ir nė kiek neabejojo, 
kad tai bus tik įžanga, o patį baisumą ji išgirs vėliau. Verčiau 
jau sužinoti viską tuoj pat. 

Lensmanienė pradėjo skaityti tryliktą skirsnį iš Pirmojo laiš- 
ko korintiečiams. 

„Meilė kantri ir gailestinga; meilė nepavyduliauja; meilė ne- 
apgaudinėja, meilė nesipuikuoja; 

Ji nekelia vaidų, neieško sau naudos, ji neširsta, nemoka 
pykti; 

Ji nesidžiaugia neteisybe, o džiūgauja dėl tiesos; 

"Ji viską pakenčia, viskuo tiki, visko viliasi, viską ištveria“. 

Lensmanienė, kuri, matyt, prisiminė savo vestuvių vakarą, 
skaitė šiuos nuostabius žodžius sujaudintu balsu, ir Ana Sverd 
nejučiomis jos klausėsi. Jai atrodė, kad tie žodžiai paimti iš jos 
pačios širdies. Niekada nebuvo girdėjusi skaitant iš Biblijos to- 
kių tikrų, teisingų žodžių. 

Kai lensmanienė baigė, Ana Sverd pakartojo paskutinę eilu- 
tę sau pakuždomis. 

— Gal dar kartą nori pasiklausyti? 

— Taip,- sušnibždėjo jaunoji be galo susijaudinusi. 

Jos antakiai buvo nebe taip smarkiai suraukti. Ir akys nebe- 
pastėrusios. Lensmanienė pradėjo tikėti, kad jai pavyks atlikti 
duotą uždavinį be didelio pasipriešinimo. 

„Žinoma,- pagalvojo ji - Ana Sverd toli gražu ne kvaila. Ji 
visai neseniai girdėjo savo vyro kalbą. Ko gero, jau supranta, 
kaip čia yra“. 

Perskaičiusi dar kartą gražius žodžius apie meilę, ji už- 
skleidė Bibliją. 

- Jeigu pasirodys, jog viskas ne taip, kaip tu tikėjais, prisi- 
mink juos! 

Gilios, liūdnos akys atsigręžė į kalbančiąją. Šitaip per- 
spėti galima kiekvieną jaunamartę. Tačiau tai gali būti ir įžan- 
ga į šiurpią tiesą. 

Lensmanienė paskubėjo paaiškinti savo žodžius: 

— Matai, aš noriu pasakyti, kad jeigu ką nors iš tikrųjų myli, 
tai nekreipi dėmesio į kasdieninius dalykus. Juk ne už arklio ar 
karvės, ne už berno ar mergos tekame. 

Poniai Riuen pasirodė, jog Ana Sverd elgiasi labai keistai. 
Šitokia užuomina turėjo nežmoniškai ją nugąsdinti. Tačiau ji 
neištarė nė žodžio, net nekrustelėjo. Reikėjo aiškinti smulkiau: 

—- Nepamanyk, vaikeli, kad aš neprašyta kišuosi į tavo reika- 
lus. Kai tu užlipai į šį kambarį, tavo vyras priėjo prie manęs ir 
atvirai papasakojo, kaip jūs žadat gyventi. Aš paklausiau, ar tu 
jau tą Žinai, ir jis atsakė, jog žinojai nuo pat pirmos valandos. 

Ana Sverd pagaliau prašneko. 

- Ką aš Žinojau? - paklausė ji, tačiau visiškai abejingu balsu. 
Matyt, ne tas jai buvo baisiausia, ne tai ji tikėjosi išgirsti. 

- Argi tu neprisimeni,- tarė ponia Riuen, nenoromis pakel- 
dama balsą, lyg būtų kalbėjusi su ne visai pabudusiu žŽmogu- 
mi,- argi tu neprisimeni, kad jis nori sekti Kristaus pavyzdžiu? 
Jis tą patį pakartojo ir šį vakarą. 

— Taip, bet... 

— Aš tuoj įtariau, kad tu nieko nesupranti. Ir kai tą paaiški- 
nau tavo vyrui, jis paprašė, kad tuojau tau pasakyčiau, kas ta- 
vęs laukia. Prašė pasakyti, kad jis visai neturi pastoriaus sody- 
bos. Jis tik pastoriaus padėjėjas ir algos gauna šimtą penkias- 
dešimt riksdalerių. Iki šiol jis maitinosi ir gyveno pastoriaus 
sodyboje, o dabar, kai vedė, vietoj to gaus javų, sviesto ir pie- 

no. Užtekti, aišku, užteks, nors ir nebus pervirš, bet kadangi tu 
tiek daug tikėjaisi... 

Išklausiusi visa tai Ana Sverd pasiteiravo vieno dalyko. Len- 
smanienė suprato, kad klausia ji tik iš mandagumo, nes jai pa- 
čiai tai, atrodo, visiškai nerūpi. Ji paklausė, kur jie gyvens. 

— Rudenį tavo vyras gavo iš tetos nedidelį palikimą,- pasa- 
kė ponia Riuen.- Vos tūkstantį riksdalerių ir baldus vienam kam- 
bariui. Už tuos pinigus jis nusipirko namelį iš vieno kambario 
ir virtuvės. Jums dviem, žinoma, užteks. Bet supranti, ten nėra 
nei ūkinių pastatų, nei dirvų, nei pievų. Tu pati turėsi virtis 
valgyti, kūrenti krosnį, kepti, skalbti ir visa kita daryti. 

Lensmanienė pagalvojo, kad Ana Sverd tik dedasi abejinga 
ir kad audra, kuri šėlsta dabar jos širdyje, užgrius ant vyro, kai 
tasai ateis. Tačiau vargu ar taip gali atsitikti. Ši stipri, sveika 
moteriškė tik sėdi ir žiūri, kaip pamažu žūsta visos jos viltys, ir 
dėl to nė kiek nesielvartauja. 

— O aš dar prašiausi, kad tu mane auklėtum,- tarė ji.- 
Argi ne pikta? 

- Čia tai niekis,- tarė ponia Riuen.- Man labai buvo malonu 
mokyti tokią supratingą merginą. Tu, be abejo, Žinai, kad mes 
visi šioje sodyboje tave pamilome. Tai pirma skaudi valanda, 
kurią man tenka pergyventi dėl tavęs. 

Ana Sverd nė vienu žodžiu nepadėkojo jai už tokį gerumą, 
ir lensmanienė truputį pyktelėjo. 

- Tu, ko gero, guodiesi mintim, kad gal tavo vyras greitai 
gaus geresnę vietą. Per daug nesitikėk. Bent jau jis sako, kad 
visada nori būti skurdžius. O gal tu dedi viltis į jo turtingus 
tėvus? Tai aš tau galiu pasakyti, kad jis susipyko su jais dėl 
tavęs ir užtat nesulauks iš jų nei pagalbos, nei palikimo. 

- Gaila mamos,- pasakė Ana Sverd.- Ji tikėjosi, kad gaus iš 
mūsų duonos kąsnį senatvėje. 

- Jeigu Korsčiurkos pastorius numirs,- kalbėjo toliau be gai- 
lesčio lensmanienė,- tai tavo vyrą nusiųs už padėjėją kur nors 
kitur, o tas užvis blogiausia, nes tu negalėsi važiuoti drauge, 
turėsi viena sėdėti savo trobelėje. O Korsčiurkos pastoriui sep- 
tyniasdešimt šešeri metai, bene ilgai jis gyvens. 

- Taip, suprantu, kad mums bus vargas,- tarė Ana Sverd 
vis taip pat abejingai. 

- Ir kadangi jūsų ateitis labai neaiški,- tarė ponia Riuen,- aš 
pripažįstu, kad tavo vyras elgiasi teisingai. Jis kaip tik ir prašė, 
kad paklausčiau tave... Jam turbūt sunku pačiam tą padaryti. 
Jis nori, kad aš tau patarčiau... 

Ji nutilo, nes jos pašnekovė labai staigiai sujudo. Ana 
Sverd atsigręžė į ją ir palinkusi į priekį ėmė klausytis. Da- 
bar ji galutinai atgijo. Glebumas dingo. Lensmanienės skruos- 
tai truputį paraudo. 

— Mielas vaike,- tarė ji,- tu taip žiūri į mane, kad net baugu 
darosi. Bet man atrodo, kad jis ne be reikalo būgštauja. Jums iš 
tikrųjų būtų neprotinga galvoti apie šeimą. Manau, tu supranti, 
ką aš turiu galvoje. 

Ana Sverd vėl atšlijo ant priegalvio. Ji neverkė, tik laužė 
rankas, o veidą jai temdė neviltis. 

- Aš taip ir žinojau- tarė ji,- to ir laukiau. Jis manęs nebemyli. 

— Mielas vaike,- tarė lensmanienė,- tu jo nesupratai! Tavo 
vyras ne toks kaip kiti. Jis visai kitos rūšies žmogus. Jis tave 
myli, aš tą Žinau, bet tokie kaip jis mano, jog tarnauti Dievui 
galima tik atsisakant to, ko širdis labiausiai geidžia. 

- Jeigu mylėtų, argi būtų siuntęs man per jus tokį patarimą? — 
sušuko Ana Sverd šaižiu balsu.- Argi tu nepastebėjai iš visko, 
kad aš jam nusibodau? Bet dabar jis manęs atsikratys. 

Ji nusimetė antklodę, pasigriebė kojines ir batelius ir pradė- 
jo rengtis. 

— Mielas vaike,- bandė ją nuraminti ponia Riuen,- tu klysti, 
kaip kažin ką. Kai tik atvažiavo čia ir pamatė tave, jis stengėsi 
nuvyti šalin pagundą. Nedrįso pats tau tai pasakyti. 

Ana Sverd jos neklausė. Ji taip greitai rengėsi lyg būtų bėgu- 
si iš gaisro. 

— Nieko panašaus! - sušuko ji.- Kaipgi jis mane myli, jeigu 
iškėlė tokias vestuves? Nežinau, ko jis iš manęs nori. 

Lensmanienė matė, kaip vikriai juda jos rankos ir kaip klai- 
kiai žybsi akys išblyškusiame veide. 

Ji rado Karlą Arturą Ekenstetą tamsioj svetainėj. Jis klūpojo 
ir susikaupęs meldėsi. Ji pripuolė prie jo ir ėmė purtyti jo ran- 
ką, tada jis atsikėlė paraudęs iš sumišimo. 

— Aš meldžiau Dievą, kad jis padėtų Anai teisingai suprasti 
jūsų Žodžius. 

— Dabar ne laikas melstis,- sušuko ponia Riuen ir dar kartą 
timptelėjo jį už rankos.- Jeigu magistras Ekenstetas nebėgsit kuo 
greičiau pas Aną ir neparodysit, kad mylit ją, kaip vyras turi 
mylėti savo žmoną, tada teks mums rytoj rytą ieškoti jos kur 
nors eketėj Dalelvene. 


NAUJI NAMAI 


Ana Sverd iš tikrųjų buvo gimusi nešioti prekes po žmones. 
Ji puikiai nujausdavo, ką geriausia pasiūlyti pirkėjams. Nebu- 
vo tokio atvejo, kad ji būtų įsidėjusi į savo maišą prekę, kurią 
sunku parduoti. Jei pataiko, būdavo, užeiti pas žmones, kurie 
nieko nenori pirkti, ji apsisuka ir išeina be reikalo nesivargin- 
dama. Jeigu sutinka tokių, kurie mėgsta pasiderėti, nusileidžia 
jiems ir dedasi nuliūdusi, kad jie galėtų pasidžiaugti geru pir- 

kiniu. Be to, buvo labai sąžininga. Niekada nepasiūlys nė skiau- 
tės medžiagos, kuri būdavo sudrėkusi ar kandžių apgadinta. 
Jeigu šilkinė skarelė ilgai išguli maiše ir ties linkiais prasitrina, 
ji pati parodo kliaudą ir parduoda kone pusvelčiui. 

Nėra nė menkiausios abejonės, kad Ana Sverd būtų susi- 
krovusi nedidelį turtą, jeigu būtų toliau prekiavusi. Tačiau nuo 
tos dienos, kai sutiko kaimo kelyje Karlą Arturą Ekenstetą, ji 
visiškai pasikeitė. Neprarado apsukrumo, apdairumo, budru- 
mo - ne, to nepasakysi. Tiktai visos tos gerosios ypatybės, ku- 
rios padėdavo jai užsidirbti duonos kąsnį, dabar ėmė tarnauti 
meilei. Dabar ji ne kartą stebėjosi, kodėl iki šiol taip stengėsi 
kuo daugiau uždirbti. Nejaugi tai ji stovėdavo mugėje ir pasi- 
jusdavo laiminga, kai naujas pirkėjas prieidavo artyn? Argi tai 
toji pati Ana Sverd klajojo po žmones ir nieko daugiau nežino- 
jo, kaip tik krauti skatiką prie skatiko. Buvo keista ir neįtikėti- 
na. Tačiau juk tada ji dar nesuprato, kas svarbiausia gyvenime. 

Jaunavedžiai keletą dienų praleido Medstubiune, o trečia- 
dienį anksti rytą iškeliavo ir penktadienį pavakare atvažiavo į 
Korsčiurką, patenkinti ir laimingi, ir apsigyveno savo mažam 
namely atšlaitėj už bažnytkaimio. 

Karlas Arturas, gavęs geraširdiškų patarimų iš lensmanie- 
nės, nedrįso slėpti nuo Anos, kas jos laukia. Jis paklausė, ar ji 
pastebėjo praėjusią vasarą, kai lankėsi Korsčiurkoje, nedidelius 
namelius ant kalnelio už daktarienės Romelijus sodo. Ir Ana, 
kuri per tris vasaras skersai išilgai išvaikščiojo visą parapiją, 
tuoj prisiminė dvi apgriuvusias lūšneles, kurios, atrodė, tuoj 
susmegs į žemę. Viduje nė vienoj iš jų nebuvo buvusi, nes ko gi 
ten eiti keliaujančiai prekeivei, jeigu Žmonės neturi iš ko nė iš- 
daužytų langų susidėti. Tačiau dėl visa ko ji pasiteiravo, kas 
ten gyvena, ir žinojo, kad vienoje įsikūręs senas kareivis, gyve- 

nąs iš dvidešimties riksdalerių metinės pensijos, o antroje - varg- 
šė mergina, visų vadinama torpario Matso Elina, su dideliu var- 
gu auginanti dešimt mažesnių broliukų ir sesučių. 

Tačiau ji dar nežinojo, kad Karlas Arturas pasiėmė globoti 
visus tuos dešimt vaikų per varžytynes, kur jie turėjo būti išda- 
linti Žmonėms, taigi nežinojo, kokia laiminga permaina įvyko 
jų gyvenime po varžytynių. Keletas įtakingų ponių nusprendė 
įsteigti draugiją, kuri rūpintųsi vaikais, taisytų jų trobelę, tiek- 
tų jiems maistą ir drabužius. Viskas būtų buvę gerai, jeigu stai- 
ga nebūtų susirgusi ir pasimirusi vyriausioji sesuo. Ji per daug 
išsikamavo, vargšelė, ir atrodė, kad dabar, pamačiusi, jog visi 
vaikai aprengti, rūsys pilnas bulvių, sandėliukas prikrautas mil- 
tų ir silkių, skylės grindyse užtaisytos ir žiurkės nebegali išlįsti, 
langų nebereikia kamšyti skudurais, nusprendė, kad visi jos dar- 
bai šiame pasaulyje atlikti ir ji gali drąsiai atgulti poilsio. 

Tačiau numirdama pridarė daug rūpesčių Karlui Artu- 
rui. Geraširdės poniutės, kurios globojo vaikus, surado jiems 
naują šeimininkę, seną panelę, daugelį metų tarnavusią pas- 
toriaus sodyboje. Ši žiūrėjo juos kaip įmanydama, tačiau bu- 
vo jau sena, o suvaldyti dešimtį padykusių vaikų ne taip 
lengva. Karlas Arturas labai norėjo padėti jai prižiūrėti sa- 
vo globotinius, tačiau, gyvenant pastoriaus sodyboje, tas jam 
buvo itin keblu. Todėl, kai tik gavo nedidelį palikimą, kuo 
greičiausiai nusipirko seno kareivio namelį, stovintį šalia vai- 
kų lūšnelės, ir davė jį pataisyti. 

Taigi šitame namelyje dabar jaunieji ir turėjo apsigyventi. 
Jaunasis pastorius įtikinėjo žmoną, jog namelis taip sutvarky- 
tas, kad jinai jo neatpažinsianti. Ir apskritai jautėsi patenkintas 
savo pirkiniu. Dabar jis turi geroje vietoje mažytę kuklią trobe- 
lę, iš kurios lengva prižiūrėti tą būrį vaikų. 

Ana Sverd, kuriai tomis dienomis terūpėjo, ar vyras myli ją, 
tiktai nusijuokė lyg viskuo patenkinta. O ką gi ji galėjo daryti? 
Jie sutuokti, ji pasižadėjo dalintis su juo ir džiaugsmais, ir var- 
gais. Be to, ji labai pasitikėjo savo jėgomis. Žinojo, kad nors ir 
kaip būtų striuka, sugebės ir pastogę rasti, ir duonos kąsnį pa- 
rūpinti sau ir vyrui. 

Kai jie buvo jau netoli Korsčiurkos, Ana Sverd papasa- 
kojo savo vyrui, kad jos tėviškėje yra toks paprotys: kai jau- 
navedžiai pirmą kartą įžengia į savo nuosavus namus, jie 
suklaupia ant slenksčio ir meldžia Dievą palaiminti jų būstą 
ir jų gyvenimą tarp šių sienų. Karlas Arturas pasakė, kad tai 
gražus paprotys ir kad jie taip ir padarysią. Tačiau kai atva- 
žiavo, viską užmiršo. 

Taip atsitiko anaiptol ne todėl, kad Ana Sverd apstulbo 
išvydusi namelį. Ne, jis buvo kone toks pat, kaip ji buvo 
mačiusi,- toli gražu nepanašus į ponų būstą. Tie, kurie re- 
montavo jį, netgi nepamanė įtaisyti kokio nors priebutėlio, 
o prie durų paliko tą patį išklibusį akmenį, kuris ten gulėjo 
senojo kareivio laikais. Ji vėl pagalvojo, kad kelis kartus bū- 
tų susimąsčiusi, ar verta eiti į tokią lūšną siūlyti savo pre- 
kių. Taip ir pasakė vyrui norėdama jį paerzinti, ir jie abu 
nusijuokė ko geriausiai nusiteikę. 

Taigi naujoji buveinė buvo niekuo dėta, kad jie užmiršo 
atsiklaupti prie slenksčio ir paprašyti Dievą palaiminti jų 
namus. Taip atsitiko todėl, kad, kai tik rogės sustojo, atsivė- 
rė namelio durys ir ant klibančio akmens jų pasitikti išžengė 
mažytė moteriškė. 

Ana Sverd ne veltui trejetą vasarų vaikščiojo skersai išilgai 
visą Korsčiurką, nešiodama prekes. Ji žinojo kiekvieno žmo- 
gaus vardą visoje parapijoje, tačiau šią moteriškę ne iš karto 
pažino. Tik po valandėlės atsitokėjo, jog tai bus ponia Sundler, 

vargonininko žmona. Kai paskutinį kartą Ana Sverd ją matė, ji 
buvo su ilgomis gražiomis garbanomis, o dabar - apsikirpusi 
kaip berniokas ir todėl labai pasikeitusi. 

Taip, tai, be abejo, ponia Sundler, nes visą kelią Karlas Artu- 
ras apie ją ir tekalbėjo. Ji padėjusi jam nusipirkti namelį, sura- 
dusi darbininkus. Ir netgi šios vedybos buvo jos išmonė. Jeigu 
ne ji, kažin ar jie dabar sėdėtų šiose rogėse ir taip nežmoniškai 
džiaugtųsi laime. Tad visiškai suprantama, kad ponia Sundler 
atėjo į namelį pakurti krosnies ir pasitikti jaunųjų, kuriuos taip 
stengėsi suvesdinti. 

Ponia Sundler išskėtė rankas ir suėmė abu į glėbį. Susijaudi- 
nusi pasakė, kokia ji laiminga matydama juos, nes išsipildžiusi 
jos karščiausia svajonė. Kaip nuostabu, kad Karlas Arturas pa- 
siekęs savo tikslą - turįs mažytį pilką namelį ir paprastą žmo- 
ną, ko jis ir troškęs visą laiką, kiek jinai jį pažįstanti! 

Kol ponia Sundler drožė savo trumpą kalbą, jiems ir išėjo iš 
galvos mintis prašyti Dievą, kad palaimintų jų namus. Nuo tos 
akimirkos juos abu visiškai užvaldė vargonininko pati. 

Galų gale ji paleido juos iš glėbio, atidarė duris ir įvedė į 
siaurą koridorėlį, kuris skyrė namą į dvi dalis. 

Jie nusivilko viršutinius drabužius ir pasikabino koridoriu- 
je, o tuo tarpu ponia Sundler pasakojo, kad jos širdis tiesiog 
nujautusi, jog jie šįvakar turį parvažiuoti. Vos tik atbėgusi su 
kavinuku po pažasčia į šį žvirblių lizdą, kaip mintyse vadinanti 
Karlo Arturo namą, ir padengusi stalą — tuoj išgirdusi kalnely 
skambant varpelius. Ji neapsakomai laiminga, kad spėjusi juos 
pasitikti ir kad jiems nereikėję įžengti į tuščius namus. 

Tačiau visai ne dėl to, ką kalbėjo ponia Sundler, Ana Sverd 
susimąstė: ji niekaip negalėjo atsistebėti, kaip pasikeitė Karlas 
Arturas nuo tos akimirkos, kai pasirodė ponia Sundler. Jis jau 

nebuvo linksmas ir nerūpestingas kaip kelionėje, o pasidarė 
baikštus ir be galo stengėsi įtikti poniai Sundler. 

Jaunoji žmona jautė, kad jis nelabai patenkintas, jog susitiko 
ponią Sundler kaip tik tuo metu, kai pirmą kartą reikėjo įžengti 
į savo namus, tačiau paskui, matyt, prisiminė visus jos nuopel- 
nus ir pats save už tai pasmerkė. 

Jis vėl pradėjo pasakoti žmonai, kiek daug Tea jam padė- 
jusi, ir kone kas antras žodis tarė jos vardą. Šit ji įkalusi ir 
vagius koridoriuje, kad būtų kur pasikabinti drabužius. Tik 
pamanyk - vis tai jos darbas! Jis atidarė duris į dešinę ir 
paprašė žmoną vidun. Jeigu ji nebūtų gerai žinojusi, kad čia 
ta virtuvė, kur jai teks gyventi ir ruoštis, ji nebūtų tuo pati- 
kėjusi: jis, atrodė, įvedė ją čia tik todėl, kad norėjo įvertinti 
visus ponios Sundler nuopelnus. 

Virtuvė užėmė pusę viso namo, ir jai pasirodė, kad ji daug 
didesnė, negu buvo galima tikėtis. Ko gero, triskart didesnė 
negu jų kamarėlė Jobsgordene. Sienos kvepėjo klijais ir kalkė- 
mis, kaip visada būna naujai įrengtame name, ir turbūt dėl to 
kvapo čia buvo nejauku. Ir dar neįprastai tuščia. Ne apie tokią 
vietą ji svajojo. Prisiminė erdvią šeimyninę Risgordene, kur bu- 
vo didelė sieninė spinta, rudai ir mėlynai dažyta, aukštas Mu- 
ros laikrodis, išpuoštas rožytėmis, ir lova su naminėmis užuo- 
laidomis. Ji irgi norėjo, kad ant sienos, tarp spintos ir lovos, 
kabotų šventasis Juozapas aukso karietoje, o virš lango - Mer- 
gelė Marija, nulenkusi galvą prieš Viešpaties angelą su aukso 
rūbais. Bet argi ne tuštybė norėti tokių dalykų? Reikia tenkin- 
tis tuo, kas yra. 

Čia vis dėlto nemaža buvo visokių daiktų, ir viskas buvo 
parūpinta ponios Sundler. Ir stalas prie lango, ir kėdės šalia jo, 
ir statinaitė vandeniui prie durų, ir dėžė malkoms prie viryk- 

lės — viskas jos sugabenta. Iš vyro žodžių galėjai spręsti, kad 
ponia Sundler pirmoji iš visų suprato, jog virtuvėje reikalingos 
keptuvės ir puodai, menturiai ir samčiai, kavinukai ir dube- 
nys, šaukštai ir peiliai. Ir jeigu ponia Sundler ne pati atitvėrė 
kertę sandėliukui ir pritaisė prie sienos lentyną indams, tai vis 
tiek čia buvo jos nuopelnas. 

Kai tik įžengė į virtuvę, Ana Sverd tuoj pastebėjo siaurutę 
kanapą, įspraustą į patį nuošaliausią kampą, lyg jai būtų buvę 
gėda čia:stovėti. Medinė sėdynė buvo pakelta ir atremta į sieną, 
o pati kanapa paklota. Patalas buvo švarus ir tvarkingas. Tik 
bėda, kad kanapa siaurutė kaip grabas, ir Ana Sverd tuoj nu- 
guolį visą naktį drebėsi, kaip rytą reikės iš jo išlįsti. 

Ši kanapa prikaustė visą jos dėmesį. Ji bandė klausytis vyro 
pasakojimo, ką Tea padarė jų labui. Ji vaikščiojusi po varžyty- 
nes ir pirkusi kone veltui jiems virtuvės reikmenis ir baldus. 
Tačiau jis buvo jau tą pasakojęs kelyje, o antra — ji vis tebegal- 
vojo apie kanapą. Kadangi ji paklota, vadinasi, vienas iš jų tu- 
rės čia miegoti. Kitokio pasirinkimo nebuvo. 

Ponia Sundler pavaišino juos ne tik kava ir sausainiais - pa- 
dėjo ir duonos su sviestu, ir sūrio, ir kiaušinių. Ana Sverd ne- 
galėjo nepripažinti, kad viskas skanu, tačiau, pasiklausius Kar- 
lo Arturo, atrodė, jog jis dorai nevalgė nė sykio po to, kai pas- 
kutinį kartą svečiavosi pas ponią Sundler. Juk lensmanienė bu- 
vo pagarsėjusi visam Medstubiune kaip gera šeimininkė, bet 
vyras, regis, užmiršo viską pasaulyje, netgi žmoną, taip stengė- 
si įsiteikti poniai Sundler. Atrodė, kad jis kažkuo jai nusikaltęs 
ir dabar nori vėl su ja susitaikyti. 

Paragavęs visų ponios Sundler skanumynų ir lig valiai vis- 
ką išgyręs bei atsidėkojęs, Karlas Arturas pakilo nuo stalo eiti į 

kitą kambarį. Jis prasuko pro pat kanapą, ir Ana Sverd pagal- 
vojo, jog ir šią turėtų pagirti, tačiau jis net neužsiminė apie ją. 

Jie perėjo koridorėlį ir atsidūrė kambaryje, kuris nebuvo toks 
didelis kaip virtuvė, tačiau gana erdvus. Dirstelėjusi į jį, jau- 
noji žmona buvo benorinti bėgti atgal, nes čia tikrai buvo ponų 
kambarys. Kiek virtuvėje buvo tuščia, tiek čia visko pristatyta: 
rašomasis stalas, knygų spinta, sofa su staleliu, biuras, lova ir 
daugybė kitokių daiktų. Vadinasi, šiuos baldus jis ir buvo pa- 
veldėjęs iš tetos. Visi tamsaus poliruoto medžio, kėdės ir sofa 
aptrauktos šilko audeklu. Kur pažvelgsi, viskas blizga, išpuoš- 
ta gražiom inkrustacijom. 

Šiame kambaryje sienos buvo išklijuotos apmušalais, ant lan- 
gų užuolaidos, ir krosnis ne šiaip sau kokia, bet koklinė. Virš 
sofos kabo veidrodis paauksuotais rėmais, palubėj - sietynas, 
ant rašomojo stalo - sidabriniai rašymo reikmenys. Kambarys 
visai tiktų Ekenstetų namui Karlstade. 

Lova kambaryje, kaip ir virtuvėje, buvo paklota nakčiai. Irgi 
viengulė, ne kažin kokio platumo. 

Taip, vienas dalykas jau aiškus. Čia, kambaryje, gyvens jis, 
čia miegos, čia valgys. Jos būstas - virtuvė, ten ji turės ir mie- 
goti. Jis gyvens taip, kaip turi gyventi ponas, o ji bus jam už 
tarnaitę. 

Vyras nesiliovė gyręs. Kai jis važiavęs į vestuves, krosnis 
šiame kambaryje dar nebuvusi gatava, ir baldų nebuvę galima 
statyti. Tea Sundler sutvarkiusi viską, kol jo nebuvo. Tik pama- 
nykit, kaip jaukiai, kaip gražiai ji čia įruošė! Kas gali patikėti, 
kad esi paprasčiausioj lūšnelėj? Bene rasi elegantiškesnį kam- 
barį visame bažnytkaimyje? 

Jis norėjo paakinti ir žmoną pagirti ponią Sundler. Tačiau ji 
galvojo ką kita ir tylėjo. 

Karlas Arturas su Tea Sundler taip įniko žiūrinėti rašomojo 
stalo stalčius ir stalčiukus, jog nepastebėjo, kada ji ištykino iš 
kambario. Ji įėjo į virtuvę, pasiėmė žvakę nuo stalo ir pasišvietė 
koridorėlyje, kur buvo jos kailiniai ir kepuraitė. Jautėsi visiškai 
rami ir nesijaudino kaip vestuvių vakarą. Nemanė sau ką bloga 
daryti, tik ketino nueiti pas ką nors kaime, kur lankėsi prekiau- 
dama Korsčiurkoje, ir paprašyti nakvynės. Buvo priversta ko 
nors griebtis, kad ir jis, ir jo Tea suprastų, jog ji nori būti na- 
muose šeimininkė, o ne tarnaitė. 

Ieškodama savo drabužių, ji pastebėjo, kad koridorėlyje yra 
dar vienos durys. Rakto duryse nematė, tačiau nesutriko dėl 
tokios smulkmenos. Išsitraukė raktą iš virtuvės durų, atsargiai 
įkišo ir atrakino. Atsidūrė mažam kambarėly, greičiau sandė- 
liuke su siauru langeliu, be krosnies. Vis dėlto šalta nebuvo - jį 
šildė krosnies sienelė iš vyro kambario. Sienos tuščios, išbaltin- 
tos, tik aukštai prikalta vagių. Matyt, sandėliukas skirtas rū- 
bams laikyti. 

Tačiauji tiesiog apstulbo pamačiusi, kad sandėliuko gale sto- 
vi nuostabiai graži lova. Puošnus raudonas užlaidas priešais, 
minkštučiai pūkų patalai, paklodė su plačiais mezginiais - Žo- 
džiu sakant, visa, ko tik širdis gali geisti. 

Jaunoji žmona valandėlę gėrėjosi šiuo stebuklu, paskui nu- 
sivilko kailinius, nusiėmė kepuraitę, įkišo pasiskolintą raktą į 
vietą ir nuėjo į virtuvę. 

Ji čia pabuvo kiek viena, tačiau anuodu, matyt, pastebėjo, 
kad jos nėra. Ir tučtuojau prisistatė. 

— Kur tu buvai dingusi? - paklausė Karlas Arturas.- Gal pa- 
vargusi iš kelionės? Ar jau nori gultis? 

- Atėjau išmėginti lovos, kurioje turėsiu gulėti. Tik Žinai, 
bijau, ar užteks čia man vietos. 

Ji atrodė kiek suirzusi, tačiau ir juokėsi drauge. 

— Na, ir kaip sekėsi? — paklausė Karlas Arturas ir taip pat 
nusijuokė. 

- Ogi taip, kaip būtų, jei norėtum įsprausti karvę į teliu- 
ko gardą. Ir per trumpa, ir per siaura. Gal ir nieko būtų, 
jeigu atsigulčiau ant šono. Bet irgi bus vargas: kas sykį, kai 
norėsiu apsiversti ant kito šono, reikės nusimesti antklodę 
ir išlipti iš patalo. 

Ji vis kalbėjo be jokio pykčio, ir vyras tebesijuokė. Ji aiš- 
kiai matė, kad jis sumišęs ir juokiasi tik tam, kad to niekas 
nesuprastų. 

— Taip, tau juokai, bet neužmiršk, kad aš tris dienas išsėdė- 
jau rogėse ir taip sustirau, kad negaliu pasikrutinti. 

- Eik ir gulkis į mano lovą kambaryje! - pasakė jis.- Pažiūrė- 
siu, gal aš išsiteksiu šitoj dėžėj. 

- To betrūko! Argi tam parsivedei žmoną, kad turė I visą 
naktį gulėti ant vieno šono ir dar iškišęs kojas pro galą? O kažin, 
gal geriau pasitaisyti ant grindų. Tai man ne pirmiena, tik truputį 
prisibijau. Naktį, kai išblės žarijos, čia pasidarys šaltoka. Argi da- 
bar laikas man negyvai sušalti, kai įsitaisiau nuosavus namus? 

Jos vyras visai suglumo. Dirstelėjo maldaujančiu žvilgsniu į 
ponią Sundler, tačiau geroji draugė tik barbeno į stalą ir dėjosi 
nenorinti girdėti, kaip vyras ir žmona svarsto savo bėdas. 

- Jeigu nori per žiemos šalčius gulėti ant grindų,- kalbėjo 
toliau žŽmona,- tai reikia vieną kailį pasikloti, o su kitu užsiklo- 
ti, bet kadangi mes teturim tik vieną kailį, tai, matyt, reikės 
man, vyreli, eiti į kaimą pas Žmones, kur vasarą buvau apsi- 
stojusi, ir prašyti, kad priimtų nakčiai. Gali paklausti ponią 
Sundler, kuri mums čia taip puikiai viską sutvarkė, ar nebus 
tai geriausia išeitis. 

Abu, ir vyras, ir žmona, atsigręžė į ponią Sundler ir lau- 
kė iš jos patarimo, bet ši tylėjo. Aiškiai buvo matyti, kad čia 
ji nenori kištis. 

Ana Sverd padavė vyrui ranką. 

— Na, sudie! - tarė ji. 

Karlo Arturo skruostai truputį paraudo, ir jis žvilgtelėjo į 
ponią Sundler anaiptol ne meiliu žvilgsniu. 

— Ne, šitaip negalima,- tarė jis.- Tea, argi tu nepadėsi man 
ką nors sugalvoti? Gal geriausia bus man atsigulti ant sofos kam- 
baryje. Kiek kartų ant jos nakvojau, kai svečiuodavausi pas kle- 
boną. O Ana galės gulėti lovoje. Juk reikia prisitaikyti prie ap- 
linkybių. Šita kanapa, kurią tu parūpinai Anai, iš tikrųjų visai 
netinkama. Imkim patalynę. 

Ponia Sundler sujudo neramiai ant kėdės, kai Karlas Artu- 
ras taip karštai prabilo į ją, tačiau nė nemurmtelėjo. O Ana Sverd 
negaišdama užprotestavo. 

- To betrūko! - tarė ji dar kartą.- Argi tu manai, kad tau kas 
leis miegoti ant brangių šilkinių aptraukalų? O čia, šitoj kana- 
poj, nieko daugiau nėra po paklode, tik šiaudai, tai bene juos 
gabensi į gražųjį kambarį, kurį tau taip jaukiai sutvarkė ponia 
Sundler. Ne, verčiau jau aš keliausiu sau. 

Ji dar kartą atkišo ranką atsisveikinti. Tačiau jis nubloškė jos 
ranką toks sutrikęs, toks nusiminęs, kad jai net pagailo jo. 

- Aš labai džiaugiuosi, kad tu sutinki miegoti su manim vie- 
nam kambaryje,- tarė ji jau švelnesniu balsu.- Bet turbūt su- 
pranti, kad taip negalima. Namie, Medstubiune, arba šiaip kur 
nakvynės namuose būtų dar nieko, kad mes miegotume drau- 
ge vienam kambary. Bet čia, Korsčiurkoje, juk visi žino, kad tu 
kur kas poniškesnis už mane. Man reikia miegoti vienai virtu- 
vėje, kaip ir dera tarnaitei. 

— Liaukis, Ana! — suriko jis ir vėl nubloškė ranką, kurią ji 
taikėsi jam paduoti. Daugiau jis nieko neįstengė sugalvoti. Jai 
labai magėjo sužinoti, ar jis leis jai išeiti, tačiau nenorėjo stumti 
jo į kraštutinumą. Dabar jai visai nebuvo apmaudu - ji žinojo, 
kad jos viršus. Greičiau norėjosi kvatoti. 

Ji priėjo prie ponios Sundler. 

- Juk iš tikrųjų keista, kad aš turiu išeiti, o tu pasilieki čia - 
tarė Ana.- O žmonės tokioj parapijoj, žiūrėk, bemat viską suži- 
nos, kas atsitiko. Ar ne geriau bus tau baigti šitą vaidinimą? 

Ponia Sundler pagaliau atkuto. 

— Ką ponia Ekenstet turi galvoj? - paklausė ji. 

— Niekaip nebūčiau patikėjusi, kad taip greitai pamatysiu, 
kokie čia, pietuose, žmonės pokštininkai ir juokų mėgėjai, kaip 
man dėdė pasakojo,- atsakė Ana Sverd.- Štai tu stovi ir klau- 
saisi, kaip mudu su vyru ginčijamės ir kone baramės, kad man 
nėra kur gultis. O tuo tarpu žinai, kad šiuose namuose yra lova 
su užlaidu, su patalais ir priegalviais,- geresnės nė norėti nega- 
lima. Argi tai ne pokštas? 

Karlas Arturas išpūtė akis. Jis atsigręžė į ponią Sundler lauk- 
damas paaiškinimų, bet ši tuoj susigriebė. 

— O aš visą šitą laiką sukau galvą,- tarė ji. - Vakar vakare 
atvežė tą lovą, tai pastoriaus ir pastorienės vestuvinė dovana. 
Bet maniau, kad pastorienė pati norės jums ją parodyti. Todėl 
pamaniau, kad geriausia bus ją užrakinti. Bet kadangi ponia 
Ekenstet jau matė ją... 

Ji surado raktą sijono kišenėje ir padavė Anai Sverd. 

Vėlai naktį Ana Sverd pabudo jausdama, kad kažką lyg pa- 
miršo labai svarbaus. Iš tikrųjų juodu su vyru nepaprašė Die- 
vo, kad palaimintų jų namus. 

„Atleisk mums, Viešpatie,- pagalvojo ji.- Dėl to ponia Sund- 
ler kalta“. Ji apsivertė ant kito šono ir vėl užmigo. 

Kitą rytą Ana Sverd pabudo vos tik pradėjus aušti. Tačiau, 
užuot tuojau pat atsikėlusi, dar pradėjo su savim nedidelę šneką. 

— Matyt, naujoji ponia pastorienė guli ir laukia, kol prašmat- 
ni tarnaitė atneš kavos ir šviežių bandelių? - sumurmėjo ji ir 
nusijuokė, nes buvo kuo geriausiai nusiteikusi. 

Ji dar valandėlę pagulėjo lovoje. Retkarčiais pasikeldavo ir 
žvilgteldavo į duris. 

— Kur tai matyta, virtuvėje nė garso, o jau tikriausiai kokia 
šešta valanda? Nieko nepadarysi, reikės rengtis ir pažiūrėti, kas 
ten dedasi. 

Vyras dar miegojo, ir jauna žmona apsirengė kuo tyliau, kad 
jo neprižadintų. Galų gale ji vienomis kojinėmis nutykino per 
koridorėlį į virtuvę ir tik ten apsiavė batelius. 

Paskui apsidairė į šalis, iš nuostabos išplėtusi akis. 

— Per savo gyvenimą visko mačiau, ir šilto, ir šalto,- pasakė 
ji,- bet šito dar neregėjau. Pamigo ir kambarinė, ir tamaitė. Man 
rodos, kad pirmąjį rytą jos turėjo pasistengti. Turbūt tikros tin- 
ginės, kad nei malkų nematyti, nei vandens. Ir ugnis viryklėje 
išblėsusi,- čia jau visai blogai. Kaip kažin ką, tikriausiai ponia 
Sundler bus samdžiusi mergas, užtat nieko gero nesitikėk. 

Šitaip beaimanuojant, matyt, jai švystelėjo kažkokia mintis, 
ir ji staiga plojo sau per kaktą. 

— Kokia aš kvaišė, tik kailį man iškaršti,- sušuko ji.- Kaip aš 
iš karto nesusiprotėjau, kad jos tvarte karves melžia. 

Ji išėjo į koridorėlį, nulipo ant išklibusio akmens ir apsidairė. 

— Taigi, taigi,- tarė apžvelgusi nedidelį kiemelį, kur tebuvo 
malkinė, rūsys ir šulinys, daugiau nieko.- Labai norėčiau ži- 
noti, ką pasakys naujoji pastorienė, išvydusi visus šituos pa- 

status. Nelengva bus naujiesiems gyventojams įsitaisyti tiek kar- 
vių, kad pripildytų tokį didelį tvartą. 

Ji paėjėjo per kiemelį, bet netrukus vėl sustojo ir pasitrynė akis. 

— Ir žinok dabar žmogus, kur čia šeimyninė - sumurmėjo 
ji.- Malkų dėžėj nė šakalio. Bernas turbūt arklidėj ir šukuoja 
arklius. Še tau, kad nori. Dar gerai, kad čia atvažiavo Ana Sverd, 
kitaip naujoji pastorienė visai nežinotų, kas daryti. 

Po valandėlės ji buvo jau malkinėje, pasičiupo kirvį, kuris 
gulėjo ant trinkos, ir pradėjo iš peties mikliai kapoti malkas. 
Tačiau po kelių sėkmingų kirčių kirvis įstrigo pliauskoje, ir jai 
teko gerokai padaužyti ir patampyti, kol ištraukė. 

Šitaip besikamuojant pasigirdo už malkinės žingsniai, ir tarp- 
duryje pasirodė išstypęs berniukas. 

„Kažin ko čia jam reikia? - pagalvojo Ana Sverd.- Dabar 
pamatysit, visas kaimas sužinos, kad naujoji pastorienė pati tu- 
ri skaldytis malkas. Kaip toks vaikiščias supras, kad čia ne nau- 
joji pastorienė kapoja, o tik Ana Sverd?“ 

Kai ji ištraukė kirvį ir vėl užsimojo kirsti, berniukas priėjo artyn. 

— Duokit, aš paskaldysiu,- tarė jis. 

Ji dirstelėjo į jį, pamatė, kad jis liesas ir išgeltęs, ir papurtė galvą. 

— To betrūko! - tarė ji.- Juk tu dar gal nė dešimties neturi. 

— Man jau keturiolika,- tarė berniukas,- ir aš jau kadai ka- 
poju malkas. Ir šįryt namie prikapojau. 

Jis parodė ranka trobelę visai netoliese, kur siaura dūmų 
sruogelė jau kilo iš kamino. 

Pasiūlymas atrodė gundantis, tačiau Ana Sverd buvo atsar- 
gi kaip visada. 

- Ir turbūt norėsi, kad aš tau užmokėčiau? 

— Taip,- atsakė berniukas ir šyptelėjo parodydamas visus 
dantis.- Ne bet kokio atlyginimo prašysiu. Tiktai iš anksto ne- 
sakysiu, ko norėsiu. 

— Tai jau geriau pati pasikaposiu. 

Kurį laiką ji vėl mikliai skaldė pliauskas, bet vėl atsitiko bė- 
da, įkliuvo kirvis. 

— Aš visai ne pinigų Žadu prašyti,- pasakė berniukas. 
akys mažytės, primerktos. Jis atrodė gudrus - tikras mažas se- 
nis,- tačiau nepiktas. Ir ji iš karto suprato, kad berniukas bus iš 
tų dešimties vaikų, kuriuos jos vyras apsiėmė globoti. „Juk jis sa- 
viškis, taip sakant,- pagalvojo ji.- Tad nebaisu ir dėl atlyginimo“. 

— Tiek to, skaldyk,- tarė ji.- O paskui ateik į vidų, gausi 
sumuštinį. 

— Ačiū,- pasakė berniukas,- mes turim ko valgyti. Dar tur- 
būt daugiau, negu valiotume suvalgyti. 

- Tai ką gi man pasiūlyti šitokiam vyrui? 

Berniukas jau buvo pasičiupęs kirvį, bet neįstengė ilgiau iš- 
laikyti paslapties. 

- Arjūs turit čia savo krepšį? Ar negalėtumėt ateiti pas mus 
ir parodyti man ir mano sesutėms su broliukais, kas jame yra? 

— Ar tau galvoj negerai? Negi tu manai, kad, ištekėjusi už 
pastoriaus, aš galiu vaikščioti su krepšiu po žmones? - Ir tuo 
metu išgirdo už savęs žingsnius. Prie jų priėjo mergaitė. Ji buvo 
tokia pat išgeltusi ir tartum kažko susirūpinusi. Nesunku buvo 
atspėti, kad tai berniuko sesuo. Mergaitė priėjo tiesiai prie brolio. 

- Ką ji sako? Ar parodys? 

Jie viską buvo iš anksto sugalvoję. Pas vargšelius iš torpario 
Matso lūšnos niekada nesisvečiuodavo nė vienas prekeivis, ir 
dabar jie degė iš nekantrumo trokšdami pamatyti tas gėrybes, 
kurias ji rodydavo kitose sodybose. 

- Ji sako, kad dabar, kai ištekėjo už pastoriaus, jai nepritinka 
vaikščioti po Žmones su krepšiu. 

Mergaitė vos neverkė. 

— Aš jums ir vandens atnešiu,Ar pieno,- šoko jinai įkalbinė- 
ti.- Ir ugnį užkursiu. 2 

Ana Sverd susimąstė. Krepšį ji buvo atsivežusi, tik jame tu- 
rėjo savo pačios drabužius. Reikėjo ką nors sugalvoti, kaip įsi- 
teikti vaikams,- kitaip nesugyvensi su kaimynais. 

— Gerai,- pasakė ji.- Naujai pastorienei iš tiesų nepritinka 
vaikščioti po žmones su krepšiu. Bet jeigu jūs prikaposit mal- 
kų, sunešit į vidų ir sulakstysit namo ugnies, aš pasistengsiu, 
kad Ana Sverd ateitų pas jus su krepšiu. 

Apie vienuoliktą valandą iš tikrųjų jauna graži dalarnietė su 
dideliu juodos odos krepšiu ant pečių atėjo į torpario Matso 
trobelę. Ji stabtelėjo prie durų, nusilenkė ir paklausė, ar šiuose 
namuose nepageidautų kas ko nors iš jos nusipirkti. 

Visi dešimt vaikų bemat apspito dalarnietę. Du vyresnieji, 
kurie pažino ją, šokinėjo iš džiaugsmo ir aiškino jaunesniems, 
liuko palangėje ir verpė vilnas. Kai dalarnietė įėjo į vidų, ji pa- 
kėlė galvą ir pasakė, kad šiuose namuose gyveną tik neturtingi 
vaikai, kuriems nesą už ką pirkti. Bet ji nuščiuvo, kai dalarnietė 
pamerkė. 

— Vaikai patys prašė, kad ateičiau, girdi, turį begalę pinigų 
ir galį visko prisipirkti,- pasakė dalarnietė. | 

Ji priėjo prie stalo, apsigręžė, padėjo krepšį ant stalo ir atsi- 
rišo diržus nuo pečių. Paskui priėjo prie šeimininkės ir paėmė 
už rankos. 

— Panelė turbūt pažįstat Aną Sverd,- tarė ji.- Praėjusią vasa- 
rą tamsta pirkot iš manęs šukas ir pirštelį. 

Senutė atsistojo, sumirksėjo ir žemai nusilenkė, kone taip 
žemai kaip pati pastorienė Forsijus. 


440) Selma Lagerlėf 


Dalarnietė priėjo prie maišo ir ėmė raišioti dirželius bei 
virveles. Vaikai stovėjo aplinkui ir laukė netekę žado, ta- 
čiau jiems teko didžiai nusivilti. Maišas buvo prigrūstas ne 
prekių, o šiaudų. 

Niekas taip nenuliūdo ir nenustebo, kaip pati vargšė dalar- 
nietė. Ji suplojo rankomis ir ėmė aimanuoti. Ji nuo vakar vaka- 
ro nežiūrėjusi į maišą, o šiąnakt, matyt, kas nors nusitaikė ir 
išvogė visas jos gražias šilko skareles, sagas, kaspinus ir kartū- 
ną, O į tą vietą prikimšo šiaudų. Iš tikrųjų, kai šįryt užsidėjo 
maišą ant pečių, pagalvojo, kodėl jis toks lengvas, bet nieko ne- 
galėjo įtarti, nes žmonės, pas kuriuos apsistojo, atrodė baisiai 
sąžiningi ir geručiai, nors prie žaizdos dėk. 

Vaikai stovėjo liūdni, nusivylę. O dalarnietė vis aimanavo. 
Tik jūs pagalvokit, kas galėjo tokią kiaulystę padaryti: išėmė 
visus gražius daiktus ir prikišo sutrandijusių šiaudų! 

Ji ėmė naršyti šiaudus ir mėtyti į visas puses - reikėjo gi 
pažiūrėti, ar neliko dar nors kas iš prekių. 

Ir pačiam dugne užčiuopė mažytę šilkinę skarelę, vilnonį 
šalikėlį ir dėžutę, kurioje dar buvo apie tuziną smeigtukų su 
įvairiaspalvio stiklo galvutėmis. 

Kaip ji apgailestavo, kad nieko daugiau nebėra. Ir pasakė, 
kad jau jeigu visa kita Žuvo, tai nėra ko nė šitų laikyti. Taigi jei 
vyriausioji mergaitė norinti, ji galinti pasiimti skarelę, o berniu- 
kui atiduosianti šaliką. O mažieji galį pasidalinti smeigtukus; 
jeigu šeimininkė sutiktų paimti dėžutę nuo smeigtukų, ji irgi 
mielai atiduotų, nes dabar nebūsią ko joje laikyti. 

O, kiek buvo džiaugsmo mažoje trobelėje! 

Ana Sverd įėjo į savo virtuvę niūniuodama senovišką pie- 
menų dainelę. Tačiau staiga nutilo. Kol ji lankėsi kaimynų 
trobelėje, atėjo į svečius ponia Sundler ir laukė jos sėdėda- 
ma ant siauros kanapos. 

Labai perdėtume pasakę, kad ji apsidžiaugė išvydusi vieš- 
nią. Bet apmaudu jai buvo visai ne todėl, kad vakar jos buvo 
truputį susikivirčijusios. Ne, jaunoji pastorienė šį rytą turėjo 
daug darbo. Ką tik buvo atvažiavęs vežimas su jos drabužiais, 
kukliomis vestuvinėmis dovanomis nuo kaimynų ir giminių 
Medstubiune, su jos staklėmis ir rateliu, ir ji dar nebuvo spėjusi 
išsikrauti ir pastatyti visko į vietą. 

O dar kaip tyčia nė vyro negalėjo pasikviesti ir paprašyti, 
kad užimtų viešnią. Tuoj po pusryčių Karlas Arturas išėjo į pas- 
toriaus sodybą griebtis darbo, kuris jau buvo gerokai apleistas, 
ir nežadėjo grįžti anksčiau kaip antrą valandą. 

Sunku pasakyti kodėl, tačiau, vos tik išvydusi ponią Sund- 
ler, Ana Sverd pradėjo šiurkščiai kalbėti ir elgtis. Tų keturių 
mėnesių lensmano sodyboje, kurie iš tiesų labai jai išėjo į nau- 
dą, dabar atrodė lyg nebūta. Ko gero, jaunoji Žmona tiesiog jaus- 
te nujautė, kad čia nepadės delikatumas. Labai galimas daik- 
tas, kad jai taip buvo smagu: tegul viešnia mano, kad ji kvaila, 
nieko nenutuokia, žodžiu sakant, visai nemoka elgtis. 

Ponia Sundler nudžiugusi šoko jos pasitikti. Girdi, šįryt, sė- 
dėdama savo namuose, ji pamaniusi, kad ponia Ekenstet tur- 
būt turi daug visokio darbo naujuose namuose, be to, reikės 
dar ir pietus virti vyrui. Tačiau Karlas Arturas puikiai, tiesiog 
puikiausiai galėtų pavalgyti pietus su jos šeima. Tikrai, jis galįs 
ir kasdien valgyti pas juos, kol jie susitvarkys ir nusipirks iš 

ūkininkų šiokių tokių maisto atsargų. O ji būsianti labai laimin- 
ga, jei galėsianti jiems padėti. Gal sutiktų ponia Ekenstet jau 
šiandien atsiųsti Karlą Arturą pas ją? 

Kol ponia Sundler traukė šitą kalbą, jaunoji pastorienė sten- 
gės išvynioti užraišiotą drobės rietimėlį - Riso Karinės dovaną, 
bet pasitaikė šunmazgis, ir ji be ceremonijų perkando jį danti- 
mis. Ponia Sundler, tai pamačiusi, nusipurtė, tačiau susilaikė 
nepadariusi pastabos. 

— Tiktai pačioj pradžioj, kol jūs įeisit į vėžes, - paskubėjo ji 
dar kartą pabrėžti. 

Jaunoji žmona padėjo drobę, žengė prie ponios Sundler ir 
atsistojo plačiai išskėtusi kojas ir susidėjusi rankas ant pilvo. 

- Gerai jau, pasakysiu, kad tu jo lauki. 

Ponia Sundler tučtuojau apreiškė savo džiaugsmą, kad jos 
menkas pasiūlymas buvo priimtas taip maloniai, kaip ji ir tikė- 
josi. Ana Sverd tebestovėjo priešais ją ir kalbėjo toliau: 

- Ir dar aš jam pasakysiu, kad jeigu jis negali valgyti to, ką 
jam išvirs žmona, tai gal bus geriau man pasiimti savo maišą ir 
gyventi atskirai. 

Ponia Sundler atkišo rankas tarsi gindamasi. Atrodė, bijo, 
kad Ana jai nesuduotų. 

— Matyt, ponams nepatinka, kai droži tiesą į akis,- tarė 
Ana Sverd. 

Tačiau jai nebuvo ko jaudintis. Ponia Sundler bemat nusira- 
mino ir suskato iš paskutiniųjų gerintis ir atsiprašinėti: 

— Dėl Dievo meilės, dėl Dievo meilės, brangioji ponia Ekens- 
tet! Galvą guldau, jog ponia Ekenstet verdate taip, kad Karlui 
Arturui nėra ko nė norėti geriau. Aš pasiūliau be jokios blogos 
minties. Na, daugiau apie tai nekalbėkim. 

Po to kambaryje stojo tyla. Ana Sverd pradėjo matuoti dro- 
bę, tačiau ne metru, o savo kairiąja ranka. Aiškiau ji negalėjo 
parodyti poniai Sundler, kad neturi kada su ja sėdėti. 

— Matote, brangioji ponia Ekenstet,- pradėjo ponia Sundler 
be galo švelniu balsu,- aš tikėjausi, kad mudvi būsime geros 
draugės. Ir iš anksto džiaugiausi tuo. Ponia Ekenstet, ko gero, 
manot, jog aš laikau save kažkuo pranašesne žmonių akyse. Bet 
tai netiesa. Mano tėvai buvo labai neturtingi. Mama plušėdavo 
nuo ryto ligi vakaro, o aš pati būčiau turėjusi eiti pas žmones 
už tarnaitę, jeigu ne baronas Liovenšioldas iš Hedebiu, kurio 
padedama galėjau šiek tiek pasimokyti ir tapti guvernante. Mano 
mama dirbo pas jo tėvus penkiolika metų, o vieną kartą padarė 
jam pačiam didelę paslaugą, todėl jis ir norėjo jai atsilyginti. O 
Karlas Arturas yra to barono, mano geradario, sesers sūnus. 
Mano mama visuomet sakydavo, kad aš turiu kiek galėdama 
padėti ir tarnauti Liovenšioldams, o Karlas Arturas ir jo žmona 
man kaip vienas žmogus. 

— Dvidešimt septyni, dvidešimt aštuoni, dvidešimt devyni, 
trisdešimt! - murmėjo Ana Sverd sau po nosim. Tada stabtelė- 
jo valandėlę matavusi, nes turėjo atsakyti poniai Sundler: 

- Jeigu iš tikrųjų laikytum mus vienu žmogum, būtum ir 
mane pakvietusi pietų, kai jį kvietei. 

Ponia Sundler pakėlė akis į lubas, lyg ten būtų buvę kas nors, 
kas būtų galėję paliudyti, kokia ji gera ir romi. 

— Sunku su jumis, ponia Ekenstet,- tarė ji lyg juokaudama, 
lyg aimanuodama.- Ponia Ekenstet visur kur matot bloga. Bet 
prašom patikėti, ponia Ekenstet, aš visai ne iš piktos valios, 
nors gal jums taip ir pasirodė. Matote, ponia Ekenstet, šian- 
dien šeštadienis, tai tokie mūsų ir pietūs: troškintos morkos, 
silkė ir alaus putra. Bet Karlas Arturas mums kaip saviškis - ir 

ateina pas mus, ir išeina, kada tik panori. O priimti tokiom 
menkom vaišėm ponią Ekenstet, pirmą kartą įkėlusią koją į ma- 
no namus, aš negaliu. 

“ji atrodė tokia nusigandusi, žvelgė tokiomis maldaujančio- 
mis akimis, jog Ana Sverd pamanė, kad ji slidi kaip gyvatė. Vis 
tiek ištrūks, nors ir kaip stipriai nutversi. 

- Iš tikrųjų,- atsiduso ponia Sundler,- man labai sunku su ju- 
mis apie tai kalbėti, ponia Ekenstet, bet turite tą žinoti. Mes nieka- 
da negalėsim kaip reikiant viena kitos suprasti, kol poniai Ekens- 
tet nepaaiškės visos aplinkybės. Ir vis dėlto man labai nemalonu 
jums tai pasakoti. Ak, būtų geriau, kad Karlas Arturas pats pra- 
neštų jums tokius keblius dalykus. Bet jis, matyt, to nepadarė. 

Ana Sverd jau buvo išmatavusi drobę vieną kartą, bet vėl 
pradėjo iš naujo. Jai sutrukdė, ir ji nebuvo tikra, ar teisingai 
suskaičiavo. Kad neapsiriktų ir šį kartą, ji neatsakinėjo poniai 
Sundler, bet ši to nepaisė. 

- Poniai Ekenstet, matau, nepatinka, kad aš va kišuosi į jūsų 
reikalus, bet aš negaliu nesikišti, nes laikau tai savo pareiga. 
Ak, kad ponia Ekenstet galėtų manimi pasitikėti! Aš nežinau, 
ar Karlas Arturas pasakojo poniai Ekenstet apie savo motulę ir 
apie nepaprastą meilę, kuri juodu jungė. Tačiau jūs, ponia Ekens- 
tet, tikriausiai žinot, kad mieloji tetulė Ekenstet nesutiko su jū- 
sų santuoka. Tuoj po katedros klebono Šioborgo našlės laidotu- 
vių tarp Karlo Arturo ir jo motinos kaip tik dėl to įvyko kivir- 
čas, Karlas Arturas gal kiek per daug pasikarščiavo, o tetulė 
Ekenstet buvo per silpna, taigi viskas baigėsi tuo, kad ją ištiko 
širdies smūgis. Ir dabar, suprantat, ponia Ekenstet, Karlas Ar- 
turas kaltina save dėl tos nelaimės. Ir žinot, ponia Ekenstet, man 
atrodo, vienu metu jis buvo beketinąs nutraukti su jumis suža- 
dėtuves, kad įsiteiktų motinai, bet paskui sužinojo, kad tai nie- 

ko nepadės. Mat mieloji tetulė Ekenstet šiek tiek jau pasitaisė, ji 
beveik visai sveika, tačiau visai prarado atmintį. Nors ir ką auko- 
tų Karlas Arturas susitaikymo labui, iš to jokios naudos. Kas pa- 
daryta, tai padaryta. 

Nuo tos akimirkos, kai ponia Sundler prašneko, jog dėl Kar- 
lo Arturo kaltės pulkininkienę Ekenstet ištiko smūgis, jai nebe- 
reikėjo skųstis dėmesio stoka. Drobės rietimas nukrito ant grin- 
dų ir liko ten gulėti. Netarusi nė žodžio Ana Sverd atsisėdo 
priešais ponią Sundler ir įsmeigė į ją akis. 

— O to aš kaip tik ir bijojau,- tarė ponia Sundler.- Ponia 
Ekenstet nežinot, kokia našta slegia Karlo Arturo sąžinę. Jis, 
be abejo, gaili jūsų. O gal nė man nereikėjo nieko sakyti. Po- 
nia Ekenstet iki šiol atrodėte tokia laiminga. Gal verčiau bū- 
tumėt nieko nežinojusi. 

Ana Sverd papurtė galvą. 

- Jau vis tiek tu mane išgąsdinai,- tarė ji,- tai geriau klok iš 
karto visas baisybes, kurias dar turi užantyje. 

Ponia Sundler kievieną kartą krūpteldavo, kai Ana Sverd 
pavadindavoją „tu“. Juk, šiaip ar taip, dabar ji pastoriaus žmo- 
na, tad neturi sau leisti taip laisvai kalbėti, nors tas ir įprasta jos 
tėviškėje. Karlas Arturas turėtų atpratinti ją nuo tokio beatodai- 
riško tujinimo. Bet dabar nėra kada galvoti apie šitokius dalykus. 

- Taigi nuo ko čia man pradėjus? - tarė ji.- Tai štai, pirmiau- 
sia turiu pasakyti, kad Karlas Arturas vieną sekmadienį, rugsė- 
jo mėnesį, praslinkus vos mėnesiui nuo tos dienos, kai atsitiko 
nelaimė, pamatė savo motiną bažnyčioje. Ji sėdėjo suole po cho- 
ru, O ten juk daug tamsiau negu kitur bažnyčioje, bet jis aiškiai 
ją pažino. Ji kaip paprastai buvo su kepuraite, parišama kaspi- 
nais po smakru, o kad geriau girdėtų, buvo atsirišusi kaspinus 
ir atmetusi juos į šonus. Šitaip jis buvo matęs ją sėdint dauge!l 

kartų Karlstado bažnyčioje, todėl nė kiek nesuabejojo, kad ten 
jinai. Galvą ji laikė truputį pakreipusi, kad patogiau būtų į jį 
žiūrėti, ir jam net pasirodė, kad jos veidas reiškia tokį patį džiugų 
nekantravimą, su kuriuo mieloji tetulė Ekenstet visada žvelg- 
davo į jį, kai jis kalbėdavo arba sakydavo pamokslą. 

Jis negalėjo nenustebti, kaip ji atkeliavo tokį ilgą kelią tuojau 
po sunkaus širdies smūgio, tačiau buvo tikras, kad tai ji. Ir Ži- 
note, ponia Ekenstet, jis taip apsidžiaugė, kad vos begalėjo tęsti 
pamokslą. „Mama vėl sveika,- galvojo jis.- Ji atvažiavo čia, nes 
žino, koks aš nelaimingas. Dabar vėl viskas bus gerai“. 

Ir tarė sau, kad šiandien jis turi sakyti pamokslą dvigubai 
geriau negu paprastai. 

Tačiau nėra ko stebėtis, kad tai jam nepavyko. Jis nedrį- 
so pažvelgti į motiną, kad neišsiblaškytų. Tačiau nė akimir- 
kos negalėjo užmiršti, kad ji čia, bažnyčioje, ir pamokslas 
išėjo trumpas ir nesklandus. Kai jis pagaliau baigė ir jau ke- 
tino lipti iš sakyklos, dar sykį dirstelėjo į jos pusę. Ir jau 
nepamatė jos, tačiau nė kiek nenusiminė. Pagalvojo, kad ji 
tiesiog bus pavargusi, besiklausydama ilgo pamokslo, ir da- 
bar laukia jo prie bažnyčios. 

Atleiskit man, ponia Ekenstet, kad pasakoju taip smulkiai, 
bet noriu, kad suprastumėt, jog Karlas Arturas kuo tvirčiausiai 
tikėjo matęs savo motiną. Jis buvo toks tikras, kad, neradęs jos 
prie bažnyčios, vaikščiojo aplinkui ir klausinėjo žmonių, ar ne- 
matė kas, kur nuėjo pulkininkienė. Niekas jos nematė, bet jis 
nenusiminė, o pagalvojo, kad ji nuvažiavo pirma jo į pastoriaus 
sodybą. Bet nė ten jos nerado. Ir tada pradėjo manyti, ar nepa- 
sivaideno ji jam bažnyčioje. Jis labai nuliūdo, tačiau jam nė į 
galvą neatėjo tuo stebėtis. 

Ana Sverd iki tol sėdėjo rami ir tik žiūrėjo poniai Sundler į 
veidą. Dabar pertraukė pasakotoją: 

— Nejaugi pulkininkienė numirė? 

Ponia Sundler papurtė galvą. 

— Suprantu, ką ponia Ekenstet turite galvoj,- pasakė ji.- Aš 
dar prie to grįšiu vėliau. O dabar visų pirma noriu pasakyti 
poniai Ekenstet, jog Karlas Arturas be galo gražiai sugyvena su 
pastorium ir jo žmona. Tačiau ne visą laiką taip buvo. Matote, 
ponia Ekenstet, praėjusią vasarą, kol jo motinos dar nebuvo iš- 
tikusi ta nelaimė, Karlas Arturas sakydavo be galo iškalbingus 
ir jaudinančius pamokslus. Jis vos nepadarė perversmo. Žmo- 
nės jį dievino. Jie buvo pasiryžę atsisakyti savo žemiškų turtų, 
kad nusipelnytų sau buveinę danguje. Tačiau nei pastorius, nei 
pastorienė nepritarė šitam dvasiniam pakilimui. Jie labai seni, 
o seni žmonės, jūs suprantat, ponia Ekenstet, nori, kad viskas 
būtų kaip buvę. Tačiau po nelaimės su motina Karlas Arturas 
nusigando, jis jau nedrįso pasikliauti vien tik savo įkvėpimu, o 
kreipėsi į pastorių, prašydamas patarimo. Pamokslus jis ir da- 
bar sakė tokius pat iškalbingus, bet labai atsargius. Anos ug- 
nies kaip nebūta. Didysis dvasinis pakilimas, kuris jau buvo 
beapimąs parapijiečius, išblėso. Daug kas gailestavo dėl to, o 
senukas pastorius ir jo žmona buvo labai patenkinti. Ir Karlas 
Arturas prisirišo prie jų kaip tikras sūnus. Aš girdėjau pasto- 
rienę sakant, kad jie nebūtų įstengę išgyventi sielvarto, kai ne- 
teko ponios Šagerstriom, daug metų gyvenusios pastoriaus so- 
dyboje, jeigu Karlas Arturas nebūtų taip gražiai užpildęs atsi- 
radusios tuštumos. Bet klausimas, ponia Ekenstet, ar tai išėjo į 
naudą Karlui Arturui. Aš savo ruožtu džiaugiuosi, kad Karlas 
Arturas ištrūko iš pastoriaus ir pastorienės įtakos, kai vedė žŽmo- 
ną ir įsitaisė savo namus. Ir taip kalbu ne todėl, kad noriu įsi- 
teikti poniai Ekenstet, bet kad ponia Ekenstet suprastumėt, kiek 
tikrieji Karlo Arturo draugai deda vilčių į jus. 

Tiesą pasakius, sunku buvo visa tai perprasti jaunajai 
žmonai. Ji sutraukė antakius —- matyt, susimąstė. Tikriausiai 
iš paskutiniųjų stengėsi suvokti, kas jai dėstoma, bet tai bu- 
vo labai sunku. 

- Tai argi nepasakysi, ką jis ten matė bažnyčioje? - paklausė ji. 

- Žinoma, žinoma. Ponia Ekenstet, jūsų teisybė,- pasakė po- 
nia Sundler.- Daugiau taip smulkiai nepasakosiu apie pastorių 
ir pastorienę. Užtenka to, kad ponia Ekenstet Žinot, jog jie myli 
Karlą Arturą ir linki jam gero. Ir vis dėlto jis nepapasakojo savo 
geriausiems draugams, kad bažnyčioje jam pasirodė motina. 
Jis labai nenorėjo apie ją kalbėti. Suprantat, ponia Ekenstet, dar 
gali būti, jog jis tylėjo todėl, kad turėjo mažytę viltį rasti ją pas 
mus, pas mane. Tai, aišku, neįmanoma, bet geroji tetulė Ekens- 
tet yra iš tokių, kurie visados gali sugalvoti ką nors keista. Už- 
tai tuojau po pietų jis atėjo pas mus, bet, žinoma, jos nerado. 

Ir turiu jums pasakyti, kad vyras ir aš be galo apsidžiau- 
gėm, pamatę Karlą Arturą. Ak, pastoriai juk rudenį turi tokią 
begalę darbų - čia tikybos egzaminai, čia surašinėjimai,- ir mes 
jau kelios savaitės buvome jo nematę. Be to, man atrodo, kad jis 
jautėsi gerai pas mus. Bent jau tą sykį visą popietę praleido su 
mumis. Vyras nesėdėjo visą laiką drauge, ir mes linksminomės . 
nekalčiausiais būdais, žaidėme, dainavome ir skaitėme eiles. 
Galgi nieko blogo, kad aš tai pasakysiu: pastoriaus sodyboje 
tokių dalykų niekas neišmano, ir man atrodo, kad Karlas Artu- 
ras pas mus rado atgaivą po susikivirčijimo su motina. Po va- 
karienės mes pradėjome labai nuoširdžiai kalbėtis apie kai ku- 
riuos dalykus pomirtiniame gyvenime - manau, ponia Ekens- 
tet supras, ką turiu galvoje,- ir tik tada Karlas Arturas papasa- 
kojo, jog tą dieną bažnyčioje jam pasirodžiusi mieloji tetulė 
Ekenstet. Mes po to dar ilgai sėdėjome ir spėliojome, kaip ten 

galėjo būti, ir jis išėjo namo tik dvyliktą valandą. O pirmadienį 
vėl turėjo toliau egzaminuoti ir nors jam ir labai patiko pas mus, 
visą savaitę aš jo nemačiau. Labai galimas daiktas, jog jis pa- 
manė, kad laisvus vakarus turįs praleisti namie, su senukais. 
Kito tokio jautraus visam pasauly nerasi. 

Ana Sverd dar labiau sutraukė antakius ir atrodė nepapras- 
tai sumišusi. Tačiau nekliudė viešniai kalbėti toliau. 

— Taigi, kaip sakiau, nemačiau jo, bet tą, ką jis papasakojo 
apie savo motiną, ne kartą prisiminiau. O sekmadienį susidū- 
riau su juo kelyje į bažnyčią ir juokais pasakiau, jog tikiuosi, 
kad šį sekmadienį jis nepamatys gerosios tetulės Ekenstet ir jam 
niekas nesutrukdys sakyti pamokslo. Ir žinot, ponia Ekenstet, 
man pasirodė, kad jam nepatiko mano žodžiai. Jis atsakė visai 
trumpai, jog pasidaręs išvadą, kad kažkokia pakeleivė dama, 
panaši į motiną, buvo užsukusi į bažnyčią valandėlei,- net ne- 
manąs, kad galėjo būti kitaip. 

Aš nespėjau jam atsakyti. Mes sutikome daugiau žmonių, ir 
kalba pakrypo į kasdieninius dalykus. Paskui per pamaldas vi- 
są laiką galvojau, gal ką nors kvailai pasakiau. Bandžiau guos- 
tis, kad vargu ar Karlas Arturas paims į širdį tokius juokus. Bet 
jūs galit įsivaizduoti, kaip aš išsigandau, kai vidury pamokslo 
jis nutilo ir įsmeigė akis kažkur po choru. Po akimirkos vėl pra- 
bilo, bet buvo dabar kažkaip keistai sutrikęs, kalbėjo neaiškiai. 
Prieš tai jis dėstė labai įdomią mintį, bet dabar negalėjo atsekti 
savo kalbos gijos. Negaliu nė apsakyti, kaip tai buvo kraupu. 

Jis atėjo pas mane po pietų nepaprastai prislėgtas ir pasakė 
tiesiai, jog išvydęs antrą kartą savo motiną - ir tik dėl to, kad aš 
jam taip kalbėjusi. Visą savaitę net nepagalvojęs, kad gali taip 
atsitikti. Aišku, tokių dalykų kaip reikiant nesuprasi, bet vis 
dėlto man pasirodė, jog tai netiesa. Ko gero, gal ir pirmą kartą 

jis bus pamatęs ją dėl mano kaltės. O juk prieš tai aš jo neregė- 
jau keletą savaičių. 

Ana Sverd sėdėjo ir braukė nagu prijuostę. Vedžiojo ruože- 
liais čia aukštyn, čia žemyn ir tylėjo. Bet dabar įsiterpė į kalbą: 

— Kaipgi jis patikėjo, kad pulkininkienė gali pasirodyti, jeigu 
ji nenumirė! 

— Kaip tik šitaip aš jam ir pasakiau. Užtikrinau jį, kad šį kar- 
tą jis apsiriko, lygiai kaip ir andai, ir kad geroji tetulė Ekenstet, 
kuri, kaip mes žinome, yra gyva ir sveika, negalėjo jam pasiro- 
dyti. Bet jis tvirtino, jog ten tikrai buvusi motina, ir niekas dau- 
giau. Jis ją pažinęs, ji sėdėjusi ten ir linkčiojusi jam. Ir ponia 
Ekenstet suprantat, koks jis buvo nusiminęs. Pasakė, kad jeigu 
taip bus ir toliau, tai jis turės atsisakyti pastorystės, nes pamatęs 
ją taip išsigąsta ir sutrinka, jog nebežino, ką sakąs. Jis manė, kad 
motina jam pasirodanti iš keršto, ir dar minėjo, kad buvusi jo su- 
žadėtinė kartą jam tvirtinusi, jog jis negalėsiąs gerai sakyti pa- 
mokslų, jeigu nesusitaikysiąs su motina. Toji pranašystė dabar 
pradėjusi pildytis. 

Reikia pasakyti, kad jaunoji žmona klausėsi pasakojimo ne- 
paprastai įdėmiai. O kadangi buvo išmintinga moteriškė, tai 
nelabai norėjo viskuo patikėti — bijojo, kad viešnia neapgautų 
jos, neprišnekėtų, ko visai nebuvo. Tačiau ponia Sundler savo 
kalba tartum apkerėjo ją. Gal ji ir neapkvaito, bet pasidarė nebe 
tokia įtari ir įžeidi. 

„Tikriausiai tai teisybė, - sakė ji pati sau.- Argi galėtų ji ši- 
tiek prisigalvoti“. 

- Tai va, ponia Ekenstet,- kalbėjo toliau ponia Sundler.- Ir 
ką aš galėjau jam pasakyti ar patarti? Nė kiek neabejojau, kad 
tai tik vaizduotės vaisius, apsirikimas. Kitokios galimybės nė- 
ra. Kaipgi geroji tetulė Ekenstet galėjo pasirodyti bažnyčioje, o 

svarbiausia — kaip jis gali patikėti, kad tokia gera motina ateis 
čia jam kenkti? Ir šitokiu būdu aš jį gerokai apraminau. Laimė, 
mano vyras kaip tik buvo išėjęs pasivaikščioti, ir todėl mes spė- 
jom pasikalbėti tokiu sudėtingu ir kebliu klausimu, kol jis su- 
grįžo. Kai Sundleris parėjo, Karlas Arturas pasiklausė gražios 
muzikos, o tai jam visada padeda. Šito neužmirškit, ponia Ekens- 
tet. Kitą savaitę jis buvo atėjęs pas mane keletą kartų ir vis no- 
rėdavo, kad įtikinėčiau jį, jog reginys bažnyčioje buvo tik jo vaiz- 
duotės padaras. Ir kai mes išsiskyrėm sekmadienio rytą, aš jau 
maniau, kad jis nė kiek tuo neabejoja, bet matyt, apsirikau, nes 
tą dieną jis trečią kartą išvydo savo motiną. 

Ir žinot, ponia Ekenstet, tada jau man tikrai pasidarė neramu. 
Žmonės ėmė šnekėti, kad Karlas Arturas daug blogiau sako pa- 
mokslus negu praėjusią vasarą. Ir peikė ne tik todėl, kad kalbėjo 
jis labai atsargiai, bet ir todėl, kad pasidarė labai išsiblaškęs ir 
tuščiažodis. Ak, ponia Ekenstet, tai buvo baisus laikas. Tik pagal- 
vokit, koks tai žingsnis atgal šitokiam gabiam pamokslininkui! 
Klausytojų staiga liko gerokai mažiau negu praėjusią vasarą, o 
koks nelaimingas jis turėjo jaustis pats! Toks apsišvietęs ir išsi- 
mokslinęs žmogus kaip jis juk negalėjo patikėti, jog tai kažkoks 
antgamtinis reiškinys, bet, kita vertus, negalėjo abejoti tuo, ką matė 
savo akimis. Jis galėjo pamanyti, jog jam ėmė šlubuoti protas. 

Ponia Sundler kalbėjo labai jausmingai. Akys jai ašarojo. Ne- 
buvo nė mažiausios abejonės, kad ji labai susirūpinusi. O Ana 
Sverd klausėsi vis atidžiau ir atidžiau. Ponios Sundler žodžiai 
apraizgė ją kaip plonas, nematomas tinklas. Dabar ji nebegalėjo 
į visa tai žiūrėti kitaip kaip ponia Sundler, neįstengė jai priešta- 
rauti ir nemandagiai elgtis kaip pokalbio pradžioje. Ne, dabar 
kažkas jau varžė ją. 

— Bet kaip tu manai, kas ten buvo? - paklausė ji. 

— Aš jums tikrą tiesą pasakysiu, ponia Ekenstet. Nežinau. 
Gal šitaip reiškėsi sąžinės graužimas, o gal motinos mintys ko- 
kiu nors būdu sukeldavo tokius reginius. Bet jam tai be galo 
didelis pažeminimas, siaubas. Jis jau prarado viltį save įveikti. 
Begalę kartų meldė Dievą, kad išvaduotų jį nuo tų reginių, bet 
vis tiek jie neišnyksta. Jis matė motiną ir ketvirtą kartą. 

Jaunoji žmona visai išsigando. Jai atrodė, kad ji pati iš- 
vydo pulkininkienės atvaizdą, išnyrantį iš tamsaus kamba- 
rio kampo. 

- Po pietų jis atėjo pas mane,- kalbėjo toliau ponia Sundler,- 
ir pasakė, jog žada parašyti vyskupui ir atsisakyti pastorystės. 
tėjo keturis sekmadienius. Aš labai gerai supratau jo jausmus, 
bet vis dėlto tą kartą man pavyko jį atkalbėti nuo šito žingsnio. 
Jam patariau, kaip ir seniau, pamokslus pasirašyti, kad nepa- 
mestų minties, kaip tai atsitikdavo paskutiniu metu. Ir jis pa- 
klausė mano patarimo. Nuo tada nė karto nesakė pamokslo be 
rašto. Bet jūs neįsivaizduojat, koks tai didelis skirtumas! Kai jis 
pasirašo pamokslus, tiesiog sunku atpažinti, kad čia kalba tas 
pats žmogus. Bet, šiaip ar taip, tai jam didelė parama, nes regi- 
nys daugiau nebesikartoja. Turbūt todėl, kad jis ėmė jaustis ra- 
miau. Aš nežinau... 

Ana Sverd paklausė: 

— Ar tu manai, kad jis niekada ir negalės atsikratyti to regėjimo? 

— Aš kaip tik ir noriu pasakyti, kad ponia Ekenstet galit jam 
padėti. Per praėjusias Kalėdas Karlas Arturas užėjo pas mane 
ir papasakojo, kad gavęs nedidelį palikimą iš savo tetos, kle- 
bono Šioborgo našlės, tos, kuri numirė, kai ponia Ekenstet bu- 
vot Karlstade pereitą rudenį. To palikimo buvo vos tūkstantis 
riksdalerių ir baldai vienam kambariui, tačiau jis manė galė- 

siąs iš jo pragyventi ir tvirtai nusprendė atsisakti pastorystės. 
Tačiau aš, išgirdusi apie palikimą, pasiūliau jam padaryti taip, 
kaip jis kadaise buvo panorėjęs,- gyventi kaip paprastam dar- 
bininkui. Ir dar patariau susituokti su ta nuotaka, kurią jam 
Dievas buvo išrinkęs. Matote, ponia Ekenstet, aš maniau, jog 
jis turi nuveikti kažkokį didelį, kilnų darbą, kuris padėtų jam 
atsikratyti sąžinės kančių. Jis turi tapti pavyzdžiu kitiems. Tu- 
ri parodyti mums kelią į gražų ir šventą gyvenimą. Jeigu jis 
įstengtų taip padaryti, kad mums ateitų dangaus karalystė jau 
šiame gyvenime, tada gal Dievas apsaugotų jį nuo tų reginių, 
kurie dabar jam gresia pražūtimi. 

Iš pradžių jis klausėsi manęs abejingai, tačiau, man bekal- 
bant, užsidegė ta mintimi ne mažiau už mane pačią. Man ro- 
dos, kad jis, ko gero, tą patį vakarą nuėjo pas senąjį kareivį 
Bergą ir paprašė, kad tas parduotų jam savo trobelę. Nuo tada 
tik mintis, kad jis gyvens Kristaus pavyzdžiu, ir palaiko jį. Jis 
daug kartų man sakė, kad kai tik susituoks su jumis, kai tik 
susikraustys į savo skurdžius namus, vėl galės sakyti laisvai 
pamokslus. Buvo tikras, kad tada jau niekas nebesivaidens baž- 
nyčioje ir netrukdys jam. 

Bet, mieloji ponia Ekenstet, aš turiu jums kai ką pasakyti - ir 
labai nemalonų dalyką: gal ponia Ekenstet jau ir supratot, jog 
Karlo Arturo negalima vilioti žemiškais dalykais. Aš puikiai 
žinau, koks jis būdavo laimingas pagalvojęs, kad gyvens su ju- 
mis šioje mažoje trobelėje. Jis laiko jus angelu sargu, kuris ap- 
gins jį nuo visokių piktybių. Jis labai apgailestavo, kad negali 
viso to parašyti jums, bet negi rašys apie tai laiške, kurį jums 
skaitys svetimas žmogus. Tik man vienai, ponia Ekenstet, jis 
galėjo atskleisti savo jausmus, kokia palaima užplūsta jo širdį, 
kai pagalvoja apie nuotaką iš tolimosios šiaurės, kuri žengs greta 
jo ir padės jam vesti žmones teisingu keliu. 


454 Selma Lagerlėf 


Ponios Sundler balsas pasidarė kažkoks paslaptingai įtaigus, 
ir Ana Sverd sėdėjo tyliai, kaip užkerėta. 

— Taigi, ponia Ekenstet,- vėl pradėjo ponia Sundler,- važiuo- 
damas į Medstubiuną Karlas Arturas nusprendė, kad jūs gy- 
vensit šventoj sąjungoj kaip brolis ir sesuo. Jis bijojo, kad jeigu į 
jūsų gyvenimą įsipainios paprasta žemiška laimė, tai vėl jam 
gali pradėti vaidentis. Ar jūs tai suprantat, ponia Ekenstet? Ar 
suprantat, kad esate ištekėjusi ne už eilinio žmogaus, o už Die- 
vo išrinktojo? Ir ar galit suprasti mane ir mano elgesį? Juk aš 
nežinojau, kad Karlas Arturas pakeitė savo nusistatymą. Aš vis- 
ką čia sutvarkiau kambariuose, kaip jis man buvo liepęs. 

Ponios Sundler balsas jau nebuvo švelnus ir įtaigus. Dabar ji 
kalbėjo valdingai, tarsi kaltindama. Ana Sverd prisiminė savo 
vestuvių vakarą, ir ją iš tikrųjų ėmė graužti sąžinė. 

— Bet juk aš nieko nežinojau, ką tu čia dabar man pasakojai. 
Man tik buvo pasakyta, kad jis neturtingas. 

— Brangioji ponia Ekenstet, tai irgi tiesa. Bet tai dar ne vis- 
kas. Karlas Arturas juk taip menkai jus pažinojo. Gal nenutai- 
kė progos atvirai pasikalbėti su jumis svetimuose namuose. To- 
dėl ir suvertė viską neturtui. Aš labai gerai tą suprantu. Ir da- 
bar tikiuosi, kad ponia Ekenstet kitaip į viską pažiūrėsit. Ak, 
žūtbūt reikia išgelbėti Karlą Arturą. Kad jam vėl nepasirodytų 
tas reginys. 

Jaunąją žmoną apraizgė ir suvaržė ploni, švelnūs tinklai, ir 
ponia Sundler galėjo vesti ją kur tinkama. Ji buvo jau prasižio- 
jusi duoti pažadą, kurio toji taip reikalavo. 

— Dėl manęs, tai aš galiu prižadėti...- pradėjo ji, bet ūmai 
nuščiuvo. 

Ponia Sundler staiga pakilo pasižiūrėti pro langą, ir tokios 
didžios laimės spindulys nušvietė jos bjaurų veidą, kad jis ko- 
ne pasirodė gražus. 


Ana Sverd 455 


Ana Sverd taip pat atsistojo ir pamatė, ką ponia Sundler iš- 
vydo pro langą: tai buvo Karlas Arturas. 

Ir tada jai toptelėjo mintis, jog, ko gero, ne Viešpats Die- 
vas nori, kad ji duotų tą pažadą, o pati ponia Sundler, ir ji 
nebaigė jo sakyti. 


ŠVENTADIENĖ SKRYBĖLAITĖ 


I 


Kas gi ji tokia, kad manytų esanti gudresnė už tokį mokytą 
vyrą kaip Karlas Arturas? Juk nesugeba net knygos paskaityti: 
nors visą rudenį mokėsi pas varpininką Medbergą, bet teišmo- 
ko parašyti: „Anksti kėlęs nesigailėsi“. 

Tikrai, kas gi ji tokia, kad drįstų pasakyti, jog visa tai, kas 
ištiko Karlą Arturą,- vieni niekai? Atseit tai ne sąžinės grauži- 
mas, ne kokia nors bausmė, o šiaip sau burbulas. 

Kol sėdėjo ir klausėsi ponios Sundler, negalėjo atsikraty- 
ti nevilties ir sutrikimo, bet kai viešnia išėjo, tuoj suprato, 
kas čia yra. 

Bet Dieve sergėk, Dieve sergėk! Juk ji žinojo, kokia nevėkšla 
esanti, todėl nė žodžiu neužsiminė vyrui, ką buvo sugalvojusi. 
Kur tai girdėta! Kaip ji galėjo drįsti, vargšė prekeivė! 

Po pietų Karlas Arturas nuėjo į savo kambarį rengtis pamoks- 
lui, kurį turėjo sakyti rytoj bažnyčioje, taigi ji liko viena. Tada ji 
pasiėmė iš savo sandėliuko, kuris ponios Sundler dėka buvo vis- 
ko pilnas, mezgimo pintinaitę su dangteliu, susirinko keletą dė- 
vėtų vyro bužmų nuo sutanos ir iškeliavo pas vargonininkienę. 

Netgi poniai Sundler nepasakė, kokios mintys ją apniko: šiai 
ji nieku būdu negalėjo patikėti savo spėliojimų. Ponios Sundler 
mokytumą ji gerbė ne mažiau kaip ir savo vyro. Tik paklausė, 

ar ponia Sundler nepadėtų jai išlyginti bužmų. Vyras prašęs ją 
iškrakmolinti ir išlyginti keletą, bet ji stačiai apsijuokusi. Triū- 
susi prie jų kelias valandas, bet vienas išėjęs kreivas, kitas raukš- 
lėtas. Ar negalėtų ji pasimokyti? 

Ponia Sundler pasakė, jog labai džiaugiasi, kad ponia Ekens- 
tet kreipėsi į ją su tokia nedidele bėda. Lyginti pastorių bužmus 
esą nepaprastai sunku, ji ir pati abejojanti, ar jai pasisektų, ta- 
čiau pasistengsianti kiek galėdama. Jos nuėjo į jaukią ponios 
Sundler virtuvėlę ir ėmė skalbti bei lyginti bužmus, kol Ana 
Sverd galutinai perprato tą amatą. 

Kai darbas buvo baigtas, ponia Sundler pasakė norinti pa- 
vaišinti viešnią puodeliu kavos, tačiau Ana Sverd atsisakė, nes 
jai reikią skubėti namo. Tada ponia Sundler pasiūlė išgerti su ja 
drauge nors stiklą sulčių. Ji turinti labai skanių sulčių, netgi tur- 
tingoji ponia Šagerstriom gyrusi jas, jos labai atgaivinsiančios 
po įtempto darbo. Ana Sverd nesispyriojo, ir vargonininkienė 
nulipo į rūsį atnešti sulčių. Kol šeimininkė buvo rūsyje, jos vieš- 
nia ištykino į prieškambarį, paėmė nuo vagio dailiąją ponios 
Sundler skrybėlaitę, atsinešė į virtuvę ir įkišo į didelį katilą, ku- 
ris stovėjo ant lentynos taip aukštai, kad niekas negalėjo pama- 
tyti, kas jame yra. 

Kai Ana Sverd susiruošė eiti namo, ponia Sundler palydėjo 
ją per prieškambarį iki lauko durų, tačiau jai nė į galvą neatėjo 
dirstelti, ar jos šventadienė skrybėlaitė tebekabo. Šiose vietose 
žmonės buvo tokie sąžiningi, kad nebūdavo net reikalo rakinti 
duris išeinant iš namų, tad niekas nė nepamanydavo, kad sve- 
timas gali ką nors pavogti ar paslėpti. 

Ana Sverd žygiavo namo labai patenkinta savo išmone. Ji 
buvo tikra, kad ponia Sundler turės ilgokai paieškoti, kol ras 
savo dailiąją šventadienę skrybėlaitę. Manė, jog kaip gera žmo- 

na padarė visa, ką sugebėjo, kad jos vyras rytojaus dieną galėtų 
netrukdomas sakyti pamokslą —- kad niekas jo negąsdintų. 

Kitą rytą ji ramia širdimi drauge su vyru iškeliavo į bažny- 
čią. Sąžinės priekaištai dėl to, kad paslėpė skrybėlaitę, kamavo 
ją ne labiau kaip medžiotoją, paspendusį pinkles vilkui. Nes 
kas gi ji tokia? Juk ji ne iš Korsčiurkos, kur visi žmonės tokie 
mokyti ir išmintingi. Ji - Ana Sverd iš Medstubiuno, ji pripažįs- 
ta tik tą, kuo tiki ir ką laiko tiesa žmonės žemose pilkose Med- 
stubiuno lūšnelėse, taigi tokia išmintimi ir vadovaujasi. 

Ji ir šiaip viskuo buvo patenkinta tą rytą. Vyras įsivedė ją į 
bažnyčią pro zakristiją, kur vaikščiodavo tik pastoriai, o ten ją 
priglobė senoji pastorienė ir pasisodino šalia savęs ant choro. Ji 
norėjo, kad kas nors iš namiškių pamatytų ją, nes žinojo, kad 
nei lensmanienė, nei Riso Karinė niekada nebuvo išaukštintos 
taip kaip ji dabar. 

Ji apsižvalgė, ar nėra bažnyčioje ponios Sundler, tačiau nie- 
kur jos nematė. Kai galutinai tuo įsitikino, palinko savo suole ir 
ėmė melstis kaip pastorienė ir kiti. Prašė Dievą, kad padėtų jai 
ir kad ponia Sundler nesusiprastų paieškoti savo skrybėlaitės 
didžiajame variniame katile. Nes jeigu ji neras skrybėlaitės, tai 
neateis į bažnyčią, Ana Sverd nė kiek tuo neabejojo. Paprasto 
vargonininko žmona tikriausiai teturi vieną šventadienę skry- 
bėlaitę, o kai šios nerado, teko jai likti namie. 

Paskui Ana Sverd žiūrėjo į žmones, kurie pamažu rinko- 
si į bažnyčią, ir buvo labai nepatenkinta, kad bažnyčia ne- 
pilna. Visuose suoluose buvo tuščių vietų. Tačiau bemat nu- 
sijuokė pati iš savęs. į 

„Oi Ana, tu jau elgiesi kaip tikra pastoriaus žmona“. 

Ir pradėjo galvoti apie visas tas pastorienes, kurios prieš ją 
sėdėjo šiame suole ir laukė, kada jų vyrai užkops į sakyklą. Ka- 


458 Selma Lagerlėf 


žin ką jos galvojo? Kažin ar nebuvo joms nejauku ir šiurpu, ka- 
da jų vyrai stovėjo sakykloje ir skelbė Dievo žodį? Taip, nors ji 
daug blogesnė už jas visas, bet vis tiek drįso pasiųsti užuojau- 
tos atodūsį visoms čia buvusioms pastorienėms. 

„Padėkit jūs man, nes žinot, ką reiškia sėdėti, laukti ir dre- 
bėti, padarykit, kad ta, kurią aš turiu galvoje, neateitų į bažny- 
čią šį sekmadienį!“ 

Ji vis labiau ir labiau jaudinosi, nes pamaldos ėjo į pabaigą ir 
artėjo pamokslo metas. Ji krūpteldavo kiekvieną kartą, kai atsi- 
verdavo bažnyčios durys ir įeidavo koks pavėlavęs parapijie- 
tis. „Na, čia jau tikriausiai bus vargonininkienė“,- galvodavo ji. 

Tačiau ponia Sundler vis nesirodė. Pamaldos baigėsi, buvo 
sugiedota psalmė prieš pamokslą, ir Karlas Arturas užkopė sa- 
kyklos laipteliais. Ponios Sundler nesimatė. Buvo pirmasis Ga- 
vėnios sekmadienis, ir šios dienos Evangelijoje Ana Sverd at- 
pažino tuos pačius gražius žodžius apie meilę, kuriuos ponia 
Riuen skaitė jai vestuvių vakarą. Tai, be abejo, buvo geras žen- 
klas, ir, kai Karlas Arturas padaręs gražią įžangą pradėjo aiš- 
kinti kaip tik tą tekstą, ji buvo tikra, kad Viešpats Dievas ir bu- 
vusios pastorienės išklausė jos maldų. Ponia Sundler, aišku, ne- 
pasirodys, oji pati galės ramių ramiausiai sėdėti pastorių suole 
ir klausytis, kaip jos mylimas vyras garbina meilę. 

Iš tikrųjų, kas gi ji tokia? Ji, žinoma, neišmanė, koks pamoks- 
las geras, o koks blogas, tačiau - tą ji galėjo prisiekti - tokių 
nuostabių žodžių dar kaip gyva nebuvo girdėjusi. Ir ne ji viena 
švytėjo džiaugsmu. Matė, kaip žmonės, pakreipę galvas, nenu- 
leidžia akių nuo pamokslininko. Kai kurie pasislenka arčiau kai- 
myno ir kumšteli, kad tas nesnaustų. 

- Tik paklausyk! Čia tai bent pamokslas. 

Ir tai buvo tiesa. Tegu ji prasmenga skradžiai, jeigu kada 
nors iki šiol buvo girdėjusi žmogų šitaip kalbantį. Ji sėdėjo aukš- 

tai, galerijoj, todėl gerai matė, kaip visų veidai suoluose pasi- 
darė romūs ir iškilmingi. Kelių jaunų mergaičių akys užsidegė 
ir suspindo kaip Žvaigždės. 

Ir kaip tik pačioj įdomiausioj vietoj žmonės subruzdo. Į baž- 
nyčią įsėlino ponia Sundler. Jai buvo, regis, nesmagu, kad atėjo 
pavėlavusi. Ji tykino pirštų galais ir tartum glaudėsi prie suolų 
durelių, kad niekas nepamatytų. Tačiau Žmonės vis tiek pajuto 
ir žiūrėjo į ją su nuostaba ir pasipiktinimu. 

Ant galvos ji buvo užsidėjusi ne skrybėlaitę, o gaubtuvėlį, 
kurį dėvėdavo kasdien. Jis atrodė senas ir nusitrynęs, ir ji pasi- 
stengė jį atnaujinti, prisegdama priekyje didelį kaspiną. 

Tačiau veikiai ponia Sundler buvo užmiršta, vėl visi at- 
gręžė akis į sakyklą ir klausėsi gražių žodžių, kurie tartum 
liete iš ten liejosi. 

„Jam taip gerai sekasi,- galvojo Ana Sverd.- Kaip kažin 
ką, jis turbūt nepamatė jos įeinant. Gal ji ir neįstengs dabar 
jo paveikti“. 

Bet, vargonininkienei gal nė penkių minučių nepastovėjus 
bažnyčioje, Karlas Arturas staiga nutilo vidury sakinio. Jis per- 
sisvėrė per sakyklos kraštą ir įsistebeilijo į tamsųjį bažnyčios 
kampą po galerija. Ir tai, ką ten pamatė, jį taip išgąsdino, kad jis 
pabalo visas kaip drobulė. 

Atrodė, kad jis tuoj apalps, ir Ana Sverd jau buvo bekylanti 
padėti jam nulipti nuo sakyklos. Tačiau to nereikėjo. Jis staiga 
atsitiesė ir pradėjo vėl kalbėti. 

Bet jau nebebuvo malonumo jo klausytis. Jaunasis pastorius 
visai pametė mintį, kurią buvo pradėjęs plėtoti. Ištarė kelis žo- 
džius, kurie visai nesisiejo su ką tik pasakytaisiais, paskui ūmai 
nutilo, griebėsi kažko kito, bet irgi nieko doro neišėjo. Žmonės 
ėmė neramiai bruzdėti suoluose. Daugelis atrodė nusigandę ir 
nuliūdę, o pastorius, tai pamatęs, tik dar labiau sutriko. Jis nu- 

sišluostė nuo kaktos prakaitą didele bažnytine nosine ir iškėlė 
aukštyn rankas, tartum beviltiškai šaukdamasis pagalbos. 

Ana Sverd dar nieko nebuvo taip gailėjusi. 

Argi ne geriau jai išeiti? Ko gijai sėdėti ir žiūrėti, kaip kanki- 
nasi jos vyras? Tačiau, prieš pakildama, dirstelėjo į senąją pa- 
storienę Forsijus. Senutė sėdėjo rami, paskendusi maldinguose 
apmąstymuose, sunėrusi rankas. Iš jos niekaip nebūtum su- 
pratęs, kad bažnyčioje dedasi kažkas negera. 

Štai kaip turi elgtis pastoriaus žmona. Nevalia jai bėgti. Ji 
privalo sėdėti tylutėliai, sunertomis rankomis ir romiu veidu, 
net jei ir kažin kas atsitiktų. 

Ir Ana Sverd liko savo vietoje. Sėdėjo nejudėdama, iškilmin- 
gai nusiteikusi, kol buvo sugiedota baigiamoji psalmė ir pasto- 
rienė pakilo eiti. 

Taigi jai pakako laiko nusiraminti. Ji spėjo įsikalti į galvą, 
jog tesanti vargšė dalarnietė ir nieko nesuprantanti. 

Namie, Medstubiune, tiek vaikinai, tiek merginos tikėjo, jog 
pasaulyje begalės bjaurių trolių, kurie gali apkerėti žmogų, kad 
šis matytų tą, ko nėra. Bet čia, Korsčiurkoje, gal niekas apie tai 
nė negirdėję. 

Jos tėviškėje sklido pasakojimai apie suomę Lotą - burti- 
ninkę, pasmerktą sudeginti. Ji buvo atvesta į bausmės vietą 
uždengtomis akimis, tačiau, prieš rišama prie stulpo, papra- 
šė, kad leistų jai paskutinį kartą pamatyti žemę ir dangų. 
Tada budelis atidengė jai akis, ir tuo metu visi išvydo, kad 
dega teismo rūmai. Tada žmonės paliko suomę Lotą ir nu- 
bėgo gesinti gaisro bei gelbėti degančių, o senė tuo tarpu 
ištrūko ir paspruko. Tačiau jokio gaisro teisme nė nebuvo. 
Tiktai burtininkė buvo apkerėjusi visiems akis. 

Savo namuose ji buvo girdėjusi dar ir ne tokių dalykų. Pa- 
sakojo, kaip vieną sykį Jobsas Erikas stovėjęs mugėje prie ap- 

krauto prekėmis stalo, bet jam nieko nesisekę parduoti, nes ša- 
limais sukiojęsis trolis, iš tokių, kurie moka ryti pakulas ir spjau- 
dyti ugnį, tai tas ir apdūmęs Žmonėms akis. Padaręs taip, kad 
Jobso Eriko blizgantys peiliai, išgaląsti pjūklai ir puikūs, aštrūs 
dalgiai atrodę kaip surūdijęs laužas. Netgi tricolės vinies nepa- 
sisekę jos dėdei parduoti, bet pagaliau jis supratęs, kokį jam 
pokštą iškrėtęs tas trolis, ir išvaręs jį iš mugės. 

Jos namuose tiek merginos, tiek vaikinai tuoj būtų supratę, 
kad vargonininkienė apdūmė Karlui Arturui akis ir dėl to jis 
tarėsi matąs savo motiną bažnyčioje. Jeigu kas nors iš Medstu- 
biuno būtų buvę šiandien pamaldose ir matę, kas dėjosi, neabe- 
jotinai būtų tuo įtikėję kaip ir ji pati. 

Tačiau Korsčiurka — ne Medstubiunas. Ana Sverd norom 
nenorom turėjo pagalvoti, kas jos vyras, kas ponia Sundler ir 
kas ji pati, ir niekam nesisakyti, nei ką ji žino, nei ką mano. 

Teko apsiprasti ir su tuo, kad vyras nepasakė jai nė žodžio 
visu keliu iš bažnyčios, tik šiaip sau ėjo greta, lyg būtų nė ne- 
matęs jos. Ji galvojo, kiek daug akių ją dabar lydi, ir stengėsi 
rodytis tikra pastorienė, tačiau nelabai žinojo, ar jai tas sekasi. 

Kai sugrįžo namo, vyras tuoj nuėjo į savo kambarį ir užsida- 
rė; nepadėjo nei stalo dengti, nei valgio taisyti. Šiaip jis mėgo 
trupučiuką pagelbėti, žinoma, juokais. 

Per pietus jis sėdėjo priešais ir nesakė nė žodžio. Ojijau- 
tėsi tartum didžiausia nusidėjėlė. Dabar jis neabejotinai gal- 
voja, jog pamokslas nenusisekė todėl, kad jie nepaisė ponios 
Sundler patarimo. Jai norėjosi suklikti visu balsu. Gal dabar 
jis nė Žiūrėti į ją nežiūrės. 

Lensmanienė patarė jai prisikepti jerubių ir kitų miško paukš- 
čių, kurių buvo pilna jų krašte, ir nusivežti į Korsčiurką, kad 
pirmosiomis dienomis be vargo turėtų ką padėti ant stalo. Bet, 

matyt, šiame krašte jerubės nelaikomos dideliu skanėstu. Vos 
prarijęs keletą kąsnelių, vyras padėjo peilį ir šakutę. 

Per pietus ji nieko nedrįso jo klausti. Kai tik jie pakilo nuo 
stalo, Karlas Arturas burbtelėjo, kad jam skaudą galvą, kad tu- 
rįs eiti pasivaikščioti, ir paliko ją vieną su liūdnomis mintimis. 


II 


Argi ne keista, kad žmogui taip sunku pasiekti tą, ko trokš- 
ti? Jei trokštum ko nors neleistino, tai dar suprantama, bet jeigu 
nieko daugiau nereikalauji, tiktai kad vyras, kurio ilgiesi, apsi- 
lankytų vakarais sykį ar du per savaitę, pasėdėtų, pašnekučiuotų 
ar pasiklausytų muzikos mažoj svetainėlėj, tai juk šitoks troški- 
mas tikrai galėtų išsipildyti. Jei norėtum likti su juo dviese, tai 
vėl būtų kitas dalykas, bet juk to niekas nereikalauja. Sundleris 
puikiausiai gali sėdėti drauge. Juodviem nėra ko slėpti. Nei jai, 
nei, žinoma, Karlui Arturui. 

Jeigu būtum atsikračiusi Šarlotos Liovenšiold kokiu nors 
žiauriu ar negailestingu būdu, jeigu ši būtų tapusi vargše mo- 
kytoja ar ekonome, tai būtų galima bijoti susilaukti keršto ar 
nusivylimo. Bet jeigu tavo dėka jai pavyko padaryti geriausią 
partiją visame krašte, gauti turtą, padėtį ir puikų vyrą, kodėl 
gi tada tau neleistina pasidžiaugti mažyte kuklia laime, kurios 
trokšti sau? Kodėl pastorienė Forsijus turi dėl to tapti tavo prie- 
še? Bet juk viskas aišku. Karlas Arturas teisinasi egzaminais ir 
šiaip kitokiais dalykais, bet tikriausiai pastorienė bus pakuž- 
dėjusi jam į ausį, kad žmonės pradėjo stebėtis jų nuoširdžia 
draugyste. Be abejo, kalti gandai, nes praėjusį rudenį jis nepa- 
sirodydavo po kelias savaites. 

Jeigu būtum nors kiek kalta dėl to, kad Karlas Arturas 
pamatė mieląją tetulę Ekenstet bažnyčioje, jeigu paskui bū- 


Ana Sverd 463 


tum gąsdinusi jį vildamasi, jog tai padės atgaivinti nuošir- 
džius santykius su Karlu Arturu, taip, tada būtų pagrindo 
laukti nesėkmių ar nemalonumų. Bet jeigu bandei tik pa- 
guosti jį ir nuraminti, argi negali reikalauti, kad tau būtų 
leista ramiai padėti jam, rūpesčių prislėgtam? Argi nusipel- 
nei to, kad vyras kaip tik dabar pradėjo taip pavyduliauti ir 
kelti vaidus, jog beveik negalima priimti Karlo Arturo savo 
namuose? Karlui Arturui dar niekada taip nereikėjo bičiulio 
ir patarėjo, o tu ničnieko daugiau netrokšti, tik padėti jam. 

Ir jeigu tada, norėdama numaldyti vyro pavydą, pasiūlei 
Karlui Arturui vesti, argi dėl to esi smerktina ar baustina? 
Savaime aišku, tikrosios priežasties nebuvo galima pasakyti 
Karlui Arturui, juk jis ne šios žemės gyventojas, ne jam su- 
prasti tokius dalykus, bet vis dėlto kas gi čia bloga, jeigu 
padėjai jam įgyvendinti didžiausią jo jaunystės svajonę? O 
toji paika mergiotė iš girių krašto, argi ji neturėtų džiaugtis 
gyvendama jo namuose, skalbdama jam drabužius ir virda- 
ma valgį? Argi kas galėjo pamanyti, jog toji nemokša šitaip 
apsuks jam galvą, kad iš vestuvinės kelionės jis sugrįš visai 
įsimylėjęs ir niekuo daugiau nesirūpins, tik žmona? 

Kaip buvo smagu padėti jam tvarkytis namelį, drauge su 
juo pirkti visokius reikalingus daiktus, rūpintis remontu. Per tą 
laiką buvo galima išsvajoti daug džiugių svajonių. Bet argi tuo 
nusipelnei tokios bausmės: kai tik jo teisėtoji žmona įžengė į 
šiuos namus, tuoj pasijutai nereikalinga. Kas gi padarė tą paiką 
mergiotę pastoriaus žmona? Kas gi davė jai kilniausią, protin- 
giausią, gabiausią vyrą? O kokį ji parodė dėkingumą? Kai įžen- 
gė į šiuos namus, kur pati viską sutvarkei, tuoj pajutai, kad tie, 
kurie čia susikraustė, trokšta tik tavim atsikratyti. 

Pati toli gražu to nelinkėjai, bet vis tiek neatsispyrei piktam 
džiaugsmui, kai „regėjimas“ jam vėl pasirodė. Šito ir reikėjo 

tikėtis, kai jie paniekino tavo duotus patarimus. Ne, tu anaiptol 
to nelinkėjai, tačiau niekaip negalėjai prisiversti pajusti bent kiek 
užuojautos. 

Ir, žinoma, buvo labai apmaudu, kad kažkas pavogė šven- 
tadienę skrybėlaitę. Sunku patikėti, kad ji tikrai būtų pavog- 
ta. Be abejo, kas nors juokais kur nukišo, kad negalėtum nu- 
eiti į bažnyčią pasiklausyti Karlo Arturo pamokslo. Tiesiog 
pykčiu netverdavai, kai imdavai svarstyti, kas tą galėjo pa- 
daryti. Nejau iš tiesų čia vyro darbas, nejaugi tai jis iškrėtė 
tokį pokštą — paslėpė skrybėlaitę? 

Žinojai, kad Karlas Arturas ateis pasiguosti, laukei jo tuoj 
po pietų, bet praslinko ne viena valanda, kol jis atėjo. Per tą 
laiką spėjai sau įsikalbėti, kad jis bus atvėręs širdį savo žmonai 
trokšdamas jos užuojautos, o juk ligi šiolei tik judu vieni tai 
žinojote. Spėjai prisiminti visus nusivylimus, visas neišsipildžiu- 
sias svajones, ir tau jau nebebuvo nusiteikimo jį priimti, kai jis 
pagaliau pasirodė. Įvedei jį į mažą svetainėlę, atsisėdai sofos 
kamputyje ir ėmei jo klausytis, bet buvai nepaprastai liūdna. 
Klauseisi jo nusiskundimų, tačiau nė kiek nesijaudinai. Turėjai 
laikyti dantis sukandusi, kad nesuriktum jam, jog viskas nusi- 
bodo, nusibodo, nusibodo, kad tu negali visą laiką būti švelni ir 
nuolanki, kad kantrybė irgi turi ribas, kad nesi iš tų, kurią gali- 
ma čia paimti, čia išmesti,- koks tau užeina noras. 

Klauseisi, kaip jis pasakojo, kad ilgai vaikštinėjo norėdamas 
apsiraminti ir ką nors nuspręsti, bet kad galvoje ir dabar tebe- 
santi maišatis. Galų gale jis vėl pajutęs, kad neištversiąs perse- 
kiojimo, kad turįs atsisakyti pastorystės, kad, be abejo, tik šito 
iš jo reikalaujanti motina. 

Kitu kartu būtum iš paskutiniųjų stengusis jį paguosti. O 
šiandien vos turi kantrybės jo klausytis. Sėdi ramiai, bet tau 

niežti pirštų galiukus. Norisi suleisti nagus į odą ir draskyti. 
Neaišku tik, ar jam, ar sau, bet jauti, kad būtų baisiai malonu, 
jeigu galėtum ką nors panašaus padaryti. 

Jis kalba ir kalba, bet galiausiai pastebi, kad tu nieko neat- 
sakai, kad neužjauti taip, kaip visada užjausdavai. Jis nustem- 
ba ir klausia, ar tu neserganti. Ir atsakai gana atžariai, kad jau- 
tiesi puikiai, bet negali suprasti, ko jis dar ateinąs čia skųstis. 
Juk turįs žmoną. 

Štai kaip jam atsakinėji. Kvailiau nieko nesugalvotum. Gal 
tikėjaisi, kad jis ims ginčyti, girdi, žmona neprityrusi ir neišma- 
nėlė, kad jam reikią pasikalbėti su išsilavinusia moterimi, kuri 
galėtų jį suprasti. Tačiau to, ko tikėjaisi, nesulauki. 

Jis žiūri kiek nustebęs, murmteli keletą žodžių, jog apgailes- 
taująs, kad ne laiku pataikęs, ir išeina. 

Tu sėdi nekrusteldama, kol išgirsti, kad jis uždarė lauko du- 
ris. Negali nė patikėti, kad jis tikrai išėjo, manai, kad dar sugrįš. 
Kai durys trinkteli, pašoksti, šauki, vadini grįžti. Ką tu pada- 
rei? Nejaugi jis išėjo suvisai? Ar gali būti? Jis buvo čia, o tu jį 
išvarei. Nenorėjai išklausyti jo skundų. Patarei jam šauktis žmo- 
nos pagalbos. Ir kaip tik šiandien, kaip tik šiandien, kai viskas 
turėjo išsispręsti, kai galėjai laimėti jį visam laikui! 


III 


Tos ypatingos jaukumos ir ramybės, kurią paprastai žmo- 
gus patiria artėdamas prie savo namų, Karlas Arturas, aišku, 
negalėjo pajusti, kai vėlų vakarą grįžo iš savo viešnagės pas 
ponią Sundler. Išvydęs trobelę atšlaitėje už daktaro sodo, jis, be 
abejo, nepasakė sau, kad štai tas pasaulio kampelis, kur jis visa- 
da laukiamas, kur visada gali tikėtis apgynimo, kur tikrai jo 

vieta ir kur jis niekam nekliudo. Atvirkščiai, jis galvojo, kad 
verčiau niekada nebūtų vedęs žmonos, verčiau nebūtų pirkęs 
šitos lūšnos, verčiau nebūtų leidęsis į visą šitą avantiūrą. 

„Kaip baisu,- galvojo jis.- Aš toks nelaimingas dabar, o dar 
negaliu pabūti vienas. Turiu žmoną, kuri sėdėjo ir nuobodžia- 
vo visą vakarą. Man reikėjo ją linksminti. Gal ji dabar bus pikta 
ir ims man priekaištauti. Iš tikrųjų ji turi tam teisę, bet kaip 
man iškęsti jos aimanas?“ 

Jis užkopė ant išklibusio akmens ir nenorom ištiesė rariką, siek- 
damas durų rankenos. Tačiau, dar nepalietęs jos, atitraukė ranką 
atgal. Viduje skambėjo giesmė, vaikiški balseliai traukė psalmę. 

Ir kone tuoj pat jis pajuto palengvėjimą. Rodos, iš karto nu- 
slinko nuo širdies sunkumas, kuris taip jį slėgė visą dieną, kad 
jis nežinojo, ar gyvena, ar ne. Kažkas jam, rodos, pašnibždėjo, 
kad gali be baimės žengti į vidų. Namie jo laukė tai, ko jis net 
įsivaizduoti negalėjo. 

Netrukus jis labai tyliai pravėrė virtuvės duris ir pažvelgė 
vidun. Virtuvėje buvo kone tamsu, tik krosnyje dar liepsnojo 
keli nuodėguliai, o priešais tą blėstančią ugnį sėdėjo jo žmona, 
apsupta būrio vaikų iš torpario Matso lūšnos. 

Nors ir silpnai apšviesta, o gal kaip tik todėl, kad buvo prie- 
tema, toji maža grupelė atrodė žavingai. Mažiausia mergaitė 
gulėjo žmonai ant kelių ir saldžiai, ramiai miegojo. Kiti stovėjo 
susispietę kuo arčiau ir, įsmeigę akis į jos gražų veidą, giedojo: 
„Štai dar viena diena mumis palieka“. 

Karlas Arturas užvėrė duris, tačiau nėjo gilyn, o paliko be- 
stovįs tamsoje palei sieną. 

Ir vėl į jo širdį, iškankintą baimės ir sąžinės graužimo, pra- 
sismelkė mintis, kad štai sėdi moteris, kurią atsiuntė Dievas 
jam išgelbėti. Gal ji ir ne tokia, kaip jis iš pradžių vaizdavosi, 

bet ką jis supranta? Žiūrėkit! Užuot graužusis dėl to, kad vyro 
nėra namie, ji parsivedė vaikus, kuriuos jis kadaise išgelbėjo iš 
vargo, ir dabar moko juos giedoti psalmes. Šitas jos poelgis 
pasirodė jam labai protingas, o drauge ir be galo jaudinantis. 
„Kodėl gi aš negalėčiau tiesiog kreiptis į ją ir paprašyti, kad 
man padėtų?“ - pagalvojo jis. 

Kai tik psalmė buvo sugiedota iki galo, žmona atsikėlė ir 
išsiuntė vaikus namo. Gal ji net nepastebėjo, kad vyras parėjęs,- 
šiaip ar taip, leido jam ramiausiai stovėti kampe. Tebeniūniuo- 
dama vakarinę psalmę, kurią ką tik buvo giedojusi su vaikais, ji 
nuėjo į sandėliuką, atsinešė pieno, alaus, pametė į židinį malkų 
ir užkaitė ant žarijų trikojį puodelį su pienu alaus putrai. 

Paskui vėl ėmė vaikščioti po virtuvę, uždengė stalą, padėjo 
sviesto ir duonos, pastūmė kėdes prie stalo palangėje. 

Miela buvo žiūrėti į triūsiančią žmoną blankioje šviesoje. Ryš- 
kios suknelės spalvos, kurios dienos šviesoje atrodė truputį per 
skaudžios, dabar švelniai liejosi draugėn. Šiurkšti medžiaga bu- 
vo panaši į brokatą. Karlui Arturui staiga pasidarė aišku, kodėl 
tokie kaimiečių drabužiai. Vadinasi, jos stengiasi pamėgdžioti 
dabartinių karalienių ir kitų kilmingų ponių rūbus iš šilko ir 
aksomo. Marga liemenė, baltos, pūstos rankovės, kepuraitė, den- 
gianti kone visus plaukus,- galėjai neabejoti, kad panašų apda- 
rą dėvėjo kadaise kilmingiausios šalies moterys. 

Ir kartu jam atrodė, jog kažkokių burtų dėka ji yra paveldė- 
jusi senųjų dvarų gyventojų kilnybę. Jos elgsena, kuri kitiems 
atrodė netašyta, buvo visiškai priimtina senovėje, tais laikais, 
kai karalienės pačios kurdavosi ugnį židinyje, o princesės ska- 
laudavo skalbinius upelyje. 

Supylusi alaus putrą į du puodelius, žmona uždegė lajinę 
žvakę, pastatė vidury stalo, atsisėdo ir susinėrė rankas maldai 

prieš valgį. Žvakės šviesoje Karlui Arturui pasirodė, kad jos 
veidas šį vakarą kažkoks kilnesnis. Jame švietė prityrusios mo- 
ters išmintis ir ramus rimtumas, o įprastinio jaunatviško atkak- 
lumo ir pasitikėjimo savimi neliko nė ženklo. 

Tokiai, kokia ji yra dabar, ko gero, galima atskleisti ir pačias 
didžiausias ir kebliausias paslaptis. „Koks aš buvau vaikas, kad 
maniau, jog ji manęs nesupras,- pagalvojo Karlas Arturas.- Jos 
įgimtas taurumas padės jai atitikti teisingą kelią“. 

Žmona dar nebuvo baigusi maldelės, kai Karlas Arturas at- 
sisėdo priešais ją už stalo ir taip pat sunėrė rankas maldai. 

Valgė abu tylėdami. Jam patiko, kad ji visada valgo tylėda- 
ma, lyg valgymas būtų koks šventas dalykas, Dievo siųstas žmo- 
gaus gyvybei palaikyti. 

Kai tik kukli vakarienė baigėsi, Karlas Arturas nusinešė sa- 
vo kėdę į kitą pusę stalo, atsisėdo šalia žmonos, apkabino ją per 
pečius ir prisitraukė prie savęs. 

- Atleisk man,- tarė jis.- Šiandien aš pasikarščiavau ir 
nesugebėjau susitvardyti, bet tu nežinai, koks aš buvau ne- 
laimingas. 

— Dėl to nesijaudink, vyreli! Ir niekada negalvok, koks buvai 
man. Man tu vis tiek patinki, nors ir kažin ką darytum. 

Šią valandėlę, kuri jai neabejotinai pasirodė labai iškilmin- 
ga, Ana Sverd kalbėjo ne dalarnietiška šnekta, o tikrąja švedų 
kalba. Ir Karlui Arturui tas itin patiko, jos žodžiai pasirodė la- 
bai gražūs. Iš dėkingumo jis pabučiavo ją. 

Tačiau tas bučinys truputį sutrikdė jam pusiausvyrą. Tiesą 
pasakius, jis dabar norėjo tik bučiuoti žmoną ir nieko dau- 
giau negalvoti. 

„Aš myliu ją kaip beprotis,- galvojo jis.- Ji mano, o aš -jos. 
Tas regėjimas tikriausiai man rodysis kiekvieną kartą, kai tik 

užlipsiu į sakyklą. Aš niekada negalėsiu būti geras pamoksli- 
ninkas, bet negi dėl to man nebus leista būti laimingam su savo 
žmona, savo namuose?“ 

Žmona tartum atspėjo jo mintis. 

- Žinai ką, aš tau pasakysiu vieną dalyką,- tarė ji.- Tau dau- 
giau nereikės baimintis bažnyčioje. Už tai aš atsakau. 

Karlas Arturas nusišypsojo, išgirdęs tokią tvirtą garantiją. 
Jis kuo puikiausiai žinojo, kad neprityrusi, nemokyta žmona 
nieko negali jam padėti, tačiau užuojauta, kuri skambėjo jos žo- 
džiuose, veikė raminamai ir lengvino širdį. 

- Aš žinau, kad tu myli mane taip, jog sutiktum nešti visas 
mano naštas,- tarė jis švelniu balsu ir dar kartą ją pabučiavo. 

Tai buvo įstabios, didžios laimės akimirka. Meilė pripildė 
jauno Žmogaus širdį džiaugsmo ir drąsos. Jis jau vaizdavosi, 
kaip juodu su Žmona ateityje, sujungti abipusės meilės, sukurs 
šiuose namuose rojų, kuris bus pavyzdys visai parapijai. 

- Žmonele,- kuždėjo jis, - žmonele, mes padėsim vienas ki- 
tam. Mes būsim labai laimingi. 

Vos tik jis šitaip pasakė, staiga triukšmingai atsidarė lauko 
durys ir prieškambaryje sutrepsėjo žingsniai. 

Ana Sverd greitai atsikėlė ir, kai svečiai įėjo, kraustė nuo 
stalo sviestinę ir likusią nuo vakarienės duoną. 

Karlas Arturas sėdėjo kaip sėdėjęs, tik burbtelėjo, jog stačiai 
keista, kad net tokį vėlų metą negalima ramiai pabūti savo na- 
muose. Tačiau pamatęs, kad atėjo vargonininkas Sundleris su 
žmona, atsikėlė jų pasitikti. 

Vargonininkas buvo aukštas, senyvas vyriškis pasišiaušu- 
siais žilais plaukais, raudonu, papurtusiu veidu, kuris šį vaka- 
rą atrodė dar raudonesnis ir dar labiau išpurtęs. Laikydamas 
žmoną už parankės, jis įžengė į vidurį kambario. Ir, nors lauke 

spaudė šaltis, duris paliko atdaras. Ir nei labo vakaro nepasa- 
kė, nei rankos nepadavė. 

Aiškiai buvo matyti, kad jis smarkiai įtūžęs, bet kaip tik dėl to 
atrodė labai išnašus. Ana Sverd suprato, kad jis šaunus vyras, o 
tuo tarpu Tea, pakibusi ant jo rankos, jai pasirodė panaši į sutižu- 
sią, seną mazgotę. „Ji turi gerą vyrą, - pagalvojo ji,- bet pati per 
daug murkdyta į purvyną. Jau niekada kaip reikiant neišsipraus“. 

Vos tik šitaip pagalvojusi pamatė, kad ponia Sundler užsi- 
dėjusi ant galvos savo šventadienę skrybėlaitę. 

„Aha,- tarė ji pati sau,- dabar prasidės“. 

Ji nuėjo uždaryti durų, ir jai dingtelėjo, ar nebūtų geriausia 
dumti lauk ir palikti viską, tačiau apsiramino ir įsidrąsino. 

Vargonininkas pradėjo puolimą be jokių užuolankų ir atsi- 
prašinėjimų. Jis papasakojo, kad šį rytą, ruošdamasi eiti į baž- 
nyčią, jo Žmona negalėjusi rasti savo šventadienės skrybėlaitės. 
Ji pamaniusi, kad bus kas nors ją pavogęs, bet šį vakarą abu 
nuodugniai visur išieškoję ir radę skrybėlaitę įgrūstą į katilą, 
kuris stovėjęs virtuvėje aukštai ant lentynos. Žmona kaltinusi 
jį, vargonininką, esą jis paslėpęs skrybėlaitę, bet jis čia niekuo 
dėtas - nebent sapne taip būtų galėjęs padaryti. Be to, jam buvę 
pasakyta, kad Karlo Arturo žmona vakar praleidusi pas juos 
keletą valandų. Taigi jis ir atėjęs dabar atvirai paklausti apie tai 
ir gauti aiškaus atsakymo. 

Ana Sverd priėjo artyn ir pasakė, kad taip ir buvę, kaip jis 
manąs. Kai ponia Sundler nuėjusi į rūsį atnešti sulčių, ji ištyki- 
nusi į prieškambarį, pagriebusi skrybėlaitę ir įkišusi ją į katilą. 

Šitaip viską prisipažindama ji jautėsi smunkanti vis žemyn 
ir žemyn. Ji smuko vargonininko akyse, smuko ir Karlo Arturo 
akyse. O ponia Sundler, primerkusi akis, žvelgė į ją su aiškiu 
susidomėjimu. 

— Dieve mano, kodėl gi, ponia Ekenstet, jūs šitaip pasiel- 
gėt? - paklausė vargonininkas visai sumišęs, ir Karlas Artu- 
ras pakartojo jo klausimą piktu balsu: 

— Dieve mano, kodėl gi? Ko tu norėjai? Ko tau reikėjo? 

Ana Sverd tik paskui suprato, jog geriau būtų buvę nesaky- 
ti tiesos, reikėjo sugalvoti ką nors pasiteisinimui. Tačiau tą aki- 
mirką ji džiaugėsi galėdama pasakyti viską, kaip yra. Ji užmir- 
šo, kad čia ne Medstubiunas ir kad ji kalba ne su senąja Sverd 
ir Jobsu Eriku. Tikėjosi sutriuškinti ir nušluoti nuo žemės po- 
nią Sundler, tą mazgotę. 

— Aš norėjau, kad štai ji negalėtų šiandien ateiti į bažnyčią, — 
pasakė Ana Sverd ir parodė į ponią Sundler. 

— Bet kodėl gi? Kodėl? 

— Todėl, kad ji apkeri mano vyrui akis, ir jis mato tą, ko 
visai nėra. 

Visi trys apstulbo. Spoksojo į ją tarsi į numirėlę, išlipusią 
iš kapo. 

Ką giji čia pasakė? Kaip ji galėjo šitaip pagalvoti? Kaip galė- 
jo įsivaizduoti? 

Ana Sverd atsigręžė tiesiai į ponią Sundler. Žerigė keletą 
žingsnių ir atsidūrė prie pat jos. 

- Gal dar ginsies, kad ne tu apdumi jam akis? Gali paklausti 
pastorienę, gali paklausti kiekvieną, kas buvo bažnyčioje, ar jie 
girdėjo kada nors geresnį pamokslą negu šiandien. Bet kai tik 
tu įėjai į bažnyčią, visas gerumas baigėsi. 

— Bet, ponia Ekenstet, mano mieloji ponia Ekenstet, kaip aš 
galėjau šitaip padaryti? Ir net jei galėčiau, kaip drįsčiau kenkti 
Karlui Arturui, mano ir mano vyro geriausiam draugui? 

— Iš kur gali žinoti, kas šaus tokioms kaip tu į galvą. 

Karlas Arturas skaudžiai suėmė žmoną už rankos ir patrau- 
kė atgal. Atrodė, jis bijo, kad ši nepultų mušti ponios Teos. 

— Nutilk! - sušuko jis.- Daugiau nė žodžio! 

Vargonininkas stovėjo priešais ją sugniaužęs kumščius. 

- Galvok, ką šneki, tu kaimo mergše! 

Vienintelė iš visų tebebuvo rami ponia Sundler. Ji netgi 
susijuokė. 

— Dėl Dievo meilės, nežiūrėkim į visa tai rimtai! Ponia Ekens- 
tet, atrodo, truputį prietaringa. Bet ko gi iš jos norėti? 

— Argi tu nesupranti,- tarė jos vyras,- kad ji tave laiko 
burtininke? 

- Ką tu, nieko panašaus. Vakar aš jai pasakojau, kad Kar- 
las Arturas kartais tariasi matąs savo motiną bažnyčioje, ir 
štai kaip ji tą išsiaiškino. Ji stengėsi kaip išmanydama gelbė- 
ti savo vyrą. Bet kuri kaimietė iš Medstubiuno tikriausiai 
būtų taip pasielgusi kaip ir ji. . 

— Tea! - sušuko Karlas Arturas.- Tu nuostabi. 

Ponia Sundler tuoj patikino, jog anaiptol tokia nesanti. Ji tik 
džiaugiantis, kad šitas nedidelis nesusipratimas taip greitai ir 
taip lengvai išaiškintas. Taigi dabar, kai viskas susitvarkę, nesą 
reikalo nei jai, nei jos vyrui čia ilgiau užtrukti. Jie tuojau išeisią, 
palikdami jaunąją porą vieną. 

Ji labai maloniai palinkėjo labos nakties tiek Karlui Arturui, 
tiek jo Žmonai ir išėjo sau su vyru, kuris dar tebebuvo piktas ir 
murmėjo, kadangi negavo kaip reikiant išlieti savo tūžmasties. 

Karlas Arturas palydėjo juos ligi durų. Paskui grįžo prie žmo- 
nos ir, susinėręs rankas ant krūtinės, įsmeigė į ją akis. Neprie- 
kaištavo jai, tačiau iš veido buvo matyti, kad smarkiai piktinasi 
ir šlykštisi. 

„Jis panašus į žmogų, kuris tikėjosi paviršėlių, o gavo išrū- 
gų ,- galvojo Ana Sverd. 

Galų gale, nepakęsdama šito tylėjimo, ji pasakė labai 
nuolankiai: 

— Gal aš jau dabar tau visai nereikalinga? 

— Argi tu negali manęs įtikinti, kad esi ta moteris, kurią pats 
Dievas man išrinko? - tarė jis liūdnu balsu. 

Jis vėl nužvelgė ją pykčio ir širdgėlos pilnu žvilgsniu. Ir iš- 
ėjo iš virtuvės. Ji girdėjo, kaip jis per koridorių greit nužings- 
niavo į savo kambarį ir du kartus pasuko raktą. 


VIZITAS 


Labai galimas daiktas, kad senukai pastoriaus sodyboje nu- 
jautė, jog neilgai trukus ateis tas laikas, kai jie nebeteks didelės 
laimės kiekvieną dieną matyti kits kitą. Taigi, lyg norėdami iš- 
naudoti tas brangias akimirkas, dabar jie būdavo drauge kur 
kas daugiau negu pirma, ir atsitikdavo taip, kad senoji pasto- 
rienė vidury dienos įžengdavo į vyro kabinetą ir nemokėdavo 
paaiškinti kodėl. Ji atsisėsdavo ant sofos ir sėdėdavo tylutėliai 
su mezginiu, o kartais atsinešdavo ratelį. Jam dūzgiant būdavo 
dar jaukiau dirbti, o senis netrukdomas tvarkydavo savo her- 
bariumą ir traukdavo ilgą pypkę. 

Šitaip jie sėdėjo ir tą pirmadienį, kai Karlas Arturas su 
žmona padarė jiems pirmą vizitą. Jaunasis pastorius, kuris 
žinojo šių namų papročius, netgi neieškojo šeimininkės sve- 
tainėje ar valgomajame, o nuėjo tiesiai į kabinetą, kur pasto- 
rienė sėdėjo prie staklelių ir audė juostas, o didžiulės šūs- 
nys popierių, suverstos ant stalo, ir tabako dūmų kamuoliai 
teikė kambariui dar didesnį jaukumą. 

Karlas Arturas pasakė nedidelę kalbą dėkodamas už visa 
gera, ką patyrė pastoriaus namuose, 0 ypačiai už puikią pasku- 
tinę dovaną. Pastorius atsakė keliais mandagiais žodžiais, o pa- 

storienė kuo greičiausiai nustūmė stakleles į kampą ir pasisodi- 
no jaunąją pastorienę šalia savęs ant sofos. 

Pastorienė Forsijus, būdama didelė visokių ceremonijų 
mėgėja, netgi nusišluostė ašarėlę klausydamasi gražių Kar- 
lo Arturo išvedžiojimų. Bet jeigu kas nors dėl šito būtų pati- 
kėjęs, kad ji pritaria jo vedyboms, būtų padaręs didelę klai- 
dą. Sena moteriškė su tokiu dideliu gyvenimo patyrimu, aiš- 
ku, negalėjo atleisti, kad beturtis pastoriaus padėjėjas ėmė 
ir vedė taip neapgalvotai, ir manė, kad jeigu jo išrinktoji tė- 
ra vargšė kaimietė, tai iš to nieko gero negalima laukti. Ne, 
galim būti tikri, kad ji iš visų jėgų stengėsi sutrukdyti tai 
kvailystei, tačiau ponia Sundler troško žūtbūt apvesdinti 
Karlą Arturą, o prieš ponią Sundler pastorienė buvo bejėgė. 

Pastorienė vis dėlto gana smalsiai stebėjo buvusią keliau- 
jančią prekeivę. O ši sėdėjo sutrikusi sofos kamputyje ir į 
klausimus, skirtus jai, atsakinėjo trumpai ir droviai. Ko nors 
kito nebuvo galima iš jos norėti ir tikėtis, bet ypač pastorie- 
nę stebino Karlo Arturo elgesys su žmona. „Jeigu nežino- 
čiau,- galvojo ji,- pamanyčiau, kad jis ne ką tik vedęs vyras, 
atsilankęs čia su savo Žmona, o irzlus senas mokytojas, no- 
rįs parodyti blogą mokinį“. 

Ir ne be reikalo stebėjosi. Karlas Arturas stačiai neleido savo 
žmonai pasakyti nė žodžio, visą laiką ją taisydavo. 

- Atleiskit, gerbiamoji tetule,- be paliovos kartojo jis.- Iš kur 
Ana gali žinoti? Medstubiunas - šiaip puiki vieta, bet, palygi- 
nus su Korsčiurka, jis atsilikęs mažiausiai per šimtą metų. 

O žmona net nebandė teisintis. Stambi, tvirta moteriškė jau- 
tėsi tokia menka šalia savo vyro, jog tiesiog gaila buvo žiūrėti. 

„Taip, taip,- galvojo pastorienė.- Šito aš ir tikėjausi. Viskas 
gerai, kol ji tyli ir neprieštarauja, bet ateis ir kitoks laikas“. 

Karlas Arturas kuo smulkiausiai pasakojo apie kelionę į 
Medstubiuną, apie vestuves ir naujuosius gimines. Kalbėjo 
jis labai išraiškingai, ir, be abejo, pasitaikydavo jo šnekoje 
tokių dalykų, dėl kurių jo žmonai turėjo būti skaudu. Vieną 
kartą ji drįso paprieštarauti: 

— To betrūko! Bene motulė pastorienė ir patikėsi, kad... 

— Ana! - sušuko Karlas Arturas griežtu balsu, ir žmona nuti- 
lo vidury žodžio. Jos vyras kreipėsi į pastorienę: 

- Atleiskite, gerbiamoji tetule. Daugybę kartų esu mokęs Aną, 
jog netinka sakyti „tu“ ar „motule pastoriene“. Argi mes galim 
taip elgtis, kaip įprasta Medstubiune? 

Jis pasakojo toliau, o pastorienė klausėsi mažai ką begirdė- 
dama. „Kuo visa tai baigsis? - galvojo ji gerokai sunerimusi.- 
O aš dar tikėjausi, kad jis gaus tokią žmoną, kuri išvaduos jį iš 
visų keblumų!“ 

O daugiausia, žinoma, pastorienė galvojo apie jo santykius 
su ponia Sundler. Ji, žinia, puikiai suprato, kad jie nėra nepa- 
dorūs, bet vis dėlto jai buvo pikta, kad apie jos vyro įpėdinį 
sklinda tokie negražūs gandai. Ji bandė įtikinti kaimo pleputes, 
kad Tea Sundler per gudri leistis į kokią nors avantiūrą ir kad ji 
nieko daugiau nenori, tik dainuoti Karlui Arturui arba vaikš- 
čioti su juo prieš saulėlydį palei Korposeną bei spoksoti į debe- 
sis su auksiniais pakraštėliais. Bet ką tas padėjo? Kadangi ji bu- 
vo Regina Forsijus ir jau penkiasdešimt metų gyveno Korsčiur- 
koje kaip pastoriaus žmona, tai moterys klausėsi, ką ji sako, bet 
po valandėlės vėl įnikdavo liežuvauti. 

— Klausyk, brangute! Mes labai gerai žinom, kodėl Tea 
užsimanė jį apvesdinti. Klausyk, klausyk! Nagi vargoninin- 
ką reikėjo nuraminti. Paklausyk, paklausyk! O ar žinai, kad 
žmona turės gulėti virtuvėje kaip tarnaitė? Ar matei, bran- 

gute, tą kanapą? Paklausyk, paklausyk! Argi pati manai, kad 
čia tikra santuoka? 

Pastorienė tiek prisiklausė apie tą kanapą, kad nusprendė 
sutvarkyti seną lovą su užuolaidomis, kuri stovėjo svečių kam- 
baryje, ir nusiuntė ją į naujuosius Karlo Arturo namus. Ji tikė- 
josi, kad tai bent kiek apramins apkalbas, bet, aišku, geriausias 
vaistas nuo liežuvių būtų, jeigu Karlas Arturas mylėtų savo 
žmoną ir tą parodytų. 

„Įdomu, ką apie visa tai mano Forsijus,- galvojo pastorie- 
nė.- Šeštadienį, būdamas pas jį, Karlas Arturas su didžiausiu 
pasigėrėjimu kalbėjo apie žmoną. Aš ir galvoju, ar nebus pasi- 
painiojusi ponia Sundler ir iškrėtusi kokią šunystę!“ 

Ji iš tikrųjų užjautė vargšę dalarnietę ir suko galvą, kaip ga- 
lėtų jai padėti. 

Šiaip ar taip, viešnia tiek nugalėjo savo drovumą, kad 
pakėlė akis nuo grindų ir ėmė žvalgytis po kambarį. Atro- 
dė, nei knygų spinta, nei pastoriaus herbariumas nepatrau- 
kė jos dėmesio. Tačiau be galo džiugi šypsena nušvito vei- 
de, kai ji pamatė juostų stakleles. 

- Žiūrėk, juostų staklės! - sušuko ji su tokiu susižavėjimu, 
lyg būtų norėjusi jas apkabinti. 

Ją taip stipriai užbūrė šis paprastas daiktas, kad ji nebenu- 
stygo vietoje. Paliko jaukią vietelę ant sofos, išdrįso pereiti per 
kambarį iki staklelių, palietė jas, apžiūrėjo. 

— Dievaži, tiek rietimų juostų esu priaudusi kadaise,- pasa- 
kė ji vyrui, tarsi teisindama savo elgesį. 

Staklės tikriausiai įkvėpė jai pasitikėjimo savimi, ir pastorie- 
nė, nusprendusi, kad mėgstamas darbas dar labiau ją padrą- 
sins, paklausė, ar ji nenorėtų padaryti keletą šūvių. 

— Mieloji tetule, jūs per daug gera,- tarė Karlas Arturas.- 
Mano žmona tik supainios viską. Negali būti nė kalbos, kad ji 
priimtų jūsų pasiūlymą. 

— Ką tu kalbi, Karlai Arturai! Tegul tik audžia, jeigu jai 
patinka. 

Po akimirkos naujoji pastorienė jau sėdėjo prie staklelių ir 
taip audė, kad netgi senoji pastorienė apstulbo. Visi trys jie su- 
sispietė aplink stakles, o audėjos pirštai mirgėjo kaip fokusinin- 
ko. Nespėjai net akimis sekti jos judesių. 

— Gina, brangioji,- tarė pastorius,- tu tikriausiai maneisi 
mokanti austi juostas. Dabar matai, kaip dar toli tau iki tik- 
ros audėjos. 

Jaunamartės veidą nutvieskė laiminga šypsena. Aiškiai 
buvo matyti, kad ji jaučiasi lyg staiga persikėlusi į savo tė- 
viškę. Aplinkui - pažįstami daiktai, prie viryklės triūsia mo- 
tina, už lango matyti ilgi pilki pastatai, ji girdi dainingą Da- 
larnos šnektą. 

Po kelių minučių tokio miklaus darbo šeivoje pasibaigė siū- 
lai. Laimingoji audėja pakėlė galvą ir atsiduso. Jos akys ieškojo 
vyro. Gal jis nepatenkintas? Gal ji vėl kvailai elgėsi? 

Vyras tylėjo nežinodamas ką sakyti, o pastorienė Regina For- 
sijus pasilenkė, pačiupinėjo audimą, linktelėjo patenkinta ir pa- 
darė Karlui Arturui reveransą. 

— Ką tu pasakysi! Aš pritrenkta. Ir noriu iš visos širdies pa- 
sveikinti. Koksai rankų miklumas! Nė kiek neabejoju, kad Kar- 
las Arturas gavai žmoną, kokios tau reikia. 

Jaunasis pastorius vyptelėjo: 

— Gerbiamoji tetule...- pradėjo jis. 

Tačiau pastorienė nutildė jį: 

— Aš žinau, ką sakau, Karlai Arturai. Ir žiūrėk, pasistenk, 
kad žmonės nešnekėtų, jog Karlas Arturas galėjo išsirinkti 
geresnę! 

Po valandėlės, kai svečiai išėjo, pastorienė atsikėlė nuo so- 
fos ir priėjo prie rašomojo stalo paklausti, kokį įspūdį padarė 
Forsijui šis apsilankymas. 

Senis, nustūmęs pilkų popierių šūsnį į šalį, sėdėjo su žąsies 
plunksna rankoje ir rūpestingai raitė įmantrias raides didelia- 
me popieriaus lape. Pasilenkusi prie stalo pastorienė pamatė, 
kad jis rašo prašymą jo eminencijai Karlstado vyskupui. 

— Dieve mano, ką tu čia darai, Forsijau! - sušuko pastorienė. 

Vyras liovėsi rašęs, įkišo plunksną į skardinėlę su šratais ir 
atsigręžė į žmoną. 

— Gina, brangioji mano,- tarė jis.- Aš prašau vyskupą, kad 
perkeltų Karlą Arturą į kitą parapiją, o man duotų naują padė- 
jėją. Aš žadėjau Šarlotai būti jam nuolaidus ir stengiausi, kol 
buvo įmanoma, bet dabar jam reikia iš čia išsikelti. Pagalvok, 
mieloji, visa parapija kalba, kad jis taip įsimylėjęs vargonininko 
žmoną, jog visai pameta galvą, kai ji pasirodo bažnyčioje. 

Pastorienė baisiausiai persigando. 

— Ką tu kalbi, Forsijau, juk Karlas Arturas vedė, įsitaisė na- 
mus šioje parapijoje. Jis tikėjosi galėsiąs likti čia, bent jau tol, 
kol tu gyvas. O apie jo žmoną ar tu pagalvojai? 

— Brangioji mano,- tarė pastorius.- Aš be galo užjaučiu tą 
puikią moterį, kuri paliko savo kraštą ir atsekė paskui vyrą į 
mūsų parapiją. Dėl jos ir rašau šitą prašymą. Jei Karlas Arturas 
dar kelias dienas pabus mūsų kaime, gali būti tikra, kad ji bus 
išvyta kaip Šarlota, kaip jo paties motina. 

Antra dalis 


ROJUS 


I 


Karlas Arturas, kuris pusantrų metų buvo kilnojamas iš vie- 
nos parapijos į kitą ir niekur negavo galutinai įsitvirtinti, vieną 
rūškaną rudens dieną važiavo kaimo vieškeliu. Keliavo jis į Kors- 
čiurką, kur maždaug prieš mėnesį laiko buvo miręs pastorius 
Forsijus. Pastoriaus Forsijaus našlė, kuri nuo seno jautė šiokią 
tokią silpnybę Karlui Arturui ir, be to, galimas daiktas, buvo 
paveikta Šarlotos Šagerstriom, prašė vyskupą ir katedros kapi- 
tulą, kad jam būtų leista dirbti Korsčiurkoje, kol čia bus paskir- 
tas naujas pastorius, ir jos pageidavimas buvo patenkintas, nors 
ne iš karto, nes pulkininko Ekensteto sūnus nebuvo persona gra- 
ta aukštesniųjų viršininkų akyse. 

Savaime suprantama, kad keleivio mintys sukosi apie tuos 
laikus, kai jis, ką tik vedęs, buvo išsiųstas iš namų ir nuo savo 
žmonos. Tai buvo prieš pusantrų metų. Teisybę sakant, nela- 
bai jis tada nusiminė, kad reikia išvažiuoti. Buvo nepasakomai 
nusivylęs, nes pamatė, kad jo žmonos siela pilna tamsių prie- 
tarų. Pasišlykštėjimas ir panieka jai bendrą jų gyvenimą visai 
apkartino. Dabar ši niūri nuotaika buvo dingusi. Po ilgo nesi- 
matymo jis nejautė žmonai nieko, tik meilę, dėkingumą, net, 
galima sakyti, žavėjosi ja. 

„Pagaliau,- mąstė jis,- pagaliau atėjo laikas, kai mes susi- 
kursim rojų, apie kurį aš visada svajojau“. 

Tarėsi įgijęs daug patyrimo bekeliaudamas iš vienos pasto- 
riaus sodybos į kitą. Dabar kaip niekada jis įtikėjo savo pir- 

mykštį planą. Kvailas žmonių prisirišimas prie žemiškų daly- 
kų ir yra didžiumos jų nelaimių priežastis. Ne, gyventi kuo kuk- 
liausiai, neturėti jokių troškimų, pakilti aukščiau bet kokio smul- 
kmeniško noro nustelbti sau lygius - štai tikrasis kelias pasiekti 
laimę šiame ir būsimajame pasaulyje. 

Tačiau vienais pamokslais ir raginimais neįteigsi žmonėms ši- 
tų paprastų tiesų. Reikia pavyzdžio, kuriuo galėtum remtis, pa- 
vyzdžio, kuris geriau už jaudinančius žodžius viliotų pasekėjus. 

Šitaip galvodamas, Karlas Arturas užsimerkė. Jis pama- 
tė mintyse savo Žmoną, ir jo širdį užliejo švelnumas bei 
džiaugsmas. 

Tada, važiuodamas iš Korsčiurkos, jis paaiškino jai, kad, ko 
gero, ji turėsianti grįžti atgal į Medstubiuną. Kraustytis su juo 
drauge esą negalima: jam pačiam teksią maitintis ir miegoti pas- 
toriaus sodyboje, kur jisai siunčiamas. Nedidelį atlyginimą, ku- 
ris jam buvo paliktas, iš viso šimtą penkiasdešimt riksdalerių, 
jis prižadėjo siųsti jai, bet manė, kad namie, pas saviškius, jai 
būtų lengviau pragyventi iš tos menkos sumos negu čia, Kors- 
čiurkoje. Jis labai abejojo, ar ji galėsianti gyventi šioje mažoje 
trobelėje viena ir be jokios pagalbos. 

Tačiau žmona niekur nenorėjo važiuoti. 

— Argi man bus blogiau negu kitoms moterims, kurių vyrai 
išvažiuoja dirbti kitur? — pasakė ji.- Be to, ir tu visada rasi šiltą 
trobą ir paklotą patalą, jei kada parvažiuosi. 

Labai gražu buvo iš jos pusės, kad pasiliko laukti jo nebijo- 
dama nei vienatvės, nei skurdo. Žinoma, nieko čia ypatingo, 
daug kas taip būtų padaręs. Bet tuo viskas nesibaigė. 

Netrukus po to, kai jis išvažiavo iš Korsčiurkos, senoji pa- 


---— -- 


labdaringos poniutės, kurios buvo apsiėmusios globoti našlai- 

čius, nors ir kaip iš kailio nėrėsi, nieku būdu negalėjo rasti pri- 
žiūrėtojos. Jos nematė kitos išeities, kaip išdalinti vaikus į įvai- 
rius namus. Žinoma, jokių varžytynių nemanė kelti, o nuspren- 
dė išduoti vaikus tik į žinomas ir padorias šeimas, tačiau varg- 
šai vaikai vis tiek be galo sielvartavo sužinoję, kad bus išskirti. 
Negana to, jie nepanoro taikytis su šia nelemta dalia, ir, kai 
numatyti globėjai atėjo pasiimti savo auklėtinių, trobelė buvo 
tuščia — vaiko nė vieno. 

Nežinodami, kur ieškoti beglobių būrio, žmonės, aišku, už- 
ėjo į kaimynų trobą pasiteirauti. Tada ir paaiškėjo, kad visi de- 
šimt vaikų rado prieglobstį kaip tik tenai. Jie spietėsi visi aplink 
Karlo Arturo žmoną, vargšę dalarnietę, o ši aiškino, kad tuos 
vaikus jos vyras yra nupirkęs iš varžytynių, vadinasi jie - jo 
nuosavybė. Dabar jie savo tikruosiuose namuose, ir negali būti 
nė kalbos, kad kas paimtų juos be jo Žinios. 

Karlas Arturas gardžiavosi mintyse, kai prisimindavo šią 
sceną, kurią jam ilguose laiškuose buvo aprašiusios pastorienė 
ir ponia Sundler. Prieita iki gana pikto apsišaudymo žodžiais, 
buvo pakviestos kai kurios labdaringos poniutės, ir šios leido 
jaunajai moteriškei suprasti, kad jeigu ji neatiduos vaikų, tai 
nesulauks daugiau pagalbos jiems išlaikyti. Bet Ana Sverd iš 
Medstubiuno tik nusikvatojo išgirdusi tokį grasinimą. Kam gi 
toji pagalba reikalinga? Vaikai patys užsidirbs sau duoną. Ir 
jeigu kas nori išdalinti svetimiems šituos vaikus, kuriuos jos 
vyras pasiėmė globoti, pirma tegu užmuša ją. 

Vyras tarsi girdėjo skambią dalarnietišką šnektą ir matė žmo- 
ną mosuojant rankomis: stovi ji tarsi didvyrė ir gina būrį išsi- 
gandusių vaikų. Kaipgi jis gali nesididžiuoti ja? 

Ir ji nugalėjo. Vaikai buvo palikti jos globai, bet, žinoma, 
šitokiu būdu ji užsitraukė sau didžiausią vargą. Labdaringų 
poniučių grasinimai, aišku, nebuvo visiškai įgyvendinti, ta- 

čiau jo Žmona neleido vaikams imti išmaldos. Pasiryžo ne- 
teršti savo garbės, todėl pati su visais vaikais stengėsi prasi- 
maitinti iš savo rankų darbo. 

Ak, kaip jis troško kuo greičiau sugrįžti namo, padėkoti jai, 
išreikšti jai savo nuoširdų susirūpinimą, išbraukti iš atminties 
tą atžarumą, kurį kadaise dėl savo išdidumo jai parodė. 

Staiga keleivis buvo pažadintas iš savo minčių. Vežėjas grei- 
tosiomis pasuko į šoną, duodamas kelią dideliam ekipažui, ku- 
ris prariedėjo pro šalį, traukiamas ketverto juodžių. 

Karlas Arturas bemat pažino ir karietą, ir tuos, kurie ja 
važiavo. Kaip keista, kad jis būtinai turėjo susitikti juos vyk- 
damas į Korsčiurką! 

Šarlota sėdėjo ant pasostės ir laikė vadžias, išdidi ir švytinti, 
o vežėjas — šalia jos, susinėręs ant krūtinės rankas. Karietoje 
buvo Šagerstriomas ir pastorienė Forsijus. 

Šarlotos visas dėmesys buvo sutelktas į arklius, todėl jinai jo 
nepamatė, o pastorienė ir Šagerstriomas pasisveikino. Tačiau 
jis apsimetė susimąstęs ir neatsakė į pasveikinimą. Jis nesupra- 
to pats savęs. Išvydęs Šarlotą visai sutriko. Jį visą užplūdo lai- 
mės ir džiaugsmo banga. Betgi jis jau seniai nebemyli Šarlotos! 

Prisiminęs, kaip jie susitiko paskutinį kartą, jis geriau su- 
prato savo jausmus. Dabar jis myli žmoną, o Šarlota yra jo 
geroji draugė, jo angelas sargas. Štai kodėl apsidžiaugė ją 
pamatęs. 

Jam atrodė, kad šitas susitikimas kažkokiu būdu sustiprino 


II 


Niekas nėra niekada girdėjęs pasakojant, kad Adomas ir 
Ieva būtų turėję vaikų, kol dar gyveno rojuje. Nėra jokių se- 

nų legendų apie tai, kaip mažučiai žmonių sūnūs bėgiojo 
lenktynių su liūtukais arba jodinėjo ant leviatanų ar bege- 
motų nugarų. 

Vaikai, matyt, atsirado jau nebe rojuje, o gal jie ir buvo 
rimčiausia priežastis - rimtesnė negu žaltys ir gražūs obuo- 
liai ant pažinimo medžio,- dėl kurios jų tėvai turėjo kraus- 
tytis iš rojaus. Bent jau tokių dalykų lig valiai galima prisi- 
žiūrėti ir šiais laikais. 

Neieškokim toli, imkim, pavyzdžiui, Karlą Arturą Ekenste- 
tą, kuris grįžo namo su tokiais gražiais ketinimais — pasiryžęs 
sukurti naują rojų mažytėj trobelėj už daktaro sodo. Jis nė kiek 
neabejojo, kad įgyvendins savo svajones, tačiau nepagalvojo apie 
tuos dešimt vaikų. 

Sakysim, jam net į galvą neatėjo, kad jie sukiosis jo namuose 
visą parą. Manė, kad jie bent nakvoti išeis į savo trobelę, kuri 
buvo visai čia pat. Tačiau kai jis paklausė žmoną, ar vaikai ne- 
galėtų miegoti savo namuose, ji tik pasijuokė iš jo. 

— Matyt, tu, vyreli, manai, kad mes turim aukso kasyklą. 
Negi leisi vaikams miegoti nekūrentoj troboj? O malkos kaš- 
tuoja pinigą. 

Taigi jis turėjo apsiprasti, kad jo virtuvėje, kurią kadaise 
taip dailiai sutvarkė ponia Sundler, dabar stovėjo didelis guli- 
masis suolas ir dvi kanapos. O likusią vietą užėmė staklės, trys 
rateliai, dvejos staklelės juostoms austi, priegalvėliai nėriniams 
prismeigti, lanktis, mestuvai ir mažytis stalelis, kur žmona dirbo 
rankdarbius iš plaukų. Žodžiu sakant, čia buvo tokia daugybė 
visokių įrankių, kad vos valiojai pro juos praeiti. Bet visi buvo 
reikalingi, nes žmona ir vaikai pelnėsi duoną imdami parapi- 
jiečių užsakymus nėriniams nerti, laikrodžių grandinėlėms pin- 
ti, juostoms ir audeklui austi. Be to, jiems dar reikėjo ir sau 
drabužį pasitiekti. 

Sulig kiekvienu staklių trinktelėjimu drebėjo visa trobelė iki 
pamatų, o kai suūždavo rateliai, lankčiai ir visi kiti įtaisymai, 
dūzgimas ir pokšėjimas būdavo girdėti netgi Karlo Arturo kam- 
baryje, ir jam atrodydavo, kad jis sėdi malūne. 

Išėjęs į virtuvę pavalgyti pamatydavo, kad lėkštės išrikiuo- 
tos ant stalo viršaus, uždėto ant gulimojo suolo, kur vaikai mie- 
truputį tyro oro, žmona paaiškindavo, jog geroką valandą lai- 
kiusi duris atdaras rytą, kai šlavusi virtuvę, ir kad jie negalį po 
du kartus per dieną šaldyti trobos, nes neturį aukso kasyklos. 

Kadangi visi dešimt vaikų turėjo gyventi jo namuose, jam 
teko apsiprasti ir su tuo, kad jų šventadieniai drabužiai, paltu- 
kai bei švarkeliai, sijonėliai ir kelnės, kabojo koridoriuje, ir jei- 
gu kas ateidavo su reikalu į mažytį pastoriaus namelį, tai turė- 
davo progos juos matyti. Tačiau Korsčiurkoje taip nebuvo įpras- 
ta, ir jis pasakė žmonai, kad jų rūbelius reikėtų užnešti ant aukš- 
to. Tada sužinojo, kad ant aukšto pilna žiurkių ir kandžių. Ten 
rūbai būsią sugadinti per keletą mėnesių, o iš ko jie įsitaisysią 
naujus, ji nežinanti, nes aukso kasyklos jie neturį. 

Žmona dabar buvo dar gražesnė, mylėjo jį karščiausia mei- 
le, didžiavosi juo ir buvo laiminga, kad jis grįžo namo. Jis taip 
pat mylėjo ją. Nebuvo jokios abejonės, kad jie būtų buvę lai- 
mingi, jeigu ne šitie vaikai. 

Jis turėjo pripažinti, kad niekas nemoka taip elgtis su vai- 
kais kaip jo žmona. Niekada nematė, kad ji glamonėtų juos, bet 
darydavo netinkamai, pykdavo antjų kaip reikiant. Tačiau, kad 
ir kaip elgdavosi, visada vaikams būdavo gera. Ir ne tik torpa- 
rio Matso vaikai ją mylėjo. Jei būtų užtekę vietos virtuvėje, visi 

parapijos vaikai būtų susirinkę ir sėdėję per dienas, sekioję aki- 
mis menkiausią jos judesėlį ir tykoję iš jos gero žodžio. 

Argi ne stebuklas, kad ji sugebėjo iš dešimties tinginių pa- 
daryti uoliausias darbo skruzdėles? Ir nors jie turėjo dirbti nuo 
ryto lig vakaro, vis tiek buvo raudonskruosčiai ir putnūs. Ro- 
dės, jog ir pražydo jie iš laimės, kad gali gyventi šalia jos. 

Iš pradžių, Karlui Arturui tik sugrįžus namo, visi dešimt 
vaikų buvo nusiteikę ir jį taip mylėti kaip jo žmoną. Kažkodėl 
prie jo ypač prisirišo pati mažiausia mergytė. Ji užsirangydavo 
jam ant kelių ir tapšnodavo per skruostą. Tačiau ji nežinojo, 
kad jos rankutės nešvarios ir nosis snarglina, todėl nesuprato, 
kodėl ją negailestingai nuleidžia ant Žemės, ir pradėdavo rėkti. 

Bet kad būtumėt matę tokiom akimirkom jo žmoną! Ji pri- 
puldavo kaip vėtra prie mergaitės, priglausdavo ją prie savęs, 
tarsi gindama nuo priešo, o vyras susilaukdavo tokio žvilgs- 
nio, kad visiškai sutrikdavo. 

Apskritai tariant, nors žmona ir buvo graži kaip anksčiau, 
vis tiek buvo truputį pasikeitusi. Nuo to laiko, kai pradėjo žiū- 
rėti tokį būrį mažylių, pasidarė valdinga kaip prisiekusi tarėja. 
Nuolankumas, mergiškas žavesys ir išdykumas kažkur dingo. 


III 


Niekas nebūtų pasakęs, kad Karlas Arturas išlepęs. Nebu- 
vo išrankus nei valgiui, nei gėrimui, buvo pratęs dirbti kiauras 
dienas ir niekada nesiskųsdavo, jei reikėdavo važiuoti kratan- 
čia karieta ar sakyti pamokslą šaltoje kaip ledas bažnyčioje. 
Tačiau jam ypač būdavo sunku apsieiti be tvarkos, švaros, jau- 
kumo ir ramybės dirbant, o kaip tik šito jam ir trūko namuose, 


kai ten gyveno vaikai. 

Vieną rytą, atėjęs į virtuvę valgyti pusryčių, pamatė, jog čia 
įsitaisęs kaimo kurpius. Jis buvo pasistatęs stalelį prie lango, 
kaip tik toje vietoje, kur Karlas Arturas mėgdavo sėdėti. Visa 
virtuvė dvokė odomis ir klijais, o netvarka buvo dar didesnė — 
visur mėtėsi ryšulėliai tošies, kurpaliai ir tepalų dėžutės. 

Ant valgomojo stalo, ištraukto į vidurį aslos, žmona bu- 
vo padėjusi dvi lėkštes, pilnas košės, ir du didelius alavi- 
nius dubenis, irgi pilnus košės. Lėkštės, be abejo, buvo skir- 
tos jam ir meistrui. Žmona ir vaikai turėjo kaip visada ka- 
binti koše iš dubenių. 

Dėl to jis jau anksčiau buvo padaręs jai pastabą. Žinoma, ne 
dėl valgio, kuris buvo skurdus ir paprastas,- kitaip ir negalėjo 
būti. Jis tik prašė žmoną, kad vaikai valgytų kiekvienas iš savo 
lėkštės: jiems būsią naudinga nuo pat mažens išmokti, kaip rei- 
kia elgtis prie stalo. 

Oji tik paklausė, ar jis pakvaišęs — negi manąs, kad ji turinti 
laiko tris kartus per dieną plauti po dešimt lėkščių. Jis, vyras, Ži- 
noma, galįs gauti kiekvieną kartą atskirą lėkštę, kaip buvo pratęs. 

Beje, jis turėjo pripažinti, kad vaikai, sėdėdami prie stalo, 
elgiasi visai padoriai. Maldelę prieš valgį sukalba net neragina- 
mi, kerta viską, kas paduota, nesiginčija vienas su kitu dėl ko- 
šės. Ir jam nebūdavo per daug nemalonu sėsti su jais prie vieno 
stalo, bet valgyti drauge su kurpium jis negalėjo prisiversti. 
Žvilgtelėjęs į jo juodus, tepaluotus pirštus, visai neteko apetito. 

Net nepajutęs, ką daro, pasiėmė savo lėkštę, šaukštą bei rie- 
kutę duonos ir nusinešė viską į savo kambarį. Čia turėjo ramų 
kampelį, oras čia buvo tyras, dulkės nušluostytos. Truputį ne- 
smagiai jautėsi pabėgęs, bet vis dėlto pripažino, kad jau seniai 
taip skaniai buvo valgęs. 

Kai po valandėlės su lėkšte grįžo atgal į virtuvę, čia viešpa- 
tavo mirtina tyla. Kurpius valgė smarkiai suraukęs kaktą, o žmo- 
na ir vaikai sėdėjo nuleidę akis, lyg jiems būtų buvę gėda dėljo. 

Tą dieną jis jautėsi namie nesmagiai, todėl netrukus užsidė- 
jo skrybėlę ir išėjo. Žingsniavo kaimo vieškeliu, nežinodamas, 
kur rasti prieglobstį. Pas ponią Sundler eiti negalėjo, nes vargo- 
nininkas buvo atgulęs į patalą nuo sunkaus reumatizmo, o žmo- 
na neapsakomai nuoširdžiai jį slaugė, tad neišeidavo iš ligonio 
kambario nei dieną, nei naktį. Nueiti į pastoriaus sodybą ir pa- 
sikalbėti su pastoriene taip pat negalėjo. Šarlota nenorėjo, kad 
jos sena bičiulė sėdėtų našlaudama viena su savo sielvartu, to- 
dėl pakvietė ją visai žiemai į Didįjį Šiotorpą. 

Šiaip ar taip, eidamas pro pastoriaus sodybą, jis pajuto keis- 
tą ilgesį šitiems seniems puikiems namams. Atsidarė vartelius 
ir nuėjo per kiemą į sodą. 

Ir savaime suprantama, jog, vaikštant tarp aukštų pakirptų 
gyvatvorių, jam atgijo prisiminimai, kaip jie su Šarlota pasku- 
tinį kartą čia vaikščiojo. Prisiminė, kaip susipyko ir kaip jis iš- 
poškino jai, kad ves tik tą merginą, kurią pats Dievas išrinks 
jam už žmoną. 

Ir štai dabar jis vedęs moterį, kurią Apvaizda pasiuntė jam 
priešais kaimo vieškelyje, ir neabejoja, kad tai toji, kurios jam 
reikėjo, ir kad jie sukurs žemėje naują rojų. Argi dabar tik todėl 
turėtų viskas sužlugti, kad jiems ant sprando užgulė šitas bū- 
rys vaikų? Jis negalėjo ginčyti, jog Šarlota turės teisę juoktis iš 
jo, jeigu jam nepavyks įgyvendinti šitų didelių planų tik todėl, 
kad nevalios susidoroti su pulku vaikų. 

Buvo pietų metas, kai jis sugrįžo namo, ir, dar nespėjus jam 
nueiti į virtuvę, žmona atnešė valgyti, švariai viską sudėjusi 
ant padėklo. Ji buvo smagi ir meili kaip visada. 

— Supranti, vyreli, aš maniau, kad tu nori valgyti drauge su 
mumis visais. Jeigu būtum pasakęs, aš tau iš pat pradžių bū- 
čiau nešiojusi čionai. 

Jis greitai atsakė, jog sutinkąs valgyti drauge su ja ir vaikais. 
Bet jį išgąsdinę tepaluoti kurpiaus kumščiai. Ir pasiūlė, kad ji 
papietautų čia kartu su juo. Argi nebūtų smagu, kad jie nors 
kartą pavalgytų vienu du? 

Ne, šitaip ji negalinti. Ji turinti sėdėti su vaikais prie stalo ir 
žiūrėti,tvarkos. Bet ji mielai pabūsianti čia, kol jis valgys. 

Ji atsisėdo į jo krėslą prie rašomojo stalo ir ėmė čiauškėti, ir 
netrukus jis sužinojo, kad meistras sutikęs padirbėti ne ilgiau 
kaip iki vakaro. O paskui būsiąs užimtas iki pat Naujųjų metų. 
Vaikai negalėsią nueiti į bažnyčią Bernelių mišių su naujais ba- 
teliais, kaip ji buvo jiems žadėjusi. 

Karlas Arturas suprato, kad meistras įsižeidė ir kad dėl to 
kaltas jis. Bet ką jis dabar gali padaryti? 

Ir staiga jam pasivaideno Šarlotos veidas: ji šaiposi iš jo, kad 
jis neįstengia susidoroti su tokia smulkmena. 

Kai žmona išėjo su padėklu, jis susimąstė. Tačiau netrukus 
susiprotėjo, kas reikia daryti. Pasiėmė porą batų, kuriems rei- 
kėjo pakalti puspadžius, nuėjo į virtuvę ir atsisėdo prie kur- 
piaus stalelio. Ir paprašė meistrą, kad jį pamokytų: jis pats no- 
rįs susitaisyti batus. Kadangi meistras nesispyriojo, jis pasirišo 
didelę žmonos prikyštę ir mokėsi batsiuvystės iki pat vakaro. 

Tačiau sunku viską išmokti per vieną pusdienį, todėl jie su- 
sitarė su meistru dirbti ir rytojaus dieną. Senis buvo malonus ir 
paslaugus žmogus, todėl dabar, smagiai praleidęs popietę, net 
nedvejojęs sutiko. 

IV 


Ir ne tik prie kurpiaus stalo jis buvo priverstas sėstis dėl vai- 
kų. Dėl jų turėjo dėvėti naminiais pilko milo drabužiais, su ku- 
riais atrodė kaip malūnininkas. 

Tačiau negalėjo nepripažinti, kad jų Kūčios buvo visai nusi- 
sekusios. Virtuvė buvo ką tik iššveista, įrankiai išnešti, ant grin- 
dų paklota geltonų, kvepiančių šiaudų, o vidury kambario sto- 
vėjo didelis stalas, uždengtas balta staltiese. Vaikai išprausti, 
švarutėliai, su naujais batukais ir naujais drabužėliais, nekan- 
trūs ir laimingi, kad pagaliau atėjo Kalėdos. Į mažą namelį su- 
plaukė dovanos kone iš kiekvienos bažnytkaimio sodybos, žmo- 
nės atnešė dešrų, sviesto, duonos, sūrių bei kalėdinių žvakių, ir 
kadangi Kalėdų proga nebuvo galima jų nepriimti, sandėliukas 
prisikrovė pilnas, o ant stalo kūpsojo eilėmis dvylika rietuvių 
bandelių, riestainių ir obuolių. 

Karlas Arturas sukalbėjo nedidelę kalėdinę maldelę ir pa- 
giedojo drauge su žmona ir vaikais kalėdines psalmes. Pas- 
kui, kol Žmona maišė puode košę, žaidė ir dūko su vaikais 
šiauduose. 

Kūčioms baigiantis, jis atnešė kalėdines dovanėles. Vaikai 
gavo pačiūžų ir rogučių, kurias buvo jiems užsakęs, o žmonai 
padovanojo senovišką smeigtuką kaklaskarei, kurį kadaise jam 
buvo atidavusi motina. Visi neapsakomai džiaugėsi, ir links- 
mybei nebuvo galo. 

Pats gauti kokią dovaną jis nesitikėjo ir nelaukė, tačiau, kai 
tik visi sukilo nuo stalo, du vyresnieji berniukai atvilko didžiulį 
rietimą audeklo. Žmona ir kiti vaikai dalyvavo procesijoje, ir jis 
suprato, jog dabar atėjo eilė jam. 

— Vaikai baisiai džiaugiasi, kad gali tau kai ką padovanoti, 
tarė žmona.- Tai jų viso rudens darbas. 

Tačiau tai buvo, deja, tik pilko milo rietimas. Karlas Arturas 
pasilenkė ir pačiupinėjo audeklą. Juk kiekvienas žino, kad na- 
mie verptas ir namie austas milas labai minkštas, šiltas ir stip- 
rus, bet storas, negražus ir pilkas. O Karlas Arturas visą savo 
gyvenimą dėvėjo eilutes iš plonos lygios medžiagos, kuri labai 
jam tiko. Jam niekad nė į galvą neatėjo, kad galėtų apsivilkti 
milinį švarką. 

Gavęs šitą dovaną jis pasijuto labai nelaimingas ir tik galvo- 
jo, kaip čia išsisukus, kad nereikėtų siūdintis iš jo eilutės ir vaikš- 
čioti kaip ūkininkui. 

Žmona ir vaikai stovėjo priešais jį laukdami, kada jis pagirs 
ir padėkos. Nieko neišgirdę, nuliūdo ir nusigando. 

Karlas Arturas suprato, kiek jie turėjo plušti, kol pasirūpino 
vilnų, kol jas sukaršė, suverpė ir išaudė. Labai galimas daiktas, 
kad triūsė visą rudenį. Ir visą tą laiką, karšdami, verpdami ir 
ausdami, jie guodėsi, kaip jis džiaugsis ir kaip girs jų audeklą. 
Jis stebėsis, kaip jie sugebėjo patiekti jam tokią brangią dovaną, 
ir sakys, kad dabar, apsitaisęs milo rūbais, niekada nešals nei 
kambary, nei lauke. Štai ko jie laukė iš jo. 

Taigi ką jam daryti? Jeigu jis nepasakys gražių žodžių, kad 
jie būtų patenkinti, tai apniuks visas Kalėdų džiaugsmas. 

Bet jis buvo paveldėjęs iš savo motinos, pulkininkienės, su- 
gebėjimą išsisukti iš keblios padėties, todėl bemat susivokė, ką 
sakyti, tik jam buvo itin sunku prisiversti. 

— Kažin,- tarė jis,- ar siuvėjas Andersas švęs visą perkalėdį. 
Reikėtų nueiti ir paklausti. Gal jis galėtų man greitai ir pasiūti, 
tai turėčiau ką apsivilkti, kai spustels didieji šalčiai. 

Tuomet nušvito visų vienuolikos veidai. Jie suprato, kad tik 
iš nuostabos ir netikėtumo, kaip jie sugebėjo taip padaryti, jis 
atrodė toks nusigandęs. 

V 


Nuo to Gavėnios sekmadienio, kai sukliuvo sakydamas 
pamokslą apie meilę, Karlas Arturas daugiau nė karto ne- 
mėgino kalbėti laisvai. Visus savo pamokslus jis pasirašy- 
davo namie, o kai dirbdavo, labai reikalaudavo, kad kam- 
baryje būtų be galo tylu. 

Taigi vieną rytą jis paprašė žmoną ir vaikus prižadėti, kad 
jie nerėkaus ir nedainuos kaip paprastai, nes jam reikią rašyti 
pamokslą. Kokį pusvalandį jie ir laikėsi duoto žodžio, bet pas- 
kui staiga prapliupo nežmoniškai kvatoti. 

Jis luktelėjo keletą minučių, paskui atsidarė virtuvės duris 
pažiūrėti, kas ten dedasi. 

— Oi vyreli, tu ant mūsų nepyk,- tarė Žmona, irgi taip 
kvatodama, kad iš akių net ašaros ritosi.- Kačiukas pradėjo 
baisiausiai išdykauti, mes bandėm laikytis, bet nuo to dar 
blogiau išėjo. 

Tačiau juokas nutilo, kai jis griežtu balsu jiems paaiškino, 
jog jie viską jam sugadinę ir jis verčiau bėgtų, kur akys veda, 
kad tik negirdėtų jų amžino juoko ir rėkavimų. 

— Žiūrėkit, daugiau netriukšmaukit! Ir nieko neleiskit į 
mano kambarį iki pietų, kad netrukdytų,- pasakė jisai ir pik- 
tai užtrenkė duris. 

Šis jo pageidavimas buvo įvykdytas, visą priešpietę jis ga- 
lėjo dirbti tyloje ir ramybėje. Per pietus žmona jam papasako- 
jo, jog ką tik virtuvėje buvusios daktarienė Romelijus ir ponia 
Šagerstriom ir užsakiusios nupinti laikrodžiams grandinėlių ir 
apyrankių. Ji labai džiaugėsi jų apsilankymu, nes gavo didelį 
užsakymą. O abi seserys taip pat buvusios labai linksmos ir 


malonios. S 

Karlas Arturas žinojo, kad daktarienė neseniai sugrįžo ir kad 
ji dabar visai sveika. Kas čia ypatinga, kad Šarlota, viešėdama 
pas seserį, sugalvojo dingstį ateiti į jo namus ir pažiūrėti, kaip 
jie gyvena? Ir vis dėlto ši žinia jį tiesiog pritrenkė. Jis stovėjo 
neatgaudamas kvapo ir nevaliodamas ištarti žodžio. 

Šarlota buvo čia! Ji stovėjo po jo stogu, o jis net nežinojo! 

Tada, apsimetęs abejingas, paklausė, ar viešnios nepareiškė 
noro jo pamatyti. 

Taip, jos keletą kartų klausinėjusios apie jį, bet juk jis taip 
griežtai įsakęs, kad niekas jo netrukdytų. Nebuvo ko į tai atsa- 
kyti. Kaipgi už tai barsi? Tik jis niekaip nesuprato, kodėl negir- 
dėjo jų balsų ir nepažino, kas atsilankė. Jis sučiaupė lūpas ir 
neištarė nė žodžio. 

Žmona keletą kartų įdėmiai žvilgtelėjo į jį. 

- Tu, aišku, supranti, kad tokias dideles ponias man reikėjo 
pakviesti į tavo kambarį, tarė ji.- Man taip buvo nesmagu, kad 
jos turi stovėti virtuvėje tarp visų šitų rakandų, bet nedrįsau 
eiti pas tave. 

Taigi nebuvo kas daugiau daryti, kaip tylėti, tačiau nusivy- 
limas prislėgė jį kaip švino luitas. Bent jau būtų buvę ką kaltin- 
ti dėl šitos nelaimės! Valgis buvo negardus. Jis vos prarijo ke- 
letą kąsnių. 

Po pietų parvirto ant sofos savo kambaryje, tačiau negalėjo 
nugulėti. Viskas širdyje virė ir kunkuliavo. Jį graužė maudulys 
ir gailestis. 

Apsitaisė kur nors eiti, bet pajuto, kad negalės ramiai vaikš- 
tinėti keliu. Jam knietė rėkti, muštis, skėtrioti rankomis. 

Tada nuėjo į malkinę, pasiėmė kirvį ir valandėlę pastovėjo 
žaisdamas juo. Paskui įniko skaldyti pliauskas, kurios buvo mal- 
kinėje. Aišku, jis nė neketino ką naudinga nuveikti, bet norėjo 
kaip nors išlieti visa, kas šėlo, kunkuliavo ir griaudė širdyje. 

Ir tas padėjo. Jau po pirmo kirčio pajuto, kaip pasidarė leng- 
viau. Taip jis skaldė kokias dvi valandas ir per tą laiką nusira- 
mino, skausmas buvo nugalėtas. 

Jis stovėjo įkaitęs, suprakaitavęs, pasirėmęs ant kirvio, kai 
pro duris įkišo galvą kažkuris vaikų. Motulė atsiuntė paklaus- 
ti, ar nenorįs išgerti kavos. 

Jis nusekė paskui jį vidun. Vadinasi, žmona išvirė kavos ta 
proga, kad jis priskaldė malkų. 

Kambary jis išvydo visai kitokį vaizdą negu paprastai. Čia 
buvo tyras oras, asla iššluota taip, kad net trupinėlio nematei, 
kavos puodeliai išdėlioti ant tikro stalo. Bet svarbiausia tas, kad 
ir žmona, ir vaikai dabar žiūrėjo į jį visai kitaip negu seniau. 
Jeigu jis sugebėjo priskaldyti malkų, atseit drauge su visais gali 
ruoštis namuose, taigi jis tikras vyras! 

Jis staiga tapo šeimos galva, pačiu pirmuoju namuose, ir vi- 
si žiūrėjo į jį su pasigėrėjimu. 


NUOPUOLIS 


I 


Karlas Arturas dabar įprato kapoti malkas po keletą valan- 
dų per dieną, ir vieną rytą, tik pradėjęs darbą malkinėje, pama- 
tė, kaip kažkas šmėkštelėjo pro šalį. Jis metė žvilgsnį, ir jam 
pasirodė, kad tai ponia Sundler, kurios beveik visą žiemą ne- 
buvo sutikęs. Jis ūmai nusviedė kirvį ir išlėkė lauk. Iš tikrųjų tai 
buvo ponia Sundler: jau išėjusi pro vartelius, ji skubiai leidosi 
atšlaite žemyn. Jis šūktelėjo, bet jinai, užuot sustojusi, dar pa- 
spartino žingsnį. Malkinėje jis dirbo vienmarškinis, taigi dabar 
vikriai užsimetė švarką ir nubėgo paskui ją. Kažkas jam buvo 
įtartina — būtinai reikėjo išsiaiškinti. 

Vargonininką visą Žiemą nepaprastai kamavo reumatizmas, 
ir jis vos pajudėjo. Kad jis galėtų atlikti savo pareigas, vargoni- 
ninko padėjėjas ir zakristijonas vargais negalais užgabendavo 
jį siaurais laiptais ant choro. Tea visada lydėdavo jį ir sėdėdavo 
šalia jo per pamaldas. Nei bažnyčioje, nei zakristijoje ji niekada 
nepasirodydavo. ž 

Karlui Arturui kilo įtarimas, jog ne vien vyro liga kalta, kad 
jie niekada nesusitinka. Ji, matyt, dėl kokių kitų priežasčių ven- 
gia jo. O Karlui Arturui ji tikrai buvo brangi, tad jis nenorėjo 
praleisti progos išsiaiškinti. 

Jam pasisekė ją pasivyti, kol ji dar nebuvo nusileidusi nuo 
šlaito ir pasukusi į kaimo gatvę. 

— Tea! - šūktelėjo jis ir uždėjo ranką jai ant peties.- Sustok, 
dėl Dievo meilės! Kas tau yra? Ar tu bijai manęs? 

Ji nepakėlė akių, bet nubloškė jo ranką. 

— Paleisk mane! - sumurmėjo vos girdimai. 

Karlas Arturas nepaklausęs pastojo jai kelią. Pastebėjo, kad 
jos akys paraudusios, kad sulysusi. Atrodė, kad ji drauge su 
savo vyru persirgusi sunkią ligą. 

Jis pasakė neleisiąs jai eiti tol, kol neišgirsiąs, kodėl jo ištiki- 
moji draugė ir buvusi patarėja nebenorinti daugiau su juo ma- 
tytis. Ką jis padaręs? Kuo nusikaltęs? 

— Tu? - tarė ji, ir jos balse nuskambėjo didelis skausmas.- 
Tu? Kaipgi tu galėjai man nusikalsti? 

— Taip, aš. Tu vengi su manim susitikti. 

Ji pažvelgė į jį, ir jos veide jis pamatė begalinę kančią. Karlas 
Arturas Žiūrėjo į ją nustebęs. Teos niekada nebūtum pavadinęs 
gražia, tačiau nuo neslepiamo sielvarto jos negražūs bruožai 
pasidarė išraiškingi ir jaudinantys. 

— Leisk man eiti! — vos ištarė ji.- Pastorienė Forsijus privertė 
mane prisiekti, kad aš niekada su tavim nesusitikinėsiu. Tik su 
tokia sąlyga tau buvo leista grįžti atgal į namus pas žmoną. 
las Arturas nelaikė jos. Po tų žodžių jis turėjo kaip reikiant pa- 
mąstyti, tad liko stovėti visas sutrikęs. 

Rytojaus dieną Karlui Arturui pasitaikė dar kartą susitikti po- 
nią Sundler. Vienas vaikas ėmė karščiuoti, ir jis nuėjo pas daktarą 
Romelijų paprašyti, kad ateitų pas ligonį. Tačiau paaiškėjo, kad 
daktaras turi pacientą, ir jam buvo liepta eiti į laukiamąjį. Ten jau 
sėdėjo ponia Sundler ir gyvai kalbėjosi su senyva kaimiete. 

Kai Karlas Arturas įžengė į kambarį, ji staiga pakilo, lyg no- 
rėdama išeiti, bet paskui apsigalvojo ir liko sėdėti. Jis tylėda- 
mas nusilenkė, net nemėgindamas jos užkalbinti, tačiau netru- 
kus ponia Sundler pati kreipėsi į jį: 

— Mudvi su tetule Per Er truputį nusigandom, kai tu įėjai, 
nes kaip tik apie tave kalbėjom. Bet gal ir be reikalo, nes nieko 
blogo nepasakėm - atvirkščiai. Juk taip, tetule Per Er? 

Stambi, tvirto sudėjimo kaimietė nusišypsojo patenkinta. 

— Taip, magistras galėjo girdėti kiekvieną mūsų žodį,- 
tarė ji. 

— Tikrai galėjo,- pritarė ponia Sundler.- Mes tik kalbė- 
jom, kaip tu gali ištverti. Sėdi ten, tarp tų rėksnių, ištisas 
dienas ir niekada neturi ramybės. Dar kalbėjom, kad tu pa- 
šauktas kam kitam, o ne skaldyti malkas ir siūti batus tor- 
pario Matso vaikams. O užvis keisčiausia, kad tau nenusi- 
bosta toks gyvenimas. 

— Magistrui, atrodo, visai nekenkia triūsas,- pridūrė kaimie- 
tė.- Jis niekada neatrodė toks žvalus ir sveikas. 

- Ir mes dar kalbėjom, kad rodai didelę išmintį dėvėdamas 
milo drabužius,- tarė ponia Sundler.- Visi mato, kad rimtai esi 
atsisakęs praeities. Nori gyventi kaip varguolis ir net nesistengi 
atrodyti ponas. 

- Iš pradžių,- tarė kaimietė,- iš pradžių mes visi manėm, 
kad čia tik pokštai — toji trobelė ir skurdas. O dabar pama- 
tėm ką kita. 

Karlas Arturas pajuto, kaip iš begalinio apmaudo jam pa- 
raudo skruostai. Jam pasirodė, kad Tea elgiasi per daug įžūliai, 
ir galvos mostu parodė, kad ji pasirinktų kitą pokalbio temą. 

— Na ir kas, kad tu dabar nesakai tokių gerų pamokslų kaip 
anksčiau? - tarė Tea.- Aš ką tik kalbėjau tetulei Per Er, kad 
visas tavo gyvenimas — pamokslas. 

- Taip, jo ir jo Žmonos gyvenimas yra pamokslas mums vi- 
siems,- tuojau pritarė kaimietė.- Kai ji sekmadieniais ateina į 
bažnyčią, lydima viso pulko vaikų, dailiai aptaisytų, raudonsk- 
ruosčių, mandagių ir klusnių, mes, senės, tik ir žiūrim į juos, 
daugiau nieko. Prisimenam, kaip tie vaikai neseniai šmižinėjo 
visur apdriskę ir išdykę. Labai gerą darbą padarė pastorius su 
pastoriene. 

— Kas tiesa, tai tiesa,- tarė Tea.- Ir Žinot, tetule Per Er, jeigu 
atsirastų žmogus, kuris patartų, kaip atsikratyti to vargo su vai- 
kais, tai dar kažin ar ji sutiktų su jais skirtis. Juk nuodėmė būtų 
atsimesti nuo tokio kilnaus darbo, kuriuo visi gėrisi. 

Karlas Arturas sėdėjo nuleidęs galvą, bet dabar staiga pakė- 
lė. Jo veide švietė viltis ir lūkestis. 

— Argi ponia Sundler manot, jog gali atsirasti žmogus, kuris 
sutiktų paimti vaikus? — tarė kaimietė.- Nežinau, ar Korsčiur- 
koje jie turi daugiau giminių, išskyrus dėdę, kuris toks skur- 
džius, koks buvo ir jų tėvas. 

— Ojeigu dabar jų dėdė vedė turtingą Žmoną, turi ūkį ir gerą 
šeimininkę? Labai galimas daiktas, kad jis apsiimtų rūpintis vai- 
kais, jeigu sužinotų, kad jo brolis pasimirė. 

- Jeigu taip, kitas dalykas,- tarė kaimietė. 

Daugiau ji nespėjo pasakyti. Atsidarė gydytojo kabineto du- 
rys, pacientas išėjo, o dabar buvo jos eilė. 

Kai Karlas Arturas ir Tea liko vieni, valandėlę viešpatavo tyla. 

Paskui Tea prašneko, tačiau visai kitokiu balsu. Ji visa dre- 
bėjo iš susijaudinimo. 

— Aš sėdėjau namie ir meldžiau Dievą, kad Jis tau padėtų,- 
tarė ji.- Juk Žinojau, kad tu nori gyventi kukliai ir skurdžiai, 
tačiau niekad nepamaniau, kad tau pačiam teks siūti batus ir 
kapoti malkas. Šitaip tu gali pražūti. Aš jaučiuosi atsakinga už 
tave. Turiu saugoti tave, o net negaliu nė karto pasikviesti tave 
į savo namus. Tai baisu, baisu. 

Karlas Arturas mostelėjo ranka lyg drausdamas, kad ji 
daugiau ko nepasakytų, o ji, tarsi nesupratusi, priėjo visai 
arti prie jo ir prašneko įtaigiai lyg norėdama, kad kiekvie- 
. nas žodis pasiektų jo širdį. 

- Sundleris turi brolį, - kalbėjo ji,- jis vargonininkas Ekshe- 
rado apsrityje. Dabar jis atvažiavęs pas mus, ir vakar, kai mes 
susėdę šnekučiavomės, įsikalbėjom ir apie tave bei tuos dešimt 
vaikų. Tada jis ir papasakojo, kad Eksherade yra žmogus, atsi- 
kėlęs iš Korsčiurkos, jis tikriausiai torpario Matso brolis. Mat 
tas žmogus daug kartų kalbėjo mano svainiui apie savo netur- 
tingą brolį ir jo būrį vaikų, bet jis nežino, kad brolis miręs. Ma- 
no svainis važiuoja namo šiandien po pietų. Gal man paprašy- 
ti, kad jis pasakytų vaikų dėdei, jog šie gyvena iš tavo ir tavo 
žmonos malonės, o gal verčiau priminti, kad nieko nesakytų? 

Karlas Arturas atsitiesė. Išpūtė krūtinę, pakėlė pečius. Visa, 

ką per šią žiemą buvo iškentėjęs ir prisikamavęs dėl vaikų, stai- 
ga atgijo atmintyje. Išsivaduoti nuo jų, išsivaduoti gražiu ir gar- 
bingu būdu! 
“ - Juk tu neturi ramybės net susikaupti,- neatlyžo Tea.- Ta- 
vo pamokslai tokie, kad mokinukui būtų gėda tokius rašyti. Se- 
niau mokėdavai kalbėti kaip angelas, pažįstąs visas dangaus 
karalystės paslaptis. Dabar tu nieko nežinai. 

Karlas Arturas tebesėdėjo netardamas nė žodžio. Paskuti- 
niu metu buvo pripratęs prie savo vargingo gyvenimo. Su vai- 
kais jie buvo geri draugai. Jam buvo truputį gėda išsiųsti juos, 
pasiduoti, nekovoti iki galo. 

— Sakyk ką nors! - maldavo ponia Sundler.- Man reikia 
žinoti, tetulė Per Er gali bemat išeiti. Duok man nors menką 
ženklą! 

Jis nusijuokė. Lyg buvo galima tikėtis kitokio atsakymo! Kol 
Tea kalbėjo, jis jautė, kaip trūksta grandinės, kaip tirpsta ledas, 
girdėjo aidint laisvės dainą. 

Ir jis padarė tą, ko niekada nebuvo padaręs. Pasilenkė, ap- 
kabino Teą abiem rankom ir iš begalinio dėkingumo ir džiaugs- 
mo pabučiavo tą mažytę nedailią žmogystą tiesiai į lūpas. 


II 


Kas ji tokia, kad drįstų teisti savo vyrą, kuris žino daug dau- 
giau už ją, kuris moka skelbti Dievo žodį ir saugoti bei gelbėti 
vargšus nusidėjėlius, atsidūrusius blogam kelyje? Matyt, ji turi 
tikėti, kad jis ir šį kartą padarė teisingai, leisdamas išvežti vaikus. 

Vėliau, gerai pagalvojusi, suprato, kad jos vyras ir negalėjo 
kitaip pasielgti, kai atvažiavo tikras vaikų dėdė jų pasiimti. Jei- 

gu dėdė būtų koks skurdžius, tada kita kalba, o dabar - pasitu- 
rintis, iš didelio ūkio, žmona gera, bevaikis. Kaip Karlas Artu- 
ras galėjo neleisti jam išsivežti vaikus? 

Iš pradžių jai atrodė, kad tas žmogus — ne kas kitas, kaip 
apgavikas, norįs išvilioti iš jos vaikus. Tačiau du vyresnieji pa- 
žino jį, be to, ir daugiau Žmonių tą patvirtino. Tik niekas neži- 
nojo, kad jam taip gerai sekasi. Kai iškeliavo iš Korsčiurkos, 
buvo toks pat elgeta kaip ir jo brolis. 

Parapija, kurioje gyveno tasai dėdė, buvo labai toli į šiaurę, 
todėl nenuostabu, kad jis nebuvo girdėjęs, jog torparis Matsas 
numirė, o vaikus augina svetimi žmonės. Kai tik gavo apie tai 
žinią, tuojau ir iškeliavo į Korsčiurką pasiūlyti visiems dešim- 
čiai vaikų kraustytis į turtingus jo namus. 

Tasai Žmogus iš tiesų buvo vertas pagyrimo. Ji turėjo pa- 
tikėti, kad jis geras ir doras žmogus. Nei ji, nei kas nors ki- 
tas negalėjo piktintis, kad vyras leido vaikams išvažiuoti į 
Eksheradą. 

Karlas Arturas griežtai nereikalavo atiduoti vaikus. Tačiau la- 
bai gražiai kalbėjo, kad, girdi, tiesiog Dievo Apvaizda atsiuntusi 
jiems šitą nepažįstamą Žmogų, idant būtų palengvinta našta, kuri 
slėgė juos abu, o ypač, žinoma, ją. Ir dar priminė, jog vasarą, kai 
pati turės kūdikį, jinai jau negalės tiek dirbti dėl jų kaip iki šiol. 

Ji pripažino, kad jo tiesa, ir galiausiai taip sutriko, jog nebe- 
žinojo, ko labiausiai nori. Kalbos apie Dievą išmušė ją iš vėžių. 
Vaikai tokie geri. Gal Dievas ir nori, kad jiems būtų geriau, ne- 
gu kad buvo pas ją. O ir Karlui Arturui sunku, gal net sunkiau 
negu ji mano. Bet ji tą suprato tik dabar, kai jis taip gražiai pra- 
dėjo kalbėti, matyt, norėdamas, kad vaikai išvažiuotų. 

Vaikai, net keista, bemaž neliūdėjo, skirdamiesi su ja. Juk jie 
keliaus toli ir daug įdomybių pamatys. Dėdė turi ir arklių, ir 

turi šunį, kuris moka padėkoti už ėdesį ir pamėgdžioti vargo- 
nininką, giedantį psalmes bažnyčioje. Matyt, vaikai nesitikėjo 
tokios laimės, kad išgirs šunį, giedantį psalmes. 

Kai jie išvažiavo, ji atsisėdo ant išklibusio akmens priešais 
trobą ir ilgai ilgai ten sėdėjo. Dabar jai niekas nerūpėjo. Jau ke- 
leri metai ji šitaip nebuvo sėdėjusi sunertomis rankomis, ne- 
bent sekmadienį, bet irgi ne visada. Ji tarė pati sau, kad dabar 
turi džiaugtis, gavusi pagaliau valandėlę pailsėti. 

Vyras irgi išėjo lauk. Atsisėdo šalia jos, paėmė jos ranką ir 
ėmė kalbėti, kokie laimingi jie dabar bus. Vaikai jiems buvę at- 
siųsti kaip išbandymas, o kad dabar juos atėmę iš jų,- tai žen- 
klas, jog Dievas patenkintas tuo, ką jie padarę mažyliams. 

Ji žinojo, kad ji niekas prieš jį, kad nieko neišmano apie Die- 
vo galybę, ji netgi knygos paskaityti neįstengė išmokti, bet vis 
tiek pyko ant jo. Atsakė jam, kad tie vaikai buvę atsiųsti jai iš 
Dievo malonės ir kad ji nesuprantanti, ką padariusi bloga, kad 
jie buvę atimti iš jos. 

Išgirdęs tokį atsakymą, vyras pakilo ir nuėjo sau netaręs nė 
žodžio. O ji nešaukė jo grįžti ir netgi nepasigailėjo taip pasakiu- 
si. Ji buvo tartum indas, pilnas karčios tulžies. Nelengva buvo 
prie jos prisiartinti, kad tas kartėlis neišsilietų. 

Ji žinojo, kad reikia eiti į vidų, apsišvarinti, iškraustyti, kas 
nereikalinga, tačiau bijojo ten įžengti. Bijojo tuštumos, kuri ten 
jos laukė. 

Dabar jausis tokia pat bejėgė kaip pirmosiomis vedybinio gy- 
venimo dienomis, kol dar nebuvo pasiėmusi vaikų. Su jais jai bu- 
vojauku ir gera. Ak, kokia ji buvo kvaila, kad leido atimti vaikus! 

Ji sėdėjo, o akyse vaidenosi ratai, su kuriais vaikai išvažia- 
vo. Vaikai susikrovė į juos ryšulius drabužėlių ir kitokios man- 

tos, kuri galėjo jiems praversti. Mažesnieji važiavo važiuoti, o 
vyresnieji su dėde ėjo pėsti. Dėdė nusijuokė ir pasakė, kad jie 
dabar panašūs į čigonus, nes tik čigonai šitaip važinėja, prisik- 
rovę vežimą ryšulių ir vaikų. 

Vaikams visai lengva buvo atsisveikinti su ja. Jie tik galvojo 
apie vežimą, arklį, savo mantą ir labiausiai nuliūdo dėl to, kad 
kačiukas nenorėjo sekti paskui juos. Nė ašaros nenuvarvino. 

Neverkė nė jinai. Tačiau, kai tik jie išvažiavo, jai pasidarė 
neramu. Stovėjo akyse dėdės veidas. Kažin ar jis toks malonus 
ir geraširdis, koks dėjosi jų trobelėje. Tikriausiai geras veidmai- 
nys, pikčiurna ir šykštuolis. Vaikams sunku bus pas jį. 

Ir įtikėjo, kad tai visiškai tikras dalykas, kad tuo nė abejoti 
nėra ko. Norėjo vytis vaikus ir parsivesti juos atgal, tačiau nie- 
kaip neįstengė pasijudinti. Kodėl taip nepadarė, kol dar buvo 
laikas? Dabar ji niekaip negalėjo rasti ramybės — vis galvojo, 
kad vaikai šals ir badaus. 

Buvo netoli pavasaris. Sniegas nutirpęs, saulė maloniai ir 
švelniai šildė. Vaikai netrukus būtų galėję persikelti į savo tro- 
belę, ir tada Karlui Arturui nebūtų buvę taip sunku. 

Ji dar bandė guostis, kad dabar jai reikės virti valgį tik 
vienam žmogui. Ir neteks sėdėti per naktis ir adyti vaikams 
kojines. 

Kad bent žinotų, jog ten, kur jie nukeliavo, jiems bus suady- 
tos kojinės! Kad žinotų, jog ten vakarais juos paragins kalbėti 
poterius! O mažoji taip bijo tamsos. Kad bent žinotų, jog kas 
nors ten paglobos ją,- juk jai tik šešeri metukai, ir ji niekaip 
neužmiega, jeigu niekas nesėdi šalia ir nelaiko jai už rankutės! 

Keletą dienų po to, kai išleido vaikus, Ana buvo baisiai su- 
trikusi ir taip apgailestavo, kad nepajėgė net apsišvarinti trobo- 
je. Buvo tikra, kad vaikai kenčia skurdą, kad giminės juos skriau- 
džia ir kad sunkaus atpildo bus pareikalauta iš jos ir jos vyro 
už tai, kad leido vaikams išvažiuoti pas tokius blogus žmones. 

Tos mintys ją kamavo be jos valios, tartum kokia karštinė. Ji 
stengėsi su jomis kovoti, tačiau niekaip jų neįveikė. Neturėjo 
jokio pagrindo nerimauti, tačiau negalėjo atsikratyti minties, kad 
dėdė, kuris išsivežė vaikus, piktas ir blogas Žmogus,- aiškiai tą 
rodė jo veidas,- o jo žmona, apie kurią ji nieko nežinojo, vaide- 
nosi jai lyg baisiausia ragana. Be to, ji nė kiek neabejojo, kad 
nelaimė pirmiausia ištiks tą vaiką, kurio ji laukė. Jis gims luo- 
šas, gal aklas, o gal kurčias. Arba, ko gero, ji, Ana, mirs gimdy- 
dama, ir jos vaikas turės augti našlaitis. 

Jokios prasmės nėra apie tai kalbėtis su Karlu Arturu. Jis net 
nenori klausytis, kai ji sako, kad vaikai kenčia skurdą arba kad 
jie patys susilauks bausmės. Šiaip jis labai jai malonus, tačiau 
būgštavimai, kurie ją kamuoja, jam atrodo neverti dėmesio, to- 
dėl ji vienų viena turi kovoti su jais. 

Vieną rytą jai pasirodė, jog bus radusi vaistą. Ji pradėjo kraus- 
tyti iš virtuvės stakles, ratelius ir kitokius rakandus. Suolą ir 
kanapą nugabeno į vaikų trobelę ir užrakino tenai. Paskui išsi- 
šveitė grindis, perdažė sienas klijiniais dažais, išskalbė ir išdžio- 
vino visus baltinius. Ir dabar sėdėjo virtuvėje, tokioj pat tvar- 
kingoj, švarioj ir tuščioj kaip tada, kai pirmą kartą į ją įžengė. 

Kai išgabeno viską, kas galėjo priminti vaikus, tarė pati sau, 
jog reikia įsivaizduoti, kad dabar viskas taip kaip vedybinio 
gyvenimo pradžioje. Vaikų čia niekada nebuvo - tai tik sapnas. 
Jeigu tik pavyktų atsikratyti minties, kad jie čia tikrai gyveno, 

viskas būtų gerai. Juk niekas niekada nesielvartauja ir nesig- 
raužia dėl kažkokio sapno. 

— Juk tu žinai, kad jaunos, ką tik ištekėjusios moterys tik sėdi ir 
galvoja apie savo vyrus,- sumurmėjo ji pati sau.- Pasiimk siūlus 
ir virbalus ir numegzk jam pirštines, tai bent malonų darbą turė- 
si! Nieko kito negalvok, tik apie tai, kaip nuostabu, kad tu pasto- 
riaus žmona, kad tu išaukštinta virš visų keliaujančių prekeivių! 

Taigi ji pasiėmė nerti pirštines, tačiau, vos apmezgusi keletą 
eilių, pamatė, kad stalo pakraštyje aštriu peiliu išrėžtos kelios 
figūros. Tai, matyt, berniukų darbas. Juk tie išdykėliai žinojo, 
kad negalima raižyti stalo, bet stačiai neįmanoma buvo atpra- 
tinti juos: kur tik randa medžio, tuoj drožia ir pjausto. 

Ji pakėlė galvą ketindama juos išbarti. Tačiau neišvydo nė vie- 
no geltonplaukio, ant kurio būtų galėjusi išlieti pyktį. Aplink te- 
buvo šviežiai išdažytos sienos, jos žiūrėjo į ją plikos ir bežadės. 

Ji ilgai nepajudino virbalų. Paskui staiga atsikėlė, pasiėmė 
peilį ir vienu matu nuskuto nuo stalo visą raižinį. Jos veidas 
persikreipė, lyg būtų rėžusi pati savo kūną, bet paskui ji vėl 
pasiėmė virbalus. 

„Kokia aš kvaila! - galvojo ji.- Juk čia Karlo Arturo išdaigos. 
Jis gi visada valgo toje pusėje. Be to, mūsų virtuvėje niekada ir 
nebuvo vaikų. Argi tokie vargšai žmonės kaip mes galim prisi- 
imti globoti svetimus vaikus? Tai neįmanoma. Turim džiaug- 
tis, kad išsimaitinam ir apsirengiam patys ir kad išmaitinsim tą 
mažytį, kurio laukiam“. 

Ji mezgė toliau kietai sučiaupusi lūpas ir neatitraukda- 
ma akių nuo darbo. Ir galvojo, kad visa, kas priminė vaikus, 
dabar pašalinta, todėl galima įsivaizduoti, jog jų čia nieka- 
da ir nebuvo. 

Netrukus išgirdo, kaip kažkas sukrebždėjo ir paskui šlumš- 
telėjo žemyn. Kačiukas, mylimiausias visų dešimties vaikų žaidi- 

mų draugas, pabudo iš saldaus miego ant krosnies ir užšoko 
ant stalo pažaisti su jos siūlų kamuoliu. 

Ji tuoj pagavo kačiuką. Jis labiausiai ir priminė tuos, su ku- 
riais žaisdavo, ir ji buvo jau bemetanti jį pro duris. Tačiau, pa- 
jutusi po ranka jo šiltą, minkštą kūnelį, nesusilaikė nepaglos- 
čiusi. Tuo tarpu siūlų kamuolys nuriedėjo ant grindų, ir kačiū- 
kas liuoktelėjęs nusivijo jį. Kačiukas norėjo sugauti kamuolį, 
bet šis vis riedėjo ir riedėjo. Ana irgi bandė sugriebti kamuolį, 
kad nesusipainiotų siūlai, ir prasidėjo gaudynės: Kačiukas laks- 
tė iš vieno kampo į kitą, o kamuolys, rodos, taip pat išdykavo 
tarsi gyvas. Ana nenoromis juokėsi, tuščiai stengdamasi su- 
stabdyti jį. „Tai dabar vaikams smagumas“ ,- galvojo ji, tyčia 
žaisdama kuo ilgiau, kad mažyliai turėtų užtektinai progos pa- 
silinksminti. 

— Vaikai, ko gi jūs neateinat man padėti! - šūktelėjo ji. 

Vos šitaip ištarusi, tuojau atsipeikėjo. Sugavo kačiuką, sušė- 
rė jam per nugarą, kad jis net suriko, ir išmetė lauk. 

— Argi manjau niekada tie vaikai neišeis iš galvos? - balsiai 
tarė vyniodama siūlus.- Ko gero, taip ir neturėsiu ramybės. 

Ji valandėlę vaikščiojo šen bei ten po kambarį, laužydama 
rankas, lyg skausmo kamuojama, tačiau netrukus vėl atsisėdo 
prie darbo. Ir džiaugėsi, kad nors kiek padarė, nes, nepraėjus 
nė porai Minučių, atsivėrė durys ir ant slenksčio pasirodė seno- 
ji Riso Karinė iš Medstubiuno. 

Ir šiais metais, ir pereitais Riso Karinė buvo užėjusi pas ją 
perduoti labų dienų iš Medstubiuno. Tačiau anais kartais vir- 
tuvė buvo pilna vaikų, visokių įnagių, aplinkui virė darbas. Už- 
tat dabar, pamačiusi naują tvarką, ji išpūtė akis. 

— O Dievulėliau brangus! - sušuko ji, dairydamasi į visus 
kampus. 

Riso Karinė buvo apipilta klausimais. Turėjo pasakoti, kaip 
gyvena senoji Sverd ir Jobsas Erikas, lensmanai ir pastorius su 
pastoriene, Riso Ingborga ir varpininkas Medbergas. Neliko nė 
vieno žmogaus visame Medstubiune, apie kurį ji nebūtų buvu- 
si raginama pasakoti. 

Kai smalsumas buvo bent kiek apmaldytas, Ana suskato virti 
kavą. Nubėgo į malkinę malkų, paskui prie šulinio vandens. 
Tada ėmė pūsti ugnį. Sumalė kavos, atriekė kelias riekes minkš- 
tos duonos, padėjo ant stalo puodelius ir lėkštutes. Lakstė pro- 
tekiniais, žvangino viską, kas pakliuvo į rankas. Riso Karinė 
suprato, kad geriau bus paklausti apie dešimtį vaikų tada, kai 
Ana ramiai atsisės prie kavos stalo. 

Kai jos pagaliau susėdo ir įsidėjo į burną po gabalėlį cuk- 
raus, O į lėkštutes įsipylė kavos, kad atauštų, Karinę užplūdo 
naujas klausimų srautas. Dabar apie buvusias drauges. Kaip 
ten sekasi visiems, tiek vaikinams, tiek merginoms? Ar Anstu 
Lisa vis dar keliauja,- juk jau apsenusi,- ar vis dar taip pašėlu- 
siai mėgsta kortuoti kaip seniau? 

Anstu Lisa buvo didelė Karinės draugė ir varžovė, ir užtat 
kalbų apie jos išdaigas bei gudrybes užteko ne vienam puode- 
liui kavos. Riso Karinės nuomone, tokio žmogaus netgi į kelią 
išleisti negalima su krepšiu. Gėda prasidėti su tokia drauge, 
jeigu pats stengiesi sąžiningai verstis. 

Pagaliau kava buvo išgerta, ir atėjo metas senajai dalarnietei 
keliauti. Ji nebuvo kvaila ir tuoj suprato, kad Ana nenori pasako- 
ti, kur dėjosi vaikai, tačiau buvo tikra, kad puikiausiai viską suži- 
nos kaimynų kieme, todėl nieko neklausinėjo ir nekankino jos. 

Bet, jau užsivertusi maišą ant savo senos, sukumpusios nu- 
garos, atsisveikinusi ir jau suėmusi durų rankeną, Riso Karinė 
dar sykį atsigręžė į kambarį. | 


506 Selma Lagerlėof 


— O, vos neužmiršau, ko ir atėjau čia,- tarė ji ir pradėjo ieš- 
koti sijono kišenėje piniginės.- Tu net neklausi, ar aš tau ko 
neuždirbau,- kalbėjo ji, duodama Anai penkiasdešimties riks- 
dalerių banknotą. 

Kai praėjusį pavasarį Karinė buvo Korsčiurkoje, Ana davė 
jai ryšelį juostų ir truputį nėrinių, kuriuos buvo padarę vaikai, 
ir prašė parduoti. Ana nebuvo užmiršusi, tačiau nenorėjo kal- 
bėti apie tokius dalykus, kurie jai priminė vaikus. 

Penkiasdešimt riksdalerių - pašėlusiai daug, ir ji paklausė Ka- 
rinę, ar neturinti mažesnio pinigo. Ji pati negalinti duoti grąžos. 

- Ir nereikia grąžos,- tarė Riso Karinė.- Visi pinigai priklauso 
tau. Matai, iš pradžių aš pardaviau viską, ką tu man buvai davu- 
Si, o paskui dar pinigus paleidau į apyvartą, štai ir pasidarė pen- 
kiasdešimt. Imk. Tau jie reikalingi, daug ko reikia pasitiekti. 

Riso Karinė buvo gana vikri, nors ir sena. Ji tuojau uždarė 
duris ir pasileido nuo kalvelės, kad nereikėtų klausytis padė- 
konių. Tačiau, nepraslinkus nė porai minučių, Ana ją pasivijo. 
Ji buvo apsiraminusi, be galo dėkojo Karinei ir palydėjo ją net 
iki daktarienės namų, kur Karinė tikėjosi gerai pasipelnyti, nes 
daktarienė buvo gavusi iš savo turtingos sesers tiek pinigų, jog, 
nebereikėjo drebėti dėl kiekvieno skatiko. 

Ana ilgai sėdėjo su penkiasdešimties riksdalerių banknotu 
rankoje ir žiūrėjo į jį su laiminga šypsena lūpose. Ji džiaugėsi 
pinigais kaip ir visada, tačiau šį kartą nelauktas pelnas nelabai 
ją guodė. Tai ne vien pinigas, o kur kas daugiau - tai ženklas, 
stebuklas. Ji laukė bausmės už tai, kad atidavė vaikus, o štai 
dabar gavo iš jų tokią didelę dovaną. Ji negalėjo net įsivaizduo- 
ti tokios laimės. Baimė ir nerimas dingo iš jos širdies. Atsitiko 
visai atvirkščiai, negu bijojo. 

Sunku jai buvo vienai džiaugtis laime, todėl nuėjo pas vyrą, 
kuris sėdėjo prie rašomojo stalo savo gražiame kambarėlyje, 
parodė jam pinigą ir paprašė, kad paslėptų kur nors. Ji neturin- 
ti virtuvėje saugios vietelės. 

Kai ji įėjo, Karlas Arturas pakėlė akis nuo darbo ir pažvelgė 
į ją kažką tebegalvodamas. Jis nelabai suprato jos aiškinimus, 
kad šitie pinigai gauti už visokius niekučius, kuriuos padarė 
vaikai, ir kad dabar jie atsiuntė pinigus kaip padėką už viską ir 
kaip ženklą, kad jis ir ji nebus nubausti už tai, jog leido juos 
išvežti. 

Karlas Arturas nieko neginčijo, nors jos žodžiai jam pasiro- 
dė gana migloti. Jis matė, kad žmona atgavo ramybę ir gerą 
nuotaiką, ir to jam buvo gana. Jis netgi pasiūlė jai už tuos pini- 
gus, atitekusius jai taip nelauktai, nusipirkti tokį daiktą, kuris 
jai būtų ypač mielas. 

Patarimas Anai pasirodė labai geras, ir ji nuėjo į savo kam- 
barį apgalvoti, kaip geriausia būtų panaudoti turtus, nusilei- 
dusius tiesiog iš dangaus. Neilgai trukus ji jau žinojo, ko nori. 
Kai pirmą kartą įžengė į savo virtuvę, iš karto pajuto, kad čia 
trūksta didelės virtuvinės spintos su stalčiais apačioje ir su len- 
tynomis bei durelėmis viršuje. Didelė spinta nuo grindų iki pat 
lubų - ne tik naudingas daiktas. Ji dar suteikia kambariui, ku- 
riame stovi, tam tikro jaukumo. 

Ana negalėjo sugalvoti, ko jiems labiau reikėtų, ir, kadangi 
vyras jai leido elgtis savo nuožiūra, o pinigai gulėjo jo rašomojo 
stalo stalčiuje, ji nematė jokių kliūčių nueiti pas kaimo stalių, 
nagingą meistrą, ir užsisakyti spintą. 

Stalius gyveno kaimo gatvėje, už kelių namų nuo vargoni- 
ninko, ir Ana, eidama keliu, susitiko ponią Sundler, kuri, ma- 

tyt, buvo išėjusi pasirinkti pavasario gėlių: rankoje turėjo kele- 
tą mažyčių žibuoklių. 

Ponia Sundler ėjo be apsiausto — Ana net apstulbo. Pati ji net 
nepastebėjo, kad jau visai šilta. Nuo to laiko, kai vaikai išvažia- 
vo, ji nieko daugiau negalvojo, tik apie juos. Nei į oro permai- 
nas, nei į ką kita visai nekreipė dėmesio. O dabar vėl pamatė, 
kad šviečia saulė, kad dangus aukštas, žydras ir pilnas smulkių 
gauruotų debesėlių. Jai pasirodė, jog visa tai siejasi su tuo 
džiaugsmu, kurį ji šiandien jaučia, ir kai ponia Sundler pasila- 
bino ir atkišo ranką, nepasiskubino nueiti, kaip būtų padariusi 
kitu kartu, o sustojo. Tarė pati sau, jog nieko bloga neatsitiks, 
jeigu pasikalbės su ja truputį. Iš tikrųjų, negi galima amžinai 
pyktis su žmogumi, kuris gyvena tam pačiam kaime. 

Ponia Sundler pasigyrė, kad jaučiasi kaip iš kalėjimo paleis- 
tas kalinys: mat jos vyrui tiek pasidarę geriau, kad galįs vaikš- 
čioti pats vienas. Taigi jinai kelias valandas klajojusi po mišką 
ir negalinti nė apsakyti, kaip buvę nuostabu. Rodos, jos širdis 
atitirpusi kaip ir gamta ir įgavusi naujos gyvybės. 

Nuo to laiko, kai atsikraustė į Korsčiurką, Ana pirmą kartą 
pajuto poniai Sundler lyg ir užuojautą. Tad pasakė, jog, be abe- 
jo, sunki jai buvo ši žiema, ir jau buvo beeinanti. 

Tačiau ponia Sundler nepaleido jos. Juk kai esi išsėdėjęs tar- 
si kalėjime visą žiemą, taip malonu pasišnekučiuoti su sena drau- 
ge: juk Karlo Arturo žmoną ji visada laikiusi drauge. Ar nema- 
lonėtų kartais ponia Ekenstet užsukti pas ją ir pašnekėti valan- 
dėlę? Juk vos keletas žingsnių iki jos namų. 

Ana nenorėjo gaišti, jai rūpėjo eiti greičiau pas stalių užsisaky- 
ti spintos, todėl nesutiko. Tačiau su ponais ji visada jausdavosi 
truputį nesmagiai. Gal, ko gero, ponia Sundler įsižeis, kad ji ne- 
panoro užeiti ir nepaaiškino kodėl. Ir ji tuojau papasakojo, kad 

visai netikėtai gavusi pinigų ir dabar skubanti pas stalių užsisa- 
kyti spintos. Ponia Sundler nušvito, pasakė, jog nesistebi, kad ji 
nekantraujanti, ir pasveikino iš anksto, kad įsigis puikią ir nau- 
dingą spintą. 

Tada ji paleido Aną, ir ši netrukus stovėjo staliaus dirbtuvė- 
je. Čia ji nebeskubėjo, užgaišo gerokai. Praėjo gera valanda, kol 
jie su meistru sutarė, kokios formos bus spinta, kokio aukščio, 
kiek stalčių, kokie apkaustai, spalva ir papuošimai. Dėl kainos 
irgi nelengva buvo sutarti, bet galų gale viskas buvo baigta. 

Kai sugrįžo namo, gavusi iš staliaus pažadą, kad spinta bus 
gatava po mėnesio ir kainuos ne daugiau kaip keturiasdešimt 
riksdalerių, Ana buvo tokia patenkinta, jog nesusilaikė neuž- 
ėjusi pas Karlą Arturą ir nepapasakojusi jam apie sutartį. 

Tačiau Karlas Arturas anaiptol neapsidžiaugė. 

— Niekaip nebūčiau pamanęs, kad tu tokia greita,- tarė jis.— 
Ir pats būčiau nuėjęs drauge pasikalbėti su stalium. 

— Bene aš Žinojau, kad tu nepagailėsi laiko tokiems dalykams. 

— Ne todėl, bet... 

Jis staiga nutilo ir prikando lūpą. 
susigėdo kaip mergaitė. 

- Sakyk, ką norėjai pasakyti,- tarė ji. 

— Ką norėjau? - tarė Karlas Arturas.- Matai, aš galvoju taip: 
kadangi tu pati sakai, kad šituos pinigus mes gavome per ste- 
buklą, tai nedera mums juos panaudoti savo reikalams, o ver- 
čiau padaryti kokį gerą darbą. 

- Ar tik nebūsi atidavęs kam mano pinigus? - pasakė ji, nors 
ir nė kiek nejįtarė, kad taip galėjo atsitikti. 

Karlas Arturas krenkštelėjo, atsikosėjo keletą kartų, o pas- 
kui prisipažino, kad čia buvęs vargonininkas Sundleris. Jis, gir- 

di, toks laimingas, kad vėl galįs vaikščioti, visą žiemą išgulėjęs 
patale. Karlas Arturas pataręs jam dar pasigydyti šią vasarą, 
kad ateinančią žiemą liga vėl nepasikartotų, ir vargonininkas 
atsakęs, jog nieko geriau nenorėtų, kaip nuvažiuoti į Lokos šal- 
tinius pasigydyti nuo podagros, bet, deja, neturįs pinigų. 

- Vis dėlto gal neatidavei jam tų pinigų, kur man vaikai at- 
siuntė? - staiga tarė Ana priekaištingu balsu. 

— Mano miela,- tarė Karlas Arturas labai šaltai ir išdidžiai,- 
aš padariau gerą darbą. Ar tu galėtum sugalvoti, kaip doriau 
panaudoti Dievo dovaną? 

Ana priėjo prie pat jo. Buvo išblyškusi, o gilios akys svaidė 
kibirkštis. Atrodė, kad ji kone smurtu pasiryžusi atsiimti savo 
pinigus. iš 

- Juk aš sakiau, kad tai ženklas ir pasveikinimas, kurį mums 
atsiuntė vaikai,- argi tu nesupratai? Ir užmiršai, kaip tas žŽmo- 
gus elgėsi su manim, kai paskutinį kartą čia buvo? 

— Gal kaip tik apie tai aš ir pagalvojau,- pasakė Karlas 
Arturas. 

Ana prapliupo balsiai ir grubiai, tačiau visai nelinksmai kva- 
toti. Karlas Arturas, netekęs kantrybės, atsigręžė į ją. 

— Kas tau čia juokinga? 

— Visai ne tas man juokinga. Aš ką kita pagalvojau. Įdomu, 
kada vargonininkas buvo atėjęs pas tave? 

— Vargonininkas? Gal prieš kokį pusvalandį. Neilgai jis čia 
truko. Turėjai jį sutikti, eidama namo. 

- Tikriausiai nelabai norėjo jis mane pamatyti. 

Ir ji vėl pradėjo kvatoti, kraupiai ir įkyriai. Karlas Arturas 
dar labiau pasitempė, rodydamas savo orumą. 

— Gal vis dėlto teiktumeis paaiškinti, ko juokiesi? 

— Aš juokiuosi ne iš tavęs, o iš savęs. Kokia aš buvau kvaila, 
kad pasipasakojau Teai apie penkiasdešimt riksdalerių! Juk tu- 
rėjau Žinoti, kad ji puls iš tavęs juos vilioti. 

Jam pasidarė truputį baugu. Žmonos akys žybčiojo su tokia 
piktdžiuga, kad jis pajuto, jog čia, matyt, esama paslapčių, ku- 
rių jis nesupranta, ir, norėdamas priversti žmoną bent kiek jį 
gerbti, trinktelėjo kumščiu į stalą. 

— Sakyk Žžmoniškai, ko gi tu juokiesi! 

Ir pagaliau jis sužinojo, kaip viskas atsitiko, bet niekaip ne- 
galėjo prispirti save patikėti, jog ponia Sundler atsiuntė savo 
vyrą pas jį išvilioti tų penkiasdešimties riksdalerių. Čia tikriau- 
siai ne kas kita, kaip atsitiktinumas. 

- Tai neįmanoma,- tarė jis.- Šitaip elgtis būtų tikra apgavystė. 
Nejaugi Tea atsiuntė čia savo vyrą tik todėl, kad sužinojo, jog mes 
gavom tuos pinigus? Tea tokia kilni, tokia tauri, tokia sąžininga! 

— Ką aš žinau, kaip ten buvo, bet vis dėlto keista, kad jis 
atėjo pasiskolinti pinigų kaip tik šiandien. 

Nors Karlas Arturas ir gynė ponią Sundler, tačiau buvo toks 
pritrenktas, lyg jo akyse būtų sugriuvęs Babelio bokštas. Ana 
prisiminė tą sekmadienio vakarą prieš dvejus metus, kai Tea su 
vargonininku buvo atėję reikalauti iš jos pasiaiškinimo dėl šven- 
tadienės skrybėlaitės. Pamatyti, kaip jos vyras dabar nusivy- 
lęs,- tai reginys, ko gero, vertas penkiasdešimties riksdalerių. 

Tačiau neilgai jai teko džiūgauti. Koridoriuje pasigirdo žings- 
niai, paskui kažkas tyliai pasibeldė į Karlo Arturo duris, ir į 
kambarį įžengė Tea. 

Karlas Arturas tučtuojau pasisuko į rašomąjį stalą ir ėmė 
raustis popieriuose nė nežiūrėdamas į ją. Ponia Sundler apsi- 
metė nepastebinti jo ir iš karto kreipėsi į jo žmoną. 

— Mieloji ponia Ekenstet,- tarė ji, - man be galo nemalonu. 
Aš sužinojau iš savo vyro, kad Karlas Arturas buvo toks malo- 
nus, jog paskolino jam penkiasdešimt riksdalerių. Aš tuoj pasa- 
kiau jam, kad čia tikriausiai tie patys penkiasdešimt riksdale- 
rių, kuriuos užsidirbo ponia Ekenstet, ir jų mes negalime imti. 
Už juos ponia Ekenstet užsisakė spintą, nes ši jiems iš tiesų la- 
bai reikalinga, juk labai nepatogu, kai visi virtuvės rykai stovi 
lentynose ir dulka. Taigi aš paprašiau Sundlerį, kad duotų man 
tuos penkiasdešimt riksdalerių, ir atėjau čia pasiklausti, kaip 
buvo. Aš jam pasakiau, kad jeigu pinigai ponios Ekenstet, tai 
jam teks kenteti savo podagrą, nes reikės juos grąžinti. O jeigu 
čia Karlo Arturo nuosavi pinigai, tai, be abejo, jis gali juos pa- 
imti. Ir, dievaži, ponia Ekenstet, man tikrai jo pagailo, nes jis 
parėjo namo nepaprastai smagus, kad galės važiuoti į Loką pa- 
sigydyti. Tačiau jis bemat suprato, jog mano tiesa. 

Baigusi postringauti, ji išsitraukė iš kišenės banknotą ir atki- 
šo jį Anai visiškai taip kaip Riso Karinė prieš porą valandų. 
nuo vyro. Jis tebestovėjo prie rašomojo stalo, bet sulig kiekvie- 
nu Teos žodžiu vis labiau tiesėsi ir tiesėsi, darėsi aukštesnis ir 
sukosi į ją. Ir kol ši baigė kalbėti, jo veidas visiškai nušvito, 
akių vokai pakilo, ir mažoji žmogystėlė su žuvies akimis buvo 
nužvelgta tokiu žvilgsniu, kad žmona pajuto net pavydą. Pas- 
kui jis atsigręžė į ją, Aną, kuri jau buvo betiesianti ranką į pini- 
gus, ir jo kakta apsiniaukė, vokai nusviro, o rankos susikryžia- 
vo ant krūtinės. 

Nebuvo kitos išeities. Jau verčiau paaukoti penkiasdešimt 
riksdalerių negu leisti, kad šioji moterėlė pasirodytų jam kaip 
teisingumo įsikūnijimas. 

- Pasiimk tuos pinigus! - tarė ji poniai Sundler.- Čia visai ne 
tie, apie kuriuos aš tau pasakojau rytą. Jie Karlo Arturo. 

— Ar tai tiesa? Ar gali taip būti? - sušuko Tea, netverdama 
kailyje iš džiaugsmo ir dėkingumo. Tačiau į ilgas kalbas nesilei- 
do, o tučtuojau susisuko eiti namo, tarsi bijodama, kad vėl kas 
nors neatsitiktų ir jai nereikėtų atiduoti pinigų. 

Žmona negalėjo atsistebėti, kad Karlas Arturas, paprastai 
visada ginąs tiesą, šį kartą ne tik nepasakė Teai, jog tai melas, 
bet, rodės, net buvo be galo patenkintas jos pramanu. 

Jis išlydėjo Teą į prieškambarį, o paskui, sugrįžęs į vidų, no- 
rėjo apkabinti Aną. 

— Ak mano brangioji,- tarė jis,- nežinau, ar esu kada patyręs 
tokį džiaugsmą. Ir tu, ir Tea buvot šitokios kilnios! Net neži- 
nau, kuri iš jūsų buvot nuostabesnė. 

Ana atstūmė vyrą ir stovėjo priešais jį sugniaužtais kumš- 
čiais ir iš pykčio persikreipusiu veidu. 

— Aš tau už viską galėčiau dovanoti, bet niekada nedovano- 
siu, kad leidai jai atimti iš manęs tuos pinigus,- pasakė ji ir išėjo 
iš kambario. 


KORTOS 


I 


Tokia jau ji sutverta, ir ką ji gali padaryti, kad šitokia jos 
prigimtis. Argi ji kalta, kad yra iš tų, kurie vaikšto lyg liežuvį 
prariję, jeigu ant ko užsirūstina. Netgi patys pikčiausi prašnen- 
ka, patylėję vieną kitą dieną, oji, patyrusi didžiausią neteisybę, 
kentėjo sukandusi dantis ir tylėjo visą savaitę. 

Netgi kokio nors darbo negalėjo nusitverti. Tik sėdėjo susi- 
rietusi ant priekrosnio ko arčiausia ugnies ir lingavo čia pir- 
myn, čia atgal, užsidengusi rankomis veidą. Vienintelis jos už- 
siėmimas tebuvo kavos gėrimas. Ji turėjo kavinuką ant trijų ko- 
jų, kurį paprastai nešiodavosi krepšio dugne, kai dar keliavo 
su prekėmis. Dabar jis visą laiką stovėjo ant ugnies, ir ji gėrė 
vieną puodelį po kito. 

Ji tvarkėsi po truputį namuose ir virė valgyti vyrui, bet tai ir 
buvo yisas jos darbas. Dabar nebegalėdavo sėstis su juo prie 
vieno stalo, tik padengdavo jam ir vėl rangydavosi ant prie- 
krosnio ir linguodavo, netgi nežiūrėdama į jo pusę. 

Ak, vyras, tai bent vyras! O, kad ji būtų ištekėjusi už kokio 
dalarniečio iš Medstubiuno, už tokio, kuris suprastų, kaip jai 
dabar sunku ir kaip reikalinga jo pagalba! Tas bent jau išmestų 
jos kavinuką į kiemą ir lieptų imtis kokio nors darbo, o tai būtų 
jai kaip tik naudinga. 

O šisai prieina prie jos retkarčiais, paklausia, kaip ji jaučiasi, 
ir taip gražiai prašo pasakyti nors žodį. O ji tyli tarsi be žado, 
tada jis patapšnoja jai per petį ir sako neabejojąs, kad netrukus 
jai būsią geriau, o paskui išeina. 

Tokios pagalbos ji ir tesusilaukia iš jo. 

Ji suprato, ką jis turi galvoje. Tikriausiai girdėjo pasakojant, 
kad moterys visada keistai elgiasi, kai laukia kūdikio. Todėl, 
matyt, ir įsikalė, jog dėl to ji tokia. 

Tačiau buvo visai ne taip, ir jis turėjo tą suprasti, juk šitoks 
mokytas. Be to, ji buvo kuo tvirčiausiai įsitikinusi, kad jis žino, 
ko jai trūksta, tik nenori išsiduoti, dedasi nesuprantąs. Jis ne- 
mylėjo tų dešimties vaikų. Nenorėjo, kad jie sugrįžtų. Jau ver- 
čiau tegu ji sėdi ir kamuojasi. 

Ne, tokia ji jau sutverta, ir ką ji gali padaryti, kad yra tokia, 
kokia yra. Baimė dėl vaikų be paliovos graužė ir graužė ją, nė 
valandėlės neduodama ramybės. Ten, šiaurėje, kur jie dabar 
gyvena, pilna visokių valkatų, kurios vaikšto elgetaudamos po 
žmones. Jos visada vedasi pulką vaikų, o jeigu neturi užtekti- 
nai savų, pasiskolina iš kitur. Ji dabar nė neabejojo, kad šeši 
jauniausi kaip tik yra išskolinti tokioms boboms. Juos apdarė 
skudurais ir maišais, kad atrodytų neturtingi. Jie turi vaikščioti 
basi, nors ten dar nespėjo nutirpti sniegas, turi badauti, juos 
muša ir visaip kankina. Kur tai regėta, kad elgetos atrodytų 
sotūs ir linksmi. 

Kad tik pamatytų, jog vaikai gyvi ir sveiki, ji tuojau pasitai- 
sytų. Bet kaip tą pasakyti Karlui Arturui! Šito ji negali padaryti. 
Tegul jis pats atspėja. 

Namie, Medstubiune, bet kuris vyras suprastų, dėl ko jinai 
taip kankinasi, jis tuoj pat, rytojaus rytą, pasikinkytų arklį ir 
nuvažiuotų parsivežti vaikų iš Eksherado. Ojeigu nenorėtų pa- 
dėti jai šitokiu būdu, tai pagriebtų ją už plaukų ir nutrenktų 
nuo krosnies ant grindų, ir tada ji tuoj viską suprastų, ir tas jai 
irgi išeitų į naudą. O šisai tik pasako kokį meilų Žodį priėjęs, 
patapšnoja per petį, ir tuo viskas baigiasi. 

Ji pradėjo bodėtis juo. Seniau jis buvo jai užvis brangiausias, 
ji negalėdavo į jį atsižiūrėti, o dabar vos pakęsdavo, kai jis įei- 
davo į kambarį. 

Vieną dieną, kai jis atėjo valgyti pietų, ji sėdėjo su geležine 
pypke dantyse ir pūtė didelius dūmų tumulus. Ji žinojo, kad 
taip daryti nepritinka pastoriaus žmonai, bet negalėjo susilai- 
kyti. Tarsi kas būtų jai paliepęs. Ir nekantravo sužinoti, ką jis 
pasakys išvydęs, kad jo žmona sėdi ir rūko lyg senė suomė. 

Jisai nusigando, tas buvo aišku. Ir tuojau pasakė, jog negalįs 
pakęsti, kad jo žmona rūkytų tabaką. 
man padėti“,- pagalvojo ji. 

— Ir turėsi apsiprasti su tuo, kad aš nevalgysiu šitame kam- 
baryje, jeigu tu jį pridūminsi,- pasakė vyras.- Jei manai ir to- 
liau taip daryti, teks atnešti man valgyti į mano kambarį. 

Jis netgi nesupyko. Buvo kantrus ir geras kaip visada. Ji pra- 
dėjo suprasti, kad niekada nesulauks iš jo pagalbos. 

Nuo to laiko jis valgė savo kambaryje, tačiau neužmiršda- 
vo ateiti pasižiūrėti jos. Kaip paprastai patapšnodavo jai per 
petį ir pasakydavo keletą malonių žodžių. Šitaip slinko diena 
po dienos. 

Per visą tą laiką ji keletą kartų per dieną girdėdavo, kaip 
atsidaro prieškambario durys ir paskui jo kambaryje kažkas 
balsiai ir greitai kalbasi. Parapija buvo didelė, todėl daug kas 
ateidavo pas jį su reikalais, tačiau ji žinojo, jog ne vienas užsu- 
ka ir pasikalbėti su juo apie sielos išganymą. Rado mat į ką 
kreiptis! Ką jis gali patarti? Juk neįstengia padėti netgi savo 
vargšei žmonai! 

Taip praėjo visa savaitė. Ir šit vieną dieną, sėdėdama ant 
priekrosnio, ji pajuto, jog po prijuoste turi pasislėpusi peilį. Tarsi 
kažkas jai būtų liepę pasiimti peilį. Jai visai neatrodė keista, 
kad ji taip padarė, tačiau nesuprato, kam jai tas valgomasis pei- 
lis reikalingas. Su juo ji negali padaryti nė menkiausios žalos 
nei sau, nei kam kitam. 

Vidurdienį įėjo vyras ir pasakė, jog yra kviečiamas į valsčių 
su reikalais. Turėsiąs važiuoti į vieną sodybą, kuri esanti visai 
kitam gale parapijos, kelio būsią geros dvi mylios. Pietų galinti 

jam netaisyti, bet jis būtų dėkingas, jeigu rastų ką nors užkąsti, 
kai sugrįš namo, pavakare, apie šeštą valandą. 

Ji kaip paprastai nieko neatsakė, bet kada jis pridūrė, kad 
šiandien ji atrodanti smagesnė negu vakar ir kad greitai bū- 
sianti vėl kaip buvusi, ji truputį kilstelėjo prijuostę. O kai jis 
ištiesė ranką, norėdamas kaip visuomet patapšnoti jai per petį, 
ji staigiai pasitraukė į šalį, ir jis pamatė, kaip žybtelėjo peilio 
geležtė. 

Karlas Arturas atšoko atbulas, lyg sterblėje ji būtų turėjusi 
gyvatę. Ir ilgą laiką nieko negalėjo pasakyti. Stovėjo visiškai su- 
mišęs ir purtė galvą. 

— Ana, Ana,- tarė jis pagaliau,- tu, matyt, labai sergi. Reikia 
ką nors daryti. Kai tik sugrįšiu namo vakare, paprašysiu gydy- 
toją, kad pažiūrėtų, kas tau atsitiko. 

Šitaip taręs jis išėjo. Bet dabar ji žinojo tą, ką norėjo suži- 
noti. Suprato, kad tas žmogus niekada jai nepadės išbristi iš 
liūdesio. 


II 

Kaip gera išvažiuoti iš namų, net jeigu sėdai į kratančius 
ūkininko ratus, kaip gera ištrūkti iš kasdienių rūpesčių! Juk Ži- 
nai, kad tai, kas tave kankina, išsisklaidys, kad vėl viskas bus 
gerai, kai tik laukiamas mažas žmogutis ateis į pasaulį. Bet ta- 
vo kantrybei paskutiniu laiku teko patirti sunkių išbandymų, ir 
užtat ypač malonu truputį prasiblaivyti ir pamatyti, kad gyve- 
nime esama ne tik nuoskaudų ir negandų. 

Vos tiktai Karlas Arturas pravažiavo daktaro sodybą ir pa- 
suko į kaimo gatvę, jį išsyk pasitiko džiaugsmas ir linksmybės. 

Jis pamatė, kaip ore plevėsuoja raudonos, baltos ir geltonos ska- 
ros, abipus kelio stovi palapinės, pilnos prekių, o kelyje susirin- 
kę tokia daugybė Žmonių, kad arkliai vos žingine gali pro juos 
prasiskverbti. 

Žodžiu sakant, Korsčiurkoje buvo mugė, tiesa, ne tokia di- 
delė kaip rudenį, kada žmonės darosi atsargas visai žiemai, bet 
vis dėlto seniai laukta ir gausiai lankoma. Atvykę vesterjotlan- 
diečiai siūlė kartūną, kuris kaip tik buvo tinkamas ateinančiam 
šiltam metui, dalarniečiai prekiavo plūgais ir dalgiais, be kurių 
neapsieisi nei ardamas, nei derlių imdamas, pintinių meistrai 
skverbėsi per minią, apsikabinėję pintinėmis, kurios labai pra- 
vers vasarą uogautojams, buvo ir meistrų su didžiuliais ryšu- 
liais skietų ant nugarų - skietai mat ypač didelę turėjo paklau- 
są, nes ilgos, šviesios vasaros dienos - kaip tik geriausias laikas 
sėstis prie staklių. 

Nepaprastai gražus tai buvo reginys, o užvis labiausiai pati- 
ko Karlui Arturui, kad visų veidai spindi džiaugsmu. Turtingi 
pirkliai iš Kristinehamno, Karlstado ir Erebru, kurie nesibodi 
patys važinėti su savo prekėmis, stovi prie staliukų, apsitaisę 
puikiomis skrandomis, su ruonių kailio kepurėmis ant galvų ir 
sveikina pirkėjus kuo saldžiausiomis šypsenomis. Linksmos, 
margaspalvės dalarnietės išsidėliojusios prekes ant paprastų sta- 
lelių. Vietiniai gyventojai sveikinasi su draugais ir pažįstamais 
linksmai ir nuoširdžiai šypsodamiesi,- visi taip šypsosi pava- 
sarį, kai pasibaigia šalčiai, darganos ir žmogus gali ištrūkti iš 
namų. Tiesa, degtinė irgi padėjo kelti nuotaiką, šito negalima 
ginčyti, tačiau šiuo dienos metu girtų dar nematei, žmonės šiaip 
buvo išdrąsėję ir nusiteikę pasijuokti. 

Kai kur spūstis tokia didelė, kad visai neįmanoma prava- 
žiuoti, belieka sustoti ir laukti. Karlas Arturas nesielvartavo, 

tik džiaugėsi, stebėdamas įdomias scenas, be perstojo vykstan- 
čias mugės knibždėlyne. Prie vieno prekystalio, kur buvo par- 
davinėjama puiki Vesterjotlando drobė, stovėjo senis torparis, 
visai nutriušęs, apiplyšęs, ir laikė už rankos dailią mergaitę. 
Senis, matyt, buvo išmetęs ne vieną taurelę, o čia dar pavasario 
saulė pasidarbavo, taigi jį taip suėmė linksmybė ir drąsa, kad 
jis visu balsu šaukė pardavėjui: 

— Bunanderi, Bunanderi, kiek kainuoja raudona kepurėlė? 
Kiek kainuoja raudona kepurėlė, Bunanderi? 

Toji raudona kepurėlė, kurią jis norėjo nupirkti savo dukte- 
riai, buvo daili šiaudinė skrybėlaitė su šilkiniu pamušalu ir il- 
gais rausvais kaspinais. Pirklys ją buvo pasikabinęs prie pala- 
pinės tam, kad ji priviliotų turtingąsias paneles, ir dabar, kai 
panoro ją pirkti torparis, sutriko ir apsimetė negirdįs. Tačiau 
nieko iš to neišėjo, pirkėjas šaukė ir šaukė vis balsiau: 

— Bunanderi, Bunanderi, kiek kainuoja raudona kepurėlė? 

Žmonės kvatojo, vaikėzai ėmė erzinti vargšą senį, o Karlui 
Arturui pagailo žmogelio, kuris įsikalė, jog gražiausia kepurėlė 
mugėje - kaip tik pats tinkamiausias papuošalas jo dukteriai. : 

Vos tik ratai kiek pajudėjo, vėl teko sustoti. Čia žmonės spie- 
tėsi aplinkui kalnų pramonininką, augalotą vidutinio amžiaus 
žmogų, dailiai apsitaisiusį, gražaus ir protingo veido. Jis stovė- 
jo vidury labai rimtas ir orus, bet paskui staiga pašoko ir pliaukš- 
telėjo pirštais. 

— Ašjau visai girtas,- pasakė jis.- Tai bent smagumėlis! 

Paskui vėl staiga surimtėjo, pastovėjo valandėlę oriai ir ty- 
liai, o paskui vėl kad pašoks, kad pliaukštelės pirštais. 

— Ašjau visai girtas - vėl pasakė jis.— Tai bent smagumėlis! 

Žmonėms iš to buvo daug juoko, tačiau Karlui Arturui, ku- 
ris apskritai nekentė girtavimo, toks elgesys atrodė nepadorus, 

ir jis nusigręžė, kol galų gale vežėjas paaiškino, jog čia papras- 
čiausi pokštai. 

— Jis ne girtesnis už mane,- pasakė vežėjas.- Kiekvieną 
kartą mugėje krečia tokius pokštus, jam patinka, kai žmo- 
nės juokiasi. 

Karlui Arturui pagailo žmonos: sėdi susirietusi prie kros- 
nies ir net nenujaučia, jog netoliese verda tokia linksmybė. 

„Kaip gaila, kad ji neateis čia! - pagalvojo jis.- Ko gero, susi- 
tiktų senų pažįstamų, kurių atminimą taip brangina. Reikėtų 
išvaduoti iš niūrumo, kuris dabar ją taip slegia“. 

Tačiau jo mintys greitai pasuko kita linkme. Kaip paprastai 
į muges suplūsta ir šiaip visokių benamių Žmonių, valkatų ir 
perėjūnų, kurių pagrindinis verslas - arklių ir laikrodžių mai- 
nai. Vienas toks vertelga dabar ir lėkė šuoliais viduriu kelio, 
matyt, norėdamas parodyti kokiam nors perpirkliui, ko vertas 
jo arklys. Karlas Arturas pamatė jį iš tolo, jis buvo lieknas, juo- 
daplaukis, stovėjo stačias vežimėlyje, kad patogiau būtų čaižy- 
ti botagu mažytę sartą kumelpalaikę. Žmogus rėkavo, keikė, 
arkliukas dūmė lyg pakvaišęs iš baimės, Žmonės traukėsi į šalį, 
kad nesuvažinėtų. Karlo Arturo vežėjas irgi bandė pasukti į šo- 
ną, tačiau per spūstį nieko negalėjo padaryti, ir jau atrodė, kad 
abu vežimai susidurs. | 

Paskutinę akimirką valkata pakalbino savo arklį ir įtempė 
vadeles. O paskui, ramia žingine važiuodamas pro jaunąjį pas- 
torių, labai mandagiai nukėlė kepurę, kurios pusė snapelio bu- 
vo nuplėšta. 

— Sveikas, brolau! — šūktelėjo jis.- Po velnių, koks atrodai 
nusmurgęs! Mesk šalin savo juodą žiponą ir eik pas mane! Tai 


| 


bent pagyvensim! 

Jis suplakė arklį, ir šis pasileido ristele, o Karlas Arturas, 
sumišęs nuo tokio pasimatymo, liepė savo vežėjui pasistengti 
kaip nors išsimalti iš spūsties. 

Jau atsidūręs vieškelyje, jaunasis pastorius ėmė galvoti apie 
savo pusbrolį Joraną Liovenšioldą iš Hedebiu, kuris dar jaunas 
pabėgo iš tėvų dvaro, susidėjo su čigonais ir kitokiais valkato- 
mis ir jau niekada nepanoro gyventi padoriai ir tvarkingai. 

Iki šiol Karlas Arturas visuomet laikė savo pusbrolį žuvu- 
siu, nelaimingu žmogumi, gėdos dėme visai giminei, tačiau šian- 
dien nebuvo linkęs taip griežtai jį smerkti kaip kitąsyk. Toks 
klajokliškas gyvenimas turi ir gerų pusių. Kiek laisvės, kiek ne- 
tikėtumų! Už kiekvieno kelio posūkio tavęs laukia nuotykis. Tau 
nereikia ruošti pamokslų nustatytai dienai, nereikia pildyti nuo- 
bodžių žurnalų, nereikia kamuotis ilguose parapijos susirinki- 
muose. Gal vis dėlto pusbrolis ne taip jau blogai pasirinko dva- 
ro svetainę išmainydamas į vieškelį. 

Karlas Arturas pats gerai pažinojo vieškelius. Studijų metais, 
kai jam po keturis kartus per metus tekdavo važiuoti iš Karlstado 
į Upsalą, jis ir susipažino su jais. Dienos be rūpesčių! Su džiaugs- 
mu jis minėjo margus ruožus gėlių, žydinčių abipus kelio, gra- 
žius gamtovaizdžius, atsiveriančius nuo kalnelių, valgymą jau- 
kiuose nakvynės namuose, pokalbius su geraširdžiais vežėjais, 
kurie ilgainiui ėmė atpažinti jį ir vis klausė, gal jis ketinąs tol mo- 
kytis Upsaloje, kol tapsiąs išmintingas kaip karalius Saliamonas. 

Jis visada mėgo gyvėnimą gamtos prieglobstyje, todėl jam 
savaime patiko ilgos kelionės. Kai kiti skųsdavosi, jis galvoda- 
vo pats sau vienas: „Nesuprantu, ko jie aimanuoja. Kelias visa- 
da buvo mano draugas. Aš mėgstu stačias kalvas, kurios paį- 
vairina kelionę. Gūdžios vienodos girios taip pat išjudina vaiz- 

duotę. Blogas kelias man irgi nebaisus. Vieną kartą, sulūžus 
tekiniui, aš susidraugavau su ištisu kaimu. Dėl pūgos vieną kartą 
teko svečiuotis grafo pilyje“. 

Kai jo galvoje sukosi šitokios mintys, kilusios po pasimaty- 
mo su giminaičiu, atsitiko netikėtas dalykas. Jam šovė visai nauja 
mintis. Ji blykstelėjo tarsi žaibas danguje. Jis taip nustebo, kad 
net pakilo ratuose ir šūktelėjo. 

— Nejaugi magistras užmiršot pasiimti sutaną? 

Karlas Arturas vėl atsisėdo ir nuramino vežėją. Ne, žinoma, 
jis nieko neužmiršęs. Viskas gerai. Atvirkščiai, jis atradęs tą, ką 
buvo pametęs. 

Paskui jis visą kelią sėdėjo susidėjęs rankas, o akyse švietė 
naujos minties atšvaitai. 

Kaip ir sakė vežėjui, tai, ką jis atrado, nebuvo kas nors nau- 
ja. Šimtą, o gal ir tūkstantį kartų jis skaitė Mato evangelijoje 
žodžius, kuriuos sakė Jėzus, siųsdamas savo mokinius skelbti 
apie artėjančią dangaus karalystę. Tačiau niekada iki šiol nesu- 
vokė kaip reikiant jų prasmės. Tik dabar pagalvojo, kad Jėzus 
iš tikrųjų liepė apaštalams keliauti kaip vargingiems keleiviams, 
be nešulių ir lazdų, ir skleisti linksmą žinią visur, tiek lūšnose, 
tiek rūmuose. Jie turėjo lankytis mugėse ir burti aplink save 
žmones, kalbėti su keleiviais, ilsinčiais užeigos namuose, ben- 
drauti su kitais klajūnais, visur pasakoti apie stebuklingą dan- 
gaus karalystės artėjimą. | 

Kaip galėjo atsitikti, kad jam iki šiol neatėjo į galvą paklusti 
įsakymui, išreikštam taip paprastai ir aiškiai? Jisai, kaip ir kiti 
pastoriai, stovėjo ramiausiai sakykloje ir laukė, kol žmonės at- 
eis pas jį. Tačiau Jėzus visai ne to norėjo. Jis reikalavo, kad Jo 
mokiniai patys vaikščiotų keliais ir takais ir ieškotų būdų, kaip 
prasiskverbti į žmonių širdis. 

Jisai, Karlas Arturas, turėjo savo planą, kurį buvo pats susi- 
galvojęs. Jis norėjo sukurti rojų žemėje, kuris būtų pavyzdžiu 
žmonėms. Ir šią akimirką suprato, kodėl jam nepasisekė. Su- 
prato, kodėl sutiko tiek daug kliūčių, kodėl prarado gražbylys- 
tę, kodėl pats tapo tokių žiaurių nelaimių kaltininku. Dievas 
norėjo parodyti, kad jis pasirinko neteisingą kelią. Kristus ne- 
nori, kad Jo tarnas būtų užsidaręs tarp keturių sienų. Tikras Jo 
tarnas turi būti paukštis keliauninkas, neturtingas žmogus, gy- 
venantis gamtos prieglobstyje. Jis turi valgyti ir gerti tą, ką gau- 
na iš dangaus malonės, turi alkti ir šalti, jei to panori Dievas. 
Miegoti lovoje gali tik tada, kai tas patinka Dievui, o jeigu vie- 
ną rytą bus rastas negyvas, sušalęs pusnyje, tai tas reikš, kad 
Dievas pasikvietė nuvargusį keleivį į savo rūmus. 

„Štai kur tikrosios laisvės kelias, - galvojo jis džiaugsmingai 
virpančia širdimi.- Ačiū Tau, Viešpatie, kad leidai man atrasti 
jį, kol dar ne vėlu“. 

— Sugrįžęs namo,- murmėjo jis pats sau,- parašysiu vysku- 
pui. Paprašysiu atleisti mane nuo pareigų Korsčiurkoje ir išsto- 
siu iš švedų valstybinės Bažnyčios. Pastorium aš, žinoma, lik- 
siu ir toliau ir jokio naujo mokslo neskleisiu. Tačiau aš negaliu 
ilgiau klausyti Bažnyčios įstatymų, vyskupo ir konsistorijos. Aš 
noriu skelbti Kristaus mokslą taip, kaip jis pats liepė, noriu būti 
Viešpaties Dievo klajūnas, pastorius elgeta, Dievo valkata. 

Lyg užkerėtas skęste paskendo jis šiose svajonėse. Gyvenimas, 
rodės, įgijo naują prasmę, vėl pasidarė turtingas ir nuostabus. 

„Juk Žmona gali pasilikti mano troboje,- galvojo jis.- Ji 
bus netgi laiminga ten, kai nereikės manęs matyti. Parsikvies 
atgal vaikus. Dėl jos man nėra kojaudintis. Visa, ko reikia, ji 
pati užsidirbs“. 

Ir jam rodės, kad iš karto atsikratė visų sunkumų. Jo širdis 
plakė ramiai, smagiai, jam pasidarė be galo gera. 

III 


Karlas Arturas nesuspėjo parvažiuoti ligi šeštos, jau buvo 
kone aštuonios, kai išlipo iš ratų prie savo trobelės. 

Kai po valandėlės atidarė virtuvės duris - ak, kaip seniai 
buvo atvėręs jas su tokiu džiugiu nusiteikimu! - jis staiga 
sustojo ant slenksčio: reginys, kurį išvydo viduje, didžiai jį 
nustebino. 

Žmona buvo palikusi savo vietą prie krosnies. Atsikraus- 
čiusi prie stalo palangėje ji lošė kortomis su dviem nepažįsta- 
mais vyrais. Kaip tik tuo metu, kai jis įėjo, ji trenkė kortą ant 
stalo ir suriko linksmai: 

— Vynai! Nieko nebus! 

— Gal tau, Ana, duoti karalių, ir bus visas fokusas,- pasakė 
vienas jos partneris ir taip pat metė kortą. 

Tą akimirką ir nutrūko lošimas. Jie pamatė Karlą Arturą, 
kuris persigandęs stovėjo tarpduryje. 

— Čia mano du draugai iš tų laikų, kai prekiavau keliauda- 
ma, jie atėjo manęs aplankyti, - pasakė žmona nesikeldama iš 
vietos.- Mes ir linksminamės kaip kadaise, kai susitikdavome 
nakvynės namuose po mugės. 

Karlas Arturas priėjo artyn, ir abu vyrai atsikėlė. Vienas bu- 
vo apsitaisęs juodo pliušo liemene, susagstyta ligi pat pasmak- 
rės, o antjos vilkėjo juodą ilgą milo rudinę. Jis buvo raudonsk- 
ruostis, praplikęs, tvirtas, geraširdiško veido. Karlas Arturas 
atpažino, jog čia tas pats pirklys Bunanderis, kuris prie savo 
palapinės turėjo pasikabinęs gražią raudoną skrybėlaitę. Ant- 
rasis buvo dalamnietis su ilga avikailių skranda, dailus vyras, 
taisyklingų veido bruožų, plaukai jo buvo trumpai nukirpti ties 
kakta, 0 šonuose palikti ilgi. 


"a 

- Štai Augustas Bunanderis iš Marko,- pasakė Ana.- Jis iš 
tų ponų, kurie mugėse stovi po palapinėmis ir savo prekes ve- 
žiojasi su arkliu. Net keista, kad jis bičiuliaujasi su tokiais kaip 
aš ir štai Larsas Kranklys,- su vargšais, klajojančiais po žmones 
su maišu ant kupros. 

Vesterjotlandietis padarė mandagų mostą, tarsi atmesda- 
mas nevykusį pasiūlymą nuleisti kainą. Jis pradėjo pasakoti, 
kokia jam buvusi garbė bičiuliautis su tokia gražuole kaip Ana 
Sverd, šauniausia iš visų prekeivių. Tačiau Karlas Arturas per- 
traukė jį. 

— Mano žmonos draugai man visad mieli svečiai, - pasa- 
kė jis,- bet iš karto turiu pasakyti, jog kortomis lošti mano 
namuose nevalia. 

Tai buvo pasakyta mandagiai, tačiau labai išdidžiai. Abu sve- 
čiai raustelėjo ir nedrąsiai apsidairė, bet Ana tuojau atsakė. 

- To betrūko! - sušuko ji.- Atėjai čia ir sutrukdei mums sma- 
giai leisti laiką. Drožk į savo kambarį! Vakarienę aš tau atnešiu 
tenai. Duok mums ramybę! 

Karlui Arturui pasidarė baisiai skaudu išgirdus žmoną šne- 
kant tokiu neįprastu balsu, tačiau susitvardė ir pridūrė vis taip 
pat ramiai ir mandagiai: 

- Argi negalima šiaip sau pasėdėti ir pasišnekėti? Seni drau- 
gai, be abejo, turi daug malonių prisiminimų. 

— Duok, Augustai! - pasakė ji. - Dabar tavo eilė. Juk jis iš tokių, 
kur nesiliauna, kol neatima iš tavęs visko, kas tau brangiausia. 

— Ana! - sušuko Karlas Arturas šaižiu balsu. 

— Taip, argi ne tu atėmei iš manęs vestuvių puotą? Argi ne 
tu atėmei pastoriaus sodybą, kurią aš galėjau turėti? Argi ne tu 
atėmei iš manęs vaikus ir penkiasdešimt riksdalerių? O dabar 
dar nori atimti kortas! Duok, Augustai! 

Vesterjotlandietis nepaklausė jos. Ir jis, ir dalarnietis sėdėjo 
ramiai ir laukė, kol vyras su žmona baigs kivirčytis. Nė vienas 
iš jų nebuvo girtas, ir labai galimas daiktas, jog Karlas Arturas 
būtų gražiuoju atkalbėjęs juos nuo lošimo, jeigu būtų įstengęs 
susitvardyti. Tačiau jis supyko, kad Žmona drįsta jam priešgy- 
niauti ir dar svetimų akivaizdoje. Jis ištiesė ranką, norėdamas 
atimti iš jos kortas. 

Tada Larsas Kranklys, kuris paprastai keliaudavo po žmo- 
nes, užsivertęs ant pečių didžiulį maišą, pilną visokių geležies 
prekių, mostelėjo ranka. Vos vos krustelėjo, beveik nepastebi- 
mai, tačiau Karlas Arturas nulėkė per virtuvę lyg pabaidyta mu- 
sė ir būtų parpuolęs, jeigu ne kėdė, kuri stovėjo palei sieną. Tru- 
putėlį pasėdėjo šniokštuodamas po netikėto užpuolimo, tačiau 
kadangi jau daugelį savaičių po kelias valandas kapodavo mal- 
kas, jam irgi netrūko jėgų. Jis jau buvo bepuoląs priešininką, 
bet šis stipriai suėmė jį, prispaudė rankas prie šonų, pakėlė ir 
nunešė į jo kambarį. Viskas buvo padaryta pamažėle, atsargiai, 
negalėjai to net smurtu pavadinti. Durys, paspirtos koja, atsi- 
darė, stipruolis gražiai paguldė Karlą Arturą ant lovos ir, nė 
žodžio netaręs, paliko. 

Jis gulėjo ten grieždamas dantimis iš pykčio ir pažeminimo. 
Tačiau nuo pat pradžios žinojo, kad nieko negali padaryti. Anas 
aiškiai stipresnis. Nebent bėgti pas lensmaną ir šaukti žmones, 
kad išvarytų tuos nepažįstamus vyrus iš jo trobos, - daugiau jis 
nežinojo, ko imtis. 

Gulėjo taip kelias valandas ir laukė. Pro plonas sienas girdė- 
jo kalbas, juoką, bilkšnojimą į stalą, kai kuris nors mesdavo kortą. 
Užsidegė baisia neapykanta žmonai, kūrė žiauriausius keršto 
planus, kuriuos žadėjo įgyvendinti, kai tik svečiai išsinešdins. 

Pagaliau jie išėjo. Žmona užsidarė miegamajame. Stojo tyla. 

Tadajis atsikėlė ir pritykino per koridorėlį prie žmonos kam- 
bario durų, tačiau raktas buvo išimtas. 

Keletą kartų jis smarkiai pasibeldė, tačiau atsakymo neišgir- 
do. Tada sugrįžo į savo kambarį, pasiėmė žvakę ir greit nuėjo į 
virtuvę paieškoti kokio nors įnagio, su kuriuo būtų galima iš- 
laužti žmonos kambario duris. 

Virtuvėje pirmiausia jam krito į akis kortų kaladė, palikta 
vidury stalo. Jam tuoj šovė į galvą, jog būtinai reikia pasinau- 
doti proga ir sunaikinti šį savo priešą. 

„Ana niekur nedings,- pagalvojo jis.- Nuo manęs ji neiš- 
trūks“. | 

Stalčiuje rado žirkles ir pradėjo karpyti kortas. Karpė kiek- 
vieną mažais trikampiais gabaliukais, rūpestingai, apgalvotai, 
tačiau su begaliniu įniršiu. Vis dėlto sudoroti penkiasdešimt 
dvi kortas - nemenkas darbas, ir jis dar buvo jo nebaigęs, kai 
ryto saulė įspindo pro langą. 

Per tą laiką pyktis jam atlyžo. Jautėsi sušalęs, suniuręs ir 
baisiausiai norėjo miego. 

„Paliksiu rytojui, - pamanė.- Bet šiokį tokį atminimą ji turės 
nuo manęs“. 

Jis suglemžė visą krūvą gabaliukų, gulinčių priešais ant sta- 
lo, ir juokdamasis pradėjo sėti po kambarį. Žėrė juos sauja tar- 
tum sėjėjas grūdus ir žiūrėjo, kad jų prikristų visur. Kai baigė, 
grindys atrodė kaip laukas, ką tik plonai apsnigtas. 

Grindys buvo senos, nelygios, su dideliais plyšiais. Šeimi- 
ninkei bus gražaus darbo, kol iššluos šitas kampuotas snaiges 
iš kiekvieno plyšelio. 

SUSITIKIMAS 


Pagaliau atėjo diena, kai buvo lemta susitikti ir pasikalbėti 
tiems, kurie dar prieš trejetą metų gyveno senojoje Korsčiurkos 
pastoriaus sodyboje ir mylėjo vienas kitą: ji - dabar didelė po- 
nia, žavi, bet drauge ir protinga moteris, skleidžianti laimę vi- 
sur, kur tik žengė, irjis - vargšelis pastorius, kuris amžinai sten- 
gėsi vaikščioti nepramintais takais ir kurį likimas, rodės, buvo 
pasirinkęs įrankiu žudyti visiems, kas jį mylėjo. 

O kurgi jie turėjo susitikti, jei ne tame pačiame pastoriaus 
sode, kuris buvo liudininkas ne tik jų meilės, bet ir juos išsky- 
rusio apgailėtino kivirčo? Tiesa, sodas dar nebuvo atgavęs va- 
sariškos puikybės - atvirkščiai, kadangi buvo pavėsingoje vie- 
toje, pavasaris į jį vėluodavosi visą mėnesį, tad krūmai dar ne- 
"lapojo, supuvę rudens lapai nebuvo išgrėbti iš takelių, o ant 
velėnų suolo netgi pilkavo tartum servetėlės murzino sniego 
dėmės. Tačiau neužmirštami prisiminimai vis tiek juos čia 
traukte traukė. 

Šarlota atvyko į pastoriaus sodybą kartu su pastoriene For- 
sijus tą pačią dieną, kai bažnytkaimyje buvo pavasario mugė ir 
kai Karlas Arturas parapijos reikalais važinėjo po apylinkes. Ji 
labai norėjo, kad jos mylima įmotė pasiliktų didžiajame Šiotor- 
pe netgi per vasarą, bet vis dėlto būtų buvę per Žiauru neleisti 
tokiai darbštuolei sugrįžti namo, kai artėjo gražiausias metų lai- 
kas su visais švarinimo ir tvarkymo rūpesčiais. Pastorienė kal- 
bėjo, kaip ji trokštanti dar nors kartą įeiti į Forsijaus kambarį, 
atsisėsti ant kanapos ir žiūrėti į šūsnis pilko popieriaus, į krėslą 
prie rašomojo stalo, į lentynėlę pypkei, į visa, kas primena bran- 

gaus velionio paveikslą. Tačiau Šarlotą ne taip lengva buvo ap- 
gauti. Ji žinojo, kad ne tik tai traukė senutę atgal į namus. Ka- 
dangi naujas pastorius dar nebuvo paskirtas, ji išsiprašė teisę 
dar metus pagyventi pastoriaus sodyboje, taigi dabar jai rūpėjo 
apginti namų garbę - sužiūrėti, kad gėlių lysvės būtų kaip rei- 
kiant sutvarkytos, laukinės vynuogės lygiai pakirptos, žvyruo- 
ti takeliai vienodai sugrėbstyti ir vejos tokios pat žalios kaip ir 
vyro laikais. 

Šarlota ketino pabūti pastoriaus sodyboje keletą dienų, kol 
senutė pripras prie vienatvės, ir sumanė pasidaryti sau malo- 
numą —- miegoti savo mergautiniame kambaryje. Ji norėjo su- 
šukti toms senoms sienoms: „Žiūrėkit, štai kokia aš, Šarlota. 
Jūs tikriausiai nepažįstat manęs. Pažvelkit į mano suknelę, į ma- 
no skrybėlaitę, į mano batelius, o svarbiausia - į mano veidą! 
Šitaip atrodo tik laimingas žmogus!“ 

Ji priėjo prie veidrodžio, kuris kabojo dar nuo tų laikų, kai ji 
buvo netekėjusi, ir ėmė žiūrinėti savo atvaizdą. 

— Visi lig vieno kalba, kad aš esu bent trejetą kartų gražesnė, 
negu buvau, ir neabejoju, kad jie sako tiesą. 

Ir staiga už savo švytinčio paveikslo ji išvydo blyškų mergi- 
nos veidą, kuriame spindėjo tik niūriai degančios akys. Ji tuoj 
pat surimtėjo. 

— Aišku,- tarė ji,- aš gerai žinojau, kad mes čia susitiksim. 
Vargše mergele, kokia nelaiminga tu buvai tuo metu! Ak, toji 
meilė, toji meilė! 

Ji pasistengė kuo greičiau pasitraukti nuo veidrodžio. Juk 
atvažiavo čia anaiptol ne tam, kad leistųs į atsiminimus apie tą 
baisų laiką, kai iširo jos sužadėtuvės su Karlu Arturu. 

Tiesą pasakius, kažin ar visa, kas ją ištiko tą vasarą, ji iš tik- 
rųjų laikė nelaime. Turtingoji ponia Šagerstriom puikiai žinojo, 

kad visą žavesį jai teikė kaip tik tas nepatenkintas ilgesys, bylo- 
jantis, jog gyvenimas pašykštėjo jai savo brangiausių dovanų, 
tas poetiškas liūdesys, kuris vertė kiekvieną vyrą spėlioti, ar tik 
ne jis būsiąs pašauktas suteikti jai nepatirtą laimę,- kaip tik tai, 
ką ji paveldėjo iš vargšės atstumtosios Šarlotos Liovenšiold. 

Bet ar galėjo ką nors reikšti tasai sielvartas, tasai liūdesys, 
kuris apgaubdavo jos veidą, kai ji būdavo rami? Argi toji švy- 
tinti, visada linksma, visada narsi, visuomet trokštanti pramo- 
gų Šarlota Šagerstriom nebuvo laiminga? Argi dar nepamiršo 
savo jaunystės mylimojo? Ak, tiesą pasakius, nė pati nebūtų 
įstengusi atsakyti į šiuos klausimus. Buvo laiminga su savo vy- 
ru, tačiau po trejų santuokos metų galėjo pasakyti sau, jog nie- 
kada nejautė jam tos stiprios, visa nugalinčios aistros, kuri de- 
gino jos širdį, kai mylėjo Karlą Arturą Ekenstetą. 

Nuo to laiko, kai išėjo į aukštuomenę, ji dažnai pastebė- 
davo, jog daug reikliau dabar žiūri tiek į žmones, tiek į visa 
kita. Jau nebesižavėjo raudonu pastoriaus namu ir kuklia 
pastorienės svetaine. Gal nebeįdomus jai buvo ir nuskuręs 
pastorėlis, kuris vedė keliaujančią prekeivę ir gyveno dvie- 
jų kambarių trobelėje. 

Tik vieną kartą pabandė pamatyti jį po to, kai jis sugrįžo į 
Korsčiurką, o kai nepasisekė, net jautėsi beveik patenkinta. Ne- 
norėjo, kad tas pasimatymas nuviltų ją, bet žinojo, kad jeigu 
nenuvils, jai bus dar sunkiau. 

Tačiau nors nesistengė su juo susitikti, vis dėlto stačiai su 
motinišku rūpesčiu sekė jį. Iš pastorienės sužinodavo viską apie 
viešąjį jo gyvenimą, apie jo vedybas ir naują būstą, apie pavo- 
jingą Teos įtaką ir gerą jo žmonos širdį. Niekas labiau už ją ne- 

bei atsidavimą ir kad daug kas mano, jog jis ištarnavęs jau pa- 

kankamai metų ir yra nusipelnęs užimti gerbiamo pastoriaus 
vietą Korsčiurkos bažnyčioje. 

Šarlota, kuri po vedybų buvo įgijusi blogą paprotį vėlai kel- 
tis, kitą rytą atėjo tik pusryčių. Pastorienė iki to laiko jau buvo 
kelias valandas pratrypusi. Apėjo sodybą, pastovėjo prie varte- 
lių, pasigėrėjo ežero ir bažnyčios reginiu, netgi pasišnekėjo su 
praeiviais ir sužinojo naujienas. 

- Tik pamanyk, Šarlota,- pasakė ji- koksai tas Karlas Arturas! 
Ašjį vis tiek myliu, ką galiu padaryti, bet jis liko toks, koks buvo. 

Ir papasakojo, kad Karlas Arturas padarė baisiausią kvai- 
lystę - leido išvažiuoti tiems dešimčiai vaikų. 

Šarlota sėdėjo tiesiog be žado. Kaip ir ne kartą anksčiau ji 
jautė, jog kuo nors padėti Karlui Arturui nėra jokios prasmės. 
Yra kažkokia jėga, kuri aiškiai veda jį pražūtin. 

- Iš tikrųjų, argi tai ne nelaimė? - kalbėjo toliau pastorienė.- 
Žinai, ką, aš neturiu jokių laipsnių, netgi paprasčiausių pasto- 
riaus egzaminų nesu išlaikiusi, bet būčiau neleidusi atimti iš 
manęs vaikų,- kad ir į kalėjimą būčiau ėjusi! 

— Matyt, jis neištvėrė,- pasakė Šarlota, staiga prisiminusi sa- 
vo apsilankymą Karlo Arturo virtuvėje, tvankų orą, triukšmą, 
dulkes, begalę visokių įrankių, lovas ir žmones. 

— Neištvėrė! - tarė pastorienė niekinama mina.- Lyg žmo- 
nės nepripranta prie dar blogesnių dalykų! Nors ir kažin kokių 
kvailysčių jis kada pridarė, bet vis dar atrodė, jog Viešpats Die- 
vas nori jam padėti. Kaip kažin ką, jeigu jis nebūtų išleidęs tų 
vaikų, būtų baigęs savo dienas kaip Korsčiurkos klebonas. 

— O žmona? - paklausė tuojau Šarlota.- Ar ji taip pat norėjo 
atsikratyti vaikais? 

— Aišku, ne,- tarė pastorienė.- Ji nieko daugiau nenorėjo, 
kaip tik laikyti juos. Sutikau senutę Per Er prie vartelių. Ši gal- 
vą deda, kad tai Teos darbas. 

— Teos! Bet tu juk uždraudei jai... 

— Ak, uždraudžiau... Taip, gal jie dabar ir nesusitikinėja nei jo 
namuose, nei jos, bet tokiam nedideliam kaimely jiems net sunku 
išvengti vienas kito. Senoji Per Er sykį sėdėjo su Tea gydytojo 
laukiamajame, ir nepraėjo nė penkios minutės, kai ten prisistatė 
Karlas Arturas. Tada ji ir ėmė jį įkalbinėti, kad išsiųstų vaikus. 

Damos pažvelgė viena į kitą išsigandusios ir sumišusios. At- 
rodė, kad gerai jų apgalvotas planas byra į šipulius. 

Mat buvo sutarta, jog keletas įtakingesnių parapijos žmonių 
kaip tik šį rytą susirinks į pasitarimą nakvynės namuose. Buvo 
numatyta svarbių pasiūlymų. Korsčiurkos žmonės visada sten- 
gėsi neatsilikti nuo laiko, taigi ėmė kalbėti, jog reikia įsteigti 
kaimo mokyklą. Bet tai dar ne viskas. Parapijos gyventojų tiek 
padaugėjo, jog pradėta manyti, kad vienas pastorius neįstengs 
čia apsidirbti. Sumanyta įsteigti pastoriaus padėjėjo vietą su al- 
ga ir būstu. O kad parapijai nebūtų per sunku, buvo numatyta, 
jog tas pats Žmogus eis ir naujojo pastoriaus padėjėjo, ir kaimo 
mokyklos mokytojo pareigas. Ir tas žmogus bus ne kas kitas, o 
Karlas Arturas. 

Žinoma, šituos klausimus turėjo spręsti parapijos susirin- 
kimas, bet kadangi jie buvo susiję su didelėmis išlaidomis, nu- 
tarta sušaukti parengiamąjį posėdį ir išsiaiškinti, ar tie žmo- 
nės, nuo kurių daugiausia viskas priklausė, sutiks paremti to- 
kį sumanymą. 

Be abejo, niekam neatėjo nė į galvą, jog visą šį planą sukūrė 
guvus Šarlotos protas. Ji sugebėjo labai gudriai pasinaudoti tuo, 
kad paprasti žmonės karštai myli Karlą Arturą, ir iškėlė tą klau- 
simą, pati likdama nuošaly. Visiems buvo aišku, kad jisai, dar 
toks jaunas, negalės tapti parapijos klebonu tokiame dideliame 
pastorate, todėl atrodė, jog patogiausia bus įsteigti dvejas pa- 
reigas, kad būtų galima išlaikyti Karlą Arturą savo parapijoje. 

Ar verta stebėtis, kad, išgirdusi iš pastorienės šias naujie- 
nas, Šarlota nežinojo nė kur dėtis? Jai kone pavyko išrūpinti 
Karlui Arturui nuolatinę vietą su geru atlyginimu - ir šit viską 
sugadino toji Tea. Juk jinai myli jį, taigi turi suprasti, jog dabar- 
tinę pagarbą jis įgijo tik tuo nepaprastu nuopelnu, kad toksai 
neturtingas pastorius apsiėmė globoti visą būrį vaikų. 
ir nežymiai atsiduso. 

— Be dešimties minučių dešimta,- tarė ji.- Greitai prasidės 
susirinkimas. 

Tik ji viena Žinojo, kiek reikėjo padėti pastangų, kol pavyko 
sušaukti šį susirinkimą, ir kaip gudriai ji turėjo veikti. O ypač 
sunku buvo įkalbėti Šagerstriomą, kad prižadėtų dalyvauti ta- 
me susirinkime ir palaikytų toli siekiančius jos planus. 

- Taigi susirinkimas! - tarė pastorienė.- Aš nesistebėsiu, jei- 
gu viskas ims ir subliukš kaip burbulas. Žmonės, kurie lankėsi 
Karlo Arturo namuose, pasakoja, kad žmona per dienų dienas 
sėdi prie krosnies ir nekalba nė žodžio. Pavyduliauja Teai, su- 
pranti. Juk tokie žmonės niekada nesusivaldo. Tiesa, dar kalba, 
kad jie susitikinėją mano sode ir kad aš jiems padedanti. 

— Tetulė Per Er visada mėgo paliežuvauti,- niūriai tarė 
Šarlota. 

Ir su nuostaba galvojo, kaip aiškiai žmogui gali atgyti prisi- 
minimai. Ji jautė tokią pat begalinę neapykantą Teai kaip tą die- 
ną, kai nukirpo jos gražiąsias garbanas. 

Šitaip bešnekučiuojant, pusryčiai pagaliau pasibaigė, ir Šar- 
lota, susijaudinusi ir nuliūdusi, užsimetė ant pečių šaliką ir iš- 
ėjo į sodą. 

Ji žengė nuleidusi galvą, tarsi norėdama atsekti, kurgi eita 
tų dviejų, kurie esą čia skirdavo meilės pasimatymus. Vieta iš 

tikrųjų čia labai tinkama. Karlas Arturas nuo seno žino, kiek čia 
gerų užuobėgų tarp krūmų ir bosketų. 

„Anksčiau jis jos nemylėjo,- galvojo ji,- bet paskui, žinoma, 
galėjo ir pamilti. Toji vargšelė dalarnietė jam nusibodo. Jis ėmė 
ieškoti Teos paguodos, o kad vargonininkas pavyduliauja, tai 
jie gali susitikinėti tik po atviru dangumi“. 

Tačiau nors viskas jai atrodė labai natūralu, ji vis dėlto jau- 
tėsi be galo įžeista, kad įsimylėjėliai slaptiems susitikimams iš- 
sirinko šią vietą. 

„Ir kaip jie drįsta! - mąstė ji.- Krūmai juk dar be lapų. Bet 
kas eidamas keliu gali juos pamatyti“. 

Ji stabtelėjo - reikia gerai pagalvoti. Pro retus rusvus krūmų 
lapus išvydo mažytės pavėsinės kontūrus. 

„Kaip tik čia jie ir slėpėsi, žinoma, čia“ ,- tarė ji sau ir nubėgo 
prie paprastutės, gerokai apšepusios pavėsinės taip greitai, lyg 
būtų tikėjusis rasti ten abu nusikaltėlius. 

Pavėsinė buvo užrakinta, tačiau Šarlota be didelių pastangų 
nuplėšė surūdijusią spyną. Įėjusi į vidų, ji pajuto visą tą nejau- 
kumą, kuris ankstyvą pavasarį jus pasitinka šitokiuose vasari- 
niuose namukuose: oras sudvisęs, langai išdaužyti, apmušalai 
nusilupę. Krūvoje sausų lapų, kuriuos čia supūtė vėjas per ru- 
dens audras, blizgėjo kažkoks glotnus pilkšvai juodas daiktas. 
Tai buvo sodo geroji dvasia, milžiniškas žaltys, čia įsitaisęs Žie- 
mos miegui. 

„Ne, čia jie tikrai nėra buvę,- pagalvojo Šarlota.- Tea būtų 
apalpusi, jei būtų išvydusi tokią gyvatę“. 

Pati ji nekreipė dėmesio į bejėgį padarą. Priėjo prie vieno 
išdaužto lango, atlapojo jį ir atsisėdo ant palangės. 

Iš čia jai buvo gražiai matyti visi krūmynai: dabar, kai jų 
šakos buvo pilnos syvų, jie margavo nuo įvairiausių spalvų. 

Tarp krūmų jau žaliavo žolė, o iš jos stiebėsi lopinėliais rakte- 
liai, našlutės ir geltonieji narcizai. 

Šarlota mėgo šią vietą. Ji sumurmėjo pati sau: 

— Iš tiesų ne pirmą kartą aš čia sėdžiu ir laukiu kažko nesu- 
laukdama. 

Vos tik ištarė šiuos žodžius, pamatė Žmogų, žingsniuojantį 
tarp krūmų. Jis ėjo pavėsinės link ir netrukus tiek prisiartino, 
kad ji atpažino jį. Tai buvo Karlas Arturas. 

Šarlota sėdėjo nejudėdama. „Aišku, jis ne vienas,- pagalvo- 
jo ji.- Tuoj, be abejo, pasirodys ir Tea“. 

Tačiau Karlas Arturas staiga sustojo. Jis pastebėjo Šarlotą ir 
nejučiomis persibraukė ranka per akis — taip daro žmogus, kai 
tariasi išvydęs vaiduoklį. 

Jis stovėjo vos už kelių žingsnių, ir Šarlota pamatė, kad jis 
labai išblyškęs, tačiau veido oda vis tokia pat švelni kaip ber- 
niuko. Gal šiek tiek pasenęs, bruožai paaštrėję, tačiau tauru- 
mas, būdingas pulkininkienės Ekenstet sūnui, neišnykęs. Šar- 
lotai pasirodė, jog su savo pilko milo rūbais jis panašus į šių 
laikų Perą Kiauliaganį, persirengusį princą. 

Nepraėjo nė sekundė, ir Karlas Arturas suprato, jog ant pa- 
langės tikrai sėdi Šarlota. Išskėtęs rankas, jis leidosi į mažytę 
kalvelę, ant kurios stovėjo pavėsinė. 

- Šarlota,- sušuko jis džiaugsmingu balsu.- Šarlota, Šarlota! 

Jis sugriebė jos rankas ir ėmė bučiuoti, o iš akių be paliovos 
riedėjo ašaros. 

Buvo aišku, jog iš netikėtumo jis neteko savitvardos, bet ar 
džiaugsmas, ar skausmas jį išmušė iš vėžių, ji negalėjo atspėti. 
Jis verkė taip graudžiai, lyg per ilgus metus susikaupusios aša- 
ros būtų tik dabar pramušusios užtvarą. 


536 Selma Lagerlėf 


Tačiau jis nepaleido jos rankų, bučiavo ir glamonėjo jas, ir ji 
suprato, kad kalbos apie jo meilės nuotykius su Tea yra ne kas 
kita, kaip prasimanymas. Ne Tea laikė pavergusi jo širdį, O vi- 
sai kita. 

Bet kas toji kita? Be abejo, tai ji pati: kadaise jis su panieka ją 
atstūmė, o dabar jo meilė vėl atgijo. Joks prisipažinimas negali 
to pasakyti aiškiau kaip šios nesulaikomos ašaros. 

Supratusi Šarlota pajuto lūpose keistą skonį, lyg ilgai kama- 
vęs alkis būtų pagaliau numaldytas, lyg koks nepakeliamas, įky- 
rus skausmas širdies kertelėje būtų nurimęs, lyg būtų nukritusi 
nuo pečių sunki našta, kurią ilgai ilgai nešiojo. Apsvaigusi nuo 
laimės, ji užsimerkė. 

Tačiau tas truko vos akimirką. Ji veikiai atsipeikėjo ir at- 
gavo protą. 

„Kas iš to bus? - pagalvojo ji.- Juk jis vedęs, o aš ištekė- 
jusi, be to, jis dar pastorius. Aš turiu stengtis nuraminti jį. 
Tai svarbiausia“. 

— Klausyk, Karlai Arturai, nereikia taip graudžiai verkti - 
pasakė ji.- Juk čia tik aš, Šarlota. Pastorienė būtinai panoro per- 
sikelti vasarai čia, ir dabar aš pabūsiu keletą dienų su ja, padė- 
siu jai susitvarkyti. 

Ji kalbėjo kuo paprasčiausiu tonu, kad tik jis nustotų verkti, 
bet Karlas Arturas kukčiojo dar labiau. 

„Vargšas berniukas! - galvojo Šarlota.- Aš suprantu, kad 
tu verki ne tik dėl manęs. Ne, be abejo, tu verki todėl, kad 
pasiilgai grožio, mokytų žmonių, rimtų kalbų, jaukumo, sa- 
vo motinos ir savo namų. Bet dabar negalvok apie tai, kas 
žuvo, būk protingas“. 

Valandėlę ji žvelgė kažkur į sodo gilumą, paskui kalbėjo 
toliau: 

- Tr Žinai, iš tiesų miela vėl pabūti mūsų brangiam sode. 
Šįryt aš pagalvojau, kaip nuostabu čia vaikščiot tarp krū- 
mų, kol aukštos liepos dar be lapų ir netrukdo saulei šviesti 
žemės. Tiesiog malonu žiūrėti, kaip godžiai žolė ir gėlės ge- 
ria saulės šviesą. 

Karlas Arturas ištiesė ranką, tartum norėdamas ją nutildyti, 
bet kadangi jis tebekukčiojo, Šarlota nusprendė kalbėti apie to- 
kius dalykus, kurie, jos manymu, galėjo jį nuraminti. 

— Kokia keista saulės šviesa,- tarė ji:- kol prasiskverbia pro 
daugybę šakų ir pasiekia žemę, pasidaro drovi ir švelni. Ir tos 
gėlės, kurias ji užaugina, nebūna ryškių spalvų. Jos baltos arba 
šviesiai geltonos, arba blyškiai mėlynos. Jeigu jos nepražystų 
anksti ir jeigu jų nebūtų tokia gausybė, nė vienas Žmogus jų 
nepastebėtų. 

Karlas Arturas pakėlė ašarotą veidą. Didžiausiomis pastan- 
gomis jam pavyko ištarti keletą žodžių: 

- Aš liūdėjau... liūdėjau... visą šią žiemą. 

Buvo aišku, kad jam nepatinka klausytis jos raminančių žo- 
džių apie gėles ir saulę. Jis labai jaudinasi ir nori, kad ji pajustų, 
kokia galinga audra šėlsta jo krūtinėje. Bet Šarlota, žinodama, 
kad yra daug dalykų, kurių geriau neminėti, kalbėjo toliau lyg, 
atkakli auklė, kuri nori užmigdyti įsiverkusį vaiką. 

— Pavasario saulė tikriausiai turi ypatingą galią. Tik pagal- 
vok - kur ji nusiunčia savo spindulius, ten pabunda nauja gy- 
vybė. Ji daro stebuklus. Jos spinduliai tik drungni, bet jie daug 
galingesni už vasaros saulę, kuri per smarkiai degina, ir už ru- 
dens spindulius, kurie neša tik vytimą ir mirtį. Ar tau niekada 
neatėjo į galvą, kad blyški pavasario saulės šviesa veikia pana- 


šiai kaip ir pirmoji meilė? 

Karlas Arturas, rodės, pradėjo atidžiau klausytis, kai ji išta- 
rė šiuos žodžius. Ji greit kalbėjo toliau: 

— Tu tikriausiai tą užmiršai, juk tai menkniekis, o aš dažnai 
prisimenu vieną pavasario vakarą čia, Korsčiurkoje, netrukus 
po to, kai tu čion atvykai pirmą kartą. Mudu su tąvim ėjom 
aplankyti neturtingos šeimos, kuri gyveno trobelėje toli miške. 
Mes ten truputį per ilgai užsibuvome. Dar nespėjom pasiekti 
namų, kai nusileido saulė, o slėniuose pasklido rūkas. 

Karlas Arturas pakėlė galvą. Ašarų srautas apmažo. Jis nu- 
stojo bučiavęs jai rankas - gaudė kiekvieną žodį, kurį tarė jos 
gražios lūpos. | 

— Kažin ar tu atsimeni, kaip mes tada keliavome? Kopėm 
nuo kalvos ant kalvos. Kai pakildavome į viršūnę, mus nušvies- 
davo saulė, o kai nusileisdavom į slėnį, mus apgaubdavo rū- 
kas. Pasaulis aplink mus visai išnykdavo. 

Ką ji nori pasakyti? Žmogus, kuris ją mylėjo, nebesipriešino. 
Be jokių atsikalbinėjimų leidosi jos įtraukiamas į tą kelionę sau- 
lės nušviestomis kalvomis. 

- Ak, koks tai buvo pasivaikščiojimas! - kalbėjo toliau Šar- 
lota.- Švelni blankiai raudona saulė ir minkštas švitantis rūkas 
pakeitė viską aplinkui. Aš nustebau pamačiusi, kad miškai, ku- 
rie arčiau, paliko blyškiai mėlyni, o tolimose kalvose šviečia 
ryškiu purpuru. Mes patekome į nežemišką gamtą. Bijodami, 
kad burtai neišsisklaidytų, beveik nekalbėjome apie tai, koks 
čia grožis. 

Šarlota nutilo. Tikėjosi, kad Karlas Arturas ką nors pasakys, 
bet jis, matyt, nenorėjo trukdyti jai. 

— Užlipę ant kalvos mes eidavom lėtai ir oriai. O nusilei- 
dę į rūko pilną slėnį, pradėdavom šokti. Tiesa, tu gal ir ne- 
šokai, tik aš. Ėjau keliu šokdama, neapsakomai laiminga, kad 

vakaras toks gražus. Bent man taip atrodė, ir aš negalėjau 
žingsniuoti ramiai. 

Karlo Arturo veide švystelėjo šypsena. Šarlota irgi nusi- 
šypsojo. Ji suprato, kad priepuolis praėjo. Jis suvaldė savo 
jausmus. 

— Mes užkopėm dar ant vienos kalvos,- pasakojo Šarlota.- 
Ir tuomet.staiga tu nustojai kalbėti. Aš pamaniau, jog ponui 
pastoriui nepatiko, kad šoku ant kelio, ir net bijojau eiti šalia 
tavęs. Bet tada, kai mes vėl nusileidome į slėnį ir rūkas apgau- 
bė mus... Aš nebedrįsau šokti, ir tada... 

- Ir tada,- pertraukė ją Karlas Arturas,- aš pabučiavau tave. 

Ir tą akimirką, kai ištarė šiuos žodžius, Karlas Arturas pa- 
galėtų būti. Vos tik Karlas Arturas jį pastebėjo, jis bemat dingo. 
Net ėmė abejoti, ar iš tikrųjų ką nors matė. 

Šiaip ar taip, jis nenorėjo nieko sakyti Šarlotai ir jaudinti jos. 
Juk jie tik stovi prie lango ir kalbasi. Kas gi daugiau juos galėjo 
pamatyti, jeigu ne kas nors iš nuomininko žmonių ar koks sodo 
darbininkas? Juk tai neturi jokios reikšmės. Kam trikdyti šią 
laimės akimirką? 

— Taip,- tarė Šarlota,- tu pabučiavai mane, ir staiga aš su- 
pratau, kodėl miškas pasidarė toks žydras ir kodėl užėjo noras 
šokti rūke. Ak Karlai Arturai, visas mano gyvenimas pasikeitė 
tą akimirką. Žinotum, mane apėmė keistas jausmas, atrodė, jog 
galiu pažvelgti į savo pačios sielą, kur plačiuose laukuose žydi 
pavasario gėlės. Visur, visur. Balkšvos, švelniai melsvos ir švie- 
siai geltonos pavasario gėlės. Regėjau jų tūkstančius, jos verste 
vertėsi iš žemės. Kaip gyva nebuvau mačiusi tokios grožybės. 

Bepasakodama ji susijaudino. Akyse sublizgo ašaros, balsas 
virptelėjo, tačiau netrukus ji vėl nusiramino. 

— Mielasis,- pasakė,- ar tu dabar supranti, kodėl šios pava- 
sario gėlės man primena pirmąją meilę? 

Jis smarkiai suspaudė jai ranką. 

— Ak Šarlota! - pridėjo jis. 

Bet tada ji atsikėlė. 

— Matai,- tarė,- kodėl mes, moterys, negalim užmiršti to, 
kuris pirmasis pašaukė meilės saulę mums šviesti. Ne, jo mes 
niekada neužmiršim. Bet, antra vertus, tik labai nedaug, labai 
labai nedaug iš mūsų yra tokių, kurios pasilieka pavasario gė- 
lių šalyje. Gyvenimas mus nuvilioja tenai, kur daugiau jėgos ir 
didybės. 

Ji linktelėjo jam šelmiškai ir drauge liūdnai, davė ženklą, kad 
nelydėtų jos, ir išnyko. 


II 


Kai Karlas Arturas pabudo tą rytą, saulė švietė tiesiai į jo 
langą, o tai reiškė, kad jis išmiegojo kone iki priešpiečių. Jis be- 
mat atsikėlė. Dar ne visai išsiblaivęs iš miegų niekaip negalėjo 
suprasti, kodėl pabudo taip vėlai, ir tik paskui prisiminė, jog 
sėdėjo ligi saulės patekėjimo ir karpė kortas. 

Tada jo atmintyje iškilo visi kiti vakardienos įvykiai, ir jis pa- 
juto didžiausią pasibaisėjimą ir pasišlykštėjimą ne tik žmona, bet 
ir — gal net dar labiau - pačiu savimi. Kodėl jis taip nežmoniškai 
įsižeidė, kad iš pykčio norėjo net nugalabyti žmoną? Nejaugi pats 
sugalvojo šitokią šunystę, kad sukarpė kortas ir išbarstė jas po 
aslą? Kokios piktosios jėgos jį apniko? Kas jis per pabaisa? 

Kadangi iš vakaro nieko nevalgė, ant stalo neliesta sto- 
vėjo visa vakarienė, kurią buvo atnešusi žmona. Jis godžiai 
surijo šaltą košę, išgėrė pieną, paskui pasiėmė skrybėlę ir 

išėjo ilgam laikui pasivaikščioti. Buvo laimingas, kad šito- 
kiu būdu galės dar kelias valandas atidėti neišvengiamą pa- 
siaiškinimą su žmona. 

Nuėjo kaimo keliu iki pastoriaus sodybos, pravėrė varte- 
lius ir įžengė į senąjį sodą, kur praėjusią žiemą daug kartų 
buvo radęs priebėgą nuo triukšmo ir kamšaties žmonių pil- 
noje troboje. 

Ir čia rado Šarlotą, dar gražesnę ir dar labiau gundančią ne- 
gu kadaise. Ar verta stebėtis, kad jis nebesutramdė savo jaus- 
mų? Iš pradžių teketino pašaukti ją, pasakyti, kad jo meilė su- 
grįžo, kad jos nepaprastai ilgėjosi ir dabar nori priglausti ją prie 
savo širdies. 

Tačiau ašaros atėmė jam žadą, ir Šarlota, protinga ir gera 
moteris, spėjo tuo tarpu vėl sugrąžinti jam savitvardą. Jis pui- 
kiai suvokė, ką ji nori pasakyti, minėdama tuos jų pirmosios 
meilės laikus. Leidžia suprasti, kad tebebrangina tų dienų at- 
minimą, bet jos širdis jau priklauso kitam. 

Kai Šarlota nuėjo, kelias akimirkas jo sieloje viešpatavo tamsa 
ir tuštuma. Tačiau bejėgės paniekinto žmogaus neapykantos ne- 
jautė. Jis labai gerai žinojo, jog pats kaltas, kad prarado ją. 

Tačiau šioje niūrioje tamsoje netrukus blykstelėjo šviesos 
spindulėlis. Vakardienos mintys, viliojantys ateities vaizdai, 
kuriuos buvo išblaškę barniai namuose, vėl atgijo, aiškūs ir ža- 
vūs. Kur kas brangesnis už bet kokią žemišką meilę jam atrodė 
jo pasirinktas tikslas: tarnauti savo Išganytojui vieninteliu tei- 
singu būdu - visą likusį gyvenimą būti kaimo vieškelių apaš- 
talu, gyventi kaip laisvam paukščiui, keliauninkui, kuris neša 
atgaivos žodį kenčiantiems, būti Viešpaties Dievo elgeta, ku- 
ris, nors ir skursdamas, dalina savo turtus, nebijančius nei kan- 


džių, nei rūdžių. 

Susimąstęs leidosi iš palengvo Žingsniuoti atgal į bažnytkai- 
mį. Visų pirma reikia susitaikyti su žmona. Kas bus po to, jis 
nelabai žinojo, tačiau širdy jautė didžią ramybę. Dievas jo pasi- 
galėjo. Jam pačiam nereikėjo nieko spręsti. 

Kai priėjo pirmąjį namelį bažnytkaimyje su mažyčiu sode- 
liu, tą patį, iš kurio išėjo Ana Sverd, kai jis pirmą kartą ją suti- 
ko, atsivėrė durys ir jį pašaukė šeimininkė. Ji buvo kilusi iš Da- 
larnos, ir Ana paprastai apsistodavo pas ją, kai dar vaikščiojo 
pas žmones su prekėmis. 

— Tu, pastoriau, nesirūstink ant manęs, kad pasakysiu tau 
blogą naujieną,- tarė ji.- Mat Ana šįryt buvo pas mane ir prašė 
tau pranešti, jog sumaniusi išeiti iš tavo namų. 

Karlas Arturas spoksojo į moteriškę nieko nesuprasdamas. 

- Taip,- kalbėjo toji toliau,- ji iškeliavo namo į Medstubiu- 
ną. Ašjai sakiau, kad dar neitų. „Jau gal po kelių savaičių susi- 
lauksi mažo“,- pasakiau jai. Bet ji atsakė, jog vis tiek turinti 
eiti. Ir būtinai prašė, kad pasakyčiau, kur ji iškeliavo. „Tegul 
nemano, kad aš sau žadu ką pasidaryti, - pasakė ji.- Aš tik ei- 
siu namo“. 

Karlas Arturas griebėsi už tvoros. Nebemylėjo žmonos, bet 
jie taip ilgai gyveno drauge, kad vis dėlto pajuto, jog kažkas 
sudužo jo širdyje. Be to, ir šiaip juk baisiai apmaudu. Dabar 
visas pasaulis sužinos, kad jo žmona buvo tokia nelaiminga, 
jog nusprendė pati savo noru jį palikti. 

Tačiau kol jis stovėjo šitos naujos kančios draskomas, jam 
vėl dingtelėjo mintis apie didelę, viliojančią laisvę. Žmona, na- 
mai, žmonių pagarba — visa tai nieko nereiškia tame kelyje, ku- 
riuo jis pasiryžo eiti. Jo širdis plakė lengvai ir lygiai, nepaisyda- 
ma nieko, kas jį ištiko. Dievas išvadavo jį nuo įprastinių žmo- 
giškų rūpesčių ir slegiančių naštų. 

Kai po kelių minučių pasiekė savo namus ir įžengė į kamba- 
rį, jis stačiai apstulbo pamatęs, jog tas apruoštas. Lova paklota 
ir padėklas išneštas. Negalėdamas tuo atsistebėti, greit nuėjo į 
virtuvę ir netgi čia rado kuo gražiausią tvarką. Ant grindų klū- 
pojo moteriškė ir rankiojo smulkias atkaklias kortų skiauteles, 
sulindusias į mažiausius grindų plyšelius ir nepasiduodančias 
šluotai. Ji niūniavo dainelę ir atrodė puikiai nusiteikusi. Kai jis 
įėjo, ji pakėlė galvą, ir jis pamatė, jog tai Tea. 

— Ak Karlai Arturai! - pasakė ji.- Aš bemat atskubėjau čia, 
kai tik išgirdau, jog tavo Žmona tave paliko. Aš supratau, kad 
tau reikia pagalbos. Tikiuosi, kad nepyksti ant manęs. 

— Dėl Dievo meilės, Tea! Atvirkščiai, tai labai gražu iš 
tavo pusės. Bet nesivargink su tomis nelemtomis kortomis! 
Tegul sau būna. 

Tačiau Teą nelengva buvo perkalbėti. Ji tebedainavo ir 
rinko toliau. 

— Aš susirinksiu jas atminimui, pasakė ji.- Kai čia atėjau 
prieš valandėlę, mačiau, kad jinai - tu žinai, ką aš turiu galvo- 
je,- brūkštelėjo keletą kartų šluota, bandydama jas iššluoti. Bet 
kai pamatė, kaip tvirtai jos laikosi, numetė šluotą. Paliko viską 
ir iškeliavo sau. 

Ji nusijuokė ir vėl uždainavo. Karlas Arturas žiūrėjo į ją ko- 
ne su pasišlykštėjimu. 

Tea pastūmė jam dubenėlį, į kurį buvo surinkusi visą krūvą 
mažyčių popieriaus skiautelių. 

- Jos nėra, štai šitos skiautelės išvarė ją - pasakė ji.- Kaipgi 
man jų nesusirinkti ir nepaslėpti? 

- Tea, negi tu pakvaišai? 

Jo balse skambėjo panieka ir gal net neapykanta. Tea pa- 
kėlė akis ir pamatė, kad jis stovi suraukęs kaktą, bet nesilio- 
vė juoktis. 

- Taip,- pasakė ji,- tas tau sekasi su kitom, bet ne su manim. 
Mušk mane, spardyk! Aš vis tiek sugrįšiu. Manęs tu niekada 
neatsikratysi. Tai, kas gąsdina kitas, mane tik traukia. 

Ji vėl pradėjo niūniuoti, ir jos daina darėsi vis garsesnė. Ji 
skambėjo kone kaip pergalės maršas. 

Karlas Arturas pasibaisėjo šituo isterijos priepuoliu ir nuėjo 
į savo kambarį. Vos tik liko vienas, išsyk pasijuto smagus, lais- 
vas. Ir nesvyruodamas pradėjo rašyti laišką vyskupui - prane- 
šimą, jog atsisako savo pareigų. 


NELAIMINGAS ATSITIKIMAS 


I 


Šagerstriomas išvažiavo iš namų anksti rytą, kad suspėtų į 
svarbų susirinkimą užeigos namuose. Susirinkimas iš tikrųjų 
prasidėjo dešimtą valandą, bet kadangi viskas ėjosi labai grei- 
tai, jau vienuoliktą valandą jis galėjo važiuoti į pastoriaus so- 
dybą ir padaryti nedidelį vizitą pastorienei ir Šarlotai. Jis pasi- 
ilgo Žmonos, nors išsiskyrė su ja vos prieš dieną, ir slapčiomis 
vylėsi, kad gal pavyks ją prikalbinti važiuoti drauge namo. 

„Tiesą pasakius, man tuojau pat reikėtų grįžti ir pasižiūrėti, 
kas atsitiko lentpjūvėje,- galvojo jis.- Bet gal nėra ko skubėti. 
Gal palaukti iki vakaro? Apie kokią penktą ar-šeštą Šarlota, ko 
gero, galėtų važiuoti su manim be jokių sąžinės priekaištų“. 

Sodyboje jį pasitiko pastorienė ir tuojau pradėjo jį klausinėti 
apie susirinkimą. Aišku, ji taip ir maniusi, kad iš to sumanymo 
nieko neišeisią. Girdėjusi, kad Karlas Arturas leidęs išvežti vi- 
sus dešimt vaikų,- padaryta baisiausia kvailystė. 

Šagerstriomas greit nuramino ją - girdi, tas neturėję jokios 
reikšmės. Visi sutikę skirti pastorių mokytoju ir duoti jam butą, 
bet atsistojęs fabrikantas Aronas Monsonas ir paklausęs, ar verta 
parapijai darytis tokias dideles išlaidas ir laikyti tokį pastorių, 
kuris taip elgiasi, kad netgi žmona nuo jo pabėgo. 

— Ką tu sakai! —- sušuko pastorienė.- Argi žmona pabėgo? 
Kas gi jį Žiūrės? 

Ir visi susirinkimo dalyviai, regis, šito savęs klausė. Žmona 
visi pasitikėjo. Beveik atrodė, kad ne vyras, o jinai numatyta 
skirti pastoriaus padėjėja ir mokyklos mokytoja, nes kai tik bu- 
vo sužinota, kad ji iškrito iš lošimo, pasiūlymo svarstymas bu- 
vo atidėtas neribotam laikui. 

Pastorienė, pasipiktinusi ir nuliūdusi dėl tokios baigties, ėmė 
ir prasitarė neatsargiai: 

- Taip, argi aš nesakiau visą laiką Šarlotai, kad neverta steng- 
tis padėti Karlui Arturui? 

Šagerstriomui labai nepatiko girdėti, kad Šarlota rūpinasi 
buvusiu sužadėtiniu, ir jis iš karto apsiniaukė, tačiau pastorie- 
nė, suvokusi, jog pasielgė neapgalvotai, tuoj suskato kreipti jo 
mintis kitur ir pasakė, kad Šarlota nuėjusi į sodą. 

Šito nereikėjo kartoti antrą sykį. Jis tuoj pat įlindo į krūmų 
labirintą ieškoti Šarlotos, o kai išgirdo jos balsą iš senos pavėsi- 
nės, dirstelėjo pro langą vidun. Ir tikrai pamatė Šarlotą, sėdinčią 
ant priešingo lango ir gyvai kalbančią su Karlu Arturu. Tada, nė 
kiek negaišdamas, nespėjęs pagauti nė vieno Žodžio, nuėjo šalin. 

Jis nepasiliko netgi sode, o atsistojo prie pastoriaus namo 
priebučio ir ėmė laukti žmonos. Nuo to, ką pamatė, jis taip ap- 
kvaito, jog atrodė, kad ne jis pats galvoja, o mintys eina kažkur 
iš šalies. Kažkodėl prisiminė pokalbį, kurį kadaise buvo girdė- 
jęs. Ėjo kalba apie daktarienę Romelijus, ir kai kas stebėjosi, kad 
ji tebemyli savo vyrą, nors tasai ir baisiausias girtuoklis. 

— O, nesistebėkit! - pasakė kažkas.- Juk ji iš Liovenšioldų, o 
Liovenšioldai niekada neužmiršta pirmosios meilės. 

Jis neprisiminė, nei kada, nei kur girdėjo tą pokalbį. Netgi 
nebuvo tikras, ar jau pažinojo Šarlotą tuo metu, bet dabar šie 
žodžiai pakilo iš sielos gelmių ir kone mirtinai išgąsdino. 

Netrukus jis pajuto, jog stovi abiem rankom susiėmęs galvą, 
lyg bijodamas, kad neaptemtų protas ir sąmonė. Ir tuojau nu- 
leido rankas ir atsitiesė. „Aš turiu dėtis ramus, nes Šarlota gali 
bemat čia pasirodyti“. 

Netrukus jis ir pamatė ją ateinančią. Žengė neskubėdama, 
suraukusi antakius, lyg būtų mėginusi išspręsti kažkokią sun- 
kią ir painią mįslę. Tačiau kai tik pamatė vyrą, jos veidas nušvi- 
to, ir ji atskubėjo prie jo. 

- Žiūrėk, tu jau atvažiavai! - sušuko ji visa džiūgaudama, ap- 
kabino jį ir pabučiavo. Meilesnio sutikimo jis negalėjo nė norėti. 

„Kas jos per mitrumas! - pagalvojo jis.— Nėra nė ko stebėtis, 
kad ji man apsuko galvą ir įtikino, jog tikrai mane myli“. 

Jis manė, kad Šarlota kaip visada atvirai papasakos, jog su- 
tikojaunąjį Ekenstetą, bet to nesulaukė. Ji netgi nepaklausė, kaip 
baigėsi susirinkimas. Galėjai pamanyti, kad visai tą užmiršo. 

Šagerstriomas, žinoma, pasidarė savas išvadas iš jos tylėji- 
mo. Dar skaudžiau pajuto, jog yra apviltas ir apgautas. 

Jis nieko daugiau negalvojo, tiktai kaip kuo greičiau iš- 
važiuoti, kad galėtų ramiai apsvarstyti šio atradimo svarbą. 
Kalbinti Šarlotą, kad važiuotų su juo kartu namo, aišku, nė 
nebemanė. 

Išvažiuoti iš pastoriaus sodybos neišdavus savo blogos nuo- 
taikos jam padėjo senoji lentpjūvė Didžiajam Šiotorpe. Jis pa- 
pasakojo Šarlotai, kad ji sustojusi vakar vakare, tuoj po to, kai ji 
ir pastorienė išvažiavo, ir kad nei meistrui, nei inspektoriui su 

valdytoju nepavykę rasti gedimo. Kreipęsi į jį, Šagerstriomą, 
bet ir jam nieko neišėję. 

Šarlota žinojo, kad jos vyras labai nori pagarsėti kaip didelis 
mechanikas ir kad niekas jam nesuteiks tokio malonumo, kaip 
galimybė parodyti, jog rimtai išmanąs tokius dalykus, todėl į 

— Aš pažįstu tas senas lentpjūves,- pasakė ji.- Kai kada jos 
susimano pailsėti keletą dienų, o paskui, žiūrėk, ir vėl veikia 
kaip niekur nieko. 

Jiems šitaip bekalbant, įėjo pastorienė, padarė savo dailųjį 
reveransą ir paklausė, ar nemalonėtų fabrikantas Šagerstrio- 
mas suteikti jai garbę - papietauti drauge. Tačiau Šagerstrio- 
mas atsiprašė: jo laukianti lentpjūvė. Jis paaiškino pastorienei, 
jog tai ne šiaip sau lentų pjaunamoji. Jos mechanizmas esąs 
labai savotiškas ir gana sudėtingas. Senieji Didžiojo Šiotorpo 
darbininkai pasakoją, kad ji buvusi pastatyta prieš šimtą metų 
paties Polhemo, didžiojo išradėjo. Ir jis labai tuo tikįs, nes tik iš 
tiesų genialus mechanikas galėjęs sukurti tokią sudėtingą ma- 
šiną. Vakar jis nieko negalėjęs padaryti ir visai nusiminęs, bet 
šiandien, bevažiuojant čia, jam atėjusi į galvą viena mintis. Jis 
tariasi supratęs, ko ten trūksta. Taigi jam reikią tučtuojau va- 
žiuoti namo. 

Jo žmona ir pastorienė nusprendė, kad jeigu jis nieko dau- 
giau negali galvoti, kaip tik apie sudėtingą senosios lentpjūvės 
mechanizmą, tai geriau leisti jam važiuoti. 

Vos tik įsisėdęs į karietą, jis ėmėsi sunkaus ir beviltiško dar- 
bo - bandė išsiaiškinti arba, dar geriau, išvyti iš minties tą, ką 
tarėsi matęs pro pavėsinės langą. Tačiau, deja, mūsų akys turi 
bjaurią ypatybę negailestingai ryškiai įsidėmėti kai kuriuos vaiz- 
dus ir be paliovos juos vėl iš naujo atgaivinti. 

Tiesa, jis pripažino, kad Šarlota ir Karlas Arturas nesibučia- 
vo, netgi nesiglamonėjo. Jis būtų galėjęs pamanyti, kad jie pa- 
prasčiausiai kalbėjosi, jeigu nebūtų matęs, koks apsiverkęs jau- 
Šarlotą, o ką jau kalbėti apie tai, su kokiu švelnumu ir užuojau- 
ta į jį Žvelgė jinai. 

Paskui dar prisiminė pastorienės žodžius, iš kurių suprato, 
jog Šarlota vis dar stengiasi padėti Karlui Arturui, prisiminė ir 
jos uždarumą. Argi tokių įrodymų per maža? 

Jis, be abejo, stengėsi save įtikinti, kad jie su Šarlota buvo 
nepaprastai laimingi, kad ji niekada netgi veido išraiška nepa- 
rodė, jog ilgisi kito, tačiau visa tai išsyk nublankdavo, kai tik jis 

— Gal ji manė, kad senoji meilė numirė - murmėjo jis,- ta- 
čiau kai tik sutiko jį, ta meilė vėl užsiliepsnojo iš naujo. 

Taip pamažu jam pavyko galutinai save įtikinti, kad Šarlo- 
tos širdis priklauso Karlui Arturui, ir jis pradėjo svarstyti, ko 
dabar imtis. 

Šarlotos niekas nesuvilios taip, kad ji sutremptų ištikimy- 
bę,- tą jis gerai žinojo. Bet argi to pakanka? Argi tikras vyras 
gali taikytis su tuo, kad jo žmona dūsauja dėl kito? Ne, tūkstan- 
tį kartų geriau skyrybos. > 

Tačiau nuo šios minties jam apsiniaukė visas pasaulis./Kaip? 
Gyventi be Šarlotos? Negirdėti daugiau jos smagios šnekos, ne- 
sijuokti iš jos išmonių, neregėti jos žavaus veidelio? Jį visą nu- 
krėtė šiurpas. Jam atrodė, jog brenda per ledinį vandenį. 

Parvažiavęs į Didįjį Šiotorpą, jis atsisakė pietų. Tuojau pasi- 
šaukė valdytoją ir su juo drauge nuėjo į lentpjūvę. 

- Žinot, pone valdytojau, bevažiuojant man kilo idėja. Man 
regis, aš jau Žinau, kas ten kliūva. 

Atvykę į vietą, jie nuėjo į mašinų skyrių, kur genialusis meist- 
ras, rodos, tyčia buvo prigriozdęs galybę visokių tekinių, skrie- 
jikų ir svertų. Šagerstriomas stipriai nutvėrė vieną dalbą ir pa- 
traukė į save. 

Tačiau, matyt, jis nesitikėjo, kad mechanizmas tuojau ims 
veikti, o gal jo mintys buvo visai kitur. Kai galinga mašina pra- 
dėjo judėti, jis nespėjo pasitraukti, ir jį pagavo pjūklas. 


II 


Šagerstriomas pabudo nuo supimo ir nepakenčiamo skaus- 
mo. Suprato, kad gabenamas neštuvais. Nešėjai žengė iš lėto, 
atsargiai, tačiau nuo kiekvieno krestelėjimo jį varstė tokie skaus- 
mai, kad jis be paliovos vaitojo. 

Vienas nešėjas pastebėjo, kad ponas atgavo sąmonę, ir davė 
ženklą kitiems, kad sustotų. 

- Arjums labai skauda, pone šeimininke? - paklausė jis, kal- 
bindamas jį lyg mažą vaiką.- Gal pastovėti čia truputį? 

- Jau greitai būsime kambaryje,- bandė raminti kitas.- Tuoj 
bus lengviau, kai tik ponas atsigulsit į savo lovą. 

Tada jie vėl ėmė nešti, ir nežmoniški skausmai iš naujo 
surėmė. 

— Dar stebuklas, kad šitaip baigėsi,- pasakė vienas iš vyrų.- 
Aš maniau, kad jį perpjaus kaip rąstą. 

- Taip, vos neatsitiko baisi nelaimė,- pridūrė kitas.- Dabar 
šeimininkas dar liko su rankom ir kojom. 

— Ko gero, koksai šonkaulis sulaužytas,- tarė trečias,- bet 
nebūtų ko nė stebėtis. 

Šagerstriomas suprato, kad šitie paprasti žmonės nori jį nu- 
raminti, jis buvo be galo sujaudintas ir dėkingas jiems už jų 

geraširdiškumą. Jis irgi stengėsi tvardytis ir nevaitoti. Bet drauge 
jautėsi bent kiek nusivylęs, kad nė vienas jų neužsimena, kaip 
nuostabiai jam pavyko išjudinti lentpjūvę. Jis norėjo, kad jį už 
tai pagirtų. 

Kai vyrai panešė dar keletą žingsnių, jį suėmė begalinis sil- 
pnumas. Ilgiau jis to neištvers. Jeigu dar kratys, jis numirs. 

Jeigu būtų valiojęs, būtų liepęs jiems sustoti, tačiau neturėjo 
jėgų. Ir netgi pajuto, kad viena kūno dalis po kitos ima tirpti, 
stingti. Jr tirpsta nežmoniškai greitai, nuo kojų link galvos... 

Kai antrą kartą pabudo, jis užuodė silpną rožių kvapą ir su- 
prato, kad tikriausiai čia Didžiojo Šiotorpo svetainė. Matyt, jį 
įnešė į svetainę, kad nereikėtų lipti laiptais. Jo miegamasis bu- 
vo antrame aukšte. 

Kažkas ėmė traukti jam batus, bet šito jis nebeiškentė. Taip 
suvaitojo, kad teko liautis. 

— Tegul būna, kol atvažiuos daktaras,- išgirdo jis valdy- 
tojo balsą. 

—- Taip,- pasakė kitas balsas. Jam pasirodė, kad čia Ju- 
hansonas, tarnas. Tačiau balsas buvo taip pasikeitęs nuo aša- 
rų, kad jis net ėmė abejoti.- Taip, labai galimas daiktas, kad 
lūžę pėdos kaulai. 

Šagerstriomas atsimerkė, norėdamas parodyti jiems, kad at- 
gavo sąmonę. Jis gulėjo ant plačios sofos svetainėje ir matė, kaip 
ekonomė ir dvi tarnaitės kloja patalą, o valdytojas ir tarnas bando 
nurengti jam drabužius. 

Jis ištarė keletą žodžių, kad jo nejudintų. Garsas, kuris išsi- 
veržė iš jo krūtinės, buvo visai nepanašus į žmogaus balsą. Jam 
pasirodė, jog tai greičiau mirtinai pašauto žvėries kriokimas, 
bet, laimė, jie suprato, ką jis norėjo pasakyti. Jį paliko gulėti su 
drabužiais ir liovėsi kloti patalą. Ekonomė atnešė antklodę ir 

norėjo ant jo užtiesti. Tačiau jis negalėjo pakęsti tokio sunkaus 
daikto. Sušvokštė jai kažką, ir ji pasitraukė. Paskui ji norėjo pa- 
kišti jam priegalvį po galva. Ne, nė to nereikią. 

Jis širdo ant valdytojo, kuris, nors ir suprato, koks sudėtin- 
gas senojo Polhemo mechanizmas, nė vienu žodžiu nesiteikė jo 
pagirti. Juk lentpjūvė būtų galėjusi taip ir stovėti, jeigu jam ne- 
būtų atėjusi toji idėja. 

Jis pamerkė keletą kartų valdytojui, ir šis priėjo artyn pa- 
klausti, ko jis pageidauja. Bet valdytojas nė priėjęs nieko nepa- 
sakė. Šagerstriomas pakuždomis liepė jam kaip reikiant užmo- 
kėti tiems geriems vyrams, kurie jį nešė, ir valdytojas linktelėjo, 
kad suprato. Ir tada paklausė, ar ponas šeimininkas daugiau ko 
neįsakysiąs. 

Šagerstriomas labai nenorėjo apie tai kalbėti pats. Jis žinojo, 
kad valdytojui jo elgesys gali pasirodyti vaikiškas, bet žodžiai 
deginte degino liežuvį, ir jis turėjo prašnekti: 

— Vis dėlto aš išjudinau lentpjūvę. 

- Taip, ačiū Dievui,- pasakė valdytojas.- Taip, pone šeimi- 
ninke, tikrai išjudinot. 

Šagerstriomui buvo ypač apmaudu, kad valdytojas kaip tik 
tuo metu susijaudino ir pradėjo verkti. Jis tikėjosi daug iškal- 
bingesnio pripažinimo. 

Jam buvo net nemalonu klausytis aimanų ir šniurkščioji- 
mų, jis sugargė, kad norįs likti vienas, ir ekonomė, valdytojas 
ir tarnaitės išėjo iš kambario. Tiktai vienas Juhansonas paliko 
už slaugę. 

Nuo tylos Šagerstriomas pasijuto geriau. Jis šiek tiek apsira- 
mino, pasidarė ne toks irzlus ir aikštingas.“Juk aš ne koks bejėgis 
vaikas,- galvojo jis.- Žmonės klauso, kai aš įsakinėju. Jeigu tik 
man leistų gulėti ramiai, visiškai ramiai, tada aš nejausčiau skaus- 
mų. O įsakyti, kad aplink mane būtų tylu, tiek aš dar turiu jėgų. 

Jam buvo aišku, kad mirs, ir jis dėl to nė kiek nenuliūdo. 
Tetroško vieno dalyko - kad mirtis atsėlintų nepastebimai, kad 
jis galėtų ją sutikti ramiai ir kad niekas dėl jos atėjimo nekeltų 
triukšmo. 

Jis pradėjo mirksėti Juhansonui. Ir tik dabar suprato, kokia 
laimė, kad Šarlotos nėra namie. Ji neleistų jam šitaip numirti 
gulint ant sofos ir nenusirengus. Jis pakuždomis įsakė Juhanso- 
nui ničnieko nepranešti poniai. Nereikią jos gąsdinti. Tik pa- 
kviesti gydytoją ir teisėją, tačiau nieko nepasakoti poniai. 

Juhansonas atrodė nuliūdęs, o Šagerstriomas buvo labai pa- 
tenkintas. Iš veido nieko nesimatė, tačiau širdy jis šypsojosi. 
Argi ne gražu: ponios nereikia gąsdinti! Jis didžiavosi, kad jam 
pavyko taip sugalvoti. Iš tikrųjų, negi jam pasisektų apgauti 
Šarlotą? Negi jis tikrai spės numirti, jai nieko nežinant? 

Jis girdėjo dundant išvažiuojančias karietas, išsiųstas par- 
vežti gydytojo ir juristo, ir pasižiūrėjo į sieninį laikrodį, kabantį 
tiesiai priešais. Buvo pusė ketvirtos, o iki bažnytkaimio, ačiū 
Dievui, geros dvi mylios. Lundmanas, žinoma, lėks kaip pašė- 
lęs, bet vis tiek praeis mažiausiai keturios valandos, kol atva- 
žiuos daktaras. Ramybė, begalinė ramybė iki pusės aštuntos! 

Jam ir pačiam atrodė, kad jį pagavo kažkoks vaikiškas išdy- 
kumas. Tartum būtų sumanęs iškrėsti kokį pokštą. Lyg jis ne- 
turėtų teisės numirti slapčiomis ir nesileisti gydomas. Bet visa 
tat niekai. Gyvi niekai. Greitai galas turtuoliui Šagerstriomui. 
Užtat bent kol kas jis pats sau ponas. 

Šarlota, aišku, bus nepatenkinta, supyks, bet ir tai niekis. 
Jam atėjo į galvą dar viena gera mintis. Jis paliks jai visą savo 
turtą. Tai bus jai atpildas už tai, kad negavo triukšmauti, įsaki- 
nėti ir barti, kai jis gulėjo mirties patale. 

Jam pačiam atrodė keista, kad dabar, kai po kelių valandų 
teks mirti, jis negalvoja apie jokius svarbius ir iškilnius daly- 
kus. Negalvoja, ir tiek. Nori tik išvengti kančių, klausinėjimų, 
užuojautų ir kitokių nemalonumų. Trokšta tik ramybės. Jis pa- 
našus į vaiką, kurio mokykloj laukia bausmė ir kuris svajoja tik 
pabėgti į tamsią girią ir ten pasislėpti. 

Jis prisiminė viską, kas atsitiko rytą, tačiau tai jo nebejaudino. 
Tokios sielos kančios jam atrodė juokingai menkos. Ir ne todėl jis 
nenorėjo matyti Šarlotos, kad ji meiliai žvelgė į Karlą Arturą. Ne, 
tik todėl, kad ji vienintelė būtų drįsusi nepaklausyti jo. Jis galėjo 
įsakinėti ir valdytojui, ir ekonomei, ir Juhansonui, bet ne Šarlotai. 
Net gydytoją manė galėsiąs palenkti savo valiai. O Šarlotos - nie- 
kada! Ji tikrai neparodys jam nei gailesčio, nei pagarbos. 

Žinoma, labai niekinga taip bijoti kančios. Bet kadangi jam 
vis tiek lemta mirti, tai stačiai nesuprantama, kam Žmonės tu- 
rėtų jam priešgyniauti. 

Apie pusę aštuntos išgirdo dundant ratus. Jam toli gražu 
neatrodė, kad laikas slinko pamažu, ir jis atsiduso, kad dakta- 
ras jau čia. Netgi vylėsi, kad gydytojas bus išvykęs kur nors į 
kitą vietą ir kad ateis kokia devinta, kol galės čia atvažiuoti. Bet 
Lundmanas, aišku, varė arklius be jokio pasigailėjimo, kad gy- 
dytojas greičiau galėtų suteikti jam pagalbą. Neįmanoma jų įti- 
kinti, kad jis visiškai negeidžia pagalbos. 

Juhansonas išsėlino iš kambario pasitikti gydytojo. Tuojau 
prasidės bruzda. Daktaras ims čiupinėti, maigyti ir tampyti są- 
narius. Jau dabar, gulėdamas ant sofos, jis žinojo, kad viena 
pėda išnarinta: pirštai atsukti į apačią, o kulnas į viršų. Bet ką 
tai reiškia tam, kuris tuoj mirs? Kad tik daktaras nejaustų pa- 
reigos atitaisyti jos, kol jis dar gyvas. 

Romelijus įėjo į kambarį tvirtu žingsniu, pasitempęs. Šagerst- 
riomas tikėjosi pamatyti jį išgėrusį kaip paprastai, ir todėl tru- 
putį nusivylė. 

„Oi, oi! Jeigu blaivus, tai, ko gero, jaus pareigą ką nors dary- 
ti“ —- pagalvojo jis. 

Tačiau vis tiek pabandė perkalbėti gydytoją, kad leistų jam 
ramiai gulėti. 

— Tamsta turbūt matai, kad čia nebėra kas veikti. Po kelių 
valandų vis tiek galas. 

Daktaras pasilenkė prie jo. Šagerstriomas pamatė krauju pa- 
sruvusias akis, visiškai tuščią žvilgsnį ir suuodė stiprų degti- 
nės kvapą. „Jis toks pat girtas kaip visada,- pagalvojo,- nors 
mano, kad tokią rimtą valandą turi laikytis tiesiai. Man jis ne- 
pavojingas“. 

- Taip, mielas Šagerstriomai,- išgirdo jis daktaro žodžius.- 
Iš tiesų atrodo, kad tamstos tiesa. Man čia nebus daug darbo. 

Romelijus vis dėlto dar nebuvo galutinai susmukęs, stengė- 
si laikytis kuo oriau ir dėjosi bandąs kažką daryti. Paklausė pul- 
so, pasiuntė tarną atnešti šalto vandens, tvarsčių šaldančiam 
kompresui ant kaktos uždėti, atsargiai perbraukė ranka per iš- 
suktą koją ir gūžtelėjo pečiais. 

— Vadinasi, tamsta nori ramybės,- pasakė jis.- Taip, tas būtų 
tamstai geriausia. Bet ar nenorėtumei, mielasis, persikelti į 10- 
vą? Šit kaip - irgi ne. Ką gi, tebūnie taip. 

Jis atsisėdo į krėslą ir valandėlę sėdėjo paskendęs sunkiose 
mintyse. Tačiau netrukus priėjo prie Šagerstriomo ir iškilmin- 
gai pareiškė: 

- Aš paliksiu čia per naktį,- pasakė jis, - kad būčiau po ran- 
ka, jeigu tamsta ką kitaip sugalvotum. 

Vėl atsisėdo ir, matyt, svarstė, ar iš tikrųjų daugiau nieko 
jam nereikia daryti. 

Tačiau neilgai trukus vėl priėjo prie ligonio. 

— Aš visada laikausi savo nusistatymo, pone Šagerstriomai, 
ir niekada to nesigailėjau: nedaryti amputacijos, jeigu pacien- 
tas nesutinka. Ar tamsta iš tikrųjų nenori gydytojo pagalbos? 

— Ne, brangusis, nenoriu, gali būti visiškai ramus,- pasakė 
Šagerstriomas. 

Vargšelis gydytojas vėl su tokiu pat perdėtu orumu nuėjo 
prie krėslo ir atsisėdo. 

Šagerstriomas mirktelėjo Juhansonui, ir šis iškart jį su- 
prato. Daktaras per jėgą, bet kuo mandagiausiai buvo išves- 
tas iš kambario. Sugrįžęs tarnas papasakojo, kad jį nuvedęs 
į Šagerstriomo kontorą, ten jis dabar ir miegąs sėdėdamas 
sofos kamputyje. 

Juhansonas atrodė dar labiau prislėgtas. Jis tikriausiai tikė- 
josi, kad daktaras Romelijus padarys stebuklą. Šagerstriomui 
buvo be galo gera, kad kambaryje vėl ramu ir tylu, jam kone 
pagailo nusivylusio tarno. 

„Koks laimingas būtų šitas geras žmogus, jeigu aš būčiau 
leidęsis to girtuoklio operuojamas!'- pagalvojo jis. 

Po kelių minučių į kambarį tyliai įėjo ponia Selberg, ekono- 
mė. Ji kažko pašnibždomis paklausė Juhansoną, ir šis priėjo prie 
šeimininko. 

— Ponia Selberg klausia, ką pasakyti žmonėms. Jie stovi kie- 
me ir laukia visą pusdienį. Niekaip nesutinka skirstytis nesuži- 
noję, ką sako gydytojas. 

Šagerstriomas suprato, jog visi tie žmonės, kurių duonos kąs- 
nis priklauso nuo jo, labai bijo, kad jis nenumirtų. Vadinasi, ir 
jie trokšta tik vieno - kad jį kankintų. 

— Pasakyk poniai Selberg, kad ji pati paklaustų daktarą! — 
pasakė jis. 

Tačiau visas šis bruzdesys smarkiai sudirgino jo sužalotą 
kūną. Vėl prasidėjo skausmai. Kraujas veržė žaizdas ir nežmo- 
niškai pulsavo tai čia, tai ten. Alsuoti darėsi sunkiau, o galva 
degte degė. 

„Matyt, jau ateina paskutinioji“,- pagalvojo jis. 

Tada vėl išgirdo bildant ratus ir suprato, jog atvažiuoja tei- 
sėjas su savo raštininku. 

Netrukus tarnas įvedė abu ponus į kambarį. Raštininkas pa- 
siskleidė ant stalo popierius, pasidėjo plunksną, ir Šagerstrio- 
mas pradėjo diktuoti savo testamentą. 

Teisėjas stovėjo palinkęs prie ligonio, stengdamasis suprasti 
iš lėto kuždamus žodžius, ir kartojo juos savo sekretoriui. Žmo- 
nai atiteko beveik visas turtas, kitokios kalbos ir negalėjo būti. 
Tačiau buvo begalė tarnautojų visuose fabrikuose, daugybė be- 
turčių, našlių ir našlaičių, kurių irgi nebuvo galima užmiršti. 

Tam reikėjo įtempti paskutines jėgas. Jis jautė, kaip skruos- 
tais teka prakaitas. Sukandęs dantis stengėsi perveikti skausmą 
ir nepasiduoti silpnumui. 

- O gal galima suteikti poniai Šagerstriom teisę paskirti reikia- 
mas pašalpas? - paklausė teisėjas, supratęs, kaip jis kankinasi. 

Taip, savaime aišku, tą galima padaryti, bet tai dar ne vis- 
kas. Dar yra jo tėvai, broliai ir seserys. Šitie irgi turi žinoti, kad 
jis prisiminė juos paskutinę gyvenimo valandą. 

Jis stengėsi, kad jį suprastų, bet veltui: turėjo nutilti bijoda- 
mas, kad vėl neprarastų sąmonės. 

Teisėjas su raštininku pradėjo rašyti testamento tekstą. Pas- 
kui dar reikės perskaityti balsiai, o jis turės prie liudininkų pa- 
tvirtinti, jog tai jo paskutinė valia ir testamentas. Ar įstengs vi- 
sa tai padaryti? 

Jau buvo vėlu, sutemo, į kambarį įnešė žvakes. Tačiau jam 
kambarys nepasidarė šviesesnis - nė žvakės nepadėjo. Ant jo 
gulė mirties šešėlis. 

Vis dėlto reikėjo dar kartą sukaupti jėgas: kai visos pareigos 
bus atliktos, jis galės ramiai numirti. Ko labiausiai bijojo, neat- 
sitiko. Šarlota neparvažiavo. 

Bet ar ne ratai ten vėl dunda? Kažkas lyg privažiavo prie 
priebučio. Ar neatsivėrė smarkiai prieškambario durys - taip, 
kaip tik vienas vienintelis žmogus drįsdavo jas varstyti? Ar 
nesujudino viso namo gyvastingas pulsas ir nauja viltis? Ar 
nepasigirdo aiškus, griežtas balsas, klausinėjantis tarnus, kas 
atsitiko? 

Tarnas Juhansonas pakėlė galvą, jo akys nušvito, ir jis nu- 
skubėjo prie durų. Ekonomė pravėrė duris, norėdama pranešti 
žinią, kuri jau buvo apskriejusi visą namą. 

— Ponia! - sušnibždėjo ji.- Ponia sugrįžo! 

Taip, dabar nepasiduoti. Dabar prasidės didysis mūšis. 

Įžengusi į kambarį Šarlota, atrodo, pirmiausia turėjo prieiti 
prie jo, Šagerstriomo, ir paklausti, kaip jis jaučiasi. Tačiau nieko 
panašaus neatsitiko. Atvirkščiai, ji kreipėsi į teisėją ir griežtai, nors 
ir mandagiai, paprašė, kad jis ir jo raštininkas išeitų iš kambario. 

— Mano vyras jau šitiek valandų guli be jokios pagalbos, - 
pasakė Šarlota.- Jį reikia kuo greičiausiai nurengti. Ponas teisė- 
jas turbūt suprantat, jog tai svarbiausia šiuo metu. 

Teisėjas kažką pasakė labai tyliu balsu. Jis paaiškino Šarlo- 
tai, kad daktaras Romelijus manąs, jog nieko negalima padėti. 

Šarlota vis dar tvardėsi. Tačiau Šagerstriomas suprato, kad 
ji baisiausiai įpykusi, ir tikėjosi, kad teisėjas pasidarys iš to rei- 
kiamas išvadas. 

— Argi aš turėsiu pakartoti savo prašymą, kad ponas teisėjas 
leistumėt man pasirūpinti savo vyru? 

- Atsiprašau, ponia Šagerstriom, juk pats fabrikantas manęs 
prašė tą padaryti.- Paskui pridūrė kone pašnibždomis:- Ponia 
Šagerstriom nenukentėsit, jeigu bus surašytas šitas testamentas. 

Tuoj po to pasigirdo, kaip purkštelėjo popierius. Taip, Šar- 
lota sudraskė testamentą! Matyt, ji kaip reikiant įsisiautėjo. 

— Ponia Šagerstriom, betgi tai mažų mažiausia... 

— Jeigu testamentas — mano naudai, tai nebuvo prasmės jo 
nė rašyti. Aš vis tiek nepriimsiu nė skatiko. 

- Na, jeigu jau tokie dalykai... 

Šagerstriomas suprato, kad teisėjas taip įsižeidęs, jog net 
džiaugiasi, kad Šarlota neteks turto. Jis paliko viską jos valiai ir 
išėjo iš kambario. 

Bet netgi tada Šarlota nepriėjo prie Šagerstriomo sofos. Ji 
davė dar vieną griežtą paliepimą. 

— Juhansonai, eik tučtuojau ir atvesk gydytoją! 

Tarnas išėjo, ir tada Šarlota ėmė kuždėtis su ponia Selber. Ši 
papasakojo, kaip nusiminė ir ji, ir visi namiškiai, kai buvo už- 
drausta kviesti ponią. į 

— Mano sesuo Marija Luiza atbėgo tekina į pastoriaus sody- 
bą ir pranešė,- pasakė Šarlota.- Aš parvažiavau su sena pasto- 
riaus vienkinke ir norvegišku arkliuku. 

Šagerstriomas gulėjo tyliai, nejudėdamas. Jis toli gražu ne- 
galėjo pasakyti, kad skausmai būtų kiek aprimę, kai Šarlota su- 
grįžo, ne, jie kankino jį taip pat negailestingai kaip anksčiau, tik 
dabar jis nekreipė į juos tiek dėmesio. Taip jau visada buvo: kai 
Šarlota kambaryje, nieko daugiau neįstengsi galvoti, kaip tik 
apie tai, ką ji veikia. 

Įėjo gydytojas, ir, vos tik jį pamačiusi tarpduryje, Šarlota 
šūktelėjo: 

— Svaini, tu drįsti susirangęs miegoti, kai mano vyras ne- 
toli mirties! 

„Drįsti!“—- Šagerstriomas vos nesusijuokė. Šitą žodį ji pavar- 
tojo tada, kai jis pirmą kartą jai pasipiršo. Matyti jos jis negalėjo 
iš savo guolio, tačiau puikiai įsivaizdavo, kaip atrodo jos vei- 
das šiuo metu. 

Daktaras, toks pat orus, koks stengėsi būti visą laiką, atsakė: 

— Tikėkit manim, miela svaine, mano principai neleidžia da- 
ryti operacijos, o juoba amputacijos, kai pacientas nesutinka. 

— Gal vis dėlto sutiktum pirmiausia padėti man nuvilkti 
jam rūbus? 

Tačiau Romelijus, žinoma, nesutiko. 

— Ponas Šagerstriomas ir aš jau kalbėjomės šiuo klausimu. 
Jis nenori, kad jį judintų. Ir manau, kad jo teisybė. Pagal mano 
principus, gerbiamoji svaine... 

Šagerstriomas įtemptai laukė. Ką dabar Šarlota sugalvos? 

Ar trenks savo svainiui antausį, ar lieps įmesti jį į šalto van- 
dens kubilą? 

- Juhansonai! - paliepė Šarlota.- Atnešk butelį šampano ir 
dvi taures! 

Kai tarnas išėjo, Šarlota nesikalbėjo daugiau su svainiu, bet 
Šagerstriomas girdėjo, kaip ji kuždasi su ponia Selberg. 

Paskui sugrįžo Juhansonas. Pokštelėjo šampano kamštis, ir 
taurėse sušnypštė vynas. 

— Ponia Selberg, eikite su Juhansonu ir paruoškite viską, kaip 
esame sutarę! - pasakė Šarlota. 

— O dabar, svaini daktare - pasakė Šarlota, kai abu tarnai 
išėjo iš kambario,- aš siūlau išgerti po taurę už fabrikantą Gus- 
tavą Henriką Šagerstriomą. Aš galvą dedu, svaini, kad jis tik- 
ras Polhemas. Jis ne tik paleido senąją lentpjūvę Didžiajame 

Šiotorpe, bet netgi pasistengė ir pats į ją pakliūti. Ir nė vienas 
žmogus neabejoja, kad tai nelaimingas atsitikimas. Išgerkime, 
svaini, už Gustavą Henriką! 

Šagerstriomas praleido šiuos žodžius negirdom - neparodė 
nė mažiausių gyvybės žymių. „Šituo nė ji pati netiki, nori tik 
pagąsdinti tą galviją daktarą“ ,- pagalvojo jis. 

Jis girdėjo, kaip daktaras išgėrė dideliais maukais ir padėjo 
taurę. Paskui atsikrenkštė ir pasakė tokiu balsu, kurio jau nega- 
lėjai pavadinti neaiškiu ir neišraiškingu: 

— Ką gi čia kalbi, gerbiamoji svaine? Kam visa tai, dėl 
Dievo meilės? 

Šagerstriomas vėl išgirdo šnypščiant šampaną ir suprato, kad 
Šarlota pripylė svečiui dar vieną taurę. | 

- Jei svainis leisi,- tarė Šarlota,- dabar išgersim po taurę 
už mane. Šį rytą aš susitikau pastoriaus sode savo buvusį 
sužadėtinį ir išgirdau iš jo, kad jis myli mane dabar taip pat 
karštai, kaip aš jį kadaise mylėjau. Ir man buvo malonu tą 
sužinoti. Gal tai ir nėra pagirtina, nes aš dabar laimingai 
gyvenu su kitu - argi ne, svaini? Bet gal tai visai natūralu ir 
žmogiška tam, kas kadaise buvo paniekintas ir atstumtas? 
O jeigu tarsim, kad Henrikas ėjo per sodą ir pamatė mane 
su Karlu Arturu, tai kaip tu manai, ar nereikėjo jam pirma 
sužinoti, ką aš atsakiau savo jaunystės mylimajam, o tik pas- 
kui važiuoti namo ir pulti į lentpjūvę? 

— Taip, tavo tiesa, širdele,- pasakė daktaras.- Neištrūks jis 
iš manęs, tasai nedorėlis. O jis manė, kad išvengs mano peilio! Į 
tavo sveikatą, Šarlota! 

Daktaras kalbėjo visai kitokiu balsu, kitokia intonacija. Šagerst- 
riomas duso iš susijaudinimo. Nejaugi Šarlota laimės savo kovą? 

Vėl buvo pripilta daktaro taurė, ir Šarlota išdrožė dar vieną 
trumpą kalbą: 

— Dabar išgersim už daktarą Rikardą Romelijų. Prieš pus- 
trečių metų jo žmona gulėjo mirties patale, jo namai buvo tušti, 
vaikai lakstė kaip laukiniai kumeliukai. Dabar viskas pasikeitę, 
bet šiandien jis atsisakė... 

Šagerstriomas girdėjo, kaip kaukštelėjo taurė į stalą. 

- Šiandien,- pasigirdo daktaro balsas,- šiandien Rikardas 
Romelijus išgelbės nuo mirties tą žmogų, kuris grąžino jam žmo- 
ną, namus ir padeda jo vaikams. Nebereikia daugiau šampano. 
Po šimtais, aš išgelbėsiu šitą vyrą, ar jis sutiks, ar ne. 

Šitaip taręs, jis atsikėlė ir išėjo iš kambario. Matyt, atsinešti 
savo lagamino. Šagerstriomas suprato, kad Šarlota ir šampa- 
nas nugalėjo. Jį operuos, nors ir kaip jis priešintųsi. 

Tuo metu Šarlota priėjo prie sofos, kur jis gulėjo. Ji atsistojo 
gale ir pasilenkė prie jo. Jis užsimerkė. 

- Henrikai- tarė ji,- ar tu supranti, ką aš kalbu? 

Jis nepratarė nė žodžio - ji pamatė tik vos žymų vokų 
krustelėjimą. 

- Ir dar žinok, kad šiandien į pastoriaus sodybą atėjo vargo- 
nininkas Sundleris ir ėmė bėdotis. Jo Žmona norinti jį palikti. 
Matai, Karlui Arturui šovė nauja idėja. Jis nebenori būti papras- 
tos bažnyčios pastorius, nebenori sakyti pamokslų bažnyčioje. 
Jis nori sekti Kristaus pavyzdžiu ir vaikščioti po žmones kaip ir 
Jo apaštalai, be krepšio ir be lazdos. Nori pamokslauti kaimo 
vieškeliuose ir mugėse, užeigos namuose ir pašto stotyse. O Tea 
nori palikti savo vyrą ir sekti paskui jį. Mano vargšas drauguži, 
ar tu dabar supranti, kad Karlas Arturas, prieš puldamas į tokį 
kraštutinumą, turėjo išgirsti iš tos, kurią jis myli, tokį atsaky- 
mą, kuris jį galutinai nuvylė? 

Šagerstriomas nepajudėjo. Tai vis dar buvo ne tie žodžiai, 
kurių reikėjo. 

Šarlota nekantriai atsiduso. 

— Koks tu vis dėlto kvaišas! - pasakė ji.- Argi aš būtinai turiu 
pasakyti, kad myliu tik tave, tik tave, tave, tave, ir nieko daugiau? 

Šagerstriomas atsimerkė. Jis susidūrė su Šarlotos žvilgsniu, 
atkakliu, švelniu, aptemusiu nuo ašarų. Jo sieloje įvyko nuosta- 
bi permaina. Irzlumas, silpnadvasiškumas, vaikiškumas, kurie 
buvo jį užvaldę po nelaimingo atsitikimo, dingo. Atgijo gyve- 
nimo troškimas. Jis nebijojo kančių. Ir nenorėjo mirti. Dabar ne- 
troško nieko daugiau, tik kad būtų išgelbėtas. 


MAMZELĖ ŽAKETĖ 


Vieną priešpietę mamzelė Žaketė Ekenstet sėdėjo kaip pa- 
prastai buduare prie kampinio lango ir skaitė savo motulei stu- 
dentiškus brolio laiškus. 

Skaitė labai aiškiai ir atidžiai, ypač pabrėždama tokius 
žodžius kaip „mano nuostabioji motule“, „mano gerieji tė- 
veliai“ ir „mano sūniška pagarba ir dėkingumas“, o labiau- 
siai išskirdavo tas vietas, kur Karlas Arturas žavėjosi pulki- 
ninkienės talentais, ypač jos sugebėjimu kurti eilėraščius. Tas 
eilutes ji kartodavo po kelis sykius, nes pulkininkienei, gir- 
dint šituos pasigėrėjimo pilnus sūnaus žodžius, taip dailiai 
parausdavo skruostai. 

Nebuvo nė mažiausios žymės, kad mamzelė Žaketė būtų 
bent kiek išsiblaškiusi ar pavargusi. Bet kartais ji pakeldavo akis 
ir ilgą tarpą skaitydavo nežiūrėdama į rašytinį tekstą, lyg būtų 
jį visą mokėjusi atmintinai. 

Ji žiūrėdavo žemyn į Klarelveną, kuris tekėjo, galingas ir pla- 
tus, pro pat buduaro langus, lydėdavo akimis nesibaigiantį žmo- 
nių srautą, plaukiantį per Vesterbru tiltą. Sėkmingai išpardavę 
savo prekes, grįžta valstiečiai iš Grava Kilio ir Stura Kilio. Iš 
mokyklos namo pietų bėga mokiniai, jiems ant nugarų tabaluo- 
ja diržais parištos knygos. Kada ne kada apskrities miesto link 
nudunda poniška karieta, traukiama eiklių arklių, su išdidžiu 
vežėju ant pasostės. 

Tą dieną mamzelė Žaketė buvo labai niūriai nusiteikusi. Gal- 
vojo, kad štai iki šiol ji nematė jokių permainų, kad nepatyrė 
džiaugsmų ir rūpesčių, kurių netrūksta pilną gyvenimą gyve- 
nantiems žmonėms. Žinoma, ne kasdien jai ateidavo į galvą to- 
kios liūdnos mintys, tačiau kartais toks gyvenimo niūrumas ir 
tuštumas nejučia ją skaudino. 

Pulkininkienė klausėsi nepakeldama akių nuo savo mezgi- 
nio ir net nepastebėdama, kad jos dukters akys įsmeigtos į žmo- 
nių srautą, plaukiantį per tiltą. Ir viskas ėjo kuo geriausiai, kol 
mamzelė Žaketė pametė giją. Staiga ji ėmė skaityti ne tą laišką, 
kurį buvo pradėjusi. Peršoko iš rudens semestro į pavasarį, o 
kadangi laiškai buvo labai panašūs į vienas kitą, ji skaitė toliau 
taip pat uoliai ir tokiu pat išraiškingu balsu, kol pulkininkienė 
pravirko ir pasakė, kad verčiau skaitysianti pati. Juk Žaketė vėl 
peršokusi septynis ar aštuonis laiškus, ir tie likę jos neišklausy- 
ti. Žaketė norinti atsikratyti skaitymo. Ir nesą ko labai stebėtis: 
juk ji niekada nuoširdžiai nemylėjusi brolio, lygiai kaip ir Eva, 
ir Arkeris, jos svainis, netgi tikras jo tėvas. 

Pulkininkienė dūsavo ir graudžiai verkė dėl savo šeimos 
kietaširdiškumo, tačiau Žaketė net nemanė ginti nei savęs, nei 
kitų. Ji paskambino kambarinei ir liepė atnešti truputį uogie- 
nės ir sausainių. Pulkininkienė be galo apsidžiaugė ir užmiršo 

savo širdgėlą. Tačiau, dar nespėjusi padėti šaukšto, paklausė 
Žaketę, ar ši nenorėtų suteikti jai džiaugsmo ir paskaityti tru- 
putį Karlo Arturo laiškus. Jie tokie gražūs, o ji jau taip seniai 
nė vieno iš jų negirdėjusi. 

Mamzelė Žaketė vėl pasiėmė laiškų ryšulį ir vėl pradėjo uo- 
liai ir išraiškingai skaityti. Pulkininkienė sėdėjo or, išdidi ir klau- 
sėsi atidžiai kaip ir visada, nors beveik jau treji metai girdėjo 
vis tuos pačius laiškus. 

Ji buvo dailiai apsirengusi ir rūpestingai susišukavusi, o avė- 
jo kaip paprastai brokato bateliais. Bet tai buvo jau išgeltusi 
senučiukė, sukumpusi ir bejėgė. Galėjai tik įsivaizduoti, koks 
žavus buvo jos veidas kadaise ir kaip spindėjo mielos jos aku- 
tės. Pulkininkienė buvo panaši į nužydėjusią rožę. Paskutiniai 
lapeliai dar laikėsi, tačiau nuo menkiausio vėjelio dvelktelėji- 
mo galėjo nukristi. į 

O mamzelė Žaketė tą dieną buvo visai netikusi skaitovė. Pul- 
kininkienė ką tik prisiminė Aterbumo viešąsias paskaitas ir ban- 
dė suvokti romantikų filosofiją, bet staiga pastebėjo, kad Žake- 
tė pradėjo mikčioti ir klupti sulig kiekvienu žodžiu, skaito vi- 
siškai negalvodama. Pulkininkienė vėl nuliūdo ir paprašė, kad 
leistų skaityti jai pačiai, kadangi Žaketei visai neįdomu sekti, 
kaip broliui ėjosi studijos, o rūpi tik spoksoti į jaunikaičius, ku- 
rie šlaistosi ant Vesterbru tilto. 

Žaketė iš tikrųjų negalėjo atitraukti akių nuo Vesterbru tilto, 
tačiau anaiptol ne dėl jaunų vyrų. Jos dėmesį prikaustė viena 
dalarnietė, augalota, stambi moteriškė su juodu odiniu krepšiu 
ant pečių: jau kadai ji stovėjo persisvėrusi per parapetą ir Žiū- 
rėjo į vandenį. 

„Negali būti, - galvojo mamzelė Žaketė.- Bet rūbai juk 
visai tokie pat. Ak, kad nors pajudėtų iš vietos, pasitrauktų 

nuo parapeto 

Nekreipdama dėmesio į motinos aimanavimą, kad blogai 
skaito, ji nesusilaikydavo retkarčiais nežvilgtelėjusi į moteriš- 
kę, kuri be paliovos spoksojo į Klarelveną. Didžiulė upė, da- 
bar, pavasario palaidymečio metu, itin galinga, veržte veržėsi 
pro tilto arką. Bet argi kas kada matė, kad vargšė keliaujanti 
prekeivė valandų valandas stovėtų ir gėrėtųsi linksmu bangų 
žaidimu? 

„Man tai nepatinka,- galvojo mamzelė Žaketė.- Kad nors 
kas pabandytų užkalbinti, sužinoti, ko ji ten stovi“. 

Ji buvo beprašanti motiną, kad leistų jai pertraukti skaitymą 
ir išeiti pasivaikščioti po gaivų pavasario orą, bet kai dar kartą 
pažvelgė, moteriškė buvo dingusi. 

Beveik nejučiomis jos žvilgsnis nukrypo žemyn į vandens pa- 
viršių: ar nešmėščioja kur nors tarp baltų putų raudona ar žalia 
dėmė? Laimė, nieko panašaus nepamatė ir, didžiausiam pulki- 
ninkienės pasitenkinimui, keletą minučių skaitė visiškai padoriai. 

Deja, beveik tuoj pat vėl pasigirdo tas pat mikčiojimas ir ste- 
nėjimas. Žaketė tą priešpietę buvo tiesiog nepakenčiama. 

Iš tikrųjų mamzelės Žaketės dėmesys vėl pradėjo blaškytis. 
Dabar ji klausėsi balsų, kurie sklido iš pulkininko kabineto, esan- 
čio pirmame aukšte kaip tik po pulkininkienės buduaru. 

Ji visai aiškiai išgirdo irzlų tėvo bosą. Nežinia, ar iš pyk- 
čio, ar dėl kokio netikėtumo,- to ji negalėjo suprasti,- jo bal- 
sas buvo irzlesnis negu paprastai. Be to, jai pasirodė, jog 
girdi moterišką balsą, skambantį labai savotiškai — čia gar- 
siau, čia vėl tyliau. 

Neapsakomai pulkininkienės nuostabai, Žaketė staiga be jo- 
kių atsiprašinėjimų ir paaiškinimų liovėsi skaityti rūpestingai 
surašytas, nuodugnias brolio ataskaitas. Ji be niekur nieko pa- 
skambino kambarinei, paprašė pabūti valandėlę pas motiną ir 
išėjo iš buduaro. 

Netrukus Žaketė įžengė į pulkininko kabinetą ir rado jį kal- 
bantis su savo marčia, buvusia prekeive Ana Sverd,- su ta mo- 
teriške, kurios nė vardo niekas nedrįso ištarti Ekenstetų namuose 
po tos nelaimingos dienos, kai buvo palaidota katedros klebo- 
no Šioborgo našlė. Pulkininkas sėdėjo prie savo rašomojo stalo, 
pusiau nusisukęs nuo marčios. Iš jo laikysenos buvo aiškiai ma- 
tyti, kad vizitas jam nelabai malonus. Ana Sverd stovėjo už jo 
nugaros vidury kambario. Savo krepšį ji buvo nusiėmusi nuo pe- 
čių ir raišiojo dirželius bei pasaitėlius norėdama jį atidaryti. Nė 
vienas iš jų neatkreipė dėmesio į Žaketę, ir pokalbis ėjo toliau. 

- Iš pradžių ketinau drožti tiesiai namo į Medstubiuną,- kal- 
bėjo Ana Sverd,- bet turbūt supranti, kadgi nei šis, nei tas su- 
grįžti pas motiną be skatiko kišenėje, taigi aš padariau lanką 
per Karlstadą ir paprašiau pirklį Huvingą duoti man prekių sko- 
lon - tiek, kiek galėčiau panešti šituo maišu. Maniau, kad neat- 
sakys man dėl senos draugystės, bet kur tau. 

Mamzelė Žaketė prisiminė tai, ką matė pro buduaro langą, 
ir laišką, kurį gavo šiandien nuo senosios pastorienės Forsijus 
iš Korsčiurkos, todėl dabar žiūrėjo į savo brolienę su begaliniu 
susidomėjimu. Iš karto galėjai pastebėti, kad jinai jau dienų ga- 
le, bet kadangi buvo stambi ir aukšta, tai nelabai atrodė bjauri. 
Veidas buvo gražus kaip ir anksčiau, tik antakiai sutraukti ko- 
ne į vientisą juodą liniją. Po jais niūriai, netgi sakytum piktai, 
blizgėjo gilios mėlynos akys. 

Pulkininkas neatsakė tiesiog marčiai, o kreipėsi pirma į 
Žaketę. 

— Tavo brolienė,- paaiškino jis sausokai,- atėjo čia pasakyti, 
kad jai nusibodo gyventi drauge su tavo broliu ir ji nori vėl 
imtis savo buvusio amato. 

Ana Sverd pagaliau atraišiojo savo maišą, pakėlė ir pakišo 
po nosim pulkininkui: jis buvo prikimštas tik šieno ir šiaudų. 

— Dabar matai, kad jame nieko nėra,- pasakė ji,- tik man 
pikta eiti su tuščiu maišu, tai susikimšau į jį kupetą šiaudų. 

Pulkininkas atmetė galvą ir su didžiausiu pasišlykštėjimu 
nustūmė nuo savęs maišą. Tada prekeivė kreipėsi į Žaketę: 

— Kitąsyk tu man buvai gera, Žakete. Tark už mane žodelį 
savo tėvui, kad jis paskolintų man du šimtus riksdalerių! Aš 
juos grąžinsiu jam ateinančiais metais per Šventą Mykolą. 

Mamzelė Žaketė, neseniai dūsavusi dėl gyvenimo tuštybės 
ir beprasmiškumo, dabar, kai brolienė paprašė ją užtarti, gero- 
kai sumišo. Tačiau jai dar nespėjus nieko pasakyti, prašneko 
pulkininkas. 

- Patariu tau čia nesikišti, - suriaumojo jis.- Mes puikiai Ži- 
nom, kas jus čia atsiuntė,- kreipėsi jis vėl į Aną.- Pats, matai, 
nedrįsta pasirodyti, todėl štai turim malonumą matyti jus. 

— Bet, tėveli... 

Anai Sverd toks kaltinimas buvo nė motais. 

— To betrūko! - pasakė ji.- Tu nė pats neištvėrei su tokiu 
sūnum, tai galgi suprasi, kad ir man įkyrėjo šitoksai vyras. 

— Tėveli, šiandien aš gavau laišką nuo pastorienės Forsi- 
jus iš Korsčiurkos. Tikra tiesa, kad Ana ir Karlas susipyko ir 
išsiskyrė. 

— Ką gi, galimas daiktas,- atsakė pulkininkas.- Bet man nė 
kiek ne smagiau turėti tokią marčią, kuri vaikšto po laukus su 
krepšiu ant pečių. 

— Kurgi, manai, aš nesuprantu, kad tau toks amatas kok- 
tus,- pasakė Ana Sverd.- Bet jeigu nenori čia ištiesti man pa- 
galbos rankos, tai sugalvok ką nors geriau! Jeigu tau ateitų į 
galvą duoti man tris tūkstančius riksdalerių, tai aš galėčiau nu- 
sipirkti ūkelį, įsitaisyčiau karvutę su arkliuku ir sėdėčiau sau 
namie su savo vaiku. Tada nereikėtų tąsytis po laukus, ir toks 

Davusi pulkininkui šitokį pasiūlymą, ji valandėlę patylėjo. 
Matyt, laukė atsakymo, bet nesulaukė. 

— Tai kaip, nieko nesugalvoji? —- paklausė ji. 

— Ne,- atsakė pulkininkas.- To negaliu padaryti. 

— Ką gi,- tarė marti jeigu nenori, manau, atsiras žmonių, ku- 
rie sutiks man paskolinti pinigų, kad galėčiau vėl prekiauti. Ži- 
nau, kad Augustas Bunanderis dabar mieste. Kitąsyk nelabai no- 
rėdavau su juo prasidėti - baisus jis apgavikas, bet dabar prisieis. 

Buvo matyti, kad ji vis dar laukia atsakymo. Nesulaukusi 
pasilenkė prie savo maišo ir ėmė jį raišiotis. Jos pirštai judėjo 
nervingai greitai, tačiau dirželių buvo be galo daug, ir mamze- 
lė Žaketė suprato, kad jeigu ji nori ką pasakyti ar padaryti tėvo 
širdžiai suminkštinti, tai dar yra pakankamai laiko. 

O padėti mamzelė Žaketė tikrai norėjo, tik nežinojo, ką jai 
daryti. Labai daug kliūčių stovėjo skersai kelio. 

Pulkininkas buvo augalotas ir dar stiprus vyras. Jis nebuvo 
toks sukumpęs ir pasenęs kaip pulkininkienė. Tačiau kaktą jam 
vagojo daugybė gilių raukšlių, o akyse galėjai įžvelgti atšvaitus 
negailestingai deginančios ugnies, kuri, matyt, liepsnojo jo vi- 
duje ir jau niekada neketino užgesti. Mamzelė Žaketė dažnai 
jausdavo didesnį gailestį savo tėvui negu motinai. Atmintis la- 
bai brangi dovana, bet gal geriau netekti jos, negu leisti jai kurs- 
tyti neapykantą, kuri niekada nenuslops nei išblės. 

Tebuvo tik vienas raktas, su kuriuo galėjai patekti į pulki- 
ninko širdį, ir mamzelė Žaketė puikiai tą žinojo, tik nesumetė, 
kaip tuo raktu pasinaudoti. 

Ir staiga, atrodė, mamzelei Žaketei viskas pakyrėjo. Ji pali- 
ko abu priešininkus likimo valiai ir išėjo. 

Tačiau neilgai trukus vėl pasirodė. Kai marti jau stovėjo su 
maišu ant pečių susitaisiusi eiti, pro duris įžengė mamzelė Ža- 

ketė, šį kartą su apsiaustu ir skrybėlaite. Ji priėjo prie tėvo ir 
atkišo jam ranką. 

— Sudie, tėveli! 

Pulkininkas pakėlė galvą nuo savo popierių. 

— Ką tu čia sugalvojai? Kur manai keliauti? 

— Eisiu kartu su Ana, tėveli. 

— Ar tujau visai pakvaišai? 

— Anaiptol, tėveli. Kai praėjusį mėnesį man sukako trisde- 
šimt metų, tėvelis buvot man toks geras, kad padovanojot savo 
gražųjį ūkį užmiestyje. Aš Žinau, tėvelis norit, kad aš persikel- 
čiau ten, kai jūsų nebebus. O ten taip jauku, troba šilta, yra gal- 
vijų, yra sodas, todėl geresnių namų nė geisti negalima. Bet aš, 
suprantama, ir be to ūkio nepražūsiu, todėl jums, tėveli, leidus, 
žadu jį padovanoti savo brolienei. Ketinu tuoj pat ją ten paly- 
dėti ir pabūti kurį laiką su ja, bent jau tol, kol gims kūdikis. 

Pulkininkas pašoko iš vietos. Jis toli gražu neatrodė romus. 

— Ne, dievaži, ne... 

Tačiau pulkininkas su savo dukterimis visada labai gražiai 
sutiko, ir mamzelė Žaketė visiškai jo nebijojo. Tik ji nemokėjo 
kištis į svetimus reikalus, ką nors spręsti ir įsakinėti. Jai niekad 
gyvenime neteko to daryti. 

— Tėvelis perleidot man dvarą su teisėtu dovanojimo raštu, - 
geriau negu aš. Tėvelis niekada neleidžiat mums kalbėti apie 
Karlą Arturą, todėl tėvelis ir nežinot, kokią šaunią žmoną jis 
turi. Mes su Eva daug kartų sukom galvas, kaip pareikšti jai 
savo draugiškumą, bet vis bijojom tėvelio. 

Mamzelė Žaketė stovėjo skaisčiai paraudusiais, nors jau tru- 
putį ir apvytusiais skruostais ir karštai dėstė savo planus. 

— Kai ateis vasara, manau, kad jūs, tėveli, su motule atplauksit 
į Elvsnesą aplankyti savo vaikaičio. Kaip bus malonu jus ten 
priimti! Motulė vėl atgis iš naujo. 

Pulkininko veidas vėl suvirpėjo. Iki šiol jis nebuvo pagalvojęs, 
kas gi rūpinsis pulkininkiene, jeigu Žaketė išeis iš tėvų namų. 

— Negi tu manai taip ilgai ten užtrukti! - pasakė jis.- Kas gi 
skaitys motulei? 

— Tėvelis galėsit paliepti Evai, kad ji ateitų kasdien ir paskai- 
tytų po keletą valandų priešpiet ir popiet. O gal tėveliui atrodo, 
kad reikėtų paieškoti slaugės? 

Pulkininkas susikišo rankas į liemenės kišenes ir ėmė švil- 
pauti. Jis galvojo, koks bus triukšmas, kai Eva pradės skaityti 
motinai laiškus. Jis taip pat žinojo, kad jokia slaugė pasaulyje 
neištvers, jei reikės kasdien skaityti Karlo Arturo studentiškus 
laiškus. Viena tik Žaketė turėjo tiek kantrybės. 

- Klausyk, Žakete! - pasakė pulkininkas.- Ko tu nori už tai, 
kad atsisakytum šitos kvailystės? 

— Trijų tūkstančių riksdalerių, tėveli. 

Pulkininkas ištraukė rašomojo stalo stalčių. Išėmė tris sto- 
rus pluoštus banknotų ir padavė mamzelei Žaketei. Ši savo ruož- 
tu įkišo juos į savo brolienės kišenę ir pabučiavo ją. 

— Miela Ana! — tarė ji.- Aš matau, kad kažkas tave labai 
skaudžiai nuskriaudė. Bet kai sugrįši namo ir pradėsi ramiai 
gyventi savo kaime, pagalvok, kad tau vis dėlto pavyko su- 
prasti, kaip jaučiasi Žmogus, kai gyvenimas jam duoda, ir kaip 
jaučiasi, kai atima! 

Paskui ji palydėjo savo brolienę iki sodo vartelių. Ir, kai išsi- 
skyrė, mamzelė Žaketė pastebėjo, kad Anos akys jau ne taip 
niūriai ir piktai blizga. 


Ana Sverd 571 


Tada mamzelė Žaketė nusivilko apsiaustą, pasidėjo skrybė- 
laitę ir, užkopusi laiptais, atsisėdo prie buduaro lango priešais 
motiną. Pasidėjo ant kelių pluoštą laiškų ir pradėjo skaityti la- 
bai gražiai ir be galo išraiškingai. Tokių nemalonių akimirkų, 
kai ji peršokdavo nuo vieno laiško prie kito, pasitaikydavo ir 
dabar. Tačiau šį kartą Žaketės mintis blaškė jau ne Žmonių srau- 
tas ant Vesterbru tilto. Ne, ji svajojo, kad jos su broliene persi- 
kėlė į užmiesčio ūkį, kad gimė mažytis brolvaikis ir kad jos gy- 
venimas dabar skirtas darbui dėl jaunos, augančios būtybės, o 
ne vien dėl senos ir nykstančios. 

Atrodė, kad mamzelės Žaketės geraširdiškumas iš tiesų pa- 
darė didelį įspūdį vargšei jos brolienei. 

„Matai, Ana, turbūt dar neišnyko pasaulyje teisybė ir sąži- 
ningumas,- ko gero, pasakė ji pati sau.- Tau visai nereikėjo bėgti 
į Medstubiuną, kad sutiktum gerų žmonių“. 

Tiesą pasakius, kai gerokai pagalvojo, jai kone dingo ūpas 
grįžti atgal į tėviškę ir klausytis pašaipų, kurios ten jos laukė. 

„Argi aš nesakiau: bene jai būti pastoriaus žmona“ „ tiek 
ir tešnekės visi, pradedant lensmaniene ir baigiant vaikė- 
zais, kur mokosi skaityti prie didžiojo stalo varpininko Med- 
bergo mokykloje. 

Be to, ji visada mėgo pinigus, o su trimis tūkstančiais riks- 
dalerių kišenėje ir keliauti pasidarė daug lengviau. Dabar jai 
buvo dėl ko ir susimąstyti. 

Atvirai kalbant, jai buvo labai gera gyventi mažoje trobelėje 
už daktaro sodo, ir ji pradėjo manyti, ar ne kvailai padarė, kad 

iš ten išėjo. Ar ne protingiau būtų prisipirkti keletą tunlandų 
žemės, pasistatyti tvartą, įsitaisyti gyvulių? Ir, jeigu Dievas pa- 
dės, po kelerių metų ji jau turėtų pasiturinčią sodybą. 

Šiaip ar taip, ji nepasuko šiaurėn į Klarelveno slėnį, kuriuo 
ėjo artimiausias kelias į tėviškę, o leidosi vieškeliu palei Vener- 
no ežerą į rytus, kaip tik ton pusėn, kur reikėjo eiti norint pa- 
tekti į Korsčiurką. 

Ji buvo tikra, kad ras savo vyrą kaip ir paprastai sėdintį prie 
rašomojo stalo gražiame kambaryje. Ir netgi nemanė, kad jis 
nesutiktų vėl gyventi kartu. 

„Juk jam vis tiek reikia, kad kas nors tvarkytų namus ir vir- 
tų valgyti,- galvojo ji.- Tai koks jam skirtumas - ar man sakyti 
ačiū, ar kitai“. 

Kelionė gaiviam ore, o ypač mamzelės Žaketės gerašir- 
diškumas, matyt, labai padėjo Anai. Jos sudirginti jausmai 
nurimo. Ji jau galėjo blaiviai žiūrėti į viską aplinkui, neskal- 
dydama iš adatos vežimo, ir matė daiktus tokius, kokie jie 
buvo iš tikrųjų. 

Mylia po mylios keliavo ji per derlingus laukus į rytus nuo 
Karlstado. Slėnyje tai čia, tai ten buvo matyti dvarai ir kaimai. 
Laukai driekėsi plačiai, niekur neatsidurdami į kalnų virtines. 
Miškams teko pasitraukti net iki pat horizonto. Su trimis tūks- 
tančiais riksdalerių kišenėje Ana visai kitokiomis akimis žval- 
gėsi aplinkui. „Gal geriausia būtų pasilikti čia - galvojo ji.- Be- 
ne kur rasi tinkamesnės žemės plūgui“. 

Nėra ko nė abejoti, kad ji kuo nuodugniausiai žiūrinėjo kiek- 
vieną sodybą, kur tik ėjo. Visur rasdavo ko pasimokyti ir dėl ko 
susimąstyti. Jos akys praregėjo, ji aiškiai matė visą aplinkinį pa- 
saulį. Mintys jau nebesisuko siauru ratu apie dešimtį vaikų, Teą, 
Karlą Arturą ir savo baimę, kad likimas jos nenubaustų. 

Praėjusi pro vieną baltą bažnytėlę, ji pateko tiesiai į nedidelę 
pavasario mugę. Čia buvo kone tie patys pirkliai ir tos pačios 
prekės, tos pačios palapinės ir plevėsuojančios vėjyje iškabos 
kaip Korsčiurkos mugėje prieš keletą savaičių. Tačiau, kadangi 
jau buvo pavakarė, tai žmonės, šurmuliuojantys tarp palapi- 
nių, jau atrodė gerokai įkaušę. Visi linksminosi išsijuosę, nesi- 
varžydami. Iš visų pusių aidėjo keiksmai ir šauksmai. Ypač siau- 
tėjo arklių mainininkai ir čigonai. Aiškiai buvo matyti, kad ne- 
trukus viskas gali baigtis didelėmis muštynėmis. Ana Sverd iš- 
manė tokius dalykus, todėl pagreitino žingsnį, kad spėtų ištrūkti 
iš kamšaties, kol dar neprasidėjo peštynės. 

Bet staiga ji sustojo ir ėmė klausytis. Pro žmonių erzėjimą, 
rylos zyzimą, galvijų bliovimą, tekinių dundėjimą, pro visą šitą 
nežmonišką mugės triukšmą ji išgirdo moterišką balsą, trau- 
kiantį psalmę. Balsas kilo aukštyn, skardus, be galo tyras, ir 
sklido plačiai į visas puses. Kiekvienas, kas girdėjo jį, turbūt 
klausė save, ar tai ne stebuklas iš dangaus, kad tokia graži gies- 
mė gali nustelbti bjaurų, neraliuotą triukšmą. 

Mugės dalyviai buvo pnitrenkti. Kas nustojo prekiauti ir de- 
rėtis, kas nutilo vidury žodžio, kas sulaikė rankoje keldamas 
prie lūpų degtinės butelį. 

Kad geriau būtų žmonėms matyti, giesmininkė stovėjo ant 
vadinamojo čigoniško vežimo - paprastų ratų be pasostės ir be 
viršaus. Moteriškė buvo mažytė ir stora, su nudryžusiu juodu 
paltu, negražaus veido, išsprogusiom, vandeningom akim. 

Aplinkui ją susirinko nemaža minia klausytojų. Tiesa, jie 
truputį nusivylė, kad ta, kur taip švelniai gieda, nėra ir pati 
graži, tačiau giesmė aidėjo taip kerinčiai, kad visi kantriai sto- 
vėjo ir klausėsi. 

„Negali būti...- pagalvojo Ana Sverd.- Aš tikriausiai klystu. 

Ji nenorėjo tikėti savo akimis ir tarė pati sau, kad ši moteriš- 
kė, kol gieda, atrodo kažkaip ypatingai graži, tyra ir šventa. Ji 
niekada nebuvo pastebėjusi, kad toji kita, į kurią giesmininkė 
panaši, būtų šitaip atrodžiusi. 

Psalmė baigėsi. Moteriškė nulipo nuo vežimo, o jos vietą 
užėmė vyras, kuris iki tol stovėjo tarp klausytojų. 

Jis buvo apsitaisęs pilko milo drabužiais, o ant galvos turėjo 
plačiakraštę skrybėlę. Jis tuoj nusiėmė ją, numetė ant vežimo 
dugno, paskui keletą sekundžių meldėsi, susinėręs rankas ir 
užsimėrkęs. Vėjas draikė jo plaukus, bloškė ant kaktos, užtat 
nepaprastas jo veido blyškumas dar labiau krito į akis. Šitaip 
jam bestovint, blykstelėjęs saulės spindulys skaisčiai nušvietė 
jį, ir jo veidas pasidarė kone permatomas, lyg apjuostas aureo- 
lės. Atrodė, jog saulė nori, kad žmonės visi nukreiptų akis į jį. 

Ana Sverd, kuri, žinoma, negalėjo nepažinti savo vyro, pa- 
galvojo, kad niekada nematė jo tokio gražaus. O minia, kuri 
psalmei pasibaigus jau ketino grįžti prie prekybos ir gėrimo, 
vėl stovėjo nejudėdama ir laukė, ką pasakys tasai vyriškis. 

Neilgai trukus Karlas Arturas pradėjo kalbėti. Jis atsimerkė 
ir nužvelgė savo tamsiomis akimis minią, tačiau pats nepaju- 
dėjo iš vietos. Begalinėj šventoj tyloj, kuri įsiviešpatavo visoje 
mugėje, jo balsas buvo girdėti toli aplinkui. 

Savaime suprantama, kraujas mušė jo žmonai į galvą. Ji ne- 
įstengė suprasti nė vieno žodžio, ką kalbėjo vyras. Tik klausi- 
nėjo save, ką tai galėtų reikšti. Ką gi veikia mugėje Tea ir Kar- 
las Arturas? 

Tačiau pamažu ji apsiramino ir jau galėjo suprasti vieną kitą 
žodį. Ji išgirdo Karlą Arturą pasakojant, kad jis pasiryžęs sekti 
Jėzaus pėdomis - keliauti takais bei keliais ir skelbti žmonėms 
Dievo žodį. Jis nebenorįs daugiau kalbėti iš sakyklos. Jis papra- 
šęs atleisti jį iš pastoriaus pareigų. 

Žmonėms tai atrodė gražu ir stebėtina, ir jie klausėsi užkan- 
dę žadą. Tylą tik retkarčiais sutrikdydavo koks nors pusgirtis 
padauža surikdamas, kad jam nusibodę klausytis šito plepio, 
užsilipusio ant čigoniško vežimo. Juk čia mugė, kur Žmonės 
susirinkę linksmintis, o ne klausytis nuobodžių pamokslų. Bet 
tokie triukšmadariai būdavo tuoj pat nutildomi. 

Tokių, kurie norėjo klausytis naujo Dievo žodžio, buvo kur 
kas daugiau. 

Galima turbūt pasakyti, kad nė vienas čia, išskyrus Aną 
Sverd, nejautė nei pykčio, nei pasišlykštėjimo. O jinai dar ir be 
galo jaudinosi. Argi jos vyras jau nebe pastorius? Argi jie mano 
su Tea bastytis po visą šalį kaip kokie čigonai? Ne, jinai, jo žmo- 
na, irgi turi tarti savo žodį. Netrukus ji visai nebesitvardė. Pa- 
nūdo skverbtis pro žmones į priekį ir padaryti galą tai gražiai 
prakalbai. Ji garsiai apskelbs, kas tokie Tea ir Karlas Arturas. Ir 
vienas, ir antras vedę. Paleistuvis ir paleistuvė. Ir šitokie dar 
drįsta skelbti Dievo žodį ir dėtis šventi! 

Bet kaip tik tuo metu, kai ji buvo pasinešusi brautis į priekį, 
ant pečių jai kažkas uždėjo ranką. Ji pakėlė akis ir pamatė, kad 
šalia jos stovi senoji Anstu Lisa, seniausia ir apsukriausia iš vi- 
sų keliaujančių prekeivių, aukštaūgė, kaulėta, darganų ir vėjų 
rudai nugairintu veidu, blausiom, neįžvelgiamom akim, visa 
be galo sunki ir nepajudinama kaip granito uola. 

Senė buvo pagarsėjusi savo gudrumu ir neapsakoma aistra 
tabakui, kavai ir kortoms. Turėjo ir kitokių sugebėjimų, apie 
kuriuos žmonės nelabai mėgo kalbėti. Tačiau Ana vis tiek buvo 
girdėjusi kuždantis, kad ji įžvalgi, pramati ir kad mokanti kaž- 
kokiu būdu padaryti taip, kad žmonės pirktų iš jos prekes ir 
mokėtų tiek, kiek ji pareikalauja. Ir dabar, pajutusi jos ranką 
ant savo peties, Ana suprato, kad senė uždėjo ją ne šiaip sau. 

Senė nepasakė nė žodžio, ir jos ranką Ana būtų galėjusi 
numesti vos krustelėjusi petį, bet keisčiausia, kad ji to nepa- 
darė. Atvirkščiai, paliko ramiai stovėti ir klausėsi kalbėtojo 
kaip ir visi kiti. 

Šitaip, kaip šį vakarą mugėje, Ana tebuvo girdėjusi Karlą 
Arturą kalbant tik vieną sykį: tai buvo tą sekmadienį Kors- 
čiurkoje, kai jis per pamokslą sakė tuos nuostabius žodžius 
apie meilę. 

Ji prisiminė viską kuo gražiausiai, kaip tada buvo: kaip ji 
nekantraudama vylėsi, kad Tea neateis ir neišgąsdins jo savo 
kerais, ir kokia nelaiminga pasijuto, kai toji vis dėlto pagaliau 
atėjo ir jis pametė savo pamokslo giją. 

Užtat dabar ypač gerai suprato, kaip jis džiaugiasi, kad at- 
gavo savo didžiausią Dievo dovaną. Ir jeigu ji, žmona, dabar 
prieitų artyn, jis neabejotinai sutriktų kaip tą sykį, ir tai būtų 
jam pats didžiausias sielvartas. 

Tačiau, kol ji šitaip stovėjo ir suko galvą, kaip jam kuo skau- 
džiau pakenkti, jai pasivaideno, kad šalia jos visai ne Anstu 
Lisa, o pastorienė Forsijus, tyli, susikaupusi, norinti parodyti 
jai, kaip Korsčiurkos pastoriaus žmona turi elgtis, kada jos vy- 
ras stovi sakykloje. 

Ir staiga Ana Sverd pajudėjo iš vietos, bet visai nemėgino 
brautis prie Karlo Arturo. Atvirkščiai, ji stengėsi išlįsti iš žmo- 
nių spūsties į priešingą pusę, ir tas jai lengvai pasisekė, pade- 
dant Anstu Lisai, kuri ėjo pirma ir skynė jai kelią. 

Tačiau kai tik jos išėjo į vieškelį, Aną vėl užplūdo pyktis, ir ji 
atsigręžė į senę net nesistengdama nuslėpti savo įtūžio. 

— Kurių galų tu kišaisi ne į savo reikalą? — paklausė ji.- Ko- 
dėl neleidai man pasakyti, kas jie tokie? 

— Aš mačiau, kad tu tuoj prisidarysi bėdos,- tarė senė savo 
sausu ir galingu balsu,- ir panorau tau padėti: juk aną rudenį, 
prieš trejetą metų, tu išėjai iš mugės, kad geriau sektųsi man, 
Riso Karinei ir kitoms vargšelėms. Šįvakar žmonės nuo degti- 
nės visai pakvaišę, nežinia, ką jie būtų iškrėtę. 
dens mugės dėl savo draugių, nebuvo niekada niekam sakiusi. 

— Tu esi kvailutė kaip ką tik gimęs kūdikis, - kalbėjo toliau 
senė.- Juk greitai bus treji metai, kai tu ištekėjusi už to žmo- 
gaus, o nematai, kad tavo ir jo keliai eina kas sau, o jo ir jos — 
lygia greta. Ir nemanyk, kad tu gali išvengti to, kas tau lemta. 

Kai Anstu Lisa pasakė šitaip, Anos širdyje pabudo kažkoks 
senas, išblėsęs prisiminimas: kažkur danguje paženklinta vis- 
kas, ką ji turi išgyventi, o kas jau skirta, tai skirta. Jokia jėga: 
pasaulyje negali to pakeisti, netgi pats Viešpats Dievas. Tuo ti- 
ki senoji Sverd ir Jobsas Erikas, tuo tiki visi žmonės Medstubiu- 
ne, su tokiu tikėjimu jie gyvena ir miršta, linksmi ir žvalūs. 

Po valandėlės ji atsigręžė į senę, kuri tebeėjo šalia, tyli ir 
kantri. 

— Ką gi, ačiū tau, Lisa, už viską. Gal aš ne tokia jau kvaila, 
kad priešinčiausi tam, kas man lemta. 

Anstu Lisa tuojau sustojo ir padavė jai ranką, kuri buvo pa- 
sibaisėtinai didelė, bet niekada nespausdavo stipriai. 

— Turbūt jau man reikia grįžti atgal - pasakė ji. 

Tačiau prieš išsiskiriant Ana Sverd dar paklausė senę: 

— Kad tu tiek daug apie mane žinai, Lisa, tai gal pasakysi, 
kur man dabar eiti. 

Senė bemat atsakė: 

— Eik štai šituo keliu tiesiai, nes tai, kas tau lemta, išsipildys 
dar šį vakarą. 


19. 371 

Anstu Lisa greitai susisuko atgal ir nužingsniavo į mugę, 0 
Ana Sverd dar ilgai stovėjo ir žiūrėjo į ją. Senė padarė jai didelę 
paslaugą, ne mažesnę kaip mamzelė Žaketė. 

Netrukus ji vėl keliavo tolyn tą gražų pavasario vakarą, pil- 
na vilties, nė kiek neabejodama, kad jai lemta patirti kažką gera 
ir miela. 

Tačiau jai teko dar toli nukeliauti, kol tas kažkas atsitiko. 
Galų gale ji išalko ir pavargo, todėl atsisėdo ant griovio krašto 
ir išsitraukė maisto ryšulėlį. 

Bet kai jau taisėsi kąsti duonos su sviestu, kelyje lyg tyčia 
pasirodė dvi pavargėlės, nuskarmaliavusios ir apskretusios, o 
iš paskos joms sekė ilgiausia eilė tokių pat skarmaluotų ir mur- 
zinų vaikų. 

„Dar, ko gero, iš burnos kąsnį ištrauks“,- pagalvojo ji ir pa- 
sislinko už akmens, tikėdamasi, kad elgetų gauja praeis pro šalį 
ir nepastebės jos. 

Kuo senės ir vaikai buvo apsirengę, neįmanoma net ap- 
rašyti. Galvas jie buvo apsirišę mazgotėmis, sijonai ir švar- 
kai — iš maišų, kurie visą vasarą kabojo ant kaliausių, apa- 
vas - senos vyžos. 

Tačiau abi pavargėlės, atrodė, visai nesijaudino, kad jos nu- 
plyšusios ir suskretusios. Jos juokėsi ir plepėjo taip garsiai, kad 
iš tolo buvo girdėti. 

— Kaip gyva nemaniau, kad taip smagu vaikščioti ir elgetau- 
ti - pasakė viena iš jų. 

— Turbūt niekas nė sapne nesapnavo tokios laimės, kokia tau 
nusišypsojo,- pasakė antroji. - Už dyką gavai visą dešimtį vaikų! 

Anai Sverd kilo įtarimas, kad čia kažkas negerai. Ji buvo 
girdėjusi pasakojant apie tokius atsitikimus, kad turtingos ūki- 
ninkės iš šiaurės Vermlando parapijų pavasarėjant, kai klėtys 

ištuštėja ir nebelieka grūdų duonai ir sėklai, eina elgetauti. Ši- 
tos, matyt, irgi ne bergždžiai vaikštinėjo. Ir moterys, ir vaikai 
nešėsi ant pečių pilnus pilnutėlius maišus. 

- Tik visa bėda, kad namai labai toli,- pasakė pirmoji pavar- 
gėlė ir nusijuokė.- Ko gero, nakvynės namuose teks samdytis 
karietą sugrįžti į Eksheradą. 

Vos tik išgirdusi šituos žodžius, Ana Sverd pašoko, išbėgo į 
kelią ir įsmeigė akis į pavargėles. Pro nešvarumus ir plaukų 
kuokštus, karančius ant akių, ji vis dėlto įžiūrėjo veido bruo- 
žus. Viena iš jų gyveno pamiškės trobelėje, iš tikrųjų buvo ne- 
turtinga, ne be reikalo ėjo elgetauti, o antroji, kai Ana paskutinį 
kartą ją matė, buvo pasiturinti našlė. Ji tada pavaišino Aną pu- 
pelių kava ir nusipirko iš jos šukas bei šilkinę suknelę. 

Kai tik pamatė Aną Sverd, senės pradėjo kaulyti. 

— Gal turit maiše kokį seną daiktą, atiduotumėt mūsų vaikams? 

- Argi ne tuesi ūkininkė iš Norviko? - paklausė Ana pusiau 
juokais.- Kaipgi tu šitaip nusigyvenai, kad turi vaikščioti po 
žmones šunis lodydama? 

— Mano ūkis sudegė,- pasakė senė,- karvės išdvėsė, o javai 
nušalo... 

Tačiau ji nespėjo pabaigti,- staiga pasigirdo baisiausias klyks- 
mas. Dešimt vaikų pripuolė prie Anos Sverd, apkabino ją visi, 
ir vos nepargriovė žemėn. 

Iš pradžių Ana Sverd nebuvo atkreipusi į juos dėmesio. Da- 
bar ji uždėjo sunkią ranką ant moteriškės peties. 

— Tai tu esi šitų vaikų dėdienė - pasakė ji.- Ką gi, teks tau 
keliauti su manim pas lensmaną. Namo galėsi parvažiuoti ka- 
lėjimo karieta su vaikais drauge. 

Išgirdusi šiuos žodžius, pavargėlė suriko ne savo balsu. Ji nu- 
simetė nuo pečių maišą ir pasileido keliu kiek tik įkerta. Šoko bėgti 
ir antroji senė, o iš paskos nurūko vaikai, kuriuos ji vedžiojosi. 

O Ana Sverd tebestovėjo vidury vieškelio apsupta dešim- 
ties vaikų, virpančia iš džiaugsmo ir palaimos širdimi. 

Prieš pradėdama juos kalbinti ir klausinėti, kaip jiems sekė- 
si pas dėdę, ji pamanė, jog reikia padėkoti Dievui, kad jiems vėl 
pavyko sueiti draugėn. Ir užtraukė vakarinę psalmę, tą pirmą- 
ją, kurios buvo juos išmokiusi: 


Štai dar viena diena mumis palieka — 
Ji niekada nebeateis, 

Ir vėl naktis ir Viešpaties ramybė 
Mūs žemėn nusileis. 


Trečia dalis 


BARONAS VALKATA 


Kaip turbūt jaudindavosi tie vyrai, kurie paveldėdavo se- 
nus dvarus ir gamyklas palei ilgą Lioveno ežerą, kurie dar pri- 
simindavo pasakojimus apie didžius kavalierių žygius, kurie 
viešpatavo savo dvaruose kaip visagaliai valdovai, kurie spręs- 
davo kaip tinkami visus klausimus parapijos susirinkimuose ir 
kurie savo gimimo dieną buvo garbinami kaip karaliai,- kaip 
jie turbūt jaudindavosi, kai pasitaikydavo, kad čia vienam, čia 
kitam dvare šeimai Dievas neduodavo sūnaus, kai jų žmonos, 
šiaip jau klusnios ir nuolankios, kartais, rodos, surengdavo piktą 
sąmokslą negimdyti daugiau nieko, kaip tik dukteris! 

Tais metais, kai gimdavo begalinė daugybė dukterų, šitie 
ponai tikriausiai ne kartą susimąstydavo apie būties paslaptis 
ir Apvaizdos pirštą. Jie klausdavo save, ar tai nebus naujas bū- 
das, kuriuo amžinosios jėgos nori parodyti žmonėms savo ne- 
pasitenkinimą jais. Gal jos iš tikrųjų mano apleisti žemę moteri- 
mis, užtvindyti jomis visą pasaulį: juk toks tvanas sunaikintų 
aibes nusidėjėlių kur kas sėkmingiau negu Nojaus laikais. 

Galimas daiktas, kad jie turėjo rimtų priežasčių šitaip būgš- 
tauti. Tiesa, nors dar ir negalėjo būti kalbos apie visišką žmonijos 
išnykimą bei pražūtį, tačiau dėl daugelio senų giminių likimo 
verta buvo susirūpinti. Juk, ko gero, visiškai išmirs galingi fab- 
rikantai Sinkleriai arba didinga Hedenfeltų majorų ir pulkinin- 
kų eilė. Ko gero, išnyks kilminga, garbinga pastorių giminė, dau- 
giau kaip šimtą metų viešpatavusi Bru parapijoje, ir joks se- 

nojo vokiečių vargonininko Faberio palikuonis savo mikliais 
pirštais nespaudys gaudžiančių, tūtuojančių vargonų klavišų 
senovinėse Vermlando bažnyčiose. 

Tačiau, nors priežasčių nerimauti buvo pakankamai, vis dėlto 
tas nerimas per daug giliai į širdį nebuvo įsiskverbęs, ir daugu- 
ma ponų Bru parapijoje tyliai ir ramiai mėgavosi gyvenimu. 
Tik vienas iš jų buvo tokio būdo, kad nei dieną, nei naktį nega- 
lėjo užmiršti, jog neturi nė vieno sūnaus, ir troško verčiau būti 
niekingos kilmės padieniu darbininku negu baronu Liovenšiol- 
du iš žymios giminės, jeigu nuolatos reikia gyventi su mintim, 
kad jo vardui lemta išnykti. 

Adrianas Liovenšioldas, tasai garsusis Hedebiu šeimininkas, 
kuris nuolatos tvarkė ir puošė savo namus ir savo valdas, tasai 
teisingas ūkininkas, kuris stengėsi padaryti visus savo valdi- 
nius laimingus, niekada negalėjo atsikratyti jausmo, kad yra nu- 
sikaltęs tėvynei, savo proseneliams, visai žmonijai: padovano- 
jo pasauliui penketą dukterų ir nė vieno sūnaus, nė vieno iš tų 
pareigingų, darbščių vyrų, kurie senais laikais padėjo Švedijai 
pasiekti didybę ir galią. Savaime suprantama, jis stengėsi būti 
teisingas ir neversti kaltės nekaltiems, bet ką galėjo padaryti, 
kad gyvenimas jam tapo nebemielas: juk reikėjo jį leisti vien tik 
moterų draugijoje. Jis puikiai žinojo, kad nei Žmona, nei sena 
tetulė, nei visos penkios dukterys bei jų guvernantė nekaltos 
dėl jo nelaimės. Ir vis dėlto kiekvieną dieną atsitikdavo taip, 
jog jis sudrumsdavo jų būrelyje džiaugsmą, niekaip neįsteng- 
damas apsiprasti su tuo, kad jį pasitinka ramios ir išauklėtos 
moterys, o ne būrys padaužų, triukšmadarių, ėdrių vaikėzų. 

Nuo šito begalinio nepasitenkinimo jis ne laiku suseno. Tie- 
są pasakius, beveik nė ženklo nebelikę iš to jauno, linksmo rite- 
rio Saulėtekio, kuris kadaise vedė garsią gražuolę Marianą Sin- 
kler. Didžiąją dalį nepaprasto savo jaunystės linksmumo jis tik- 

riausiai prarado tada, kai Mariana, vos praslinkus metams po 
vestuvių, numirė. Antrą kartą jis vedė turtingąją panelę Vach- 
thauzen iš Čiumelstos, ir tai jau buvo santuoka iš apskaičiavi- 
mo, bet ši žmona negalėjo išblaškyti jį graužiančios širdperšos. 
Žinoma, jis būtų atgavęs ankstesnįjį gyvenimo džiaugsmą, jei- 
gu tik būtų turėjęs sūnų. Su juo būtų jojęs į medžioklę arba kur 
nors toli keliavęs Žuvauti. Kaip ir savo žaviojjaunystėj, dar kartą 
būtų leidęsis kelių dienų kelionėn, kad galėtų pasišokti visą nak- 
tį. O dabar štai tūno savo namuose nukamuotas nuolat perse- 
kiojančio švelnumo, smulkmeniškumo, moteriškumo. 

Kaip tik tuo metu, kai barono Adriano širdis baigė galutinai 
surembėti, atsitiko, kad jo brolis Joranas, nevykėlis, niekingas 
valkata, susipykęs su visa savo gimine, ėmė ir sustojo su savo 
vežimu prie didžiųjų Hedebiu durų. 

Negirdėtas dalykas! Kituose apylinkės dvaruose šis keistas, 
galutinai žuvęs žmogus, gyvenąs tarp čigonų ir arklių maini- 
ninkų ir pats vedęs čigonaitę, gana dažnai pasirodydavo su sa- 
vo purvinu vežimu, pilnu skudurų, vaikų ir visokiausių dvo- 
kiančių ryšulių, ir siūlydavo keisti arklius ar prašydavo par- 
duoti skarmalų. Tačiau niekada nebuvo atsitikę, kad jis būtų 
drįsęs prisiartinti prie savo brolio durų. 

Ir nelengva pasakyti, kiek tas gyvenimas, kurį Joranas Lio- 
venšioldas gyveno, buvo išdildęs iš jo atminties praeitį. 

Jau keletą dienų šėlo baisiausia pūga, ir tuo metu, kai nu- 
triušusi sarta kumelaitė iš lėto pūkštė per pusnis alėja Hedebiu 
rūmų link, valkataujantis baronas, ko gero, prisiminė jaunystę. 
Gal jis vėl pasijuto vaikiokas, grįžtąs namo iš Karlstado mo- 
kyklos, ir gal tikėjosi, kad abu iškilnūs tėvai stovės ant slenks- 
čio, laukdami jo pareinant. Gal vaizdavosi, kaip iš vidaus iš- 
puls tarnai nuimti nuo kojų apkloto ir kailių. Rūpestingos ran- 
kos nuvilks jam skrandutę, nutrauks nuo galvos kepurę, atsags- 

tys botfortus. Motina, norėdama apkabinti jį, nežinos, kaip grei- 
čiau nurengti, paskui nusives prie židinio, įpils karštutėlės ka- 
vos, o tada sėdės kuo ramiausiaąjgr tik ris jį akimis. 

Juk mes žinome, kad žiemą, kai pūguotos dienos be palio- 
vos veja viena kitą, kai visi keliai užpustyti ir niekas nedrįsta 
leistis kelionėn, nuošalių sodybų langai visada aplipę smalsiais 
žiūrovais, kurie atkakliai žvelgia į alėją, laukdami ko nors nau- 
jo, ko nors netikėto, net patys nežinodami ko. 

Tokiomis dienomis netgi čigoniško vežimo pasirodymas yra 
didelis įvykis. Žinia apie jį perlėkė iš vieno kambario į kitą, ir 
kol sarta kumelpalaikė kapstėsi alėja, baronui Adrianui jau bu- 
vo pranešta, koks svečias teikėsi atsilankyti. 

Ir vis dėlto, kai jis nutaisęs kuo atšiauriausią miną išėjo į 
tarpdurį ir jau ketino taip pasitikti savo brolį, kad šis nedrįstų 
nei juokauti su juo, nei ginčytis, tai pamatė, kad Jordanas, tasai 
niekingas dykūnas, tasai sūnus paklydėlis, visą gyvenimą ken- 
kęs ir daręs gėdą savo broliui, šį kartą atvažiavo ne su krūva 
juodaakių čigoniukų ar šlykščių, nuskurusių bobų, o atsivežė 
kaip tik tą, ko jis troško labiau už viską ir ko jam, sąžiningam ir 
teisingam žmogui, nebuvo lemta turėti. 

Ir kūdikis, kurį tasai nuskarmaliavęs valkata su paklaiku- 
siu sukčiaus veidu ištraukė iš skudurų krūvos, pagraibęs po 
savo roges, buvo anaiptol ne koks nors pamestinukas,- jis bai- 
siausiai buvo panašus į jo tėvo portretą, kuris vienas viešpata- 
vo Hedebiu svetainėje virš sofos. Jis atpažino tą švelnų, kilnų 
veidą su didelėmis svajingomis akimis, kuriuo taip dažnai gė- 
rėdavosi. Negana, kad brolis turi sūnų,- šisai vaikpalaikis dar 
gali pasigirti iš prosenelių paveldėtu grožiu, neatitekusiu nė 
vienai iš jo dukterų. 

Tačiau tą akimirką paskutinei Liovenšioldų atžalai nebuvo 
jokios naudos iš šio grožio. Kai tėvas iškėlė jį iš rogių, jis leisgy- 

vis suglebo ant rankų, akys jo buvo pastėrusios, rankos ir skruos- 
tai pamėlę nuo šalčio. 

Taigi barono Adriano kėslai keliais piktais žodžiais išprašy- 
ti brolį iš savo kiemo visiškai žlugo. Atvirkščiai, kai pamatė 
brolį su kūdikiu ant rankų ir įžvelgė nedrąsų klausimą jo aky- 
se, baronas Adrianas užmiršo viską, ką buvo pats iškentėjęs 
dėl savo brolio, užmiršo taip pat visus rūpesčius, kurių šis bu- 
vo pridaręs tėvams, ir atlapojo iki galo savo namų duris. 

Bet toliau kaip į prieškambarį Joranas Liovenšioldas nėjo. 
Brolis atvėrė ir svetainės duris, bet jis, pamatęs liepsnojantį Ži- 
dinį, baldus ir apmušalus, kuriuos pažinojo nuo pat vaikystės, 
sustojo ir papurtė galvą. 

— Ne,- pasakė jis.- Ne man tenai vieta. Toliau aš neisiu. Bet 
gal tu paglobotum kūdikį? 

Baronas Adrianas paėmė iš jo vaikutį kaip didžiausią bran- 
genybę ir tuoj pradėjo glostyti ir trinti, norėdamas atšildyti jo 
kūnelį. Nė vienos iš savo moterų nepasišaukė į pagalbą. Jis, be 
abejo, žinojo, kad ateityje negalės be jų apsieiti, bet šią pirmąją 
akimirką norėjo turėti kūdikį pats vienas. Ir staiga nedrąsiai 
priglaudė savo apžėlusį skruostą prie šalto ir murzino elgetos 
kūdikio veidelio. | 

— Kaip jis panašus į tėvelį,- pasakė jis kiek virptelėjusiu bal- 
su.- Laimingas tu, Joranai, kad turi sūnų. 

Baronas Joranas, pamatęs, kaip jo brolis priglaudė kūdikį 
prie savęs, tikriausiai išsyk suprato, kad Hedebiu šeimininkas 
mielai duos jam duoną ir būstą iki paskutinės valandos tik to- 
dėl, kad negali atsidžiaugti laime, jog štai turi sūnų. Jis tikriau- 
siai suprato, kad nuo šiol brolis bus nuolaidus jo patyčioms, 
tinginystei, kortavimui, girtuokliavimui ir niekados daugiau nė 
vienu žodžiu jam nepriekaištaus. 


586 Selma Lagerlėof 


Tačiau Joranas, atrodė, vis tiek neturėjo noro pasilikti ir žengė 
į duris. 

— Tu, be abejo, supranti, kad aš nebūčiau pasirodęs čionai, 
jeigu manęs nebūtų prispyrusi bėda,- tarė jis.—- Mes baisiai ilgai 
klaidžiojom po pūgą, ir jis vos nesušalo. Norom nenorom turė- 
jau užvažiuoti, kitaip jam būtų buvę galas. Aš turiu darbo pas- 
toriaus sodyboje, tai dabar ten ir važiuosiu. Kai tik nurims pū- 
ga, tuoj pat jį pasiimsiu. 

Šitaip jis kalbėjo jau laikydamas durų rankeną. Baronas Ad- 
rianas ne iš karto atsakė. Gal jis netgi negirdėjo, ką brolis kalba. 
Jam tuo metu terūpėjo kūdikis. 

— Klausyk, Joranai, jo rankos nušalusios. Reikia jas ištrinti 
sniegu. Gal atneštum truputį? k 

Joranas Liovenšioldas sumurmėjo kažką, gal padėkojo, gal 
atsisveikino, ir atsidarė duris. Baronas Adrianas manė, kad jis 
nuėjo atnešti sniego, kaip buvo paprašytas. Tačiau po valandė- 
lės išgirdo skambant žvangutį, o kai pažvelgė į lauką, pamatė, 
kad brolis jau važiuoja iš kiemo. Jis taip čaižė savo sartą kume- 
laitę, kad ši nėrė kiek įkabindama, o aplinkui roges lyg, dulkių 
debesis rūko sniegas. 

Baronas Adrianas suprato, kad šiuose namuose broliui daug 
ką buvo skaudu prisiminti, todėl nesistebėjo, kad jis pabėgo. 
Visas jo mintis buvo pavergęs kūdikis. Jis pats atsinešė sniego, 
norėdamas įkvėpti gyvybę sušalusiam veideliui ir rankutėms, 
ir, trindamas vaikutį, jau kūrė ateities planus. Nieku gyvu jis 
neleis, kad paskutinysis Liovenšioldas grįžtų pas tėvą ir augtų 
tarp jo laukinių bendrų. 

Apie ką galvojo Joranas Liovenšioldas, važiuodamas iš He- 
debiu, sunku pasakyti. Galimas daiktas, kad jis ketino grįžti po 
kelių valandų pasiimti vaiko ir dar kartą pasigėrėti, kaip jo bro- 
lis tūš, kad vėl buvo išjuoktas ir apgautas. Bet, važiuodamas iš 


Ana Sverd 587 


sodybos, jis kvatojo visa gerkle, prisiminęs, kaip brolis priglau- 
dė savo skruostą prie elgetos vaiko ir kaip išdidžiai paėmė ant 
rankų šį naują vardo ir giminės tęsėją. 

Kaip ten buvo, kaip ne, bet neilgai juokas skambėjo jo lūpo- 
se. Jis sėdėjo savo rogėse užsimaukšlinęs ant akių nutrintą kai- 
linę kepurę ir važiavo keliu nežinodamas kur. Niūrios ir keis- 
tos mintys sukosi jo galvoje - mintys, kurios reikalavo, kad tuo- 
jau būtų įgyvendintos. 

Į Bru pastoriaus sodybą, kur sakėsi ketinąs važiuoti, jis vis 
dėlto neatvažiavo, ir kai rytojaus rytą ten atvyko žmogus iš He- 
debiu ir paklausė jo, niekas nieko negalėjo paaiškinti. Tačiau 
apie vidudienį į Hedebiu užsuko du valstiečiai, valę sniegą nuo 
kelio, ir papasakojo baronui, kad jo brolis valkata rastas negy- 
vas pakelės griovyje. Jis, matyt, išklydęs iš kelio tamsoje, o ro- 
gės užvirtusios ant jo. Jam tikriausiai neužteko jėgų atkelti jas, 
tad likęs griovio dugne ir sušalęs. 

Niekur nebuvo taip lengva tamsoje ir per pūgą išklysti iš 
kelio, kaip plynam slėnyje aplink Bru bažnyčią. Todėl labai ga- 
limas daiktas, kad Joranas Liovenšioldas, baronas valkata, žu- 
vo kaip nelaimingo atsitikimo auka. 

Ir anaiptol nereikia manyti, kad jis savo noru ieškojo mirties 
vildamasis, jog tada jo kūdikis liks gerame prieglobstyje, kurį 
jis jam surado, pagautas savo įprasto pikto noro pasityčioti. 

Juk tasai Joranas Liovenšioldas buvo jau pusprotis, ir užtat 
ne taip lengva teisingai išsiaiškinti jo poelgius. Bet žmonės Ži- 
nojo, kad jis tiesiog jaudinančia meile mylėjo savo jauniausiąjį 
vaikutį. Jo veide jis buvo atradęs Liovenšioldų giminės bruožų 
ir tikriausiai manė, kad su šituo kūdikiu jį sieja visai kitokie 
ryšiai negu su juodaakiais čigoniukais, kurie iki tol augo jo aky- 
se. Ir todėl visiškai galimas daiktas, kad jis paaukojo savo gy- 
vybę norėdamas apsaugoti šitą vaikutį nuo skurdo ir nelaimių. 

Atvažiavęs į Hedebiu jis tikriausiai ir neturėjo kitokių kėslų, 
kaip tik pasityčioti iš savo galingojo brolio, kurį žudė sielvar- 
tas, kad neturi sūnų. Tačiau kai atsidūrė tarp senųjų savo namų 
sienų, kai pajuto, kokiu jaukumu, tyrumu ir gerumu jos dvel- 
kia, jis tarė pats sau, jog norėtų, kad jauniausias jo kūdikis, kurį 
vienintelį jis laikė tikru savo vaiku, pasiliktų čia, ir jog reikia 
taip padaryti, kad jau niekada netektų sugrįžti ir pasiimti jo. 

Tačiau niekas nežino, kaip buvo iš tikrųjų. Turbūt gyveni- 
mas nebuvo jam taip brangus, kad jis būtų sudvejojęs, ar verta 
jo atsikratyti. Gal jis tik įvykdė seniai puoselėtą savo svajonę. 
Gal net džiaugėsi, atradęs pagaliau progą žengti lemiamą žings- 
nį, kurį atidėliojo tik dėl abejingumo ir nerangumo. 

Ką gali žinoti? Gal net savo mirties valandą jis dar džiau- 
gėsi, kad pavyko iškrėsti naują kiaulystę savo vieninteliam 
broliui, kuris visada mokėjo teisingai elgtis. Gal jautė malo- 
numą apgauti jį paskutinį kartą. Ko gero, jo lūpas dar sykį 
iškreipė niekinama šypsena, kai jis pagalvojo apie kūdikį, 
kurį įdavė savo broliui į rankas, nes tas kūdikis buvo mer- 
gaitė ir tiktai berniuko drabužėliai atvėrė senolių namų du- 
ris tai vargšei čigonaitei. 


BARONIENĖ 


Tą dieną, kai valkata baronas paliko savo vaiką Hedebiu, 
baronas Adrianas atėjo pietų kuo puikiausiai nusiteikęs. 

Šiandien jam nereikės sėdėti prie stalo vien tik su moteri- 
mis. Šiandien šitoj draugijoj yra berniukas. Baronui Adrianui 
atrodė, jog kambaryje visai kitoks oras. Jis pasijuto atjaunėjęs, 
linksmas, žvalus. Taip, net ketino pasiūlyti žmonai atnešti vy- 
no ir išgerti po taurę už naują gyventoją. 

Jis tuoj nuėjo į savo vietą už apvalaus pietų stalo, susinėrė 
rankas ir, nulenkęs galvą, klausėsi maldos, kurią kalbėjo jau- 
niausioji iš dukterų. 

Kai malda buvo sukalbėta, jis švytinčiomis akimis nužvelgė 
stalą ieškodamas brolvaikio. Tačiau, nors ir kaip atidžiai Žiūrė- 
jo, nepamatė jokio švarkelio ir kelnaičių. Už stalo, kaip ir visa- 
da, tebuvo sijonai ir suveržtos liemenės. 

Jis suraukė savo gauruotus antakius ir piktai sušnypštė. Tie- 
sa, jis turėjo atiduoti brolio sūnų į vaikų kambarį išmaudyti ir 
perrengti, bet argi jo žmona tokia paika, jog nepasodino vaiko 
drauge su visais prie stalo? 

Žinoma, jis valkatų vaikas, ir elgesys jo kaip visų valkatų, 
bet nė visos penkios šitos gražiai išauklėtos mergaitės nevertos 
net jo mažojo pirštelio. 

Tačiau dar nespėjus jam kaip nors išreikšti savo nusivylimą, 
baronienė nežymiu rankos mostu parodė mažytę, dailiai sušu- 
kuotą ir švariai aprengtą mergaitę, sėdinčią ant kėdės šalia jo. 

Jis tuoj suskaičiavo: iš tikrųjų šiandien prie stalo sėdi šešios 
mažos mergytės. Ir suprato, kad berniuką teko aprengti mer- 
gaitės drabužėliais. Ko gi čia stebėtis? Su tais skarmalais, ku- 
riais buvo aptaisytas, jis, aišku, negali sėdėti prie stalo, o Hede- 
biu nė nerastum berniukui tinkamų rūbelių. Betgi plaukučių, 
geltonų, garbanotų plaukučių galgi vis dėlto nereikėjo pinti į 
du riestainėlius, karančius palei ausis lygiai taip pat kaip ir jo 
dukterims. 

— Argi jūs negalėjot paskolinti kelnyčių iš prievaizdo,- pa- 
klausė baronas,- kad berniukas neatrodytų kaip kaliausė? 

— Žinoma,- atsakė baronienė, ir jos tas atsakymas nuskam- 
bėjo taip pat ramiai kaip ir visada, be mažiausio ženklo pajuo- 
kos ar patyčių,- žinoma, puikiausiai galėjom tą padaryti. Bet ji 
aprengta taip, kaip ir turi būti. 

sigręžė į žmoną. 

— Aš bijau, kad Joranas vėl bus iškrėtęs tau šunystę,- pasakė 
baronienė. 

Ir vėl nei balso virptelėjimas, nei akių blizgesys neišdavė, 
kad į sa ca yka) ji“ žiūri Sap negu JOS Vytės, 
nas pasielgė negražiai ir a dar syki savo Šanio piktu- 
mą. Ir jeigu širdies gelmėse jai ir ruseno kažkoks kitas jausmas, 
tai tas dėjosi visai prieš jos norą. 

Bet jeigu Žmogus yra paverstas skuduru prie durų, kurį min- 
do visi kas dieną, tada nieko nepadarysi, jeigu tas skuduras 
pajunta pasitenkinimą, kai tasai, kuris mindo jį Žiauriausiai ir 
kurio padai pakaustyti aštriausiomis vinimis, ima vieną sykį ir 
dribteli žemėn. 

Ir kai baronienė pamatė, kaip vyras suraukė kaktą ir atsisa- 
kė kepsnio, kurį kambarinė nešė aplink stalą, lyg šis nemalonus 
atsitikimas būtų atėmęs jam apetitą, jos kūnas visas ėmė truk- 
čioti, nors veidas tebebuvo ramus. 

Paskui ji ne kartą klausė save, kas būtų ištikę ją pačią, ir 
senąją tetą, ir guvernantę, ir visas šešias mergaites, jeigu jos 
vyras nebūtų piktai nusikeikęs, pakilęs nuo kėdės ir išbėgęs iš 
kambario. Ji nebūtų galėjusi nė sekundės daugiau išsėdėti ra- 
mi —- žūtbūt turėjo susijuokti. Tas pat buvo ir kitoms. Visos 
atvirto kėdėse ir ėmė kvatoti. 

Jos kvatojo garsiai, viena už kitą garsiau, stačiai leipo juo- 
kais ir kartu gėdijosi savo juoko. Argi gražu juoktis, kai tėvas, 
vyras ir šių namų šeimininkas kažkieno apgautas? Visos buvo 
mandagios ir gerai išauklėtos ir užtat pačios baisiausiai save 
smerkė. Tačiau juokas išsiveržė iš pačių širdies gelmių, ir jos 
niekaip negalėjo jo sulaikyti, nes būtų užspringusios. 

Tai buvo didelis maištas. Per keletą minučių jos nusime- 
tė nuo savęs viską, kas jas slėgė ir dusino, pasijuto laisvos ir 
nevaržomos. Jos manė, kad nuo šiol niekada nesijaus tokios 
engiamos ir įbaugintos kaip iki šiol, nes drįso pasijuokti iš 
savo pavergėjo. Tuo metu, kai jos juokėsi, jis neteko šiur- 
pios didybės ir tapo toks pat mažytis paprastas žmogelis 
kaip ir jos pačios. 

Ir baronienė, kuri visada sakydavo, kad baronas Adrianas 
yra geriausias iš visų vyrų, O ji pati laimingiausia iš visų žmo- 
nų, baronienė, kuri niekada neleisdavo pašaliniam žmogui, netgi 
tetai ar guvernantei, nors per nago juodymą pasmerkti bet kokį 
savo vyro poelgį, dabar toji baronienė prisižadėjo pati sau, kad 
jeigu kada nors Joranas Liovenšioldas pasipainios jos kelyje, ji 
pasistengs padaryti jam kokią nors paslaugą atsidėkodama už 
šią linksmą valandą. 

Tačiau rytojaus dieną, kai valkata baronas buvo rastas ne- 
gyvas griovyje pastoriaus pievoje ir atgabentas į Hedebiu su- 
stingęs ir atšalęs,- tada ji vis dėlto nė nepamanė išreikšti tą sim- 
patiją, kurią jam jautė tas kelias smagias minutes. Vyrui pa- 
čiam teko pasirūpinti ir laidotuvių procesija, ir viskuo kitkuo — 
ji pati nė piršto neprikišo. 

Baronas Adrianas užsakė įkapes, nupirko karstą ir liepė ati- 
daryti šeimyninį kapą. Jis susitarė su Bru parapijos dvasinin- 
kais dėl laidotuvių dienos, su keliais savo tarnais nuvažiavo į 
kapines ir dalyvavo laidotuvių ceremonijoje. 

Bet daugiau nepadarė nieko. 

Nedavė nei uždangstyti Hedebiu langų baltomis paklodė- 
mis, nei pabarstyti takų eglišakėmis, neleido baronienei ir jos 
dukterims apsirengti juodais rūbais. Nepakvietė nieko iš para- 
pijos didžiūnų dalyvauti laidotuvėse, neužsakė gedulingų sal- 
dainių ir nesuruošė vaišių savo namuose. 

Visoje Bru parapijoje nebuvo žmogaus, kuris nebūtų džiau- 
gęsis, kad Joranas Liovenšioldas numirė. Jis daugiau nesikabi- 
nės prie kilmingų ponų Bru mugėse, netapšnos jiems per petį ir 
nesakys „tu“ arba „vyruti“. O taip jis darydavo todėl, kad ka- 
daise ėjo drauge į Karlstado mokyklą. Kiekvienam buvo malo- 
nu žinoti, kad daugiau anam nešaus į galvą išmainyti savo su- 
maigytą sidabrinį laikrodį į puikų auksinį arba seną kuiną į žvil- 
gančią ketvergę kumelę. Aišku, gerai, kad jo nėra. Kol jis buvo 
gyvas, niekada nežinojai, ko jis sugalvos pareikalauti ar kokio 
keršto griebsis, jeigu jam paprieštarausi. 

Tačiau, šiaip ar taip, visa Bru parapija buvo įsitikinusi, jog 
barono Adriano elgesys aiškiai rodo, kad jis dega kerštu savo 
broliui. Žmonės kalbėjo, kad, kai baronas Joranas žuvo, jo bro- 
liui derėjo užmiršti seną apmaudą ir palydėti jį į kapus garbin- 
gai ir iškilmingai. 

Tiesą sakant, baronienė buvo kaltinama kone dar labiau ne- 
gujos vyras, nes iš moters buvo laukiama didesnio gailestingu- 
mo. Tik pamanykit, ji net gėlytės neuždėjo ant karsto! Juk visi 
žinojo, kad didžiulis baltasis žanginys, stovintis Hedebiu val- 
gomajame, žydėjo kaip tik tuo metu, o kas gi labiau tinka numi- 
rėliui paskutinėj kelionėj, jei ne žanginio žiedas? Tačiau niekas 
jo nenuskynė. Ką galima apie tai pasakyti? Iš tiesų, pagailėti 
savo svainiui netgi žanginio šakelės - juk tai nežmoniška! 

Daug kas taip pat manė, kad reikėjo pranešti apie vyro mir- 
tį barono Jorano Žmonai, ir visi stebėjosi, kaip baronienė nepri- 
minė saviškiui, kad tą padarytų. O mergaitei, visų mylimiau- 
siai Jorano Liovenšioldo dukrelei, ji vis dėlto turėjo pasiūdinti 
gedulo rūbelius. Nejaugi ji taip aklai klausė vyro ir taip jo bijo- 
jo, kad nedrįso pasikviesti į namus siuvėjos ir parūpinti našlai- 
tei tinkamo apdaro. 

Hedebiu baronienė, kaip visi žinojo, buvo gana išmintinga 
dama ir puikiai suprato, kas kur tinka, o kas ne. Ir turėjo jausti 
pareigą pataisyti vyrą, jeigu tas klydo. Tačiau šį kartą ji nieko 
panašaus nepadarė. 

Apskretęs čigoniškas vežimas su visais skudurais ir ryšu- 
liais, su alavavimo prietaisais, su statinaite naminės ir sučiuru- 
siomis kortomis, taip pat čigoniška kumelaitė, kuri stovėjo prie 
savo šeimininko lavono tol, kol atėjo Žmonės ir iškasė numirėlį 
iš sniego, aišku, irgi buvo atgabenta į Hedebiu. Rogės buvo 
įstumtos į pašiūrę, o kumelaitė nuvesta į tvartą, kur jai buvo 
paduota ėsti ir gerti, ir tuo rūpinimasis valkatos barono paliki- 
mu baigėsi. Tačiau rytojaus dieną po laidotuvių baronas liepė 
kumelaitę pakaustyti ir gerai pašerti, ir iš to buvo galima spręs- 
ti, kad jis žada ją siųsti į ilgą kelionę. 

Tuo metu Hedebiu tarnavo prievaizdas, kuris buvo gimęs 
ir užaugęs vienoje šiaurinio Vermlando parapijoje, o kaip tik 
ten paprastai žiemodavo klajojantys čigonai. Jis pažinojo čigo- 
nų šeimą, su kuria Joranas susigiminiavo, kai vedė, ir galėjo 
surasti, kur gyvena Jorano šeima. Jam ir pavedė baronas Ad- 
rianas nuvažiuoti namo sartąją kumelpalaikę kartu su rogėmis, 
nuvežti viską, kas jose buvo, ir papasakoti barono Jorano žmo- 
nai, kad jos vyras mirė. 

Tačiau baronas ketino nusiųsti namo ne tik roges su alava- 
vimo prietaisais, kortomis ir skarmalais. Prievaizdui buvo įsa- 
kyta paimti ir barono dukterėčią. Ji neturėjo jokios teisės pasi- 
likti Hedebiu. Ją reikėjo nusiųsti atgal pas jos artimuosius. 

Kitą rytą po laidotuvių baronas Adrianas pasakė žmonai, kad 
* kitą dieną manąs mergaitę pasiųsti namo. Be to, dar paaiškino, 
kad ji turinti būti aprengta tais pačiais skarmalais, kuriuos dėvėjo 
tada, kai čia atvažiavo. Ir dar pridūrė, jog manąs, kad ji, baronie- 
nė, tik džiaugsis, kai jos namuose nebebus tos čigonaitės. 

Baronienė neatsakė ničnieko. Ji nesipriešino, kad mergaitė 
būtų išvežta iš Hedebiu. Tik atsikėlė ir nuėjo į vaikų kambarį 
atsisveikinti su mergaite. 

Visą tą dieną bet kas galėjo pastebėti, kad baronienė keistai 
sunerimusi, kad niekaip nenusėdi vienoje vietoje. Čia griebiasi 
vieno darbo, čia kito ir be paliovos judina lūpas, nors negirdėti 
nė garso. 

Tą dienąji dažniau negu paprastai pasirodydavo vaikų kam- 
baryje, tyliai čia atsisėsdavo ir neatitraukdama akių žiūrėdavo 
į svetimą mergaitę. Kol kambaryje būdavo nors kiek šviesu, 
mergytė stovėdavo prie lango ir žvelgdavo į alėją. Taip ji sto- 
vėjo visas dienas nuo tada, kai atvažiavo į Hedebiu: laukė, ka- 
da ateis tėvelis ir pasiims ją. Buvo nedrąsi, baugšti ir nelabai 
norėjo Žaisti su kitais vaikais. Jai, be abejo, nebuvo ko nusimin- 
ti, kad ją siųs namo. 

Kai atėjo naktis, baronienė, gulėdama plačioje lovoje šalia 
savo vyro, jautė vis tą patį nerimą ir niekaip negalėjo užmigti. 
Ji tarė pati sau, kad priėjo galutinę ribą, kad išmušė valanda 
sukilti prieš savo vyrą. Tai, ką jis sumanė, neturi įvykti. 

Baronienė buvo tvirtai įsitikinusi, jog baronas Joranas savo noru 
palindo po rogėmis, kad jo duktė galėtų pasilikti Hedebiu. Jis my- 
lėjo ją ir troško visa širdimi, kad ji užaugtų padoriuose namuose 
ir taptų tikru žmogumi. Jis svajojo, kad jo duktė bus išauklėta 
taip, kaip ir dera jos luomo mergaitėms, ir ištekės už ponaičio. Ji 
nebebus valkata ir nevažinės keikdama ir rėkaudama iš vienos 
vietos į kitą drauge su keikiančiais ir rėkaujančiais čigoniukais. 

Jis suprato, kad tai brangiai kainuos, tačiau nepabūgo kai- 
nos ir sąžiningai užsimokėjo: paaukojo savo gyvybę. | 

Bet ar jos vyras suprato, ko brolis norėjo iš jo? Labai galimas 
daiktas, kad suprato, tačiau jautė malonumą atsakyti jam tai, 
ką jis norėjo nusipirkti savo gyvybės kaina. Ir jinai, jo žmona, 
turi jam neleisti to padaryti. 

Ji turi rasti tokių žodžių, kad jis paklausytų. Turi kalbėti 
primygtinai ir tvirtai. Jis neturi išvežti brolio dukters. Tai 
būtų neteisinga. Ji suprato, kad už tokį poelgį jie bus nu- 
bausti. Iki šiol ji visada tylėjo. Leido jam tvarkytis savo nuo- 
žiūra per laidotuves. Taupė jėgas. Numirėliui jau vis tiek 
nebūtų nieko padėjusi. 

Ji gulėjo ir tarsi matė, kaip svainis susikūprinęs sėdėjo rogė- 
se, kai važiavo iš jų kiemo. Bandė įsivaizduoti jo niūrias prieš- 
mirtines mintis, kurios kamavo jį keliaujant per pūgą. Ar gali 
būti tikras, kad toksai Žmogus ramiai gulės kape, jeigu nebus 
padaryta tai, ką jis norėjo pasiekti savo auka? Hedebiu gyven- 
tojai kaip tik puikiai Žinojo, kad mirusieji gali žiauriai atkeršyti. 

Ji turi prakalbėti. Nevalia neišpildyti mirusiojo noro. Nors 
ir kažin koks jis buvo gyvas, dabar turi teisę būti išklausytas. 

Ji sugniaužė kumščius ir sudavė pati sau, bausdama save už 
bailumą. Kodėl gijji nepažadino vyro? Kodėl nepasikalbėjo su juo? 

Ji iš karto nujautė, ką vyras sumanęs, ir todėl ėmėsi atsargu- 
mo priemonių. Dar tą pačią dieną, kai baronas Joranas buvo 
rastas negyvas, ji pasiėmė jo dukterį ir nusivedė svečiuosna į 
vieną neturtingų Žmonių trobelę, kur trys vaikai sirgo tymais. 
Jos pačios dukterys jau buvo persirgusios, o ar sirgo svetimoji, 
ji nežinojo, bet turėjo vilties, kad gal dar nebus sirgusi. Po to ji 
kasdien stebėjo mergaitę, ieškodama ligos simptomų. Tačiau 
jie dar nesirodė. Be to, baronienė nuo seno žinojo, kad liga pasi- 
reiškia tik po vienuolikos parų, o dabar dar buvo tik aštunta. 

Ji atidėliojo pokalbį minutę po minutės, valandą po valan- 
" dos. Ir pradėjo bijoti, kad apskritai neturės drąsos prašnekti. 

Tai kas gi ji tokia pagaliau? Kodėl tokia apgailėtinai baili? Iš 
tikrųjų, kas gi atsitiks, jeigu ji pasakys, ką galvoja? Juk vyras jos 
nesumuš. Apie tai negali būti nė kalbos. 

Tačiau jis turėjo įprotį žiūrėti pro šalį ir visai neklausyti, ką 
ji sako. Ar kalbėti su juo, ar sakyti pamokslą ledo kalnui. jai 
atrodė tas pat. 

Baronienė turėjo dar vieną rūpestį, kuris jai kėlė didžiausią 
nerimą. Mat jos vyras pereitais metais viename pokylyje Karl- 
stade susitiko tolimą giminaitę Šarlotą Liovenšiold, kuri buvo 
ištekėjusi už komercijos tarėjo Šagerstriomo. Šarlota ir baronas 
Adrianas buvo seni pažįstami nuo to laiko, kai ji buvo susiža- 
dėjusi su pusbroliu Karlu Arturu Ekenstetu, o sykį ji netgi buvo 
atsilankiusi Hedebiu drauge su savo sužadėtiniu. Šį kartą ji su 
baronu nuoširdžiai įsikalbėjo, ir baronas pasiskundė, kad netu- 
rįs sūnaus, 0 tik daugybę dukterų. Šarlota paklausė, ar jis nesu- 
tiktų atiduoti jai vieną savo mergaitę, nes jos namuose visai 
nesą vaikų. Ji turėjusi vieną dukterį, bet ir ta numirusi. 

Savaime suprantama, kad baronas su ypatingu džiaugsmu 
priėmė jos pasiūlymą, o Šarlota pasakė, kad ji pasikalbėsianti 
su savo vyru ir pažiūrėsianti, ar jis pritars jos sumanymui. Ne- 
trukus po to į Hedebiu atėjo laiškas: ar iš tikrųjų baronas sutin- 
kąs atiduoti vieną savo dukterį ponams Šagerstriomams, kurie 
apsiimą išauklėti ją kaip savo tikrą vaiką? Baronas tučtuojau 
pranešė, jog sutinkąs. Jis netgi nesiteikė paklausti, ar žmona ne- 
santi kitokios nuomonės. Jam atrodė visiškai suprantama, kad 
šitokio turtingiausios Vermlando šeimos pasiūlymo negalima 
atmesti. Jo duktė augs kaip princesė, be to, šitaip artimai susiri- 
šęs su galingu žmogum, neabejotinai turės itin daug naudos. 

Baronienė nedrįso atvirai pasipriešinti savo vyrui, bet sten- 
gėsi pratęsti laiką. Šarlota pasakė norinti pati atvažiuoti į He- 
debiu ir išsirinkti iš mergaičių tą, kuri jai labiausiai patiks, bet 
ta jos kelionė jau kone pusmetis buvo atidėliojama. O dėl to 
daugiausia buvo kalta baronienė. Ji parašė, jog kaip tik pradė- 
jusi austi audeklą ir labai norinti jį pabaigti, o paskui pasiūti 

dukterims rūbelius, kad mergaitės turėtų dailesnį apdarą, kai 
Šarlota atvažiuos jų pasižiūrėti. Kai Šarlota panoro atvažiuoti 
kitą kartą, mergaitės sirgo tymais, taigi ir tada teko vizitą atidė- 
ti. O dabar baronienė jau kadai nieko negirdėjo iš Šarlotos ir 
slapčiomis vylėsi, kad turtingoji ponia, ir be to turėdama daug 
rūpesčių didžiuliuose namuose, ėmė ir užmiršo jos dukters. 

Tačiau kai baroną Joraną ištiko nelaimė, baronienė parašė Šar- 
lotai laišką — pakvietė ją atvažiuoti. Dabar ji, matyt, pasiryžo ati- 
duoti vieną savo dukterį. Ši auka buvo ne kas kita, kaip nuolaida 
vyrui. Ji manė, kad jeigu pritars jo norui šį kartą, tada galės parei- 
kalauti, kad jai būtų leista pasilikti savo namuose svetimą vaiką. 

Bet jos sumanymas nuėjo perniek. Vyras ją pralenkė. Mer- 
gaitė tymais nesusirgo. Šarlota neatvažiavo. Po kelių valandų 
svetimoji bus išgabenta. 

Baronienė gulėjo ir skaičiavo mintyse, kiek galėtų būti kelio 
nuo Hedebiu iki Didžiojo Šiotorpo. Jos laiškas tikriausiai jau 
spėjo nueiti. O čia dar baisus speigas, užėjęs po to, kai liovė 
siausti pūgos! Nėra ko nė galvoti, kad Šarlota leisis į kelionę 
tokiu oru. Visą naktį braškėjo namo kertės, lyg kas būtų dau- 
žęs į sieną sunkia kuoka. 

Baronienė girdėjo prasidedant bruzdesį virtuvėje. Virėja už- 
kūrė ugnį ir ėmė barškinti puodus. Iš vaikų kambario taip pat 
atsklido keletas silpnų garsų. Matyt, atsikėlė auklė aprengti či- 
goniukės senais skarmalais. 

Baronienė kelis kartus ištarė vyro vardą, nelabai garsiai, bet 
gana aiškiai. Jis truputį pasikrutino, bet miegojo kaip miegojęs. 
Jeigu būtų pabudęs, gal būtų užkalbinusi, o dar kartą jį žadinti 
jai neužteko ryžto. 

Ji išgirdo, kaip kažkas atidarė virtuvės duris. Lauke tikriau- 
siai nežmoniškai šalta. Durų vyriai taip cypė, jog aidėjo visam 
name. Ji suprato, kad prievaizdas, kuris turėjo išvežti mergai- 
tę, atėjo jos pasiimti. 

Netrukus kambarinė pravėrė miegamojo duris ir paklausė, 
ar baronas su baroniene jau pabudę. 

Baronas Adrianas atsisėdo lovoje ir paklausė, ko reikia. 

— Prievaizdas atėjo, - pasakė mergina.- Jis prašė mane už- 
kopti į viršų ir pasakyti baronui, jog šiandien taip šalta lauke, 
kad jis bijąs važiuoti iš namų. Jis sako, kad nuo rankos nusinė- 
rusi oda, kai jis suėmęs tvarto spyną. Jo namuose per naktį su- 
šalusi duona ir sviestas, o ledo pluta ant vandens statinės bu- 
vusi tokia stora, kad jis turėjęs prakirsti ją su kirviu. Ir dar sa- 
ko, kad jeigu čia taip šalta, tai dar blogiau ten, šiaurėje, kur 
reikią važiuoti. 

- Atnešk čia savo Žvakigalį,- pasakė baronas Adrianas kam- 
barinei,- reikia uždegti žiburį miegamajame! 

Mergina įėjo į kambarį ir uždegė lajinę žvakę ant naktinio 
staliuko. Baronas išlipo iš lovos, užsimetė chalatą ir priėjo prie 
lango pasižiūrėti į termometrą. Visas langas buvo taip storai 
apšalęs, kad atrodė tarsi kailiu uždengtas, bet ties termometru 
buvo mažytis lopinėlis gryno stiklo. Baronas žvilgtelėjo į gyv- 
sidabrio stulpelį, bet šis buvo visai išnykęs, tiesiog sulindęs į 
rutuliuką apačioje. 

Jis pakilojo žvakę palei termometrą. 

- Turbūt daugiau negu keturiasdešimt laipsnių šalčio - 
sumurmėjo. 

- Prievaizdas sako, kad pats jis dar kaip nors ištvertų, jeigu 
baronas norit būtinai išvežti tas roges,- pasakė kambarinė,- bet 
vaiko jis negalįs imti su savim per tokį speigą. 

— Pasakyk jam, kad nešdintųsi po velnių! - suriaumojo ba- 
ronas ir užsitraukė antklodę ant ausų. 

Mergina tebestovėjo vietoje, nežinodama, ką toks atsakymas 
galėtų reikšti, bet baronienė paaiškino jai: 

- Baronas nori, kad pasakytum prievaizdui, jog nereikia va- 
žiuoti, kol nesumažės šaltis. Ir dar gali nueiti į vaikų kambarį ir 
pasakyti Martai, kad mergaitė niekur nevažiuos. 

Baronienės balsas buvo toks pat ramus kaip visada. Ir netgi 
nieko jame nenuskambėjo, iš ko būtum supratęs, kokį nepaprastą 
palengvėjimą ji pajuto. 

Šalčiai nesiliovė spaudę. Nei tą dieną, nei kitą nebuvo gali- 
ma išsiųsti mergaitės. Tačiau antros dienos vakare oras staiga 
pasikeitė. Ir baronas tučtuojau įsakė, kad rytojaus rytą mergai- 
tė būtų išvežta iš namų. 

Baronienė tiesiai nepasipriešino, bet keletą kartų užsiminė, 
kad mergaitė ir tą dieną, ir praėjusią atrodžiusi kažkaip keistai. 
Kažin ar mažoji sveika? 

— Tai nieko nepadės,- pasakė jis.- Šitas vaikas nepasiliks ma- 
no namuose. Gal manai, kad aš taip džiaugiuosi mergiotėmis, 
jog apsiimsiu dar viena rūpintis? 

Tačiau po vakarienės, nuėjusi į vaikų kambarį pasižiūrėti, 
kaip jaučiasi dukros, baronienė pamatė, kad svetimoji mergai- 
tė guli visa raudona, karšta ir kosi be perstojimo. 

- Žinot, baroniene, man atrodo, kad jai tymai,- pasakė auklė. 

Ir baronienė negalėjo ginčyti, nes liga beveik taip pat prasi- 
dėjo ir andai, praėjusį rudenį, kaip susirgo jos dukterys. 

— Bet tai būtų tiesiog Žiauru, - pasakė baronienė.- Baronas 
ką tik liepė rytoj anksti rytą ją išsiųsti namo. 

Ji pagalvojo valandėlę, o paskui nusiuntė kambarinę pas vy- 
rą paprašyti, kad trumpam užeitų į vaikų kambarį pasižiūrėti, 
kas galėjo atsitikti svetimai mergaitei. 

Baronas atėjo ir, nors ne per daug išmanė apie ligas, turėjo 
pripažinti, jog brolio dukteriai kažkas negerai. Jis, žinoma, nė 

kiek neabejojo, kad ji susirgo tymais: juk jau aišku, kad bus ne- 
įmanoma atsikratyti tos čigoniukės. 

Ir iš tikrųjų tai buvo tymai, todėl, ar įtarė baronas, ar neįta- 
rė, jog čia bus prisidėjusi baronienė, apkrėsdama vaiką nepa- 
vojinga liga, vis tiek buvo priverstas laikyti mergaitę savo na- 
muose dar visą savaitę, ir jo nuotaika baisiausiai pagedo. Lai- 
mė, Hedebiu šeimos ramybę išsaugojo netrukus atėjęs laiškas, 
kuris ir pataisė jam ūpą. Laiškas buvo nuo Šarlotos Šagerst- 
riom - toji rašė, kad jeigu rogių kelias nepabjursiąs, ji išvažiuo- 
sianti į Hedebiu kovo viduryje, o kokią šešioliktą ar septynio- 
liktą būsianti pas juos. 

Baronas kiekvieną dieną ateidavo į vaikų kambarį pasižiū- 
rėti, ar svetimoji mergaitė dar tebeguli lovoje, ir paskui spręs- 
davo, kas toliau daryti. O baronienė, kuri matė, kad mergaitė 
labai lengvai persirgo ir kad oda jau beveik nepleiskanoja, tik 
didelėmis pastangomis galėjo išlaikyti mažylę lovoje. Auklė pra- 
dėjo sakyti, kad ligonė jau puikiausiai galėtų apsirengti ir už- 
lipti į viršų. Baronienei buvo be galo sunku įtikinti ją, kad mer- 
gaitė turi dar keletą dienų pagulėti. 

Baronienė pajuto neapsakomą palengvėjimą kovo šešiolik- 
tos dienos pavakare, kai pamatė Šarlotos roges įvažiuojant į 
kiemą. Šeimininkė taip širdingai ją priėmė, taip glamonėjo ir 
bučiavo, kad viešnia, rodės, netgi nustebo. Baronienė taip ilgai 
atidėliojo šį susitikimą, jog Šarlota ėmė įtarinėti: jai rodėsi, kad 
baronienė ją laiko vagim, pasikėsinusiu į brangiausią namų turtą. 

Visos penkios mažos panelės Liovenšiold buvo taip išpraus- 
tos, kad jų raudoni apskriti veidukai žvilgėjo nuo muilo, taip 
sušukuotos, kad kiekvienas plaukelis buvo prigludęs prie gal- 
vos, o kietai supintos mažos jų kasytės styrojo aplink ausis kaip 
riestainėliai. Aprengtos jos buvo namie austomis ir namie siū- 
tomis vilnonėmis suknelėmis, apautos tvirtais namų darbo ba- 

čiukais. Vesdamasi į svetainę, baronienė žiūrėjo į jas su tikru | 
motinišku pasididžiavimu. Jai atrodė, kad tokių dailių mergy- 
čių nerastum daugiau visame mūsų pusrutulyje. 

Jos buvo sveikos, gražaus sudėjimo ir gerai išauklėtos, ba- 
ronienė tuo nė kiek neabejojo ir todėl ne be džiugių vilčių įžen- 
gė į svetainę pas Šarlotą, lydima ilgos eilės mažų dukterų. 

Šarlota greitai nužvelgė visas vieną po kitos ir liko visiškai 
rami. Be galo mandagiai, su šypsena lūpose ji sveikinosi su vi- 
somis panelėmis Liovenšiold, paduodama ranką ir klausdama, 
kaip kurios vardas ir kiek jai metų. 

Tačiau didelio susižavėjimo, kokio tikėjosi baronienė, lyg ir 
neparodė. 

Gal Šarlotos atmintyje atgijo subtilus, dvasingas pulkininkie- 
nės Ekenstet grožis, gal ji pagalvojo apie savo seserį Mariją Luizą 
arba net savo pačios dukrytę? Ar ne dėl to jai buvo sunkoka su- 
prasti, kodėl šios mergytės taip pat turi Liovenšioldų pavardę. 

Šarlota išsyk pamatė, kad jos visos gerutės, sveikos ir links- 
mos ir kad iš jų išaugs tokios pat puikios moterys ir namų šei- 
mininkės kaip ir jų motina, į kurią jos buvo nepaprastai pana- 
šios. Lygiai kaip ji, jos buvo rudaplaukės, nedidukės, putno- 
kos, trumpom rankutėm, storais pirštukais. Ir visos penkios lyg 
nulietos vienoje formoje - apvaliais žandukais, riestomis nosy- 
tėmis ir šviesiai mėlynomis akimis. O kai užaugs ir bus vieno- 
do ūgio, tada jų negalėsi atskirti vienos nuo kitos. 

Šarlota tuo laiku buvo trisdešimties metų, tačiau nėmaž ne- 
praradusi savo grožio. Baronienei ji pasirodė net kur kas gra- 
žesnė negu tada, kai lankėsi Hedebiu, būdama dar nuotaka. Be 
to, dabar ji buvo elegantiška, mačiusi pasaulio, ir baronienė, ko 
gero, pajuto, kad jos dukterys vargu ar tiks prie šiandieninės 
Šarlotos draugijos. Tačiau tą mintį ji nuvijo šalin. Žinojo, kad bet 
kokioje situacijoje jos dukterys mokės elgtis tinkamai ir paprastai. 

Šarlota savo ruožtu galvojo irgi kone tą patį. Ji nieku gyvu 
negalėjo įsivaizduoti, kaip reikės priprasti, kai šalia jos gyvens 
tokia kaimietėlė, nedaili ir negracinga, net jeigu ji būtų tikras 
dorybės įsikūnijimas. 

Šarlota toli gražu nebuvo išdidi ir priekabinga. Gink Dieve, 
šito niekas nebūtų galėjęs apie ją pasakyti. Ir labai mokėjo ver- 
tinti gerus Žmones. Ji tarė pati sau, kad jeigu pasiimtų kurią 
nors iš šitų meilučių rudaplaukių mergyčių ir išmokytų ją my- 
lėti savo globėją, tai įsigytų draugę, kuri niekuomet jos neap- 
viltų. Tokia mergaitė visai negalvotų apie save, liktų pas ją iki 
žilos senatvės, nes ištekėti, žinoma, niekada neištekėtų - juk 
labai negraži. 

Šarlota tuoj pasišaukė į pagalbą protą ir pasveikino save, 
kad ryžosi pasiimti į augintines tokią nedailią mergaitę. Tai bu- 
vo tikra Apvaizdos malonė. Jeigu Šarlota būtų galėjusi pasielg- 
ti pagal savo norą, ji būtų išsirinkusi išdykusią, aikštingą gra- 
žuolę, kuri rūpintųsi tik savim. 

Ji buvo ne iš tokių, kuriems sunku nuoširdžiai susidrau- 
gauti tiek su dideliais, tiek su mažais, ir po kelių akimirkų jau 
tapo visų penkių panelyčių Liovenšiold numylėtine. Visos de- 
šimt šviesiai mėlynų akių gaudė jos kiekvieną žodį, visos de- 
šimt mažų rankučių taikėsi paliesti jos ranką, jeigu pavykdavo 
ją pasiekti. Šarlota matė, kad bet kuri iš jų, kurią ji panorės 
išsirinkti savo augintine, negalvodama ir nesiginčydama seks 
jai iš paskos. 

Jai patiko jų naivūs atsakinėjimai į klausimus. Taip, jos padarė 
jai labai gerą įspūdį: iš tikrųjų buvo be galo mielos ir linksmos. 

Viskas buvo taip, kaip ir turėjo būti. Baronas Adrianas visą 
vakarą sėdėjo svetainėje, stengdamasis elgtis su viešnia kuo 
mandagiau, o baronienė irgi iš paskutiniųjų dėjosi patenkinta, 
nes aiškiai buvo matyti, kad jos auka bus priimta. 

Penkios mažos panelytės anaiptol nebuvo per daug įkyrios, 
tačiau nė per žingsnį nesitraukė nuo Šarlotos, ryte ją rijo akimis 
ir kantriai laukė, kol ji padovanos joms šypseną ar mostą. 

Ji džiaugėsi, kad mergaitės taip ja žavisi, bet drauge ir stebėjo- 
si, kodėl niekaip negali pajusti giminystės ryšių tarp jų ir savęs. 

Sėdint prie stalo per vakarienę, kai prieš save Šarlota regėjo 
penkias rudaplaukes galvutes, kai be paliovos į ją spoksojo pen- 
kios poros šviesiai mėlynų akių, ją pagavo nežmoniška baimė. 
O kas bus, jeigu pasiims per sunkią naštą, jeigu neišvers! Kas 
bus, jeigu turės išsiųsti mergaitę atgal tėvams todėl, kad ji labai 
negraži! Pati pripažino, kad šie jos nuogąstavimai perdėti, bet 
vis tiek nusprendė būti atsargi. Patį pirmą vakarą dar nesirinks. 
Palauks iki rytojaus. 

Kaip tik tuo metu, kada vakarienė baronų šeimoje ėjo į pa- 
baigą, gretimame kambaryje kažkas kelis kartus smarkiai nusi- 
kvatojo. Šarlota truputį nustebo, ir baronienė tuojau jai paaiški- 
no, kad jos vyras perkėlęs virtuvę iš priestato, kur ji buvo tuo 
metu, kai Šarlota paskutinį kartą lankėsi Hedebiu, į didįjį na- 
mą: dabar kur kas patogiau, bet ką padarysi - kartais triukš- 
mas iš ten pasiekia ir valgomąjį. 

Buvo gana daug kalbėta apie tą pakeitimą, o kai vakarienė 
pasibaigė, baronas Adrianas pasiūlė Šarlotai ranką — jis norįs 
parodyti, kaip viską pertvarkė ir įrengė. 

Pirmiausia jie nuėjo į bufetinę. Ten baronas paaiškino, kad 
vienur sieną išgriovęs, o kitoj vietoj pastatęs, ir Šarlota klausėsi 
jo su dideliu susidomėjimu, nes tokius dalykus išmanė. 

Jiems ten bestovint ir bekalbant, juokas virtuvėje suskambo 
dar smarkiau, ir visus pagavo neįveikiamas smalsumas. Pane- 
lės Liovenšiold pripuolė pirmosios ir iki galo atlapojo virtuvės 
duris,- niekas nespėjo jų sulaikyti. 

Ant didelio virtuvės stalo stovėjo keturmetė mergaitė, tik 
su marškinukais ir liemenėle, be sijono ir be kojinių. Rankoje ji 
turėjo botagą, padarytą iš menturio ir ratelio diržo, o priešais ją 
ant grindų stovėjo du rateliai, kuriuos ji čaižė botagu, pliaukšė- 
dama liežuviu. Lengvai galėjai suprasti, kad rateliai jai buvo 
pora pakinkytų arklių. 

Taip pat buvo aišku, kad ji vaizduoja arklių lenktynes per 
mugės kamšatį. Arkliai, įdūkę nuo botago kirčių ir šūkalojimo, 
šuoliais lekia pirmyn, o aplinkui stovintys žmonės kuo grei- 
čiausiai traukiasi į šalis. 

— Gleiciau, Pei Ulsa! Pasitlauk tu, stuobly! 

— As nebijau lensmano, as nebijau polisininko! 

— Vaziuoja baronas valkata! 

— Ei, ei, siandien Blu jomalkas! 

- Ei, ei, stai kul gyvenimėlis! 

Visa virtuvė skambėjo nuo linksmo juoko. Visų akys buvo 
įsmeigtos į mergaitę, stovinčią ant stalo su įraudusiais skruos- 
tais ir degančiomis akimis. 

Ji taip nuoširdžiai žaidė, kad beveik galėjai įsivaizduoti, 
kaip jos geltonos garbanos plevėsuoja vėjyje. Atrodė, kad 
visas virtuvės stalas lekia per mugės spūstį kaip kretantis 
čigonų vežimas. 

Mergaitė stovėjo įsitempusi, įsikarščiavusi, be galo Žvitri ir 
smagi. Virtuvėje visi, pradedant ekonome ir baigiant arklinin- 
ku, užmiršo, kur esą. Visi palikę darbus tik žiūrėjo, kaip pašė- 
lusiai nešasi mergaitės arkliai. 

Tas pats ištiko ir tuos, kurie stovėjo valgomojo duryse. Visi 
atrodė kaip stabo ištikti. Jiems irgi vaidenosi, kad mergaitė sto- 
vi ne ant stalo, o aukštuose ratuose, vaidenosi minia žmonių, 
šlyjančių į šalis, vaidenosi ir arkliai, kurie plevėsuojančiais kar- 
čiais lekia šuoliais tarp mugės palapinių ir vežimų. 

Pirmasis šitų kerų atsikratė baronas Adrianas. Jis buvo susi- 
taręs su žmona, kad Šarlotai nereikia nė užsiminti apie įvykį su 
broliu ir nė iš tolo nerodyti čigoniukės. Baronienė jam pritarė 
kaip paprastai ir pridūrė, kad mažulė dar ne visai pasitaisiusi 
po tymų, taigi, žinoma, geriau ją laikyti vaikų kambaryje. To- 
dėl baronas ryžtingai uždarė virtuvės duris. Paskui padavė Šar- 
lotai ranką norėdamas vestis ją atgal į ponų kambarius. 

Tačiau Šarlota stovėjo kaip stovėjusi, tarsi nepastebėdama 
siūlomos rankos. 

— Kas čia per vaikas? —- paklausė ji.- Kieno tai veidas? Ji tik- 
riausiai iš mūsų giminės. 

Ji stipriai suėmė barono ranką ir kone su ašaromis balse pasakė: 

- Pusbroli, jūs turit man pasakyti, ar ji ne iš mūsų giminės! 
Aš jaučiu, kad ji man sava. 

Baronas Adrianas nusigręžė nieko neatsakęs. Tada jo žmo- 
na paaiškino Šarlotai: 

— Tai Jorano Liovenšioldo duktė. Ji sirgo tymais. Auklė atsi- 
vedė ją į virtuvę be mūsų leidimo. 

— Pusseserė turbūt girdėjot pasakojant apie mano brolį valkatą? — 
tarė baronas Adrianas rūsčiu balsu.- Mergaitės motina čigonė. 

Tačiau Šarlota lyg sapnuodama žengė prie virtuvės durų, 
atidarė jas ir išskėstomis rankomis nuskubėjo prie stalo. 

Čigoniukė, kuri, stovėdama ant stalo, jau žaidė arklių mai- 
nininką, žvilgtelėjo į ją, ir, matyt, Šarlota kažkuo paviliojo lau- 
kinę jos širdelę, patiko jai. Ji numetė šalin botagą ir drąsiai šo- 
ko Šarlotai į glėbį. 

Šarlota prispaudė ją prie savęs ir pabučiavo. 

— Aš noriu tik tavęs,- pasakė ji,- tik tavęs, tik tavęs, tik 
tavęs. 

Tai buvo išsigelbėjimas. Ji atsiduso su palengvėjimu. 

Negražumas, tas baisus negražumas, su kuriuo ji kovojo vi- 
są vakarą, negražumas, kuriame ji stengėsi rasti naudos ir gė- 
rio, buvo užmirštas su visom puikiom jo savybėm. Ji nežinojo, 
ką pasakys baronas nei ką pasakys baronienė, bet juk tik dėl šio 
vaiko ji ir išvažiavo iš namų. 

Staiga ji žengė porą žingsnių atbula. Sugniaužęs kumščius, 
krauju pasruvusiomis akimis prie jos artyn ėjo baronas Adria- 
nas. „Jis panašus į jautį, kuris nori pamauti mane ant ragų“,- 
pagalvojo ji. 

Ir staiga tarp jos ir barono atsirado baronienė, ir jos balsas 
nuskambėjo ramiai ir šaltai kaip visada, tačiau labai įsakmiai. 

- Jeigu tu pasiimsi šitą mergaitę, Šarlota, mes būsime tau 
nepaprastai dėkingi - ir aš, ir mano vyras. 

— Aš? — sušuko baronas šaižiai nusikvatojęs. 

O baronienė kalbėjo toliau nepaprastai šiltu balsu: 

— Aš būsiu tau dėkinga už tai, kad man nereikės atsisakyti 
nė vienos iš savo mylimų dukrelių, o Adrianas bus ypač skolin- 
gas tau už tai, kad sukliudysi jam žengti tokį žingsnį, dėl kurio 
jis paskui gailėsis visą gyvenimą. 

Gal tiesa, kuri nuskambėjo žmonos žodžiuose, o gal stačiai 
nuostaba, kaip ji drįso jam pasipriešinti, privertė baroną Adria- 
ną nutilti. Jis apsigręžė ir netaręs nė žodžio išėjo iš kambario. 


MUGĖS PASTORIUS 


Ar galima įsivaizduoti didesnę palaimą: pabundi ir gir- 
di, kaip paskui tarnaitę, atėjusią rytą užkurti koklių kros- 
nies, tipena mažos vaikiškos kojytės? Arba kas gali sugalvo- 
ti didesnį malonumą: tu guli tylutėliai užmerktomis akimis 
ir jauti, kaip mažas padarėlis, nekreipdamas dėmesio, jog 

pašnibždomis buvo liepta nejudinti miegančio, vis tiek at- 
kakliai tempia antklodę, ropšdamasis į lovą? Ir kaip džiaugs- 
mingai jis sukrykščia, kai ištiesi rankas ir padedi mažajai 
katytei užsikabinti, kaip ji užpuola tave, tapšnoja tau per 
skruostus dar šaltomis nuo rytmetinio prausimosi rankutė- 
mis, gnaibo, spardosi ir bučiuoja! Nieko nebelieka daugiau, 
tik juoktis, krykštauti drauge, tu pradedi irgi kalbėti kažko- 
kia vaikiška šneka, staiga prisimeni daugybę kvailų maloni- 
nių žodžių. O tarnaitei nėra ko atsiprašinėti, kad ji leido mer- 
gaitei atsekti paskui. Juk visą rytą ji nesiliovė zirzusi —- pra- 
šė, kad leistų ją pas gražiąją ponią, kurią matė vakar vakare, 
prižadėdama būti rami ir tyli ir niekam netrukdyti. 

Tarnaitė, eidama iš svečių kambario, nori vėl išsivesti mer- 
gaitę, bet apie tai negali būti nė kalbos. Mažulė, kuri gal kaip 
tik to bijojo, pasilenda po antklode ir apsimeta mieganti. Kai 
tik durys užsidaro, ji vėl pabunda ir ima čiauškėti. Pasakoja 
kažką apie tėvą, bet kalba neaiškiai ir greitai, ir Šarlota mažai 
ką supranta. Bet tai niekis, vien jau švelnus, mielas vaikiškas 
balselis ją Žavi. 

Kada krosnis kaip reikiant įsiliepsnoja, atsidaro durys, ir įeina 
kambarinė su kavos padėklu. Kartu su ja pasirodo ir namų šei- 
mininkė, mažytė, putnutė baronienė, ji nori sužinoti, kaip vieš- 
nia miegojo. Įpila kavos, pasiima ir sau puodelį, tada atsisėda 
prie krosnies ir ima kalbėti. 

Mergaitė nutyla, tačiau, bijodama, kad jos neišvestų, iš vi- 
sų jėgų spaudžia Šarlotos ranką. Po valandėlės ji tikrai užmie- 
ga, 0 Šarlota guli apkerėta ir žiūri į rausvą veidelį. Ji juokiasi 
pati iš savęs. Ši maža čigonėlė, kuri ėmė ir pamilo Šarlotą, ga- 
lutinai ją pavergė. 

O baronienė štai ką nori pasakyti: Šarlota tegul ir nemananti 
išvažiuoti iš Hedebiu artimiausiomis dienomis. Vienas dalykas, 

ir baronienė, ir visi kiti šių namų gyventojai labai nori, kad ji 
dar pasiliktų ir pagyvintų jų vienatvę, o antra, baronienė pagei- 
dauja, kad prieš išvažiuodama Šarlota duotų jai laiko parūpinti 
mergaitei tinkamus rūbelius. Juk tai vis dėlto panelė Lioven- 
šiold, jai reikia įtaisyti keletą gedulingų suknyčių ir keletą pa- 
mainų apatinių baltinių, kad neatrodytų per daug skurdžiai, 
kai įžengs į Didįjį Šiotorpą. 

Argi tai ne džiugu ir ne įdomu, kai per dieną keletą kartų 
tave kviečia į vaikų kambarį mažoji tironė, pasiilgusi tavęs? 
Vaikai turbūt turi nepaprastą nuojautą. Ir ši mergytė tuoj 
pat pastebėjo, kad tu - toksai pat arkliukas kaip ji pati. Be- 
mat suprato, jog niekas, pakinkytas į apverstų kėdučių ve- 
žimą, nemoka taip gerai bėgti, niekas nesugeba taip laikyti 
vadelių ir jausti arklių nuotaikos, niekas taip neklauso, kai 
ji pliaukši liežuviu ir šaukia „tpru“. O argi ne smagu ir ne 
graudu, kai tas mažas vaikelis atskleidžia klajokliško gyve- 
nimo paslaptis, kai žaisdama vadina vieną kėdutę Ekebiu, o 
kitą — Bjorne, kai važinėja tarp kėdučių ir klausinėja, ar nėra 
kokio darbo, bet girdi tik abejingus ir piktus atsakymus, o 
paskui su didžiausiu išmaningumu svarsto, ar būtų galima 
kiek uždirbti toje ar kitoje vietoje? 

Bet vis dėlto nuostabiausia žiūrėti, kaip mažytė staiga nu- 
meta vadeles, liauja žaidusi ir, atsistojusi prie lango, ima laukti 
to, kuris išvažiavo ir paliko savo vaikutį amžinai. Ji stovi ten 
valandų valandas, nekreipdama dėmesio į viliojimus ir įkalbi- 
nėjimus, visiškai apdujusi nuo laukimo. Beveik ašaros pašoka į 
akis bežiūrint, kaip ji stovi, prispaudusi veidelį prie lango stik- 
lo ir prisidėjusi iš šalių rankutes, kad nieko daugiau nematytų. 
Ir galvoji sau širdyje: kad ir kokių ydų turėtų šis vaikas, mylėti 
jis vis dėlto moka. O ar gali būti kas svarbiau už tai? 

Iš to, kokią gausybę žaidimų ir išdaigų ji moka, galima spręs- 
ti, kad ir proto ji labai guvaus. Ir iš tiesų tai jos nuopelnas, kad 
dienos Hedebiu neatrodo per daug ilgos ir nuobodžios, nes šiaip 
šitas senas dvaras tikrai kažkoks nejaukus. 

O didžiausias to kaltininkas - baronas Adrianas. Jis paniu- 
ręs ir nepatenkintas ir gadina nuotaiką visai šeimai, kuri šiaip 
būtų visai nebloga. 

Rytojaus dieną po to, kai Šarlota atvažiavo į Hedebiu, baro- 
nas liepė prievaizdui, gerai pažįstančiam čigonų kaimus šiauri- 
nėse Vermlando parapijose, nuvažiuoti ten Jorano Liovenšiol- 
do sartą kumelaitę su visu purvinu vežimu ir tuo, kas jame bu- 
vo. Jis turįs pirmiausia perduoti šį skurdų palikimą brolio naš- 
lei, paskui pranešti jai, kad jos vyras, valkata baronas, sušalo 
pakelės griovyje, ir pagaliau pasakyti jai, kad jos dukrelę paė- 
mė globoti giminės. 

Kai po kelių dienų pasiuntinys sugrįžo atgal, baronas Ad- 
rianas papasakojo Šarlotai, jog, sprendžiant iš to, kiek prievaiz- 
dui pavyko išsiaiškinti, mergaitės motina patenkinta, kad atsi- 
kratė dukters, todėl jis manąs, kad Šarlota galinti ją laikyti savo 
nuosavybe. Vis dėlto jis patarė neskubėti įsidukrinti mergaitės. 
Šiaip ar taip, ji elgetų vaikas, jos bloga prigimtis, ir labai gali- 
mas daiktas, kad po kelių mėnesių Šarlota nerasianti kitos išei- 
ties, kaip pasiųsti ją atgal pas motiną. 

Taigi šiuo atžvilgiu baronas elgėsi visiškai pakenčiamai, nors 
šiaip nedėjo kokių nors akivaizdžių pastangų pažaboti savo blo- 
gą nuotaiką. Laimė, jis pasirodydavo, galima sakyti, tik valgant. 
Bet ir tada sunku būdavo rasti bendrą kalbą, kurios jis nenu- 
trauktų niekinamu juoku ar kandžia pastaba. 

Tam, kuris be galo, neapsakomai laimingas savo šeimoje ir 
kuris dar turi įgimtą polinkį padėti kitiems ir viską gyvai tvar- 
kyti, sunku į tokius dalykus žiūrėti ir laikytis nuošalyje. Tačiau 

šį kartą tenka pripažinti savo bejėgiškumą. Per daug jau žiaurią 
šunystę iškrėtė Joranas Liovenšioldas savo broliui, kai jie pas- 
kutinį kartą susitiko. Baronas Adrianas negali dovanoti, kad 
jam išplėšė iš rankų kerštą, kurį buvo sugalvojęs. 

Tačiau, jausdama savo bejėgiškumą prieš baroną Adrianą, 
Šarlota iš visos širdies stengiasi palengvinti priespaudą, kuri 
slegia jo žmoną ir mažas dukteris. Vargšelė baronienė, atrodo, 
jau vien todėl, kad žino, jog jų namuose yra Šarlota, jaučiasi 
narsi ir rami. Ir pamažu Šarlota tiek paveikia šeimos nuotaiką, 
kad prie stalo skamba pokštai ir juokas, o temstant prie židinio 
netilsta pasakos ir istorijos. Ji ruošia pasivažinėjimus rogutė- 
mis, kviečia Hedebiu damas į ilgas keliones su rogėmis, liepusi 
į jas pakinkyti jos pačios arklius, kurie stovi ir ilsisi arklidėje. 
Sugundo baronienę paskambinti keletą gražių Hendelio ar Ba- 
cho kūrinėlių mažu pianinu, o kai jai pavyksta sužinoti, kad 
visos penkios rudaplaukės mergytės turi tikrai dailius balsiu- 
kus, taip sugeba jas įdrasinti, kad jos sustoja aplink pianiną ir, 
motinos pritariamos, dainuoja: „Ateik, geguži mielas, pažvelk 
švelniom akim!“ 

Pagaliau vis dėlto ateina laikas, kai baronienė pripažįsta, jog 
mažoji čigonėlė turi pakankamai rūbelių — marškinukų ir sijo- 
nėlių, ir ji nebedraudžia Šarlotos dar pabūti. Išvažiuoti reikia ir 
dėl kitos priežasties. Nuo to laiko, kai Šarlota atkeliavo į Hede- 
biu, kasdien pliskinte pliskino saulė. Didžiulės sniego pusnys 
susmego, o kelyje į Bru bažnyčią vietomis jau pasirodė plika 
žemė. Lioveno ežere ledas dar storas ir stiprus, bet jo paviršiu- 
je jau gana daug vandens, ir ilgos vėžės, kurios iki šiol raižė jį 
skersai ir išilgai, dabar išnyko. Šarlota negali ilgiau delsti. Turi 
išvažiuoti, kol dar nepasibaigė rogių kelias. 

Kelionės išvakarėse baronienė pasiūlo Šarlotai nueiti pės- 
čiomis į Bru kapines ir apžiūrėti šeimos kapą, apie kurį tiek 

daug buvo kalbėta. Šarlota bemat sutinka, ir tuoj po pietų, ku- 
rie Hedebiu valgomi pusę pirmos, jos leidžiasi į kelionę. Eiti 
netoli, bet slidu ir sunku, nes atodrėkis. Tačiau vargą atperka 
malonumas pavaikščioti skaisčiai saulei šviečiant. Gera, kad vėl 
šiltas, švelnus vėjas glosto skruostus, džiugu klausytis pirmojo 
vieversėlio čirenimo viršum dar snieginų laukų. 

Kelyje baronienė mėgina labai atsargiai prabilti ypač jautria 
tema. Pradeda kalbą apie Karlą Arturą Ekenstetą ir, nors paste- 
bi, kad Šarlota tarsi krūpteli išgirdusi šį vardą, vis tiek nesiliau- 
ja. Bando sužadinti Šarlotos užuojautą. Juk Šarlota tokia turtin- 
ga ir vyras jai leidžia viską, ko įsigeidžia! 

Šarlota gūžteli pečiais. Taip, tas tiesa, kad niekas neturi ge- 
resnio vyro, bet kaip tik todėl... Senoji Polhemo lentpjūvė dar 
tebestovi Didžiajame Šiotorpe. Ji nenori niekuo rizikuoti. Visus 
tuos ketverius metus ji neleido sau net pagalvoti apie Karlą Ar- 
turą, o tuo labiau mėginti jam padėti. Ji iškart pasistengia nu- 
kreipti kalbą kitur. 

Ir baronienė nusileidžia kaip ir visada, bet kai jos prieina 
kapo kalvelę su didžiuliu akmeniniu antkapiu, ji, pasinaudoju- 
si proga, parodo Šarlotai tą vietą, kur kadaise Malvinai Spak 
pavyko įsprausti į kapą nelemtą žiedą, ir priduria: 

— Juk ta moteris, kuri važinėja su Karlu Arturu, rodos, yra 
Malvinos Spak duktė? 

- Taip,- atsako Šarlota.- Turbūt todėl Karlas Arturas ir pa- 
juto jai tokį begalinį pasitikėjimą. Bet geriau nebekalbėkime apie 
tuos žmones! Dėl jų aš ir be to pakankamai turėjau rūpesčių. 

Mažoji baronienė paklūsta, bet Šarlota staiga susijaudina. 

„Iš tikrųjų,- pagalvoja ji.- Aš pradedu elgtis kaip jos vyras — 
neleidžiu jai pasakyti, ko ji nori“. 

— Aš suprantu, kad tau kažkas slegia širdį, ir tu manai, jog 
aš turėčiau tai sužinoti,- sako ji balsiai. 

Ir baronienė pradeda pasakoti, kad praėjusį rudenį ji buvo 
didžiojoje Bru mugėje, kuri trunka daugiau kaip savaitę ir į ku- 
rią suplaukia keli tūkstančiai žmonių. Staiga, bevaikščiodama 
tarp palapinių ir bepirkinėdama, kas reikia, ji išgirdo, kaip mo- 
teriškas balsas užtraukė psalmę. Be galo keistai skambėjo ta psal- 
mė didžiame mugės triukšme, ir ji sustojo pasiklausyti. Balsas 
anaiptol nebuvo gražus, bet toks stiprus, kad ausis kurtino. Ba- 
ronienei, kuri visiškai nežinojo, kas toji giesmininkė, šaižus bal- 
sas tuoj įkyrėjo, ir jinai jau norėjo eiti šalin, bet ne taip lengva 
buvo išsibrauti iš minios. 

Tos kraupios giesmės sudominti, iš visų pusių ėmė greitai 
rinktis žmonės. Ėjo nekantraudami ir kvatodami, lyg tikėda- 
miesi, kad tuojau prasidės kažkokia nepaprasta mugės pramo- 
ga. Baronienė, kuri stovėjo pačiame spūsties viduryje, niekaip 
negalėjo pasprukti, atvirkščiai - ją stūmė vis pirmyn, ir netru- 
kus ji atsidūrė prie pat giesmininkės. Ji pamatė ją stovinčią ant 
vargingo čigoniško vežimo, prikrauto purvinų ryšulių. Mote- 
riškė buvo negraži ir stora. Ar ji jauna, ar sena, negalėjai su- 
prasti. Apsirengusi buvo ilgu vatiniu paltu, daiktais gerokai su- 
lopytu, bet, matyt, gana šiltu. Galvą apsivyniojusi dideliu storu 
šaliku, o jo galus persikišusi per pažastis ir susirišusi ant nuga- 
ros. Ji panėšėjo į daržovių pardavėją savo palapinėje. Aiškiai 
buvo matyti, kad ši moteriškė anaiptol nesistengia atrodyti daili 
ar patraukli. 

Psalmės jai nepasisekė sugiedoti iki galo. Klausytojai ėmė rėk- 
ti, kad jiems nusibodęs jos cypimas, o kai ji vis tiek nenutilo, keli 
įsilinksminę vaikėzai pradėjo mėgdžioti jos giesmę. Tada ji liovė- 
si, atsisėdo ant ryšulių vežime, susirietė ir nusisuko nuo žmonių. 
Taip ir sėdėjo linguodama pamažu visu kūnu, ir kartais baronie- 
nei pasirodydavo, kad ji dreba - lyg nuo šalčio, o gal iš baimės. 

Bet kai tik moteriškė nutilo, ant vežimo užšoko vyras. Jis 
ėmė kalbėti, ir nuo tos akimirkos baronienė liovėsi net galvoju- 
si apie giesmininkę. Jis buvo su didele pražilusia barzda, o kai 
nusimetė plačiakraštę juodą skrybėlę, baronienė pastebėjo, kad 
galva beveik plika. Šiaip ar taip, ji tuoj suprato, jog tai Karlas 
Arturas Ekenstetas. Nebuvo jokių abejonių. Buvo jis baisiai su- 
lysęs ir suvargęs, ankstesnio grožio nelikę nė pėdsako, bet ba- 
ronienė pažino jį iš balso ir iš įpročio dažnai nuleisti sunkius 
vokus. Be to, ji žinojo, kad jis šitaip važinėja po apylinkę ir sako 
pamokslus mugėse ar dar kitur, kur susirenka daug žmonių. 

Bet Šarlota tegul nemananti, kad Karlas Arturas sakė pa- 
mokomas, rimtas kalbas. Pirmiausia jis paskaitė truputį Bibli- 
jos, o paskui tik barėsi visą laiką. Atrodė, kad jis iš pat pra- 
džios buvo įtūžęs. Rėkė ir kaltino. Niršo, jog žmonės apspitę jį 
tik todėl, kad norį iš jo pasijuokti. Paskui atsigręžė į vieną vals- 
tietę ir ėmė plūsti ją už tai, kad ji per daug gražiai apsirengusi, 
paskui ėmė badyti pirštu berniuką, kad jis storas ir raudonsk- 
ruostis. Niekaip negalėjai suprasti, kodėl jis puldinėja čia vie- 
ną, čia kitą,- tikriausiai jo širdyje liepsnojo neužgesinamas pyk- 
tis ant viso pasaulio. 

Stovėjo sugniaužęs kumščius ir su tokia jėga svaidė žodžius, 
kad šie kapojo visus kaip kruša. Ir baronienė, žinoma, neginči- 
janti, kad jis vis dėlto turėjo šiokį tokį pasisekimą. Žmonių susi- 
rinko aplinkui didžiausia minia, ir visi juokėsi iš kiekvieno jo 
žodžio. Niekam nė į galvą neatėjo, kad jo tikslas - toli gražu ne 
linksminti minią. Tačiau baronienei, kuri pažino jį nuo seno, 
baisiausiai keista buvo klausytis, kaip jis su nežmonišku įtūžiu 
pliekė neturtą, kuriuo kadaise niekaip negalėjo atsigėrėti. Da- 
bar jis rodinėjo žmonėms savo lopinius ir keikė tuos, kurie esą 
kalti dėl jo skurdo. Visų pirma kaltino savo tėvą ir seseris. Jo 
motina numirusi, ir jis, jeigu būtų paveldėjęs jos turtą, būtų ta- 

pęs turtingu žmogumi, bet tėvas ir veidmainės, gobšuolės ir 
vagišės seserys pasiglemžusios jo dalį palikimo. 

Kai baronienė šitaip pasakoja, Šarlota neiškenčia neįsiterpusi: 

— Negali būti. Tai tikriausiai buvo ne Karlas Arturas. 

— Mieloji, juk jis minėjo jų vardus. Jokios abejonės, kad tai 
buvo jis. 

- Gal jis pakvaišo? 

— Ne, nepakvaišo. Jo kalboje buvo ir sveiko proto. Aš pa- 
sakyčiau, kad jis tapo visai kitokiu žmogumi. Senojo Karlo 
Arturo nebeliko nė ženklo. Arba ką tu pasakysi į tai: jis gy- 
rėsi, kad galėtų tapti vyskupu, jeigu tik panorėtų? Visoje ša- 
lyje, girdi, niekas nemoka sakyti tokių pamokslų kaip jis. Jis 
esą būtų tapęs arkivyskupu, jeigu pikti žmonės nebūtų jo 
pražudę. Gali įsivaizduoti, koks buvo džiaugsmas klausy- 
lįs būti vyskupu. Visi kvatojo iki ašarų. Aš tik žiūrėjau, kaip 
man greičiau iš ten ištrūkus. 

Baronienė nutyla valandėlę, žvilgteli į Šarlotą. Ši stovi su- 
raukusi antakius ir pusiau nusisukusi, lyg ją kas verstų klausy- 
tis istorijos, kuri jai tik gadina ūpą. 

— Nedaug kas būtų dar pridurti,- atsidususi prabyla vėl ba- 
ronienė.- Tik noriu pasakyti, kad tada, kai Karlas Arturas įro- 
dinėjo, jog galėtų tapti Švedijos vyskupu, moteriškė, kuri sėdė- 
jo vežimo dugne prie jo kojų, staiga su panieka nusijuokė. O jis 
išgirdo ir, įsivaizduoji, nuo tos akimirkos visą savo pyktį nu- 
kreipė į ją. Treptelėjo koja į vežimo dugną ir paklausė, kaip ji 
drįstanti juoktis: juk tai ji kalta dėl jo visų nelaimių, tai ji atsky- 
rusi jį nuo sužadėtinės, nuo motinos, nuo žmonos, tai jos kaltė, 
kad jis jau ne pastorius ir negalįs sakyti pamokslų bažnyčioje. Ji 
esanti kilpa jam ant kaklo, nuodinga gyvatė, kasdien purškianti 
nuodus į jo žaizdas, ir ji, matyt, nepaliausianti jo erzinti, kol jis 
nebūsiąs priverstas perdurti ją peiliu. 

Baronienė vėl nutyla, tarsi norėdama pažiūrėti, ar nė šitie 
žodžiai nepadarė įspūdžio. Šarlota visai nusisukusi nuo jos. Nei 
žodžiais, nei judesiu neišsiduoda, kad jai rūpėtų pasakojimas. 

— Kai pradėjo kaltinti moterį,- vėl prabyla baronienė ir kal- 
ba dabar labai greitai, tarsi pajutusi apmaudą dėl tokio abejin- 
gumo,- jis ėmė vartoti iškilmingus žodžius, juk tu žinai. Bet 
jos, matyt, niekas nejaudino, ir ji ilgą laiką sėdėjo visai rami. 
Tik paskui, kai jis turbūt pernelyg ją įžeidė, taip sakant, perlen- 
kė lazdą, ji jam atsikirto. Ir kad pradės abudu bartis. Ne, nega- 
liu pakartoti, ką jie sakė vienas kitam. Tai buvo pasibaisėtina. 
Įsileido į pačius intymiausius dalykus. Atrodė, kad tuoj kibs į 
kits kitą ir ims peštis. Aš rimtai išsigandau, kad man netektų jų 
pamatyti mušantis. Nė pati nežinau, kaip man pasisekė pra- 
stumti į šalis žmones, kurie tik juokėsi visą laiką, ir nudūmiau 
sau. Bet nuo to laiko, Šarlota, aš niekaip negaliu užmiršti tuod- 
viejų nelaimingųjų. Jie ir šiandien turbūt šitaip važinėja. O jo 
tėvas ir seserys gyvi, ir tu, Šarlota... 

- Aš nieko nesuprantu,- nutildo ją Šarlota nepatenkinta, lyg 
norėtų pasakyti, jog visas pasakojimas jai pasirodė perdėtas, 
net, ko gero, išgalvotas.- Aš mačiau Karlą Arturą prieš ketve- 
rius metus. Jis vaikščiojo su milo drabužiais, bet atrodė kaip 
persirengęs princas. Ir kad per ketverius metus būtų taip puo- 
lęs - stačiai neįtikėtina! 

- O kančios, mieloji Šarlota,- pagalvok apie kančias, kurias 
jam teko iškentėti! Pagalvok apie nesėkmes, nusivylimus, pa- 
žeminimą! Pagalvok, koks gyvenimas su tokia moterimi! Pa- 
galvok apie neviltį, apie savigraužą! Pagalvok, kad jis turėjo 
gyventi kone panašiai kaip mano svainis, valkata baronas! O 
jei viskas baigsis tuo, kad jis nužudys žmogų? Jeigu tu kada 
nors jį mylėjai... 

- Jeigu - tyliai sako Šarlota,- jeigu aš... 

Ir staiga ji greitai leidžiasi šalin. Nesižvalgydama pereina 
per kapines ir pasuka keliu Hedebiu link. Laiko sučiaupusi lū- 
pas, kad neimtų šaukti. Manė amžinai atsikračiusi to žmogaus, 
o štai jis ir vėl pasirodė, nelaimingas, suklupęs, ir neduoda jai 
ramybės savo pražūtim, savo baisiu, šiurpiu likimu. 

Kone visą kelią atgal į Hedebiu abi damos eina atskirai: Šar- 
lota kiek pirma, o jos šeimininkė keli Žingsniai iš paskos. Nė 
viena nieko nesako. 

Tačiau alėjos pradžioje Šarlota sustoja ir palaukia baronie- 
nės. Ji nusišypso graudokai ir palinguoja galvą, tačiau neužsi- 
mena apie tai, ką jos kalbėjo. 

- Žinai ką,- sako stengdamasi kalbėti kuo linksmesniu balsu, 
juk turbūt ne ilgiau kaip valandą buvau išėjusi, o be galo džiau- 
giuosi, kad vėl sugrįžau. Ar tu gali įsivaizduoti, kaip mane pa- 
vergė toji skursna čigonaitė? Aš tiesiog ilgiuosi savo mergytės. 

Ir kol jos eina alėja, Šarlota žvilgčioja į vaikų kambario lan- 
gą, ar nepamatys prie stiklo prigludusio mažo veidelio. Kai įei- 
na į kiemą, ji tikisi, jog atsivers prieškambario durys, išlėks mer- 
gytė ir per balas bei ištižusį sniegą puls prie jos. 

Tačiau nieko panašaus neatsitinka. Atvirkščiai, ne kas kitas 
kaip baronas Adrianas kone tekinas atbėga pasitikti abiejų damų. 

Baronas apsivilkęs vilkenų skranda ir susijuosęs kelis sykius 
aplink liemenį įvairiaspalve juosta. Apsiavęs kelioniniais ba- 
tais, tokiais aukštais ir plačiais, jog nejučiom kyla įtarimas, kad 
riterių botfortų pavyzdį. Aiškiai matyti, kad jis ruošiasi į kelio- 
nę ir ateina joms pranešti, kur išvyksta. 

Baronienė tuojau suvokia, jog atsitiko kažkokia nelaimė, ko! 
jos buvo išėjusios iš namų, ir Šarlota girdi, kaip ji atsidūsta: 

— Oi, oi, oi! Kas gi atsitiko? 


Ana Sverd 617 


Tačiau atrodo, kad nieko baisaus nėra, galima net atvirkš- 
čiai pagalvoti, nes baronas Adrianas staiga atsikrato niūrumo, 
vėl pasidaro linksmas ir malonus. 

— Tuojau papasakosiu,- taria jis.—- Kai tik jūs išėjot, gal po 
kokio pusvalandžio prie namo privažiavo čigoniškos rogės, pil- 
nos kaip paprastai visokių ryšulių, o ant jų sėdėjo atitinkamos 
išvaizdos vyras su moteriške. Moteriškė liko rogėse, o vyras 
išlipo ir atėjo pas mane į kambarį. Ir kaip manot, ko jis norėjo? 
Nagi pareikalavo mano gerbiamai brolienei atlyginimo už tai, 
kad ji leido mums globoti jos kūdikį. 

- Kąjūs sakot! - taria Šarlota.- Betgi šito ir buvo galima tikėtis. 

- Aišku, galima,- pritaria baronas Adrianas.- Bet vis dėlto 
ne tai keisčiausia. Vyriškis, kuris atėjo su manim pasikalbėti, 
buvo labai prastai apsirengęs ir atrodė kaip visi valkatos. Ta- 
čiau jo balsas man pasirodė lyg ir pažįstamas, ir visą laiką, kol 
mes kalbėjomės, aš sukau galvą, kur esu jį matęs anksčiau. Jis ir 
elgėsi ne visai taip, kaip tokiais atvejais šitokie žmonės elgiasi. 

— O Dieve! 

- Aš matau, kad pusseserė Šarlota jau atspėjo, kas tai buvo. 
Bet man ne taip greitai atėjo į galvą. Aš vis stengiausi prisiminti 
visas tas fizionomijas, kurių paprastai prisirenka Brubiu mugė- 
je. O tuo tarpu gėdinau jį už tai, kad atkeliavo su tuo įžūliu 
reikalavimu. Nešykštėjau jam nei keiksmų, nei patyčių, nes to- 
kie žmonės tik tą ir gali suprasti. Jeigu jis būtų buvęs paprastas 
valkata, būtų tylėjęs ir kentęs mano koneveikimus, nes jie vis 
dėlto jaučia šiokią tokią pagarbą mums, ponams, bet šisai kirto 
atgal ir išpoškino viską, ką apie mane buvo girdėjęs. Aš sužino- 
jau, kad nedorai elgiausi su savo broliu, kad man reikėjo pa- 
kviesti brolienę į laidotuves, ir taip toliau, ir panašiai. Aš tren- 
kiau kumščiu į stalą ir liepiau jam nešdintis, bet tas nepadėjo. 

— O ar pusbrolis sakėt jam, kad... 

— Nori žinoti, ar aš pasakiau, kad turtingoji ponia Šagerst- 
riom žadėjo pasiimti vaiką? Ne, pussesere, pabijojau. Tada jis 
būtų kur kas daugiau pareikalavęs. Tuo tarpu svečias taip plū- 
do mane, lyg būtų iš to turėjęs didžiausią malonumą. Ir kai jau 
taip mane įsiutino, jog panorau išmesti jį lauk, jis nė kiek nenu- 
sigando ir griebėsi paskutinio ginklo - pareiškė, kad jeigu aš 
nenorįs užmokėti už mergaitę, tai ir neturėsiąs jos. 

Šarlota klauso su didžiausia baime. Grįždama namo iš kapi- 
nių, ji nusprendė, kad nieko negali, be to, ir nedrįsta padaryti 
dėl Karlo Arturo. Argi vėl jai reikės kamuotis? 

— Bet kai tik jis užtrenkė duris,- kalba toliau baronas, - mano 
protas staiga nušvito. Juk aš turėjau garbės kalbėtis su pusbro- 
liu Karlu Arturu Ekenstetu. Jis, matyt, ilgai bičiuliavosi su ma- 
no broliu, be to, važinėja visur taip pat su čigonišku vežimu, o 
žiemą tikriausiai gyvena šiaurėje, kur susirenka visi valkatos. 
Tad visiškai aišku, kad jis ir apsiėmė išplėšti iš manęs pinigus 
tai čigonei, su kuria mano brolis buvo nelemtai susituokęs. 

— Na, o kai pusbrolis pažinot jį, ar leidot jam išvažiuoti? 

— Kai supratau, kas jis toks, panorau su juo dar pasikalbėti. 
Išpuoliau į prieangį, bet jis jau buvo spėjęs įsisėsti į roges ir 
išvažiavo iš kiemo. Iš visos sveikatos šaukiau jam „Karlai Artu- 
rai“, bet perniek. 

— O dabar pusbrolis ketinat jį pasivyti? 

— Taip, ketinu. Bet suprantat, kas atsitiko? Pavažiavęs tru- 
putį alėja, Karlas Arturas staiga sustojo. Mūsų auklė kaip tik 
tuo metu ten ėjo su visais vaikais - turbūt jūsų pasitikti. Mote- 
riškė, kuri sėdėjo rogėse, pažino mano brolio dukterį — aš gir- 
dėjau, kaip ji pašaukė mergaitę. O kai ši pribėgo artyn, ji pasi- 
lenkė, griebė ją ir įsitraukė į vežimą. Karlas Arturas pliaukšte- 
lėjo botagu, ir arklys pasileido risčia. Ir va taip, stačiai mano 
akyse, jie išsivežė mergaitę. 

— Nejaugi nebėra mano mergytės? 

— O aš stovėjau rankas nuleidęs. Neturėjau kuojų vytis. Visi 
Hedebiu arkliai toli miške, veža malkas. 

— O mano arkliai? 

- Žinoma, pussesere. Aš tuoj pat juos prisiminiau, o kadan- 
gi su šia nelaime Šalota susijusi daugiau negu aš, liepiau pakin- 
kyti tavo roges. Dabar, kai pamačiau pusseserę ir Ameliją par- 
einančias, kaip tik ir laukiau jų atvažiuojant. Tu, Šarlota, nesi- 
jaudink. Mergaitė greitai vėl bus čia. O štai ir arkliai. 

Jis jau nori bėgti prie rogių, bet Šarlota nuteria jį už rankos. 

— Pusbroli Adrianai, palaukit truputį! Ar aš negalėčiau va- 
žiuoti drauge? 

Baronas Adrianas išrausta visas. Ir su tuo stačiokišku at- 
viraširdiškumu, kuriuo buvo pagarsėjęs jaunystėje, atsigrę- 
žia į Šarlotą. 

- Šarlota gali nebijoti. Aš parvešiu kūdikį atgal, net jeigu 
galvą tektų paguldyti. Po velnių, aš čia visą savaitę graužiausi 
ir kamavausi. Ir labai norėčiau atsidėkoti pusseserei Šarlotai už 
tai, kad sutrukdei man išsiųsti tą vargšę mergytę. 

— Ak, pusbroli Adrianai,- sako Šarlota,- aš visai ne todėl 
noriu važiuoti drauge. Bet tokia jau esu — negaliu patikėti tuo, 
kas blogiausia. Tik dabar, kai Karlas Arturas pavogė mano ma- 
žąją mergytę, supratau, kad jis tikrai žuvęs. Leiskite man va- 
žiuoti drauge, kad galėčiau su juo pasikalbėti! 


IŠVYKIMAS 
Vis dėlto ne taip lengva buvo pavyti bėglius, kaip tikėjosi 


baronas Adrianas. Nelengva todėl, kad jie jau gerokai buvo nu- 
važiavę, be to, ir rogių kelias, kaip paaiškėjo, buvo blogesnis, 

negu tikėtasi. Puikūs Šarlotos arkliai turėjo įtempti visas jėgas: 
ten, kur kelias buvo plikas, kitaip nebuvo įmanoma patraukti 
sunkių rogių, kaip tik žingine. Šarlotai atrodė, tarsi būtų prikal- 
ta prie vienos vietos, ir ji su apmaudu žiūrėjo į siaurų čigoniškų 
rogių vėžes: toms užteko nors ir mažiausio sniego ruožo pake- 
lėje, o kartais jos darė vingį ir per snieginą lauką. 

Tačiau kuo labiau ji tolo nuo didžiulio slėnio aplink Bru baž- 
nyčią, tuo rogių kelias darėsi geresnis, ir Šarlota vėl atgavo viltį 
netrukus susigrąžinti savo mažąją mergytę. Ypač kėlė jos dvasią 
tai, kad jie su baronu Adrianu staiga tapo patys geriausi draugai. 
Ji nė pati nelabai suprato, kaip tas atsitiko, bet tikriausiai kiekvie- 
nas jų pamatė, kad jo bendrakeleivis - taurus ir nuoširdus žmo- 
gus, gal kiek ir paikas, bet, šiaip ar taip, toks, kad vienas malonu- 
mas bičiuliautis. Baronas net stačiai pasakė esąs laimingas, kad 
Šarlota neišvažiavo iš Hedebiu, kol jis nebuvo to sužinojęs. 

Šarlota taip atviraširdiškai to nesakė, tačiau kadangi abejo- 
jo, ar prikalbins savo vyrą padėti Karlui Arturui, dabar suma- 
nė, jog reikia prašyti juo pasirūpinti baroną Adrianą. Juk jis — 
Karlo Arturo pusbrolis, ir tikriausiai jam nelabai malonu, kad 
toks artimas giminaitis bastosi vieškeliais. 

Tačiau, vos spėjus jai pasakyti šiuo klausimu keletą žodžių, 
baronas ją pertraukė. 

— Ne, pussesere Šarlota,- pasakė jis juokdamasis,- tas neiš- 
degs. Aš nenoriu turėti jokių reikalų su tokiais žmonėmis, ir 
būtų protingiausia, jeigu jūs pasektumėt mano pavyzdžiu. 

Šarlotą truputį nustebino toks griežtas jo atsakymas, bet jo 
priežastis jai pasirodė suprantama. 

- Jūs turbūt piktinatės tuo, kad Karlas Arturas, vedęs žmo- 
gus, bastosi su svetima Žmona? 

— Cha, cha, cha! Negi jūs manote, kad aš toks skrupulingas? 
Ne, visai ne tą aš turėjau galvoje, bet tai iš tiesų liūdnas daly- 

kas. Po velnių, kas gi atsitiko Karlui Arturui, kad jis nesupran- 
ta, jog tokia kelionės draugė tik teršia visus jo pamokslus? 

- Ir aš manau, jog pirmiausia reikia juos išskirti. 

— Juos! - Baronas Adrianas atsigręžė į Šarlotą ir uždėjo jai 
ant peties ranką, apmautą didele gauruota vilko kailio piršti- 
ne.- Juos pavyktų išskirti nebent ant ešafoto arba ant kartuvių 
kalvos! 

Šarlota sėdėjo susisupusi į didžiulį apdangalą ir niekaip ne- 
galėjo pasižiūrėti į savo bendrakeleivio veidą. 

— Turbūt juokaujat? — pasakė ji. 

Baronas Adrianas neatsakė tiesiai į šį klausimą. Jis nukėlė 
ranką atgal, atsisėdo patogiau rogėse ir tarė tuo pačiu lengvu, 
pusiau juokaujamu tonu kaip ir pokalbio pradžioje: 

- Leiskit man paklausti, Šarlota, ar jūs girdėjot, kad Lioven- 
šioldus persekioja prakeiksmas? 

- Taip, pusbroli, iš tiesų girdėjau. Tačiau turiu prisipažinti, 
kad neprisimenu smulkmenų. 

- Jūs, Šarlota, gyvendama aukštojoj visuomenėj, tikriausiai 
tai laikote grynu prietaru. 

— Dar blogiau, pusbroli Andrianai. Aš apskritai nesidomiu 
antgamtiniais dalykais. Šito polinkio man kaip tik trūksta. O 
mano sesuo Marija Luiza - atvirkščiai... 

Baronas Adrianas nusijuokė. 

- Jeigu Šarlota tuo netiki, tai juo geriau. Aš labai norėjau 
papasakoti apie tą prakeiksmą, bet bijojau išgąsdinti. 

— Dėl to galit būti visiškai ramus! 

— Ką gi, gerai,- pradėjo baronas Adrianas, bet staiga nutilo 
ir parodė ranka į vežėją, kuris sėdėjo tiesiai prieš juos ir galėjo 
girdėti kiekvieną jų žodį.- Gal verčiau atidėkim kitam kartui. 

Šarlota dar sykį pabandė pažvelgti baronui Adrianui į vei- 
dą. Jo balsas skambėjo vis taip pat kandžiai, lyg jam būtų buvę 

smagu pasišaipyti iš seno šeimos padavimo, tik jis nenorėjo, 
kad vežėjas girdėtų jo pasakojimą. Šarlota pasiskubino išsklai- 
dyti jo būgštavimus. 

— Per menkai jūs pažįstat mano vyrą, jeigu manot, kad jis 
samdys vežėją pirma nejįsitikinęs, jog tas pakankamai kurčias, 
kad būtų galima keleiviams atvirai šnekučiuotis. 

— Nuostabu, Šarlota! Kaip kažin ką, ir aš taip padarysiu. Tai 
štai ką aš norėjau pasakyti: mes, Liovenšioldai, turėjome kaž- 
kada priešą, tokią Maritą Eriksdoter, kaimietę, kurios tėvas, dė- 
dė ir sužadėtinis buvo nekaltai įtarti pavogę prosenelio žiedą ir 
gyvenimą baigė kartuvėse. Kaip ir reikėjo tikėtis, vargšė mote- 
riškė bandė atkeršyti ir tam panaudojo kaip tik tą patį Žiedą. 
Mano paties tėvas vos netapo pirma auka, bet, laimė, jį išgelbė- 
jo Malvina Spak, kuriai pavyko laimėti Maritos Eriksdoter prie- 
lankumą ir su jos pagalba grąžinti nelemtą žiedą į šeimos kapą. 

Šarlota pertraukė pasakotoją nekantriu mostu. 

— Kaip sau norite, pusbroli Adrianai, nemanykit, kad aš to- 
kia atsiskyrėlė! Istoriją apie Liovenšioldų žiedą, man rodos, ži- 
nau kuo gražiausiai. 

— Bet štai ko, pussesere, turbūt negirdėjote. Marita Eriksdo- 
ter, kai tik mano tėvas atsigavo nuo tokio sukrėtimo, atėjo pas 
mano senelę, baronienę Augustą Liovenšiold, ir pareikalavo, 
kad toji leistų savo sūnui, tai yra mano tėvui, vesti panelę Spak. 
Ji tvirtino, kad senelė praeitą vakarą tą prižadėjusi ir kad ji, 
Marita Eriksdoter, tik dėl šio pažado atsisakiusi savo keršto. 
Mano senelė gynėsi, kad tokio pažado ji negalėjusi duoti, nes 
jos sūnus susižadėjęs su kita. Ji sutinkanti bet kaip kitaip atsily- 
ginti Malvinai Spak. O tai, ko reikalaujanti Marita, neįmanoma. 

— Dabar, kai jūs papasakojot,- įsiterpė Šarlota - prisiminiau, 
kad irgi kažką panašaus esu girdėjusi. Iš tiesų visiškai supranta- 
ma, kad Marita nieku gyvu nenorėjo susitaikyti su tuo, kas įvyko. 

— Taip, pussesere, ji ir nesusitaikė. Spyrėsi toliau, ir tada mano 
senelė liepė pakviesti panelę Malviną, kad toji patvirtintų, jog 
nebuvo nė kalbos apie jos vedybas su baronienės sūnum. Pane- 
lė Spak patvirtino senelės žodžius, bet tada Maritą Eriksdoter 
pagavo baisiausias pyktis - jai, matyt, pasirodė, kad visai be 
reikalo ji atsisakiusi keršto už tą didelę neteisybę, dėl kurios 
nukentėjo artimi jos giminaičiai. Ir ji pareiškė mano senelei, kad 
keršysianti ir toliau. 

„Trys maniškiai mirė smurto mirtim,- sušuko ji.- Ir trys 
taviškiai mirs Žiauria, staigia mirtim, todėl kad tu netesi sa- 
vo pažado“. 

— Bet pusbroli Adrianai... 

— Aš turbūt žinau, ką Šarlota norite man pasakyti. Mano se- 
nelė irgi manė visiškai taip kaip jūs, būtent, kad toji vargšė mo- 
teris negali būti pavojinga. Ji anaiptol nenusigando ir ramiai 
atsakė, kad, girdi, Marita per sena nuvaryti į kapus tris baro- 
nus Liovenšioldus. 

„Taip, aš sena, ir mano dienos greitai baigsis, - atsakiusi Ma- 
rita.- Bet nesvarbu, kur aš būsiu, ant žemės ar po žeme,- aš vis 
tiek atsiųsiu tą, kas atkeršys“. 

Dabar Šarlota taip smarkiai truktelėjo apsiautalą, kad paga- 
liau pamatė barono veidą. 

— Vis dėlto gal pusbrolis netvirtinsit, kad šitokios vargšės, 
tamsios kaimietės žodžiai gali ką nors reikšti?- paklausė ji ne- 
paprastai ramiai.- Beje, aš labai gerai Žinau visą šią istoriją. Ją 
pasakodavo pulkininkienė Ekenstet, mano geroji bičiulė, ir vi- 
sados pabrėždavo, kad kuo mažiausia dėmesio reikia kreipti į 
tokią pranašystę. Ji neteikė jai jokios reikšmės. 

— Nesu visiškai tikras, kad šį kartą mano tetulė kalbėjo tie- 
są,- tarė baronas Adrianas ir kilstelėjo rogėse norėdamas pa- 
žvelgti į kelią.- Neatrodo, kad greitai pavysime tą mielą pore:- 

lę,- kalbėjo jis toliau vėl atsisėdęs.- Jeigu pusseserė leisit, aš 
papasakosiu apie nedidelį keistą atsitikimą, įvykusį Hedebiu 
mano tėvų laikais. 

— Su mielu noru, pusbroli Adrianai! Laikas daug greičiau 
prabėgs. 

— Tai atsitiko, rodos, tūkstantis aštuoni šimtai šešioliktų me- 
tų vasarą,- pradėjo baronas, - Hedebiu buvo ruošiama didelė 
puota mano motinos gimtadienio proga. Kelios dienos prieš 
šventę mano tėvai, kaip visados tokiais atvejais, nusiuntė pa- 
kviesti Malvinos Spak, kad padėtų parengti vaišes. Tuo metu ji 
jau buvo ištekėjusi ir iš teisybės vadinosi Malvina Turbergson, 
bet pas mus, Hedebiu, niekas negalėjo prie to priprasti ir vadi- 
no ją tik taip, kaip ji buvo vadinama ištisus penkiolika metų, 
kol tarnavo pas mus ekonome, o jai pačiai, atrodo, tas irgi pati- 
ko. Ir man dingojas, pussesere, kad ponia Malvina be galo 
džiaugdavosi galėdama apsilankyti Hedebiu, padėti ruošti vai- 
šes ar šiaip kokiom svarbiom progom. Ji buvo ištekėjusi už ne- 
turtingo nuomininko. Savo namuose nelabai turėjo progų pa- 
rodyti savo sugebėjimą taisyti prašmatnius valgius. Tiktai He- 
debiu galėjo pasireikšti jos talentas. 

— O gal dar kas nors ją tenai traukė? - paklausė Šarlota prisi- 
minusi šį bei tą iš senosios giminės istorijos. 

— Labai teisingai, pussesere Šarlota. Kaip tik norėjau tą pa- 
minėti. Ponios Malvinos senieji šeimininkai, mano senelis Beng- 
tas Joranas ir mano senelė baronienė Augusta, apie kurią ką tik 
kalbėjau, buvo jau mirę, o mano tėvas, kuris paveldėjo Hede- 
biu, buvo, kaip visi žinome, ponios Malvinos jaunų dienų nu- 
mylėtinis, ir, nors pirmasis meilės įkarštis jau buvo praėjęs, Mal- 
vina vis dėlto dar jautė jam silpnybę. Mums, vaikams, visada 
atrodė, kad tėvas su motina labai gerbia Malviną Spak. Jie pasi- 
tikdavo ją be galo nuoširdžiai, sodindavosi prie savo stalo ir 

atvirai dalydavosi su ja savo rūpesčiais ir džiaugsmais. Mums 
niekada nė į galvą neateidavo, kad viso šito draugiškumo prie- 
žastis gali būti sąžinės graužimas. 

— Pulkininkienė Ekenstet visada kalbėdavo apie nuoširdų 
Malvinos Spak atsidavimą jūsų šeimai - įsiterpė Šarlota. 

— Mums ji visada buvo ištikima bičiulė, kitaip galvoti nėra 
nė mažiausio pagrindo. Ji buvo prisirišusi ne tik prie mano tė- 
vų, bet ir prie mūsų, vaikų,- Jorano ir manęs. Visada virdavo 
mūsų mėgstamiausius valgius, visada pakišdavo mums kokį 
nors skanėstą, kai užsukdavom pas ją į virtuvę, ir niekada jai 
nenusibosdavo pasakoti mums šiurpiausias vaiduoklių istori- 
jas. Vis dėlto reikia pripažinti, kad labiau ji buvo numylėjusi 
Joraną, ir, žinoma, tik dėl jo išvaizdos. Aš, raudonskruostis ir 
geltonplaukis, panašus į bet kurį kaimo vaiką, aišku, negalėjau 
sužadinti jai kokių nors saldžių prisiminimų. Joranas - kas ki- 
ta. Jis buvo gražus, didelėm tamsiom akim, ir visi sakė, kad 
panašus į mano tėvą. Labai galimas daiktas, kad ponia Malvi- 
na, pakėlusi akis nuo duonkubilio ar kepsnio, lengvai įsivaiz- 
duodavo, jog laikas sustojo ir jos jaunystės mylimasis atėjo klaus- 
ti patarimo, ką daryti, kad numirėlis ramiai gulėtų savo grabe. 

Šarlotos veidas nežymiai apsiniaukė. 

— Aš pažįstu tas akis,- tartum pati sau tarė ji. 

— Tie geri santykiai tarp ponios Malvinos ir mūsų, berniukų, 
truko iki tūkstantis aštuoni šimtai šešioliktų metų,- vėl prašne- 
ko baronas,- bet štai ponia Malvina kartą pasielgė neatsargiai — 
atsivežė į Hedebiu savo dukterį Teą, kuriai tada buvo trylika 
metų. Aš buvau aštuoniolikos, Joranas šešiolikos, ir mes jautė- 
mės per dideli žaisti su ja. Jeigu ji būtų buvusi nepaprastai gra- 
ži, gal mes būtume ir nepaisę amžiaus skirtumo, bet vargšelė 
atrodė lyg sustumta, buvo nerangį, išverstakė ir švepla. Mums 
ji buvo pasibaisėtina, ir mes vengėme jos, o ponia Malvina, kuri 
laikė mažąją Teą ypač gabia mergaite, jautėsi dėl to kiek įžeista. 

— Ak,- sušvepleno Šarlota,- kai pagalvoju, kad šalia ma- 
nes - baronas Liovenšioldas, sūnus ano barono Adriano Lio- 
venšioldo, kurį mano motina mylėjo ir kuris apmokėjo visas 
mano auklėjimo išlaidas! 

Bet staiga nutilo. 

— Ne, atleiskite man, pusbroli! Aš nepagalvojau, kaip ji jau- 
čiasi dabar. Kaip man ne gėda tyčiotis iš nelaimingo žmogaus! 

Baronas nusijuokė. 

— Net gaila, kad Šarlotai pabudo sąžinė,- tarė jis.— Žiūriu, 
kad pusseserė turite didelį talentą. Man iš tiesų pasirodė, jog 
šalimais rogėse sėdi mažoji Tea. Bet, prieš pasakodamas toliau, 
norėčiau paklausti, ar aš dar ne visai nusibodau pusseserei. Juk 
ne kasdien man pasitaiko sutikti ką nors iš savo giminės. O kai 
sutinku, tarsi atjaunėju. Prisimenu praeitus laikus. 

Šarlota, kuri klausėsi iš tiesų su begaliniu susidomėjimu, nu- 
ramino jį, ir baronas vėl pasakojo toliau. 

- Pussesere, tikriausiai būtumėt mažiau barusi mus už ne- 
mandagų elgesį su mažąja Tea negu mūsų tėvai,- pasakė jis.- 
Tačiau mano motina, pastebėjusi, kad ponia Malvina ne tokia 
linksma, kaip paprastai kad būdavo, tuoj atspėjo priežastį ir 
kuo greičiausiai įsakė gerbti mažąją Teą. Tėvas irgi tarė žodį, o 
mes visada jo klausydavome. Tad keletą kartų pairstėm mer- 
gaitę valtimi, pakrėsdavom obuolių nuo aukštų obelų. Ponia 
Malvina, geraširdė moteriškė, vėl visa švytėjo, ir viskas sekėsi 
kuo puikiausiai iki pat iškilmių dienos. 

- Kaip jūs jos neprigirdėt! - pasakė Šarlota. 

- Pusseserei nesunku suprasti mūsų jausmus,- tarė baro- 
nas.- Suvažiavo visos apylinkės ponai, mes susitikom su mer- 
gaitėm ir berniukais, kuriuos pažinojome nuo seno ir kuriuos 
mylėjome, ir mums nė į galvą neatėjo, kad tokią dieną irgi pri- 
valome globoti mažąją Teą. Mano motina itin griežtai pasakė, 

kad mergaitė taip pat dalyvaus šventėje, ir aš prisimenu, kad ji 
buvo visiškai padoriai aprengta, bet kadangi niekas jos nepaži- 
nojo, oji buvo be galo negraži, tai niekas ir nekreipė į ją dėme- 
sio. Mes nesivedėm jos žaisti į lauką, o kai paskui, vakare, pra- 
sidėjo svetainėje šokiai, niekas jos nekvietė. Mano motina buvo 
užsiėmusi, turėjo kalbėtis su svečiais, todėl užmiršo pažiūrėti, 
kaip jaučiasi mažoji Tea. Prisiminė ją tik per iškilmingą vaka- 
rienę, bet nelaimė jau buvo įvykusi. Motina paklausė kambari- 
nę, kur mergaitė, ir sužinojo, kad ši sėdi virtuvėje pas savo ma- 
mą ir verkia. Niekas nesiteikė su ja kalbėtis. Nekvietė nei žaisti, 
nei šokti. Taip, motulė iš tiesų truputį susirūpino, bet negalėjo 
palikti svečių ir eiti guosti aikštingo vaiko. Beje, esu tikras, kad 
jai mažoji Tea buvo tokia pat šlykšti kaip ir mums, vaikams. 

— Tea visada turėjo ypatingų gabumų daryti kitiems nema- 
lonumus,- įsiterpė Šarlota. 

- Taip, juk tai tiesa, Šarlota? Malvina Spak, žinoma, įsižei- 
dė dėl savo dukters, ir rytojaus rytą, vos tik mano motina pa- 
kirdo, atėjo kambarinė ir pranešė, jog ponia Malvina norinti 
važiuoti namo ir klausianti, ar jai bus paruošta karieta. Motina 
ne juokais nustebo. Jau iš anksto buvo sutarta, kad ponia Mal- 
vina pasiliks Hedebiu dar keletą dienų pailsėti po ruošos dar- 
bų. Motina tuoj nuskubėjo pas ponią Malviną, bet niekaip ne- 
įstengė jos perkalbėti, turėjo galiausiai pasikviesti vyrą. Mano 
tėvas pasakė keletą žodžių apie tai, jog vakar stebėjęs mažąją 
Teą ir turįs pripažinti, kad ji laikėsi labai gražiai ir tinkamai. 
Malvinos pyktis iškart atlėgo. Kelionė į namus buvo atidėta, 
netgi buvo sutarta, jog ponia Malvina užtruks Hedebiu visą 
savaitę, kad mes, vaikai, galėtume arčiau susipažinti ir taptu- 
me geri draugai. 

— Labai jau Žiauru, pusbroli. 

- Kai viskas buvo nuspręsta, mano tėvas liepė pakviesti mus, 
berniukus, į jo kambarį. Jis paklausė, kaip mes drįsome nepai- 
syti jo prisakymo, ir skėlė abiem po antausį. Šiaip tėvas buvo 
labai romus ir geraširdis ir niekada mūsų nemušdavo, todėl 
Šarlota galite įsivaizduoti, kaip mes nustebom. Ir niekaip ne- 
galėjom suprasti, kodėl mūsų tėvas jaučia tokią silpnybę ma- 
žajai Teai. O dabar jis mums pareiškė, jog visame pasaulyje 
nėra tokio žmogaus, su kuriuo mes turėtume elgtis taip pagar- 
biai kaip su ja ir pridūrė, jog ji dar išbus pas mus visą savaitę, 
kad mes ją pamiltume. 

- Ir šito jūs, žinoma, neįstengėt ištverti? 

— Aš nutylėjau, o Joranas, kuris buvo karštesnio būdo ir dar 
tūžo už antausį, baisiausiai piktai išpoškino: „Kad tėvelis bu- 
vot įsimylėjęs Malviną Spak, tai tas dar nereiškia, kad ir mes 
turim žavėtis mažąja Tea“. Aš nė kiek neabejojau, kad jį tėvas 
išmes už durų, bet įvyko priešingai. Tėvelis sutvardė savo pyk- 
tį. Jis atsisėdo į didelį krėslą ir liepė mums prieiti arčiau. Mes 
sustojom iš abiejų pusių. Jis paėmė mūsų rankas ir pasakė, jog 
atėjo laikas sužinoti ir mums, kad su Malvina Spak, kaip jam 
atrodo, buvo kadaise pasielgta labai neteisingai. Taip susidėjo 
aplinkybės,- jis buvo įsitikinęs, jog mes suprantam, ką jis turi 
galvoje,- kad jo gyvybei grėsė pavojus, ir jis įtaria, kad jo moti- 
na, baronienė Augusta, jeigu ir ne tiesiai, tai vis dėlto kažkokiu 
būdu leido Malvinai Spak suprasti, jog ji tapsianti jos marčia, 
jeigu jai pavyksią išgelbėti jos sūnų. Tas pažadas, žinoma, ne- 
galėjo būti ištesėtas, o panelė Malvina elgėsi be galo taktiškai. 
Tačiau mano tėvas jautė, kad yra jai skolingas ir kad niekuomet 
negalės tos skolos išpirkti, todėl prašė mus visada kuo gražiau- 
siai elgtis ir su ponia Malvina, ir su jos dukteria. 

— Koks kilnus prašymas, pusbroli! 

— Deja, pussesere, mūsų, berniukų, tas jo prašymas nesujau- 
dino - jis pasirodė veikiau juokingas. 

Tuo metu vežėjas Lundmanas atsigręžė į savo keleivius ir 
pranešė, jog ant artimiausios kalvos viršūnės lyg ir matąs čigo- 
niškas roges. 

Baronas atsistojo rogėse. Jis irgi pamatė čigonų važį, bet pa- 
sakė, jog ligi tos kalvos dar geras ketvirtis mylios. Be to, sunku 
dar buvo nustatyti, ar ten tos rogės, kurias jie vejasi. Vis dėlto 
jis paprašė Lundmaną važiuoti kaip galint greičiau ir paskubo- 
mis sukūrė puolimo planą. 

— Kai tik mes atsidursim greta jų rogių, pusseserė Šarlota pa- 
imsit vadžias,- pasakė jis.- Lundmanas iššoks ir sulaikys čigonų 
arklį, o aš tuo tarpu pribėgsiu prie rogių ir atsiimsiu vaiką. 

— Mes juos užpulsim kaip tikri plėšikai. 

— Kaip pasiklojo, taip išmiegos. 

Baronas persisvėrė per rogių kraštą, kad arkliai netruk- 
dytų jam sekti kelio. Jį galutinai pagavo medžioklės įkarš- 
tis, ir jis nebegalvojo apie senąją istoriją, kurią ką tik su to- 
kiu užsidegimu pasakojo. 

— Pusbroli Adrianai, dar tikriausiai praeis pusvalandis, ko! 
mes juos pasivysime. Ar negalėčiau išgirsti tos istorijos galo? 

- Labai prašom, pussesere. Baigėsi tuo, kad brolis Joranas, 
kuris jau nebeturėjo jėgų kęsti Teą dar savaitę, sumanė padary- 
ti didelį žiedą su antspaudu iš vaško, auksinio popierėlio ir rau- 
donos smalkos. Jis parodė žiedą mergaitei ir įtikino ją, jog tai 
garsusis Liovenšioldų žiedas, kurį jis, girdi, radęs kapinėse. Va- 
dinasi, dabar reikia laukti, kad velionis generolas tuoj pradė- 
siąs vaidentis Hedebiu reikalaudamas, kad jam grąžintų jo bran- 
genybę. Mažoji Tea išsigando, ponia Malvina vėl panoro va- 
žiuoti namo, tad vėl pradėta tyrinėti kodėl. Broliui Joranui teko 
parodyti vaškinį žiedą, prisipažinti viską, ir už tai jis gavo py- 

los nuo tėvelio. Tačiau po šitos bausmės Joranas pabėgo į miš- 
ką ir dingo suvisai, daugiau niekada nesugrįžo. Ištisus dvide- 
šimt šešerius metus, iki pat šios Žiemos, jis nepasirodė Hede- 
biu, o gyveno kaip valkata, klajodamas keliais didžiausiam mano 
tėvų sielvartui ir visos jo giminės gėdai ir nešlovei. 

— O, pusbroli Adrianai, aš nežinojau, kad jo nelaimė prasi- 
dėjo šitokiu būdu. 

- Taip, pussesere, ir buvo, ir jeigu gerai pagalvosi, tai gali 
drąsiai sakyti, jog mažoji Tea pastūmėjo jį į mirtį pakelės grio- 
vyje. Vadinasi, jai pavyko sudoroti vieną iš mūsų. Bet Žiūrėkit, 
antai jie! 

Baronas vėl persisvėrė per rogių kraštą žvelgdamas į kelią, 
bet persekiojamos rogės greitai dingo iš akiračio, ir jis atsigrę- 
žė į Šarlotą. 

— Kaip dabar jums atrodo, pussesere? Aš jau beveik užmir- 
šau, kodėl priverčiau klausytis šitos istorijos. Norėjau jus per- 
spėti, kad nebandytumėt skirti Teos ir Karlo Arturo. Esu tikras, 
taip, esu tikras, kad ponios Malvinos duktė turi vykdyti užda- 
vinį, apie kurį ji pati nieko nežino. Pusseserė prisimenat - Ma- 
rita Eriksdoter sakė, jog atsiųsianti keršytoją. 

Tuo metu baronas Adrianas atsigręžė į Šarlotą ir pažvelgė 
jai į veidą klaikiomis nuo nežinios akimis. 

Ir Šarlotai staiga nušvito protas: šisai paniuręs svajotojas, 
savo namuose neturįs kam atverti širdį, liūdnos vienatvės va- 
landomis dažnai galvoja apie senąjį prakeiksmą ir pamažu pri- 
ėjo prie to, jog ėmė vaizduotis, kad Tea Sundler ir yra pašaukta 
tą kerštą įvykdyti. 

Tiesa, Šarlota negalėjo pamiršti, kad tais nelemtais laikais, 
kai jos sužieduotuvės su Karlu Arturu nutrūko, jai pačiai atro- 
dė, jog kažkokia kraupi, neįveikiama jėga padeda Teai ir verčia 
niekais jos pastangas išgelbėti mylimąjį, tačiau pritarti tokiems 

spėliojimams vis tiek nenorėjo. Užtat jo klausiamą žvilgsnį su- 
tiko su apsimestine nuostaba. 

— Nesuprantu,- tarė ji,- kodėl pusbrolis kalbat apie Karlą 
Arturą. Ką jis turi bendro su visu tuo? Juk jis ne Liovenšioldas. 

-— Bet pranašystėje tiesiai nepasakyta, kad visos trys aukos turi 
būti iš Liovenšioldų. Jos tik turi būti mano senelės palikuonys. 

- Ir todėl dabar jūs, pusbroli, manot, kad dėl tos nelemtos, 
šiurpios senos pasakos aš susilaikysiu ir nekalbinsiu Karlo Ar- 
turo, jeigu jį sutiksiu šį vakarą? Aš neskirsiu jo nuo Teos ir vi- 
siškai nieko nedarysiu, kad jis sugrįžtų į padorų gyvenimą? 

Barono Adriano žvilgsnis, įsmeigtas į Šarlotą, buvo toks 
pat pilnas baimės ir nežinios, netgi balsas atrodė prislopęs 
nuo nevilties. 

- Aš anaiptol nedraudžiu pusseseriai Šarlotai pamėginti. Tik 
sakau, kad nieko iš to neišeis. Aš mačiau Karlą Arturą prieš 
keletą valandų ir galvą guldau, kad greitu laiku ir jis sulauks 
mirties pakelės griovyje kaip ir mano brolis. Žiauri, staigi mir- 
tis, pussesere, pačiam gyvenimo gražume. 

— Niekaip nesuprantu, kaip pusbrolis galit įsikalbėti to- 
kias paikybes. 

Baronas Adrianas niūriai žvelgė į tolį. 

- Argi mes, pussesere Šarlota, suprantam, kas dedasi aplin- 
kui mus? Kodėl vienam viskas sekasi, o kitam nesiseka? Ir kiek 
yra pasauly neišpirktų kalčių, kurios reikalauja atpildo! 

Šarlotai jau ėmė trūkti kantrybės, nors ji ir užjautė baro- 
ną Adrianą. 

— Vadinasi, kai Tea sudoros Karlą Arturą, ateis eilė jums, 
pusbroli? 

— Taip, tada ateis mano eilė, bet tai nesvarbu. Būkite tikra, 
pussesere, kad jeigu aš turėčiau sūnų, tai nedvejodamas paau- 
kočiau savo gyvybę, kad būtų išpirkta nuodėmė, kuri slegia 

Liovenšioldus. Mano sūnus, pussesere, galėtų gyventi laimin- 
gas ir sugrąžintų mūsų giminei šlovę. Niekas netrukdytų jam 
tapti naudingu ir gerbiamu žmogumi. Mes trys, mano brolis, 
Karlas Arturas ir aš, nieko neįstengėm nuveikti, nes mus per- 
sekiojo prakeiksmas, o jis, pussesere, jis, mano sūnus, būtų lais- 
vas nuo tos naštos. 

Lundmanas atsigręžė į savo keleivius, mostelėjo botagu ir 
parodė į kelią. 

Baronas Adrianas nė nekrustelėjo. Sėdėjo atsilošęs rogių 
kampe ir nerodė nė mažiausio susidomėjimo gaudynėmis. 
Šarlota tegalėjo matyti jo profilį, tačiau jai pasirodė, kad jo 
veido išraiška tokia pat kaip ir visą praėjusią savaitę,- niū- 
ri, rūsti ir griežta. 

„Kas man daryti? - pagalvojo ji.- Jį vėl apniko liūdesys“. 

Šitaip jie važiavo gerą valandą. Kelias dabar buvo nepapras- 
tai kalvotas ir vingiuotas. Čia jis ėjo Lioveno ežero pakrante, 
čia nėrė į mišką, čia spraudėsi pro tankiai sulipusius valstiečių 
namukus kaime. Niekur negalėjai matyti, kas dedasi priekyje. 
Persekiojamos rogės pasirodė akimirką ir tuoj pat vėl dingo. 

Nors Šarlota beveik netikėjo paikomis barono Adriano iš- 
monėmis, jai darėsi vis labiau jo gaila, ir ji skubiai nusprendė 
griebtis paskutinės priemonės jam nuraminti. Žinoma, jau neti- 
kėjo, kad pasiseks, bet negalėjo atsispirti norui ko nors imtis. 

- Pusbroli Adrianai! 

- Kuo galiu būti naudingas, pussesere Šarlota? 

— Man reikia apie kai ką pasikalbėti. 

— Aš jūsų paslaugoms. Pusseserė parodė neapsakomą kan- 
trybę klausydamasi mano kvailos istorijos. 

Balsas buvo ironiškas ir atšiaurus, bet Šarlota buvo dėkinga, 
kad jis bent atsakė. 

— Atleisk man, Viešpatie, jeigu pasielgsiu negerai, bet aš tu- 
riu papasakoti, kad tas žmogus, kurį pusbrolis siuntėt šiaurėn 
pas čigonus, sugrįžęs atgal į Hedebiu, pasisakė norįs pasikalbė- 
ti su baroniene prie keturių akių. Ir papasakojo jai, kad Joranas 
Liovenšioldas, jūsų brolis, paliko sūnų. | 

Barono Adriano ranka su didele vilko kailio pirštine dar sy- 
kį sunkiai nusileido ant Šarlotos peties. 

- Čia jau pusseserės prasimanymas! 

— Būčiau tikra vilkė, jei dabar meluočiau. Ne, pusbroli Ad- 
rianai, ten yra berniukas. Jis dabar šešerių metukų, augalotas 
ir dailaus sudėjimo. Ne toks gražus kaip sesutė, bet labai pa- 
našus į senąjį Bengtą portrete. Prievaizdas pirma norėjo pa- 
klausti baronienę, ar jis gali pasakoti jums, pusbroli, apie tą 
berniuką. Jis turi kliaudą. 

— Beprotis? 

— Ne, pusbroli, proto jam užtenka, jis linksmas ir geras, bet... 

Iš didelio susijaudinimo jos balsas nutrūko. Ji niekaip nega- 
lėjo ištarti žodžio. 

- Jis aklas, pusbroli,- sukuždėjo ji. 

— Kodėl? 

- Jis aklas! - kone suriko Šarlota.- Todėl prievaizdas ir ne- 
drįso apie jį užsiminti jums, pusbroli, o Amelija prašė jį tylėti. 
Jai atrodė, kad dabar ne laikas pranešti jums tokią naujieną. Ji 
norėjo papasakoti vėliau, kai jūsų ūpas kiek pasitaisys. 

— Amelija visada buvo atsargi kvaiša, tokia ir liks. 

- Jis aklas iš prigimties. Ir pagydyti jo negalima. 

Baronas Adrianas pradėjo tiesiog purtyti Šarlotą, tarsi norė- 
damas iškrėsti iš jos teisybę. 

— Ir tai tiesa? Ar pusseserė galit prisiekti, kad ten, šiaurėj, 
tikrai yra berniukas? 

- Žinoma, yra. Jis vardu Bengtas Adrianas. Mergytė daž- 
nai kalbėdavo apie savo broliuką. Tai ir buvo jis. Kas atsitiko, 
pusbroli? 

Pagautas begalinio džiaugsmo, baronas Adrianas apka- 
bino ją ir pabučiavo į lūpas ir skruostus. Paskui paleido bal- 
siai kvatodamas. 

- Taip, dovanokit man, pussesere, bet jūs tikras lobis. Ne 
lepūnėlė kokia, o narsi kaip vyras. Aišku, kad iš mūsų gimi- 
nės. Pamatysit, kai kitą kartą atvažiuosit į Hedebiu, čia bus 
kaip ne ta vieta. 

— Aš be galo, neapsakomai džiaugiuosi, pusbroli, bet neuž- 
mirškit, kad jis aklas! 

— Aklas! Betgi aš turiu penkias dukteris, kurios neturi ko 
veikti, tai galės jį vedžioti ir valgydinti, jeigu reikės. Dar šįva- 
kar važiuoju į šiaurę. Tik pirma reikia pasivyti mergiūkštę. Ei, 
Lundmanai, ar nieko nematyti? 

- Jie jau netoli, barone. 

- Tai ragink arklius, Lundmanai! Tuoj mes juos pavysim. O 
Viešpatie! Kuo jis vardu? 

— Bengtas Adrianas. 

- Joranas vis dėlto dar šiek tiek mylėjo praeitį! Ką pusseserė 
norėtumėt, kad aš padaryčiau dėl Karlo Arturo? 

- Bet juk jis pasmerktas žūti. 

— Po velnių! Nejaugi, pussesere, jūs iš tikrųjų tikit nesąmo- 
nėmis, kurių prisigalvojo paniurėlis baronas. Atleiskit, bet mums 
nusispjaut į tokį prakeiksmą. Todėl aš pasirūpinsiu Karlu Ar- 
turu. Bet ką mes darysim su Tea? ' 

- Ji turi vyrą, kuris ilgisi jos. 

- Jis ir atgaus ją, pussesere. O Karlas Arturas turės pirmiausia 
atvažiuoti į Hedebiu ir atsiganyti. Amelija priglobs jį, jai tokie 
patinka. Žiūrėkit, štai jie! Ant kitos kalvelės mes juos pavysim. 

Abu persisvėrė per rogių kraštą ir žiūrėjo į priekį. Anie bu- 
vo dabar ant stataus šlaito, kuris leidosi tiesiai į ežerą. Paskui 
ėjo galiukas lygaus kelio, ir vėl prasidėjo įkalnė. Ten baronas ir 
tikėjosi juos pasivyti. 

Karlas Arturas vėl šiek tiek juos paliko. Dabar jis važiavo 
lygiu keliu palei ežerą, o tuo tarpu Šarlotos arkliai iš visų jėgų 
kabinosi į kalną. 

Bet tuo metu bėgliai, matyt, suprato, kad ant kalvelės, kuri 
buvo prieš juos, bus pagauti. Karlas Arturas pasuko staigiai ar- 
klį iš kelio ir atsidūrė ant ežero. 

— O,- pasakė patenkintas baronas Adrianas,- čia mes juos 
dar lengviau pagausim. 

Lundmanas, nusileidęs nuo kalvos, nieko negalvodamas, 
irgi pasuko ant ledo, dar gana tvirto, nors ir nukloto šlapio 
sniego danga. 

Vos menką galelį pavažiavus ledu, baronas šūktelėjo: 

- Stok, Lundmanai! Laikyk arklius! Ką sau galvoja tie ponai 
ant ledo? Juk ten upė. 

Iš Šarlotos rogių, kurios buvo gana aukštos, galėjai aiškiai 
matyt, kad ledas prieš juos staiga pasidarė daug tamsesnis, o 
tai turbūt reiškė, kad jis suplonėjęs nuo sraunios upės, tekan- 
čios į ežerą iš miško gilumos. 

Jie sustojo. Baronas išlipo iš rogių, prisidėjo rankas prie bur- 
nos ir sušuko, kiek turėjo balso, bėgliams, kad būtų atsargūs. 
Šarlota tampė ir draskė apsiautalo raiščius, kol pagaliau išsi- 
nėrė iš jo. 

Tai atsitiko po kelių sekundžių. Jie išgirdo, kaip triokšte- 
lėjo ledas. Karlo Arturo arklys dingo properšoje, o paskui jį 
ir rogės. 

Tačiau tą akimirksnį, kai lūžo ledas, Karlas Arturas iššoko 
iš rogių, 0 moteriškė, kuri sėdėjo šalia jo, irgi pasekė jo pavyz- 

džiu. Iš Šarlotos rogių buvo galima matyti, kaip jie stovi gyvi ir 
sveiki ant properšos krašto. 

Tada baronas Adrianas, aukštas, stambus, su plačiais kaili- 
niais ir milžiniškais kelioniniais batais, pasileido tekinas van- 
dens link. 

— Vaikas! - šaukė jis.- Vaikas, vaikas! 

Šarlota nulėkė paskui, o vežėjas Lundmanas, metęs šalin va- 
deles, irgi puolė įkandin. Baronas jau buvo gan toli nubėgęs. 
Kai atsidūrė kone prie properšos, Šarlotai pasirodė, kad jis su- 
riko, jog matąs mergaitę. Tą akimirką po juo lūžo ledas. 

Šarlota buvo taip arti lūžimo, kad ledo įtrūkimas pasiekė jai 
kojas. Tačiau ji apie tai negalvojo, jai tik rūpėjo gelbėti baroną. 
Bet Lundmanas nutvėrė ją iš užpakalio. | 

— Neikit toliau, ponia! Šliaužkit, dėl Dievo meilės, šliaužkit! 

Jie abu puolė kniūpsti ant ledo ir ėmė šliaužti properšos link. 
Tačiau nieko nepamatė. 

— Ten labai stipri srovė, - pasakė Lundmanas.- Jie jau po ledu. 


SUGRĮŽIMAS 


Šarlota važiuoja keliu per gūdžią tamsą. Ji be paliovos ver- 
kia ir šniurpščioja. Nosinė, kuria šluostėsi ašaras, pamažu su- 
mirko, o kadangi naktis šalta, sustingo į ragą. Šarlota skubiai ją 
kiša už kailinių, kad vėl atsileistų. 

Tačiau visa, ką ji daro - verkia, šluostosi ašaras, slepia nosi- 
nę,- daro nejučiomis, nesąmoningai. Visą laiką ji tik laukia at- 
sakymo į maldą, kurią tolydžio kartoja. 

Šalia jos rogėse jau nėra barono Adriano, kaip važiuojant į 
aną pusę. Nieko nėra šalia, kas galėtų pakelti jai dvasią ar pa- 
guosti, tik vienas vežėjas. Tiesa, jie su Lundmanu labai geri drau- 

gai, ir jis jaučia pareigą retkarčiais pasisukti ant pasostės ir pa- 
sakyti jai užuojautos žodelį. 

— Dievaži, ponia, man rodos, nieko baisesnio nesu matęs 
gyvenime. 

Labai galimas daiktas, kad taip ir yra, tačiau Šarlota nesku- 
ba jam atsakyti. Ji tebekartoja tą pačią maldelę ir laukia atsako. 

Rogės šliaužia labai tyliai. Lundmanas nuėmė nuo arklių 
žvangučius ir sudėjo juos į dėžę po pasoste. Sulig kiekvienu 
trinktelėjimu kelio nelygumuose jie suskamba dusliai ir šiur- 
piai, ir tas jų garsas visiškai atitinka kelionės nuotaiką. Dabar 
jie negroja tokių linksmų melodijų kaip tada, kai kabojo laisvai 
arkliams ant kaklų. 

Arkliai, atrodo, žino, kad traukia į namus, ir nori pagreitinti 
žingsnį, tačiau Lundmanas mano, kad tas nedera, ir prilaiko 
juos. Nors niekas jų nemato, tačiau jis važiuoja kone tokiu pat 
greičiu kaip laidotuvių procesijoje. 

— Puikus vyras buvo tas baronas Adrianas,- sako Lundma- 
nas,- bet ir numirė gražiai. 

Tačiau ir į tai neatsiliepia Šarlota. Jai rūpi visai kas kita, ji 
meldžiasi ir meldžiasi be perstojimo ir laukia atsakymo. 

Lundmanas ir Šarlota ne vieni rogėse. Pasukusi galvą į šo- 
ną, Šarlota mato šalia savęs ant sėdynės didžiulį ryšulį, kuria- 
me tartum įsuktas žmogus. Žinoma, tai ne kas nors iš nusken- 
dusių - ne baronas Adrianas ir ne mergytė, netgi visai ne numi- 
rėlis. Nors iš to ryšulio nesigirdi nė žodžio, nors nematyti nė 
menkiausio krustelėjimo, bet jie važiuoja taip tyliai ir aplinkui 
taip ramu, kad Šarlotos ausį kartais pasiekia silpnas žmogaus 
šnopavimas. 

Ji bando galvoti apie baroną Adrianą ir apie mergytę. Nuo 
to būtų lengviau. Jie mirę, jų nebėra, tačiau prisiminimas apie 
juos nekelia siaubo, tik liūdesį. Deja, jie negali pertraukti mal- 

dų. Jai reikia nukilti su jomis iki pat Viešpaties sosto. Reikia 
melstis, kad ta siaubinga nelaimė, kuri atsitiko šį vakarą, duotų 
pradžią kokiam nors gėriui. 

Kai ji su Lundmanu, šiaip taip prišliaužę prie properšos kraš- 
to, bergždžiai žvalgėsi nors kokių skenduolių pėdsakų, Karlas 
Arturas šūktelėjo jiems, kad bėgsiąs į krantą pašaukti žmonių. 
Taip jis ir padarė, o Tea leidosi paskui jį. Netoliese buvo nedi- 
delė lydykla, varoma to paties upelio, per kurį atsitiko nelaimė, 
ir iš ten ant ledo ėmė bėgti žmonės. Jie atsinešė karčių ir ėmėsi 
maišyti po ledu, kiek tik pasiekė, tačiau nuo pat pradžios buvo 
aišku, jog nėra jokios vilties. Stipri srovė buvo jau toli nunešusi 
skenduolius. Jiems surasti būtų reikėję išlaužti visą ežerą. 

Teos Sundler nuo to karto Šarlota daugiau nematė, o Karlas 
Arturas sugrįžo atgal ir iš paskutiniųjų stengėsi suteikti žūs- 
tantiems pagalbą, keletą kartų netgi rimtai rizikuodamas savo 
gyvybe. Visą tą laiką jis vengė eiti artyn prie Šarlotos. Tik tada, 
kai viskas buvo baigta ir dauguma pačių uoliausių pagalbinin- 
kų partiurę ir nusiminę žengė atgal į krantą, jis priėjo prie jos. 

Žengė iš lėto, neryžtingai, kaip visuomet nuleidęs vokus. Pri- 
ėjęs visai arti, jis truputį pravėrė akis, bet tik tiek, kad galėjo 
matyti vien suknelę ir kailinius, bet ne veidą. Šitaip stovėda- 
mas pasakė keletą žodžių, kurie, matyt, turėjo reikšti užuojau- 
tą, o gal atsiprašymą: 

— Taip, Joranas turbūt panoro atsiimti vaikelį. Ir gal dar no- 
rėjo pasakyti ačiū savo turtuoliui broliui už gražias laidotuves. 

— Karlai Arturai! 

Jis pakėlė akis, ir didžiausia nuostaba blykstelėjo jo veide. 
Be abejo, jis nesitikėjo čia pamatyti Šarlotos - manė, kad mote- 
ris, kuri lydėjo baroną Adrianą, yra jo žmona. 

Daugiau jis nesakė nė žodžio, stovėjo tyliai ir žiūrėjo Šarlo- 

mą, kurį ji patyrė, išvydusi jį tokį nusmukusį ir grubų, jis matė 
jos veide, ir jam nebuvo kur dingti, jis turėjo jį priimti. 

Bet staiga Karlas Arturas persimainė - paliko toks, koks bū- 
davo seniau, kada jam užeidavo širdies priepuolis. Akys pastė- 
ro, žvilgsnis pasidarė klaikus, lūpos prasižiojo, lyg būtų norė- 
jęs surikti, o rankos prisispaudė prie krūtinės. Šitaip jis išstovė- 
jo akimirką, paskui pradėjo svirduliuoti ir būtų parkritęs, jeigu 
Šarlota nebūtų jo sugriebusi. 

Valandėlę jis lingavo į šalis, bet Šarlota šūktelėjo pagalbos, 
tada atbėgo keli vyrai ir jį nunešė į jos roges. Kai paguldė ant 
pasostės, Karlas Arturas buvo be sąmonės. 

Paskui Šarlota nuvažiavo į mažąją lydyklą ir čia užtruko ke- 
letą valandų. Karlui Arturui reikėjo suteikti pagalbą. Ji ir Lund- 
manas, šliaužiodami po pabliurusį sniegą, buvo peršlapę, jiems 
būtinai reikėjo išsidžiovinti drabužius. Reikėjo pašerti arklius 
ir duoti jiems pailsėti. Tačiau iš to, kad dėjosi per tas valandas, 
Šarlotos atminty nieko neišliko. Visą tą laiką ji tik meldėsi ir 
meldėsi, prašydama Dievą, kad leistų jai išgelbėti Karlą Artu- 
rą, atskirti jį nuo tos moteriškės, kuri pastūmėjo jį pražūtin. 

Iki išvažiuojant nepavyko jo atgaivinti, tačiau kadangi buvo 
aišku, kad jis gyvas, Šarlota susuko jį į savo apdangalus ir liepė 
nunešti į roges. 

Tyli apsiniaukusi naktis, danguje nematyti nė Žvaigždelės. 
Šarlota dūsauja klausydamasi begalinės tylos, gaubiančios Vi- 
sagalį. Niekad gyvenime ji taip netroško sulaukti atsakymo į 
savo maldą. 

Staiga ji mato, kad Karlas Arturas po truputį ima judėti. 

— Karlai Arturai,- kužda ji,- kaip tu jautiesi? 

Iš karto Šarlota nesulaukia atsakymo, bet paskui, kai pa- 
stebi, jog jis pradeda gautis, ją vėl suima baimė. Kaip jis da- 
bar elgsis? Gal vėl prašneks taip pat šiurkščiai ir piktai, kaip 

neseniai kalbėjo ant ledo? Ji neturi pamiršti, kad jis visai ki- 
toks Žmogus. 

Netrukus ji išgirsta silpnutį Karlo Arturo balsą: 

— Kas šalia manęs sėdi rogėse? Ar tai Šarlota? 

— Taip,- atsako ji.- Taip, Karlai Arturai, čia Šarlota. 

Balsas jo toks kaip seniau. Labai silpnas, bet nešiurkštus. Jis 
gražus kaip kitados, ir, nors ir keista, skamba dirbtinai ir meili- 
kaujamai. Net panašus į kūdikio vapėjimą. 

— Aš ir maniau, kad Šarlota,- sako jis.- Šarlota visuomet 
trykšta sveikata ir gyvastingumu. Ir aš pasveikau tik todėl, kad 
sėdžiu šalia Šarlotos. 

— Ar taujau geriau? 

— Man visai gerai, Šarlota. Ir širdis nebeskauda. Dingo visos 
kančios, jau daugel metų aš nesijaučiau toks sveikas. 

— Tu labai sirgai, Karlai Arturai. 

- Taip, Šarlota, labai. 

Paskui kiek laiko jis nieko nekalba, o Šarlota sėdi ramiai ir laukia. 

- Žinai ką, Šarlota? - netrukus prabyla jis vėl tokiu pat švel- 
niu ir vaikišku balsu.- Aš su dideliu malonumu sakau pamoks- 
lą prie savo kapo. 

— Ką tu kalbi? Prie savo kapo? 

— Taip, Šarlota. Ar Šarlotai niekada nebuvo įdomu, ką pas- 
torius pasakys prie kapo, kai pati numirsi? 

— Niekada, Karlai Arturai. Aš net nemanau mirti. 

- Ar negalėtum, Šarlota, paprašyti pastorių, kuris kalbės prie 
mano kapo, kad pasakytų klausytojams, jog čia štai guli turtin- 
gas jaunuolis, kuris, paklausęs Jėzaus priesako, išdalijo savo 
dvarus ir tapo vargeta? 

— Taip, taip, Karlai Arturai, bet tu dar nemirsi. 

— Gal dar ne, Šarlota. Aš mažai kada jaučiausi toks sveikas. 
Bet tu, Šarlota, vis tiek neužmiršk. Aš dar noriu, kad pastorius 

paminėtų, jog buvau apaštalas, vaikščiojau keliais bei takais ir 
kalbėjau žmonėms apie dangaus karalystę jų kasdieniniame gy- 
venime, jų džiaugsmuose ir rūpesčiuose. 

Šarlota neatsako. Ji klausia save, ar nesityčioja iš jos Karlas 
Arturas. 

Jis kalba toliau tokiu pat dirbtiniu balsu: 

- Ir man atrodo, būtų gerai, jei pastorius pridurtų, kad aš, 
kaip ir pats Viešpats Kristus, rodžiau savo nusižeminimą val- 
gydamas ir gerdamas drauge su valkatomis ir nusidėjėliais. 

— Nutilk, dėl Dievo meilės, Karlai Arturai! Tu ir Kristus! Juk 
tai šventvagystė. 

Negreitai atsako Karlas Arturas. 

— Man nelabai patinka, kai tu šitaip prieštarauji,- sako jis po 
kiek laiko.- Bet tiek jau to, nusileisiu, tegu pastorius nemini val- 
katų. Dar galima neteisingai suprasti. Pakaks ir nusidėjėlių - jau 
iš to bus aišku, kodėl aš ėmiau sakyti pamokslus keliais važiuo- 
jantiems žmonėms. Kur kitur pasireikšti aš neturėjau galimybės. 

Šarlota vos susilaiko nesušukusi iš siaubo. Argi jis kalba rim- 
tai? O gal tik nori padaryti jai įspūdį savo šnekomis? Argi jis 
nebegali sveikai galvoti? 

- Šarlota, gal atsimeni, aš turėjau draugą, kuris tapo misio- 
nierium? 

— Pontų Frimaną? 

— Visiškai teisingai, Šarlota. Jis man rašo vieną laišką po ki- 
to, ragindamas atvažiuoti į stabmeldžių kraštą ir padėti jam. 
Aš labai gundausi. Man patinka keliauti. Taip pat įdomu būtų 
pasimokyti kalbų. Juk man visada lengvai ėjosi visi mokslai. Ką 
tu pasakytum, Šarlota? 

— Aš vis galvojau, ar tu nesityčioji iš manęs, Karlai Arturai. 
Ojei ne, pasakysiu, kad man patinka tavo sumanymas. 

- Aš? Aš tyčiojuosi iš tavęs? Aš visada kalbu rimtai, tą Šar- 
lota nuo seno turėtum žinoti. Bet tu, atrodo, ne visai mane su- 
pranti. Šito aš nesitikėjau po ilgo nesimatymo. Bijau, kad šis 
susitikimas nenuviltų mūsų. 

— Būtų labai liūdna, Karlai Arturai,- sako Šarlota. Ji visai 
pabaigė kantrybę, klausydama tokių įžūlių, pagyrūniškų šito 
nelemto driskiaus kalbų. 

- Aš žinau, Šarlota, kad tu labai turtinga, o turtingas žmo- 
gus lengvai darosi paviršutiniškas ir sprendžia iš akies. Šarlo- 
ta, nesupranti, kad skurdą aš pasirinkau savo paties valia. Juk 
aš turiu žmoną... 

Kai užsimena apie žmoną, Šarlota bando įsiterpti ir papasa- 
koti ką nors, kuo jis susidomėtų. 

— Paklausyk manęs truputį, Karlai Arturai! Ar tu girdėjai, 
kad tavo mama paskutiniais savo gyvenimo metais nieko dau- 
giau nenorėjo klausytis, tik tavo studentiškų laiškų? Žaketė jai 
ir skaitydavo juos per dienų dienas. Tačiau vieną kartą jai, ma- 
tyt, nusibodo, ir Žinai, ką ji padarė? Nuvažiavo į Korsčiurką, 
susirado Aną Sverd ir tavo mažąjį sūnelį, parsivežė juos į Karl- 
stadą ir parodė pulkininkienei berniuką. 

- Be galo gražu, Šarlota,- už širdies griebia. 

- Nuoto laiko Žaketei daugiau nebereikėjo skaityti tavo laiš- 
kų. Tavo motina panoro, kad berniukas visą laiką būtų su ja. Ji 
žaidė su juo negalėdama atsigėrėti ir nieko daugiau negalvojo. 
Neįmanoma buvo jos atskirti nuo vaiko, ir tavo žmona turėjo 
persikelti į Karlstadą. Girdėjau, ją nepaprastai pamilę visi ta- 
viškiai, o labiausiai tėvas. Dabar, kai tavo motina numirė, žmo- 
na persikėlė atgal į Korsčiurką. Ji su visu būriu savo augintinių 
tavo lūšnelę baigia paversti klestinčia sodyba. O tavo tikras sū- 
nus esą daugiausia svečiuojasi pas Žaketę, kuri dabar gyvena 
Elvsnese. Jis nuostabus berniukas. Ar tu, Karlai Arturai, nenorė- 
tum pamatyti savo sūnaus? 

- Aš puikiai žinau, Šarlota, kad mano žmona taip ilgisi ma- 
nęs, kad jai gyvenimas nemielas, o kiti irgi. Bet nebus iš to nau- 
dos, kad Šarlota šnekėsi man apie juos. Aš mėgstu laisvę. Man 
patinka gyvenimas kaimo keliuose. Man patinka nuotykiai. 

„Jis jau nepripažįsta nieko, kas gera,- galvoja Šarlota.- Jis 
slysta man iš rankų. Aš niekaip negaliu jo sugauti“. 

Tačiau dar kartą pamėgina. 

— Tu atrodai toks patenkintas, Karlai Arturai. 

- Ko man nebūti patenkintam, jeigu aš atradau tave, Šarlota? 

— Tu nė kiek nesigaili, kad pavogei mergytę? Juk dėl to turė- 
jo žūti du žmonės. 

— Du žmonės,- sako Karlas Arturas,- du žmonės! Keistos tavo 
kalbos, Šarlota. Kas man darbo, kad žuvo du žmonės. Aš neken- 
čiu visų žmonių. Man didžiausias malonumas sutelkti juos ap- 
link save ir išplūsti, pasakyti jiems, kad jie visi šlykštūs galvijai. 

— Nutilk, Karlai Arturai! Tu baisus. 

— Baisus? Aš? Visiškai suprantama, kodėl Šarlota taip kalbi. 
Tai atstumtosios kerštas. Žalios vynuogės! Vis dėlto, Šarlota, 
turėtum pripažinti, kad aš žmogus, prie kurio galima taip pri- 
sirišti... Žinai, Šarlota, nesuprantu, kaip ji iškenčia taip ilgai. Aš 
laukiu, kada ji pasirodys ir išplėš mane iš tavo rankų. 

— Nutilk, Karlai Arturai, dėl Dievo meilės! 

—- Kodėl gi? Man smagu kalbėtis su tavim, Šarlota. 

- Tu man trukdai. Aš meldžiuosi Dievui. Aš meldžiausi vi- 
są laiką po to, kai sutikau tave dieną. 

- Labai pagirtinas užsiėmimas. O ko tu prašai Dievą, Šarlota? 

— Kad galėčiau išgelbėti tave nuo tos moters. 

- Nuojjos! Nėra jokios vilties, Šarlota. Niekas pasaulyje ne- 
palauš jos atsidavimo. 

Jis pasilenkia prie Šarlotos ir sukužda jai į ausį: 

— Aš pats išmėginau viską, ką galėjau. Bet išsigelbėjimo nė- 
ra. Išgelbės tik mirtis. Nemo nisi mors. 

— Tai aš melsiu tau mirties, Karlai Arturai. 

- Šarlota visada buvai skaudžiai atvira. Nelabai malonu ži- 
noti, jog Šarlota meldi Dievą, kad atsiųstų man mirtį, bet aš, 
žinoma, netrukdysiu. 

Ilgą laiką jie važiuoja tylėdami, kaip tada, kai Karlas Artu- 
ras dar nebuvo atsigavęs iš alpulio. Šarlota bando sukaupti min- 
tis, galvoti, ką jai daryti su šituo puolusiu žmogum. 

Tada Lundmanas vėl atsigrįžta nuo savo pasostės. 

— Ar girdite, ponia, kad mus vejasi? Ir jau netoli. Jie dumia 
kiek įkdbindami, čaižo arklius ir šūkaloja kits kitam, kad tuoj 
mus pagaus. Ar norit, ponia, kad pabėgtume nuo jų? 

— Ne, Lundmanai, žinoma, ne. Mes net sustosim. Mums kaip 
tik jų reikia. 

Po kelių akimirkų juos ir pasiveja. Nakties tamsoje Šarlota 
tamsios žŽmogystos iššoka ant kelio. Vieni puola prie jos arklių 
ir čiumpa už kamanų. Kiti du, moteris ir vyras, eina prie jos. 

- Ar čia Šarlota? Noriu pasakyti: ar čia komercijos tarėjienė 
Šagerstriom? - klausia šveplas balsas.- Norėjau paklausti, gal 
komercijos tarėjienė žinote ką nors apie Karlą Arturą? Kai Kar- 
las Arturas bėgo atgal ant ledo, mes susitarėm susitikti su juo 
pas vieną kalvį, ir aš ten kelias valandas sėdėjau ir laukiau. Ga- 
lų gale pasiteiravau lydyklos raštinėj ir sužinojau, kad jis susir- 
go ir komercijos tarėjienė paėmėt jį į savo roges. Labai gražu ir 
miela. Juk žmonės sako: „Sena meilė nerūdija“. 

— Tu atvažiavai ne viena, Tea,- visai ramiai sako Šarlota. 

— Mano laimė, kad kaip tik šį vakarą pro šalį važiavo du 
mano geriausi draugai. Jie man ir pažadėjo padėti atsiimti Kar- 
lą Arturą. Ak, komercijos tarėjiene, jūs negalit nė įsivaizduoti, 
kiek gero padarė Karlas Arturas bendraudamas su klajokliais 
žmonėmis ir kaip jį visi pamilo. Ir žūtbūt nori jį atgauti. 

— Kiek suprantu, tu ketini išplėšti jį smurtu, jei aš nesu- 
tiksiu atiduoti. 

— Anaiptol ne smurtu, komercijos tarėjiene, nė nemanau. Bet 
mes norim įsitikinti, ar Karlas Arturas gali elgtis kaip pats nori 
ir sugrįžti pas mus, jeigu to pageidautų. 

— Kojis geidžia, Tea, tas visiškai aišku. Visą valandą jis man- 
dagiai šnekučiavosi su manim, bet jam labai tas nusibodo, ir jis 
džiaugiasi, kad tu pasivijai. Aš, žinoma, jo nelaikysiu. Pasakyk 
savo bičiuliams, kad tų atlenktų peilių, kur žybčioja aplink ma- 
ne, nereikės. Gali jį pasiimti. 

Tea Sundler, matyt, laukė baisaus pasipriešinimo, užtat da- 
bar taip nustemba, kad nežino, nė ką atsakyti. 

- Pasiimk jį! - balsiai pakartoja Šarlota.- Pasiimk ir pribaik 
galutinai! Maniau, kad galėsiu jam padėti, bet negaliu. Jis visai 
praradęs protą. Jo sąžinę slegia dviejų žmonių mirtis, O jis to 
beveik nejaučia. Turėk sau jį! Tegul grįžta jis prie melo, nusi- 
kaltimų ir skurdo! Tegul grimzta į purvą. Jis džiaugiasi tuo, ką 
padarė šį vakarą. Nė kiek to nesibaisi. Ir nenori pakeisti savo 
gyvenimo. Nori būti toks kaip iki šiol. Tegul nešdinasi! 

Ji pasilenkia į Karlo Arturo pusę, nubloškia kojų apdangalą, 
pakelia kailį, kad jis galėtų išlipti iš rogių. 

— Nešdinkis! Grįžk atgal pas tą, kuri padarė tave tokį, koks 
dabar esi! Man tu nereikalingas. 

Netarusi nė žodžio, Tea Sundler prieina iš tos pusės, kur 
sėdi Karlas Arturas, ir jis atsistoja. Bet kai ji ištiesia ranką, norė- 
dama padėti jam išlipti iš rogių, atstumia ją. Tada atsigręžia į 
Šarlotą ir puola prie jos kojų. 

— Padėk man, gelbėk mane! - sušunka jis. Jo balsas netikėtai 
suskamba nuoširdžiai ir paprastai. 

— Dabar jau vėlu, Karlai Arturai. 

Jis apsikabina Šarlotos kelius ir nepaleidžia jos. 

- Šarlota, išvaduok mane iš jos! Niekas man negali padė- 
ti, tik tu. 

Šarlota pasilenkia prie jo ir bando pažvelgti jam į akis. 

— Ar žinai, kiek tau tas kainuos? - klausia ji labai tyliai, bet 
su didžiausiu rimtumu. 

- Taip, žinau, Šarlota,- taip pat rimtai atsako jis ir drąsiai 
atlaiko jos žvilgsnį. 

— Lundmanai! - šūkteli Šarlota staiga pralinksmėjusiu bal- 
su.- Pliek arklius! Lekiam! 

Vežėjas Lundmanas, barzdotas milžinas, koks ir turi būti 
ponų vežėjas, kilsteli nuo savo pasostės ir ima čaižyti ilgu bota- 
gu į visas puses. Tamsios žmogystos keikdamos puola šalin, 
arkliai atsistoja piestu ir pasileidžia šuoliais. Vyrai, kurie laikė 
už kamanų, dar bėga iš paskos, tačiau botagas šmaukšteli čia 
vienam, čia kitam, ir jie turi paleisti. Lyg patrakę lakina arkliai 
Šarlotą su jos bendrakeleiviais į Hedebiu. 


SUTUOKTUVIŲ ŽIEDAS 


Kas ji tokia, kad turi atsiminti tokius dalykus, kuriuos visi 
kiti jau užmiršo? Kodėl ji turi vis galvoti apie tuos laikus, kai jis 
klajojo po muges kaip koks valkata? Kodėl kiekvieną akimirką 
jai turi stovėti akyse ta, kuri tada jį lydėjo? 

Ji gerai žinojo, kad tada, kai jis išvažiavo misionieriauti, bu- 
vo 1842 metai, o dabar dar tiktai 1850-ieji. Taigi ne daugiau 
kaip aštuonerius metus jo nebuvo. Ir vis tiek Žmonės mano, 
kad viskas turi būti užmiršta ir atleista. Bet jai, jo Žmonai, tur- 
būt galima turėti ir savo nuomonę. 

Taip, tik pagalvokit, kai jis neseniai sugrįžo atgal į Kors- 
čiurką ir apsistojo pasisvečiuoti Didžiajame Šiotorpe, pas ją 

ėmė eiti kaimynai iš bažnytkaimio ir klausinėti, ar ji neketi- 
nanti važiuoti su juo į Afriką! Bet tokie jau čia žmonės, jie leng- 
vamaniai, be jokio nusistatymo - teliūskuoja lyg vanduo gel- 
doje. Ko gi jai važiuoti su juo - juk turi savo namus, visa ko 
pilna ir visų gerbiama! Ko gi jai važiuoti iš namų dabar, kai 
globotiniai užaugo ir patys savimi rūpinasi, 0 ji gyvena gerai ir 
ramiai, net galėjo pasiimti senąją Sverd, kad ši be vargo už- 
baigtų savo dienas! 

Ji dar nebuvojo sutikusi, nors jis parvažiavo į Korsčiurką prieš 
keletą dienų. Bent tiek jis turėjo proto, kad nedrįso pas ją rodytis. 
Ir dabar ji galvojo, kad geriau būtų nėjusi prieš keletą valandų į 
bažnyčią ir nesiklausiusi jo pamoklo. Juk žmonės gali pamanyti, 
kad ji pati nekantravo jį pamatyti. Betgi ji ne savo noru ten nuėjo, 
ją ponia Šagerstriom nusivedė. O šiai nelengva pasipriešinti. 

Kas ji tokia, kad niekaip negali nustoti galvojusi apie tai, kas 
buvo? Ponia Šagerstriom pasakė, kad jis nuveikęs didelį darbą 
tarp stabmeldžių. Atradęs savo tikrąją vietą gyvenime, pasakė 
ji. Dievas jį vijęs lyg Žvėrį į pinkles, visi keliai jam buvę užkirsti, 
išskyrus tą vieną, ir galų gale paaiškėję, jog tai pats tikrasis ke- 
lias, tas, kurį jam ir reikėję pasirinkti iš pat pradžios. 

Ponia Šagerstriom nepasakė jai tiesiai, kad ji turėtų mesti 
viską ir važiuoti su juo drauge. Tiktai užsiminė lyg tarp kitko, 
kad jam gana riesta buvę ten tarp laukinių ir kad ne pro šalį 
būtų, jeigu kas jam taisytų kaip reikiant valgį. Ir Šagerstriomas, 
kuris iki šiol jį rėmęs, tikriausiai nepagailėtų lėšų apmokėti ir 
pagalbininkui, jeigu toksai atsirastų. 

Dar ponia Šagerstriom pasakė, kad dabar jis išmokęs mylėti 
žmones. Tai esą labai svarbu, nes kaip tik šito jam ir trūkę. Jis 
mylėjęs Kristų ir parodęs, kad galįs paaukoti viską pasaulyje ir 
eiti paskui Jį. Tačiau tikrosios meilės žmonėms jis niekada ne- 
jautęs. O tas, kuris norįs tapti Kristaus pasekėju, privaląs mylė- 

ti savo artimą - kitaip neabejotinai ir pats pražūsiąs, ir kitą į 
pražūtį įstumsiąs. 

Ir dar ponia Šagerstriom pasakė, kad jeigu ji nueisianti su ja 
į bažnyčią, tai pamatysianti, kaip jis pasikeitęs. Ji išgirsianti, kad 
jis myli tuos juodukus, kuriuos stengiasi atversti į krikščiony- 
bę. O kaip tik toji meilė ir padariusi jį kitu žmogumi. 

Žodžiu, ji buvo nuviliota į bažnyčią. 

Kai jis užlipo į sakyklą, ji iš pradžių net nepažino jo. Bu- 
vo nuplikęs, veidas nuo didelių kančių visas išvagotas raukš- 
lių. Ir jau nebuvo gražus, į sakyklą kopė ramiai ir nuolan- 
kiai. Kai pamatė jį, ją suėmė nesuprantamas noras verkti. O 
jis visai neatrodė nuliūdęs - nuo švelnios jo šypsenos nušvi- 
to visa bažnyčia. 

Ir anaiptol nepasakytum, kad jo pamokslas buvo kuo nors 
ypatingas. Jos supratimu, per maža jame buvo Dievo žodžių. 
Jis tik pasakojo, kaip gyvena žmonės pagonių krašte, bet juk tai 
ne kas kita, kaip misionieriaus ataskaita. Ir ji suprato, kad jis iš 
tiesų pamilo tuos juodukus, jeigu ištvėrė tenykštį gyvenimą ir 
nori važiuoti atgal. Nors ir kaip skurdžiai ir sunkiai gyvena 
žmonės Medstubiune, jų vis tiek nepalyginsi su pagonimis. Anie 
neturi nei grindų, nei langų savo trobose. 

Taip bežiūrėdama įjo švelnią šypseną ir beklausydama nuo- 
širdumu dvelkiančių jo žodžių, ji staiga pagalvojo, kadgi tai tas 
pats žmogus, kuris koneveikė klausytojus mugėse ir iš kurio 
žmonės tyčiojosi. Tokia jau ji mat buvo. Juk ji ne iš Korsčiurkos, 
o iš Medstubiuno, ir netgi Jobso Eriko dukterėčia. Atkakli ir 
nepatikli kaip ir jos dėdė. 

Išėjusi iš bažnyčios ji pamatė, jog prie durų pastatytas sta- 
las, o ant jo padėta žalvarinė lėkštė, į kurią žmonės, kas kiek 
gali, meta aukas stabmeldžių atvertimui remti. 

Du vyrai iš bažnytkaimio stovėjo šalia ir saugojo lėkštę, 
ir jai pasirodė, kad jie įdėmiai nužvelgė ją, kai ji ėjo pro šalį. 
Ji neturėjo nė kiek pinigų, nes jai nė į galvą neatėjo, kad ta- 
sai pamokslininkas galėtų išvilioti iš jos nors skatiką. Todėl, 
nieko kito neturėdama, staiga nusimovė nuo piršto sutuok- 
tuvių žiedą ir įmetė į lėkštę. Šį žiedą jis dovanojo jai, o da- 
bar gali atsiimti. 

Ir štai dabar ji sėdi viena savo virtuvėje ir galvoja, kuo vis- 
kas baigsis. 

Juk jis gali tai suprasti taip, kad ji laikanti jų santuoką nu- 
traukta ir daugiau nenorinti jo nė matyti. 

Jeigu jis taip ir supras, tai neateis pas ją, tą ji žinojo. Tada jis 
be niekur nieko išvažiuos atgal. 

Bet juk jis gali suprasti ir taip, kad ji norinti priminti jam, jog 
čia, Korsčiurkoje, jis turįs žmoną, kuri laukianti jo. 

Taip, dabar ji pamatys, kaip jis tai suprato. Viskas priklau- 
sys nuo to, kokia mintis jam atėjo. 

Bet jeigu jis supras antraip ir ateis pas ją, ką ji tada jam 
atsakys? 

Taip, kas ji tokia ir ko nori? Ar ji žino, ko nori? 

Vis dėlto jai truputį virpa širdis. Kokia ji keista! Niekaip ne- 
gali užmiršti, jog tai tas pats žmogus, kuriam ji kadaise siuntė 
labas dienas su skrendančiais pro šalį paukščiais. 

Ir štai kažkas praėjo pro langą. Nejaugi tai jis? Taip, jis. 

O štai jau įžengė į prieškambarį. Štai paėmė durų rankeną. 

Ką gi atsakyti jam? 


Apie autorę 


Sunku šiandien būtų įsivaizduoti švedų literatūrą be Selmos 
Lagerlof, mėgstamos ne tik jos tėvynėje, bet ir visame pasaulyje. 1890 m. 
niekam dar nežinoma kukli kaimo mokytoja vienam literatūriniam 
laikraščiui, paskelbusiam konkursą, atsiuntė savo romano „Saga apie 
Gestą Berlingą“ fragmentus ir laimėjo pirmąją premiją. Nuo to laiko 
Selma Lagerlėf jau nebesiskyrė su literatūra ir tapo Žymiausia XX a. 
pradžios švedų rašytoja, Nobelio premijos laureate, Švedijos akade- 
mijos nare, Upsalos universiteto garbės daktare. Selma Lagerlėf nu- 
gyveno ilgą amžių (1858-1940) ir parašė dvidešimt keturis stambius 
kūrinius. Paskutinis iš jų - trilogija apie Liovenšioldus („Liovenšioldų 
žiedas“, „Šarlota Liovenšiold“, „Ana Sver “), į kurią rašytoja sudėjo 
visą savo gyvenimo ir literatūrinę patirtį. Ši trilogija įėjo ne tik į švedų, 
bet ir į viso pasaulio literatūros aukso fondą kaip ir kitos mūsų skaity- 
tojui jau pažįstamos knygos: „Saga apie Gestą Berlingą“, „Portugali- 
jos karalius“ ir „Stebuklingosios Nilso kelionės“. 

Selma Lagerlėf gimė Vermlande, gražiajame ežerų ir miškų kraš- 
te, Vakarų Švedijoje, Morbakos dvare. Vermlandas nuo seno buvo gar- 
sus savo legendomis bei padavimais, ir Selma, klausydamasi senelės 
ir tetos pasakojimų, augo tarsi pasakų pilyje. Vaikystėje sunkiai susir- 
gusi, Selma pamėgo skaityti ir itin mylėjo Anderseną, Topelijų, Bjorn- 
soną, Valterį Skotą, Main Ridą. 

XIX a. pabaigoje Švedijoje vyko dideli ekonominiai ir socialiniai 
pasikeitimai, senieji dvarai iro ir merdėjo, tačiau Selma Lagerlėf idea- 
lizavo patriarchalinę senovę, dvaro gyvenimą, todėl patys brandžiau- 
si rašytojos kūriniai vaizduoja jos vaikystės dienų pasaulį, čia vyrauja 
širdžiai brangūs seni pasakojimai, linksmas nerūpestingas gyvenimas, 
išdaigos, nuostabūs gamtos aprašymai. „Saga apie Gestą Berlingą“ 

(1891), viena įžymiausių XIX a. pasaulinės literatūros knygų.- tai rin- 
kinys legendų, sakmių ir pasakojimų, ėjusių Vermlande iš lūpų į lū- 
pas. Jau šioje knygoje išryškėjo pagrindiniai Selmos Lagerlėf kūrybos 
motyvai: pasiaukojimo ir meilės priešprieša egoizmui, pykčiui ir Žiau- 
rumui, fantastikos ir realybės susipynimas. Išleidusi „Sagą apie Gestą 
Berlingą“, Selma Lagerlėf tvirtai įžengė į švedų literatūrą ir užėmė 
joje vieną svarbiausių vietų. Ir vėlesni rašytojos romanai bei novelės 
daugiausia pagrįsti tautosakine medžiaga: „Kristaus legendos“ (1904), 
„Pono Arnės pinigai“ (1904), „Stebuklingosios Nilso kelionės“ (1906— 
1907). 1909 m., gavusi Nobelio premiją, Selma Lagerlėf atsipirko Mor- 
bakos dvarą, kuris buvo parduotas dėl skolų, ir visam laikui apsigy- 
veno savo gimtinėje. Čia, klaidžiodama po seną namą, ji tarsi vėl iš- 
girdo seniai nutilusius senelės ir tetos balsus, jos vaizduotėje atgijo 
anų laikų pasakojimai bei padavimai apie turtuolius dvarininkus, apie 
dailias Dalarnos prekeives, kurios keliaudavo po Švediją su margas- 
palviais rūbais ir sunkiais krepšiais ant pečių. Čia ir kilo rašytojai su- 
manymas parašyti romaną apie Liovenšioldus. 1925 m. pasirodė pir- 
ma trilogijos dalis „Liovenšioldų žiedas“, kuri, pasak vieno švedų kri- 
tiko, „dvelkia spinta su ką tik išlygintais skalbiniais arba obuolių ka- 
maraite senoje švedų sodyboje“. Tais pačiais metais pasirodė ir antra 
trilogijos dalis „Šarlota Liovenšiold“, o 1928 m., rašytojos septynias- 
dešimtmečio dieną,- paskutinė dalis „Ana Sverd“. Liovenšioldų trilo- 
gija vaizduoja penkių kartų gyvenimą. Veiksmas prasideda apie 1730, 
o baigiasi 1860 metais. Tai šeimyninė kronika, pagrįsta ne tik liaudies 
kūryba, bet ir dokumentine medžiaga. Selma Lagerlėf pateikė joje la- 
bai platų įvairių socialinių sluoksnių gyvenimo vaizdą. Čia matome 
generolo Liovenšioldo palikuonis, persekiojamus dėl nelemto žiedo, 
dorus, sąžiningus valstiečius, neteisėtai apkaltintus vagyste, tyrą, ne- 
kaltą kaimo merginą Maritą Eriksdoter, ramią pastoriaus sodybą, ku- 
rioje palaidoja savo mėgstamą darbą ir pašaukimą pastorius Forsijus, 
savarankišką, ryžtingą ir pasiaukojančią Liovenšioldų giminės atžalą 
Šarlotą, fanatiką pastorių Karlą Arturą, pykčiu, neapykanta bei kerštu 
degančią Teą Sundler ir pagaliau tyraširdę liaudies dukrą Aną Sverd, 
kurios šviesus paveikslas įkūnijo tikrąjį rašytojos demokratizmą. Čia 

Selma Lagerlėf ypač aiškiai pasireiškė kaip moterų emancipacijos šali- 
ninkė. Visos trilogijoje pavaizduotos moterys turi ryškius charakterius, 
o Šarlota Liovenšiold - moters idealas. Visuose trijuose romanuose nuo- 
taika įvairuoja, ji kartais lyriška, kartais humoristiška, o tarpais sarkas- 
tiška — priklausomai nuo aprašomų įvykių. 

Liovenšioldų trilogijoje, paskutiniame savitame ir nesenstančiame 
Selmos Lagerlėf kūrinyje, itin ryškiai atsiskleidžia didelis rašytojos 
meistriškumas, jos humanizmas ir liaudiškumas. 

